
PRATARMĖ

	 

	 Viljamo Šekspyro „Hamlete“ yra epizodas, kuriame kalbasi pagrindinis kūrinio veikėjas Hamletas ir Polonijus. „Ar jūs matote ten tą debesį, kuris atrodo beveik kaip kupranugaris?“, – klausia Hamletas. „Prisiekiu mišiomis, tikrai kaip kupranugaris!“, – atsako jam Polonijus. Bet Hamletas jau mano kitaip: „Ne, jis atrodo kaip žebenkštis.“ Polonijus, šiek tiek pasvarstęs, atsako, kad išties taip ir yra: „Susikūprinęs tarsi žebenkštis.“ Hamletas, vėl persigalvojęs, pareiškia, kad debesis visgi primena banginį. Polonijus ir šį sykį neprieštarauja: „Labai panašus į banginį.“

	 Šios knygos pavadinime greta žodžio „Europa“ klaustukas atsidūrė neatsitiktinai. Senasis žemynas yra ir kupranugaris, ir žebenkštis, ir banginis tuo pačiu metu. Paradoksalu, bet neišvengiama; Europa ir didžiausias jos politinis projektas, šiandien vadinamas Europos Sąjungos (ES) vardu, yra amorfiškas, sunkiai suprantamas ir dar sunkiau apibrėžiamas. Juk ES nėra federacinė valstybė, bet ji turi federalizmo bruožų; joje svarbios viršnacionalinės institucijos, tokios kaip Europos Komisija, tačiau akivaizdu, kad pagrindinį vaidmenį atlieka būtent ES valstybės.

	 Apie tai parašyta šimtai, gal net tūkstančiai knygų ir straipsnių. Kodėl dar viena? Juolab tokia, kuri nesiūlo atsakymo, o jau pavadinime kelia klausimą. Priežasčių – kelios; tikiu, kad svarstymai apie Europą, ES, Lietuvą ir visus mus kamuojančius iššūkius galėtų būti įdomūs. Gal net intriguojantys. Tuo turbūt patikės ne visi – juk temos, susijusios su ES ir jos vykdoma politika, dažniausiai iš anksto nurašomos kaip pernelyg komplikuotos, kupinos smulkių detalių ir nuobodžios. Kam gali būti įdomios sprendimo priėmimo procedūros arba šūsnys ES dokumentų? Net man, studijavusiam politikos mokslus, tai primena nuolatinę kovą su žiovuliu. Visgi manau, žinias įmanoma pateikti ir kitaip, žvelgiant ne į pilkas institucijas, o į jose dirbančius žmones; analizuojant ne interpretacijas, o bandant suprasti tų, kurie priiminėja sprendimus, motyvus.

	 Todėl per kelerius metus apkeliavau keliolika miestų, pabuvojau Briuselyje, Berlyne, Londone, Rygoje, Vašingtone, Bostone ir kt. Ten susitikau su politikais, jų patarėjais, diplomatais, aukščiausio rango pareigūnais ir paprašiau jų, kad atsakytų į daugybę klausimų. Kaip Lietuva įstojo į ES? Ar galėjo nutikti taip, kad Baltijos valstybės ten niekada nebūtų atsidūrusios? Kas lėmė Jungtinės Karalystės sprendimą išstoti iš ES? Nejaugi tai vienos dienos emocijų rezultatas, o gal atsakymas slypi kažkur giliau? Kodėl atrodė, jog ES yra ant subyrėjimo ribos per migracijos ir pabėgėlių krizę 2015 ir 2016 metais? Galiausiai kas lėmė, kad atvykstančiųjų srautai drastiškai sumažėjo ir ar tas sumažėjimas tvarus? Kodėl atsirado euras ir ar šiai valiutai sekasi atlaikyti ekonominio nuosmukio bangas? Kodėl per finansinę krizę ne viena ES valstybė atsidūrė ant bankroto ribos? Kaip Donaldo Trumpo eroje klostosi Europos santykiai su JAV? Nejaugi netrukus turėsime Europos kariuomenę, kuri pretenduos užimti lietuvio širdžiai artimo NATO vietą?

	 Per šiuos susitikimus išgėriau tiek puodelių kavos, kiek turbūt nebuvau išgėręs per visą ligšiolinį savo gyvenimą. Kalbėjausi su valstybių vadovais ir artimiausiais jų bendražygiais, kurie išsiskirdavo tuo, kad mažiausiai penkis kartus pakartodavo, jog knygoje galima pateikti tezes, bet ne pavardę to, kas jas pasakė. Todėl nors pašnekesių iš viso buvo maždaug keturios dešimtys, nemaža jų dalis bus anonimiški – išsakytos mintys atsidūrė tekste, tačiau jų šaltinis liks incognito. Galiausiai surinkau tiek informacijos, kad jos, ko gero, pakaktų trims tomams; bet tomų niekas neskaito, o kelių šimtų puslapių knygą – galbūt.

	 Tai nėra akademinis darbas. Jis nesiekia atitikti griežtų akademinio darbo kriterijų. Veikiau, kaip sakė vienas iš mano pašnekovų, tai yra bandymas atspindėti asmenines impresijas. Jos, savaime suprantama, kiekvienu atveju subjektyvios, tačiau subjektyvumas savaime nereiškia netikslumo ar – juo labiau – nuobodumo. Juolab kad skyriau didelį dėmesį istorijai, be kurios, esu tikras, dabartinių problemų kontekstas būtų begėdiškai nuskurdinamas. Tai ypač atsispindi pirmame skyriuje, kuriame svarstoma apie Europos idėją ir jos formavimąsi per šimtmečius. Tik neišsigąskite – toks istoriškai filosofiškas skyrius knygoje yra vienintelis, mat vėliau pereinama prie žemiškesnių dilemų.

	 Nors knygos idėją brandinau studijuodamas (tiesą sakant, studijos yra nenutrūkstamas procesas – baigiau mokyklą būdamas devyniolikos, o knyga išleidžiama, kai man dvidešimt aštuoneri – visą šį dešimtmetį esu studentas). Mane labiausiai įkvėpė akademinė patirtis, įgyta gyvenant JAV ir mokantis Harvardo universitete. Amerikiečiai geba politiką pateikti kaip gyvą, emocijų kupiną įvykių grandinę, kuri sudomina daugybę žmonių – nuo mokytojų iki pardavėjų, nuo vairuotojų iki didžiųjų kompanijų vadovų – ir virsta bestseleriais. Arba televizijos serialais. Man svarbiausia, kad ši knyga atitiktų pirmąjį aspektą – taptų įdomia kelione politikos kuluarais kiekvienam skaitytojui, nepaisant asmeninės karjeros kelio, pasaulėžiūros ar išsilavinimo.

	 Už tikėjimą, kad tai įmanoma, dėkoju leidyklai „Tyto alba“ ir nuostabiems jos darbuotojams, patikėjusiems, kad ši idėja gali virsti kūnu. O dar labiau – už neapsakomą kantrybę, kai pažadėdavau rankraščio dalį pateikti pirmadienį, o padarydavau tai geriausiu atveju penktadienį. Taip pat dėkoju Konrado Adenauerio fondui, Elisabeth, Augustinai ir Daliai, prisidėjusiems prie knygos leidybos.

	 Lenkiu galvą prieš visus, radusius laiko perskaityti tekstą, kai jį dar rašiau: geriems savo bičiuliams Gyčiui, Kęstučiui, Rūtai, Ryčiui, taip pat Viliui, Aivarui, Vytautui, Simantui ir kitiems, dalijusiems geranoriškus patarimus ir skatinusiems nesustoti. Esu dėkingas ir savo Alma mater, Vilniaus universiteto Tarptautinių santykių ir politikos mokslų institutui, kuris studentams bei dėstytojams suteikia puikų išsilavinimą ir taip reikalingą laisvės siekti savo tikslų jausmą. Taip pat tėvams, kurie visuomet manimi pasikliovė ir sudarė sąlygas pačiam atrasti savo kelią.

	 Galiausiai tariu ačiū visiems knygos pašnekovams, kurie noriai skyrė man savo brangų laiką ir nepasididžiuodavo atsakyti autoriui, kuris leidžia pirmą autorinę knygą. Tikiuosi, kad Jums, skaitytojau, ji bus naudinga.

	NUO ŠIOL EUROPA NĖRA PADALYTA ANTAGONISTINIŲ IDEOLOGIJŲ: JI EINA TAUTŲ BENDRADARBIAVIMO KELIU. TAI ILGAS, DAUG KANTRYBĖS REIKALAUJANTIS DARBAS, KURĮ TURI DIRBTI VISOS ŽEMYNE GYVENANČIOS TAUTOS. ŠIOS TAUTOS TURI VĖL ATNAUJINTI BROLYBĖS IR SOLIDARUMO RYŠIUS, KAD IŠNYKTŲ ANKSTESNIAIS PERIODAIS SUSIKAUPĘS APMAUDAS.

	KOKIU TELEFONO NUMERIU PASKAMBINTI, JEI NORIU PASIKALBĖTI SU EUROPA?

	 HENRY KISSINGERIS

	 

	
 EUROPOS IDĖJOS EVOLIUCIJA

	 

	 Kopiant XVIII amžiuje pastatytų Viurcburgo rūmų Vokietijos Bavarijos žemėje pagrindiniais laiptais atsiveria įstabi italų tapytojo Giovanni Battistos Tiepolo freska „Keturių žemynų alegorija“.

	 Amerika personifikuota į įspūdingo stoto pusnuogę moterį. Ji, pasipuošusi spalvingomis plunksnomis, joja ant milžiniško krokodilo. Šalia moters – laukiniai žmonės, paprastais lankais su strėlėmis medžiojantys gyvūnus. Gamtos gėrybių ženklai ir gausus derlius neleidžia suabejoti, kad šis kraštas klesti, tačiau jo žmonės – necivilizuoti, sulaukėję, tarsi nebyliai prašantys, kad juos kas nors pastūmėtų aukštyn. Šalia – Afrika, taip pat pusnuogė, bet daug labiau sofistikuota, su balta skara. Ją, jojančią ant kupranugario, apspitę skirtingų žemynų pirkliai, nepraleidžiantys progos pralobti turtingoje žemėje. Freskoje, vaizduojančioje Aziją, pirmiausiai į akis krinta ne balne pasvirusi moteris, o didingai išpuoštas dramblys, kurį supa kariai, vedantys surakintus kalinius. Tuo siunčiama žinia apie milžinišką žemyno karinį potencialą.

	 Bet vienintelė Europa sėdi soste; ją supa ne gamta, o žmonės: dailininkas, teptuko štrichais marginantis gaublį; muzikai ir skulptoriai, atskleidžiantys plačią kultūrinę ir meninę Senojo žemyno aprėptį. Gausu ir religinių simbolių, kryžių, sukuriančių metafizinę perspektyvą ir metaforiškai kilstelinčių Europą dangaus link. Tiepolo kūrinys nutapytas taip, kad kitus žemynus įmanoma pamatyti tik pirmiausiai pažvelgus į Europą.

	 Tiek skirtingus freskos vaizdinius puošianti simbolika, tiek Europos įcentrinimas nepalieka abejonių, kuris iš žemynų karaliauja pasaulyje. Europa yra žmogaus civilizacijos klestėjimo lopšys, o Afrika, Azija ar Amerika, nepaisant gausių gamtos turtų, dar nepasiekė lygiaverčio išsivystymo tarpsnio.

	 Ne veltui XVII amžiaus ikonografinėse taisyklėse įsitvirtino nuostata, kad Europa visuomet turi būti vaizduojama kaip lyderė, žemynų monarche, rodanti klestėjimo kelią kitiems. Ji aukštesnė, stipresnė ir, svarbiausia, unikaliai civilizuota, įprasminanti žmonijos kūrybinę misiją, peržengianti fizinio pasaulio ribas bei ieškanti dvasinių egzistencinės prasmės šaknų.

	 Europiečiai tuo didžiavosi. Daug dažniau nei kitų žemynų atstovams jiems dar iki XIX amžiaus buvo būdinga save identifikuoti ne vien kaip nacijų, miestų ar regionų gyventojus, bet ir kaip „europiečius“. Azijos ar Afrikos žmonės tokią analogiją būtų vargiai supratę. Net ir dabar kinas ar japonas, pavadindamas save azijiečiu, elgsis ne tiek organiškai, kiek atkartos iš Europos perimtą saviidentifikacijos koncepciją, o Ugandos ar Kongo piliečiai terminą „afrikietis“ pritaikys todėl, kad norės solidarizuotis su kitomis šio žemyno tautomis, kurias vienija Europos šalių kolonizacijos atmintis. Bet nei azijietis, nei afrikietis neturės tokio ryškaus, nors ir labai abstraktaus, politinio ir kultūrinio vienio, kurį taip akcentuoja daugelis europiečių.

	 Dar 1623 metais anglų filosofas ir istorikas Francis Baconas leido sau tekste vartoti frazę „mes, europiečiai“; jam nekilo abejonių, kad skaitytojas supras, koks kontekstas turimas omenyje. Paradoksalu, kad šimtus metų konstatuodami bendro identiteto užuomazgas, savo pranašumą prieš kitus ir nevengdami jo simbolizuoti ištaigingomis meninėmis priemonėmis, europiečiai iki šiol suka galvas: bet kas gi ta Europa yra? Pats fundamentaliausias klausimas, net ir vykstant aktualiausių skirtingose epochose dilemų evoliucijai, iš esmės išliko nepakitęs. Ir iki šiol neturi tikslaus atsakymo.

	
 NEAPIBRĖŽTA GEOGRAFIJA

	 

	 Bandymai suprasti save prasideda gūdžioje senovėje.

	 Dar antikoje Europa pradėta vaizduoti kaip įspūdingo grožio moteris, dėl kurios vyksta kova. Graikų mitologijoje pasakojama, kad Dzeusas įsimylėjo Europą ir nusprendė ją pagrobti. Pasivertęs baltu jaučiu ir taip apgavęs savo žmoną Herą, jis išniro iš jūros ir prisiartino prie gėles renkančios gražuolės. Europa, pamačiusi jautį, apkabino jį ir atsisėdo jam ant nugaros. Gyvulys staiga metėsi į jūrą, nusinešdamas Europą tolyn. Dzeusas nuplukdė Europą į Kretą, ir ji tapo pirmąja Kretos karaliene.

	 Šis mitas – vienas iš ankstyvųjų, bet tikrai ne paskutinis, kuriame atsispindi Europos pagrobimo motyvas. Kiek vėlesnių laikų istorijoje pasakojama, kad Europą pagrobė Kretos pirkliai, kurie tuo metu dažnai buvo tapatinti su „europiečiais“. Į Europą tuo metu buvo žvelgiama kaip į moterį iš Azijos; todėl trojiečiai, keršydami už tai, pagrobė Helenę, gražiausią Heladės ir pasaulio moterį. Tai sukėlė garsųjį Trojos karą – įprasmino amžiną Europos ir Azijos dichotomiją ir priešpriešą. Nors per amžių amžius, kaip pažymi istorikas Anthony Pagdenas, keitėsi pagrindinis Europos priešpriešos objektas – finikiečiai, Osmanų imperijos gyventojai, o vėliau ir rusai, – motyvas išliko tas pats.

	 Europai ši konfrontacija su Azija, kaip ir daugelis vėlesnių savęs apibrėžimo per „kitą“ formų, leido bent iš dalies rasti vietą pasaulyje. Pirmiausiai – susivokiant geografijoje, juk Europos ribos niekada nebuvo aiškios; Europa net neatitiko griežčiausio sąvokos „žemynas“ apibrėžimo, mat ne visur ją supa vandenynų ir jūrų riboženkliai. Iš dalies ją įrėmina tik Atlanto vandenynas ir Viduržemio jūra; papildomas indikatorius yra skirtis su Azija per Bosforo sąsiaurį: tie, kurie gyvena Vakarų pusėje, yra europiečiai; tie, kurie Rytuose, – Azijos gyventojai.

	 Bet toliau – sudėtinga; pavyzdžiui, supratimas, kuri šiaurinės Europos dalies, o ypač Skandinavijos, vieta žemyno dėlionėje vystėsi iš lėto. Volteras dar XVIII amžiuje rašė, kad „šiaurė“, kuriai priskirtina Švedija, Baltijos jūros pakrantė, taip pat Rusija, yra savitas regionas, nevadintinas visaverte Europa. Ilgai tęsėsi ir Afrikos pažinimas – Afrika, nepaisant portugalų kolonijų vakarinėje dalyje, piečiau Atlaso kalnų buvo beveik „nematoma“ iki pat XIX amžiaus.

	 O ką jau kalbėti apie Europos rytus. Rytų Europos lyguma driekiasi per rytinę Lenkijos dalį, Baltijos šalis, šiaurės rytų Rumuniją bei Moldovą, Ukrainą, Baltarusiją ir europinę Rusijos teritoriją, užimdama maždaug keturis milijonus kvadratinių kilometrų. Ši lyguma tokia milžiniška, kad sudaro prielaidas kone nekliudomam judėjimui – tuo per amžius ir naudojosi daugybė kariuomenių. Tad gamtinių barjerų stoka sukuria legendomis apipintą, neaišku kur prasidedantį ir besibaigiantį Europos susiliejimą su Azija.

	 Ši situacija sukūrė vieną kertinių geopolitinių dilemų – kas yra Rusija? Ar tai Petro I Didžiojo XVIII amžiuje modernizuota šalis, kuri caro dėka amžiams įsitvirtino europietiškoje civilizacijoje? O gal tai kažkas visiškai svetima? Juk tai – valstybė milžinė, plytinti taip toli ir aprėpianti tiek daug, kad susiaurinimas iki Europos niekaip neatspindėtų politinės, socialinės, kultūrinės šios valstybės įvairovės. Todėl ir „oficiali“ riba, skirianti „Europą“ nuo „nebe Europos“, po truputį stūmėsi tolyn nuo Dono ir Volgos upių, kol galiausiai sustojo ties Uralo kalnais, nors savaime ši viso labo sutartinė riba dilemos neišsprendžia.

	 Šie dvilypumai atsiskleidžia ir piešiniuose, ypač sukurtuose po XVI amžiaus. Karūnuota Europos galva dažnai vaizduojama Pirėnų pusiasalyje, o širdis – Prahoje. Tuo metu rankos tiesiasi skirtingomis kryptimis – kairioji aprėpia Daniją, Baltijos ir Šiaurės jūrų regioną, dešinioji – Viduržemio jūros pakrantes. O puošnus Europos sijonas plevena taip, kad sunku paaiškinti, kurios teritorijos tarp Juodosios ir Baltijos jūrų dar Europa, o kurios – jau užribyje. Gausybė dailininkų savitai interpretuodavo skirtingai piešdami rankų ir sijono ilgį, taip kurdami pretekstą ne visada tarpusavyje suderinamoms žemyno saviidentifikacijos ir politinės savivokos istorijoms. Tolesniuose šios knygos skyriuose bus parodyta, kaip dėl to kovojo ir Lietuva, bandydama įrodyti, o gal, tiksliau, priminti, kad ir ją supa Europos aura.

	 

	
 EUROPOS IŠSKIRTINUMAI

	 

	 Kadangi gamta ribų nenubrėžė, Europos ir Azijos skirtis kūrėsi kitaip – per politiką, kultūrą, religiją, ekonomiką. „Gebėjimas, nepaisant aplinkos veiksnių ar dievų valios, valdyti gamtos resursus ir priversti juos tarnauti žmonijos gerovei, suteikė Europai numanomą jos viršenybę. <...> ilgus amžius Vakarai turėjo technologinį ir politinį pranašumą prieš didžiąją likusio pasaulio dalį“, – primena Pagdenas.

	 Akivaizdu, kad per savo istoriją Europa sukaupė gausybę skirtingų valdymo formų ir ne visos jos galėtų būti apibūdinamos kaip demokratiškos ar juo labiau liberalios. Bet Europa visada gebėdavo išlaikyti tam tikrą visas jas vienijančią fabulą, kuri kyla iš žilos senovės. Anot Voltero, ši jungtis pirmiausiai atsispindi būtent per viešosios teisės ir politikos principus, kurie buvo svetimi kitiems žemynams. Pirmasis šio pranašumo dėmuo – politika – yra neatsiejamas nuo teisės. Jos užuomazgos slypi dar Graikijoje. Viduržemio jūros pakrantės gyventojai, dažnai įsivaizdavę Europą tik ten, kur gyveno patys, pirmuoju pasaulio istoriku tituluoto Herodoto buvo aprašyti kaip laisvi žmonės. Juk graikų, priešingai nei azijiečių, gyvenimus tam tikra prasme reguliavo ne vien kitų individų valia, bet ir abstrakčios teisės normos. Žinoma, greta laisvųjų žmonių buvo ir vergų, šie teisių neturėjo, bet ir su jais stengtasi elgtis pagarbiai, jiems buvo atlyginama už darbą.

	 Iš to kūrėsi ir iki šiol mūsų vartojamas politinis žodynas, pavyzdžiui, terminas „politika“ kilęs iš žodžio „polis“, reiškiančio antikos miestą–valstybę. Nors anuomet dauguma graikų, kaip ir visi europiečiai iki pat XIX amžiaus, gyveno ne miestuose, o kaimiškose vietovėse, būtent miestai–valstybės kūrė apibrėžtą erdvę, kurioje klestėjo kultūra ir buvo gerbiami įstatymai. Šie poliai sudarė galimybę atsirasti skirčiai tarp civilizacijos, europietiškumo užuomazgų ir to, kas galėtų būti pavadinta barbarybe, – tamsaus, primityvaus gyvenimo, neatitinkančio visaverčio žmogaus statuso.

	 Vėliau teisės principus ištobulino senovės Roma. Perimdama Graikijos matematikos ir filosofijos laimėjimus, ši imperija užtikrino, kad civilizacija nebūtų trumpalaikis pragiedrulis tamsybių amžiuje, o tęstųsi per kartų kartas. Todėl Europa, kaip rašo filosofas Gerardas Delanty, visada buvo tarsi idėja, susiformuojanti ne konkrečiose dominuojančiose gyvenimo praktikose, o primetama lyderių ir elito. Tai pasmerkia ją amžinai likti intelektualų ir politikų ideologija.

	 Elito idėjų realizacija irgi nebuvo lengva. Nemaža dalimi – dėl praktinių problemų. Pavyzdžiui, lingvistinių – kokia kalba susikalbėti tarpusavyje, jei net ir šiandien Europoje priskaičiuojama beveik 300 skirtingų kalbų? Iš pradžių manyta, kad tai turėtų būti lotynų kalba; XVI amžiuje ją, pakylėtą Dantės kūrinių, ėmė išstumti italų kalba; vėliau, Senajame žemyne akivaizdžiai dominuojant Liudviko XVI Prancūzijai, įsivyravo prancūzų kalba, tapusi diplomatijos ir teisės kalba, kurią žūtbūt siekdavo perprasti kitų didžiųjų nacijų atstovai. Bet po XVIII amžiaus ir prancūzų kalba ėmė prarasti pozicijas, užleisdama vietą anglų kalbai, tapusiai Vakarų – ir ne tik – lingua franca. Matyt todėl britų išstojimo iš ES akivaizdoje kai kurie prancūzai – iki šiol kruopščiai sergintys savo kalbą ir slapčia besitikintys globalaus jos renesanso – juokavo, kad tai – anglų kalbos dominavimo pabaigos pradžia.

	 Bet kuriuo atveju Roma tęsė tai, kas prasidėjo Graikijoje, ir ypač vystė politikos ir teisės sampratas. Tiesa, pati imperija neįprasmino Europos; ji tebuvo jūrinė galia, aprėpusi ir Europos, ir Afrikos, ir Azijos dalis, siekusi tapti viso pasaulio, o ne tik atskiro jos žemyno, centru. Todėl senovės Romos laikais Europa dar nebuvo tapusi aiškiai artikuliuota politine ar ideologine koncepcija, ji veikiau atliko geografinį vaidmenį.

	 Situacija ėmė keistis 395 metais, kai imperatorius Teodosijus I Romos imperiją padalijo savo sūnums, taip sukurdamas Vakarų Romą ir Rytų Romą arba Bizantiją. Vakarinėje dalyje ėmė vis labiau ryškėti lotynų krikščionybės įtaka, pastūmėjusi Europos sampratos susitapatinimą su krikščionija.

	 Krikščionybę, kaip antrąjį esminį Europos skiriamąjį bruožą, sustiprino bendro priešo vaizdinys. Nors sąvoka „Europa“ tebebuvo suprantama skirtingai, viduramžiais ji kartais sugebėdavo sutelkti. Pavyzdžiui, 732 metais frankų valstybės valdovo Karolio Martelio kariuomenė prie Puatjė, vakarinėje centrinės Prancūzijos dalyje, susidūrė su arabų karvedžio, Ispanijos valdytojo Abd ar Rachmano ibn Abd Alaho kariuomene. Tuo metu tai buvo viena efektyviausių kariuomenių pasaulyje. Po pranašo Mahometo mirties 632 metais jo sekėjai per kelis dešimtmečius užėmė Damaską, didžiąją Persijos dalį, o VIII amžiaus pradžioje ir Ispaniją. Todėl nemaža dalis krikščioniškosios Romos imperijos tuo metu buvo valdoma religijos, kurios prieš šimtą metų dar apskritai nebuvo, atstovų. Sparčiai auganti islamo įtaka kėlė baimę Europai, todėl prie Puatjė sprendėsi Prancūzijos, o gal ir visos Europos, likimas – nesustabdytas arabų žygis būtų reiškęs tikėtiną Europos virsmą į islamišką kontinentą.

	 Karolio Martelio kariuomenė, sudaryta iš skirtingų nacijų atstovų, sutelktų po krikščionybės apgynimo vėliava, sugebėjo įveikti priešą; ilgainiui Martelio palikuonys išstūmė įsiveržėlius ir iš Ispanijos. Europa buvo apginta ir išsaugojo savo tapatumą. Tad viduramžiais ėmė formuotis pasaulio, suskilusio į dvi dalis – krikščioniškąjį ir „kitą“ („svetimą“) – vaizdinys. Žinoma, krikščioniškumas savaime nebuvo griežtai apibrėžtas teritoriškai ir išlaikė universalizmo principą. Visgi ilgainiui jis įgavo ir konkretesnį pavidalą. Religija nebebuvo vien tik „dvasinė“ jungtis; ji turėjo ir materialų pagrindą.

	 Bet tai tebuvo pradžia – Martelio anūkas, Karolis Didysis, 800 metais buvo karūnuotas imperatoriumi. Taigi atsirado subyrėjusios Romos imperijos tąsa – Šventoji Romos imperija (nors pats terminas jai pritaikytas tik XIII amžiuje), ji gyvavo tūkstantį metų, iki pat Napoleono Bonaparto žygių XIX amžiaus pradžioje.

	 Šventoji Romos imperija aprėpė teritorijas, kuriose šiandien įsikūrusios Austrija, Šveicarija, Belgija, Liuksemburgas, Nyderlandai, Čekija, dalis Italijos, Prancūzijos ir Lenkijos. Bet ši imperija niekada nebuvo vientisa, ji veikė kaip decentralizuotas politinis darinys su daugybe karalysčių, kunigaikštysčių, grafysčių ir kitokių administracinių vienetų. Kitaip tariant, ji neturėjo aiškaus branduolio, galios centro ar net oficialios sostinės. Įtaka buvo padalyta. Dėl to paties imperatoriaus galia buvo suvaržyta, daugelį teisių perleidžiant atskirų teritorinių vienetų valdovams, kurie garantuodavo ištikimybę imperatoriui. Dėl to Šventoji Romos imperija susilaukė nemažai kritikos – Volteras ją apibūdino kaip „nei šventą, nei Romos, nei imperiją“. Tuo metu ketvirtasis JAV prezidentas Jamesas Madisonas akcentavo, kad tai imperija, negebanti „kontroliuoti savo narių“.

	 Visgi tai, anot kai kurių istorikų, ir buvo jos stiprybė. Valdžia, kuria disponavo vietiniai valdovai, buvo teisėta pirmiausiai todėl, kad kilo iš imperinių chartijų ir įstatymų. Tad imperija užtikrino tam tikro laipsnio vienybę, teisinį, administracinį ir politinį vientisumą, tačiau kartu laidavo ir regioninę autonomiją. Toks valdymo būdas turi daug panašumų su šiandienos Europos politinėmis realijomis; ne veltui Oksfordo istorikas Peteris Wilsonas Šventąją Romos imperiją tituluoja „Pirmąja Europos Sąjunga“. Juk Šventosios Romos imperijos teritorija – simboliška – didele dalimi sutampa su „Pirmuoju šešetu“ – valstybėmis, kurios 1950 metais pradėjo Europos integracijos procesą.

	 Legenda apie Karolį Didįjį ir jo pradėtą kurti imperiją iki šiol yra viena svarbiausių Europos bendrystės istorijų, įkvepiančių politinius lyderius. Ji ypač aktuali stiprinant Europos, kuri atremia priešus1, geba šimtus metų išlaikyti politinio bendradarbiavimo formą, sujungti skirtingas nacijas bei kultūras, įvaizdį. Toks pasakojimas ypač reikalingas siekiantiesiems stiprinti Europos vienybę ir, svarbiausia, praktinę šios idėjos įgyvendinimo formą.

	 Ne veltui ir šiandien „The Economist“ leidinio skiltis, apžvelgianti Europos politines aktualijas, pavadinta būtent Karolio Didžiojo vardu. Šį valdovą ypač mėgsta ir Prancūzijos lyderis Emanuelis Macronas, 2018 metais Achene gavęs prestižinį Karolio Didžiojo apdovanojimą už pastangas stiprinti ES. Atsiimdamas prizą, Macronas kalbėjo apie Karolingų dinastijos svajonę – skirtumus peržengiančią vienybę ir harmoniją, pasiekiamą visiems judant ta pačia kryptimi, širdims plakant vienodu ritmu. 2013 metais Karolio Didžiojo apdovanojimas buvo įteiktas ir Lietuvos prezidentei Daliai Grybauskaitei.

	 Kadangi Šventajai Romos imperijai krikščionybė buvo itin reikšminga, viduramžiais dažnai imtas vartoti terminas „Vakarų krikščionija“ – jis turėjo kur kas didesnį emocinį krūvį nei sąvoka „Europa“. Juk, kaip jau minėta, krikščionija ypač susitelkdavo tada, kai reikėdavo gintis. Bet Senojo žemyno bendrystė tuo laikotarpiu pirmiausiai sietina su kultūriniais ir civilizaciniais aspektais: panašiais papročiais, riterių tradicijomis, geografinius suvaržymus peržengiančiu, vis reikšmingesniu universitetiniu išsilavinimu. Kaip teigė Robertas Bartlettas, „XIV amžiuje Europa egzistavo kaip kultūrinis subjektas; jis gali būti apibūdintas įvairiai, tačiau religiniai šventieji, žmonėms suteikiami vardai, kasdienybėje naudojamos monetos, teisiniai statutai, švietimo praktikos menkai tesiskyrė. Vėlyvaisiais viduramžiais Europos kultūros turbūt buvo panašiausios viena į kitą negu bet kada kitoje epochoje.“

	 O klausimas, ar Europa, net ir Šventosios Romos imperijos egzistavimo metu, laikytina realia ir tvaria politine sąjunga, tebekelia daug abejonių. Tą iš dalies lėmė ir aplinkybės, ypač bendras ekonominis nuosmukis, palydėtas Juodosios mirties – 1347–1351 metais pratrūkusios buboninio maro pandemijos, pasiglemžusios dešimčių milijonų arba, skirtingais vertinimais, 30–60 proc. Europos populiacijos – gyvybių. Be to jau minėta imperijos decentralizacija, kad ir tam tikra prasme efektyvi, skatino fragmentaciją – žengiant į modernybę Europoje priskaičiuota keli šimtai suverenių politinių darinių, tad kalbėti apie visa apimančią uniją sudėtinga.

	 

	
 APŠVIETA IR NAPOLEONAS

	 

	 Reikšmingas lūžis Europos raidai nutiko 1453 metais, kai Osmanai užkariavo Bizantijos imperijos sostinę Konstantinopolį. Tai sudavė didžiulį smūgį krikščionijai, mat subyrėjo rytinė Romos imperijos tęsėja Bizantija, o Osmanams atsivėrė nauji keliai užkariauti kitas Europos teritorijas.

	 Bet ir tada Europa jautėsi esanti pranašesnė už kitus; toks savęs šlovinimas netgi sukėlė diskusijas apie būtinybę keisti žemyno pavadinimą į Japetą – graikų mitologijoje vartotą titano vardą, – kuris, priešingai, nei jau aprašyti mitai apie trapią gražuolę Europą, sustiprintų žemyno viršenybės įvaizdį. Plėtėsi ir Europos geografija; Lenkijos, kuri istoriniuose veikaluose dar ir šiandien dažniausiai neįvardijama kaip unijinė valstybė kartu su Lietuva, vaidmuo ėmė augti. Pavyzdžiui, Erazmas, turėdamas omenyje būtent Lenkiją ir Lietuvą, 1523 metais rašė, kad yra būtina „pasveikinti žmones, kurie, anksčiau laikyti barbarais, dabar sužydėjo raštija, įstatymais, teise, tradicijomis ir religija.“

	 Krikščionija, kaip vyraujantis žemyną apibūdinantis terminas, po truputį ėmė užleisti vietą sąvokai „Europa“. Krikščionybės vaidmuo komplikavosi dėl Reformacijos ir kontrreformacijos – katalikų ir protestantų kova lėmė situaciją, kad XVI–XVII a. Senasis žemynas buvo nuolatinio karo būsenos. Ypač skaudus buvo Trisdešimties metų karas (1618–1648); prasidėjęs kaip konfliktas tarp fragmentuotų Šventosios Romos imperijos protestantiškųjų ir katalikiškųjų valstybių, vėliau jis išsiplėtė ir apėmė didžiąją žemyno dalį, iš viso nusinešdamas apie 8 mln. gyvybių. Būtent šis konfliktas dažnai apibūdinamas kaip Apšvietos epochos, grįstos racionalaus mąstymo, mokslo metodų ir pasiekimų, individo laisvės principais, užuomazga.

	 Europiečiai – jei tokiais juos galima pavadinti – į save ir toliau žvelgė kaip į civilizuotą priešstatą iš Rytų ateinančiai barbarybei. Bet priešstatos barbarams turinys, priešingai nei anksčiau, nebūtinai rėmėsi vien krikščioniškaisiais postulatais. Imta pabrėžti vis ryškesnius mokslo, meno, kultūros pasiekimus. Tą paskatino ankstesnių dešimtmečių tendencijos: Nikolajus Kopernikas 1543 metais paneigė tuo metu vyravusią geocentristinę – Žemės kaip visatos centro – teoriją, paskelbdamas, kad Žemė iš tikrųjų sukasi aplink Saulę; šią tezę vėliau pagrindė astronomijos mokslą vystęs Galileo Galilėjus; Johanas Kepleris aprašė planetų judėjimą, o remdamasis šiais tyrimais Izaokas Niutonas atrado visuotinės traukos dėsnį.

	 Tai buvo pirmieji ryškūs Apšvietos ženklai. To laikotarpio filosofams ir mokslininkams buvo būdinga teigti, kad tik racionalaus proto prielaidos gali pagerinti žmogaus gyvenimą, užtikrinti nuolatinį progresą, todėl būtina siekti žinių sklaidos. Pats žinių kaupimas turėtų vykti nuolatos abejojant ilgus amžius vyraujančiais įsitikinimais, tradicijomis, nuostatomis ir religinėmis dogmomis; jas turi keisti neutralūs moksliniai metodai. „Išdrįsk žinoti!“ – toks buvo šūkis. Tad šie principai buvo dažnai priešpriešinami krikščionybei, kurios kuriamą pasaulio vaizdinį nustelbė naujausi mokslo pasiekimai. Todėl 1713 metų Utrechto sutartyje, ko gero, paskutinį kartą Europos valstybės įvardijo save kaip krikščionišką valstybių bendriją.

	 Minėti mąstytojai kvestionavo ir viduramžišką valdymo metodą – monarchiją, mat racionaliame pasaulyje valdovų legitimumas, tradiciškai kildintas iš Dievo, neatrodė pagrįstas. Tad filosofai siekė, kad žmonėms būtų suteikta kuo daugiau laisvių, teisių ir galimybių patiems spręsti savo likimą.

	 Ėmė rastis ir naujų sąvokų. Politiniame diskurse vis dažniau atsirasdavo aliuzijų į federalizmą. Vienas pirmųjų XVII–XVIII a. tai aprašė anglų rašytojas Williamas Pennas, kuris vėliau įkūrė ir savo vardu pavadino Šiaurės Amerikos Pensilvanijos provinciją. Suprasdamas, kad nuolatiniai karai Europai kainuoja pernelyg brangiai ir stebina kitų religijų atstovus, kuriems sunku suprasti krikščionių kovas, jis ieškojo formulės, kuri užtikrintų tvarią taiką ir klestėjimą. Jo įsivaizdavimu, tam būtinas Europos Parlamentas, kuris turėtų išskirtinę teisę naudoti karinę jėgą, o valstybės, anot jo, šios privilegijos turėtų atsisakyti.

	 Parlamente įtaką jo narės, pasak Penno, turėtų pasidalyti atsižvelgdamos į palyginti naują ekonominės galios kriterijų; kitaip tariant, kuo daugiau valstybė importuoja, eksportuoja, surenka mokesčių ir turi sukaupusi turto, tuo didesnę galią ji turės priimdama bendrus sprendimus. Jo skaičiavimu, Vokietijos žemės tuo metu būtų turėjusios dvylika balsų, Prancūzija – dešimt, Italija – aštuonis, Anglija – šešis. Tai, kaip teigė Pennas, būtų leidę sustiprinti krikščionybę, apsaugotų miestus ir miestelius nuo karo baisumų, palengvintų žmonių judėjimą visame žemyne, sukurtų bendradarbiavimo ir draugystės pamatus. Ir, pridūrė, leistų karaliams ir princams būti laimingesniems nuoširdžiai įsimylint savo išrinktąsias; juk iki tol santuokos buvo sudaromos remiantis kone išskirtinai politiniais motyvais.

	 Toks mąstymas buvo būdingas ir kitiems to laikotarpio filosofams. Tik vizijos, kaip tai realizuoti, šiek tiek skirdavosi. Pavyzdžiui, atsirado idėja padalyti Europą į šimtą daugiau ar mažiau lygių kantonų ir provincijų, kurios turėtų savo atstovus Europos Senate; tuo metu Prancūzijoje pasigirdo svarstymų, kad gal vertėtų skaidyti Europą į gerokai stambesnius vienetus, sukuriant 18–24 krikščioniškas valstybes, kuriose gyventų po ne mažiau kaip 1,2 mln. žmonių. Beje, ir tuomet viena esminių problemų buvo Rusija – nuomonės, ar ši šalis turėtų būti tarp naujų institucijų steigėjų, ar paliekama nuošalyje, nesutapdavo.

	 Tiesa, tokie pasvarstymai įkvėpdavo ne visus. Prancūzų mąstytojas Jeanas–Jacques’as Rousseau XVIII amžiuje vienas pirmųjų kritikavo ambicingą lūkestį, kad atskirų valstybių vadovai bus linkę atsisakyti politinės galios ir bent dalį sprendimų priėmimo teisių savanoriškai patikėti kažkam, esančiam „aukščiau nei jie patys“. Kitaip tariant, žodžiai „Europa“, „Parlamentas“, „Senatas“ ir pan. skamba patraukliai, bet šių institucijų sprendimų įgyvendinimas neįmanomas be tuometinių valdovų pritarimo. O kodėl jie turėtų to norėti?

	 Rousseau atkreipė dėmesį į tai, kad, kaip ir senovės Graikijos laikais, šie svarstymai tebebuvo labai nutolę nuo daugumos Europos gyventojų kasdienybės. „Šiandien, galima sakyti, nebėra prancūzų, vokiečių, ispanų ar net anglų... Yra tik europiečiai, turintys tokį pat skonį, tokius pačius papročius, išgyvenantys tokias pat aistras“, – rašė jis. Bet čia pat pažymėjo, kad taip teigdamas turi omenyje tik šių šalių elito sluoksnius.

	 Apšvietos idėjų kulminacija buvo Prancūzijos revoliucija. Po jos, giljotinavus monarchą, atsirado terpė modernaus nacionalizmo sampratos sklaidai, kilmingieji neteko privilegijų, sustiprėjo atstovaujamos valdžios principai, sumenko Bažnyčios vaidmuo. Galiausiai atsirado terpė šių idėjų plėtrai – šitai sėkmingai įgyvendino Napoleonas Bonapartas.

	 Prancūzijos karvedys, ko gero, buvo arčiausiai tikslo realizuoti Europos integracijos projektą dar XIX a. Tad jo, kad ir koks talentingas generolas būtų, įtaka neturėtų būti sumenkinta tik vertinant užkariavimus; dviem šimtais metų anksčiau, nei prasidėjo reali Senojo žemyno integracija, Napoleonas deklaravo tikslą sukurti Jungtines Europos Valstybes. Simboliška, kad tokia formuluotė buvo pateikta 1812 metais, kai Napoleono vadovaujama 600 tūkst. karių armija artėjo prie Rusijos sienos ir, atrodė, nebus sustabdyta.

	 Filosofinių prielaidų Europos vienybei netrūko ir anksčiau, bet Napoleonas turėjo aiškią politinę darbotvarkę, kaip tai paversti realybe. Nors pavienės Europos nacijos būtų išlaikiusios savo kultūros bruožus ir netgi tam tikrus valstybingumo simbolius, jo vizijoje aiškiai dominavo Prancūzija, kurios sostinė Paryžius turėjo tapti naujojo politinio darinio sostine. Ypač svarbiu laikytas bendras teisynas, kuris Prancūzijoje atsirado tik XIX amžiaus pradžioje. Vadinamasis Napoleono kodeksas vadovavosi Apšvietos principais – teise į nuosavybę, asmens, tikėjimo, verslo laisve, visų piliečių lygybe prieš įstatymą, luomų sistemos panaikinimu, skyrimu į valstybines pareigas pagal sugebėjimus, o ne pagal kilmę. Iki pat šių dienų tai tebėra kertinė daugelio Europos valstybių teisynų dalis. Kodekso sklaidą, žinoma, paskatino Napoleono kariuomenės užkariavimai, todėl jo, kaip karo genijaus2 ir Europos vienytojo, įvaizdis gyvas iki šiol.3

	 

	
 PASAULINIŲ KARŲ LINK

	 

	 Nors Napoleono planas netapo realybe, o Vienos Kongresas 1815 metais pagrindiniu tikslu iškėlė siekį atkurti priešrevoliucinę politinę sistemą, suvienytos Europos idėja nenugrimzdo užmarštin. Visgi jos vystymasis strigo, nes atsirado problema, su kuria susidūrė ir ankstesni filosofai – kas turėtų priimti sprendimus? Radikalaus federalizmo šalininkai nematė kitos išeities, kaip tik suteikti piliečiams teisę pasirinkti federalinio lygmens lyderius. Kiti buvo atsargesni ir priminė, kad vien federalinis lygmuo yra utopija, mat tiesiog imti ir iš politinio žemėlapio ištrinti valstybes paprasčiausiai neįmanoma.

	 Žinoma, ne visi buvo entuziastingi federalistai. Vokietijos kancleris ir šalies vienytojas Otto von Bismarckas, reaguodamas į britų ambasadoriaus teiginį, kad „Europa neprieštaraus Prūsijos kariniams veiksmams, nukreiptiems prieš Lenkiją“, atkirto primindamas seną gerą klausimą: „O kas gi ta Europa?“ Jo manymu, Europa net ir XIX amžiuje nebuvo daugiau nei geografinė koncepcija be jokio politinio krūvio; vieninteliai, kurie bando Europai suteikti politinę prasmę, anot Bismarcko, yra tie, kurie bijo asmeninės atsakomybės ir nori ją perkelti į neapibrėžtą lygmenį.

	 Bismarckas anaiptol nebuvo vienintelis, priminęs, kad Europos idėjos santykis su realybe tebebuvo komplikuotas. Nors XVIII–XIX a. susikūrė, plėtėsi ir stiprėjo federalinės Jungtinės Amerikos Valstijos, šio modelio pritaikomumas Europai taip pat atrodė sunkiai tikėtinas. Kaip rašė prancūzas George’as Sorelis, Jie sukūrė federaciją Amerikoje iš žmonių, kurie panašūs, gyvena panašiose valstijose... Valio! Bet kaip jūs siūlote suvienyti revoliucinguosius mistikus slavus, nuosaikiuosius skandinavus, ambicinguosius vokiečius, laisvę mylinčius anglus, godžiuosius prancūzus, italus, išgyvenančius ekonominę krizę, brakonierius Balkanų gyventojus ir kankinius vengrus? Kaip įvesti tvarką šiame būryje krabų, kurie tik ir bando vienas kitam įžnybti? Vargšė Europa! Kodėl slėpti, kas jos laukia? Per dešimtmetį ji ir vėl panirs į karą, kaip kad ir buvo du ar tris kartus per pastarąjį šimtmetį.“

	 Pranašiška, bet šie Sorelio žodžiai buvo pasakyti 1908 metais.

	 Pirmojo pasaulinio karo – tuo metu dar vadinto Didžiuoju – randai buvo gilūs. Ne tik subliūško viltys, kad artėjama didesnės Europos vienybės link, ne tik buvo prarasta milijonai gyvybių, bet ir, kaip paaiškėjo netrukus, neišsipildė lūkesčiai, kad tai bus „karas, pabaigiantis visus kitus karus“.

	 Tarpukariu bandyta rasti formulę, kuri padėtų išvengti panašios tragedijos ateityje. Juo labiau kad Europa, visuomet save mačiusi soste lyginant su kitais žemynais, nebegalėjo nepastebėti mąžtančios globalios įtakos – juk sparčiai augo ir stiprėjo JAV, o vis didesnę grėsmę kėlė bolševikinė Rusija. Bene ryškiausia figūra to laikotarpio Europos bendrystės kontekste buvo Austrijos ir Japonijos politikas, filosofas, grafas Richardas Coudenhove–Kalergi. Anot jo, europiečiai negali pasiduoti melancholijai ir žvalgytis tik į praeitį, kurioje esą slypi raktas į panašių tragedijų užkardymą. Juk istorija nieko gero nerodė – 1648–1789 metais įvyko bent 84 karai, sukėlę milžiniškų neigiamų pasekmių; nors 1815–1914 metais konfliktų priskaičiuojama tik penki, o periodas tarp 1871 ir 1914 metų apskritai laikytinas iki tol ilgiausiu be karo Europos istorijoje, pozityvius lūkesčius sugriovė destruktyvumu viską pranokęs Pirmasis pasaulinis karas.

	 Todėl, anot Coudenhove–Kalergi, vienintelis kelias yra žvelgti į priekį ir sukurti paneuropinę sąjungą. Ji turėtų atlikti keturias pagrindines misijas: garantuoti taiką, sukurti Europos šalių kultūrinę bendrystę, suformuoti atsvarą augančiai bolševizmo grėsmei ir sujungti Europos valstybių ekonomikas, kurios būtų pajėgios varžytis su augančia JAV įtaka globalioje prekyboje.

	 Siekdamas skleisti savo mintis, Coudenhove–Kalergi įkūrė paneuropinį judėjimą, kuris turėjo suvienyti skirtingų valstybių sprendimų priėmėjus ir paversti šias idėjas praktika. 1924 metais paskelbtame manifeste teigta: „Europiečiai, europiečiai! Lemtinga valanda išaušo! <...> Europos politika artėja naujo karo link. <...> Ši grėsmė reikštų visišką Europos, jos kultūros ir ekonomikos sunaikinimą.“

	 Coudenhove–Kalergi nebuvo vienintelis. Katalikiškosios partijos daugelyje Europos šalių skleidė vienijimosi idealą, kurį lėmė tiek krikščioniškojo universalizmo principai, tiek taikos siekis. Viename iš kongresų Kelne 1932 metais konstatuota, kad tai gali būti pasiekta tik kuriant bendrą Europos rinką. Ši idėja pranoko laiką, mat yra kone identiška tam, kas buvo realizuota pokaryje. Būta ir bandymų tai paversti praktika. Pavyzdžiui, atsirado Oslo grupė, aprėpusi Skandinavijos ir Beniliukso valstybes, taip pat Romos protokolai, kuriuos pasirašė Italija, Vengrija ir Austrija. Bet nuo Didžiosios depresijos ketvirtojo dešimtmečio pradžioje tai neišgelbėjo. 1929–1936 metais prancūzų prekybos apimtys su Vokietija sumenko 80 proc., o Vokietijos eksportas į Prancūziją sumažėjo 85 procentais. Nenuostabu, kad vokiečių politiko Gustavo Stresemanno idėjos, tiksliau, jų užuomazgos, apie kažką panašaus į vieningą Europos valiutą net nebuvo rimčiau išklausytos.

	 Retrospektyviai nesunku konstatuoti, kad tiek Coudenhove–Kalergi manifestas, tiek kiti siūlymai nebuvo įgyvendinti; tarpukaryje visuomenės atsakymų ieškojo ne vienybės kūrimo procese, o radikalaus nacionalizmo idėjose. Tai, kaip ir prognozuota, sukėlė naują, dar didesnį, konfliktą.

	 

	
 EUROPOS INTEGRACIJA POKARYJE

	 

	 Europos bendrystės idėja formavosi šimtmečius. Nuo senovės Graikijos ir Romos iki Šventosios Romos imperijos; nuo Napoleono iki tarpukario paneuropinio judėjimo. Bet realūs postūmiai ilgus amžius buvo nežymūs.

	 Kodėl? Epochoms keičiantis, esminiai neatsakyti klausimai išliko stebėtinai panašūs, tam tikra prasme apskritai vienodi: kas yra Europa? Kur prasideda ir baigiasi jos ribos? Kas yra svarbiausias Europos gyventojus jungiantis veiksnys? Kaip sukurti naują, visą Europą apimantį politinį darinį išsaugant atskirų jo dedamųjų unikalumą?

	 Tik Antrasis pasaulinis karas – o gal, tiksliau, du kruvini konfliktai pirmoje XX amžiaus pusėje – pagaliau sukūrė sąlygas tvaresniems rezultatams pasiekti.

	 Bet ir tai anaiptol nebuvo savaiminė duotybė. Pirmaisiais pokario metais „<...> nebuvo paprasta rasti Europos politikų ar intelektualų, kuriems pirmiausiai būtų įdomi vieninga Senojo žemyno ateitis, o ne jų šalių politinė situacija. <...> Mažai kas rodė, kad Hitlerio karą išgyvenusieji natūraliai ir neišvengiamai suartės,“ – rašo istorikas Tony Judtas. To laikotarpio žiniasklaidoje dažnai kalbėta ne apie integraciją, o apie Europos valstybių konkurenciją – gal net kovą – dėl itin ribotų resursų. Ne veltui šiandien sunku įsivaizduoti, kaip tuomet atrodė Senasis žemynas. 1945–1946 metais daugelis Europos miestų gyveno bado sąlygomis; Vakarų Europoje milijonams žmonių teko išgyventi kasdien suvartojant vos 1 000 kilokalorijų. Ką jau kalbėti apie suniokotą infrastruktūrą ir prarastus namus.

	 Netrūko ir politinių galvosūkių. Prancūzijos dilemos buvo panašios į tas, kurios kilo po Pirmojo pasaulinio karo: kaip suderinti siekį parodyti, kad Vokietija yra karo kaltininkė ir nusipelnė už tai bausmės, bet ir užtikrinti nenutrūkstamą taip reikalingų Vokietijos resursų tiekimą Prancūzijos pramonei. Juk, primena Judtas, Prancūzijai ir jos plieno pramonei buvo būtinos anglys iš Rūro regiono. Tad neperspektyvu kartoti tą pačią klaidą – luošinti vokiečių ekonomiką taip, kaip reparacijomis ir kitomis spaudimo priemonėmis buvo padaryta po Pirmojo pasaulinio karo. Juo labiau kad Paryžius puikiai suprato, koks yra šalutinis tarpukario Vokietijos pažeminimo efektas – suvešėjus nacionalsocializmui, buvo sukurta terpė revanšizmui ir neapykantai. Tad Prancūzija, baimindamasi, kad nugalėta Vokietija nepakiltų kaip feniksas iš pelenų, lygiai taip pat prisibijojo dar vieno Versalio scenarijaus.

	 Tik šį sykį, priešingai nei anksčiau, bent jau pradėta narplioti Gordijo mazgą. Atsirado netobulas, nepatikrintas, bet visgi planas, kaip suderinti gausybę skirtingų elementų ir pasiekti visiems priimtiną konsensusą.

	 1950 metų gegužės 9 dieną Prancūzijos užsienio reikalų ministras Robertas Schumanas, įkvėptas bendražygio Jeano Monnet ir sulaukęs Vokietijos kanclerio Konrado Adenauerio pritarimo, paskelbė Senojo žemyno ateitį esmingai sąlygojusią deklaraciją. Buvo pasiūlyta sukurti Europos anglių ir plieno bendriją; ši savotiška Prancūzijos ir Vokietijos faktinė taikos sutartis turėjo užtikrinti karo pramonei būtinų resursų prieinamumo kontrolę, taigi karo pasikartojimo galimybę padaryti „ne tik neįsivaizduojamą, bet ir materialiai neįmanomą“. Plano esmė – visą Prancūzijos ir Vokietijos anglių ir plieno pramonę pavesti valdyti viršnacionalinei institucijai – Vyriausiajai valdybai. Šios Valdybos nariai būtų skiriami valstybių narių, tačiau svarbiausi sprendimai būtų privalomi joms visoms, net jei kuri nors iš šalių tam nepritartų. Tai atitiko principinius visų valstybių interesus. Prancūzija užsitikrino priėjimą prie vokiečių resursų, taip pat jų kontrolę, būtiną siekiant išvengti naujos militarizacijos; o karo kaltininkė Vokietija nusitiesė kelią sugrįžimui į Europos politinį gyvenimą.

	 Prie šių valstybių prisijungė Belgija, Italija, Liuksemburgas, Nyderlandai, taip pat neturėjusios svarių priežasčių žvalgytis atgal. Juk visos šios šalys patyrė skaudžius sutriuškinimus; ko gero, išskyrus britus ir suomius, visoms pokario Europos tautoms buvo būdingas ryškus – ryškesnis nei po Pirmojo pasaulinio karo – pralaimėtojo statusas.

	 Schumanas ir Adenaueris puikiai suprato, kad tai puiki proga nutiesti kelią Europos integracijos procesui. Nepaisant Prancūzijos ir Vokietijos santykių komplikuotos istorijos, būtent šiems politikams susikalbėti tarpusavyje nebuvo sunku. Juk jie abu, taip pat ir Italijos vyriausybės vadovas Alcide’as De Gasperi, buvo krikščionys demokratai. Tad juos vienijo bendras ideologinis pamatas ir tikslai: tarpusavio susitaikymas, nacionalinių valstybių politinės sistemos pakeitimas sprendžiant tarpukario problemas bei, atrodytų, elementarus, bet fundamentalus siekis išsaugoti žmoniją amžiuje, kuriame jau buvo išbandytas branduolinis ginklas. Žinoma, niekas nesitikėjo greitų pergalių. „Europos negalima sukurti vienu mostu arba pagal vienintelį planą. Ji bus sukurta pasiekus konkrečių laimėjimų, kurie pirmiausiai sudarys sąlygas atsirasti tikram solidarumui“, – rašė Prancūzijos užsienio reikalų ministras.

	 Krikdemai atliko esminį vaidmenį, bet nebuvo vieninteliai, palaikę šią kryptį. Sunku nepastebėti, kaip greitai atsirado liberalų, konservatorių, socialistų ir net komunistų idėjinis konsensusas. Pavyzdžiui, belgų premjeras socialistas Paulas Henri Spaakas kalbėjo apie Europos vienybę vartodamas ne katalikams būdingus, o abstraktesnius Apšvietos terminus „laisvė“, „teisės“, „demokratija“. Kiti, tokie kaip Monnet, apskritai vengė ideologijos ir bendrystės kūrimą suvokė kaip techninį, pirmiausiai ekonominį, procesą. Sprendžiant iš visuomenės nuomonių apklausų, visus šiuos skirtingų pasaulėžiūrų žmones vienijo panašūs siekiai.

	 Toks aplinkybių susiklostymas – unikalus. Anot Judto, neturėtume nuvertinti, kiek daug dalykų turėjo sukristi į vieną krūvą, kad būtų žengti šimtmečius atidėlioti žingsniai. Turbūt – o veikiau galbūt – Europai niekada daugiau nebeteks spręsti trisdešimties metų ekonominės stagnacijos, paskatintos dviejų karų ir Didžiosios depresijos, pasekmių; nebebus taip vieningai suprantama grėsmė, kurią tuo metu kėlė Sovietų Sąjunga (apie tai, kaip Rusija šiandien savo agresyviais veiksmais sutelkia ES, rašoma šios knygos III skyriuje „Orumo revoliucija Ukrainoje ir sankcijų epopėja“); pritrūks solidaus palaikymo iš šalies (apie JAV paramą Europos integracijai rašoma VIII skyriuje „Ar išliksime draugais? JAV ir Europa Trumpo eroje“). Net kertinių Europos lyderių ideologinės ištakos sutapo.

	 Prie šio Europos valstybių bendrystės stalo, tiesa, viena vieta buvo tuščia. Jos atsisakę britai pokario situaciją matė visiškai kitaip, mat vieninteliai atlaikė nacionalsocializmo ataką ir pagrįstai tuo didžiavosi. Jie tikėjo savo imperijos ateitimi, juolab nebuvo ir ekonominio poreikio vokiečių žaliavoms. Tad jau tada išryškėjo ypatingas Londono santykis su Europos integracijos procesu, jis šioje knygoje aptariamas VII skyriuje „Ilgas kelias „Brexito“ link“.

	 Jau netrukus žemyninė Europa ekonomiškai ėmė stotis ant kojų. Ir ne po truputį, o itin sparčiai; per 1950–1973 metais išgyventą „aukso amžių“ Europa ne tik suklestėjo, bet ir ėmė vytis JAV. Nors JAV ekonominės krizės tikrai nebuvo – 1950–1973 metais šios šalies BVP kasmet ūgtelėdavo vidutiniškai 2,45 proc., – Italija, Vakarų Vokietija, Prancūzija žengė bent dvigubai sparčiau. Todėl mažėjo ir pragyvenimo lygių skirtumas: 1950–aisiais BVP vienam gyventojui Prancūzijoje sudarė 54 proc. JAV BVP vienam gyventojui vidurkio, o po kelių dešimtmečių – jau 77 proc. Analogiškas santykis Vakarų Vokietijoje siekė 49 ir 87 proc., o Italijoje – 40 ir 70 proc. Norint realizuoti augimo potencialą, Vakarų Europa atsivėrė imigracijai – vien Prancūzijoje ir Vokietijoje 1973 metais imigrantai iš buvusių kolonijų, taip pat ir iš kitų valstybių, jau sudarė apie dešimtadalį dirbančiųjų. Kitos išeities, atrodytų, nebuvo; juk valstybių išlaidos socialinėms reikmėms pokaryje smarkiai išaugo. Tad papildoma darbo jėga buvo gerovės valstybės kūrimo kaina. Tai, savaime suprantama, kūrė naujas problemas (jos aptariamos šios knygos IV skyriuje „ES išlikimo iššūkis – migracija“).

	 Iš esmės spartų ekonomikos augimą lėmė kelios aplinkybės: imigracija ir ilgainiui išaugę gimstamumo rodikliai (atskirais etapais viena moteris Vakarų Vokietijoje ar Prancūzijoje pagimdydavo vidutiniškai 3 vaikus – dvigubai daugiau nei XXI amžiaus pirmajame ir antrajame dešimtmečiuose), užtikrino demografinės situacijos stabilumą; nebereikėjo skirti tiek daug išlaidų karybai, mat pasikliauta JAV gynybos „skėčiu“; sparčiai tęsėsi Europos integracija, kuri palengvino tarpusavio prekybą.

	 Jau 1957 metais tos pačios pirmosios šešios valstybės pasirašė Romos sutartį, buvo įsteigta Europos ekonominė bendrija ir užsibrėžtas siekis per kiek daugiau nei dešimtmetį sukurti bendrąją rinką. Kitaip tariant, užtikrinti keturias esmines laisves: asmenų, prekių, paslaugų ir kapitalo judėjimą Europoje be jokių kliūčių. Buvo sukurta muitų sąjunga, garantuojanti bendrus prekybos tarifus su išorės partneriais.

	 Tiesa, tai nereiškė, kad integracija vyksta be kliūčių: ambicingi Europos gynybos bendrijos planai dar šeštojo dešimtmečio pradžioje žlugo; prasidėjo nuolatiniai debatai, diskutuota, ar išties išmintinga didžiąją dalį – kai kuriais atvejais daugiau nei du trečdalius – bendro Bendrijos biudžeto skirti tik žemės ūkio politikai; prancūzai griežtai vetavo ir Jungtinės Karalystės norą įstoti į Bendriją (plačiau skaitykite šios knygos skyriuje apie JAV ir Europos santykius, taip pat skyriuje apie „Brexitą“). Tad vėl ėmė ryškėti dilema, kur prasideda ir baigiasi Europa – bent jau šio integracijos projekto filosofinės užuomazgos reiškė atvirumą visoms Senojo žemyno valstybėms, bet praktika, sprendžiant tiek su britais, tiek su tolesne Bendrijos plėtra susijusias problemas, rodo, kad susitarti pavyksta ne visada.

	 Pirmoji Bendrijos plėtra galiausiai įvyko 1973–iaisiais, kai prie pirmojo šešeto prisijungė Paryžiaus veto įveikusi Jungtinė Karalystė, Danija ir Airija. Bet dar kiek anksčiau prasidėjo tarpsnis, šiandien vadinamas „euroskleroze“. Jis žymėjo ekonominę stagnaciją, nedarbo lygio augimą, didele dalimi tai paskatino keturiskart išaugusi naftos kaina. Netrūko ir kitų vidaus problemų: pavyzdžiui, dar 1968–aisiais kilo studentų ir darbininkų riaušės Prancūzijoje, išreiškusios nepasitenkinimą nutolusia ir abejinga valdžia, taip pat buvo protestuojama prieš karą Vietname ir branduolinio ginklavimosi varžybas; Vakarų Vokietijoje susikūrė kairiųjų radikalų sukarinta organizacija – Raudonosios armijos frakcija; nepatenkinta liberaliu ekonomikos vystymusi ir socialiais pokyčiais, taip pat artima Europos bendryste su JAV, ji vykdė sprogdinimus (iš viso per kelis dešimtmečius jų būta beveik 300), buvo nužudyta keliasdešimt žmonių, vyko grobimai, bankų plėšimai. Taip susiklosčius aplinkybėms, Europos valstybės, pamiršusios istorines pamokas, ėmė ieškoti išeičių, tad integracijos procesas iš esmės sustojo, imta vis dažniau naudoti veto teisę siekiant išvengti bendrų sprendimų. Žiniasklaidoje prasidėjo svarstymai, kuri šalis pirmoji pasitrauks iš Bendrijos.

	 Šiaip ar taip, efektas buvo atvirkščias. Šios problemos privertė Europos politikus dar kartą suvokti, kad pavieniui bėdos nebus išspręstos, todėl aktualu atkurti integracijos procesą. Tam pasitarnavo ir kairiųjų politinių jėgų požiūrio pasikeitimas: iš pradžių, pokaryje pastūmėjusios valstybes gerovės modelio link, jos skeptiškai vertino patį Europos ekonominės integracijos spartinimą; visgi sustojęs augimas sukūrė daug palankesnę terpę atsiverti glaudesniam kontinentiniam ekonominiam suartėjimui. Tad buvo grįžtama prie liberalizavimo ir bendrosios rinkos, kuri, nors turėjo tapti realybe dar šeštajame dešimtmetyje, nebuvo realizuota gerokai ilgiau, idėjos. Tarpine stotele tapo 1986 metais pasirašytas Suvestinis Europos aktas, bet svarbiausia buvo Mastrichto sutartis – ji žymėjo visiškai naują integracijos etapą, po kurio ne tik atsirado bendroji rinka, bet ir Bendrijai buvo suteiktas Europos Sąjungos vardas.

	 Lygiagrečiai vyko ir kiti svarbūs procesai. Pirmiausiai Bendrija vėl paaugo: 1981 m. Graikija tapo dešimtąja nare, o dar po kelerių metų į ją įstojo Ispanija ir Portugalija, kurios aštuntajame dešimtmetyje atsikratė Salazaro ir Franco diktatorinių režimų. Didžiausias politinis perversmas įvyko 1989 metų lapkritį nugriovus dvidešimt aštuonerius metus Rytų ir Vakarų Vokietiją skyrusią Berlyno sieną. Abi Vokietijos dalys susijungė. Toks kaimynės sustiprėjimas vėl išgąsdino Prancūziją; bet Paryžiui pavyko pasiekti, kad šis susijungimas vyktų tik priėmus svarbią sąlygą – turi atsirasti Bendrijos valiuta, kuri leistų bent šiek tiek suvaldyti išaugusios Vokietijos ekonominį potencialą. Tad iš esmės buvo pakloti pamatai eurui.

	 Taip buvo atskleistas vieša paslaptimi buvęs smarkiai pakitęs Europos didžiųjų valstybių galių santykis. „Vokietijos politikai nuo Adenauerio iki Kohlio, – rašo Judtas, – tikslingai nuvertino realią Vokietijos jėgą, pritardami politinėms prancūzų iniciatyvoms ir kartodami savo nuostatą apie vienintelį siekį – stabilią Vokietiją klestinčioje Europoje. <...> Tuo metu prancūzai 1951–1989 metais mėgavosi veiksmų laisve ir galios iliuzija, kuri kilo dėl stipraus, bet pavojaus nekeliančio kaimyno ir dėl milžiniško atstumo iki realaus pavojaus Rytuose. Tai nuo daugelio prancūzų nuslėpė realios politinės įtakos mažėjimą.“

	 Susiklosčiusi situacija paskatino Prancūziją ne tik gilinti integraciją (bendros institucijos ir taisyklės, kaip rodo pokario patirtis, yra geriausias būdas susaistyti Boną / Berlyną), bet ir gana skeptiškai žiūrėti į tolesnę ES plėtrą į Rytų Europą. Bet tai verta atskiros istorijos, todėl išsamų pasakojimą apie šį procesą ir Lietuvos bandymą pralaužti ledus skaitykite šios knygos II skyriuje „Lietuva: sugrįžimas į Europą, kurios niekada nepalikome“.

	 Mastrichto sutartimi sukurtoje bendrojoje rinkoje – ir palyginti naujame darinyje, pavadintame ES – jau buvo dvylika valstybių: Vokietija, Prancūzija, Italija, Jungtinė Karalystė, Danija, Ispanija, Portugalija, Graikija, Belgija, Nyderlandai, Airija ir Liuksemburgas, o 1995–aisiais į klubą įstojo Austrija, Suomija ir Švedija. Tuo metu nebeliko ir Sovietų Sąjungos, todėl atsivėrė galimybė plėstis tolyn į kadaise už geležinės uždangos buvusią Europos dalį. 1985–aisiais pasirašyti Šengeno susitarimai laipsniškai suteikė galimybę laisvai keliauti ES teritorijoje. Paprastai tariant, asmens dokumentai valstybių narių pasieniuose nebetikrinami, nors būta išlygų, kylančių dėl migracijos problemų (apie tai rašoma šios knygos IV skyriuje „ES išlikimo iššūkis – migracija“).

	 Procesas nenutrūko, jau 2002–aisiais rinkoje ėmė cirkuliuoti euro valiuta, o 2004–aisiais aštuonios Vidurio ir Rytų Europos šalys – Čekija, Estija, Latvija, Lenkija, Lietuva, Slovakija, Slovėnija, Vengrija – įstojo į ES. Taip pagaliau baigėsi daugiau nei pusę amžiaus trukęs Europos padalijimas. Optimizmas tryško per kraštus ir atrodė, kad Europa sparčiai juda federalizmo keliu.

	 Nenuostabu, kad 2004 metais jau dvidešimt penkios ES šalys narės pasirašė sutartį dėl Europos Konstitucijos. Ji turėjo sujungti visas anksčiau pasirašytas ES sutartis ir suteikti bendrijai kur kas daugiau galių. Pavyzdžiui, daugelis sprendimų, išskyrus užsienio politikos, gynybos ir mokesčių srityse, turėjo būti priimami remiantis kvalifikuotos balsų daugumos sistema. Kitaip tariant, valstybės turėjo atsisakyti turėtos veto teisės. Turėjo mažėti ir Europos Komisijos narių skaičius – iki tol kiekvienai šaliai į šią instituciją, siūlančią naujus ES teisės aktus, teko deleguoti po vieną atstovą, o įsigaliojus Konstitucijai atstovus būtų turėjusios tik du trečdaliai valstybių, kurios rotuotųsi tarpusavyje. Galiausiai turėjo būti įsteigtos Europos Vadovų Tarybos pirmininko ir ES užsienio reikalų ministro pareigybės, kurios leistų ES atlikti daug didesnį vaidmenį tarptautinėje politikoje – vėlgi, iki tol ši sritis iš esmės buvo palikta išskirtinai valstybių narių kompetencijai.

	 ES lyderiai kalbėjo, kad sustiprėjusi ES priartės prie savo piliečių ir pademonstruos, kad gali veikti efektyviai. Bet jai buvo suduotas skaudus politinis smūgis, mat 2005 metais iš pradžių Prancūzijoje, o netrukus ir Nyderlanduose įvykę referendumai Konstituciją atmetė. Taigi buvo pasiųstas signalas, kad politinio elito planas gilinti integraciją susiduria su visuomenių skepsiu, nulemtų įvairių aplinkybių, pavyzdžiui, nenoru, kad valstybės netektų politinės įtakos; augo ir globalizacijos, pernelyg didelės ekonominės liberalizacijos baimė.

	 Po šių balsavimų ES lyderiai paskelbė apmąstymų laikotarpį, bet 2009 metais vis tiek įsigaliojo nauja Lisabonos sutartis. Kai kuriais atžvilgiais ji perėmė Konstitucijoje numatytus aspektus, tačiau būta ir reikšmingų atsitraukimų nuo gilesnės integracijos. Pavyzdžiui, vietoj užsienio reikalų ministro pareigybės buvo įsteigta vyriausiojo įgaliotinio užsienio reikalams ir saugumo politikai pareigybė, kuri turėjo mažesnį politinį svorį ir mažiau politiškai kontroversišką, bet užtat sunkiau ištariamą, pavadinimą. Buvo paliktas ir toks pats Europos Komisijos narių skaičius, kiekvienai valstybei išsaugant po vieną atstovą.

	 Visgi bet kokie tolesni svarstymai apie ES ateitį atsirėmė į kylančią krizių bangą. Iš pradžių, kai ėmė byrėti globali finansų sistema, buvo suduotas skaudus smūgis Europos ekonomikai. Dar po kelerių metų kone tuo pačiu metu prasidėjo Rusijos agresija Ukrainoje ir migracijos krizė. Lyg to būtų negana, Jungtinė Karalystė 2016 metais referendume nusprendė pasitraukti iš ES, o kitoje Atlanto pusėje JAV prezidento postą užėmė Donaldas Trumpas.

	 

	
 II.

	 

	LIETUVA: SUGRĮŽIMAS Į EUROPĄ, KURIOS NIEKADA NEPATIKOME

	 

	 

	 

	 

	 

	PRISIMINDAMI MŪSŲ DIDŽIĄJĄ PRAEITĮ, TIKĖDAMI PATRIOTIZMU IR MANYDAMI, KAD TARPTAUTINIAI SANTYKIAI TURI BŪTI TVARKOMI IŠMINTIES PAGRINDAIS, MES, LIETUVIAI, TIKIME LAIMINGA LIETUVOS ATEITIMI.

	 LIETUVOS UŽSIENIO REIKALŲ MINISTRAS STASYS LOZORAITIS, 1936 M.

	 

	MŪSŲ ATĖJIMAS Į EUROPOS SĄJUNGĄ 2004 METAIS BUVO NE TIK LIKIMO DOVANA AR PALANKIOS POLITINĖS SITUACIJOS IŠNAUDOJIMAS, TAI BUVO LOGIŠKAS IR TURBŪT VIENINTELIS ĮMANOMAS KOVOS UŽ LAISVĘ TĘSINYS. DŽIAUGIUOSI, KAD LIETUVA PASINAUDOJO SAVO ISTORINE GALIMYBE. 1990 METAIS PASAKĖME PASAULIUI, KAD GRĮŽTAME Į DEMOKRATINIŲ ŠALIŲ ŠEIMĄ, O 2004 METAIS – KAD NORIME BŪTI NE KOKIA NORS PILKOJI ZONA, NE PEREINAMASIS KIEMAS TARP RYTŲ IR VAKARŲ, O VISAVERTĖ EUROPOS VALSTYBĖ.

	 VALDAS ADAMKUS

	 

	DAR VISAI NESENIAI NIEKAS NEMANĖ, KAD TOKIE DRASTIŠKI POKYČIAI ĮVYKS ARTIMIAUSIU METU. BUVO SVARSTOMA, KAD Į ES GALI BŪTI PRIIMTOS KELIOS VALSTYBĖS, PIRMIAUSIAI LENKIJA IR VENGRIJA. BET DABAR KALBAMA APIE DEŠIMT NAUJŲ NARIŲ.

	 RAŠINYS BRITŲ DIENRAŠTYJE „THE INDEPENDENT“, 

	2001 M. LAPKRITIS

	 

	
 NENUTRŪKĘS TIKĖJIMAS LAISVOS EUROPOS IDEALAIS

	 

	 Lietuvos kelias į Europos Sąjungą nebuvo nei lengvas, nei savaime suprantamas. Galima teigti, kad jis prasidėjo gerokai anksčiau, nei Lietuva 1990–aisiais atkūrė nepriklausomybę. Sovietinė okupacija, žinoma, nutraukė faktinį Lietuvos valstybingumą, tačiau neištrynė iš šalies patriotų širdžių tikėjimo Vakarų demokratiniam pasauliui būdinga politine mintimi, vertybėmis ir principais.

	 Šią nenutrūkstančią giją mums primena Vasario 16–oji. Ir ne tik ta, kurią minime prisimindami Lietuvos Nepriklausomybės Atkūrimo Aktą. 1949–aisiais netoli Radviliškio įvyko ypatingasis partizanų vadų suvažiavimas, kuriame buvo atstovaujama visiems struktūriniams vienetams. Svarbiausias jų pasiekimas – Lietuvos laisvės kovų sąjūdžio Tarybos deklaracija, kurią pasirašė aštuoni posėdžio dalyviai: LLKS Tarybos Prezidiumo pirmininkas Jonas Žemaitis (slapyvardis Vytautas), taip pat LLKS Tarybos nariai Petras Bartkus (Žadgaila), Aleksandras Grybinas (Faustas), Leonardas Grigonis (Užpalis), Vytautas Gužas (Kardas), Bronius Liesys (Naktis), Adolfas Ramanauskas (Vanagas) ir Juozas Šibaila (Merainis).

	 Šis suvažiavimas buvo aukščiausias okupuotos tautos politinis organas, deklaravęs, kad Lietuva turi būti demokratinė Respublika, kurioje veiktų 1922 metų Konstitucijos principai, vyktų laisvi rinkimai. Ypač į akis krinta 22 deklaracijos straipsnis:

	 LLKS Taryba, prisidėdama prie kitų tautų pastangų sukurti pasaulyje teisingumu ir laisve pagristą pastovią taiką, besiremiančią pilnutiniu įgyvendinimu tikrosios demokratijos principų, išplaukiančių iš krikščioniškosios moralės supratimo ir paskelbtų Atlanto Chartijoje, Keturiose Laisvėse, 12–oje Prezidento Trumano Punktų, Žmogaus teisių Deklaracijoje ir kitose teisingumo ir laisvės Deklaracijose, prašo visą demokratinį pasaulį pagalbos savo tikslams įgyvendinti.

	 Tad pogrindyje susirinkę Lietuvos laisvės kovotojai, atskirti nuo pasaulio geležine uždanga ir okupacinės kariuomenės jėga, parengė dokumentą, kuris dvelkia laisvos Europos dvasiajame išskirta 1941 metais JAV prezidento Franklino Delano Roosevelto ir Jungtinės Karalystės premjero Winstono Churchillio britų karo laive „Velso Princas“ pasirašyta Atlanto chartija. Nors laivas, po kelių mėnesių nuskandintas nacių, nusinešė didelę dalį istorinio susitikimo liudininkų gyvybių, pati Chartija išliko. Ji garantavo tautų apsisprendimo teisę, smerkė karą bei okupacines užmačias, išreiškė laisvo pasaulio siekį, todėl buvo reikšminga Lietuvos partizanams. Jie minėjo ir 1948–aisiais priimtą Visuotinę žmogaus teisių deklaraciją, kuri iki šiol yra pamatinis dokumentas, užtikrinantis žmogaus teisę į gyvenimą, asmens neliečiamybę, politinę laisvę. Galiausiai buvo apeliuojama į laisvojo pasaulio lyderius, prašant, kad šios idėjos būtų realizuojamos ten, kur tuo metu buvo žiauriai slopinamos.

	 Ar galime rasti principinių LLKS deklaracijos skirtumų lyginant su 1950 metų Schumano deklaracija ar dar po kelerių metų pasirašyta Romos sutartimi, paklojusia pamatus Europos integracijos procesui? Didžiųjų žemyno valstybių lyderiai, susėdę prie bendro stalo ir apgalvoję tolesnį Europos vystymosi kelią, citavo Jungtinių Tautų Chartiją, atkartojančią identiškus laisvės principus. Jie brėžė Europos susivienijimo, pagarbos vieni kitiems, demokratijos kryptį, kurioje, tiesa, neatsirado vietos valstybėms, atsidūrusioms Sovietų Sąjungos gniaužtuose. Toks buvo praktinis tuometinės geopolitinės situacijos konstatavimas; Vakarų sąžinė buvo nuraminta bent jau paskelbiant Baltijos šalių sovietinės okupacijos nepripažinimo politiką.

	 Visgi sunku paneigti, kad karo išvarginti Europos politikai ir nakties tamsoje bunkeryje sėdintys Lietuvos partizanai patyrė stebėtiną artumą – ne geografinį, o politinį. Keliai tarytum išsiskyrė – Europa pradėjo vienytis, o geležinė uždanga tapo vis neįveikiamesnė; tačiau bendra Lietuvos ir likusios Europos istorija nebuvo sunaikinta – tik nustumta į pogrindžio šešėlį.

	 „Du agresoriai, Hitleris ir Stalinas, sunaikino mūsų perspektyvas. Tapome nepalankiai susiklosčiusių europinių procesų auka. Bet po karo Europa, suvokdama, jog gali būti „suvalgyta“ komunizmo, pradėjo vienytis. Mūsų ginkluotasis pasipriešinimas dar apeliavo į Atlanto chartiją ir į mūsų kaip teisėtos demokratinės valstybės buvimą tarptautinėse struktūrose, valią toliau ten būti...“

	 Šie žodžiai – Vytauto Landsbergio. Ko gero, svarbiausias šios minties akcentas yra „toliau ten būti“. Kitaip tariant, mes ne savo valia buvome išstumti, tačiau neišnykome. Todėl faktinė Europos integracija, prasidėjusi jau po Lietuvos valstybės nepriklausomybės atkūrimo, buvo veikiau sugrįžimas, o ne nauja pradžia to, kas galėtų būti pavadinta svetima, nepažįstama. Praktinių kliūčių, žinoma, buvo – joms šioje knygoje skiriamas didelis dėmesys. Vis dėlto ta nepertraukiama politinės minties gija buvo reikšminga todėl, kad galiausiai Lietuva, susitelkusi į Sąjūdį, atsistotų ant kojų ir vėl atsidurtų ant nepriklausomybės slenksčio.

	 Kai gūdžiu sovietmečiu, 1979 metais, Lietuvos disidentai ir rezistentai pasmerkė keturiasdešimtmetį skaičiavusį Molotovo–Ribentropo paktą, jų galvose, matyt, kirbėjo ta pati mintis. Antanas Terleckas, Julius Sasnauskas ir kiti, susivieniję su narsiausiais latviais, estais, žymiausiais rusų disidentais, tokiais kaip Aleksandras Sacharovas, pareikalavo išvesti okupacinę kariuomenę ir užtikrinti Baltijos šalių laisvę. Dokumentas, šiandien žinomas kaip Keturiasdešimt penkių pabaltijiečių memorandumas, buvo adresuotas Sovietų Sąjungos, Vokietijos Federacinės Respublikos, Vokietijos Demokratinės Respublikos ir kitų valstybių – tų, kurios pasirašė Atlanto chartiją, – vadovams. Toks principingas veiksmas, žinoma, sukėlė sovietų valdžios įniršį, prasidėjo pasirašiusiųjų persekiojimas, kratos; bet laisvės kovos procesas nenutrūko.

	 Tai nebuvo tik desperatiška kova su vėjo malūnais. Rezistentų veiksmai neleido laisvės bylai nugrimzti užmarštin. Garsiai apie Lietuvą, Latviją, Estiją pradėjo kalbėti JAV prezidentas Ronaldas Reaganas. 1982–aisiais, skelbdamas Baltijos laisvės dieną, jis priminė, kad „Lietuvos, Latvijos, Estijos nepriklausomybė buvo nusikalstamo Molotovo–Ribentropo pakto sugriauta 1939 metais. <...> JAV niekada jėga paremto Baltijos valstybių inkorporavimo į Sovietų Sąjungą nepripažino. Išliekame įsipareigoję fundamentalių žmogaus teisių bei laisvių principams ir neabejojame, kad vieną dieną laisvės palaima užlies ir drąsius Estijos, Latvijos, Lietuvos žmones.“

	 Disidentų dokumentas neliko nepastebėtas ir Europoje – 1981 metais, remdamiesi Memorandumu, britų konservatorius seras Jamesas Scottas–Hopkinsas su kolegomis baroniene Diana Eiles, Poulu Molleriu, Alanu Tyrrelliu, Lordu Nicholasu Bethelliu ir Kentu Kirku, pateikė siūlymą Europos Parlamente svarstyti rezoliuciją dėl Baltijos valstybių okupacijos. Šią rezoliuciją ėmėsi rengti ne bet kas, o paskutinysis Austrijos–Vengrijos imperatoriaus įpėdinis, griežtas antikomunistas ir uolus krikščionis Otto von Habsburgas. Jo surašytame rezoliucijos tekste pasmerkiama sovietų 1940 metais įvykdyta aneksija ir išreiškiamas raginimas Europos lyderiams nepamiršti Baltijos šalių gyventojų laisvės siekių. Aiškinamojoje dokumento dalyje pabrėžiama, kad „istoriškai Baltijos šalių gyventojai priklauso Vakarų kultūrai. Jų alfabetai yra lotyniški, o ne kirilica; jų religija – vakarietiška, protestantizmas Estijoje ir Latvijoje bei Romos katalikybė Lietuvoje. Jų kalbos – ne slaviškos.“ Taip pat pasmerkiamos tremtys ir rašoma, kad „nėra neprasminga kalbėti apie sistemišką, šaltakraujišką genocidą, nusižengiantį kertiniams Helsinkio Baigiamojo akto principams ir Jungtinių Tautų Chartijai.“ Už šią rezoliuciją tuo metu, kai Sovietų Sąjungos griūtis anaiptol neatrodė realistiška perspektyva, pasisakė 99 Europos Parlamento nariai, prieš – šeši. Palaikymas Lietuvos, Latvijos ir Estijos nepriklausomybės reikalavimui išreikštas ir vėlesnėje Europos Parlamento rezoliucijoje 1988–aisiais, kai jau buvo prasidėję išsivadavimo bruzdėjimai. Tad disidentų pastangos primenant Vakarų politikams apie nepertraukiamą Lietuvos siekį išsiveržti iš už geležinės uždangos galiausiai tiesiogiai prisidėjo prie dirbtinai suręstų sienų griūties.

	 

	
 PIRMOJI AMBASADA – BUTAS BRIUSELYJE

	 

	 Jau po 1990 metų kovo 11–osios prasidėjo naujas „sugrįžimo į Europą“ etapas. Visų pirma, Lietuvai reikėjo būti tarptautinėje politikoje pripažintai kaip savarankiškai, nepriklausomai valstybei. Europos Bendrija tą padarė 1991 metų rugpjūčio 27 dieną, iškart po nepavykusio pučo Maskvoje. Europos valstybių vadovai deklaravo, kad taip atkuriama istorinė teisybė, mat Baltijos valstybių aneksijos 1940 metais faktas niekam nekėlė abejonių (teisiškai, kaip minėta, Jungtinė Karalystė, Prancūzija ir daugelis kitų Vakarų šalių nepripažino sovietų okupacijos teisėtumo per visą Šaltojo karo periodą, nors nepaneigiama ir tai, kad faktiškai su tuo vakariečiai buvo susitaikę).

	 Kelias nepriklausomybės pripažinimo link nebuvo lengvas. Tą mena Algirdas Saudargas, 1990–1992 m. Aukščiausiosios Tarybos deputatas, Kovo 11–osios Akto signataras. Tuo metu jis ėjo ir pirmojo atkurtos Lietuvos užsienio reikalų ministro pareigas, į kurias dar ketveriems metams sugrįžo 1996–aisiais.

	 „Mums labai reikėjo pagalbos, todėl tokie žmonės kaip šviesios atminties išeivijos diplomatas Adolfas Venskus atliko nepaprastai svarbų vaidmenį. Jis, priešingai nei mes, turėjo puikius ryšius su aukščiausio rango politikais“, – prisiminimais dalijosi šiuo metu Europos Parlamente dirbantis Saudargas.

	 Būtent pirmajam užsienio reikalų ministrui teko užduotis megzti ryšius su užsienio kolegomis. 1991–aisiais, tuo metu, kai buvo pagrįstai svarstomas sovietų jėgos panaudojimo ir nepriklausomos Lietuvos valdžios nuvertimo scenarijus, Saudargas atsisveikino su šeima, pasiėmė nedidelį lagaminą su būtiniausiais daiktais ir išvyko į Lenkiją, o vėliau pasiekė Vakarų Europos valstybes. Vytautas Landsbergis prieš Saudargui išvykstant pasirašė įstatymą, kuriuo įpareigojo jį sudaryti Vyriausybę emigracijoje, jei „Lietuvos Respublikos Aukščiausioji Taryba negalės susirinkti ir laisvai priiminėti sprendimų.“ Toks scenarijus neatrodė neįtikimas.

	 Saudargo misija nebuvo iš lengvųjų, mat tada virė kova dėl širdžių ir protų. Europoje netrūko optimizmo dėl Michailo Gorbačiovo reformų – geriausiai tai iliustruoja garsi Vakarų Vokietijos užsienio reikalų ministro Hanso Dietricho Genscherio kalba 1987 metais, kurioje jis akcentavo būtinybę „suteikti Gorbačiovo reformoms šansą“, ir vėlesni kanclerio Helmuto Kohlio prisiminimai apie Vokietijos siekį neleisti „konfliktui su Lietuva sustabdyti Gorbačiovo reformų“. Kitaip tariant, nuvarginti Šaltojo karo branduolinio susinaikinimo grėsmės ir įkvėpti Gorbačiovo pradėto atšilimo, Vakarai baiminosi, kad Baltijos valstybės savo griežtu antisovietiniu nusistatymu nepakenktų santykių gerėjimui.

	 Todėl Saudargą pasitiko ne tik laisvės kovotojų Vakaruose parama, bet ir šaltukas, kuris neretai buvo jaučiamas iš aukščiausio rango Europos politikų dėl Baltijos valstybių neperkalbamo siekio atkurti nepriklausomybę. Tas pats Genscheris vėliau Saudargo klaus, ar tikrai Lietuvai reikia visiško atsiskyrimo nuo Sovietų Sąjungos – juk įmanomi ir tarpiniai variantai. Tiesa, būtent šis vokietis tapo pirmuoju aukšto rango užsienio politiku, 1991–ųjų rugsėjį viešėjusiu Vilniuje, Rygoje ir Taline; panašiu metu atvyko ir Prancūzijos prezidentas François Mitterrand’as. Regis, simboliniai vizitai tuo metu buvo itin reikšmingi.

	 Lūžio metu reikėjo improvizuoti. Saudargas prisiminė epizodą iš kruvinojo mūsų kovos dėl nepriklausomybės laikotarpio: „Po Sausio 13–osios įvykių Venskaus dėka Europos Parlamente parodžiau filmą apie tai, kas vyko Vilniuje. Man iš Lietuvos atsiuntė vaizdo kasetę. Tai buvo svarbu, nes dažnai sulaukdavau klausimo, ar Lietuvoje nevyksta pilietinis karas. Pamenu, kad man apie tai užsiminė tuometinis Europos Komisijos užsienio reikalų komisaras Fransas Andriessenas, kurį, ko gero, paveikė tuo metu platinti sovietų žurnalisto Aleksandro Nevzorovo „reportažai“. Tad kai susėdome pasikalbėti, Andriessenui kantriai aiškinau, kas vyksta iš tikrųjų. Toks tiesioginis kontaktas su europiečiais politikais buvo itin reikšmingas. Mano rodyti vaizdai padarė didelį įspūdį – net po dvidešimties metų jubiliejiniame Europos Parlamento centro dešiniųjų partijos narių susitikime buvo prisiminta apie tą filmą.“

	 Visgi tai buvo abipusis procesas – ne tik informuoti, bet ir susivokti, kaip veikia demokratinės institucijos. „Iš tiesioginių ryšių plaukė informacija, kas ta Europa. Aš ne tik pasakodavau, kas vyksta Lietuvoje, bet ir klausydavausi. Jau tada buvo aišku, jog narystė toli, bet reikia būti Europoje ir po truputį su ja suartėti“, – sakė Lietuvos politikas.

	 Saudargas taip pat turėjo užduotį kurti pirmąsias Lietuvos diplomatines atstovybes. 1990–1991 metais tai daryti buvo ypač sunku, mat mūsų šalis dar tik skynėsi kelią į pripažinimą. „Tuo metu neturėjome ambasadų, todėl steigėme informacinius biurus. Reikėjo pagalbos, Venskus suvaidino milžinišką vaidmenį, išnaudodamas ryšius su Krikščionių demokratų internacionalu. Pavyzdžiui, krikščionių demokratų dėka Briuselyje gavome patalpas, kuriose galėjo dirbti žmonės, taip pat finansinę paramą tokiems paprastiems dalykams kaip ryšio išlaidos, pragyvenimas. Butas, kuriame įsikūrėme, buvo skirtas visoms Baltijos valstybėms, bet realiai aktyviausi buvome mes, taip pat latvių atstovas, estai dalyvavo vangiai. Gaila, kad dabar ten nėra net memorialinės lentelės, nes Briuselio miesto biurokratija – itin sudėtinga.“ Kaip vėliau pažymėjo pats Belgijos sostinėje daug laiko praleidęs Vygaudas Ušackas, sprendimas steigti biurą buvo itin įžvalgus, nes leido į Europos institucijas pažvelgti ne tik iš sausos teisinės, bet ir iš praktinio politinio veikimo perspektyvos.

	 

	
 „ANT TVOROS NEIŠSĖDĖSIME“

	 

	 Tai buvo pirmieji po nepriklausomybės atkūrimo kuriamos Lietuvos ateities strategijos žingsniai. Esminis tikslas nuo pat pradžių buvo suartėjimas su Vakarais. Integracija į tokias institucijas, kaip Europos Bendrija, kuri netrukus tapo ES, ir NATO, buvo paskatinta suvokimo, kad negalima leisti pasikartoti tam, ką istorikas Algimantas Kasperavičius, nagrinėdamas tarpukarį, pavadino „neutraliteto iliuzija“ – įsivaizdavimui, jog galime sėkmingai balansuoti tarp Rytų ir Vakarų.

	 Tą prisiminė ir pirmasis nepriklausomos Lietuvos vadovas Landsbergis. Aplankęs jį ankštokame, popieriais nukrautame kabinete Vilniuje, Žvėryne, iš pirmo žvilgsnio nepagalvotum, kokį politinį ir istorinį lobyną yra sukaupęs jo šeimininkas. Tiesa, netrukus akys pagauna ant sienos kabančias nuotraukas su JAV, Vokietijos ir kitų valstybių vadovais, kurie Landsbergį dar nepriklausomybės aušroje priėmė kaip sau lygų, nors pas mus vis dar periodiškai įvyksta politinis pasifechtavimas tarp tų, kurie pirmojo valstybės vadovo statusą nori prilyginti prezidento statusui, ir tų, kurie tokiam žingsniui priešinasi.

	 Landsbergis, kaip visada, susimąstęs, bet noriai leidžiasi į svarstymus apie Europą ir Lietuvą. Regis, jam patinka bendrauti su jaunais žmonėmis – tuo įsitikinau ne kartą moderuodamas viešas diskusijas. Tiesa, Profesorius neleisdavo nė akimirkai atsipalaiduoti – užsisvajojęs ar uždavęs nevykusį klausimą galėdavai susilaukti jam būdingų aštriai ironiškų, bet taiklių pastabų, kurias išgirdus išmušdavo raudonis.

	 Tad atėjau ne susipažinti, o pabandyti suprasti, kaip Lietuva matė Europą tada, kai jau buvo išsivadavusi iš sovietinių pančių, bet dar nepriimta į demokratijų šeimą. Landsbergis iškart pažymi – suartėjimas su ES buvo reikšmingas norint pabėgti iš Rusijos įtakos erdvės. Net ir tuo metu, kai Rusijai vadovavo Lietuvai gana draugiškas Borisas Jelcinas. „Visos mūsų pastangos artėti tarptautinių organizacijų link buvo priešinimasis Rusijos pretenzijoms, esą ji tebėra šeimininkė net ir nepriklausomybę paskelbusios Lietuvos atžvilgiu. Mes juk turime teisę būti ten, kur patys norim, taip, kaip kadaise, tarpukariu, Tautų Sąjungoje. Kelias buvo vienintelis – per Europą, per Europos vienijimąsi, per ES struktūras susikurti didesnį saugumą, nebesileisti draskomiems.“

	 Šiandien dažnai šį procesą vadiname integracija. O kas tai yra? Landsbergis turi tiesų atsakymą: „Europos integracija būtent ir yra demokratijų vienybė. Kitaip sakant, diktatūrų atsikratymas. Tai visų Vidurio Europos diktatūrų grįžimas į demokratinę santvarką.“

	 Kad nerimas buvo pagrįstas, patvirtina netrukus po imperijos žlugimo Rusijos užsienio politikos diskurse atsiradusi sąvoka „artimasis užsienis“. Ji suponavo, kad Rusijos santykiai su posovietinėmis valstybėmis nebus tokie kaip su likusiu pasauliu, kuris buvo „tikrasis užsienis“; „ypatingi“ Kremliaus interesai kaimynystėje, istorinės sąsajos, milijonai rusakalbių gyventojų tarsi įpareigojo Rusiją imtis visų įmanomų priemonių, kad regiono raida atitiktų jos, ir tik jos, interesus. Kai kas juokavo, kad pasakymas „artimasis užsienis“ galėtų būti perfrazuotas į pasakymą „laikinasis užsienis“, mat Maskva neatsisakė ketinimų atkurti tai, kieno subyrėjimą Vladimiras Putinas vėliau skambiai pavadins „didžiausia XX amžiaus geopolitine katastrofa“. Ir pridurs, kad valstybių sienos jam nerūpi – juk svarbu užtikrinti ten gyvenančių žmonių „gerovę“, kad ir kokių priemonių tai priverstų imtis.

	 Ši geopolitinė dėlionė, anot Landsbergio, šiandien neretai pamirštama užliūliuojant save gražiais idėjiniais siekiais. „Tokia buvo pragmatinė mūsų narystės siekio pusė, kuri irgi dažnai yra nuvertinama, nutylima. Sudaromas įspūdis, tarytum mus į priekį vedė tiesiog idealizmas. Bet toks idealizmas kartais net pridarydavo problemų, nes imdavo kilti keistokų klausimų: Jeigu jūs siekiat nepriklausomybės, tai kam jums ta ES?“; „Mes vienoje sąjungoje buvome, kitos nenorime...“ Tokių demagogų, o gal naivuolių, netrūko. Telikdavo atsakyti: „Baikit bajerius, ant tvoros neišsėdėsime – nukrisime į vieną arba į kitą pusę. ES yra vienintelė reali galimybė nebepakliūti į kažką panašaus kaip Sovietų Sąjunga.“ Juo labiau kad negalime lyginti – juk sovietinis darinys net nebuvo „sąjunga“. Jai apibūdinti tinka mano sugalvotas terminas pajungei, nes buvome ten įtraukti jėga. O jeigu norima tikros pertvarkos, tai reikia eiti ta kryptimi, kur galbūt galės atsirasti ir tikra sąjunga.“

	 Pastaba apie „pajungą“ man priminė istoriko prof. Rimvydo Petrausko mintį, kad Europos Sąjungą turėtume verčiau vadinti Europos Unija. „Nejaugi Sovietų Sąjungos paveldas mums artimesnis už Lenkijos ir Lietuvos unijos istoriją?“, – retoriškai klausė jis. Žodynas politikoje kartais atlieka esminį vaidmenį.

	 Bet kuriuo atveju tikra sąjunga negalėjo ir negali atsirasti be piliečių pritarimo, todėl Lietuvos geopolitinė kryptis nebuvo vien elito sprendimas. „Viskas buvo palikta žmonėms apsispręsti – mes gi nesakėm, kad būtinai bandysime Lietuvą priešinga kryptim nuvesti. Tiesa, beveik neabejojome, kad Lietuvos žmonės nenorės sugrįžti ten, iš kur ištrūko. Kitaip grėstų Krymo scenarijus: 2014 metais buvo paskelbta vienos dienos „nepriklausomybė“, o po to iškart „įstota“ į kitą valstybę“, – sakė Landsbergis, prisiminęs, kad Krymas prieš fiktyvų „referendumą“ buvo trumpam tapęs „nepriklausomu“.

	 Visuomenės požiūris į Europą jau tada buvo pozityvus. Pirmoji apklausa, kurią atliko Viešosios nuomonės tyrimų centras prie Lietuvos mokslų akademijos Filosofijos, sociologijos ir teisės instituto, parodė, kad Lietuvos narystei Europos Bendrijoje 1991 metais pritarė 65 proc. gyventojų, nepritarė vos 1 proc. Kone analogiški rezultatai buvo užfiksuoti ir po metų. Visgi didelis neapsisprendusiųjų skaičius rodė, kad debatų šia tema viešojoje erdvėje trūksta. Nebuvo kryptingai daromi ir tyrimai – panašios apklausos, anot sociologo Vlado Gaidžio, po to nebuvo pakartotos iki pat 1997 metų.

	 Istoriniai argumentai buvo mūsų pusėje. Baltijos valstybių laisvės byla nebuvo užmiršta ir Vakaruose, o aplinkybės grįžti į Europos valstybių šeimą buvo palankios. Vienas žymiausių britų istorikų Топу Judtas išskyrė bent tris aspektus, kuriais Baltijos valstybės skyrėsi nuo likusio pilko sovietinio pasaulio. Pirma, geografine ir kultūrine prasme jos buvo arčiausiai Vakarų. Lietuvai įtaką darė Lenkija, kuri, net ir valdoma komunistų, buvo laisvesnė ir ekonomiškai labiau išsivysčiusi. Estijai padėjo šiaurinė kaimynystė su Suomija, kurios televizijos transliacijos nuo aštuntojo dešimtmečio leido matyti kitokį pasaulį, taip pat Švedija, į kurios tinklą IKEA estai net anuomet sugebėjo eksportuoti medines kėdes.

	 Antra, Sovietų Sąjungoje Baltijos šalys išsiskyrė aukštesniu pragyvenimo lygiu. Pavyzdžiui, dar 1968 metais, anot kvestionuotinos, bet akademiniuose darbuose cituojamos statistikos, pagal bendrąjį vidaus produktą (BVP) vienam gyventojui Estija pranoko sovietinį vidurkį 44 proc., Latvija – 42 proc., Lietuva – 15 proc. Pasaulio banko duomenimis, 1989 metais BVP vienam gyventojui pagal perkamąją galią Lietuvoje siekė 7,5 tūkst., Latvijoje – 8,1 tūkst., Estijoje – 8,2 tūkst. JAV dolerių – visoje Sovietų Sąjungoje aukštesnį rodiklį fiksavo tik Rusija (10,1 tūkst.) ir Gruzija (9,7 tūkst.). Po devynerių metų Baltijos šalys jau pranoko visas buvusias posovietines valstybes, išskyrus Rusiją, su kuria žengė koja kojon. Ne veltui Sovietų Sąjungos viduje Baltijos valstybės dažnai būdavo apibūdinamos kaip „mūsų Vakarai“.

	 Trečia, visos trys Baltijos šalys tarpukariu buvo nepriklausomos – tai ne tik sukūrė politinį identitetą, bet ir tapo Europos politinio žemėlapio realybe, kurią sudarkė Molotovo–Ribentropo paktas ir pokario okupacija. Rašant šią knygą ne vienas Vakarų politikas man kartojo, kad būtent tarpukario valstybingumo faktas tapo nepaneigiamu moraliniu ir istoriniu argumentu priimti Baltijos valstybes atgal į laisvos Europos šeimą.

	 Vis dėlto vien šių aspektų veikiausiai nebūtų pakakę. Iškart po Lietuvos nepriklausomybės atkūrimo turėjome įrodinėti, kad nesame tik dar viena posovietinės įtakos zonos valstybė, kuri niekada neturės ambicijų integruotis į Vakarų organizacijas. Abejonių iš mūsų partnerių pusės netrūko. Europos Komisijos vadovas Jacųues’as Delors’as iškart po Baltijos šalių nepriklausomybės pripažinimo užsiminė apie būtinybę pasirašyti Prekybos ir bendradarbiavimo susitarimus su Lietuva, Latvija ir Estija – tam, kad būtų siunčiama žinia apie norą suteikti šioms šalims kelių šimtų milijonų dolerių vertės finansinę pagalbą. Bet buvo vengiama pasakyti, ko Baltijos šalys gali tikėtis ateityje. „Norėdami išvengti papildomų neramumų, pirmiausiai turime užpildyti lentynas maistu“, – konstatavo tuometinis Vokietijos užsienio reikalų ministras Genscheris. Tad kai kurie Europos lyderiai akcentavo, kad yra skubesnių klausimų nei svajingos kalbos apie galimą Baltijos valstybių „įstojimą į klubą“.

	 

	
 PATYS NEŽINOJOME, KAS GI TA EUROPA

	 

	 Geopolitinė dėlionė buvo daugmaž aiški – jei nesi su Vakarais, tuomet grįžti į rytinės kaimynės įtakos erdvę. Bet kas gi tie Vakarai? Kaip veikia Europos institucijos? Kuojos viena nuo kitos skiriasi?

	 Išsaugojus ir sutvirtinus nepriklausomybę prasidėjo ilgas integracijos kelias. Juk patekimas į ES neįvyksta trenkus į stalą kumščiu ir to pareikalavus. Tai veikiau procesas, žingsnis po žingsnio artinantis prie galutinio tikslo (o jei daromos politinės klaidos, atitolinantis nuo jo). Tad ir baigtinis rezultatas neatsiejamas nuo tarpinių stotelių, kuriose, įsėdę ne į tą traukinį, būtume tikslo taip ir nepasiekę.

	 Vytenis Andriukaitis, tuometinis Lietuvos Respublikos Aukščiausiosios Tarybos deputatas, o vėliau ilgametis Seimo narys, tuo metu vargiai galėjo tikėtis, kad kada nors bus paskirtas į Europos Komisiją. Bet būtent Briuselyje susitikome pasikalbėti ne tik apie jo kuruojamą sveikatos ir maisto saugos ES sritį. Apsieiti be istorijos negalėjome, nes Andriukaitis – ir diplomuotas šios srities specialistas.

	 Anot jo, ES integracijos kaip aiškaus tikslo iškėlimas tarp Lietuvos politinių partijų įvyko ne iškart – tai buvo pavienių politikų interesas. „Mano, kaip istoriko, tyrimų objektas buvo XIX–XX a. Europa, tad ES ėmė dominti labai anksti. Po nepriklausomybės atkūrimo iškart kėliau klausimą, ką darysime toliau. 1989 metų Lietuvos socialdemokratų partijos (LSDP) programoje buvo diskutuojama apie Europos politinius projektus kaip ateities kelią. Mes tuo metu dar tik siekėme išeiti iš sąjungos, kurioje atsidūrėme ne savo valia, tad buvo daug kalbų apie būtinybę išsaugoti neutralitetą. Akivaizdu, kad 1990–1993 metais vargiai kas būtų pritaręs stojimui į Bendriją. Todėl ir dešinieji, ir Lietuvos demokratinės darbo partijos (LDDP) 1992 metų rinkimuose dažniau kalbėjo apie neutralitetą, visišką suverenitetą“, – prisiminimais dalijosi Andriukaitis.

	 Solveiga Inokaitytė–Šmagarienė savo disertacijoje teigia, kad 1992 metų Seimo rinkimų politinių partijų programose Europos integracija buvo paminėta vos 105 kartus – tai sudarė mažiau nei 8 proc. bendros programų apimties. Anot autorės, „itin nedidelis pasisakymų apie Europos integraciją kiekis rodo, kad Europos integracijos klausimas, šių partijų požiūriu, nebuvo laikomas svarbiu ir kad Europos integracija suvokta daugiau kaip idėja, o ne kaip konkretus politikos tikslas“. Tuo metu partijų nuostatose dažniausiai buvo kalbama apie būtinybę išsaugoti suverenitetą ir pripažįstama, kad Lietuva, ko gero, net pati nėra pasirengusi integracijai į naujas struktūras. Pokytis įvyko tik po ketverių metų – 1996–aisiais; pavyzdžiui, socialdemokratų programoje pažymėta, kad Lietuva alternatyvos ES neturi. Vėliau Europos temoms partijų programose buvo skiriama daugiau dėmesio, ypač stojimo į ES metu 2004–aisiais.

	 Kur ten kalbėsi apie civilizacinius pasirinkimus, jei net Lietuvos politinė sistema dar nebuvo susiformavusi. Andriukaičiui šiuo aspektu antrina ir Gediminas Kirkilas, 1991–1996 metais ėjęs LDDP pirmininko pirmojo pavaduotojo pareigas. „Pirmiausiai turėjome nutarti, kokios valstybės norime, – mums besišnekučiuojant viename Vilniaus restoranų prisiminė Kirkilas. – Vyko vadinamasis prezidentinis referendumas, jame kairieji pasisakė už parlamentinę Respubliką, o dešinieji su Landsbergiu priešakyje buvo už didesnes galias prezidentui; matyt, tikintis efektyvesnio šalies valdymo. Tuo metu pirmą kartą nuskambėjo mintis (ypač tai mėgo kartoti Andriukaitis), kad parlamentinė kryptis yra europietiškesnė.“

	 1992 metų gegužę vykusiame referendume, kuris oficialiai vadinosi referendumu „Dėl Lietuvos Respublikos Prezidento institucijos atstatymo“, gyventojams buvo leista nuspręsti, ar pritarti šiems įstatymų projektams: „Dėl Lietuvos Respublikos Prezidento“ ir „Dėl Lietuvos Respublikos Prezidento institucijos ir dėl Lietuvos Respublikos Laikinojo Pagrindinio Įstatymo pakeitimo ir papildymo“. Faktiškai tai buvo siekis stiprinti valstybės vadovo galias Seimo ir Vyriausybės atžvilgiu. Pavyzdžiui, numatant suteikti Prezidentui teisę paleisti Vyriausybę be Seimo pritarimo, taip pat formuoti Seimo darbotvarkės prioritetus. Šiems siūlymams pritarė tik beveik 41 proc. Lietuvos piliečių, tad nuostatos nebuvo patvirtintos. Tų pačių metų spalį priimta Lietuvos Respublikos Konstitucija tokių plačių galių Prezidento institucijai nesuteikė.

	 Paklojus valstybingumo ir politinės sistemos pamatus, pagaliau kibta į užsienio politiką.

	 Lietuvos politikams ranką tiesė kitos šalys, ypač kolegos iš Skandinavijos. Kairiosios ir dešiniosios partijos Baltijos šalyse ieškodavo ideologiją atitinkančių partnerių ir negailėdavo patarimų, kaip pradėti suartėjimo procesą, kaip bendrauti su svarbiais Europos politiniais lyderiais, kaip perprasti europietiškas politikos taisykles. Kartu tai buvo proga Lietuvai papasakoti savo istoriją ir įtikinti partnerius, kad esame verti būti tarp jų, bet Europos politikai siūlė pernelyg neįsijausti.

	Kirkilui į atmintį įstrigo tai, kad kitų šalių kolegos skubėdavo priminti, jog narystės tikrai teks palūkėti: „LDDP ir Socialdemokratai draugavo su Švedijos ir kitų šalių kolegomis. Vyko konferencijos, susitikimai, vizitai. Mes su Andriumi Kubiliumi buvome pažįstami nuo Sąjūdžio laikų, tad pasišnekėdavome, kad vienintelė galima kryptis yra ES ir NATO. Bet užsienio partneriai, atvykę patarti, iškart mėgindavo atvėsinti mūsų užsidegimą. Puikiai atsimenu pokalbį su danais, kurie man sakė: Jūs ką, išprotėjote? Na, narystė ES gal ir įmanoma, bet narystė NATO?..“ Jie aiškiai nurodė ir datas: į ES galime tikėtis patekti ne anksčiau kaip 2015 metais, į NATO – galbūt 2020–aisiais.“

	 Kitoje politinio spektro pusėje aktyviai veikė Kubilius, Sąjūdžio atsakingasis sekretorius, vienas Tėvynės Sąjungos įkūrėjų, nuo 1992–ųjų renkamas į Seimą. „Nuostata, kad reikia žengti į Europą, formavosi po truputį. Gerai, kad tai neliko tik teorija, sąjūdietišku romantizmu, kaip kad dabar, panašu, yra Ukrainoje po įvykių Maidane. Mums padėjo tai, jog iš ES buvo labai aiškiai pradėta rodyti, kad žingsnis po žingsnio tikslą galima pasiekti. Tad miražas ėmė po truputį matytis kaip reali galimybė.“

	 

	
 SU SOVIETYNU AR SU EUROPA?

	 

	 Pirmoji praktinė dilema iškilo skirstant pinigus. Pinigų Europa turėjo ir buvo pasirengusi mums jų skirti, tačiau iškilo didysis klausimas – kaip?

	 Variantai buvo du. Pirmoji finansavimo kryptis buvo TACIS (angl. Technical Assistance to the Commonwealth of Independent States), tai yra techninės pagalbos Nepriklausomų valstybių sandraugai programa. Jos dalyvės – Armėnija, Tadžikistanas, Turkmėnistanas ir kt. Antroji – PHARE (angl. Poland and Hungary Actionfbr the Reconstruction ofthe Economy), ES. paramos Vidurio ir Rytų Europos valstybėms programa, pirmiausiai nukreipta į Lenkijos ir Vengrijos ekonomikos reformas, o vėliau išsiplėtusi ir apėmusi daugiau kaip dešimt Vidurio ir Rytų Europos šalių. Šią programą Europos Komisija pristatė dar 1989 metais ir jau kitąmet numatė jai 500 mln. ekiu4 (ECU) biudžetą; per porą metų jis padvigubėjo.

	 Atrodytų, koks gi skirtumas, iš kur gauti Europos pinigų. Visgi šios dvi programos buvo aiškiausias signalas, kad posovietinės valstybės nebus traktuojamos vienodai. Dalis jų liks toje erdvėje, kuri nori nenori priklausys nuo Rusijos – Europa nedegė entuziazmu pernelyg aktyviai veikti erdvėje, kurios geopolitinis stabilumas po imperijos žlugimo kėlė pagrįstų abejonių. Tam prieštaravo ir Kremlius, jautęs, kad Vakarai siekia pasinaudoti Rusijos silpnumu ketindami išplėsti savo įtaką.

	 PHARE dalyvės galėjo tikėtis kur kas didesnės Europos Bendrijos paramos reformų procese – ilgainiui tai sudarytų prielaidas gilesnei integracijai. Vaizdžiai tariant, reikėjo rinktis vieną iš dviejų skirtingų laivų: pirmasis buvo pasmerktas nuolatos dreifuoti posovietinėje ES kaimynystėje, antrasis turėjo aiškų tikslą – galiausiai, nors ir ne iškart, įplaukti į ES uostą. Lietuva ryžtingai siekė nebūti priskirta prie tų posovietinių valstybių, kurios gali gauti tik finansinę paramą, bet be ambicijos įstoti į Bendriją. Saudargas rėžė tiesiai šviesiai: „Galėjome likti arba su sovietynil, arba atsidurti tarp tų, kuriems durys atsivers.“

	 Prisiminęs šias derybas, Rytis Martikonis net ir dabar kupinas emocijų. Susitikome su juo Vilniaus Martyno Mažvydo bibliotekoje – planavome išgerti kavos, bet galiausiai likome be jos – nebuvo kada gurkšnoti, nes pokalbis vyko nenutrūkdamas. Nėra ko stebėtis – prieš mane sėdėjo vienas labiausiai patyrusių Lietuvos diplomatų, savo akimis mačiusių – ir dariusių įtaką – Lietuvos Europos integracijos procesui. Jo pradžioje Martikonis dirbo Užsienio reikalų ministerijos Europos integracijos ir Vakarų Europos šalių bei Daugiašalių santykių skyriuose, o vėliau tapo ir nuolatiniu Lietuvos atstovu prie ES. Šiandien jis, vienas aukščiausio rango lietuvių tarnautojų ES, vadovauja Europos Komisijos vertimų raštu direktoratui.

	 „Viskas buvo sudėtingiau, nei mums dabar atrodo žinant, kuo visa tai baigėsi, – kalbėdamas apie Lietuvos kelią į ES, sakė jis. – Tai, kad mes PHARE programoje buvome priskirti prie Vidurio ir Rytų Europos valstybių, buvo pirmas pasiekimas. Žinoma, mes savotiškai kopijavome Vyšegrado šalis – sakėme, kad norime to paties, ką gauna jie.“

	 Vis dėlto ši programa, į kurią Baltijos šalys buvo įtrauktos pačioje 1991 metų pabaigoje, nebuvo tik pinigų aruodas. Dalyvavimas joje – ir finansavimo užtikrinimas – buvo tiesiogiai susietas su valstybių ryžtu įgyvendinti teisės viršenybės, pagarbos žmogaus teisėms, demokratinės politinės sistemos, laisvų rinkimų, perėjimo prie rinkos ekonomikos principais. Kitaip tariant, finansinė pagalba teko tiems, kurie darė pažangą, o tai neleido atsipalaiduoti ir išleisti europiečių mums skirtus pinigus nepadarant realios pažangos.

	 Europos Bendrija irgi ieškojo naujų mechanizmų, kurie skatintų Vidurio ir Rytų Europos transformaciją, todėl dar 1989 metais pirmą kartą šiame kontekste užsiminta apie Asociacijos susitarimus, apibrėžiančius Bendrijos ir ne Bendrijos narių santykius kone visose įmanomose srityse. Bene svarbiausi iš jų apima ekonomiką, siekiant paskatinti rinkos ekonomikos įsitvirtinimą, intelektinės, komercinės nuosavybės teisių apsaugą ir kt. Siekiant palengvinti reformų procesą, Europos Bendrija įsipareigojo sparčiau atverti savo prekybines rinkas už geležinės uždangos buvusių valstybių produkcijai. Tuo metu Europos Bendrijos kompanijos turėjo kiek palūkėti, kad nesukeltų masinių prie konkurencijos neįpratusių vietos įmonių bankrotų.

	 Tuometiniuose Europos Komisijos dokumentuose bene pirmą kartą, nors ir atsargiai, užsimenama, kad šie susitarimai yra kelias į pokaryje padalytos Europos suvienijimą. Pirmieji tokie Asociacijos susitarimai, kartais pavadinami Europos sutartimis, buvo pasirašyti 1991 metų pabaigoje su Vengrija ir Lenkija. Dar vieną pozityvų impulsą davė 1992 metų Mastrichto sutartis, po kurios Bendrija pradėta vadinti Europos Sąjunga (ES). Toje sutartyje pažymėta, kad narystės joje gali siekti „bet kuri demokratijos principų besilaikanti Europos valstybė“. Dėl to, kad, pavyzdžiui, Baltijos šalys yra integrali Senojo žemyno dalis, diskusijų tarsi ir neturėjo kilti, bet požiūris formavosi iš lėto.

	 Žinoma, vien laukti malonės iš europiečių negalėjome, turėjome patys kuo greičiau susiorientuoti, ko reikia, kad durys mums galiausiai būtų pravertos. ,Juk iš pradžių supratimo, kas ta ES, kuo ji skiriasi, pavyzdžiui, nuo Europos Tarybos ar kitų tarptautinių organizacijų, paprasčiausiai neturėjome – tiek instituciniu, tiek kiekvieno iš mūsų asmeniniu lygmeniu“, – savikritiškai svarstė Martikonis.

	 Dabar tai gali atrodyti juokinga, bet dėl to kilo ir kuriozinių situacijų, atskleidžiančių, kad, priiminėjant strateginės reikšmės sprendimus, jų priėmėjams teko mokytis „realiuoju laiku“. Mano pašnekovas šypteli prisiminęs vieną tokį epizodą.

	 „Praėjus keleriems metams po nepriklausomybės atkūrimo Seime vyko Užsienio reikalų komiteto posėdis. Visi rimti, sėdi su šlipsais... Ir staiga Vytautas Landsbergis sako: „O gal iš pradžių galime įstoti ne į visą ES, o tik į Europos Parlamentą?“ Pasiūlymas buvo keistokas, nurašėme kaip nelabai pagrįstą... Bet vėliau, eidamas Gedimino prospektu, pagalvojau: „O gal tikrai reikia mąstyti nestandartiškai?“, – svarstė Martikonis.

	 Jei jau mūsų niekas neskuba įsileisti į Bendriją, gal įmanoma būti vienos iš jos institucijų nare? Vargu, užtat išradinga.

	 V. Landsbergis, atsigręžęs į procesus, vykusius prieš kelis dešimtmečius, neapsimeta visažiniu: „Mes nelabai gerai orientavomės, kaip tos struktūros tarpusavyje sąveikauja, kokie jų įgaliojimai, juolab tuo metu ES irgi keitėsi. Bet žinojom, kad yra Europos Parlamentas, ir Lietuva apeliavo į Europos Parlamentą reikšdama viltį, kad turi istorinę teisę dalyvauti jame stebėtojos ar kitokiomis teisėmis.“

	 Tai rodo, kad integracija buvo kūrybinis procesas, nes niekas scenarijaus ar detalaus plano, kaip įstoti į ES, Lietuvai nepateikė. Vidinis ES žemėlapis nebuvo nubraižytas ir mūsų politikų galvose (nors būtų galima pagrįstai klausti, kiek politikų ir šiandien suvokia, kokia yra ES sąranga). „Ilgą laiką be tezės „grįžti į Europą“ partijų nuostatose nelabai daugiau kas ir buvo. Kada ir kaip patekimo į ES tikslas kristalizavosi, sudėtinga pasakyti, bet saugu teigti, jog ši siekiamybė mūsų galvose, politikos artikuliacijoje, dokumentuose vėlavo“, – sakė Martikonis. Gal kitaip ir negalėjo būti – juk pati Europa mokėsi sugyventi su nepriklausomybę atkūrusiomis valstybėmis.

	 Kad ir kaip būtų, procesas po truputį judėjo į priekį. Baltijos šalys siekė neatsilikti nuo Vyšegrado valstybių, dėl kurių skepsio buvo mažiau. 1992–aisiais Baltijos šalys ir Europos Bendrija pasirašė Prekybos ir komercinio bendradarbiavimo sutartį, kurios preambulėje pažymėta, kad šie dokumentai gali vesti Asociacijos sutarties link. Tai itin pradžiugino Estijos užsienio reikalų ministrą Jaaną Manitskį, kuris po sutarties pasirašymo sakė, kad narystė Bendrijoje galėtų tapti realybe jau po kelerių metų.

	 Įdomu tai, kad nors analogišką susitarimą su Bendrija tuo pat metu pasirašė ir Albanija, jai nuorodos į busimąjį Asociacijos susitarimą nebuvo. Taigi buvo pasiųstas signalas, kad Bendrija, nors ir rezervuotai žiūrėdama į plėtros proceso galimybes artimiausiu metu, tiesė skirtingus kelius toms valstybėms, kurioms narystės lūkestis buvo realus, ir toms, kurios apskritai neturėtų to tikėtis. Lietuva, kartu su kitomis Baltijos valstybėmis, atsidūrė pirmoje grupėje, todėl reikėjo įrodyti, kad mūsų šalies ekonomika yra pasirengusi pokyčiams. Techniškai tai reiškė, kad pirmieji prekybos susitarimai turėjo peraugti į laisvosios prekybos sutartis, o galiausiai virsti Asociacijos (Europos) susitarimais.

	 Šiame kelyje itin reikšmingi buvo 1993–ieji, kai nutiko net keli svarbūs įvykiai. Balandžio mėnesį Kopenhagoje vyko tarpvyriausybinė ES integracijos konferencija. Vien tai, kad Baltijos šalys buvo pakviestos joje dalyvauti, nors jų pačių tarpusavio derybos dėl laisvosios prekybos susitarimų tuo metu strigo, buvo didelė pergalė. Galutinėje šios konferencijos deklaracijoje buvo pripažintas dalyvaujančiųjų valstybių, tai yra ir Baltijos šalių, siekis tapti ES narėmis. Tuo pat metu buvo intensyviai ruošiamasi birželio mėnesį Kopenhagoje vyksiančiam svarbiam ES lyderių posėdžiui.

	 

	
 IŠRADINGOJI DIPLOMATIJA ARTĖJANT KOPENHAGOS SUSITIKIMUI

	 

	 Iki Kopenhagos optimizmą dėl pasirašytų ekonominių susitarimų ėmė vis labiau stelbti augantis nerimas dėl lėtos proceso eigos ir neapibrėžtumo. Nuogąstavo net ir Lenkijos, kuri integracijos procese buvo pažengusi gerokai toliau nei Baltijos šalys, vadovai. Tuometinė Lenkijos premjerė Hanna Suchocka parašė laišką Europos Bendrijos valstybių vadovams, jame teigė, kad apie narystę niekas nedrįsta garsiai prabilti, nors lenkai jau kelerius metus įgyvendina europietiškas ekonomikos reformas ir investuoja į tai dideles lėšas. Tai, anot jos, skatina ir visuomenės, ir politikų nusivylimą, kurį galėtų išsklaidyti tik aiški politinė deklaracija Kopenhagoje apie būsimą plėtrą.

	 Čia ir prasideda didžioji diplomatija – kaip nebūti paliktiems už borto. „Kad taip nenutiktų, reikia draugų, ypač tokių, su kuriais galėtum bendrauti asmeniškai“, – sako ilgametę diplomato ir politiko patirtį turintis Ušackas. Jis tiesiogiai dalyvavo ruošiantis Kopenhagos susitikimui, mat turėjo darbo Užsienio reikalų ministerijoje patirties, o 1992–1996 metais ėjo Lietuvos Respublikos misijos prie Europos Bendrijos ir NATO patarėjo pareigas. Ušackas Belgijoje talkino Venskui, pirmajam Lietuvos ambasadoriui prie ES ir NATO.

	 „Kopenhagos Viršūnių susitikime įvyko lūžis, tai buvo kritinis momentas. Deja, tuo metu Lietuvoje į šią temą gilinosi labai siauras žmonių ratas, trūko suvokimo, ar tai apskritai realu, užsidegimo, pastangų. Tą patį galėtume pasakyti ir kalbėdami apie NATO; atrodė, kad visa tai toli“, – sakė Ušackas.

	 Kompensuoti šiuos trūkumus bent iš dalies galėjo asmeniniai kontaktai. Tiesą sakant, daugelis mano pašnekovų sutiko, kad asmeniniai ryšiai dažniausiai yra svarbesni nei formalūs, nes užtikrina spartesnį sprendimų priėmimą. Taip buvo ir tąkart: „Kopenhagos susitikimo išvakarėse man paskambino danas ir vokietis; vokiečių atstovas tuo metu dirbo patarėju atstovybėje Briuselyje, o danų diplomatas buvo atsakingas už Vidurio ir Rytų Europą. Būtent danas man pasakė: Vygandai, jūs galite pražiopsoti. Po poros savaičių vyks Viršūnių susitikimas, ir visi sprendimai linksta link to, kad Lenkijai bus suteikta narystės perspektyva, o Baltijos šalims – ne, nes jos tiesiog nepasiprašė. Tą patį pakartojo vokietis: nesakykite, kas tą patarė, bet turite primygtinai kelti šį klausimą, antraip iš ES nieko nesitikėkite.“

	 Lietuvos diplomatams teko sutelkti jėgas. „Buvo penktadienis, Venskaus atstovybėje nebebuvo. Aš, gavęs tas žinutes ir pasitaręs su kolegomis, nutariau, kad reikia parašyti bendrą Baltijos valstybių laišką Komisijos vadovui Delors’ui ir tuo metu pirmininkaujančios Danijos premjerui, tame laiške prašyti Asociacijos sutarties ir galimybės būti įtrauktiems į kelią dėl narystės ES. Tuo metu Estijai atstovavo ambasadorius, o Latvijai – garbės konsulas, nes šios šalys Briuselyje neturėjo atstovybės. Mes susiskambinome su jais ir surašėme laišką. Paskui aš paskambinau prezidento Algirdo Brazausko patarėjui Justui Paleckiui, latvis – savo prezidento atstovams, estas – prezidentui Lennartui Meriui. Jie netrukus gavo savo šalių vadovų pritarimą. O Paleckis sako: „Atsiprašau, negaliu prisiskambinti Brazauskui, jis medžioja.“ Bet laišką juk būtina išsiųsti šiandien, penktadienį... Nusivyliau – kolegos susisiekė su savo prezidentais, o mums susisiekti nepavyko. Tuomet mes nusiuntėme laišką prezidentui Meriui, jis pasirašė, pats paskambino Brazauskui ir pakvietė jį pasirašyti. Pasisekė. Laiškas iškeliavo laiku, bet apie tai be draugiškų danų ir vokiečių diplomatų patarimų gal nė nebūtume pagalvoję. Nežinau, ar šie mūsų kolegos tai darė savarankiškai, ar pasitarę su savo ambasadoriais, bet Berlynas vargu ar būtų davęs tokį tiesioginį nurodymą. Tuo metu mums pavyko pasiekti, kad šalys, kurios siekia pasirašyti Asociacijos susitarimus, įgyvendinusios Kopenhagos kriterijus, galėtų tapti ES narėmis. Tai buvo pirmas apčiuopiamas rezultatas neparodant didelio mūsų pačių išmanumo.“

	 Pražiopsoti neturėjome teisės, nes Kopenhagos susitikimas buvo išties istorinis. Jame buvo pakloti pamatai plėtrai į Vidurio ir Rytų Europą. Baltijos valstybės pasiekė, kad išvadose atsidurtų nurodymas Komisijai derėtis su Lietuva, Latvija ir Estija dėl Europos susitarimų. Tačiau dar svarbiau, jog ES vadovai oficialiai patvirtino, kad „asocijuotosios Vidurio ir Rytų Europos šalys, išreiškusios norą tapti ES narėmis, tokiomis ir turėtų tapti. Kad jos bus priimtos tuomet, kai asocijuotoji šalis gebės prisiimti narystės įsipareigojimus ir atitiks keliamas ekonomines ir politines sąlygas.

	 Kokios tos sąlygos? Nors Europos integracija vyko jau kone pusę amžiaus, iki tol apie jas kalbėta abstrakčiai. Danijos sostinėje ES vadovai pirmą kartą istorijoje pabandė apibrėžti, kokius standartus turi atitikti valstybės, siekiančios tapti ES narėmis. Nuo to laiko kalbame apie Kopenhagos kriterijus – stojimo į klubą principus.

	 Taigi narystės siekianti šalis turi atitikti šiuos reikalavimus:

	 •  politinį: garantuoti institucijų, užtikrinančių demokratiją, teisės viršenybės principą, žmogaus teises, pagarbą tautinėms mažumoms ir jų apsaugą, stabilumą;

	 •  ekonominį: užtikrinti rinkos ekonomikos funkcionavimą, taip pat gebėjimą atlaikyti konkurencinį spaudimą ES viduje;

	 •  administracinį: gebėti prisiimti narystės įsipareigojimus, įskaitant politinės, ekonominės, monetarinės sąjungos tikslų laikymąsi;

	 •    kaip svarbi sąlyga nurodyta ir tai, kad pati ES turi būti pajėgi priimti naujas nares nesukliudant tęsti Europos integracijos proceso.5 

	Kriterijai, žinoma, buvo abstraktūs, nes, pavyzdžiui, rinkos ekonomikos reguliavimas atskirose šalyse gali būti skirtingas. Neapibrėžtumą lėmė tiek faktas, kad susitarti dėl tikslesnių apibrėžimų yra sudėtinga, tiek nenoras pačios Bendrijos pernelyg įsprausti į rėmus. Juo labiau kad dėl šių kriterijų narystės kartelė buvo iškelta aukščiau nei anksčiau vykusių plėtros procesų metu – ypač todėl, kad iš esmės šalys kandidatės turėjo prisiimti įsipareigojimą perimti visą ES teisyną.

	 Būtent 1993 metais Kopenhagoje buvo nutiesti bėgiai ES plėtrai. Pirma, ES pirmą kartą patvirtino, kad Baltijos šalių narystės perspektyva yra reali. Antra, Komisijai buvo nurodyta žengti praktinį žingsnį – pradėti derybas dėl Europos susitarimų. Trečia, Baltijos šalys vis labiau įsitvirtino kaip „Vidurio ir Rytų Europos“, o ne „buvusių sovietinių valstybių“ grupės dalis. Tad pastangos, kad, Saudargo žodžiais, Lietuva būtų atsieta nuo sovietyno, ėmė duoti vaisius.

	 To svarbą konstatavo ir Colinas Buddas. Garsus britų diplomatas tuo metu vadovavo vieno iš Europos Komisijos viceprezidentų sero Leono Brittano kabinetui. „Nuo 1993 metų buvo aišku, kad klausimas yra „kada“, o ne ar apskritai plėtra įvyks. Esminių dilemų išliko dėl Rumunijos ir Bulgarijos, bet ne dėl Baltijos šalių. Be abejo, jei peržvelgtume Komisijos Lenkijos progreso vertinimus, išvystume griežtų pastabų ir ten. Bet Lenkiją labai palaikė vokiečiai, be to, Londone ir kituose miestuose gyvena daug lenkų. Atvėrus duris Lenkijai natūraliai atsiranda galimybių ir kitoms šalims“, – susitikus milžiniškame Londono knygyne į prisiminimus leidosi britas.

	 Nepaisant to, Lietuvos diplomatai su nusivylimo gaidele balse prisiminė, kad Kopenhagos įvykiai mūsų šalyje mažai ką domino – tai toli gražu nebuvo pagrindinė žiniasklaidos tema. Matyt, svarstė pašnekovai, tuo metu dar nesupratome, kad galėjo būti ir kitaip.

	 

	
 BALTIJOS VALSTYBES Į PRIEKĮ STŪMĖ SKANDINAVAI

	 

	 Ne atsitiktinumas, kad politiniai ES plėtros lūžiai įvyko Danijoje. Šios šalies politikai buvo vieni iš tų, kurie Baltijos valstybių integraciją į ES rėmė labiausiai. Netgi kalbėta apie neformalų pasiskirstymą: Danija padeda Lietuvai, Švedija – Latvijai, o Estijai – jų kaimynė Suomija.

	 Kodėl mums padėjo Danija? Ko gero, svarbiausia priežastis – tos valstybės saugumas. Ji yra gana arti Baltijos šalių, todėl plėtros nauda tiek kuriant saugesnę kaimynystę, tiek skatinant glaudesnį ekonominį bendradarbiavimą, buvo akivaizdi. Anot vieno garsaus tuometinio Danijos politiko, „Baltijos valstybės yra mūsų kaimynystės dalis. Tai reiškia, kad jų vystymasis daro didelę įtaką viso regiono demokratijai, saugumui, ekonominiams ir prekybiniams ryšiams, kultūrai, aplinkosaugai. Danijos politikos Baltijos šalių atžvilgiu tikslas – skatinti jų vystymąsi. Tai yra geriausias būdas išlaikyti saugumą ir stabilumą Baltijos jūros regione.“ Dėl to buvo platus sutarimas tarp Danijos politinių partijų.

	 Vis dėlto vien saugumo argumento nepakanka Danijos entuziazmui paaiškinti. Juo labiau kad aktyvi parama Baltijos valstybėms reiškė didėjančią santykių su Rusija įtampą – būtent ši priežastis lėmė, kodėl kitos Europos šalys pasirinko kur kas atsargesnę paramos potencialiems naujokams strategiją.

	 Žinoma, svarų vaidmenį suvaidino ekonominiai išskaičiavimai, tačiau daug lėmė ir idealizmas. Danija pagalbą Baltijos valstybėms vertino kaip savo atsakomybę kuriant teisingesnę Europą ir suvokiant Baltijos šalis kaip natūralią nepadalytos Europos dalį. „Suteikti naujų galimybių Vidurio ir Rytų Europos šalims – tai istorinė atsakomybė, kylanti ir iš mūsų pačių patirčių. Būdama ES, Danija visuomet skatino glaudesnius santykius su šiuo regionu, ypač su Baltijos šalimis“, – kadaise teigė Danijos premjeras Ponias Nyrupas Rasmussenas. Regis, danams buvo svarbus ir sunkiai apibrėžiamas artumo Baltijos šalims jausmas, grįstas ne tik geografija, bet ir kitais argumentais – tai nedidelės, daug sunkumų patyrusios, bet europietiškos valstybės.

	 Padėjo ir kiti šiauriečiai. Dar 1992 metais Carlas Bildtas, tuometinis Švedijos premjeras, duodamas interviu „New York Times“, pasiėmė žemėlapį ir amerikiečių žurnalistui pareiškė, kad Baltijos šalys bus itin svarbi Šiaurės Europos atgimimo dalis. Kaip pavyzdį švedas priminė XIII amžiuje įkurtą ir kelis šimtmečius sėkmingai veikusią Hanzos sąjungą, suvienijusią Vokietijos, Prūsijos ir Livonijos miestus į prekybinę ir politinę bendriją.

	 Be to, 1994–aisiais plačiai nuskambėjusiame straipsnyje „The Baltic Litmus Tęst“ Bildtas akcentavo, kad jau per pirmuosius kelerius metus Baltijos valstybės, vykdydamos reformas, pademonstravo tokią pažangą, kokios Rusija ar kitos posovietinės valstybės galėtų tik pavydėti. Tiesa, jis taip pat pastebėjo, kad Estijos pažanga orientuojantis į Šiaurės Europą buvo sparčiausia, Latvijos – kaip ir dera valstybei per vidurį –vidutinė, o Lietuva, būdama „itin nepriklausoma“, šiek tiek šlubavo. Bildtas, išsakydamas pranašišką tezę, taip pat pažymėjo, kad Baltijos valstybės bus išbandymas Rusijai – jei ši gebės pripažinti Lietuvos ir Latvijos nepriklausomybę, Rusija taps Europos valstybių šeimos nare. O jei ne...

	 

	
 MISIJA – ĮTIKINTI VOKIETIJĄ

	 

	 Klausui Kinkeliui 1992 metais tapus Vokietijos užsienio reikalų ministru, tradiciškai atsargus šios šalies požiūris į Baltijos valstybes pernelyg nesikeitė. Net ir po Kopenhagos susitikimo į danų entuziazmą plėsti Bendriją buvo reaguota šaltai – Bona, kur vis dar veikė pagrindinės Vokietijos institucijos, nemanė, kad Baltijos šalys yra pasirengusios narystei, ir aiškiai siuntė tokį signalą partneriams.

	 Kas lėmė vokiečių atsargumą? Ko gero, geresnio žmogaus ieškant atsakymo į šį klausimą nei Dietrichas von Kyaw atrasti nepavyktų. Tarptautinės politikos veteranas savo kelią diplomatinėje tarnyboje pradėjo dar 1964 metais. Jo karjera įspūdinga. Von Kyaw dirbo Vakarų Vokietijos ambasadose Konge, Centrinėje Afrikos Respublikoje, Jungtinėse Tautose, Jungtinėse Amerikos Valstijose. Tačiau aukščiausias pasiekimas, be abejo, buvo paskyrimas Vokietijos diplomatijos galva ES. Nuolatiniu atstovu prie ES jis buvo 1993–1999 metais, o paskui baigė diplomato karjerą, tačiau išliko aktyvus ir toliau patarinėjo šalims, kurios siekė Europos integracijos, tad buvo itin dažnas svečias Vilniuje.

	 Mūsų susitikimas aristokratiškame bute Berlyno centre truko daugiau nei keturias valandas. Ambasadorius buvo geros nuotaikos, mat džiaugėsi Emanuelio Macrono pergale Prancūzijos prezidento rinkimuose ir šiek tiek praskaidrėjusia ES ateities perspektyva. Ko gero, mielai būtume pasikalbėję ir ilgiau, jei ne interneto ambasadoriaus namuose tvarkyti atvykę specialistai.

	 „Pasibaigus Šaltajam karui nejautėme tokios grėsmės iš Rusijos kaip jūs, – tą, žinoma, lėmė istorija, Sibiro tremčių patirtys. Nepaisant to, mes supratome jūsų požiūrį ir norėjome, kad regione tarp Rusijos bei Vokietijos vyrautų politinis, ekonominis stabilumas. Juk jį bandyta sukurti ir tarpukariu, bet nepavyko... Pačiai Vokietijai taip pat reikia stiprios Europos, bendrumo jausmo, antraip rizikuosime nugrimzti į savo vokiškąjį provincializmą. Mums būdingas noras gyventi savame kiaute ir tokį gyvenimą romantizuoti. Mėgstame porai savaičių nuvykti į kitas šalis atostogų, bet po to norime kuo greičiau sugrįžti į savo provinciją. Tam tikra prasme toks požiūris yra mūsų tragedija. Jūs turite savų tragedijų, mes – savų“, – svarstė ambasadorius.

	 Sovietų Sąjunga, o vėliau Rusija Vokietijai visuomet buvo reikšminga partnerė, su kuria pokaryje stengtasi surasti bendrą kalbą. Tai ypač išryškėjo XX amžiaus septintajame dešimtmetyje, kai baigėsi Konrado Adenauerio era. Šis politikas nevengė politinės ir ideologinės konfrontacijos su Sovietų Sąjunga, vadindavo ją „mirtinu priešu“, o Rytų Berlyną prilygindavo „koncentracijos stovyklai“. Kai centro kairiųjų atstovas Willy Brandtas tapo kancleriu, Vokietijos politiką tuometinės Sovietų Sąjungos atžvilgiu pradėjo formuoti jo inicijuotos „Neue Ostpolitik“ („Naujoji Rytų politika“) principai. Naujasis lyderis siekė nutiesti tiltus sovietų lyderiams, faktiškai pripažino esamą teritorinį Vokietijos padalinimą, skatino ekonominių ryšių plėtrą. Paprastai tariant, prasidėjo „suartėjimo“ laikotarpis, kurį vainikavo 1970 metais pasirašyta Maskvos sutartis, Šaltojo karo metu sumažinusi įtampą, tvyrojusią tarp dviejų valstybių.

	 Šią kryptį tęsė ir kitas socialdemokratų kancleris Helmutas Schmidtas, pažymėjęs, kad strateginis Vokietijos tikslas yra išsaugoti taiką, o tam reikalingi geri santykiai su visomis valstybėmis, net ir tomis, kurios pažeidžia žmogaus teises ir neturi demokratinio legitimumo. Toliausiai pažengta 1998–2005 metais, kai Vokietijos vyriausybei dirigavo Gerhardas Schröderis: per 37 susitikimus su Vladimiru Putinu jis įtikėjo, kad Rusijos lyderis yra „nepriekaištingas demokratas“. Būtent tuomet šalių santykiai buvo itin intensyvūs, o tai atsispindėjo praktikoje: buvo pakloti pamatai tiesiogiai Vokietiją ir Rusiją sujungusiam „Nord Stream“ dujotiekiui, o politinę karjerą baigusiam Schröderiui atsivėrė durys dosniai atlyginamam darbui Rusijos valstybinėse energetikos įmonėse. Tad Vokietijos politikams būdinga demonstruoti, kad prioritetas teikiamas pragmatiškiems santykiams su Rusija. Ir šiandien Lietuvoje, vertindami Angelos Merkel politiką, dažnai ignoruojame šias istorines aplinkybes ir pamirštame, kiek daug vidinių kliūčių jai teko įveikti ir Kremliaus kritikos strėlių atremti, pavyzdžiui, atsiųsti į Lietuvą NATO priešakinių pajėgų bataliono pagrindą sudarančius Vokietijos karius (bet apie tai plačiau kituose knygos skyriuose).

	 Būtent Berlyno ir Maskvos santykiai tam tikra prasme buvo stabdys, vertęs vokiečius palankiai, bet tuo pat metu atsargiai žiūrėti į ES plėtros perspektyvas XX amžiaus dešimtojo dešimtmečio pirmoje pusėje.

	 „Tuometinis kancleris Kohlis artimai bendravo su prezidentu Borisu Jelcinu. Rusijos lyderiui reikėjo pagalbos – dabar jau galime įvertinti, kad suteikėme jos per mažai. Galbūt Jelcinas nesugebėjo įgyvendinti reikalingų reformų, tačiau jo intencijos buvo geros. Mano manymu, negalėjome aukoti ES interesų tam, kad parodytume daugiau supratingumo Rusijai, bet argumentas ieškoti jautresnio santykio su Maskva tikrai buvo reikšmingas. Tad mes bandėme plėtrą į Rytus suderinti su noru nesusilpninti Jelcino pozicijų Rusijos viduje“, – sakė von Kyaw.

	 Kohlis jau 1993 metais tiesiai šviesiai rėžė, jog jam nepriimtina, kad Lenkijos ir Čekijos vakarinės sienos vis dar tebėra rytinis ES pasienis. Bet jau po metų apie kitas Vidurio ir Rytų Europos valstybes jis atsiliepė nuosaikiau, pareikšdamas, kad jų geriausiu atveju laukia ilgas ir sunkus kelias narystės link. Net ir 1996–aisiais susitikime su Estijos politikais Kohlis patikino nematąs galimybių Baltijos šalims patekti į pirmą plėtros bangą. Vis dėlto von Kyaw pažymi, kad apsiribojimas minėtomis valstybėmis nebuvo vidinis konsensusas pačioje Vokietijoje: „Tai buvo kanclerio aplinkos strategija, bet jai pritarė ne visi. Vokietijos užsienio reikalų ministerija, atstovaujanti kitai politinei linijai, teigė, kad turime pradėti derybas su visais, o po to jau leisti šalims atsisijoti pagal pasiekimus.“

	 Tai atsispindėjo ir kanclerio bei užsienio reikalų ministro retorikoje, kuri ne visada – galbūt dėl to, kad atstovavo skirtingoms partijoms – sutapdavo. Kai 1994 metais vokiečiai perėmė pirmininkavimą ES Ministrų Tarybai, tuometinis ministras Kinkelis buvo kur kas drąsesnis: „Vokietija visapusiškai remia siekį per Asociacijos susitarimus atverti kelią Baltijos valstybėms į visavertę narystę ES. Norime dėti ir dėsime visas pastangas, kad tai vyktų sparčiai ir kad šios šalys susigrąžintų deramą vietą Europoje. Būdami Baltijos valstybių rėmėjais, įsipareigojame dar šiais metais užbaigti derybas dėl Europos susitarimų su Baltijos šalimis. ES nebūtų visavertė, jei trys Baltijos valstybės netaptų jos narėmis.“

	 Nepaisant šių postūmių, Kohlio aplinkos pozicija gerokai supykdė Baltijos šalis. Von Kyaw atsimena, kad emocijos liedavosi per kraštus: „Per vieną vakarienę Briuselyje tuometinis Estijos užsienio reikalų ministras Toomasas Hendrikas Ilvesas atsistojo ir pareiškė, kad Vokietija elgiasi kaip Stalinas ir Hitleris, pasirašydami naują Molotovo–Ribentropo paktą – Kohlio–Jelcino paktą. Tai buvo įžeidimas man, bet tokį stilių galėjau suprasti, nes Ilvesas turėjo daug patirties JAV, o šios šalies diplomatai visuomet kalba labai tiesmukai. Pats gyvenau JAV trylika metų, tad man tai nebuvo staigmena. Vėliau panašiai kalbėjo ir prezidentas Valdas Adamkus – jis yra net rėkęs ant manęs. Žinoma, pranešiau apie tai savo vadovams, bet atpasakodamas sušvelninau situacijos atmosferą.“

	 Vis dėlto Kinkelio pažadas buvo įvykdytas: tų pačių 1994–ųjų gruodį Esene Europos Taryba vienbalsiai nutarė pradėti derybas su Lietuva, Latvija ir Estija dėl Europos susitarimų. Tiesa, vienas aspektas išliko: Vokietija nesiūlė konkretaus laiko rėmų, kada narystė galėtų virsti praktine realybe. Lenkijos, Vengrijos ir Čekijos atveju buvo kalbama apie kiek įmanoma spartesnį procedūrų įgyvendinimą, o Baltijos šalys likdavo neapibrėžtoje zonoje.

	 Ambasadoriaus teigimu, Berlynas kiek baiminosi staigaus ES narių skaičiaus augimo, mat tai galėjo pakenkti vidiniam ES integralumui. Tuomet išryškėjo ir strateginiai skirtumai: Jungtinė Karalystė pasisakė už plėtrą, mat manė, kad didesnis narių skaičius reikš mažesnę pačios ES politinę integraciją – kitaip tariant, atitiks Londono siekį išvengti federacinės Europos. Todėl jau 1992 metais britai siųsdavo pusiau slaptus laiškus į Lietuvą ragindami nedelsti ir kiek įmanoma greičiau prašytis į Bendriją. Tuo metu Prancūzija baiminosi, kad suvienyta Vokietija bus pernelyg galinga, todėl norėjo kuo stipriau integruotos ES, kuri būtų pajėgi apginti Paryžiaus interesus, o ne ES narių skaičiaus augimo.

	 „Žinoma, britai Baltijos valstybes rėmė, jas rėmėme ir mes, tačiau prancūzai, ispanai, portugalai, italai turėjo kitus prioritetus. Pavyzdžiui, Paryžius bijojo kintančio galios balanso Europoje, nes plėtra į Rytus sustiprintų Vokietiją – juk Lenkija, Baltijos šalys yra mūsų kaimynės, vyksta intensyvūs prekybiniai ryšiai. Mes ir patys supratome, kad čia yra tiesos. Be to, Prancūzija visuomet siekia išlaikyti glaudų ryšį su savo buvusiomis kolonijomis Afrikoje ir skirti tam ES investicijas, kurioms atsirastų konkurencija iš Rytų. Bet per susitikimus su jais visuomet pabrėždavome, kad nei mes, nei jie dėl savo interesų negalime keisti istorijos tėkmės.“

	 Prancūzai niekada neslėpė nuogąstavimų. Esminė Paryžiaus politinė tezė XX amžiaus dešimtojo dešimtmečio pradžioje buvo ta, kad ES pirmiausiai turi reformuoti vidaus institucijas. Ir tik tada, kai jos taps efektyvesnės ir bus pasirengusios priimti naujų valstybių grupę, plėtra gali virsti realybe. Šalies prezidentas Mitterrand’as 1991 metais atvirai deklaravo: „Paprasčiausiai norėčiau, kad Rytų Europos šalys, išsivadavusios iš Sovietų Sąjungos ir komunizmo gniaužtų, bet (ne todėl, kad aš to nenorėčiau) dar negalinčios tapti Bendrijos narėmis, galėtų oriai kaip lygiavertės partnerės kalbėtis su Vakarų valstybėmis. Taigi, manau, jog tarpinis etapas, kuris gali trukti dešimtmečių dešimtmečius, turėtų būti skirtas diskusijoms su Vakarų valstybėmis.“

	 Po kelerių metų Mitterrand’as priminė ir ekonominį argumentą. Iš dvylikos tuometinių ES narių tik trys – Vokietija, Jungtinė Karalystė ir Prancūzija – į bendrą biudžetą įnešdavo daugiau lėšų, nei gaudavo. Todėl Lenkijos, Vengrijos, Čekijos, Slovakijos ir kitų valstybių priėmimas būtų „pernelyg didelė finansinė našta“. Skaičiavimai nebuvo laužti iš piršto. ES institucijose sklandė dokumentai, kuriuose buvo konstatuota, jog plėtra į Rytus padidintų ES gyventojų skaičių 29 proc., tačiau BVP išaugtų tik 9 proc. Kitaip tariant, ES BVP vienam gyventojui su naujomis narėmis sumenktų 16 proc. Be to, visos ES valstybės iškart atmetė galimybę įnešti į bendrą biudžetą daugiau lėšų, kurios kompensuotų atsiradusias naujas išlaidas ekonomiškai menkiau išsivysčiusioms šalims. Jei nėra daugiau pinigų, vadinasi, tektų karpyti esamas programas, o tai nežadėjo nieko gero narėms, iki tol gaudavusioms daugiausia subsidijų – Graikijai, Airijai, Portugalijai, Ispanijai. Galiausiai naujų narių priėmimas savaime pakeičia ES institucijų sprendimų priėmimo procesą, o biurokratijos reformavimas niekada nebūna nei pigus, nei greitas.

	 Tačiau šie argumentai nublankdavo prieš tai, kad Paryžiui, kaip minėjo von Kyaw, didžiausią nerimą kėlė ne pinigai ar institucijos, o kintantis galių santykis. „Plėtra kelia dar vieną problemą: Sąjungos judėjimas šiaurės ir rytų link gali atimti iš Prancūzijos geografiškai centrinę poziciją, kurią ji dabar turi Bendrijoje“, – neslėpė ir tuometinis šalies premjeras Edouard’as Balladuras.

	 Svarbus veiksnys buvo ir tai, kad potencialios valstybės narės nebuvo tos, kuriose vyrautų prancūzų kalba. 1993 metais Komisijoje didžioji dalis svarstymų vyko prancūziškai – dabar šios kalbos vaidmuo gerokai sumenkęs. Todėl tai buvo ir kultūrinės įtakos praradimas. Beje, svarbus buvo ir atvirkščias argumentas: ne vienas britas mums besikalbant pripažino, kad puikios Baltijos šalių politikų ir diplomatų anglų kalbos žinios juos paskatino į plėtrą žvelgti kur kas palankiau.

	 Tiesa, lietuviai stengėsi tobulėti. „Kartą atvykau į Vilnių, kur manęs anksti ryte laukė susitikimas Užsienio reikalų ministerijoje. Ateinu į kabinetą ir matau ant lentos kreida užrašytus prancūziškus žodžius. Pasirodo, dar prieš mums pradedant diskusijas, ten vyko prancūzų kalbos pamokos. Ir jos buvo privalomos! Paklausiau, o ar privaloma mokytis vokiškai. Man atsakė, jog ne, nes norintieji gali tai padaryti Gėtės institute... Tad taip bandėte rasti bendrą kalbą su prancūzais“, – juokėsi von Kyaw. Nepaisant šių pamokų, akivaizdu, kad mūsų diplomatijoje dominuoja anglų kalba, kurios vaidmuo visoje ES dėl plėtros ženkliai išaugo.

	 Ir vis dėlto Prancūzija netapo šalimi, kuri vetuotų naujų narių priėmimo procesą, nors formaliai tokią teisę turėjo, ir, kaip matysime skyriuje apie Jungtinę Karalystę, Europos integracijos istorijoje ne kartą ja naudojosi. Priešingai, prancūzai ilgainiui susitaikė su neišvengiamu Senojo žemyno suvienijimu, kurį rinkėjams akcentavo kaip tam tikrą moralinį ir demokratinį įsipareigojimą naujai išsivadavusioms valstybėms. Paryžiui teliko ieškoti kitų būdų apginti savo interesus.

	 Tuo metu britų politika skyrėsi ir nuo vokiškojo, ir nuo prancūziškojo požiūrio. Šios šalies diplomatai dar iki šiol savotišku atskaitos tašku laiko 1988 metais ministrės pirmininkės Margaret Thatcher Briugėje pasakytą kalbą.

	 „Europos Bendrija yra vienas Europos identiteto manifestacijos projektų, tačiau ne vienintelis. Neturime pamiršti, kad tos šalys, kurios yra geležinės uždangos rytuose, žmonės, kurie kadaise mėgavosi visais Europos kultūros, laisvės, identiteto privalumais, šiandien yra atkirsti nuo savo šaknų. Visuomet turime žiūrėti į Varšuvą, Prahą ir Budapeštą kaip į didžius Europos miestus“, – tuomet sakė pirmoji Jungtinės Karalystės vyriausybės vadovė. Šios tezės buvo sutiktos kontroversiškai, ypač tarp Rytų bloko komunistų. Bet tai buvo principinė pozicija, primenant partneriams, kad šie negali mėgautis Vakarų pasaulio privilegijomis pamiršdami tuos, kurie yra priverstinai izoliuoti.

	 „Dėl to ES plėtra buvo idėjiškai artima“, – turėdamas omenyje Thatcher žodžius sakė Ianas Bondas. Beveik tris dešimtmečius diplomatinėje tarnyboje praleidęs britas dirbo Maskvoje, NATO, taip pat Vašingtone. 2005–2007 metais jis buvo Jungtinės Karalystės ambasadorius Latvijoje, tad puikiai išmano ir apie mūsų regioną. Šiuo metu Bondas dirba analitiniame centre, įsikūrusiame prie pat Jungtinės Karalystės parlamento. Ten nepateksi nepraėjęs aikštės, „saugomos“ legendinės bronzinės Winstono Churchillio skulptūros, kurioje premjeras vaizduojamas kiek palinkęs ir besiremiantis lazdele. Pastačius skulptūrą, kilo diskusija, mat kai kam jo išvaizda pernelyg priminė Italijos diktatorių Benito Mussolini.

	 „Mus sieja istorija – dar XVIII–XIX a. Baltijos jūros regionas buvo svarbus mūsų laivynui, nes nemaža dalis jam reikalingos medienos atkeliavo iš dabartinių Baltijos valstybių. Tad prekybinių ryšių palaikymas su tuometine Rusijos imperija, Rygos ir Talino uostais, buvo svarbus“, – sakė Bondas.

	 Įdomu, kad vėliau, tarpukaryje, britai pagarsėjo tuo, kad itin pamėgo lietuvių ūkininkų bekonus – šie, kaip ir sviestas, buvo plukdomi per Šiaurės jūrą. Prekyba augo kaip ant mielių: bekonų eksporto į Jungtinę Karalystę bendra vertė 1928 metais sudarė vos 7 tūkst. svaro sterlingų, o per penkmetį išaugo daugiau kaip 170 kartų ir viršijo 1 mln. svaro sterlingų. Be to, 1938 metais Jungtinė Karalystė sudarė daugiau nei trečdalį visos Lietuvos užsienio prekybos apyvartos ir gerokai lenkė Vokietiją ar Sovietų Sąjungą.

	 „Žinoma, buvo reikšminga tai, kad Baltijos valstybės tarpukariu buvo nepriklausomos. Jungtinė Karalystė teisiškai sovietinės okupacijos niekada nepripažino, todėl šių šalių statusas buvo specifinis. Dar tada, kai pradėjau dirbti diplomatinėje tarnyboje devintojo dešimtmečio viduryje, pripažinome ir palaikėme ryšius su Baltijos šalių diplomatais egzilyje. Tad Lietuva, Latvija ir Estija visada buvo suvokiamos kaip Europos dalis, ir tolesnė mūsų politikos raida jų atžvilgiu tai įrodo. Pavyzdžiui, mūsų diplomatai visuomet būdavo raginami nevadinti Baltijos šalių postsovietinėmis valstybėmis. Tai – svarbus simbolinis statuso įrodymas.“

	 Okupacijos metais Jungtinės Karalystės užsienio reikalų ministerijos pasekretoriai reguliariai susitikdavo su Baltijos valstybių atstovais, tuo piktindami sovietų diplomatus. Tiesa, lietuviai, latviai ir estai nebuvo kviečiami į tradicinį karalienės susitikimą su užsienio šalių diplomatiniu korpusu, bet pasimatydavo su monarche per kitus priėmimus.

	 Anot Bondo, Rusija nesuvaidino esminio vaidmens siekdama stabdyti Europos integracijos procesą: „Po Sovietų Sąjungos subyrėjimo Jelcino Rusija turėjo pernelyg daug vidinių problemų, kad rūpintųsi savo kaimynyste. Dešimtojo dešimtmečio viduryje jiems pradėjo labiau rūpėti NATO plėtra, ypač į Vyšegrado šalis. Rusija tikrai nesidžiaugė Aljanso augimu, bet ES liko paraštėse. Tada buvo kalbama, kad net Ukrainos narystė ES nebūtų sukėlusi didelių problemų. Todėl 2014 metais Putino agresija daugelį nustebino, nes reakcija į Ukrainos Asociacijos sutarties derybas buvo visiškai kitokia nei į Lietuvos, Latvijos ir Estijos.“

	 Britų požiūris į plėtrą politiniu lygmeniu buvo formuojamas sero Malcolmo Rifkindo, kurį sutikau Vilniuje. Galantiškas politikas mielai sutiko pasidalyti mintimis apie pirmuosius metus po Šaltojo karo, kai užėmė aukščiausias politines pozicijas: 1992–1995 metais buvo Jungtinės Karalystės gynybos, o 1995–1997 metais – užsienio reikalų sekretorius. Ir vėliau jis išliko aktyvus politikoje, kol galiausiai pasitraukė iš Parlamento 2015 metais, paskutinius penkerius metus praleidęs kaip Parlamento Žvalgybos ir saugumo komiteto vadovas.

	 „Debatai dėl ES plėtros buvo kur kas lengvesni nei dėl NATO, nes tai nėra karinis aljansas. Savaime aišku, karinių struktūrų artėjimas prie Rusijos sienų kėlė kur kas daugiau emocijų. Žvelgiant mūsų akimis, pagrindinė NATO problema buvo ta, ar mes galime įsipareigoti Baltijos valstybėms. Juk jei kyla bent mažiausia grėsmė, jos praktiškai yra sunkiai apginamos dėl savo geografinės situacijos, – sakė Rifkindas. – Tuo metu pagrindinis ES variklis, žinoma, yra ekonomika, socialinė integracija. Todėl mes manėme, kad Baltijos valstybių narystė būtų teisingas žingsnis vertinant jų demokratines ambicijas, politines, socialines reformas. Be to, priešingai nei Berlynas ar Paryžius, mes neturėjome baimių dėl to, kad naujokai sustabdys vidinį ES integracijos gilinimą.“

	 Ir tučtuojau pusiau juokais pripažįsta, kad ši britų strategija nepasiteisino: „Tai yra vienas iš Londono nusivylimų, nes lūkestis dėl didesnio narių skaičiaus ir automatiškai mažesnės integracijos nepasitvirtino. Juk daugelis Vidurio ir Rytų Europos šalių tradiciškai yra gana palankiai nusiteikusios dėl integracijos gilinimo. Todėl kai atvykstu į šį regioną ir girdžiu nusivylimą dėl mūsų „Brexito“, juokiuosi ir sakau – o kur buvote jūs, kai mes kritikuodavome ES dėl naujų iniciatyvų? Beveik niekada neturėjome sąjungininkų stabdant naujas ES integracines iniciatyvas, nes Vidurio ir Rytų šalys bijodavo nuvilti Berlyną, Paryžių ir kt. Net ir ES gynybos integracijos debatų metu, kai mūsų ir Baltijos šalių nuogąstavimai dėl galimo NATO funkcijų dubliavimo sutapdavo, jūs išlikdavote šiek tiek dviprasmiški.“

	 

	
 IR VĖL ESTAI MUS LENKIA

	 

	 Nepaisant didžiųjų valstybių pragmatizmo ir atsargumo, Kopenhagoje 1993–iaisiais pakloti pamatai paspartino Baltijos valstybių integracijos į Europą procesą. 1994 metais Lietuva, Latvija ir Estija su ES galiausiai pasiekė konsensusą, 1995 metais virtusį esminiu tarpiniu rezultatu – Asociacijos (Europos) susitarimų pasirašymu. Tų pačių metų pabaigoje Lietuva oficialiai išreiškė norą tapti ES nare.

	 „ES pasielgė labai teisingai – jie mums gana greitai suteikė praktinius instrumentus tolesniam procesui. Gal tuo metu dar patys to sąmoningai nesupratome, bet atsirado pojūtis, kad ES nėra tik teorinė perspektyva – ji tampa vis realesnė. O baimės, kad nukrypsime nuo kelio, buvo daug, ypač po mums nesėkmingų 1992 metų rinkimų. Kiek žinau, Landsbergis su Brazausku net po Vingio parką vaikščiojo, kalbėjosi, kad tik Lietuva neišsuktų iš vakarietiško kelio...“, – prisiminimais dalijosi Kubilius.

	 Jam tam tikra prasme antrino ir Kirkilas. Tiesa, jis prisiminė apie atsiradusią skirtį tarp narystės NATO ir ES – kai kam atrodė, kad pakaks įstoti tik į vieną iš šių organizacijų. „Gal aš labai įtarus, bet didysis mūsų kaimynas turbūt visokiais būdais bandė primesti diskusiją, kad gal Lietuvai pakaks ES, o į NATO stoti neverta, tai esą leistų nekomplikuoti santykių su Rusija. Tokių kalbų būta ir žiniasklaidoje, ir mūsų partijoje. Pastarojoje apskritai vyko gana griežta diskusija – net ir tokie politikai kaip Česlovas Juršėnas manė, kad užtenka vien ES. Todėl mes su Juozu Bernatonių sėdome į automobilį ir apkeliavome skyrius, agituodami už stojimą ir į Aljansą. Pirmiausiai akcentavome saugumą ir tai, kad kolektyvinė gynyba kainuoja mažiau. Džiugu, kad vėliau LDDP programoje ir ES, ir NATO buvo įvardijami kaip lygiaverčiai prioritetai.“

	 Po Kopenhagos lūžių palengvėjo ir sprendimų priėmimo procesas Lietuvos Respublikos Seime. Nors prisitaikymas prie europietiškų standartų nebuvo lengvas, Kirkilas pažymi, kad tie teisės aktai, kurie buvo pažymėti ES „ženkliuku“ – tai yra tiesiogiai susiję su Europos integracija ir būtini norint tęsti Asociacijos susitarimo įgyvendinimą – Seime buvo priimami be didesnių trikdžių. „Labai retai kas įsikišdavo ar kam nors bandydavo sutrukdyti. Sakyčiau, kad jau tada pradėjom suprasti, kas ta ES ir ką mes patys turime padaryti. Tad nors įprastai tarp partijų vykdavo ginčai, rinkimų metu netrūkdavo aštrių emocijų, dėl Europos politikos susitardavome.“

	 Kad ir kaip būtų, ne viskas klojosi kaip sviestu patepta. Jau netrukus Lietuvos kelias į ES susidūrė su kliūtimi, kuri sudavė smūgį lietuvių savigarbai. Ir esminį vaidmenį atliko mūsų kaimynė Estija.

	 1997 metais pirmininkavimą ES perėmus Liuksemburgui, buvo paskelbtas Europos Komisijos dokumentas „Darbotvarkė 2000“. Jame buvo ne tik pateikta išsami esamos situacijos analizė, bet ir apibrėžtos būsimos plėtros į Rytus gairės bei strategija. Dokumente taip pat išplėtoti jau anksčiau minėti Kopenhagos kriterijai ir įvertinta (net kelis kartus pažymint, jog tai padaryta objektyviai), kaip narystės siekiančioms valstybėms sekasi juos atitikti. Vertindama pirmąjį – politinį – kriterijų, Komisija konstatavo, kad visos šalys jį įgyvendina daugiau ar mažiau sėkmingai, išskyrus Slovakiją, kuri trumpam dėl vidaus politikos niuansų pasitraukė iš proceso. Analizuojant ekonominę pažangą, problemų atsirado daugiau – arčiausiai tikslo buvo Vengrija ir Lenkija, joms iš paskos sekė Čekija, Slovėnija ir Estija. Tarp administracinių tikslų vėl konstatuota Vengrijos, Lenkijos ir Čekijos lyderystė, o Slovakija, Estija, Latvija, Lietuva ir Slovėnija minimos kaip „turinčios pasitempti“.

	 Visa esmė – išvadose. Komisija konstatavo, kad „nė viena iš šalių nėra pasirengusi įgyvendinti visus reikalavimus“. Vis dėlto Vengrija, Lenkija, Estija, Čekija, Slovėnija ir Kipras buvo išskirtos kaip galėsiančios tą padaryti netrukus – galbūt net tapti narėmis 2002–aisiais. Todėl su jomis turi būti pradėtos stojimo į ES derybos. O Lietuva, Latvija, Bulgarija ir Rumunija atsidūrė toje grupėje šalių, su kuriomis derybos kol kas nenumatomos – atitikimo reikalavimams artimiausioje perspektyvoje nesitikėta. Komisijos atstovai puse lūpų kalbėjo, kad būtų klaida pradėti derybas su valstybėmis, su kurioms dėl akivaizdžių problemų derybos truktų pernelyg ilgą laiką. Taigi Lietuva, kaip nepakankamai pažangi, buvo nustumta į antrąjį plėtros ešeloną.

	 „Mus tai tikrai sukrėtė. Jautėmės pažeminti“, – prisimena Užsienio reikalų ministerijos Politikos departamentui tuomet vadovavęs Ušackas. Anot jo, per užsienio reikalų ministro Saudargo ir kolegos iš Vokietijos Kinkelio susitikimus po šio sprendimo paskelbimo emocijos liejosi per kraštus – Lietuva bandė parodyti, kad Komisijos analizė netiksli, kad skaičiai, kuriais remiantis Estija atsidūrė priešakinėje grupėje, o Lietuva – periferijoje, neteisingi. „Rodžiau Kinkeliui, kad skirtumai su Estija yra tik dešimtosios dalys po kablelio. Bet reikia pripažinti, kad tikrai atsilikome“, – neslėpė Saudargas. Tad šios pastangos jau buvo šaukštai po pietų.6

	 Kas iš tiesų lėmė šią takoskyrą tarp Baltijos šalių, kurios kone visą laiką Vakaruose buvo suvokiamos kaip vieninga grupė? Visi mano pašnekovai sutartinai interpretavo tai kaip pirmiausiai politinį, o ne statistiniais rodikliais grįstą ES sprendimą. Juo labiau kad Komisijos argumentai buvo tik patariamieji.

	 Tad didele dalimi tokią įvykių tėkmę lėmė nenoras pernelyg suerzinti Rusijos. Ambasadorius von Kyaw patvirtina, kad Berlynui ir kitoms didžiosioms sostinėms politinis stabilumas Jelcino Maskvoje buvo svarbus argumentas.

	 „Šis sprendimas turėjo racionalų pagrindą. Lietuva buvo mažiau pasiruošusi nei Estija. Be to, mes negalėjome suduoti tokio smūgio Jelcinui – pasakyti, kad priimsime visas tris Baltijos šalis kartu. Tačiau Estijos pakvietimas tapo žinia Latvijai ir Lietuvai, kad jos stengtųsi neatsilikti“, – sakė vokietis.

	 Ir von Kyaw prisimena sudėtingą geopolitinę dėlionę, kai už durų galėjo likti ir Estija, kartu į Europos integracijos paraštes nustumiant visą Baltijos trejetą. „Norėjau, kad estai būtų kviečiamųjų grupėje, todėl savaip vertinau kanclerio Kohlio man siunčiamas instrukcijas. Jos buvo nuoseklios – pasirengusios deryboms yra tik Lenkija, Čekija ir Vengrija. Bet Estija ir Slovėnija buvo labai netoli jų. Pagalvojau – Dieve, kokia puiki proga nusiųsti pozityvų signalą skirtingiems Europos regionams – šiauriečiams per Estiją, pietiečiams per Slovėniją.“

	 Reikėjo veikti nedelsiant, todėl ambasadorius ėmėsi iniciatyvos. „Nuėjau tiesiai pas Europos Komisijos vadovą Jacques’ą Santerą – jis tuo metu kaip tik svarstė, ar pradėti derybas su visomis šalimis, ar tik su trimis Kohlio siūlomomis valstybėmis. Komisarai iš Jungtinės Karalystės ir Nyderlandų palaikė idėją, jog reikia derėtis su visomis iškart. Santeras jiems priminė, kad Kohlis mano kitaip, o tiesmukai priešintis Vokietijai tokiu svarbiu klausimu pernelyg sudėtinga – verčiau jau atsiliekančioms šalims skirti didesnę finansinę paramą. Tuomet įsikišau aš – kaip ambasadorius padėkojau, kad atsižvelgiama į Kohlio politiką. Bet taip pat pridūriau, kad, objektyviai vertinant skaičius, Estijos ir Slovėnijos rodikliai yra panašūs į trijų lyderių rodiklius. Kodėl gi nepasiekus kompromiso ir greta pirmojo trejeto nepakvietus dar ir šių dviejų? Patikinau, jog Kohlis neims to giliai į širdį ir sugebės nuraminti Jelciną. Taip ir nutiko, o mes parodėme, kad neišduodame Baltijos valstybių. Man tai buvo svarbiausia, nes žinojau, kaip tai reikšminga psichologiškai. Todėl drąsiai kalbėjausi su Lietuvos atstovais – jie buvo nusiminę, tačiau maniau, kad padariau kažką gero.“

	 Vokietijos ambasadorius sėkmingai apgynė strateginį Baltijos valstybių interesą neiškristi iš plėtros žaidimo, tačiau Lietuva atsidūrė Estijos šešėlyje. Pasak Ušacko, estai gebėjo susikurti palankesnį įvaizdį ir tą sėkmingai išnaudojo: „Visų Baltijos šalių kviesti kartu, ko gero, negalėjo ne tik dėl Rusijos prieštaravimų, bet ir dėl didesnio visų likusių Vidurio ir Rytų Europos kandidačių spaudimo. Be to, Estijos politinis įvaizdis nuo pat nepriklausomybės atkūrimo buvo geresnis: jauni žmonės, liberalios reformos, visa tai skambėjo patraukliai ir Vakarų spaudai, ir politikams. Puikiai atsimenu vieną pavyzdį: į Briuselį atvyksta JAV valstybės sekretorė Madeleine Albright, o arčiausiai jai iš dešinės pastatomas jauniausias Europoje Estijos užsienio reikalų ministras. Be abejo, pasitarnavo ir prezidento Meri tarptautinis autoritetas.“

	 Tą atsiminimuose mini ir Brazauskas, pasakodamas apie susitikimą su Meri. „Žurnalistai mane kamantinėjo, gal iš garbingojo kaimyno sužinojau kokių nors paslapčių, kaip greičiau įstoti į „Briuselio klubą“. Atsakiau, kad jų, matyt, nėra. Mes tiesiog nemokame savęs pristatyti užsienyje, be to, labiau linkę save nuvertinti, negu pervertinti. Kaimynai čia yra apsukresni.“

	 Žygimantas Pavilionis, tuo metu dirbęs Užsienio reikalų ministerijos Europos integracijos departamente, pažymi, kad Estija nuolatos lygino save su Lietuva ir Latvija ir bandė pademonstruoti, kad nusipelno pakvietimo anksčiausiai. Ypatingą nepasitenkinimą Vilniuje ir Rygoje sukėlė Estijos lyderio Merio žodžiai, kad jo šalis net yra pasirengusi lietuviams ir latviams įvesti vizas, jei išties Baltijos valstybės į ES įstos skirtingu metu.

	 Kad ir kaip būtų, sprendimą lėmė ne tik geresnis įvaizdis. Pašnekovai pripažįsta – sunku paneigti, kad Estija darė radikaliausias reformas, įvedė žemiausius mokesčius, greičiau atsisakė planinės ekonomikos, įgyvendino privatizaciją ir tuo palenkė į savo pusę viešąją opiniją. „Tai įnešė gaivą į politinį gyvenimą ir leido Estijai įsitvirtinti tarp tų šalių, kurios žengia pirmoje gretoje. Reikia pripažinti – Estija tuo metu buvo Baltijos tigrė“, – sakė Ušackas. Ir čia pat pridūrė, kad savo vaidmenį suvaidino ir Suomija, kuri visuomet tiek politiškai, tiek ekonomiškai stumtelėdavo artimiausius kaimynus į priekį.

	 Trikdžiai išryškėjo Lietuvos viduje, kur ne visos interesų grupės troško integruotis į ES. „Pamatai atsilikimui nuo Estijos buvo pakloti 1994 metais, kai visos trys Baltijos šalys derėjosi kartu. Lietuva pasirinko patį atsargiausią atsivėrimo Europai scenarijų, su ilgiausiais pereinamaisiais laikotarpiais. Estai iškart po įstojimo atsivėrė visa apimtimi, tai transformavo Estijos ekonomiką, įveikė sovietinius monstrus, o Lietuvoje tuo metu tebeveikė oligarchai. Neužmiršiu pramonininko Bronislovo Lubio ir kitų stambių verslininkų skambučių sprendimų priėmėjams...“, – sakė Pavilionis.

	 Jam antrino Ušackas: „Tuo metu Lubys kviesdavosi mane „ant kilimėlio“, nes pramonininkai buvo nusiteikę skeptiškai. Kita vertus, Vaclovas Šleinota, Lubio pavaduotojas, labai šviesus žmogus, puikiai suvokė, kad ES narystė neišvengiama, ir buvo nusiteikęs daug palankiau. Jaunesnė verslininkų karta taip pat matė būsimus privalumus. Tad ilgainiui požiūris keitėsi.“

	 Ir tęsė: „Kita kliūtis – ūkininkai, nors jie šiandien gauna daugiausia ES išmokų. Tuo metu Žemės ūkio rūmuose 80–90 proc. atstovų buvo prieš narystę ES. Jie nesuprato, kas ta ES, bijojo, kad ateis vokiečiai ir supirks visas žemes. Kilo ir kitų klausimų: pavyzdžiui, daug kam nuostabą kėlė tai, kad įstojus į ES reikės skaičiuoti gyvulius, žemės plotą. Tuo metu Lietuvoje tai nebuvo daroma – nežinojome, kiek ūkiai turi kiaulių ar kokį hektarų plotą apima. O juk to reikėjo norint apskaičiuoti išmokas. Jautėsi ir nenoras gilintis, sklandė keistokų gandų.“

	 Be to, tarptautinėje politikoje ėmė atsirasti naujų idėjų, kaip spręsti Baltijos valstybių integracijos į Vakarų organizacijas dilemą. Jau minėta, kad staigus trijų iš Sovietų imperijos išsivadavusių šalių priėmimas ir į ES, ir į NATO buvo vertinamas kaip galintis potencialiai išbalansuoti trapią po Šaltojo karo nusistovėjusią pusiausvyrą. Bet kartu politikos strategai didžiosiose Europos sostinėse ir Vašingtone negalėjo sau leisti užverti Lietuvai, Latvijai ir Estijai durų ten, kur jos degė noru patekti – tiek į ES, tiek į NATO.

	 Vieną iš kelių šiai dilemai spręsti pasiūlė garsus JAV strategas Zbigniewas Brzezinskis (1928–2017). Šis lenkų kilmės diplomatas septintajame dešimtmetyje dirbo JAV prezidento Lyndono B. Johnsono komandoje, o nuo 1977–ųjų ketverius metus ėjo prezidento Jimmy Carterio Nacionalinio saugumo patarėjo pareigas. Net ir baigęs karjerą Baltuosiuose rūmuose Brzezinskis išliko vienu įtakingiausių tarptautinės politikos mąstytojų ir nuomonės formuotojų, kuriam visuomet buvo artima Vidurio ir Rytų Europa. 1998 metais jis buvo apdovanotas Vilniaus universiteto garbės daktaro titulu.

	 Garsiajame savo tekste „NATO: Plėtros dilemos“, kuris pasirodė 1998–aisiais, Brzezinskis ieškojo atsakymo į plėtros ateities klausimą. Straipsnyje jis kritikavo tuos, kurie sakė, kad ES ir NATO plėtra negali vykti dėl Rusijos; jis matė šias organizacijas kaip neišvengiamai augančias ir garantuojančias žemyno politinį ir ekonominį stabilumą. Visgi, anot jo, tai neturi vykti chaotiškai ir neapgalvotai – privaloma laikytis kelių principų. Visų pirma, apie narystę galima svarstyti tik šalims, kurios jau įrodė, kad yra tam pasirengusios. Antra, jei šalis išties deramai pasirengusi, Rusija negali turėti teisės užkirsti jai kelio. Trečia, nėra jokių taisyklių, kad priėmimas turėtų vykti tik iš anksto apibrėžtomis valstybių grupėmis.

	 Iš pastarosios tezės ir kyla pagrindinis diplomato pasiūlymas: kodėl gi nepriėmus į NATO Slovėnijos ir Rumunijos, pažangą įrodžiusių pietryčių šalių, ir... Lietuvos? Aljansas būtų patenkintas, nes deklaruotų atvirumą, bet geografinė plėtra nebūtų pernelyg plati. Juo labiau kad Estija yra daugiau pažengusi derantis su ES, todėl viena iš Baltijos šalių būtų NATO, o kita – ES narė. Ilgainiui dėl to abiejų organizacijų narėmis turėtų tapti visos trys Baltijos valstybės.

	 Viešosios nuomonės formavimas ir ryškiausių JAV ar Europos politinių veikėjų pasisakymai užduodavo toną, kuris ilgainiui svariai prisidėdavo ir prie konkrečių sprendimų priėmimo. Todėl vienas iš Lietuvos tikslų buvo rasti būdą apie save priminti.

	 „1997 metais Danielis Friedas, dirbęs prezidento Billo Clintono Nacionalinėje Saugumo Taryboje, o vėliau paskirtas JAV ambasadoriumi Lenkijoje, man tiesiai šviesiai pasakė: Jūsų šansai patekti į NATO yra lygūs nuliui.“ Tuomet pasiėmiau iš lentynos mūsų partizanų apygardų atlasą, įteikiau ir paprašiau pavartyti. Ir pasakiau: jie laukė amerikiečių. Aš nelauksiu. Mes kalsime galvomis į sieną, bet prasimušim, – kalbėjo Saudargas. – Tais pačiais metais susitikau su Bronislawu Geremeku, Lenkijos parlamento užsienio reikalų komiteto pirmininku, ir paprašiau kelių dalykų. Tarp jų – galimybės susitikti su Brzezinskiu. Po mėnesio gavau pakvietimą į Briuselį, kur vyko konferencija. Joje dalyvavo ir Brzezinskis, turėjome progą pasimatyti ir pasikalbėti. Tuo metu jo mintys sukosi tik apie Ukrainą, Lietuvos jis, regis, apskritai nematė. Tad pasiėmiau servetėlę ir pradėjau piešti geopolitinę mūsų situaciją. Aiškinau, kad, priėmus į NATO Lenkiją, sustoti negalima, reikia toliau judėti į šiaurę, Aljanse turi būti ir bent viena Baltijos šalis. Jis atidžiai klausėsi.“

	 Kiek būtent šis pokalbis prisidėjo prie vėlesnių Brzezinskio publikacijų, atsakyti sunku. Bet jo tekstai parodo, kad dėmesys Baltijos valstybėms sustiprėjo.

	 Pasak Saudargo, reikėtų matyti vienos iš Baltijos šalių sėkmę kaip visų trijų šalių pergalę, todėl visos priemonės pateisinamos. Jei estai žengia pirmyn į ES – valio! O mes – į NATO! Apvažiavome visą Ameriką bandydami įtikinti lietuvių bendruomenes, skatinome jas agituoti, rašyti politikams. Net su busimuoju prezidentu George’u W. Bushu susitikome. Jis tuo metu buvo Teksaso gubernatorius ir turbūt pirmą kartą sužinojo, kur yra Lietuva.“

	 Tad Lietuva ir Estija žaidė geopolitinius žaidimus – tikėjosi, kad pavyks prasiskinti kelią į Vakarus. O kur broliukai latviai? Juos šios tendencijos ir kalbos apie „bendrus tikslus“ nebūtinai džiugindavo. Nors Latvija pirmoji iš Baltijos valstybių 1999–aisiais tapo Pasaulio prekybos organizacijos nare, šiokių tokių skaudulių dėl kaimynių savanaudiškumo NATO ir ES narystės atžvilgiu, regis, liko. Bent jau tokį įspūdį susidariau kalbėdamasis su buvusia Latvijos prezidente Vaira Vyke–Freiberga. Pirmoji Baltijos valstybių lyderė moteris, prezidentės pareigas ėjusi 1999–2007 metais, iki šiol žavi elegancija, erudicija ir išprusimu. Jos atsakymai liejosi laisvai ir buvo papildomi tiek literatūrinėmis citatomis, tiek asmeniniais prisiminimais.

	 „Prisimenu vieną nutikimą su Adamkumi. Trys Baltijos valstybių prezidentai dalyvavo renginyje Londone. Žurnalistas uždavė klausimą, kas būtų, jei NATO į Aljansą priimtų tik vieną iš Baltijos šalių. Tai būtų tarsi pabandymas, kartu įvertinant, kokia bus Rusijos reakcija. Adamkus tokiam pasiūlymui entuziastingai pritarė ir patikino, kad būtų pirmasis, kuris pasveikintų priimtosios valstybės vadovą, – sakė prezidentė. – Bet visi žinojome, kad tai buvo Brzezinskio idėja, kurios esmė ta, jog Lietuva turėtų būti priimta į NATO, Estija – į ES, o Latvija, būdama per vidurį, tiesiog būtų pamiršta. Mano atsakas tiek dėl stojimo į NATO, tiek į ES buvo paprastas: visas regionas turi būti vertinamas kaip strateginis vienetas, o ne skaldomas į mažas dalis. Kitu atveju idėjos apie bendrą prekybos, žmonių judėjimo, saugumo erdvę nebūtų realizuotos.“

	 Žinoma, politiškai visuomet buvo deklaruojama Baltijos valstybių vienybė ir bendri tikslai. Bet scenarijus, kad jų keliai išsiskirs, buvo pakankamai realus – juolab kad trys Baltijos sesės derybų metu buvo dažniau konkurentės nei sąjungininkės. Geriausiam scenarijui realizuoti prireikė nemažai diplomatinio apsukrumo.

	 

	
 NIDOS KOPŲ UŽLIŪLIUOTI

	 

	 Kažkuria prasme ir pačios Europos šalys, matyt, jautė kaltę, kad suskirstė kandidates į dvi grupes. Kilo diskusija: kaip išvengti pernelyg didelio jų nusivylimo? Kas gali būti pasiūlyta kaip kompensacija? Austrija ir Danija ėmė siūlyti derybas kai kuriose srityse vesti ir su „antrąja grupe“. Tiesa, kitos ES valstybės tokį siūlymą vertino skeptiškai, mat nenorėjo, kad dėl to imtų strigti „pirmosios grupės“ progresas.

	 Vis dėlto 1997 metų gruodį Liuksemburge vykusiame ES vadovų susitikime situacija pasikeitė. Kone pusė oficialių susitikimo išvadų buvo tiesiogiai susijusios su plėtra, o viena iš jų itin pradžiugino Baltijos valstybes – buvo patvirtinta, jog visos Vidurio ir Rytų Europos šalys yra pakeliui į narystę lygiaverčiais pagrindais. Aplinkybė, kad kol kas oficialiai deramasi tik su Kipru, Čekija, Estija, Vengrija, Slovakija ir Lenkija, išliko, tačiau atsirado papildoma paskata antrosios grupės valstybėms stengtis neatsilikti.

	 Galbūt tai buvo impulsas ir kūrybiškai diplomatijai.

	 „Mūsų pasirengimo deryboms komisijai vadovavo Gediminas Šerkšnys. Jis parašė storą knygą apie Lietuvą, jos kelią į ES, mūsų vykdomas reformas, jų tikslus. Galiausiai sėdome į nediduką „Volkswagen Golf“ su vasarinėmis padangomis ir prieš pat Kalėdas pasileidome po Europos sostines – Varšuvą, Prahą, Budapeštą, Liublianą. Tai buvo oficialūs vizitai, tačiau savotiški – važiavome kalnais, slydome nuo kelio, keliskart vos nepatekome į avariją. Turėjome vieną tikslą – aplankyti tas šalis, kurios jau buvo pakviestos, ir paaiškinti, kad Lietuva turi tapti nare ir yra tam pasirengusi“, – sakė Pavilionis. Paskui pridūrė, kad turbūt vertėjo daugiau dėmesio skirti praktiniam reformų įgyvendinimui, o ne tokių knygų rašymui.

	 Įvertinti tokių nestandartinių metodų efektyvumą sunku, tačiau akivaizdu, kad veiksmas vyko ir Briuselyje. Europos Komisija pradėjo publikuoti kasmetines analizes, jose vertino kiekvienos iš narystės siekiančių valstybių progresą ir problemas. Europos Vadovų Tarybos susitikimuose 1998–aisiais pradėta garsiai kalbėti, kad plėtros atidėlioti negalima. Ir tą pripažino nebe vien tradiciniai naujų narių priėmimo šalininkai.

	 Politiniame žodyne ėmė atsirasti naujų terminų. Norint parodyti atliktus „namų darbus“ ir atitikimą klubo nariams keliamiems kriterijams, Lietuvai reikėjo sėkmingai perimti ES teisyną, dar vadinamą Acquis communautaire. Kai kas skaičiuoja, kad šio teisyno apimtis yra nuo 80–90, o gal ir daugiau kaip 100 tūkst. puslapių. Jei juos sudėtume greta vienas kito, nenutrūkstama gija galėtų sujungti Vilnių ir Elektrėnus. Europos Komisija jau 1997 metais vertinimui, kaip sekasi šiame procese, ėmė skirti milžinišką dėmesį. Ir išankstiniame procese, ir vėliau derybose ES teisynas buvo išskaidytas į 31 dalį pagal temas – nuo laisvo prekių, paslaugų, kapitalo, žmonių judėjimo ar konkurencijos politikos iki žemės ūkio ir užsienio politikos.

	 Tai – sudėtinga, bet esminė integracijos derybų dalis. Padėti ją suprasti maloniai sutiko Lietuvos Konstitucinio Teismo pirmininkas, profesorius Dainius Žalimas. Anksčiau jis dirbo Vilniaus universiteto Teisės fakulteto Tarptautinės ir ES teisės katedros vedėju, taip pat vadovavo Tarptautinės ir ES teisės institutui.

	 Žalimas šypsosi paklaustas, kiek gi to teisyno iš tikrųjų yra: „Acquis aprėpti yra sudėtinga, turbūt tą net sunku įsivaizduoti. Žinoma, teisės aktai skiriasi: dalis jų, tarkime, reglamentai, yra taikomi tiesiogiai; direktyvos palieka platesnę įgyvendinimo laisvę. Taip pat reikia stebėti Europos Teisingumo Teismo jurisprudenciją, kuri užtikrina vienodą taisyklių taikymą visose šalyse. Bet reikėtų ES acquis suvokti kaip ES teisyną, kaip bendras taisykles, kurioms negalima nusižengti.“

	 Lietuva teisyno perėmimą pradėjo dar nebūdama ES nare. Vėliau Lietuvos Konstitucijos sudėtine dalimi tapo aktas dėl narystės ES. „Svarbu tai, kad Lietuvos valstybės institucijų kompetencija ES pirminės teisės srityse yra deleguojamąja dalijamasi su ES institucijomis. Tad turi būti manoma, kad ten priimti teisės aktai neprieštarauja Konstitucijai ir patys gali būti Konstitucijos aiškinimo šaltiniu. Pavyzdžiui, svarstėme problemą dėl pieno supirkėjų, kurie galbūt piktnaudžiauja savo padėtimi – juolab yra įstatymas, draudžiantis mažinti pieno supirkimo kainas. Suprantant, jog ES, be abejo, reguliuoja bendrąją rinką ir konkurenciją, išaiškinome, kad nėra kito konstitucinio pagrindo šiems klausimams spręsti, nei aiškinama ES teisėje. Todėl dabar laukiame Europos Teisingumo Teismo išaiškinimo, ar Lietuvoje taikomos priemonės suderinamos su ES teise“, – sakė Žalimas.

	 Šiandien acquis yra dažnai linksniuojamas teigiant, kad ES teisės normos yra aukščiau nei lietuviškosios. Laikantis tokio požiūrio neatsižvelgiama į teisės sistemos kompleksiškumą. „Niekada negalima nei į Konstituciją, nei į ES teisę žiūrėti formaliai. Pagal Konstituciją, viršenybę turi Konstitucija; pagal ES teisę – ES teisė yra viršesnė. Atrodo, kad tai sukelia konfliktą. Bet svarbiausia, jog Konstitucija įtvirtina Lietuvos narystę ES kaip konstitucinę vertybę. Tai buvo išaiškinta ir Konstitucinio Teismo 2014 metų sausio 24 d. nutarime. Be to, Konstitucija teigia, kad mūsų institucijos kai kuriose srityse dalijasi kompetencija su ES institucijomis arba ją deleguoja, tad Lietuva pati savanoriškai dalyvauja sprendimų priėmimo procese, ES teisės aktai nėra primesti iš išorės. Tad ir Konstitucija neturi būti aiškinama kitaip nei ES teisė, nereikia ieškoti prieštaravimų.“

	 O kas, jei prieštaravimų visgi atsiranda? Pasak Žalimo, juos, kaip teisinę anomaliją, tiesiog reikia šalinti: „Mus, žinoma, dažnai gelbsti tai, kad konstitucinės normos nėra tradicinis įstatymas su detaliu reguliavimu. Konstitucijos normos yra pakankamai abstrakčios, jos pasiduoda interpretacijai ir adaptacijai – tam, ką vadiname gyvąja Konstitucija. Net ir nekintant žodinei formuluotei, faktinis normų supratimas ir aiškinimas gali kisti. Konstitucinis Teismas, interpretuodamas, tarkime, konkurenciją ar vartotojų teises, žiūrės, kaip tai yra reguliuojama ES. Tad ypatingo pagrindo teisinių sistemų konfliktui nėra.“

	 Visą šį teisinį procesą akylai stebėjo Europos Komisija. Imta suvokti, jog derybų apimtys bus milžiniškos, todėl nuspręsta, kad nuo 1999 metų vien šiam darbui reikia paskirti atskirą komisarą. Pirmuoju Plėtros komisaru tapo artimas tuometinio Vokietijos kanclerio Gerhardo Schroderio bendražygis socialdemokratas Gūnteris Verheugenas.

	 Nors šiuo metu šis septyniasdešimt ketverių metų diplomatas nebeveikia aktyvioje politikoje ir dėsto Frankfurto universitete, pagauti jį nebuvo lengva. Tačiau Verheugenas, sužinojęs, kad noriu su juo pasikalbėti apie plėtros sėkmės istoriją, tapo kur kas entuziastingesnis. Galbūt todėl, kad manęs nedomino neretai dėmesio susilaukiančios jo asmeninio gyvenimo detalės.

	 „Pozicijos pavadinimas – „Plėtros komisaras“ – man visai nepatiko, – pokalbį pradėjo vokietis. – Visada maniau, kad mūsų misija nėra tiesiog ES plėtra, kad tai istorinio teisingumo atkūrimas jaunoms Rytų Europos demokratijoms. Kai pradėjau darbą 1999–aisiais, jau buvo pradėtos derybos su Estija, tačiau Lietuva ir Latvija liko nuošalyje. Negalėjau to suprasti, nes strategiškai tam nebuvo jokio pagrindo. Tad pasiūlau naują planą, kuriam pritarimo sulaukėme tais pačiais metais Helsinkyje. Jo esmė – visos šalys turi būti toje pačioje gretoje, turėti tokias pat galimybes tapti narėmis, kai įrodys, jog įgyvendina joms keliamus reikalavimus. Nežinojau, ar Lietuva sugebės pasivyti pirmaujančias šalis, tačiau tikrai tokio varianto neatmečiau.“

	 Lietuvos politikai puikiai suprato, kokia svarbi ši pozicija. Ankstesni Komisijos sprendimai – ypač dėl derybų su Estija, bet ne Lietuva, pradžios – nebuvo palankūs. Todėl norint, kad situacija nepasikartotų, reikia ne tik demonstruoti gerus rezultatus, bet ir užmegzti glaudžius asmeninius santykius.

	 Kaip tą padaryti? Strategiją, akivaizdu, politikai turėjo. Kubilius šypsosi: „2000–ųjų pirmoje pusėje Briuselis svarstė, kaip turi vykti tolesnė plėtra. Kaip tik tuo metu pas mus atvyko Verheugenas. Jis iškart ėmė kalbėti, kad ES nori derėtis dėl narystės su visais, bet ties Lietuva yra pakibęs klaustukas. Esminė dilema: ar mes būsime su pirmuoju dešimtuku, ar nukrisime į Bulgarijos ir Rumunijos, kurios integravosi vėliau, grupę. Nežinau, gal jis mus tik trolino... Bet mes iškart nusivežėme jį į gražiausią Lietuvos vietą – Nidą. Niekada nepamiršiu to vaizdo – komisaras atvyko vilkėdamas kostiumu, spyriojosi, bet mes nuavėme jam batus ir iškart išėjome pasivaikščiot po smėlį, kopas. Su juo atvyko ir jo padėjėja, atrodė, kad juos sieja artimas ryšys...

	Kalbėjomės apie Europą ir Lietuvos unikalumą, rodėme, kad stovėdami būtent šioje vietoje žvelgiame į Vakarus, bet matome Rusiją, Kaliningrado sritį.“

	 Galiausiai reikšmingą vaidmenį šio Komisijos nario vizito metu suvaidino... samanė.

	 „Nidoje pasilikome nakčiai. Vakare sėdime bare – pavalgome, vyno, alaus pagurkšnojame. Paskui žiūrime, kad ant stalo stovi samanės butelis – su etikete, oficialus. Nusprendėm paragauti – barmenė, labai paslaugi moteris, papilstė, visiems patiko. Po kurio laiko barmenė vėl prieina prie manęs, pasilenkia ir patyliukais sako: „O gal norite tikros samanės?..“ Mes, jau įsidrąsinę, neatsisakome. Ji iš po baro ištraukia dar vieną butelį, tipiškai kaimišką, įvyniotą į laikraštį, įpila... Tikrai neblogas gėrimas. Verheugeno padėjėja paprašė dar. Mes tuo pat metu Verheugenui baigėme ausis išūžti, kad varom reformas per visus galus ir privalome būti pirmoje plėtros bangoje.

	 Nežinau, čia ta samanė suveikė ar kas kita, bet po kurio laiko iš Briuselio gauname žinią, kad būsime su tomis šalimis, kurios integruosis pirmosios. Pats vėliau ne kartą girdėjau, kad Verheugenas, važinėdamas po kitas Europos sostines, Lietuvą pristatė kaip pavyzdį šalies, kuri išsprendė visas kilusias problemas ir tapo kone proceso lydere. Mūsų asmeniniai santykiai taip pat išliko puikūs, net buvau pakviestas į jo jubiliejų vienoje Vokietijos pilyje, kur buvau vienintelis mūsų regiono atstovas. Matyt, patiko jam Lietuva – vėliau jis ir pats asmeniškai buvo atvykęs į Nidą su ta pačia padėjėja...“, – kalbėjo Kubilius.

	 Jei kam kiltų abejonių dėl šios istorijos tikrumo, tai jas nesąmoningai išsklaidė pats Verheugenas. Aš neužsiminiau jam žinantis apie šias vizito į Lietuvą detales, tačiau buvau patikintas, kad lūžis įvyko būtent tuo metu.

	 „Nebeturėjau abejonių, kad Lietuva turi būti pirmoje plėtros grupėje po to, kai susitikau su Kubiliumi 2000 metų vasarą, – pokalbyje su manimi prisiminė vokietis. – Problema tada nebuvo ES teisyno perėmimas. Didžiausia bėda išliko politinė – Lietuva, kaip ir Latvija, Slovakija, Bulgarija, Rumunija ar Malta, netikėjo, kad Komisija nori ir gali derėtis su dvylika kandidačių tuo pačiu metu. Ilgo pasivaikščiojimo Nidos kopomis metu garantavau, kad Lietuva bus įvertinta teisingai ir sąžiningai. Tuo metu Kubilius pažadėjo paspartinti Lietuvos pasirengimo procesą ir įgyvendinti reformas. Rizikavome abu, bet Kubilius labiau, nes Lietuvoje artėjo rinkimai. Kubiliaus partija juose pralaimėjo, tačiau būtinus dalykus jis padarė.“

	 Neslėpsiu, išgirdus pirmuosius sakinius sulaikyti šypseną buvo sunku.

	 

	
 PRASIDEDA STOJIMO DERYBOS

	 

	 Tarsi skaitydamas mano mintis apie tai, kad politiniai lūžiai dėl Lietuvos ateities ES nebūtinai įvyko oficialioje aplinkoje, Verheugenas pabrėžė, jog neįmanoma pažinti šalies, jei apsilankoma tik jos sostinėje. Tokiu atveju atsiranda vien siauras suvokimas apie šalies oro uostą, geriausią miesto viešbutį, Parlamentą ir kitas valstybines institucijas. Tuo tarpu paprasti gyventojai, jų problemos, lūkesčiai ar nerimas dėl ateities lieka nuošalyje. „Todėl, – sakė jis, – stengiausi lankytis ypatingose vietose – ne tik Nidoje, bet ir Kaune, Klaipėdoje, Šiauliuose, Trakų pilyje. Galiu nuoširdžiai pasakyti, kad tai darydamas ne tik Lietuvoje, bet ir kitose kaimyninėse šalyse, ėmiau daug geriau suvokti visą regioną nuo Juodosios jūros iki Baltijos jūros. Be to, mums visada svarbu pademonstruoti, kad ES rūpinasi ne tik stambiaisiais verslais, bet ir visais piliečiais“, – tikino vokietis.

	 Žvelgiant retrospektyviai galima konstatuoti, kad toks pozityvus Lietuvos apibūdinimas nebuvo tik tušti Europos Komisijos atstovo žodžiai – jie virto politiniais sprendimais. Jau 1999 metų gruodžio mėnesį per ES lyderių susitikimą Helsinkyje buvo pristatytas Europos Komisijos vertinimas ir išvados, kurių Lietuva taip laukė – paskelbta, jog Bulgarija, Latvija, Lietuva, Rumunija ir Slovakija yra pasirengusios pradėti derybas dėl narystės ES. Negana to, pridurta, kad reikia sudaryti visas sąlygas šiai šalių grupei pasivyti valstybes, kurios tokio kvietimo sulaukė anksčiau. Simboliška, kad konkrečios derybos su Lietuva prasidėjo pirmaisiais 2000–ųjų mėnesiais.

	 Tai buvo ir pasikeitusio Europos Komisijos vaidmens rezultatas. Ši institucija tradiciškai yra gana skeptiška dėl plėtros. Jai daug aktualiau siekti didesnės esamų narių integracijos – kuo stipresnės ES viršnacionalinės institucijos, kuo daugiau sričių integruota, tuo daugiau galimybių Komisijai veikti. Juk ji vienintelė gali inicijuoti naujus viršnacionalinius teisės aktus. Tuo metu naujų narių priėmimas, bent jau teoriškai, ne didina, o mažina Komisijos galią, mat tenka ieškoti sutarimo su daugiau veikėjų, lėtėja ir pats integracijos procesas. Lietuvai pasisekė, kad geopolitiniai ir istorinio teisingumo atkūrimo motyvai nurungė pragmatiškus išskaičiavimus.

	 „Kai prasidėjo diskusijos apie plėtrą, tai tikrai nebuvo Komisijos prioritetas. Netgi man tapus ES plėtros komisaru, daug kas pabrėžė, kad tai yra antrarūšė pozicija pačioje Komisijoje. Tačiau vėliau būtent naujų narių priėmimas tapo Romano Prodi, tuometinio Komisijos pirmininko, didžiausiu pasiekimu, kuris atsimenamas iki šiol. Prodi asmeniškai talkino man norėdamas pasiekti pozityvų rezultatą ir išspręsti visas kilusias problemas“, – prisiminimais dalijosi Verheugenas.

	 Tiesa, net ir spartus judėjimas į priekį neišsklaidė abejonių kai kuriose ES šalyse. „Didžiausia mano siekių rėmėja buvo Jungtinė Karalystė ir jos premjeras Tony Blairas, – teigė Verheugenas. – Vokietija taip pat buvo nusiteikusi palankiai, o tai, žinoma, be galo svarbu. Šiaurės šalys buvo tiesiogiai suinteresuotos ir darė viską, ką galėjo, padėdamos Baltijos valstybėms. Bet buvo ir trys išimtys. Prancūzija ir toliau norėjo didesnės esamų narių integracijos, o ne narių skaičiaus augimo, be to, būgštavo, kad ims stiprėti Vokietijos galios. Kita vertus, negaliu nepaminėti, kad prezidentas Jacųues’as Chiracas lemiamu metu pasisakė už plėtrą. Kita šalis – Ispanija, baiminosi, kad, priėmus Vidurio ir Rytų Europos šalis, sumažės ES parama Pietų Europai. Galiausiai Austrijos visuomenė gana skeptiškai vertino plėtros scenarijų, bet ne tiek dėl Baltijos šalių, kiek dėl jos pačios kaimyninių valstybių. Puiku, kad Austrijos kancleris Wolfgangas Schūsselis gebėjo politiškai išlaviruoti, nes viskas galėjo pakrypti ir kitaip.“

	 Abejonėms pagrindo buvo. ES narių lyderiai, kad ir kaip palankiai vertinantys plėtros procesą, turėjo atsižvelgti į visuomenės nuomonę. O europiečiai nebuvo dideli ES plėtros entuziastai. Pavyzdžiui, 2000 metais atlikta Eurobarometro apklausa rodė, kad penkiolikoje tuometinių ES narių Lietuvos narystę palaikė 35 proc. respondentų, o prieštaravo net 38 proc. Latvių ir estų rezultatai buvo kone identiški, o dar kritiškiau vertintos tik Slovėnija (34 proc. ir 40 proc.), Rumunija (34 proc. ir 42 proc.) ir Turkija (30 proc. ir 47 proc.). Dėl Čekijos, Lenkijos, Kipro, Vengrijos ir Maltos pritariančiųjų dalis gerokai pranoko skeptikų dalį, o dėl Norvegijos ir Šveicarijos, nors ES narėmis jos netapo iki šiol, apskritai nekilo abejonių. Tad akivaizdu, kad požiūris į buvusias sovietinio bloko šalis buvo palyginti kritiškiausias. Vertinant valstybes atskirai, pozityviausiai plėtros atžvilgiu buvo nusiteikę Švedijos (61 proc.), Danijos (58 proc.), Graikijos (55 proc.), Nyderlandų (49 proc.), Ispanijos (49 proc.) ir Suomijos (48 proc.) gyventojai, labiausiai prieštaravo (žemiau bendro ES 38 proc. vidurkio) britai (35 proc.), vokiečiai, liuksemburgiečiai (po 34 proc.), austrai (30 proc.) ir prancūzai (26 proc.).

	 Visgi procesas nesustojo. Reikšminga tarpine stotele buvo Nicos sutartis, dėl kurios ES vadovai susitarė 2000–ųjų pabaigoje. Neretai teigiama, kad tuomet buvo padaryti „namų darbai“, be kurių ES plėtra apskritai nebūtų buvusi įmanoma. Šiuo dokumentu buvo apibrėžta, kaip po naujų valstybių priėmimo funkcionuos ES.

	 Praktinių dilemų būta nemažai. Pavyzdžiui, iš pradžių svarstyta, kaip ateityje atrodys Europos Komisija. Iki tol Bendrija vadovavosi taisykle, kad didelės šalys (Prancūzija, Vokietija, Italija, Ispanija ir Jungtinė Karalystė) į šią instituciją deleguoja po du atstovus, mažesnės – po vieną. Kol šalių narių buvo penkiolika, tai nekėlė didelių problemų, tačiau, priėmus dešimt naujų narių, Komisijos darbas dėl didžiulio komisarų skaičiaus galėjo pakrikti. Svarstyta, kad Komisijos nariai tokiu atveju galėtų būti skiriami rotaciniu principu, bet valstybės kandidatės (tarp jų ir Lietuva), nors šiuose svarstymuose tiesiogiai nedalyvavo, nenorėjo net svarstyti varianto, kad gali neturėti atstovo vienoje įtakingiausių ES institucijų. Galiausiai didžiosios ES šalys nusileido ir sutiko atsisakyti privilegijos skirti po du komisarus, tad kiekviena šalis, kad ir kokio dydžio būtų, iki šiol į Europos Komisiją skiria po vieną narį.

	 Vis dėlto didieji ES žaidėjai nenorėjo, kad institucijų pertvarka reikštų, jog mažosios valstybės galėtų susivienyti bei priimti sprendimus net ir didesnėms narėms prieštaraujant. Todėl buvo pakeista balsavimo tvarka kitoje institucijoje – ES Taryboje. Kiekvienai šaliai buvo suteiktas balso „svoris“, kuris panaudojamas Taryboje priimant sprendimus (jei svarstomas klausimas nereikalauja vieningo visų šalių pritarimo). Pavyzdžiui, Vokietijos, Jungtinės Karalystės, Prancūzijos ir Italijos „svoris“ pagal Nicos sutartį siekė 29, Lietuvos – 7, Latvijos ir Estijos – po 4 balsus. Iš viso balsų buvo 345, o sprendimo priėmimui reikėjo bent 258 (arba 72,3 proc.) balsų. Be to, norint geriau atspindėti netolygų populiacijos pasiskirstymą, numatyta, kad gali prireikti ne tik minėto balsų skaičiaus; buvo svarbi ir balsavusiųjų „už“ ES šalių gyventojų skaičiaus suma, kuri turėjo sudaryti bent 62 proc. visos ES populiacijos (tiesa, ši išlyga galiojo tik to pareikalavus bent vienai valstybei).

	 Atrodo, toks Nicos sutarties balsavimo procedūrų apibrėžimas logiškas ir teisingas. Bet dėl to, kiek balsų turės kuri šalis, užkulisiuose vyko tikra politinė drama. Ją, remdamasis šaltiniais iš 2000 metų paryčiais vykusių ES vadovų diskusijų, atpasakojo britų leidinys „The Economist“. Įdomu, kad šių batalijų epicentre buvo... Lietuva.

	 Iš pradžių esminis ginčas vyko tarp Vokietijos ir Prancūzijos, mat pirmoji, turėdama daugiau gyventojų, pretendavo gauti ir didesnį balsų skaičių. Chiracas dėl to niršo ir atvirai kvestionavo visą pokario vokiečių ir prancūzų draugystę, kurią esą būtų iškreipęs tokio nelygiavertiškumo įtvirtinimas.

	 Kai jau atrodė, kad Paryžius ir Berlynas susitaikys, dar viena neperžengiama kliūtimi tapo būsimų naujokių, tokių kaip Lietuva, balsų skaičius. Teoriškai Lietuva galėjo tikėtis gauti tiek pat balsų kiek ir Airija, mat pagal gyventojų skaičių valstybės buvo kone identiškos. Bet Chiracas tiesmukai siūlė Lietuvai suteikti mažesnį svorį, ir vadino tai nereikšminga smulkmena: „Normalu, kad senosios narės, kurios tiek daug prisidėjo prie ES kūrimo, turi daugiau balsų nei naujosios, kurios sukurs nemažai problemų.“ Toks pareiškimas papiktino Danijos, Švedijos ir kelių kitų šalių atstovus, tačiau jie nebuvo linkę vien dėl Lietuvos vetuoti ir stabdyti politiškai jautraus proceso. „Man gaila Lietuvos, kuri turi tiek pat gyventojų kiek Airija. Kodėl tada Lietuvai turėtume duoti dviem balsais mažiau? Bet jei visiems tinka, neprieštarausiu“, – sakė Danijos vyriausybės vadovas Poulas Nyrupas Rasmussenas.

	 Vienintelis neperkalbamą „veto“ tokiam siūlymui išreiškė Belgijos premjeras ir dabartinis Europos Parlamento narys Guy Verhofstadtas. Jį palaikė ir Vokietija. Debatai tęsėsi dar kelias valandas, kol galiausiai Lietuva – ne be mūsų diplomatų telefoninių skambučių ir kitokių bandymų daryti procesui įtaką, kuriame tiesiogiai nedalyvavo, – gavo septynis balsus. Tiek pat kiek ir Airija.

	 Tai nebuvo vienintelis diskusijų objektas. Taip pat reikėjo reformuoti Europos Parlamentą – jo narių skaičius priėmus dešimt naujų valstybių narių padidėjo nuo 626 iki 732. Bet kaip paskirstyti, kiek kuri šalis turės atstovų? Žinoma, ir vėl svarbiausias kriterijus buvo valstybės dydis, bet parlamentarų skaičius nėra proporcingas – mažosioms šalims skirta daugiau vietų, nei teoriškai turėtų būti. Lietuvai pagal pirminį planą buvo numatyta skirti 12 mandatų, bet galiausiai – ir vėl po ilgų įtikinėjimų ir naktinių skambučių – gauta 13 vietų. Ir vėl tiek pat, kiek tuo metu skirta Airijai.

	 Tad tokių nedidelių šalių kaip Lietuva įtaka ES – tiek skaičiuojant balsus, tiek atstovaujančių politikų skaičių – yra santykinai didesnė, nei turėtų būti, jei viską lemtų tik valstybės dydis. Pavyzdžiui, nors Lietuvoje po plėtros 2004 metais gyveno mažiau nei 1 proc. visų ES gyventojų (3,4 iš 455 mln.), formalus balsų skaičius Taryboje sudarė apie 2 proc. Nors Vokietijos gyventojų skaičius Lietuvos gyventojų skaičių viršijo 24 kartus, Europos Parlamente vokiečiai 2004–aisiais turėjo „tik“ beveik 8 kartus daugiau atstovų nei mes (99 prieš 13). Bet ryškiausiai tai buvo matyti Europos Komisijoje.

	 

	
 LIETUVA TAMPA DERYBŲ LYDERE

	 

	 Išraizgius šias dilemas ir pradėjus derybas, kelias į ES Lietuvai buvo iš esmės nutiestas. Tai paskatino ir optimistines prognozes – pavyzdžiui, Verheugenas anuomet garsiai skelbė tikįs užbaigti derybas per dvejus ar trejus metus. O Vilnius negalėjo atsidžiaugti, kad nuo 2000–ųjų jau buvo vienoje valtyje su Estija, ir nepamiršo savo kaimynei priminti, jog riesti nosies nebėra prasmės.

	 „Aš dar kokiais 1998 metais lažinausi su estų atstovu sakydamas, kad mūsų šalys įstos kartu. Jis, tuomet dar entuziastingai besidžiaugdamas pakvietimu derėtis pirmiesiems, sakė, kad to nebus, ir žadėjo padėti mums „iš vidaus“, Estijai jau būnant ES. Kaip žinome, lažybas jis pralaimėjo“, – juokėsi Martikonis, čia pat kur kas rimtesniu tonu patikinęs, kad estų buvimas pirmojoje grupėje galiausiai pasitarnavo ir Lietuvai – tiek skatinant reformų procesą, tiek pravedant duris visoms Baltijos valstybėms į ES.

	 Lenktynės su Estija tęsėsi, bet jau ne dėl to, ar būsime priimti, o dėl to, kurie iš mūsų sėkmingiau pasirodysime derybų procese. Kadangi ES yra teisinė bendrija, iš esmės derybos reiškėjau minėto acquis perėmimą. Šalys turėjo įdiegti ES standartus ir reikalavimus atitinkančias normas, o ES institucijos turėjo patvirtinti, kad šis procesas vyksta sėkmingai.

	 Ką daryti, Lietuvos parlamentarams paaiškino 2000 metais Seime viešėjęs Europos Komisijos pirmininkas Prodi. Pasveikinęs Lietuvą su pakvietimu derėtis ir išreiškęs lūkestį, kad derybos ilgai netruks, italas akcentavo: „Jūs paklausėte, ką dar galėtumėte padaryti, kad pasivytumėte pirmąją šalių grupę. <...> Atsiprašau, nesu parlamentaras, tačiau man atrodo, kad yra lengva parengti įstatymo projektą ir jį patvirtinti Parlamente. Kur kas sunkiau jį įgyvendinti. Tad mes turime žinoti, ar jūs išties gebate tai daryti. Jeigu taip, derybos bus labai sparčios.“

	 Įdomu, jog Prodi sulaukė ir ne vieno aštraus Seimo narių klausimo, ypač dėl to, kad Lietuvos ūkininkai ir verslininkai nebus pasirengę sėkmingai konkuruoti naujoje rinkoje. Kai kurie parlamentarai atvirai abejojo, ar Lietuva gebės derybose pasiekti, kad sąlygos būtų jai palankios. Į tai Prodi atsakė trumpai: „Tai demokratiška sąjunga. Ir ji tikrai negali kištis į jūsų sprendimus. Aš noriu pasakyti, kad mes džiaugsimės, jeigu jūs prisijungsite prie mūsų. Tik tiek.“

	 V. Landsbergis vėliau atsiminė šį epizodą ir bandymus euroskeptikų gretose stiprinti ES ir Sovietų Sąjungos sąsają: „Gal ir jis pats nebuvo kažkoks didis demokratas, bet išgirdęs, kad Lietuvoje agitacija prieš ES yra grindžiama tariamu panašumu į Sovietų Sąjungą, aiškiai mums pasakė: „Klausykit, aš nemačiau niekur jūsų gatvėse ES tankų, kurie būtų atvažiavę „paremti“ jūsų stojimo į ES. Juk jūs patys norit. Juk yra visa eilė kitų to laukiančiųjų. Esate jau arti, jums sekasi, jums pavydi, tad apie kokią čia prievartinę sąjungą kalbama?“ Panašu, kad atremti šį argumentą buvo sunku net ir didžiausiems kritikams.

	 Jau minėta, kad derybos buvo suskaidytos į 31 tematinį skyrių – su kiekviena kandidate ES dėl jų derėjosi atskirai, tad faktiškai vyko dvylika paralelinių derybų. Iš pradžių derėtasi dėl klausimų, kurie nekėlė didelių kontroversijų ar dilemų (pavyzdžiui, mokslas ir tyrimai, statistika, kultūra – visos šios sritys pasižymi tuo, kad ES kompetencija labai ribota). Vėliau pereita prie tiek politiškai, tiek finansiškai sudėtingesnių sričių. Pavyzdžiui, aplinkosaugos dalis buvo problemiška todėl, kad aukštų senųjų ES narių standartų perėmimas ekonomiškai silpnesnėms kandidatėms buvo itin brangus ir sudėtingas procesas. Tuo metu laisvo judėjimo principų įdiegimas kėlė politinius debatus jau senosiose ES šalyse, kurios nuogąstavo, kad plačiai atvertos durys sukels nevaldomą skurdesnių valstybių piliečių imigracijos bangą. Tad ES ir šalims kandidatėms reikėjo sutarti dėl pereinamųjų periodų, nes kai kurių taisyklių arba teisių įdiegimas reikalaudavo ilgesnio pasirengimo.

	 Lietuvai derybose atstovavo vyriausybė, taip pat buvo paskirti vyriausieji derybininkai – pirmuoju tapo Ušackas, o 2001 metais jį pakeitė Petras Auštrevičius. Esminis tikslas mūsų šaliai tuo metu buvo pasivyti tas šalis, kurios pradėjo procesą anksčiau ir sėkmingai „uždarinėjo“ lengviausius derybų skyrius. Tiesa, jau netrukus buvo susidurta su realybe, kad ne viskas vyks pagal mūsų norus. Pavyzdžiui, Lietuva tuo metu turėjo laisvosios prekybos susitarimus su Latvija, Estija ir Ukraina, tačiau šias palankias prekybines sąlygas teko pakeisti. Su Latvija ir Estija tai tebuvo formalumas – ES narės ir taip prekiauja be suvaržymų, bet buvo teorinė galimybė, kad Baltijos valstybės į ES neįstos kartu, – o Ukraina kėlė didesnių problemų. Lietuva, stodama į ES, įstojo ir į bendrąją rinką, o Ukraina nebuvo jos dalis, todėl prekės, laisvai patekdamos į Lietuvą iš Ukrainos, netrukdomai keliautų po visą ES. Vilnius tikėjosi išimčių, tačiau ES nenusileido.

	 Lietuva taip pat buvo išskirtinė dėl... cigarečių. Mūsų derybininkai, prieš įsivedant kur kas aukštesnį nei lietuviškas europietiškų cigarečių akcizo dydį, išsireikalavo ypač ilgo pereinamojo laikotarpio, turėjusio pasibaigti tik 2009 metų pabaigoje. Nepaisant to, net ir ši derybinė pergalė Lietuvoje nebuvo sutikta džiugiai: „Dabar apie 1,5 lito kainuojantis populiariausių lietuviškų cigarečių „Klaipėda“ pakelis 2008–ųjų pabaigoje kainuos 3 litus, o apie 4,30 lito kainuojantis „Marlboro“ – 8 litus“, – rūkalius iš anksto, dar 2001–aisiais, baugino spauda.

	 Kiek vėliau trikdžių tapo laisvo asmenų judėjimo principų diegimas. Nevaržoma laisvė keliauti, įsikurti, dirbti visoje bendrijoje – vienas pagrindinių Europos integracijos pasiekimų. Nepaisant to, kaip ir minėta, Austrija, Vokietija, taip pat Suomija pareikalavo septynerių metų pereinamojo laikotarpio – kitaip tariant, tiek laiko po plėtros šios valstybės nenorėjo įsileisti darbuotojų iš naujųjų ES valstybių. Baimintasi, kad tokios didelės šalies kaip Lenkija piliečiai staiga užplūs turtingesnę Europos dalį ir sukels ekonominių bei socialinių problemų.

	 Pirmasis ES pasiūlymas šiai problemai spręsti – penkerių metų pereinamasis laikotarpis visoje ES visoms naujoms narėms (su galimybe jį pratęsti dar dvejiems metams). Nenuostabu, kad kandidatės jį atmetė. Tuomet bendra ES pozicija sušvelnėjo ir buvo pasiūlyta kiekvienai tuometinei ES narei pačiai apsispręsti, ar taikyti maksimalų septynerių metų trukmės pereinamąjį laikotarpį, ar atverti darbo rinkas nuo pat pirmos naujų narių priėmimo dienos. Vengrija tapo pirmąja iš kandidačių, kuri 2001 metų vasarą tokį ES pasiūlymą priėmė; paskui ją sekė Latvija, Slovakija ir Malta. Lietuva ir toliau prieštaravo, reikalaudama atvirų sienų su visomis ES valstybėmis iš karto. Vilniaus pozicija sušvelnėjo tik tada, kai Danija, Švedija, Nyderlandai, Jungtinė Karalystė ir Airija įsipareigojo nesudaryti kliūčių nuo pat pirmos Lietuvos narystės dienos.

	 Šiandien Lietuvos politikai ir derybininkai pripažino siekę šios teisės todėl, kad to norėjo patys šalies gyventojai. Tuo metu negatyvaus efekto – didelės emigracijos, kuri tapo viena esminių gyventojų skaičiaus mažėjimo priežasčių (lyginant su 2004–aisiais, 2018–aisiais Lietuvoje gyvena apie 600 tūkst. žmonių mažiau), nebuvo tikimasi. „Manėme, kad išvykstančiųjų bus, bet 100 tūkst., na, gal 200 tūkst.“, – tikino jie.

	 Apskritai derybos vyko sėkmingai – Lietuva stebino Europą savo tempais. Per maždaug metus, iki 2002 metų pradžios, sugebėta uždaryti beveik tris ketvirtadalius (23 iš 31) derybų skyrių. Lietuvą imta vadinti „spindinčia derybų žvaigžde“. Vis dėlto užmigti ant laurų nebuvo kada – vis labiau artėjo sudėtingiausi derybų iššūkiai.

	 

	
 ESMINIAI GALVOSŪKIAI – „ČERNOBYLIO DVYNĖ“ IR KALININGRADO SRITIS

	 

	 Nė vienam iš pašnekovų nekilo abejonių, kas galėjo tapti paskutine kliūtimi Lietuvos narystei ES. Visų pirma, Europos valstybes gąsdino Ignalinos atominė elektrinė (IAE), kuri daugelio buvo atvirai vadinama „Černobylio dvyne“ – ir ne veltui, mat ir Lietuvoje, ir katastrofą 1986 metais Ukrainoje patyrusioje sovietinėje jėgainėje veikė to paties tipo reaktoriai. Kitas aspektas – tranzitas į Kaliningrado sritį. Rusija nenorėjo, kad jos piliečių keliones į eksklavą varžytų Lietuvos narystė ES.

	 Šie du klausimai buvo tam tikra prasme unikalūs – iš esmės, kaip pažymi Martikonis, Lietuvai derantis su ES teko išspręsti dviem dilemomis daugiau nei kitoms šalims kandidatėms. Ignalina ir Kaliningradas išėjo iš formalių acquis rėmų ir virto realios politinės kūrybos aktu. Ypač Kaliningrado atveju, mat tai apskritai nebuvo tik ES ir Lietuvos reikalas. Derybose dalyvavo ir trečioji šalis, Rusija, todėl Vilnius kalbėjosi su Briuseliu, Briuselis – su Maskva, o galiausiai susėsti prie stalo teko ir visoms trims besiderančioms pusėms.

	 

	
 IGNALINOS ATOMINĖ ELEKTRINĖ

	 

	 Bet apie viską nuo pradžių. Atominė elektrinė tarsi buvo aktuali ne tik Lietuvai – reaktorius komerciniais tikslais naudojo net septynios iš dvylikos šalių, tuo metu norėjusių praverti ES duris; bet tik penkios iš jų paveldėjo „technologiją“ iš Sovietų Sąjungos, o vienintelė Lietuva turėjo to paties tipo reaktorių kaip Černobylio AE. Jau 1992 metais vienas amerikiečių leidinys savo tekste tiesiai šviesiai rėžė, kad „byranti Ignalina – tiksinti bomba, kuri dar nesprogo tik atsakingai dirbančių operatorių dėka.“

	 1994 metais Lietuvos Respublikos energetikos ministerija, IAE ir Europos rekonstrukcijos ir plėtros bankas (ERPB) pasirašė sutartį dėl 33 mln. ekiu subsidijos tam, kad IAE taptų saugesnė. Tuo metu prieita prie išvados, kad elektrinės saugos lygis yra pakankamas, kad būtų galima toliau ją eksploatuoti. Lietuva traktavo šį dokumentą kaip įrodymą, jog AE gali tęsti darbą. ES priešingai – kaip įsipareigojimą per tam tikrą laiko tarpą ją uždaryti. Pastarąjį argumentą dar labiau sustiprino 1996–1997 metų tarptautinės Atominės energijos agentūros paskelbti vertinimai, kad Ignalinoje veikę RBMK reaktoriai yra patys pavojingiausi, o Ignalinos atominė elektrinė – nesaugi. Tad vienintelė išeitis – šios elektrinės uždarymas.

	 Vargu ar tarptautinę bendruomenę nuramino ir tolesnės lietuvių pastangos įrodyti AE veiklos tęstinumo potencialą. Štai 1994 metų vasarį Ignalinoje viešėjęs ir ją apžiūrėjęs garsus astrologas Pavelas Globa viename ceche pastebėjo už kolonos šmėkščiojančią šmėklą. Paaiškėjo, jog ten, kur esą buvo šmėkla, kadaise nusižudė darbuotojas. Globa taip pat išpranašavo jėgainės avariją 1997 metais, po kurios esą Lietuvoje turėjo prasidėti ketverius metus truksianti diktatūra. Viską vainikavo mintys apie 2001–2002 metais prasidėsiantį Trečiąjį pasaulinį karą tarp NATO bloko šalių ir Rytų – nors tuojau pat astrologas pridūrė, kad Lietuva, Rusija ir Šiaurės šalys kažkokiu būdu sugebės dalyvavimo konflikte išvengti. Ši istorija įstrigo daugelio atmintyje – net ir po dešimtmečio, kai jau buvo patvirtinta Lietuvos narystė ES, BBC, savo naujienų portalo skaitytojus supažindindama su Lietuva, atkreipė dėmesį į abejotinos kvalifikacijos ekspertų „pasitelkimą“ sprendžiant branduolinės saugos klausimus.

	 Panaši kaip Lietuvoje situacija susiklostė Bulgarijoje ir Slovakijoje. Jų reaktorius ES taip pat reikalavo uždaryti, bet šiais atvejais situaciją palengvino dvi aplinkybės. Pirma, reaktoriai buvo senesni, todėl artėjo jų veikimo galimybių ribos; antra, IAE sugeneruodavo apie tris ketvirtadalius Lietuvoje suvartojamos elektros, tuo tarpu slovakų ir bulgarų reaktorių svarba vietos ekonomikai bei energetikai buvo daug mažesnė.

	 Todėl Ignalinos klausimas tapo politinio lygmens problema. Mano pašnekovai prisiminė net kelis aukščiausio lygio susitikimus, kuriuose Lietuvos vadovams buvo tiesiai šviesiai pareikšta, kad su veikiančia IAE į ES Lietuva neįstos. Tai sakė ir Danijos premjeras Andersas Foghas Rasmussenas (vėliau jis tapo NATO generaliniu sekretoriumi), ir su Paksu spėjęs susitikti Prancūzijos vadovas Chiracas. „Nuo pat pradžių sakiau jums, kad kitos išeities nėra, Ignalina – nesaugi“, – prisiminė ir von Kyaw.

	 Lietuva delsė ir neskubėjo sutikti su šiuo reikalavimu. Priežastys – pragmatiškos. Jau minėta, kad Lietuva buvo itin priklausoma nuo AE pagaminamos elektros. Be to, atominės elektrinės uždarymo procesas ypač brangus, sudėtingas ir ilgas, todėl Lietuva tikėjosi mažų mažiausiai palankių sąlygų bei paramos.

	 Profesorius Leonidas Donskis anuomet konstatavo lietuvišką paradoksą. Ignalinos atominė elektrinė suvaidino reikšmingą vaidmenį Lietuvai siekiant išsivaduoti iš Sovietų Sąjungos – XX amžiaus devintajame dešimtmetyje pradėjusios sklisti kalbos apie valdžios norą vykdyti branduolinės jėgainės plėtrą sutelkė Lietuvos Žaliųjų judėjimą, kuris tai suvokė kaip grėsmę šalies ateičiai. 1988 metais Lietuvos Persitvarkymo Sąjūdis (LPS) netgi surengė įspūdingą protesto akciją „Gyvybės žiedas“. Jos metu beveik šeši tūkstančiai lietuvių susikibę rankomis apjuosė Ignalinos atominę elektrinę, smerkdami bet kokius planus šalia dviejų veikiančių reaktorių statyti trečiąjį. „Geriau šiandien būti aktyviam, negu rytoj – radioaktyviam!“, – tuomet skelbė protestuotojai. Atgavus nepriklausomybę vertinimas iš esmės pasikeitė. Jėgainė buvo nebe grėsmė, o neatsiejama ekonominio stabilumo ir valstybės vystymosi dalis. Tad ir kalbos apie jos uždarymą kritikų jau buvo prilyginamos keliaklupsčiavimui vakariečiams.

	 Situacija buvo įtempta, o sprendimo rakto teko ieškoti derinant skirtingus interesus. „Ignalinos problema mus užgriuvo 1996 metų pabaigoje. ES iškart bandė mus užlaužti, ieškojo teisinių uždarymo pagrindų. Jiems reikėjo įsipareigojimo, kad tikrai tai padarysime, o mes neskubėjome įsipareigoti, – prisiminė Saudargas. – Nejaugi dėl IAE mums užvers duris į ES? Manau, kad tai buvo blefas. Kita vertus, puikiai suvokėme, jog dėl šios problemos susipyksime su Komisija, tad neturėjome kitos išeities, kaip tik derėtis. Juk kyla pavojus atsidurti vienoje gretoje su Bulgarija ir Rumunija, kurioms narystė tada dar neatrodė reali perspektyva.“

	 Brazauskas taip pat norėjo rasti būdą pratęsti branduolinės jėgainės darbą. „Susidaro tam tikras paradoksas: jeigu Lietuva į ES nestotų, Ignalinos jėgainė dar galėtų veikti, jei stos – turi būti uždaryta. Tai ne be pagrindo kėlė ir įtarimų, kad Vakarų kompanijos tiesiog nenori įsileisti pigią energiją gaminančio konkurento.“

	 Pragmatinių interesų galimai buvo. Pavyzdžiui, anot Pavilionio, vietoj sovietinio tipo reaktorių prancūzai norėjo Lietuvoje pastatyti naujus, europietiškus. „Austrijoje dar aštuntajame dešimtmetyje įvyko referendumas, kuriame austrai balsavo prieš branduolinės energetikos naudojimą, todėl Viena mums „laužė kaulus“. Vokietija taip pat buvo nepermaldaujama. O Prancūzija baiminosi, kad Ignalina sugriaus branduolinės energetikos, kurią pati aktyviai naudojo, įvaizdį, todėl norėjo įsiūlyti savo reaktorius, atitinkančius vakarietiškus standartus. Tai buvo jau po to, kai įstojome į ES – pamenu, Prancūzijos prezidentas Nicolas Sarkozy 2006 metais turėjo atvykti į Lietuvą ir pasisakyti už prancūzų kompanijos „Areva“ reaktorių statymą, bet paskutinę akimirką Vladimiras Putinas nuviliojo jį į Maskvą ir galiausiai nieko neįvyko. Vėliau paaiškėjo, kad tie reaktoriai mums buvo pernelyg galingi...“

	 Visgi saugumas neabejotinai buvo svarbesnis. ES narės tikėjosi užbėgti už akių potencialiai branduolinės energetikos nelaimei ir naudojosi savo įtaka, kuri iki šiol dažnai grindžiama būtent sąlygiškumo principu. Tad Brazauskas teoriškai neklydo teigdamas, kad Ignalinos jėgainė būtų galėjusi veikti Lietuvai neįstojus į ES, bet tai anaiptol nebūtų buvęs optimalus scenarijus – ir tikrai ne dėl komercinių motyvų.

	 Europos Komisija puikiai suprato, koks sudėtingas yra šis klausimas, todėl, viena vertus, spaudė Lietuvą, kita vertus, bandė pasiūlyti abiem pusėms priimtiną konsensusą. Tai prisimena tiesiogiai derybose dalyvavęs Verheugenas: „Ignalinos atominės elektrinės uždarymas buvo principinė ES sąlyga, suformuota dar gerokai anksčiau, nei aš atvykau dirbti į Komisiją. Jokių kalbų apie šio reikalavimo persvarstymą negalėjo būti, tad realiai svarstėme ne „ar“, o „kaip“ ir „kada“. Mano tikslas buvo rasti palankiausią išeitį Lietuvai, todėl pasirinkome netradicinį derybų kelią. Norėjome, kad procese tiesiogiai dalyvautų ir sprendimą priimtų politikai, o ne biurokratai. Pavyko – susitarėme su premjeru Brazausku. Bet tik žodžiu, jokių dokumentų nepasirašėme, tad iš esmės tik užsibrėžėme politinį tikslą finansinėms ir techninėms detalėms išspręsti. Laikytis žodžio nebuvo lengva, nes kai kurios senosios ES narės mano siūlymus dėl Ignalinos atominės elektrinės vertino kaip pernelyg palankius Lietuvai. Laimei, man pavyko juos įtikinti. Tuo metu buvo itin svarbu išlaikyti tą tarpusavio pasitikėjimą, kurį sukūrėme su Lietuvos lyderiais. Jie manimi pasikliovė, o aš pasiklioviau jais.“

	 Ilgainiui Lietuva sutiko, kad pirmasis IAE blokas būtų uždarytas, bet bandė atsieti šį klausimą nuo antrojo bloko. Anot Saudargo, „tai buvo mūsų raudonoji linija, kurios siekėme neperžengti. Pavyzdžiui, 1999 metais ES pirmojo bloko uždarymo projektų rengimui pasiūlė 10 milijonų. Mes lyg ir buvome linkę sutikti, bet po to pastebėjome, kad sutartyje, kažkur prie pastabų, minimas ir antrasis blokas.

	Nepasirašėme, atidėjome, nes ta sąlyga netiko. Galiausiai teko susitarti, bet tik pridėjus prie dokumento savo išlygas. Dėl to tai tapo dominuojančia tema, apie kurią žinojo visi – pamenu, kartą važiavome su kitais ES pareigūnais traukiniu. Kalbamės apie AE su atsakingu Komisijos nariu Hansu van den Broeku, deramės... O pro šalį einantys politikai, net negirdėdami mūsų šnekų, tik juokiasi ir sako: Ignalina, Ignalina...“

	 Susidūrus su tokiu spaudimu Lietuvos manevravimo laisvė buvo ribota. Tikėtis, kad ES nusileis, galėjo tik nepataisomas optimistas, todėl realiai Vilnius siekė ne IAE išsaugoti, o palankiomis sąlygomis uždaryti. Juo labiau kad Ignalinoje veikę reaktoriai ir taip kada nors turėjo „prieiti liepto galą“. Svarbiausias derybų rezultatas buvo tas, kad Lietuva įsipareigojo galutinai sustabdyti IAE pirmąjį bloką iki 2005–ųjų, antrąjį – iki 2009 m. gruodžio 31 d., taip pat nutraukti šių blokų eksploatavimą. Savo ruožtu ES pasižadėjo padengti didžiąją dalį išlaidų, susijusių su IAE uždarymu ir jo pasekmėmis.

	 Buvo būtina, kad ES įsipareigojimas prisidėti prie IAE uždarymo finansiškai būtų dokumentuotas ir ateityje netaptų politinio ginčo objektu. Juk galutinis uždarymas planuojamas tik 2038 metais, o politikų duoto žodžio galiojimo terminas paprastai daug trumpesnis. Todėl prie Stojimo sutarties buvo pridėtas specialus protokolas dėl IAE uždarymo, jame buvo užfiksuoti konkretūs ES pirmųjų dvejų metų įsipareigojimai, siekę 285 mln. eurų. Reikšmingiausia ne pati suma, o papildoma išlyga, teigianti: „Ignalinos atominės elektrinės eksploatavimo nutraukimas yra ilgalaikis procesas ir išskirtinė šalies dydžio ir ekonominio pajėgumo neatitinkanti finansinė našta Lietuvai, todėl ES, solidarizuodamasi su Lietuva, teikia adekvačią papildomą Bendrijos paramą eksploatavimo nutraukimui ir po 2006 metų.“ Vadinasi, iš esmės neribotą laiką – tol, kol reikės.

	 Kol kas pažadai tesimi: 2007–2013 metais uždarymui iš ES skirta 835,02 mln., 2014–2020 m. – 450,8 mln. eurų. Žinoma, prisidėti tenka ir Lietuvai – per nacionalinį fondą finansuojama 14 proc. projektų vertės. Bet be europiečių paramos tai apskritai nebūtų įmanoma, mat iki 2030 metų Lietuvai reikėtų dar apie 1,3 mlrd. eurų procesui tęsti – suma milžiniška, sudaro daugiau nei šeštadalį viso 2017 metų Lietuvos metinio biudžeto. Žinoma, konkrečios sumos yra derybų objektas, ir dažnai pirminiai ES pasiūlymai dėl jų dydžio būna daug kuklesni, nei nori Lietuva. Tai reiškia, kad kiekvienos ES septynerių metų finansinės perspektyvos pradžioje lietuvių diplomatai atsiraitoja rankoves ir bando įtikinti kolegas, kad IAE problema – vis dar aktuali. Kol kas svariausiu Lietuvos argumentu išlieka būtent stojimo protokolas ir jame numatyta išlyga tęsti finansavimą neribotą laiką.

	 Anot Martikonio, būtent šių protokolų, nugulusių į stojimo sutartį, rengimas buvo neįkainojama patirtis rengiant pirminius ES teisės aktus. „Tokio lygmens dokumentus rašėme dar prieš įstodami į ES. O juk jie turi reikšmės visoms ES valstybėms, mat kuria teisinius precedentus, turėsiančius pasekmių ateityje. Be to, rengdami protokolus pažvelgėme į ES iš visai kitokios perspektyvos nei likusios kandidatės, nes privalėjome išsukti iš kitų šalių „praminto tako“. Savo ruožtu ES taip pat privalėjo iš arčiau susipažinti su mumis. Galima sakyti, kad siekis patekti būtent į PHARE finansavimo programą buvo apšilimas, o IAE uždarymo problematika – jau tikras finalas“, – šypsojosi diplomatas.

	 Tiesa, įstojimas į ES, kaip paaiškėjo vėliau, savaime neišsprendė politinės IAE dilemos Lietuvoje – prie jos buvo sugrįžta. 2008 metais, nors nepavyko surinkti 300 tūkst. piliečių parašų, Seimas paskelbė visuotinį referendumą. Tikslas – gauti tautos mandatą persiderėti su ES dėl IAE uždarymo terminų. Gyventojų buvo klausiama, ar jie pritaria teiginiui, kad „Ignalinos atominės elektrinės darbas būtų pratęstas iki techniškai saugių terminų, bet ne ilgiau, nei bus pastatyta nauja atominė elektrinė“.

	 Europos Komisijos tokie viražai, žinoma, nedžiugino – kampanijos metu buvo nuolatos kartojama, kad Lietuva jau stojimo į ES sutartyje įsipareigojo nutraukti IAE darbą, todėl bandymas atsukti laiką atgal neatrodo rimtai. Galiausiai referendume pritarimą teiginiui apie IAE darbo pratęsimą išreiškė per 1,1 mln. rinkėjų, tai yra 91,5 proc. balsavusiųjų. Nepaisant to, referendumas laikomas neįvykusiu, mat savo nuomonę išsakė tik 48,43 proc. turinčiųjų teisę balsuoti – šiek tiek mažiau, nei privaloma aktyvumo riba. „Šis referendumas teisiškai buvo beprasmis, nes referendumais tarptautiniai įsipareigojimai nekeičiami. Taigi iš esmės šis reikalas buvo pasmerktas žlugti iš anksto“, – tuo metu teigė teisininkas Žalimas. O Vyriausybės derybininkas su ES Aleksandras Abišala pripažino, kad tokia referendumo baigtis Lietuvos pozicijų tarptautinėje arenoje, švelniai tariant, nesustiprino. Jis neklydo, mat IAE darbas taip ir nebuvo pratęstas.

	 

	
 TRANZITAS Į KALININGRADO SRITĮ

	 

	 Kitas aspektas susijęs su geografine Lietuvos kaimyne Rusija, o problemos ašis – tranzitas į Kaliningrado sritį.

	 Šis kraštas, ilgą laiką vadintas Karaliaučiumi, buvo vokiškojo Rytų Prūsijos regiono dalis ir kultūrinio gyvenimo centras, pasižymėjęs germaniška architektūra bei dominuojančia vokiečių kalba. Situacija kardinaliai pasikeitė baigiantis Antrajam pasauliniam karui. Pagal 1945 m. Potsdamo konferencijos susitarimus, tuometinis Karaliaučius tapo Sovietų Sąjungos dalimi ir 1946–aisiais buvo pervadintas Kaliningradu. Sovietai, perėmę kontrolę į savo rankas, pradėjo rusifikaciją, atkeldindami gyventojus iš kitų Sovietų Sąjungos vietų bei išstumdami vietines bendruomenes. Ilgainiui Kaliningrado sritis tapo militarizuota, užsieniečiams uždara teritorija, atliekančia strateginį į Vakarus nukreipto karinio forposto vaidmenį.

	 Nepaisant to, naujo tipo visuomenės kūrimo procesas Kaliningrade pavyko tik iš dalies. Geografinė padėtis, atotrūkis nuo didžiosios Rusijos teritorijos ir kultūrinis palikimas vietiniams primena „kitokią“ praeitį. Tad Kaliningrado srities „europietiškumas“ tebėra veiksnys, prasiveržiantis įvairiomis formomis – pavyzdžiui, Kaliningrado valstybinis universitetas, tarytum pažymėdamas „sugrįžimą“ į Europą, 2005 metais pakeitė pavadinimą. Jis buvo pavadintas Baltijos federaliniu Imanuelio Kanto universitetu, pagerbiant Karaliaučiuje gyvenusį ir niekada nuo jo net fiziškai nenutolusį filosofą. Be to, 2001 metais atliktas tyrimas parodė, kad rusiškoji tapatybė vietos gyventojams, kurių iš viso – kiek mažiau nei milijonas, tebuvo trečia svarbiausia (24,6 proc. gyventojų) po regioninių („aš – savo kaimo, miesto gyventojas“ ir „aš – Kaliningrado srities gyventojas“). Ne veltui kaliningradiečių savivoka apibūdinama kaip „rusiškos sielos ir europietiško pragmatizmo“ kaleidoskopas.

	 Šios tendencijos ir vakariečiams, ir vietiniams lyderiams kūrė lūkestį, kad Kaliningrado sritis gali vystytis sparčiau ir sėkmingiau arba bent jau kitaip nei likusi Rusija. Iškart po Sovietų Sąjungos žlugimo Jurijus Matočkinas, pirmasis Kaliningrado gubernatorius, siūlė regionui nusikratyti izoliuotos salos mentaliteto, dominavusio Šaltojo karo metais, ir tapti „tiltu tarp Rusijos ir Europos“. Garsiai prabilta netgi apie „Baltijos Honkongo idėją“, turint omenyje situaciją, kai tam tikroje geografinėje erdvėje susiduria dvi labai skirtingos kultūros ir ekonominės sistemos, tačiau, radus sugyvenimo receptą ir užtikrinus laisvąją prekybą, pasiekiamas įspūdingas išsivystymo lygis. Centrinė Rusijos valdžia, anot profesoriaus Raimundo Lopatos, taip pat svarstė Kaliningrado srities, kaip savotiško „bandomojo poligono“ ekonominėms reformoms, raidos scenarijų, suteikiant sričiai išskirtinį, pavyzdžiui, laisvosios arba ypatingosios ekonominės zonos, statusą.

	 Visgi realybė buvo kur kas sudėtingesnė. Jau XX amžiaus dešimtojo dešimtmečio viduryje Kaliningrado sritis dėl gerokai kritusio produktyvumo susidūrė su dideliais ekonominiais sunkumais, kuriuos dar labiau pagilino 1998 metų Rusijos ekonominė krizė. Sritis tapo žinoma ne dėl išsivystymo, o dėl suvešėjusio organizuoto nusikalstamumo ir menką garbę suteikiančių „kontrabandininkų sostinės“ arba „pragaro skylės Europoje“ įgytų titulų (juos, beje, suteikė ne kas kitas, o aukštas pareigas Europos Komisijoje ėjęs pareigūnas). Tuo pat metu Maskva, kuri ne iš karto suvokė euroatlantinės integracijos procesų mastą ir greitį, ėmė įsisąmoninti, kad sparčiai augantis atsilikimas nuo kaimynų, visų pirma, nuo Lenkijos ir Lietuvos, gali būti pragaištingas. Pirmiausiai – politiškai, nes regiono kontrolė gali apskritai kada nors išslysti Kremliui iš rankų. Todėl ką tik pirmą (nors ne paskutinį) kartą prezidentu tapęs Putinas netrukus ėmė stiprinti tiesioginę srities kontrolę – paskyrė sau ištikimą gubernatorių ir sugrįžo prie sovietmečio tezės, kad Kaliningrado sritis – strateginis bei karinis Rusijos bastionas itin svarbiame Europos taške.

	 „Per pirmąjį atkurtos Lietuvos nepriklausomybės dešimtmetį mes vykdavome į Kremlių ir pasakodavome apie Kaliningrado srities problemas, nes jos, atrodo, maskviečiams nerūpėjo, o jau maždaug 2001 metais į Kaliningrado sritį savo dėmesį sutelkė Putinas. Jis suvokė, kad čia aktyviai dirba Vakarų šalys, todėl, užuot tapusi „langu į Europą“, Kaliningrado sritis netrukus vėl buvo paversta militarizuotu forpostu“, – pasakojo Ušackas.

	 Svarstymai apie Kaliningrado srities ateitį Lietuvai buvo itin aktualūs. Ypač derybų dėl narystės ES ir NATO kontekste, kurį Rusija apibūdino kaip „Kaliningrado srities apsuptį“. Kremliaus tokia kintanti geopolitinė realybė, žinoma, nedžiugino. Ne tik dėl politinių, bet ir dėl praktinių priežasčių, susijusių su kaliningradiečių kelionėmis iš eksklavo ir į eksklavą.

	 Nuo 1995 metų, kai buvo pasirašytas Rusijos ir Lietuvos susitarimas, galiojo tvarka, kad abiejų šalių piliečiai Lietuvos ar Rusijos sieną gali kirsti tik turėdami vizas. Tačiau dokumente buvo dvi reikšmingos išimtys: pirma, Rusijos piliečiai, nuolatiniai Kaliningrado srities gyventojai, galėjo atvykti į Lietuvą be vizų ir likti čia iki 30 dienų; antra, visiems Rusijos piliečiams, keliaujantiems į Kaliningrado sritį traukiniais per Lietuvą, vizos taip pat nebuvo reikalingos. Lietuvos piliečiai irgi galėjo keliauti į Kaliningrado sritį be vizų.

	 Toks režimas Lietuvai buvo palankus – tikėtasi glaudesnio bendradarbiavimo su Kaliningrado srities gyventojais ir didesnių paskatų viso regiono plėtrai. Vis dėlto tai tęstis negalėjo, mat narystė ES situaciją turėjo pakeisti iš esmės – tai lėmė principas, kad, įstojus į ES ir dar po kelerių metų į Šengeno erdvę, vidaus sienų kontrolė panaikinama. ES viduje piliečiai juda be kliūčių, o su išorės valstybėmis (ne ES narėmis) santykis visiškai kitoks – patekimas į ES griežtai kontroliuojamas.

	 Todėl Lietuva, siekdama atitikti Šengeno sutarties reikalavimus, paskelbė, kad 2003 metais įves vizas Kaliningrado srities gyventojams, vykstantiems į Lietuvą (ar per ją tranzitu) traukiniais ir automobiliais. Taip pat buvo nutarta panaikinti vizų lengvatas per šalį važiuojančių Rusijos tranzitinių traukinių keleiviams, kurie nėra Kaliningrado srities gyventojai. Kitaip tariant, Rusijos piliečiai, iki tol iš Kaliningrado srities ir į ją keliavę be didelių trukdžių, buvo įspėti, kad patogumai baigsis. Juk patekę į Lietuvą jie galėtų nekliudomai vykti į kitas ES šalis, kurios tokių palankių sąlygų, kaip Lietuva, Kaliningrado srities gyventojams nesuteikė.

	 Kremlius niršo – Putinas 2002 metais pavadino situaciją „blogesne nei Šaltojo karo metais“ ir teigė, kad ES bei Rusijos santykių ateitis priklausys būtent nuo to, kaip pavyks susitarti dėl Kaliningrado srities. Tuo pat metu intensyvėjo dezinformacija perpinti gąsdinimai, kad Lietuva tenori prisijungti Kaliningrado sritį. Rusijos tikslas buvo aiškus – išlaikyti Kaliningrado srities gyventojams teisę be vizų keliauti į Lietuvą arba mažų mažiausiai sukurti jiems tranzito koridorių į didžiąją Rusiją per Lietuvą. Nei ES, nei Lietuva tokių privilegijų pagal tuo metu galiojančius teisinius principus suteikti negalėjo. Lietuvių diplomatai dar kurį laiką siekė rasti išeitį beviziam režimui, bet greitai suvokė, kad tai niekaip nesuderinama su naryste ES ir buvimu Šengeno erdvėje.

	 Kaip spręsti šią problemą? Derybos vyko trimis etapais. Visų pirma, Lietuva ir ES turėjo pasiekti vidinį susitarimą, kokios strategijos laikytis. Paskui vyko ES derybos su Rusija, o galiausiai prie jų prisijungė ir Lietuva. Pirmas etapas baigėsi greitai, o prie antrojo imta strigti.

	 Pirmieji „kompromisiniai“ siūlymai optimizmo nesuteikė. Rusijos pusės derybininkas Dmitrijus Rogozinas 2002 metų rudenį pareiškė, kad jo šalį tenkins tik toks dokumentas, kuris užtikrins bevizį tranzitą per Lietuvą ne tik Kaliningrado srities gyventojams, bet ir visiems Rusijos piliečiams. Ir ne tik vykstantiems traukiniais, bet ir autobusais ar sunkvežimiais. Kitaip tariant, reikalauta netgi didesnių privilegijų nei tos, kurios galiojo iki derybų. Žinia, kurią siuntė Kremlius, buvo aiški – ši problema praktiškai yra suprantama kaip Rusijos vidaus klausimas, o tranzito privilegijų išlaikymas (tiksliau tariant, išplėtojimas) buvo prilyginamas žmogaus teisių apsaugai. „Kaip Europos Komisija gali dėtis žmogaus teisių gynėja, jei nenori išsaugoti bevizių kelionių Rusijos piliečiams?“ – klausė aukštas Rusijos diplomatas Vladimiras Cižovas. Jam antrino Rogozinas, ES derybinę poziciją vadindamas „fundamentaliu žmogaus teisių pažeidimu“ ir grasindamas, kad Putinas boikotuos susitikimus su ES atstovais. Rusiją ypač siutino tai, kad ES tuo pat metu smerkė Rusijos karinius veiksmus Čečėnijoje – pirmiausiai dėl žmogaus teisių pažeidimų.

	 Lyg to būtų negana, aistras ir prieš ES, ir prieš Lietuvą nukreiptas dezinformacijos atakas dar labiau pakurstė kontroversiškas vieno Danijos, kuri tais metais pirmininkavo ES, dienraščio straipsnis. Jame Rusija buvo raginama perleisti Kaliningrado srities administravimo teises Lietuvai, Lenkijai ir Vokietijai. Taigi Rusijai buvo atvertos galimybės „priminti“ argumentą, kad tikrieji ES tikslai yra susiję ne su teisiniu reguliavimu, o su tiesmuku bandymu atskirti Kaliningrado sritį nuo Rusijos.

	 „Komisija pasiūlė Rusijai kalbėtis šiuo klausimu, siekiant išvengti nuostolių Kaliningrado sričiai. Bet tuo metu, kai dirbau aš, Rusija nebuvo suinteresuota derėtis. Pamenu, kaip jos premjeras man tiesiai šviesiai pareiškė, kad Kaliningrado sritis – ne mūsų reikalas, – pasakojo Verheugenas, primindamas Kremliaus mėgstamą strategiją derėtis ne su ES institucijomis, o su ES valstybėmis pavieniui. – Tuo pat metu jie Europoje aktyviai dirbo lobistinį darbą bandydami pasiekti, kad į Kaliningrado sritį ir iš jos traukiniu būtų galima vykti be vizos. Dabar jau galiu atskleisti, kad ir ES politiniai lyderiai Tarybos susitikime ne kartą sakė, jog reikia Rusijai duoti tai, ko ji nori, o Lietuvai vertėtų apskritai užsičiaupti.“

	 Tad Kremliaus pastangos iš pradžių neatrodė bevaisės. Prancūzija, Italija ir dar kelios ES Pietų regiono narės ragino atsižvelgti į Rusijos reikalavimus. Lietuvai tai kėlė pagrįstą nerimą, nes išlygų Rusijai sukūrimas galėjo sutrukdyti įstoti į Šengeno erdvę. Niūrias nuotaikas tuo metu mena ir Pavilionis: „Negalėjome patikėti, bet net Danijos premjeras Rasmusennas stojo į Rusijos pusę ir sutiko su Kremliaus reikalaujamu „Dancigo koridoriaus“ Rusijos piliečių kelionėms per Lietuvą scenarijumi, pagal kurį Lietuva iš esmės neturėtų galimybės kontroliuoti tranzito proceso. Gerai, kad bent britai mus palaikė...“

	 Mano kalbinti politikai tarp Lietuvos draugų šiuo klausimu, be minėto Didžiosios Britanijos premjero Tony Blairo, taip pat įvardijo Švedijos premjerą Goraną Perssoną ir, kiek paradoksaliai, Vokietijos kanclerį Schroderį. Tuo metu labiausiai prokremlišką poziciją palaikė impozantiškasis Italijos vyriausybės vadovas Silvio Berlusconi – jis ne kartą viešai rėžė, kad Europai „reikia bevizio režimo su Kaliningrado sritimi“, tuo praktiškai atkartodamas oficialią Rusijos poziciją.

	 Su Berlusconi ne kartą susitikti ir bendrauti teko Kirkilui, kuris 2002–2004 metais ėjo specialiojo Lietuvos prezidento įgaliotinio deryboms dėl Rusijos Federacijos tranzito į Kaliningrado sritį pareigas.

	 „Kaliningrado sritis buvo kliūtis Lietuvai įstoti į ES, bet kitos išeities, kaip tik derėtis, neturėjome, nes buvo akivaizdu, kad arba susitarsime dabar, arba nesusitarsime niekada. Be to, suvokėme, kad Putinui, naujai išrinktam Rusijos prezidentui, reikia parodyti, kad gebame pasiekti konsensusą su Europa, todėl vilčių nepraradome. Tačiau šiek tiek pykome ant kolegų iš ES – juk tai buvo visos Europos problema, kurios nei Latvija, nei Lenkija, nei kitos šalys nenorėjo spręsti. Mes ėmėmės iniciatyvos, bet rizikavome būti dėl to nubausti, nepatekti į pirmąją plėtros bangą ar Šengeno erdvę apskritai“, – sakė ilgametis Seimo narys Kirkilas.

	 Tiesa, nors kai kurie ES politikai dvejojo ir buvo linkę ieškoti Rusijai palankaus scenarijaus, principinės derybinės nuostatos, didele dalimi Europos Komisijos dėka, vis dėlto išliko. ES sutiko ieškoti būdų palengvinti kaliningradiečių keliones, bet šie siūlymai nė iš tolo nepriminė Kremliaus reikalaujamo nevaržomo kelionių režimo. Be to, Lietuva kryptingai siekė ES garantijų, kad dėl Kaliningrado srities dilemos nekils grėsmė neįstoti į Šengeno erdvę. Tokie pažadai, nors ir po ilgo įtikinėjimo, taip pat buvo gauti.

	 Kirkilas prisiminė vojažus po Senąjį žemyną bandant pastūmėti kolegas šia linkme. „Teko dirbti su visomis šalimis, ne tik su kaimynėmis, kurios neblogai suvokė regiono problemą. Įsivaizduokite – nuvažiuoju į Portugaliją, spalvotuose žemėlapiuose rodau, kur yra ta Kaliningrado sritis, kaip ji atrodo... Vietos diplomatai dar ką nors žinodavo, o Parlamento nariams ši tema būdavo visiška naujiena. Tas pats Italijoje, Prancūzijoje, Ispanijoje... Visas jas apkeliavau aiškindamas, ką mes čia darome ir kodėl tai svarbu.“

	 Netrukus atsiskleidė ir netikėtas santykis su jau minėtu Berlusconi – politiku, kuris garsėja multimilijoniniais korupcijos skandalais, afrikietiškomis „bunga bunga“ orgijomis su jaunomis merginomis ir Putino jam, matyt, neatsitiktinai, padovanota milžiniška lova. Kitaip tariant, viskuo, tik ne gebėjimu efektyviai spręsti kompleksiškas tarptautinės politikos dilemas.

	 Kirkilas pasakoja išvydęs kiek kitokį vaizdą: „Kas įdomiausia, labiausiai į šį klausimą reagavo Italija. Atvykstu į šią šalį, pasiruošiu tradiciniams susitikimams su Parlamento nariais, diplomatais... Ir staiga man skambina Lietuvos ambasadorius, sako, kad turiu tučtuojau vykti susitikti su premjeru Berlusconi. Tai buvo labai netikėta, juk aš tik derybininkas ir Seimo komiteto pirmininkas, kurio pozicija neprilygsta vyriausybės vadovo rangui.

	 Atvykstame prie vyriausybės, o ten, žinoma, vyksta didžiulis streikas. Demonstrantai buvo labai linksmai nusiteikę – praktiškai vyko šventė, tačiau patekti į vidų per apsuptį buvo sunku. Tuo metu vyko specialus Vyriausybės posėdis, tad atrodė, kad liksime nieko nepešę. Bet italai mus patikino, kad premjeras ateis. Ir tikrai – Berlusconi išeina iš posėdžio, palieka krūvą savo patarėjų, pasiveda mane į šalį ir laužyta anglų kalba sako: „Klausyk, Putinas mano draugas, jūs turit susitart su juo.“ Atsakau, kad mes tik to ir tenorime. Tada Berlusconi paklausė, ko mums tose derybose reikia. Atsakiau, kad privalome būti pirmojoje Šengeno erdvės plėtros bangoje, nors dar nebuvo tiksliai aišku, kada tai įvyks. Reikia pripažinti, kad Berlusconi gana gerai orientavosi situacijoje ir pažadėjo į mūsų prašymą tolesniuose svarstymuose atsižvelgti.“

	 Ar gali būti, kad Berlusconi geba tesėti žodį? Iš Kirkilo pasakojimo panašu, jog taip. „Vėliau buvau prezidento Adamkaus delegacijoje. Viešėjome Prahoje, Europos lyderių susitikime. Ir staiga matau, kad prie manęs artėja Berlusconi. Ne prie kitų prezidentų ar premjerų, o prie manęs. Bandžiau jį supažindinti su Adamkumi, tačiau jis nekreipė dėmesio ir man pareiškė: „Aš savo duotą žodį ištesėjau.“

	 Ir iš tiesų, galutinis politinis susitarimas atitiko esminius Lietuvos tikslus – įstoti į ES, neturėti trikdžių tapti Šengeno erdvės nare ir išvengti nekontroliuojamo Rusijos piliečių judėjimo. Italijos politiko vaidmens tame procese pervertinti nederėtų, tačiau tam tikrą vaidmenį jis atliko. „Berlusconi kažkuo panašus į Donaldą Trumpą – verslininkas, mėgstantis pabrėžti, kad laikosi duoto žodžio, nevengia priiminėti greitų, emocingų sprendimų. Ir niekada nepamiršdavo futbolo – vis klausdavo manęs, kokių futbolininkų turime ir ką galėtume atsiųsti į jo valdomą klubą „Milan“, – sakė Kirkilas.

	 Pralaužus politinius ledus liko sutvarkyti technines detales, kurios buvo reikšmingos kuriant visos ES santykio su trečiosiomis šalimis precedentą. Galiausiai ES, Lietuva ir Rusija rankomis sukirto 2003 metų vasarą. Susitarta, kad tranzitiniais traukiniais į Kaliningrado sritį ir iš jos norintys keliauti Rusijos piliečiai neprivalės turėti vizų. Vietoj jų, jie galės naudotis dviejų tipų specialiojo ir tiesioginio tranzito dokumentais: pirmasis, supaprastinto tranzito dokumentas (STD), yra specialusis leidimas, išduodamas vykti tranzitu daug kartų visomis sausumos transporto priemonėmis ir kainuojantis penkis eurus. Procedūra jam gauti Lietuvos diplomatinėje ar konsulinėje įstaigoje Rusijoje gali užtrukti apie savaitę, tad Lietuva atidžiai tikrina, kam suteikiamas leidimas.

	 O supaprastinto tranzito geležinkeliu dokumentas (STGD) buvo išduodamas nemokamai vykti geležinkelio transportu du kartus (į priekį ir atgal). Jis gaunamas tada, kai Rusijos pilietis ne vėliau kaip prieš 24 valandas iki išvykimo bilietų kasose užpildo prašymą kelionės dokumentui gauti. Duomenys apie norintįjį keliauti tuo pat metu specialia sistema perduodami patikrinti Lietuvos konsulinėms įstaigoms. Faktiškai tai reiškia, kad į traukinį gali įlipti tik žmogus, kuris prieš tai patikrinamas Lietuvos konsulato pareigūnų. Iš pirmo žvilgsnio atrodo, kad ši sistema, nors taip ir nepavadinta, praktiškai atitinka vizų režimą, kurio taip norėjo išvengti Rusija. Visgi yra trys reikšmingi skirtumai: psichologinis, nes supaprastinto tranzito dokumentas taip nesivadina; praktinis, nes Rusijos piliečiams nėra prievolės eiti į Lietuvos konsulatą prieš kelionę; finansinis, nes už jį mokėti nereikia.

	 Atrodytų, konsensusas paprastas ir logiškas, bet kelias to link buvo ilgas. Reikėjo įveikti ne tik politines, bet ir gana kurioziškai šiandien atrodančias, bet svarbias technines dilemas: pavyzdžiui, derantis dėl tranzitinio traukinio per Lietuvos teritoriją, kilo abejonių dėl... traukinio greičio. Ar leis techninės traukinių charakteristikos užtikrinti, kad kelionės metu Rusijos piliečiai neiššoks iš traukinių? Tai – ir nacionalinio saugumo klausimas, ypač „žaliųjų žmogeliukų“ eroje. Todėl Lietuvos teritorija važiuojančius tranzitinius sąstatus pasieniečiai atidžiai kontroliuoja. Pavyzdžiui, GPS įranga stebi jų vykimo kryptį, padėtį vietovėje ir traukinio greitį. Greičiui sulėtėjus arba traukiniui sustojus (dėl gedimų, kurių pasitaikydavo, ar kitų priežasčių), pasieniečiai akimirksniu gauna informaciją ir gali imtis priemonių, kad asmenys iš traukinio neišliptų. Dažniausiai tam prireikia susisiekti su teritorinėmis policijos įstaigomis, kad būtų imtasi reikalingų keleivių kontrolės veiksmų.

	 Be to, Lietuva gali atsisakyti išduoti STD arba STGD leidimus kilus iš anksto nenumatytoms aplinkybėms: pavyzdžiui, jei Rusijos pilietis yra įrašytas į užsieniečių, kuriems draudžiama atvykti į Lietuvą ar kitą ES valstybę, sąrašą, taip pat jei pareiškėjas žodžiais ar elgesiu parodo nepagarbą Lietuvos Respublikai.

	 Tad iš pradžių neįmanomu atrodęs susitarimas dėl tranzito į Kaliningrado sritį virto praktiškai veikiančiu teisiniu dokumentu, daugiau ar mažiau tenkinančiu visas puses. Lietuva pasiekė, kad Kaliningrado sritis netaptų neperžengiama kliūtimi integruotis į Europą. Negana to, sudėtingos patikros procedūros buvo – dėl svarių priežasčių – perkeltos iš nacionalinio lygmens į visos ES atsakomybės lygmenį, mat ES padengia lietuvių pareigūnų veiklos kaštus. Vien per pirmuosius dvejus metus ES parama tam siekė apie 40 mln. eurų. O Rusija, nors ir buvo priversta atsitraukti nuo pirminių derybinių reikalavimų, bent jau „išsaugojo veidą“ – pasiekė, kad nebūtų įvestos vizos. Tad ES, kad ir kokia vangi, lėta ar biurokratiška kartais atrodytų, atliko reikšmingą vaidmenį bei prisidėjo prie stabilesnės geopolitinės situacijos užtikrinimo.

	 

	
 RUSIJOS VAIDMUO DERYBŲ SU ES METU

	 

	 Rusijai, žinoma, ES plėtros perspektyva rūpėjo ne tik dėl Kaliningrado srities dilemos.

	 Kremliaus lyderiai jau ilgą laiką neslepia, kad vieninga ES neatitinka jų strateginių interesų. Tą, matyt, lemia faktas, kad vieninga Europa pagal daugelį kriterijų gerokai pranašesnė už Rusiją. Pavyzdžiui, pagal gyventojų skaičių Rusija (144,5 mln.) daugiau kaip du kartus lenkia vieną iš ES narių Italiją (60,5 mln.), tačiau Italijos ekonomika pagal nominalų BVP dydį yra didesnė nei Rusijos. Žvelgiant į santykinį ekonominio išsivystymo matmenį – BVP vienam gyventojui – perspektyva taip pat nėra palanki Rusijai. Visoje ES pagal šį kriterijų ji aplenktų tik Bulgariją. Todėl Kremliaus vadovai daug labiau mėgsta dvišalius santykius su atskiromis Senojo žemyno šalimis, o ne su visu bloku.

	 2004 metų plėtros banga turėjo sukurti situaciją, kad Rusija įgis tiesioginę, daugiau kaip 2 tūkst. kilometrų ilgio bendrą sieną su penkiomis naujomis ES valstybėmis. Kremliaus tokia perspektyva nedžiugino; Rusijai būtų buvęs palankesnis ne naujų ES narių priėmimo scenarijus, o kažkas panašaus [finliandizaciją. Remiantis Suomijos santykių su Sovietų Sąjunga Šaltojo karo metais modeliu, terminas „fmliandizacija“ apibrėžia situaciją, kai mažesnė valstybė išsaugo suverenitetą ir savarankiškumą, bet, vykdydama užsienio politiką, iš esmės sutinka paklusti didesnio kaimyno norams. Pavyzdžiui, suomiai, bendradarbiaudami su sovietais, niekada nesiryžo šlietis prie Vakarų gynybos organizacijų ir praverti NATO durų. Jei finliandizacijos strategiją bandytume taikyti Baltijos šalims, tai turbūt būtų reiškę neutralų Lietuvos, Latvijos ir Estijos statusą, šioms nesisiejant nei su ES, nei juo labiau su NATO. Kitaip tariant, Baltijos šalims grėstų amžiams likti – labiau teoriškai nei praktiškai, nes realybė visada labiau komplikuota, – „tiltu tarp Rytų ir Vakarų“.

	 Visgi tuo metu, kai vyko derybos dėl ES plėtros į Vidurio ir Rytų Europą, Rusija nebuvo labai aktyvi proceso dalyvė. Tai lėmė kelios aplinkybės. Visų pirma, ES požiūriu, naujų narių priėmimas buvo pirmiausiai ES ir norinčiųjų įstoti reikalas. Tad Kaliningrado srities klausimas buvo vienas iš vos kelių, kurio svarstymuose Rusija dalyvavo. Riboti buvo ir pačios Rusijos resursai – tuo metu šalis buvo tik bepradedanti išsikapstyti iš ekonominės krizės, o kur dar karo veiksmai Čečėnijoje. Tad „nuotykiams“ užsienio politikoje jėgų Kremliuje stigo. Galiausiai pati Rusija, ko gero, daugiau pastangų skyrė ne ES, o NATO plėtros procesui, mat išryškėjęs Baltijos valstybių siekis įstoti į NATO reiškė ir didėjantį JAV vaidmenį regione.

	 Pačios Baltijos valstybės jokių kitų scenarijų nei integracija į Vakarus rimtai nesvarstė. Tai buvo akcentuojama jau pirmuosiuose dvišaliuose susitarimuose. Pavyzdžiui, 1991 metų liepos 29 d. pasirašyta Lietuvos ir Rusijos Tarybų Federacinės Socialistinės Respublikos sutartis dėl tarpvalstybinių santykių pagrindų pabrėžė Lietuvos teisę savarankiškai pasirinkti saugumo garantijas, tarp jų ir galimybę įstoti į pasirinktas kolektyvines organizacijas.

	 Tiesa, V. Landsbergis pažymi, kad net ir Jelcino Rusija, pasirašydama šį dokumentą, galimybę Baltijos valstybėms pačioms spręsti savo ateitį vertino neentuziastingai: „Sutartis ant popieriaus yra vienas dalykas, o tai, kas širdyje, – visai kas kita. Jie nesusitaikė. Iki šiol nesusitaikė... Net Jelcino laikais politikai Kremliaus viršūnėse pasamprotaudavo: na, yra tos Baltijos valstybės... Bet negerai, kad mes jas praradome. Reikėtų atsiimt. Tada būtų gerai. Fundamentalus revanšizmas vis dar gyvas, ir tai geriausiai matoma Ukrainos atveju. Kaip Ukraina išdrįso pareikšti, kad nori į Europą? Kas ji tokia? Be mūsų leidimo!“

	 Stereotipus reikėjo įveikti ir Vakaruose. Kai kuriose ES valstybėse buvo įsišakniję stereotipai apie Baltijos valstybių socialinę, kultūrinę ir net lingvistinę priklausomybę nuo Rusijos. Tarsi pamirštant, kas buvo konstatuota dar 1983 metų Europos Parlamento rezoliucijoje. „Kai kurie politikai įsivaizdavo, kad pas mus yra praktiškai dar viena Rusija. Bet mes rasdavome būdų vaizdžiai pagrįsti, jog tai netiesa, – prisiminė Kirkilas. – Pavyzdžiui, vienam britų politikui bandžiau suprantamai paaiškinti kalbinius skirtumus. „Lietuviškai sakome „airis“, rusiškai – “irlandec“. „Aha, – sako man tas britas, – jūs ir savo kalbą turite.“

	 Europos politikos sostinėse buvo akivaizdu, kad Rusija – svarbus veikėjas, tačiau negalintis pakeisti to, ko nori pačios kandidatės. „Rusija susitaikė su ES plėtra į Rytus dar prieš man pradedant darbą, – prisimena Verheugenas. – Žinoma, dėl Baltijos valstybių europeizacijos džiaugsmo tikrai nebuvo, bet Rusija nebandė nei pernelyg spausti ES, nei juo labiau Baltijos valstybių, kurios jau buvo tvirtai apsisprendusios. Be to, ES siekė kiek įmanoma informuoti tarptautinius partnerius, įskaitant Rusiją, apie derybų eigą ir tikslus. Ypač dėl klausimų, susijusių su prekyba, nes taisyklės, kurias perima valstybės kandidatės, turi poveikį tolesniems įstojusių šalių santykiams su trečiosiomis šalimis, taip pat ir su Rusija. Mano supratimu, plėtra buvo naudinga pačiai Rusijai, nes tai sukūrė didesnį stabilumą ir užtikrino taiką greta jos vakarinės sienos.“

	 Žinoma, buvo ir daugiau Maskvai rūpimų klausimų. Dažniausiai akiratyje atsidurdavo Latvija ir Estija, kurias Rusija kritikuodavo dėl gausaus jų rusakalbių gyventojų skaičiaus teisių neužtikrinimo. Lietuva, atgavusi nepriklausomybę, suteikė pilietybę visiems gyventojams, mat okupacijos metais į šalį atvyko palyginti nedaug kitų sovietinių valstybių piliečių.7 Tuo metu Estija ir Latvija, kuriose 1989 metais etniniai rusai sudarė atitinkamai 30 ir 34 proc. visų gyventojų, pasirinko kitą – natūralizacijos, pirmiausiai įrodant kalbines žinias, valstybės istorijos pažinimą ir pan. – kelią. Todėl plėtros metu 17 proc. Latvijos ir 8 proc. Estijos rusakalbių neturėjo jokios pilietybės.

	 Atsiliepdama į Rusijos nuogąstavimus tam ES skyrė didelį dėmesį derybų metu. „Rusijos interesas buvo visiškai suprantamas, o ir ES nebuvo sudėtinga į jį pozityviai reaguoti, nes tautinių mažumų apsaugos aspektai yra svarbi integracijos derybų dalis“, – pažymi Verheugenas. Nors pilietybės suteikimo procesas tebekelia diskusijas net ir šiandien, pilietybės neturinčiųjų teisės buvo išplėstos (pavyzdžiui, užtikrinta galimybė balsuoti Europos Parlamento rinkimuose, panaikinti anksčiau galioję draudimai dirbti kai kuriose srityse ir pan.). Be to, buvo priimti prieš diskriminaciją nukreipti teisės aktai.

	 Tiesa, tuometinis Europos Komisaras pripažino, kad visų dilemų narystė ES savaime neišsprendė. „Nebuvo iliuzijos, kad diskriminacijos atvejų, kurių Latvijoje ir Estijoje pasitaikydavo, staiga nebeliks. Vienas dalykas yra priimti reikalingus įstatymus, kitas – juos paversti praktika, pakeisti žmonių mąstymą ir nusiteikimą.“

	 Plėtros metu ES ieškojo ir kitokių dialogo su Rusija galimybių. 1994 metais Rusija ir ES pasirašė Partnerystės ir bendradarbiavimo susitarimą, kuris įsigaliojo dar po trejų metų. Jo tikslas – užtikrinti, kad tarp Rusijos ir ES vyktų reguliarus politinis dialogas. Kiek vėliau, 1999–aisiais, sutarta dėl ES santykių su Rusija gairių 2000–2010 metų laikotarpiu, pabrėžiant, kad Vakarai gerbs Rusiją ir atsižvelgs į jos nuomonę svarbiausiais klausimais.

	 Tuo metu beveik niekam Europoje nežinomas Rusijos premjeras Putinas pažymėjo, kad pastarasis dokumentas įrodo tarpusavio interesų suderinamumą: „Nors Rusija pati neketina siekti narystės ES, esame suinteresuoti, kad santykiai būtų geri.“ Tad netrukus dukart per metus pradėti rengti aukščiausio rango ES ir Rusijos lyderių susitikimai. Tai davė rezultatų – 2003 metais optimizmas tryško per kraštus ir buvo kalbama, kad ES ir Rusija turi sukurti keturias glaudaus bendradarbiavimo „bendras erdves“: ekonominę, saugumo ir teisingumo, išorės saugumo, tyrimų ir mokslo. Net ir artėjančios plėtros kontekste tai leido kalbėti apie prekybinių barjerų tarp Rusijos ir ES naikinimą ir santykius, kurie galėtų būti prilyginami ES ir Norvegijos modeliui – nors norvegai nėra ES nariai, ši šalis dalyvauja bendrojoje ES rinkoje.

	 Stengėsi ir Lietuva, todėl kartais buvo rengiamos politinės akcijos, kurios turėjo parodyti, kad Lietuvos narystė ES nereiškia savaiminės priešpriešos Rusijos interesams.

	 Pavyzdžiui, kai 1998 metais, susidūrus su ekonomine krize ir elementarių prekių trūkumu, Kaliningrado srityje buvo paskelbta ypatingoji padėtis, ranką ištiesė būtent Lietuva. Kaip teigė Ušackas, buvo sugalvota pagalbos iniciatyva su viešųjų ryšių prieskoniu – paskelbti humanitarinę pagalbą Kaliningrado sričiai. Tuometinis Lietuvos Respublikos ministras pirmininkas Gediminas Vagnorius, nors ir žemaitiškai užsispyręs, iškart pritarė. „Premjeras paskambino man į vieną pirmųjų „Motorola“ mobiliųjų telefonų ir klausia: kiek reikia pinigų? Sakau, kad nežinau, gal milijono ar dviejų. Jis pažadėjo du milijonus litų. Taigi Lietuva pradėjo teikti humanitarinę pagalbą regionui, kuriame tuo metu buvo uždarinėjamos mokyklos, ligoninės, trūko maisto. Kvietėme švedus, vokiečius, danus prisidėti prie iniciatyvos. Tai sukėlė savotišką šoką, nes sudėtingą ir dažniausiai negatyviai apibrėžiamą dvišalę situaciją pavertėme pozityvu“, – kalbėjo diplomatas Ušackas.

	 Tad visos dilemos, kurios kildavo dėl ES plėtros santykiuose su Rusija, galiausiai buvo įveiktos. Prieš pat priimant naujas nares, ES ir Rusija net pasirašė bendrą deklaraciją, kurioje pažymėjo, kad vykstantys geopolitiniai pokyčiai yra galimybė, o ne problema. Maskva, nors džiaugsmu ir netryško, su Baltijos valstybių integracija, regis, susitaikė.

	 

	
 PASKUTINIAI ŽINGSNIAI

	 

	 Atrodė, kad daugiau kliūčių Lietuvos „sugrįžimui į Europą“ nebėra. Ignalinos AE dilema buvo išspręsta, kai Lietuva įsipareigojo ją uždaryti mainais už ES pasiryžimą finansuoti šią epopėją. Kaliningrado srities tranzito klausimas taip pat buvo suderintas, o vetuoti naujų narių priėmimo procesą Rusija nei teorinės, nei praktinės galimybės neturėjo. Lietuvai teliko sėkmingai užbaigti derybas.

	 Tiesa, net jau vykstant deryboms, 2001–2002 metais, kai kurių valstybių lyderiai vis suabejodavo, ar tikrai plėtra įvyks jau artimiausiu metu. Kartais padėtį palengvindavo ne visai surepetuoti Europos politinių lyderių pasisakymai, leisdavę Lietuvai „užsikabinti“ ir pasinaudoti galimybe. „Su tuometinio Seimo pirmininko Artūro Paulausko delegacija vykome į Berlyną susitikti su Vokietijos parlamento pirmininku prof. Wolfgangu Thierse’u. Jis nebuvo etatinis politikas, žengė į šią sritį iš akademinio pasaulio. Susitikime išklausęs mūsų argumentus, jis išėjo pasikalbėti su žiniasklaidos atstovais ir tiesiai šviesiai pasakė, kad Vokietija remia Lietuvos ir kitų Baltijos valstybių narystę ES ir NATO. Išgirdęs apie tai aukštas Vokietijos vyriausybės narys vos neapalpo. Net atlėkė pas mus į viešbutį ir prašė, kad mes atsiimtume šitą pareiškimą. Aš paklausiau, kaip galime atsiimti tai, ką pasakėme ne mes? Kitą dieną tas pats vyriausybės narys bandė „atsukti laiką“, viešai kalbėjo, kad su narystės pažadais nereikia skubėti. Bet buvo per vėlu“, – prisiminimais dalijosi Kirkilas.8

	 Bet dar svarbesnis dalykas buvo pačios derybos dėl narystės. O jos  Lietuvai sekėsi. Nors ir pradėjo jas vėliau nei Estija, netrukus mūsų šalis tapo visų kandidačių lydere. Buvo padaryta tokia pažanga, kad kartais dėl sparčių tempų net nereikėdavo vykti į dalį susitikimų su Europos Komisijos atstovais, nes į juos keliaudavo tik mažesnę pažangą pademonstravusių šalių kandidačių atstovai. Būtent tuomet Lietuva įrodė skeptikams, kad yra pajėgi atverti ES duris per pirmąją plėtros bangą 2004 metais.

	 Negalima teigti, kad viskas klojosi kaip sviestu patepta – būta ir klausimų, kurie priversdavo paprakaituoti. Pavyzdžiui, daug problemų sukėlė žemės ūkio sektoriaus integracija. Pirmoji kliūtis – žemės ūkio paskirties žemės pardavimas užsieniečiams. Pagal ES vieningoje rinkoje veikiantį laisvo kapitalo judėjimo principą, Lietuva nuo pat pirmos narystės ES dienos turėjo leisti žemės šalyje įsigyti visų ES valstybių piliečiams. Apie tai, kad dėl to gali kilti problemų, buvo žinoma jau seniai – dar prieš Lietuvai pasirašant Asociacijos susitarimą. Mat Lietuvai tai buvo konstitucinio lygmens klausimas – po nepriklausomybės atkūrimo Konstitucijos 47 straipsnyje buvo nurodyta, kad „Žemė, vidaus vandenys, miškai, parkai nuosavybės teise gali priklausyti tik Lietuvos Respublikos piliečiams ir valstybei“. Tiesa, iš pradžių nė viena iš Baltijos šalių problemos nematė ir net neprašė pereinamojo laikotarpio šiam principui įgyvendinti. Bet netrukus dėl ūkininkų pasipiktinimo ir protestų, prie šio skyriaus teko sugrįžti.

	 „Turėjome persvarstyti klausimą, mat skyrių užvėrėme skubotai. Visuomenėje buvo labai daug prieštaraujančiųjų dėl žemės ūkio paskirties žemės pardavimo užsieniečiams, ūkininkai spaudė dėl kuo ilgesnio pereinamojo laikotarpio. Konfliktas buvo realus ir natūralus“, – prisiminimais dalijosi Andriukaitis, tuomet dirbęs Seimo Europos reikalų komiteto pirmininku.

	 Galiausiai 2003 metais Seimas priėmė sprendimą, po kurio Konstitucijoje buvo įrašyta, jog „Žemę, vidaus vandenis ir miškus įsigyti nuosavybėn Lietuvos Respublikoje užsienio subjektai gali pagal konstitucinį įstatymą“. Lietuva taip pat pasiekė, kad praktiškai šios normos įgyvendinimas bus realizuojamas praėjus septynerių metų pereinamajam laikotarpiui – nors, panašiai kaip ir dėl Ignalinos AE, atėjus šiai datai buvo bandymų šį klausimą persvarstyti iš naujo ir dar kartą atidėti.9

	 Kitas probleminis klausimas buvo ES išmokų žemės ūkio sektoriui dydžiai. Jau minėta, kad Europoje ir taip netrūko nerimo dėl naujų, santykinai skurdesnių valstybių priėmimo „kainos“. 2004 metų duomenimis, dešimt naujų ES šalių padidino Sąjungos gyventojų skaičių beveik 20 proc. (70 mln.), tačiau ES BVP išaugo dvigubai mažiau. Be to, naujųjų narių BVP vienam gyventojui lygis siekė tik 46 proc. senųjų ES šalių vidurkio, o vidutinis nedarbas buvo net dvigubai didesnis (14,5 ir 7,2 proc.). Paprastai tariant, „naujieji europiečiai“ buvo kur kas mažiau pasiturintys nei „senieji europiečiai“. Todėl jau per pirmuosius dvejus metus išsiplėtusi ES turėjo kasmet papildomai rasti mažiausiai 6–7 mlrd. eurų naujiems įsipareigojimams padengti (pavyzdžiui, bendras ES biudžetas 2003 metais siekė 98 mlrd., o 2004 metais – jau 105 mlrd. eurų). O šis prieaugis įmanomas tik senosioms narėms pasiryžtant į bendrą biudžetą įnešti daugiau pinigų.

	 Būtent žemės ūkis sudarė didžiausią ES biudžeto išlaidų dalį. Buvo aišku, kad pokyčių reikės, mat su naujomis narėmis ES piliečiais tapo dar šeši milijonai nuolatos ūkyje dirbančių asmenų, su kuriais bendras ES žemės ūkio sektoriaus darbuotojų skaičius padvigubėjo. Norint išlaikyti esamą išmokų dydį visiems, įskaitant naujokus, ES žemės ūkio biudžetą reikėjo išpūsti iki neregėtų aukštumų. Tai buvo neįmanoma, todėl naujosioms narėms buvo aiškiai pasakyta, kad teks susitaikyti su mažesnėmis dotacijomis. Ir toks siūlymas jau buvo šioks toks pasiekimas, mat iš pradžių garsiai svarstyta naujosioms narėms apskritai neskirti subsidijų. Galiausiai po ilgų derybų nutarta, kad naujosios narės turės pradėti nuo išmokų, kurių dydis atitiktų 25 proc. senųjų ES narių vidurkio. Ši procentinė dalis kasmet turėjo augti ir 2013 metais pasiekti 100 procentų. Deja, ši strategija nebuvo realizuota – net 2018–aisiais Lietuva gavo mažiau nei 70 proc. ES paramos vidurkio, ir per artimiausius aštuonerius metus šis skaičius geriausiu atveju priartės prie 80 proc.

	 Ir tada, ir dabar Baltijos valstybių politikai šį išmokų netolygumą laikė itin nesąžiningu. Buvusi Latvijos prezidentė Vykė–Freiberga man net keliskart pabrėžė, kad kol tai nebus išspręsta, Europos integracijos procesas nebus pasibaigęs. „Kartais šiek tiek kaltinu mūsų partnerius, nes jie nerodo pakankamo ryžto suvienodinti visas ES politikos sritis. Žinoma, jie galėtų teigti, kad Rytų Europa gavo struktūrinių fondų išmokas ir kitas investicijas, bet visiems turi būti taikomos vienodos taisyklės. Skirtis tarp tų, kurie buvo blogesniojoje geležinės uždangos pusėje, ir tų, kurie buvo geresniojoje, kada nors turi baigtis“, – emocingai kalbėjo politikė.

	 Jai antrino buvęs Estijos prezidentas Toomasas Hendrikas Ilvesas, viename iš savo interviu negailėjęs kritikos Vakarų Europos šalims: „ES bendroji rinka veikia kaip senųjų narių protekcionistinis kartelis. Viena vertus, traktoriai, kombainai, trąšos, dyzelinis kuras ir pesticidai, sėklos ir gyvuliai čia dažniausiai kainuoja tiek pat, ir šituo aspektu bendroji rinka veikia puikiai, nes visų ūkininkų išlaidos panašios. Bet dėl kažkokių priežasčių senųjų narių ūkininkai gauna keturis, kartais net šešis kartus daugiau subsidijų nei mūsų ūkininkai.“

	 Ir prezidentė Dalia Grybauskaitė 2018 metais konstatavo, kad derybų dėl naujos ES finansinės perspektyvos 2020–2026 metams eigoje Vidurio ir Rytų Europai siūlomi išmokų dydžiai yra „nuviliantys ir nepriimtini“, nes anaiptol nepriartėja prie įsipareigojimo jas galiausiai suvienodinti.

	 Tiesa, Lietuva derybų metu galėjo pasidžiaugti bent tuo, kad jos žemės ūkiui ir kaimui 2004– 2006 metais ES įsipareigojo skirti didžiausią finansinę paramą iš visų dešimties naujųjų ES šalių. Skaičiuojant išmokų dydį vienam gyventojui, Lietuvai buvo suplanuota skirti 721 Lt – šimtu litų daugiau nei Estijai ir dar beveik pusantro šimto litų pranokstant Latvijai skiriamą dotaciją. Lietuva pranoko kitas Baltijos šalis ir vertinant kitus finansinės perspektyvos 2004– 2006 metams aspektus. ES dotacijų ir pačios Lietuvos įmokų į ES biudžetą skirtumas siekė plius 1,353 mlrd. eurų, tuo tarpu Latvijos – 830 mln., Estijos – 504 mln. eurų. Atsižvelgiant į gyventojų skaičių, kiekvieną Lietuvos pilietį kasmet turėjo pasiekti 132,7 euro ES lėšų, Latvijos – 120 eurų, Estijos – 129,2 euro. Pagal šią sumą Lietuva lenkė ne tik kaimynes, bet ir visas likusias ES naujokes, mat kai kurioms iš jų teko susitaikyti su gerokai kuklesniais pažadais (pavyzdžiui, vienam Lenkijos gyventojui teko 61 euras, Vengrijos – 45 eurai, Čekijos – vos 25 eurai).

	 Tokį Lietuvos lyderiavimą lėmė kelios priežastys. Visų pirma, mažos valstybės dažniausiai gauna santykinai ženklesnę paramą nei didesnės valstybės (juo labiau kad Baltijos valstybės buvo ekonomiškai mažiau išsivysčiusios nei kitos tuo pat metu stojančiosios). Antra, Lietuvai teko spręsti specifinį atvejį – šioje knygoje jau aprašytą Ignalinos AE uždarymą, – tai pareikalavo papildomų ES investicijų. Galiausiai Baltijos valstybės turi išorės sienas su ne ES narėmis (tuo tarpu, pavyzdžiui, Čekija yra apsupta kitų ES narių), todėl jų apsaugai skiriami papildomi resursai.

	 Anot Paviliono, šios sumos yra vienas iš įrodymų, kad pirminiai įvairių Lietuvos ekonomikos sektorių atstovų nuogąstavimai dėl narystės ES nebuvo pagrįsti. „Stojant buvo labai daug baimių, kurios nepasiteisino, – teigė jis. – Pavyzdžiui, ūkininkai blokuodavo plentus, nors, įstojus į ES, suvokė, kad yra pagrindiniai naudos gavėjai. Tas pats ir su kitų sričių stambiaisiais verslininkais, kurie prašydavo ilgų pereinamųjų stojimo į bendrąją rinką laikotarpių, nors vėliau patys ragino spartinti derybas. Jie suvokė, kad pelnai Europoje gal ir nebus tokie dideli kaip Rusijoje, bet atsiras stabilumas, atsivers didžiulė turtingų gyventojų rinka.“

	 Išsprendus finansinius klausimus didesnių kliūčių tęsti plėtrą neliko. Todėl 2002 metų gruodžio 13 dieną ES paskelbė, kad dešimt Vidurio ir Rytų Europos bei kitų regionų valstybių – Kipras, Čekija, Estija, Vengrija, Latvija, Lietuva, Malta, Lenkija, Slovakija ir Slovėnija – taps ES narėmis nuo 2004 metų. „Pirmą kartą istorijoje Europa taps vieninga, nes to nori jos žmonės. Naujų narių priėmimas pabaigs skirtis mūsų žemyne“, – džiaugėsi Komisijos vadovas Prodi.

	 Net ir po šio pareiškimo vienas keblumas tebebuvo likęs. Salys kandidatės dar turėjo patvirtinti savo stojimą referendumuose. Tad net ir užbaigtos derybos paskutinę akimirką galėjo būti palaidotos kritiško visuomenės požiūrio ir vidinių politinių kovų. O Lietuvos politikos teatro scenoje dramų tuo metu tikrai netrūko.

	 2003 metais šalies prezidentu buvo išrinktas Rolandas Paksas, netikėtai antrajame rinkimų ture nugalėjęs po pirmojo turo įtikinamai pirmavusį Adamkų. Nors savo inauguracinėje kalboje Paksas kalbėjo, kad Lietuva privalo išlikti kelyje į ES ir išreiškė lūkestį, jog jau kitais metais mūsų šalis taps nare, abejonių dėl tikrųjų naujojo lyderio intencijų būta nemažai. Prezidento poste Paksas išbuvo vos kiek daugiau nei metus (2004–aisiais jis buvo atstatydintas po apkaltos proceso), tačiau jo prezidentavimas tikrai įsiminė ES atstovams. Ypač Verheugenui.

	 2003 metais, viešėdamas Briuselyje, profesionalus pilotas, daugkartinis Lietuvos akrobatinio skraidymo čempionas Paksas kreipėsi į Europos Komisijos vadovą Prodi ir Verheugeną, kviesdamas juos paskraidyti „virš gražios ir modernios Lietuvos“. Jūs pilotuosite“, – rodydamas pirštu į Paksą sakė Prodi. „Žinoma“, – juokdamasis tada atsakė Paksas.

	 Tai buvo rinkimų metu kurto įvaizdžio tęsinys: siekdamas įgyti rinkėjų palankumą, Paksas prezidento rinkimų kampaniją vainikavo savo ir dar dviejų lakūnų akrobatų kolektyviniu skrydžiu po Neries tiltu. Tai buvo pirmasis toks skrydis pasaulio akrobatinio skraidymo istorijoje. Tad ir pasiūlymas ES lyderiams nebuvo tik juokas. Jau po mėnesio šių pasikalbėjimų „auka“ tapo į Lietuvą atvykęs Verheugenas. Jis buvo įsodintas į sportinį lėktuvą JAK 52, pilotuojamą Pakso, ir pakilo į dangų, kur prasidėjo akrobatinės aviacijos suktukai ir mirties kilpos. Po skrydžio išraudęs Verheugenas spaudė Paksui ranką ir teigė mėgavęsis neįprasta pramoga.

	 Po daugelio metų, prisimindamas šį epizodą pokalbyje su manimi, Verheugenas papasakojo, ką tuo metu jautė iš tikrųjų. „Pakso niekada nepamiršiu. Žinojau, kad jis patyręs pilotas, todėl nedvejojau, kai buvau pakviestas paskraidyti. Tiesa, nežinojau, kad jis akrobatas, todėl nesitikėjau visų tų triukų. O jis atliko visą programą...“

	 Lyg to nebūtų pakakę, nutiko incidentas: „Skrydžio metu, mums būnant žemyn galva, atsivėrė lėktuvo kabinos gaubtas, tad aš praktiškai kabėjau ore, mane nuo žemės skyrė tik prisegti diržai. Paksas sėdėjo priešais, bet mes neturėjome radijo ryšio, tad negalėjau paprašyti jo nutraukti skrydį. Ačiū Dievui, viskas baigėsi gerai. Nusileidus šypsojausi žurnalistams, bet šiandien galiu atvirai pasakyti, kad jaučiausi nekaip.“

	 Šis Verheugeno vizitas jau buvo pasirengimo stoti į ES referendumo dalis. Tačiau dar prieš jį Lietuvos vadovai Graikijoje 2003 metų balandį kartu su kitomis devyniomis valstybėmis pasirašė stojimo į ES sutartį. Tą padarė premjeras Brazauskas, po to žiniasklaidai teigęs, jog „galite būti ramūs bent 30 metų į priekį, kad Lietuvoje viskas bus gerai“. Parašą padėjo ir užsienio reikalų ministras Antanas Valionis, o Paksas ceremoniją stebėjo. Drauge su jais turėjo vykti ir prezidentas Adamkus, tačiau Pakso Prezidentūra išbraukė jį iš delegacijos – esą tam, kad į Atėnus būtų galima nusivežti daugiau Seimo narių. Jokios nuoskaudos! Pasakiau, kad čia jaučiuosi daug smagiau, nei būčiau jautęsis Atėnuose. Tokiais istoriniais momentais būti drauge su savo šalies žmonėmis – pats didžiausias džiaugsmas“, – vėliau atsiminimuose rašė Adamkus, ceremonijos metu buvęs Seime.

	 Stojančios į ES šalys suraitė parašus ant maždaug 5 tūkst. puslapių sutarties visos kartu. Taip elgtasi ne be priežasties, mat norėta sukurti papildomą saugiklį. Kadangi pasirašytą sutartį dar turėjo ratifikuoti ES valstybių parlamentai ir Europos Parlamentas, norėta nesudaryti prielaidos paskutinės minutės pasiūlymams blokuoti vienos ar kelių valstybių iš viso dešimtuko įstojimo. Kitaip tariant, po Atėnų buvo įmanoma stabdyti tik visų dešimties šalių kelią į ES kartu, o tai padaryti praktiškai neįmanoma.

	 „Kuluaruose buvo visko – ir džiaugsmo, ir nuostabos, ir pasipiktinimo. Balandžio 17 dieną, jau po sutarties pasirašymo, sėdint prie didelio stalo, Prancūzijos prezidentas Chiracas prisiminė, kad anksčiau prie kur kas mažesnio apvalaus stalo susėsdavo šešių ES šalių narių vadovai ir galėdavo pasisveikinti sėdėdami, bendrauti be jokio mikrofono, kalbėti vos ne į ausį vienas kitam. O dabar, sakė jis, net nematau, kas sėdi kitame stalo gale“, – prisiminimais spaudoje dalijosi Valionis.

	 Ratifikuoti sutartį turėjo ne tik senosios ES narės bei Europos Parlamentas, bet ir pačios stojančiosios valstybės. Lietuvoje tai reiškė, kad turi būti surengtas referendumas. Atrodė, kad priežasčių nerimui nėra. Nuomonių apklausos nuo pat 2000 metų rodė kryptingai augančią visuomenės paramą narystei ES. 2003–iaisiais prieš pat referendumą atliktos apklausos rodė, kad narystės šalininkų yra 66 proc., priešininkų – vos 13 proc. Atmetus tuos, kurie neturi nuomonės, parama įstojimui apskritai siekė 84 proc. Ypač palankiai ES atžvilgiu buvo nusiteikę jaunesni, didžiųjų miestų, aukštesnio išsilavinimo gyventojai, o tarp abejojančiųjų dominavo gyvenantys mažesniuose miesteliuose, vyresni žmonės.10

	 Nepaisant įtikinamų skaičių, tam tikro blaškymosi būta. Ypač nuogąstauta dėl rinkėjų aktyvumo, mat Pakso laimėtuose prezidento rinkimuose dalyvavo vos kiek daugiau nei pusė turinčiųjų balsavimo teisę. Tad iš pradžių sklandė idėja ratifikacijos procesą užbaigti balsavimu Seime arba surengti tik konsultacinį referendumą. Pastarasis siūlymas būtų reiškęs, kad balsavimo rezultatai nebūtų teisiškai įpareigojantys, be to, nereikėtų, kad aktyvumas viršytų 50 proc. Galiausiai buvo nuspręsta rengti privalomą referendumą, tačiau sudaryti galimybę piliečiams balsuoti ne vieną, o dvi dienas. 

	 Atėjus lemtingosioms gegužės 10–11 dienoms, kai vyko balsavimas, pirmieji skaičiai ES entuziastų nedžiugino. Nors išvakarėse vyko aktyvi agitacija, o Katedros aikštėje į koncertą susirinko per 30 tūkst. žmonių, pirmąją dieną prie balsadėžių pasirodė tik 23 proc. rinkėjų. „Kalbėdamas per radiją ir TV, raginau visus piliečius ateiti balsuoti, net jei dalis jų ir nepritaria narystei. Įtikinėjau, kad tai vienintelis Lietuvai tinkamas kelias“, – atsiminimuose rašė Adamkus. Antroji diena buvo kur kas aktyvesnė – galutiniai rezultatai rodė, kad nuomonę išreiškė per 63 proc. piliečių, tad privaloma aktyvumo kartelė buvo peržengta. Intrigos dėl balsavimo rezultato apskritai nebuvo, mat „už“ narystę ES pasisakė net 91 proc. balsavusiųjų.

	 Kiek vėliau referendumai įvyko Latvijoje ir Estijoje. Ten rezultatai taip pat nekėlė abejonių – Latvijoje už įstojimą balsavo 67 proc. balsavusiųjų (72,5 proc. aktyvumas), Estijoje – 67 proc. (64 proc. aktyvumas). Beje, Estijoje referendumas būtų galiojęs net nepasiekus pusės rinkėjų aktyvumo lygio.

	 Nors didelės intrigos nebuvo nė vienoje iš Baltijos šalių, bene didžiausių svarstymų būta dėl Latvijos. Šioje šalyje kurį laiką netgi nuogąstauta, kad rezultatas gali būti kitoks. Vis dėlto aplinkybė, kad latviai balsavo jau po to, kai daugelyje kitų kandidačių referendumai buvo sėkmingai įvykę, anot Vykės–Freibergos, nepaliko alternatyvos. Jos žodžiais tariant, latviai nebūtų pasirinkę kelio vieninteliai likti už ES durų. Šiaip ar taip, Lietuvoje paramos narystei lygis buvo didžiausias iš Baltijos valstybių. Sociologai šią skirtį aiškina rusakalbių gyventojų skaičiumi, mat būtent ši demografinė kategorija buvo skeptiškiausia narystės atžvilgiu tiek Latvijoje, tiek Estijoje, tiek ir Lietuvoje.

	 Tiesa, Lietuvoje daugiausia emocijų sukėlė pats referendumo procesas. Ypač tuo metu vykusi vieno iš didžiųjų prekybos tinklų akcija. Siekiant paskatinti aktyvumą, referendume balsavę rinkėjai galėjo už simbolinę vieno cento kainą įsigyti butelį alaus, skalbimo miltelių ar kitų prekių. Anot kritikų, tai buvo ne kas kita, kaip rinkėjų papirkinėjimas. Juolab kad parduotuvės po balsavimo buvo perpildytos žmonių, norėjusių pasinaudoti šia privilegija.

	 „Visi taip bijojo neįstoti, kad prisidėjo, kaip tik galėjo, – ir bažnyčia iš sakyklų11, ir prekybininkai. Miltelių ar kitų dovanų niekas neprašė, valstybė to tikrai neskatino ir nekoordinavo. Juk pirmą kartą peržengėme Europos slenkstį po karų, okupacijų ir tremčių. Tai buvo savotiška sąjūdžio dvasia“, – sąmokslo teorijas neigė Pavilionis.

	 Anot sociologo Gaidžio, tyrusio Lietuvos visuomenės nuomonės apie ES raidą, prekybininkų akcija tuo metu nebuvo svarbiausias balsuoti motyvuojantis veiksnys. Bent jau taip teigti neleido reprezentatyvios apklausos. Kai gyventojų po referendumo buvo paklausta, kokie veiksniai paskatino juos dalyvauti, daugiausia pritarimo sulaukė argumentas, kad „tai buvo ypač svarbus įvykis Lietuvai“ (64 proc.), po to sekė „visada dalyvauju rinkimuose, referendumuose“ (54 proc.), „baimė, kad neįvyks referendumas“ (13 proc.), „buvo galimybė balsuoti dvi dienas“ (11 proc.), „paragino giminės, draugai“ (9 proc.), „intensyvi referendumo kampanija“ (7 proc.), „buvo sudarytos geros sąlygos balsuoti: pavėžėjo, buvo galima balsuoti paštu, prekybos centruose ir pan.“ (7 proc.), „bendruomenės (gyvenvietės), darbovietės autoritetingų žmonių raginimas“ (3 proc.). Ir tik 1 proc. paminėjo prekybininkų akciją.

	 Sėkmingas referendumas užbaigė ilgą procesą. Nuo 1995 metų, kai buvo pateiktas prašymas įstoti į ES, iki 2003–iųjų, kai buvo pasirašyta stojimo sutartis, nepraėjo nė dešimtmetis. Bet valstybėje įvyko didžiulė transformacija, kuri tęsėsi ir po to – juk Europos integracija yra amžinas procesas, kuris sulig formalia naryste nesibaigia.

	 

	
 ES EKONOMINĖ PARAMA LIETUVAI

	 

	 Kitas Lietuvos atstovų tikslas buvo stiprinti santykius su ES narėmis. Tiesa, reikėjo žengti dar keletą reikšmingų formalių žingsnių. Pavyzdžiui, 2007 metų pabaigoje Lietuva kartu su dar aštuoniomis ES valstybėmis oficialiai prisijungė prie Šengeno erdvės. Nuo 1985 metų, kai Belgijos, Liuksemburgo, Nyderlandų, Prancūzijos ir Vokietijos Federacinės Respublikos vadovai pasiekė susitarimą nedideliame Šengeno miestelyje Liuksemburge, ES šalys siekė panaikinti patikrinimo procedūras kertant bendras sienas. Lietuvai tapus šios erdvės dalimi, atsirado galimybė laisvai cirkuliuoti prekėms, o Lietuvos piliečiams laisvai keliauti po 25 tuometines ES valstybes be vizų ir kitų trikdžių.

	 Kitas tikslas – euro valiuta. „Dar net neįstojus į ES buvo aišku, jog turime siekti euro, nes euro zonos narių integracija visada yra žingsniu priekyje“, – sakė Kirkilas. Ne vienas pašnekovas man dėstė, kad bendra valiuta buvo svarbi ne tik dėl ekonominių aspektų. Dar reikšmingiau –ilgalaikis Lietuvos saugumas, kurio lygis auga, jei integruojamasi su kitomis galingiausiomis Europos valstybėmis tokioje reikšmingoje srityje kaip monetarinė politika. Tiesa, Lietuvos gyventojai dideliu entuziazmu netryško – 2005–2006 metais atliktos apklausos rodė, kad nenorinčiųjų euro buvo 7–10 proc. daugiau nei tų, kurie pozityviai vertino galimybę įsivesti bendrą valiutą. Skeptikams didžiausią nerimą kėlė galimas kainų augimas, nors analitikai ramino, kad neigiamo poveikio nebus, kainų išaugimo pavyzdžiai Italijoje ir Vokietijoje, gausiai aptarinėti žiniasklaidoje, buvo įtikinamesni.

	 Tapdama ES nare, Lietuva (kaip ir kitos tuo pačiu metu įstojusios valstybės) įsipareigojo įsivesti eurą iš karto, kai tik atitiks vadinamuosius konvergencijos (Mastrichto) kriterijus. Šie kriterijai sukurti tam, kad valstybė narė, prieš įsivesdama bendrąją valiutą, įrodytų, jog yra tam tinkamai pasirengusi. Tad iškeliamos įvairios sąlygos, svarbiausios iš jų šios: infliacijos lygis šalyje negali daugiau nei 1,5 proc. viršyti trijų geriausius rezultatus pasiekusių valstybių narių infliacijos lygio; valdžios sektoriaus deficitas – arba biudžeto pajamų ir išlaidų santykis – neturi peržengti 3 proc. BVP ribos, o bendrai valstybės skolai neleidžiama išaugti daugiau nei iki 60 proc. BVP.

	 Lietuva buvo arti šio tikslo įgyvendinimo jau pirmaisiais narystės metais. Atrodė, kad bus atitikti visi kriterijai ir nuo 2007 metų lietuviai pirmieji iš Baltijos valstybių ims naudoti eurą. Lietuva atitiko esminius kriterijus: valstybės skola 2006 metų pabaigoje sudarė 18 proc. BVP, tad buvo gerokai mažesnė nei maksimaliai leistinas 60 proc. lygis. Neviršytas ir biudžeto deficitas. Vis dėlto koją pakišo infliacija – nors vertinamo laikotarpio rodiklis privalomą kriterijų viršijo vos 0,1 proc., to pakako, kad durys į euro zoną nebūtų pravertos.

	 Kad infliacija gali tapti problema, buvo puikiai žinoma jau kurį laiką. Tuometinis Lietuvos banko Ekonomikos departamento direktorius Raimondas Kuodis dar 2005–aisiais svarstė, kad Lietuva dėl augančių komunalinių paslaugų kainų tikriausiai neatitiks euro zonos infliacijos reikalavimų, tačiau vis tiek taps euro zonos nare 2007 metais. Tokius lūkesčius skatino faktas, kad nors kai kurios ES narės, pavyzdžiui, Vokietija, ir pažeidė Stabilumo ir augimo pakto biudžeto taisykles, nuobaudos joms nebuvo taikytos. Kitaip tariant, taisyklės kartais gali būti vertinamos lanksčiai.

	 Paaiškėjus, jog Lietuvai jokios išimtys nebus taikomos, ir politikai, ir ekonomistai suskubo teigti, kad žaidimas skaičiais po kablelio buvo nulemtas politinių motyvų – nepasitikėjimo Lietuvos galimybėmis kone iškart įsivesti eurą, – o ne objektyvių ekonominių argumentų. Adamkus, prisimindamas šią situaciją, citavo pokalbį su tuometiniu Liuksemburgo premjeru Jeanu Claude’u Junkeriu, kuris teigė, kad Lietuva tapo „atsitiktinių aplinkybių auka, nes Europos Komisija paprasčiausiai aritmetiškai apskaičiavo infliaciją ir vadovaujasi šiais skaičiais, nors tai – neteisinga.“ Prancūzijos vadovas Chiracas Adamkui net patarė šio klausimo tarptautiniuose susitikimuose pernelyg nekelti, nes tai gali būti „politiškai žalinga“.

	 Su tokia interpretacija sutinka ir ekspertai. Rūta Kropienė, Stasys Kropas ir Arūnas Dulkys savo studijoje teigė, kad Lietuva tapo „euro zonos plėtros kriterijų griežtesnio traktavimo pirmąja auka“. Jų manymu, buvo galimybių nepažeisti teisinių punktų ir priimti Lietuvai palankų sprendimą. Juolab kad jeigu ir anksčiau būtų taip griežtai vertinamas Mastrichto kriterijų atitikimas, kaip buvo padaryta Lietuvos atveju, tai „daugelio valstybių šiuo metu euro zonoje nebūtų“. Kaip vėliau paaiškėjo, šios aplinkybės atidėjo euro įvedimą Lietuvoje ne keleriems metams, kaip viltasi, o beveik dešimtmečiui. Dėl globalios finansinės krizės, prasidėjusios 2008–2009 metais, Lietuva tuos pačius kriterijus atitiko tik 2015–aisiais. Lietuvos banko skaičiavimais, Lietuva, 2007 metais neįsivedusi euro, per šešerius metus prarado apie 7 mlrd. litų, kurie būtų padėję lengviau įveikti sudėtingą ekonominio nuosmukio etapą.

	 Tiesa, net ir be euro finansinė narystės ES nauda Lietuvai buvo ženkli. 2007–2013 metų laikotarpiu Lietuvai skirta daugiau kaip 23 mlrd. litų ES struktūrinių fondų investicijų, kurios kasmet sudarydavo apie ketvirtadalį šalies biudžeto. Todėl imta vytis ES gerovės lygį – kaip jau minėta, iki narystės Lietuvos BVP vienam gyventojui tesudarė 46 proc. ES vidurkio, bet jau 2011 metais šis atotrūkis sumažėjo iki 62 proc., o 2014–aisiais sudarė apie 75 proc. ES vidurkio. „BVP, kad ir koks kritikuotinas būtų kriterijus, parodo pažangą, ypač vertinant vienam gyventojui. Turime kriterijų, kuris patvirtina pažangą. Dabar artėjimas prie ES vidurkio nebėra toks spartus, galbūt išsisėmė pradinis narystės impulsas ir reikia daryti daugiau namų darbų, bet pirmas dešimties–penkiolikos metų laikotarpis, net ir su ekonomine krize, buvo pažangos etapas“, – šiuos skaičius interpretavo Gitanas Nausėda.

	 Kai susėdome vienoje Vilniaus kavinių, šiame asmenyje mačiau patyrusį ir daug metų makroekonominius rodiklius įvairiais pjūviais nagrinėjantį vieno didžiųjų bankų specialistą, kuris dar nebuvo paskelbęs apie planus siekti Lietuvos Respublikos Prezidento posto.

	 Nausėda siūlė į narystę ES žvelgti mąstant ne apie jos savaiminius pliusus ar minusus, o pirmiausiai nagrinėjant, ką galėjome pasirinkti vietoj to. „Alternatyvų, bent mūsų regiono šalims, iš esmės nebuvo. Galbūt variantų būta Norvegijai ar Šveicarijai, kurios nėra narės, bet išlaiko specifinį santykį su ES, tačiau mums stojimas buvo esminis sprendimas, leidęs pakelti pragyvenimo lygį ir šalies ekonominį potencialą per gana trumpą laikotarpį, – gurkšnodamas arbatą sakė jis. – Negavus reikšmingų ES finansinių injekcijų, ko gero, Lietuvos ekonomika būtų augusi, tačiau daug lėčiau. Tad narystė buvo racionalus būdas pakelti ekonominę gerovę per minimaliai trumpą laiką.“

	 Nors bendri Lietuvos ekonomikos rodikliai įstojus į ES sparčiai augo, gyventojai yra ypač nepatenkinti augančia socialine atskirtimi. Statistika šioje kategorijoje nėra palanki – Lietuva yra tarp pirmaujančių ES valstybių pagal pajamų nelygybę, ir, kai kuriais duomenimis, pagal šį neigiamą kriterijų lenkia visas likusias ES šalis. Kitaip tariant, kylant ekonomikai turtingesnių gyventojų pajamos auga, bet didelė dalis visuomenės ir toliau turi pragyventi iš itin mažų pajamų ir patirti skurdą. Ar negalėtume teigti, kad tokiu atveju ką tik minėti gražūs skaičiai maskuoja niūresnę realybę?

	 „BVP vienam gyventojui savaime nemaskuoja, nes norint vertinti socialinę atskirtį reikia tiesiog žiūrėti kitus rodiklius, – svarstė Nausėda. – BVP augimas vienam gyventojui neatsako į klausimą, ar vienos visuomenės grupės turtėjo sparčiau nei kitos. Deja, mūsų nelygybės rodiklis, vadinamasis GINI koeficientas, po narystės nemažėjo – priešingai, augo. Tai nusako trivialų dalyką, kad integracija savaime nesprendžia nelygybės problemos. Visgi narystę ES turėtume laikyti tik fonu, nes pajamų nelygybės bėdos yra jau mūsų pačių nacionalinės politinės darbotvarkės ir prioritetų klausimas.“

	 Ekonomistas ne visai sutiko su teze, kad Lietuva blogai skirsto ES paramos lėšas. Dažnai pažymima, jog Lietuvoje ES parama nuguldavo į „betoną“, o ne buvo investuojama į žmonių kvalifikacijos kėlimą, darbo vietų kūrimą. Todėl turime gausybę gražiai sutvarkytų gatvių, kultūros centrų ir parkų, tačiau mažai pasiturinčių gyventojų, kurie jais naudotųsi.

	 „Galima atsistoti į išminčiaus pozą ir sakyti, jog toks pinigų skirstymas buvo klaida. Bet man atrodo, kad tai yra gana natūralu. Net jei vertintume ne valstybę, o atskirą individą, turbūt sutiktume, kad gavus didelę dovaną pirmiausiai tikėtinos investicijos į buto remontą ir naują automobilį. Tik po to atsiranda dėmesys asmens tobulėjimui, kelionėms ir pan. Turint omenyje tai, kaip nykiai atrodė mūsų regionas tik įstojus į ES, investicijos į infrastruktūrą tampa suprantamesnės“, – sakė Nausėda.

	 Skverų tvarkymai buvo natūralus ES paramos naudojimo etapas, dabar jis pasibaigė. „Naujas finansavimo laikotarpis turi būti kitoks – atrodo, valdžia tai supranta, bet investicijų panaudojimas, deja, vyksta vangiai. Savivaldybės ima performuoti prioritetus, nes puikiai mato, kad ima trūkti investicijų, trūksta verslo, o gražūs parkai tam menkai padės. Priešingai, jei nebus žmonių, nebus ir kam išlaikyti tą jau sukurtą infrastruktūrą. Dėl to steigiasi verslo parkai, laisvosios ekonominės zonos (LEZ). Tiesa, reikia pripažinti, kad rezultatai skirtingi: Kauno LEZ rodo gerus rezultatus, o, tarkime, Ramygalos LEZ – ne.“

	 Ramygalos ekonominės zonos, į kurią investuota 16 mln. litų, situaciją geriausiai atspindi dvi antraštės. 2008 metais „Lietuvos žinios“ viltingai rašė, kad „plynas laukas Ramygaloje neš pinigus“. Nepraėjus nė dešimtmečiui, „Sekundė“ įvertino realią padėtį, pavadindama tekstą „Milijonai į bulvių lauką“. Beje, bulvės nebuvo tik žurnalisto metafora – šiame pramonės parke, kuriame verslas taip niekada ir nesuvešėjo, vietiniai tikrai ėmė auginti bulves. Tuo tarpu didžiulėmis JAV, Vokietijos ir kitų šalių kompanijomis besidžiaugianti Kauno LEZ sugebėjo pritraukti apie pusę milijardo eurų investicijų.

	 Panaikintos kliūtys kelionėms ir darbui ES viduje bei netolygus ekonomikos augimas greitai atvėrė naują Lietuvos problemą – emigraciją. Jau 2004–2007 metais šalį paliko apie 135 tūkst. žmonių, tai sudarė apie 4 proc. bendro tuometinio gyventojų skaičiaus. Ir lūkesčių, kad tai tik laikina emigracijos banga, nebūta. Anot tuo metu procesus žiniasklaidoje komentavusio prof. Donskio, emigravimo iš Lietuvos tempai ir mastai nebeatrodė normalūs, tačiau žmonės ieškojo išeičių, nes nesijautė saugūs. „Lietuviškoji tikrovė neteikia saugumo ir stabilumo, nes joje dominuoja viskas, kas būdinga ankstyvajai kapitalizmo ir modernizacijos fazei – rizika, netikrumas, neaiškumas, nestabilumas ir nesaugumas. <...> Mes esame ankstyviausios ir žiauriausios kapitalizmo fazės visuomenė. Mes fetišizuojame prekes, daiktus ir darbą. Bet ir darbą mes fetišizuojame tik už jo galimus rezultatus – ne kaip saviaktualizacijos, savęs įprasminimo ir gyvenimo komforto dalyką, o kaip kelią į sėkmę, galią, karjerą ir panašiai. <...> Sykiu Lietuva stipriai primena „didžiosios depresijos“ laikų Ameriką. Monopolijos, stambiojo kapitalo skverbimasis į visas gyvenimo sritis, gangsteriai ir jų kontroliuojami policininkai bei politikai – visa tai iki skausmo pažįstamas paveikslas“, – savo straipsnyje dienraštyje „Klaipėda“ rašė akademikas. Receptų, kaip pažaboti spartų gyventojų skaičiaus mažėjimą dėl emigracijos, iki šiol nėra.

	 

	
 EPIZODAI, KAI BUVOME ES EPICENTRE

	 

	 Vis dėlto integracija į ES nėra susijusi tik su ekonomika, finansiniais instrumentais bei siekiu išsiderėti kuo didesnę paramą. Lietuva taip pat pradėjo „politinį žaidimą“ – nuolatines derybas su dar beveik trisdešimties valstybių atstovais dėl bendros ES pozicijos įvairiausiais klausimais. Tarp jų – ir santykiai su Rusija, kurie, griežtėjant Putino valdymo sistemai, ėmė vis labiau komplikuotis.

	 Ilgą laiką ES ir Rusijos politinis dialogas buvo apibrėžtas jau minėto Partnerystės ir bendradarbiavimo susitarimo, įsigaliojusio 1997 metais. Atsižvelgiant į kintančią situaciją, ES tuoj po įvykusios plėtros pradėjo svarstyti atnaujinto susitarimo pasirašymo galimybę ir pavedė Europos Komisijai dėl to pradėti derybas su Kremliumi. Visgi Lenkija nusprendė pasinaudoti teise blokuoti šias derybas, mat nuogąstavo dėl Rusijos sprendimo drausti lenkiškos mėsos eksportą į Rusiją. Lietuva palaikė Varšuvos poziciją, nes turėjo savų bėdų. Naftotiekis „Družba“, kuriuo rusiška nafta buvo tiekiama į „Mažeikių naftą“, pavadinime skelbė apie draugystę, bet 2006 metais buvo sustabdytas dėl niekada nesibaigsiančio „remonto“. Tapo akivaizdu, kad tai ne techninė problema, o paprasčiausias politinis spaudimas, išnaudojant Rusijos įtaką energetikos sektoriuje. Kremlių supykdė tai, kad Lietuva nusprendė parduoti „Mažeikių naftą“ Lenkijos, o ne Rusijos įmonei.

	 Lietuvos ir Lenkijos principingumas kurį laiką blokavo derybas su Rusija, tačiau 2008 metais, po rinkimų Lenkijoje ir naujosios valdžios pasiekto susitarimo su Rusijos valdžia dėl mėsos eksporto, Varšuva atsitraukė. Tuo metu Lietuva savo pozicijos nepakeitė.

	 Vilnius ir toliau reikalavo, kad derybų su Rusija mandate Komisija specifiškai pažymėtų probleminius ES ir Rusijos santykių aspektus. Tai nebuvo vienišos valstybės spyriojimąsis bandant apginti nacionalinius interesus, mat Lietuva kėlė iš esmės visai Europai aktualius klausimus. Jei ES strateginė partnerystė su Rusija yra svarbi, tai ES narėms Rusijos kaimynėms ši partnerystė dvigubai svarbesnė. Mes pirmieji laimime arba nukenčiame kintant ES ir Rusijos santykių pobūdžiui“, – tuo metu sakė užsienio reikalų ministras Petras Vaitiekūnas.

	 Mūsų diplomatai akcentavo kelis dalykus. Visų pirma, buvo keliamas klausimas dėl jau minėtų energetikos sektoriaus problemų – naftotiekio „Družba“ ir Rusijos tarptautinių susitarimų nesilaikymo. Antra, Lietuva kovojo dėl to, kad dokumentuose būtų paminėtos Medininkų žudynės ir Sausio 13–osios kraujo praliejimas, taip pat reikalauta atlyginti Baltijos valstybėms okupacijos padarytą žalą. Galiausiai Lietuva prašė atkreipti dėmesį į Moldovos ir Sakartvelo teritorinio vientisumo pažeidimus. Moldovoje į priekį nejudėjo „įšaldyto konflikto“ Padnestrėje – separatistinėje teritorijoje, kuri formaliai laikoma Moldovos dalimi, bet yra saugoma Rusijos karių, – sureguliavimas, tuo metu Sakartvele vis labiau kaito aistros dėl Abchazijos regiono (jau vėliau, ES atnaujinus derybas su Rusija, nesutarimai peraugo į atvirą Rusijos ir Sakartvelo karą).

	 Lietuva savo tikslą pasiekė – praktiškai visi šie reikalavimai tapo ES ir Rusijos derybinių dokumentų turiniu. Žinoma, lietuviams teko atlaikyti spaudimą. Daugelis ES valstybių politikų pripažino, kad Vilniaus pastabos buvo pagrįstos ir svarbios. Sulaukta paramos iš Estijos, netgi iš Didžiosios Britanijos. Bet formaliai Lietuva buvo viena. Tad ir susitaikyti su tuo, kad nedidelė šalis, vos prieš kelerius metus įstojusi į ES, ryžtingai stabdo didžiųjų galių politinę darbotvarkę, Vakarų Europos diplomatams nebuvo lengva. Ypač Vokietijos socialdemokratams, kurie buvo valdančiojoje koalicijoje su Merkel centro dešiniaisiais ir visuomet siekė glaudesnių santykių su Rusija. Taip pat ir prancūzams.

	 Prisimindamas šią situaciją Martikonis pabrėžia, jog tai buvo neįkainojama didžiosios politikos pamoka. „Kartais atrodo, kad stojimas į ES reiškė istorijos pabaigą – galime atsipalaiduoti, keliauti po pasaulį, gerti latės kavą ir valgyti kruasanus. Visgi yra ir išbandymų. Pirmiausiai – ne tik mokytis žaisti pagal bendras taisykles, bet ir apginti nacionalinius interesus. Šios diskusijos apie ES ir Rusijos santykius buvo mūsų krikštas. Tada tikrai jutome, kaip į mus žiūri visas ES narių klubas. Neslėpėme, kad mums dėl problemų su Rusija skauda labiau nei kai kurioms kitoms šalims. Taip pat įsisąmoninome, kad ES be mūsų pritarimo negali judėti į priekį. O kitos narės turėjo suvokti, jog ES yra nebe mažas šalių būrelis, o tuo metu 27 valstybės su savo požiūriais, istorinės atminties skirtumais. Iš senųjų ES narių pusės turbūt kilo visokių svarstymų – kodėl mes jas priėmėme, kodėl patys prisidarėme papildomų problemų... Bet mums tai buvo egzistencinis siekis.“

	 Dar vienas svarbus etapas bet kuriai naujai ES valstybei – pirmininkavimas ES Tarybai. Visos ES valstybės narės rotacijos tvarka Tarybai pirmininkauja po 6 mėnesius. Per šį pusmečio laikotarpį pirmininkaujanti valstybė atsiduria dėmesio centre, mat diriguoja visų lygių posėdžiams Taryboje ir padeda užtikrinti darbo sklandumą. Kartu pirmininkavimas yra geriausia proga pademonstruoti narės brandą ir gebėjimą efektyviai dirbti su Briuselio biurokratija. „Banaliai kalbant, ES nare tampi tada, kai išgyveni pirmininkavimo etapą. Tarsi karuselėje... Ateina tavo eilė pasireikšti. To neišvengsi, kaip krikščionių vaikas neišvengia krikšto“, – šypsojosi Martikonis.

	 Lietuva iš anksto žinojo, kad didysis išbandymas jos lauks 2013 metų antrajame pusmetyje. Kaip ir visos pirmininkaujančios valstybės, Lietuva galėjo nusistatyti savo politinius prioritetus ir pasinaudoti reta galimybe formuoti visą ES darbotvarkę. Lietuva tarp svarbiausių savo tikslų minėjo siekį stiprinti krizės pasekmes tebejaučiančios ES finansinį stabilumą, skatinti ekonomikos augimą ir mažinti nedarbą. Vis dėlto pagrindiniu akcentu daugelis vadino ES Rytų partnerystės politikos, apimančios ne ES nares Baltarusiją, Armėniją, Azerbaidžaną, Moldovą, Ukrainą ir Sakartvelą, vystymą. Lietuvos pirmininkavimą turėjo vainikuoti ES Rytų partnerystės viršūnių susitikimas, kuris 2013 metų pabaigoje vyko Vilniuje. Į jį suvažiavo visi aukščiausi ES politiniai lyderiai, taip pat valstybių partnerių atstovai. Tad jau pirmininkavimo pradžioje buvo akivaizdu, kad laukia didelis renginys; tik turbūt mažai kas tikėjosi, kad nuo Vilniaus bus imtas skaičiuoti iš esmės naujas visos Europos geopolitinių santykių su Rusija etapas.

	 Vargu ar Lietuvoje kas nors išmano pirmininkavimo subtilybes geriau nei Raimundas Karoblis. Nors šiandien jis pirmiausiai siejamas su gynybos klausimais, mat eina Krašto apsaugos ministro pareigas, jo karjeroje ilgą laiką dominavo ES temos. 2007–2010 metais Karoblis dirbo Lietuvos nuolatinės atstovybės ES ambasadoriumi ypatingiems pavedimams, taip pat atstovu viename iš ES Tarybos komitetų. Nuo 2010–ųjų tapo ambasadoriaus rangą turinčiu nuolatiniu Lietuvos atstovu ES, tad tiesiogiai formavo tiek pasirengimo pirmininkavimui etapą, tiek patį pirmininkavimo procesą.

	 Šiandien, net ir galvoje zujant mintims apie Lietuvos gynybos planus ir ginkluotės įsigijimus, Karoblis noriai leidžiasi į prisiminimus apie darbą ES. Akivaizdu, kad tai artima jo širdžiai, todėl susitikimas Ministerijoje trunka gerokai ilgiau, nei planavome.

	 „Vienintelis kelias, jei norime apginti nedidelės valstybės interesus, yra aiškiai apsibrėžti prioritetus, – aiškina Karoblis. – Tai yra koridorinis darbas, nes reikia nuolatos bendrauti su kolegomis, stebėti, kas kur vyksta, teikti pasiūlymus, burti bendraminčių koaliciją – juk viena šalis rezultatų nepasieks. O koalicijos kaskart yra skirtingos –sprendžiant vieną klausimą valstybės gali būti partnerės, kitą – didžiausios priešininkės. Tačiau vyrauja supratimas, kad tai – tik darbas, jokių asmeniškumų negali būti.“

	 Lietuva į pirmininkavimą investavo tiek finansinius, tiek žmogiškuosius išteklius, mat darbų mastas lyginant su laikotarpiu, kai nereikia prisiimti tokios atsakomybės, išauga keleriopai. „Lietuvos nuolatinėje atstovybėje tuo metu dirbo per 180 žmonių – dvigubai daugiau, nei įprastai. Bet kolektyvas veikė kaip laikrodis. Lietuvos valstybės tarnyba įrodė galinti atlikti sudėtingiausias užduotis. Gaila, kad po pirmininkavimo kai kurie iš šių talentingų žmonių pasitraukė iš sistemos – net girdėdavau argumentą, jog jie yra pernelyg kvalifikuoti, kad užimtų vieną ar kitą darbo vietą...“

	 Visgi net ir geriausia komanda nenumatys kiekvienos politinės duobės. Tad Lietuvai praktiškai dar nė neapšilus teko suktis iš subtilios situacijos – bandyti užglaistyti skandalą, dėl kurio galėjo smarkiai pašlyti didžiųjų Europos šalių ir JAV santykiai. Pirmosiomis dienomis, kai buvo perimamas pirmininkavimo vairas, britų „The Guardian“ ir vokiečių „Der Spiegei“ paskelbė skandalingą informaciją, kad JAV žvalgybos tarnybos ilgą laiką šnipinėjo Europos valstybių ambasadas ir kitas įstaigas. Labiausiai domėtasi Prancūzijos ir Vokietijos atstovų susirašinėjimais, todėl šių šalių lyderiai neslėpė pykčio. „Toks elgesys tarp partnerių ir sąjungininkų yra nepriimtinas“, – sakė Prancūzijos vadovas François Hollande’as. „Juk dabar – nebe Šaltojo karo laikai“, – jam antrino Vokietijos kanclerė Merkel.

	 Kadangi Lietuva tą pusmetį buvo ES „veidas“, mūsų atstovus užgriuvo tarptautinės žiniasklaidos klausimų lavina. „Liepos pirmosiomis dienomis ruošiausi pristatyti mūsų pirmininkavimą, bet netikėtai pasklido ši informacija. Žiniasklaida iškart ėmė mane pulti: klausimai buvo tik apie tai, ar inicijuosime sankcijas prieš JAV, ar nutrauksime vykstančias prekybos derybas. Gerai, kad spėjau pagalvoti: pasakiau, jog šeimoje visko būna, iškyla problemų ir bėdų, bet jokių stabdymų nebus“, – šypsojosi Karoblis, pripažinęs, kad streso būta nemažai.

	 Ir tęsė: „Vėliau teko atsimušinėti nuo iniciatyvų bausti amerikiečius. Vakarienių metu pasivesdavau į šalį vokiečių, prancūzų atstovus derėtis, ramiai įvertinti, kur apskritai ES kažką gali padaryti. Juk žvalgyba – kiekvienos narės nacionalinio lygmens klausimas. Tokiomis akimirkomis pirmininkaujanti šalis, kad ir kokia palyginti nedidelė būtų, tampa didžiųjų veikėjų žaidimo dalimi. Privalai išlikti maksimaliai sąžiningas, nebandyti ko nors išdurti.“

	 Dar ir šiandien Lietuvos diplomatai džiaugiasi, kad pirmininkavimo metu pasirodėme solidžiai. Ne tik krizinėse situacijose, bet ir dalyvaudami įprastame teisės aktų leidimo procese, kuris buvo ypač produktyvus. Vidutinis priimtų teisės aktų skaičius per pirmininkavimo pusmetį būdavo apie 55, o tada, kai pirmininkavo Lietuva, gerokai perkopė šimtą. Tą iš dalies lėmė aplinkybė, jog Lietuva ES darbą koordinavo prieš pat 2014 metų Europos Parlamento rinkimus pradedant įsigalioti naujai, 2014–2020 metų ES finansinei perspektyvai.

	 Nepaisant teisės aktų skaičiaus ar sėkmingų viešųjų ryšių akcijų, Lietuvos pirmininkavimas visgi bus atsimenamas dėl vienos temos – Ukrainos. Artėjant Viršūnių susitikimui, kuris Vilniuje vyko lapkričio pabaigoje, Ukraina su tuometiniu lyderiu Viktoru Janukovyčiumi balansavo ant svarbaus pasirinkimo ribos. Lietuvoje Ukrainai buvo siūloma pasirašyti svarbų Asociacijos ir laisvosios prekybos susitarimą, panašų į tą, kurį savo kelio į ES pradžioje sudarė Lietuva. Bet buvo ir alternatyva – Ukraina galėjo atmesti šį ES pasiūlymą ir iš esmės pademonstruoti, jog lieka Rusijos įtakos zonoje.

	 Kremlius neslėpė, kad Kijevo bandymai suartėti su Vakarais sulauks griežto atsako, tad Janukovyčius blaškėsi. Iš pradžių atrodė, jog Ukraina visgi pasirašys susitarimą, mat suartėjimas su Europa žadėjo spartesnę ekonominio augimo perspektyvą. Bet pats prezidentas, dominavęs Ukrainos politinėje sistemoje po esminių reformų taip ir neatnešusios 2004–ųjų „Oranžinės revoliucijos“, visuomet buvo artimesnis Rusijai. Todėl Kremliaus spaudimas padarė savo.

	 Anot Karoblio, iki pat paskutinės akimirkos nebuvo aišku, kas bus nuspręsta. „Busimojo susitikimo gairės buvo derinamos ne Vilniuje, o Briuselyje. Turėjome nemažai manevruoti ES viduje – mes siekėme, jog dokumentuose būtų aiškiai parašyta, kad Rytų partnerystės šalys turi „europinę perspektyvą“ ir kada nors galės įstoti į ES. Bet Prancūzijoje, Vokietijoje būta skepsio, nenorėta Ukrainai pažadėti pernelyg daug. Todėl mėginta „europinės perspektyvos“ nuostatą „išplauti“, padaryti ją abstraktesnę.“

	 Likus vos kelioms dienoms iki susitikimo Vilniuje Ukraina oficialiai paskelbė, jog Asociacijos susitarimo nepasirašys. Neabejojama, jog tai didele dalimi nulėmė Kijevo ir Maskvos susitarimas, pagal kurį Rusija ant bankroto ribos balansavusiai Ukrainai pažadėjo 15 mlrd. JAV dolerių vertės ekonominės pagalbos paketą ir trečdaliu sumažino dujų kainas.

	 „Ukrainos pareiškimas, kad susitarimas nebus pasirašomas, buvo netikėtas, – sakė Karoblis. – Pas mus iš anksto atvyko Ukrainos premjero patarėjas, ėmė skųstis, kad sutartis su ES bus per didelė finansinė našta, kad bus pernelyg sunku tai įgyvendinti... Manėme, kad galbūt tai tėra ukrainiečių taktiniai žaidimai, žadėjome visokeriopą paramą, bet to nepakako. Regis, viską nusvėrė Rusija.“

	 Bet tai dar nebuvo pabaiga. Išliko nedidelė viltis, jog situaciją dar kartą aukštyn kojomis apvers paskutinės minutės diplomatinės pastangos, kai į Lietuvą sugūžės visi aukščiausi Europos lyderiai. Tikėtasi, kad jie įtikins Janukovyčių persigalvoti. Šio veiksmo vieta – Lietuvos Didžiosios Kunigaikštystės valdovų rūmai.

	 „Ukrainos prezidentas vėlavo atvykti. Kadangi Lietuvos prezidentė pagal protokolą visus atvykstančius vadovus turėjo pasitikti prie durų, mums viršuje teko spręsti problemą – tie ES šalių prezidentai ir premjerai, kurie atvažiavo laiku, nuobodžiavo. Teko juos „sušildyti“, bet nepavyko to padaryti tol, kol nepaprašėme papildomų užkandžių, alaus ir vyno. Tada svečiai šiek tiek atsipalaidavo, pavyko lengviau užmegzti pokalbį. Kai Janukovyčius galiausiai pasirodė, jis ne tik nepersigalvojo, bet ir ėmė visus auklėti, barėsi, kad europiečiai Ukrainai norėjo duoti pernelyg mažai. Buvome šokiruoti. Kitą rytą tęsėsi tie patys pamokslai... Galiausiai pavyko jį nuraminti – jei jau nepasirašo susitarimo, tebūnie, bet lai ir neauklėja kitų“, – politinių diskusijų subtilybes prisiminė dabartinis ministras.

	 Vienam Vilniaus įvykiuose dalyvavusiam diplomatui įstrigo kanclerės Merkel įspūdžiai. Pusryčiaujant „Kempinski“ viešbutyje, mano pašnekovą ir kelis kitus pareigūnus Vokietijos vyriausybės vadovė užklupo netikėtai: „Už nugaros netikėtai pasigirsta moteriškas balsas: „Ar galiu prie jūsų prisėsti?“ Atsisukame – o ten stovi Merkel. Greitai surandame laisvą kėdę. Ji visuomet bendrauja labai paprastai, tačiau šį sykį atrodė tarsi žemę pardavusi – pasirodo, prieš ateidama ji bendravo akis į akį su Janukovyčiumi, bandė paskutinį sykį jį perkalbėti. Sėdėdama prie stalo, Merkel pasižiūrėjo į vieną iš mūsų ir sako: „Žinote, jaučiu jums didžiulę pagarbą, nes neįsivaizduoju, kaip jūs jį iškentėjote. Su juo neįmanoma.“ Manau, kad tai taip pat buvo jos lūžio taškas, kai ji suprato, kokia didžiulė atsakomybė už Ukrainos ateitį tenka Vokietijai.“

	 Tad Janukovyčius palaidojo glaudesnių santykių su ES perspektyvą. Bent jau taip atrodė tuo metu. Tačiau realybė buvo kitokia. Kai tik Ukrainos vyriausybė paskelbė stabdanti pasirengimą Asociacijos sutarties pasirašymui – tai įvyko likus maždaug savaitei iki suvažiavimo Vilniuje, – Kijeve prasidėjo protestas. Keli tūkstančiai jaunų žmonių, susitarę socialiniuose tinkluose, atvyko į centrinę sostinės aikštę nešini ES vėliavomis ir šūkiais, kad nori į Europą. Nors oras buvo žiemiškas, o perspektyvos pakeisti prezidento sprendimą atrodė nerealios, žmonių masė kasdien tik augo. Prasidėjo tai, kas vėliau buvo pavadinta Maidanu arba Orumo revoliucija, perbraižiusia Europos žemėlapį bei esmingai pakeitusia Vakarų ir Rusijos santykius.

	BE UKRAINOS RUSIJA NEGALI BŪTI IMPERIJA, O SU UKRAINA, PAPIRKTA IR TADA PAVERGTA, RUSIJA AUTOMATIŠKAI TAMPA IMPERIJA.

	 ZBIGNIEWAS BRZEZINSKIS

	 

	 

	JŪS VADINAT SAVE „VYRESNIAISIAIS“,

	JŪSŲ DAUG, BET, DEJA, JŪS BEVEIDŽIAI,

	MES JAUNESNI, BET NE GIMININGI,

	JŪS DIDŽIULIAI, O MES – DIDINGI.

	 ANASTASIA DMITRUK,

	 EILĖRAŠTIS „NIEKADA MES NEBŪSIME BROLIAIS“

	 

	 

	LIETUVIAI! UKRAINA SU JUMIS!

	 MINIOJE IŠKELTAS PLAKATAS 1991 METŲ

	 SAUSIO 13–OSIOS ĮVYKIŲ VILNIUJE METU

	 

	 


 

	 

	 2013 metų gruodžio mėnesį atvykau į Kijevą. Žiniasklaida skelbė, kad protestai Maidane ne tik nerimsta, bet ir stiprėja. Ukrainiečiai, nusivylę dar viena valdžios išdavyste, pamynusia jų lūkesčius dėl šviesesnės ateities, neketino atsitraukti. Daugelis sukilusiųjų neturėjo aiškaus tikslo, politinės programos ar juo labiau lyderio. Žinoma, buvo reikalaujama, kad prezidentas Janukovyčius atsistatydintų, tačiau svarbiausia – ne konkretūs asmenys, o tai, kad Ukraina pasikeistų iš esmės. „Nebeturime ko prarasti“, – sakė ne vienas Maidano protestuotojas.

	 Specialioji policija „Berkut“, tiesiogiai pavaldi prezidentui ir kur kas geriau finansuojama nei kitos jėgos struktūros, bandė išblaškyti Kijevo centre besirenkančią minią jėga; gruodžio viduryje vienas pirmųjų naktinių šturmų prieš keliolika tūkstančių protestuotojų truko net aštuonias valandas. Apie artėjantį puolimą įspėjo net kelias valandas skambėję aplinkinių maldos namų varpai – tūkstančiai žmonių spėjo susitelkti, sutvirtinti improvizuotas barikadas iš padangų, senų baldų ir automobilių nuolaužų ir eilėmis susikibti už parankių. Aikštė buvo apginta. Jų tikėjimą stiprino vėliavos, dainos ir malda.

	 Smurto protrūkis protestuotojų ne išgąsdino, o tik dar labiau įkvėpė; garsiai apie tai kalbėjo ir žiniasklaida, kurios atstovų nuo šturmo vykdytojų smūgių negelbėjo šviesą atspindinčios liemenės su užrašu „Press“. Netrukus Maidane budėjo nebe dešimtys, o šimtai tūkstančių žmonių. Savaitgaliais, manoma, ir beveik milijonas.

	 Kijevas – milžiniškas, beveik trijų milijonų gyventojų miestas, tad atvykus į oro uostą ar važiuojant centro link iš pirmo žvilgsnio neatrodė, kad vyksta kažkas ypatinga. Žmonės ėjo į darbus, veikė viešasis transportas, kavinės. Tiesa, keli automobiliai pralenkė mus su didžiulėmis pro langą plevėsuojančiomis ES vėliavomis, tačiau neatrodė, kad visai greta vyksta kažkas panašaus į revoliuciją.

	 Maidano aikštė tapo miestu mieste. Norint patekti į pagrindinę aikštės dalį, reikėjo eiti tarp barikadų, pro vieną iš gausybės įėjimų, kuriuos nuolatos stebėdavo budrios savanorių akys. Vietos gyventojai mums pasakojo, kad siekiama išvengti bet kokių provokacijų, todėl griežtai draudžiama į aikštės apylinkes patekti neblaiviems ar radikalią simboliką dėvintiems asmenims. Mums, su Lietuvos trispalve ant pečių, keliai visur buvo atviri.

	 Viduje veikė maitinimo zona, ten buvo galima pasivaišinti sumuštiniais, koše ar karšta arbata – padėklai ištuštėdavo akimirksniu, mat temperatūra lauke buvo gerokai žemiau nulio. Kuopelės savanorių su oranžiniais statybininkų šalmais ir „skydais“ iš faneros treniravosi atremti busimąsias puolimo bangas. Kiekvienai iš kuopelių, kurias sudarė dažniausiai nieko bendro tarpusavyje iki tol neturėję žmonės, vadovavo vyresnieji, todėl didžiausios pastangos buvo nukreiptos į taktiką ir veiksmų koordinavimą, o ne į fizinę jėgą. Atsirado ir „laisvalaikio pramogų“ – scenoje vykdavo koncertai, politikai sakydavo ugningas kalbas, nors nė viena jų neprilygdavo emocijoms, sukildavusioms, kai būdavo giedamas Ukrainos himnas.

	 Kai kas bandė aiškinti, kad šis protestas – dirbtinis, kažkam reikalingas, kažkieno finansuojamas. Tačiau nusipirkti pasiaukojimo ir atmosferos, kuri tvyrojo Maidane, nebuvo įmanoma. Kur kas realiau buvo už pinigus suorganizuoti atsakomąjį protestą, vadinamąjį Antimaidaną, kurį laiką vykusį visai netoliese ir siekusį išreikšti paramą valdžiai. Mums priartėjus prie šio sambūrio ir išvydus kelis tūkstančius autobusais suvežtų, į aptvertą teritoriją suvestų įvairių įmonių darbuotojų, nuolatos žvilgčiojančių į laikrodžius ir gurkšnojančių gėrimus, atsekti pagrindinį jų motyvacijos šaltinį nebuvo sunku. Šie protestai vyko visiškai greta vienas kito; bet tikėjimą tuo, kas daroma, skyrė šviesmečiai.

	 Tikrajame Maidane šaltis sparčiai stingdė kūną – jau po kelių pasivaikščiojimo valandų norėdavosi atsidurti patalpoje. Besišildantieji lauke degino viską, kas įmanoma, todėl dūmų kvapas buvo aštrus. Tie, kurie dalyvavo Sausio įvykiuose Vilniuje, pajutę šį kvapą nejučiomis mintimis grįždavo į Lietuvos laisvės kovų laikotarpį. Žinoma, apie elementarius patogumus neverta net kalbėti. Nepaisant to, tūkstančiai žmonių ištisas savaites leido tokiomis sąlygomis, nakvojo palapinėse nežinodami, kas jų laukia vos po kelių valandų. Dar vienas šturmas? Dar vienas smurto protrūkis? O gal ir šūviai?

	 Šūvių buvo. 2014 metų sausį Ukrainos prezidentas pasirašė drakonišku pramintą įstatymą, kuriuo iš esmės uždraudė bet kokius protestus šalyje. Nesilaikantiesiems grasinta baudžiamąja atsakomybe ir 15 metų kalėjimo. Netrukus buvo pradėti fiksuoti pranešimai apie pirmuosius žuvusiuosius – daugeliu atvejų tikslios jų žuvimo aplinkybės nebuvo žinomos, bet buvo aišku, kad žaizdos – šautinės. Dar didesnė tragedija įvyko vasario pabaigoje, kai per kelias dienas nežinomi snaiperiai nušovė per 100 protestuotojų, tarp jų ir kelis policijos pareigūnus. Vaizdo įrašai, kuriuose aidint šūviams protestuotojai desperatiškai slepiasi už medžių, šiukšlių dėžių arba šliauždami bando pasiekti priedangą, iki šiol stingdo kraują. Dešimtys krito taip ir nesugebėję pasislėpti. Šiuos vaizdus mačiau jau būdamas Vilniuje; buvo sunku suvokti, kaip greitai didelis Europos miestas gali virsti barbariškų nusikaltimų, kurių nėra kam sustabdyti, vieta. Vos keliomis savaitėmis anksčiau vaikščiojau tomis gatvėmis ir ieškojau, kur galėčiau išgerti kavos; neatrodė, kad artėjama tokių tragedijų link, o dabar liejosi kraujas. Iki šiol ginčijamasi, kas nutiko tomis dienomis, kas buvo tie snaiperiai ir kieno įsakymus jie vykdė. Galbūt tai buvo nueinančio režimo desperatiškas bandymas sustabdyti griūtį? O gal trečiųjų šalių įsikišimas?

	 Kritusieji vėliau buvo praminti „Dangiškąja šimtine“, pagerbiant tuos, kurie paaukojo gyvybes dėl teisingesnės Ukrainos. Netrukus po jų žūties Janukovyčius paliko prezidento postą ir slapčia pasitraukė iš šalies. Tačiau visa tai – jau pasekmės, kurių priežastys slypi istorijoje.

	 

	
 NEPAVYKĘ PIRMIEJI NEPRIKLAUSOMYBĖS DEŠIMTMEČIAI

	 

	 Ukraina atkūrė nepriklausomybę 1991 metais. Sovietų Sąjungoje ši respublika buvo viena skurdžiausių, pagal išsivystymo lygį lenkusi tik Azerbaidžaną, Sakartvelą, Kirgiziją, Tadžikistaną ir Uzbekistaną. Ukraina, tradiciškai besikliaunanti derlingos žemės vaisiais, sunkiai atsitiesė po dviejų pasaulinių karų, Golodomoro, dar labiau ją į bedugnę bloškė kolektyvizacija ir stalinistinė industrializacija. Todėl Ukraina, būdama didžiausia valstybe iš tų, kurių teritorija driekiasi tik Europoje, ir aštunta pagal gyventojų skaičių, dešimtajame dešimtmetyje viltingai tikėjosi pagaliau suklestėti ir pasivyti Vakarus.

	 Lūkesčiams nebuvo lemta išsipildyti. Sukurti demokratinę valstybę ir gerovę – nelengva užduotis. Dėl politinės ir ekonominės suirutės šalies BVP 1991–1996 metais kasmet sumažėdavo nuo 10 iki 23 proc., todėl bendras BVP lygis per pirmuosius trejus metus krito perpus. Tokiomis sąlygomis nesusikūrė efektyviai funkcionuojančios valstybės institucijos, gyventojai vengė mokėti mokesčius, už kuriuos vis tiek negaudavo kokybiškų viešųjų paslaugų, įsigalėjo šešėlinė ekonomika. Greitai apskritai išblėso tikėjimas teisės viršenybės principu, o Ukraina „užsitarnavo“ labiausiai korumpuotos Europos valstybės etiketę.

	 Kai kam atrodė, kad Ukrainos ekonomiką išgelbės sovietinė sunkioji pramonė, bet ji, pasaulinės konkurencijos sąlygomis ir be dotacijų iš sovietinio centro, netrukus tapo nekonkurencinga. Be to, didžiąsias įmones perėmę oligarchai ėmė kontroliuoti ir politinę sistemą. Skaičiuojama, kad 2008 metais penkiasdešimties turtingiausių Ukrainos oligarchų valdomas turtas siekė net 85 proc. viso Ukrainos BVP.

	 Posovietinė Ukraina dažnai lyginama su Lenkija, nors tai ir nėra iki galo tikslu – juk Ukraina visais aspektais buvo integruota į Sovietų Sąjungą, o Lenkija išlaikė bent šiokį tokį ekonominį savarankiškumą. Pagal kitus svarbius kriterijus, tiesa, jos turi panašumų. Pavyzdžiui, abejose valstybėse gyvena apie 40 milijonų gyventojų, o 1991 metais Lenkijos ir Ukrainos nominalus BVP skyrėsi palyginti nedaug, maždaug 10 proc. – Ukrainoje jis siekė 77,5 mlrd., Lenkijoje – 85,5 mlrd. JAV dolerių. Bet būtent šis statistinis kriterijus parodo, kaip situacija pasikeitė per beveik tris dešimtmečius: 2017 metais Ukrainos BVP (112 mlrd.) prilygo vos penktadaliui Lenkijos BVP (524 mlrd.), o apie demokratijos veikimo kokybę ar korupcijos lygių skirtumus nėra ką ir kalbėti.

	 Galiausiai Ukrainai nepavyko įveikti vidinių skirčių. Tai valstybė, kurioje ryškus lingvistinis, kultūrinis, religinis ir net ekonominis susiskaldymas. Politikos mokslininkai iki šiol nagrinėja rinkiminius žemėlapius, kuriuose matyti skirtingas požiūris į kandidatus Vakarų ir Rytų Ukrainoje. Gyvenantieji vakarinėje dalyje dažniausiai palaikydavo tuos politikus, kurie žadėdavo glaudesnę integraciją su ES ir NATO, o rytuose populiariausi politikai visuomet pabrėždavo gerus santykius su Rusija. Todėl Ukraina, priešingai nei Lenkija ar Baltijos valstybės, taip ir neišsklaidė vidinių abejonių, kokiu keliu žengti. Visuomenės nuomonių apklausos dažniausiai rodydavo, kad norinčiųjų integruotis į ES yra maždaug tiek pat, kiek teigiančiųjų, jog reikia glaudžiau bendradarbiauti su Rusija ir siekti narystės šios šalies sukurtoje Eurazijos ekonominėje sąjungoje. Padėtis drastiškai pasikeitė tik Maidano įvykių metu ir po to, kai svarstyklės aiškiai pakrypo į ES pusę. Dabar manančiųjų, kad šaliai reikėtų siekti tapti ES nare, yra 54 proc., o palaikančiųjų Eurazijos ekonominės sąjungos scenarijų liko vos 14 proc. Panašios tendencijos pastebimos ir keliant klausimą apie Ukrainos narystę NATO.

	 

	
 ES IEŠKO KELIO Į RYTUS

	 

	 Kol Ukraina dvejojo, ES ieškojo būdų bendradarbiavimui paskatinti. Visi puikiai suprato, kad Ukrainos narystė ES yra labai tolima – jei apskritai įmanoma – perspektyva, todėl būtini tarpiniai etapai. Juo labiau kad jei buvo abejojančiųjų Ukrainos svarba Europai, tai jų gerokai sumažėjo pirmąją 2006 metų dieną. Rusijai ir Ukrainai nesutariant dėl rusiškų dujų kainų, jų tiekimas Ukrainai buvo nutrauktas. Kadangi Ukraina rusiškas dujas naudoja ne tik pati, bet ir yra tranzitinė šalis iki joms pasiekiant ES valstybes, dujų stygių šaltuoju metų laiku tiesiogiai pajuto Slovakija, Slovėnija, Lenkija, Vengrija, Italija, Prancūzija ir kitos ES valstybės. Analogiška krizė pasikartojo ir 2009 metais, tik tą sykį ji truko ne kelias dienas, o kone dvi savaites. Su nepatogumais susidūrė ir milžiniškų nuostolių patyrė bent dešimt Europos šalių. ES lyderiams buvo akivaizdu, kad reikia tvaresnių santykių, antraip krizės kartosis.

	 Proveržis ES ir Ukrainos, taip pat kitų kaimyninių valstybių, santykiuose įvyko tik 2009 metais, kai ES inicijavo Rytų partnerystės politiką. Šios politikos tikslas – skatinti ES bendradarbiavimą su šešiomis kaimyninėmis valstybėmis – ne tik su Ukraina, bet ir su Sakartvelu, Moldova, Armėnija, Azerbaidžanu ir Baltarusija. Šios krypties „architektai“ – Bildtas, tuometinis Švedijos užsienio reikalų ministras, puikiai pažįstamas dėl indėlio Lietuvai integruojantis į ES dar dešimtajame dešimtmetyje, ir Radoslawas Sikorskis, ilgametis Lenkijos užsienio reikalų ministras, kurio įvaizdis Lietuvoje gana kontroversiškas.

	 Su Sikorskiu susitikome Harvardo universitete. Jis pasitraukė iš didžiosios politikos 2015–aisiais, nors dar tų pačių metų pradžioje buvo Lenkijos Seimo maršalka. „Bent jau diplomatinį pasą išsaugojau“, – juokėsi jis.

	 Jo politinė karjera smarkiai susvyravo po to, kai 2014 metais kilo skandalas paviešinus privačius Sikorskio pokalbius su buvusiu Lenkijos finansų ministru Jaceku Rostowskiu viename Varšuvos restoranų. Juose Sikorskis ne itin diplomatiškai kalbėjo apie britų premjerą Cameroną, kaltindamas jį pataikavimu partijos euroskeptikams. Kritika buvo adresuota ir JAV, teigiant, kad amerikiečių saugumo garantijomis pasikliauti nebeverta. Kituose nutekintuose pokalbiuose kliuvo ir Lietuvai, kurią Sikorskis norėjo paauklėti dėl nesutarimų strateginiais Mažeikių naftos, kurią kontroliavo Lenkijos bendrovė „Orlen“, valdymo klausimais. Ir anksčiau jo santykis su Lietuva, švelniai tariant, buvo komplikuotas; 2011 metais Sikorskis pareiškė, kad nesilankys Lietuvoje tol, kol čia nebus leista vietos lenkams rašyti savo pavardžių lenkiškais rašmenimis. Jis buvo Lenkijos diplomatijos vadovas, taigi nebuvo tik eilinis – tarpvalstybiniai santykiai tuo metu buvo ne patys geriausi.

	 Nors asmeninę politinę karjerą Sikorskiui teko pristabdyti, ambicijų – ne tik nacionalinių, bet ir tarptautinių – niekada netrūko. Vienu metu jis buvo tarp kandidatų į NATO Generalinio sekretoriaus postą, o 2014 metais, po Europos Parlamento rinkimų, tik per plauką nebuvo paskirtas ES vyriausiuoju įgaliotiniu užsienio reikalams ir saugumo politikai. Tad palikus Lenkijos parlamentą Sikorskiui netrūko pasiūlymų, kol galiausiai jis tapo Harvardo universiteto vizituojančiu dėstytoju, keliskart per metus besidalijančiu mintimis su studentais.

	 Būdamas Kembridže, negalėjau nepasinaudoti proga su juo susipažinti – ypač todėl, kad daugelis paskaitų vyksta itin mažose, penkių–septynių studentų grupelėse. Man pasisekė ne tik dėl paskaitų, bet ir dėl įprastos dėstytojų JAV praktikos po jų nepasididžiuoti ir išlenkti alaus bokalą greta universiteto esančiame studentų bare. Kartą diskutuojant, dešiniau manęs sėdėjo Sikorskis, kairiau – jo žmona, prestižinės Pulicerio premijos laureatė, viena iš „Washington Post“ redaktorių Anne Applebaum.

	 „Na, aš šią politiką praktiškai ir sukūriau, – kalbėdamas apie Rytų partnerystę pasitikėjimo savimi nestokojo pašnekovas. – Pirminė idėja buvo paskatinti Ukrainos, Sakartvelo ir kitų šios politikos dalyvių bendradarbiavimą tarpusavyje – sukurti savotišką rytinį Vyšegradą ir įtikinti, kad jos gali dirbti tarpusavyje ir ilgainiui gali būti svarstomos kaip galimos ES narės.“

	 Prie Sikorskio dar bus sugrįžta, bet, norint suprasti ES Rytų politiką, negalima pamiršti Arnoldo Pranckevičius. Nors jis dar nėra sulaukęs nė keturiasdešimties, jo tarptautinės politikos kelias – itin platus. Jis daug metų praleido mokydamasis užsienyje, 2004–2005 metais dirbo prezidento Adamkaus patarėju, o 2006 metais – kaip vėliau paaiškėjo, ilgam – jo karjera nukrypo į Briuselį. Pradžia – Europos Parlamento delegacijų santykiams su Rusija, Ukraina ir Baltarusija administratorius (tai nebuvo aukšta pozicija buvusiam prezidento patarėjui, kaip vėliau pats šypsodamasis pripažino, bet tai buvo puiki galimybė stiebtis į viršų gilinantis į visada įdomią santykių su kaimyninėmis valstybėmis Rytuose temą). Netrukus ši „investicija“ pasiteisino, mat Pranckevičius buvo pastebėtas ir paskirtas Europos Parlamento pirmininko Jerzy Buzeko patarėju, o vėliau pratęsė darbą ir Buzeką pakeitusio kito Europos Parlamento pirmininko Martino Schulzo komandoje. Pastaruoju metu Pranckevičius yra Europos Komisijos atstovybės Lietuvoje vadovas.

	 Žvelgdamas į praeitį Pranckevičius pažymi, kad mintis apie kažką panašaus į Rytų partnerystės politiką Briuselyje buvo brandinama ilgai, dar gerokai iki Bildto ir Sikorskio konkrečių žingsnių. Jau 2007 metais tuometinis Europos Komisijos vadovas Jose Manuelis Barroso Maskvoje Putinui pranešė, kad ES planuoja turėti specialią politiką Rytų partneriams. Iš esmės buvo pasakyta, kad Europa imasi iniciatyvos, bet nenori nieko daryti už Rusijos nugaros, nes laiko šią šalį tos pačios politikos dalimi. Tikslai buvo gana aiškūs – sukurti bendrą ekonominę erdvę, pasirašyti prekybinius susitarimus, judėti vizų liberalizavimo link. Putinas atsakė, jog Rusija yra pernelyg didelė, kad veltųsi į tokį daugiašalį formatą – anot jo, ES ir Rusijos dialogas turi būti tik dvišalis. Tad Kremlius dar gerokai iki Krymo ar Donbaso žinojo, kas vyksta, nes ES nieko neslėpė.“

	 Netrukus po šių diskusijų Putinas pasitraukė iš prezidento posto, užleisdamas jį Dmitrijui Medvedevui. Tuo metu Vakaruose būta didelių lūkesčių, kad Rusijos politika keičiasi ir santykiai su ja tik gerės.

	 „Medvedevas, būdamas prezidentu, vykdė vadinamąją modernizacijos politiką, bandė sudaryti įspūdį, kad nori atkurti santykius su užsienio partneriais. Todėl kartu su Buzeku nuvykome į Maskvą iškart po Smolensko tragedijos, kurią Lenkija išgyveno itin jautriai, – sakė Pranckevičius. – Iki šiol prisimenu, kad negalėjau patikėti, kokie mandagūs buvo rusai, kaip šiltai mus sutiko ir kiek daug kritikos pakentė. Pavyzdžiui, Buzekas, visą gyvenimą kovojęs už žmogaus teises, pasinaudojo proga išsakyti nuoskaudas dėl žurnalistės Annos Politkovskajos nužudymo, Michailo Chodorkovskio įkalinimo ir pan. Buvo galima tikėtis audringos Kremliaus reakcijos, tačiau Medvedevas viską išklausė be galo ramiai. Šalia jo sėdėjo užsienio reikalų ministras Sergejus Lavrovas ir Dūmos pirmininkas Borisas Gryzlovas, jie nuleidę akis tylėjo. Medvedevas pavedė Lavrovui kitą dieną išsamiai pristatyti visas šias bylas, todėl šis, sukandęs dantis, pateikė mums oficialią rusiškąją versiją. Šiandien tai atrodo kaip kino filmo scenarijaus verta situacija, nes nieko panašaus negalėtume tikėtis. Net Rusijos disidentai, su kuriais susitikome to vizito metu, mums sakė, kad kažkas Rusijoje keičiasi ir kad ES turi duoti jai šansą. Kai taip kalba disidentai, netikėti sunku.“

	 Nors lūkesčiai dėl geresnių santykių su Rusija nepasiteisino, Rytų partnerystės politika liko – 2019 metais bus minimas jos dešimtmetis. Šiuo metu netrūksta teigiančiųjų, kad Rytų partnerystė savo tikslų per dešimtmetį nepasiekė, tačiau Sikorskis tokiai nuomonei nepritaria. „Tai didelė sėkmė, ypač jei lygintume su Viduržemio jūros šalių programa, kuri veikia dešimt ar penkiolika metų ilgiau, bet jokių tvarių rezultatų nepasiekė. Rytinėje pusėje Sakartvelas, Ukraina ir Moldova jau yra pasirašiusios Asociacijos susitarimus, šių šalių piliečiams taikomas bevizis režimas – o tai itin reikšminga, nes šių valstybių piliečių pasai yra vertingesni nei kai kurių kitų valstybių piliečių asmens dokumentai. Bet problemos, kurios kyla palaikant santykius su dabartinėmis ES narėmis Vyšegrade, vėl atkūrė Vakaruose įsigalėjusius stereotipus apie tai, kad Rytų Europa yra „kitokia“. Todėl nieko keista, kad menksta noras dar labiau išplėsti šio regiono šalių ratą. Žlugdome tai, dėl ko patys esame suinteresuoti.“

	 Tad šiandien Ukraina yra ir pasirašiusi Asociacijos susitarimą, ir liberalizavusi vizų režimą, ir vykdanti kitas struktūrines reformas. Bet kelias to link buvo itin sudėtingas, mat drama prasidėjo dar gerokai prieš Maidaną.

	 

	
 KAIP ES UKRAINOS POLITINIUS KALINIUS VADAVO

	 

	 Karo su Rusija dėl to, kad Ukraina ketino pasirašyti Asociacijos susitarimą, nelaukė niekas. Europoje visada buvo politikų, teigusių, kad reikėtų atsižvelgti į Kremliaus kritiką dėl Vakarų organizacijų plėtros; visgi pirmiausiai grėsmė buvo matoma NATO, o ne ES plėtros atžvilgiu. Juo labiau kad Ukrainos vadovas buvo Janukovyčius – politikas, kurį Putinas atvirai rėmė tiek 2004–ųjų, tiek 2010 metų prezidento rinkimuose, todėl Kijevo politiniai lyderiai neturėjo Rusijai kelti nuogąstavimų. Juk iškart po pergalės 2010–ųjų rinkimuose Janukovyčius pasirašė sutartį su Rusija – pratęsė Rusijos karinės bazės Kryme nuomos laikotarpį iki 2042 metų, o mainais už tai gavo nuolaidą dujoms.

	 Vis dėlto nuo 2004 metų šis tas pasikeitė. Anot jau cituoto britų diplomato Bondo, Rusijai prireikė nemažai laiko suprasti, kad Asociacijos susitarimai susiję ne tik su prekyba. Tai – ir europietiškų standartų perėmimas, ir teisės viršenybės stiprinimas, ir kovos su korupcija principų diegimas. Jei Rusijos kaimynystėje ims dygti stiprios valstybės, Kremliaus įtaka susvyruos. „Perėmus ES veikimo modelį užkulisiniai susitarimai su vietos politikais, taip paplitę šiame regione, taptų kur kas sunkiau įgyvendinami. Kai šalys vykdo realias reformas ir išsprūsta iš korumpuotos planinės ekonomikos erdvės, jos tampa savarankiškos ir mažai priklausomos nuo Putino. Ne veltui Rusijos vadovas kartoja, kad visų svarbiausia yra stabilumas, o pokyčiai kelia grėsmę. Jei Ukrainos istorija būtų sėkmės istorija, šį argumentą nesunkiai paneigtume, nes būtų įrodyta, kad pokyčiai gali baigtis sėkme. Tai tampa iššūkiu Putino naratyvui, kokia turi būti Rusija ir kojai siekti.“

	 Tad ES Rusijai, priešingai, nei manoma, gali būti kur kas didesnė problema nei NATO. Juk visi puikiai supranta, kad Aljansas nepuls Rusijos. NATO pajėgų skaičiai Vidurio ir Rytų Europoje net po Krymo aneksijos ir vykstant karui Donbase yra nedideli ir nesulyginami su tuo, kas buvo Šaltojo karo pabaigoje. Iki 2014–2016 metų turbūt beveik visos valstybės, įstojusios į NATO, mažino gynybos biudžetus. Turint JAV saugumo garantijas niekas nenorėjo investuoti į gynybą, tad naujosios NATO narės Rusijai kelia netgi mažesnę tiesioginę grėsmę nei anksčiau. Rusijos veiksmai Kryme, žinoma, tapo šaltu dušu, finansavimas ėmė augti, bet vis tiek rusų regione turimi kariniai pajėgumai nesulyginami su tuo, ką priešpriešina NATO.“

	 Nors Rusijoje ir būta nerimo dėl galimo Ukrainos suartėjimo su ES, nuogąstavimus turėjo gerokai sumažinti faktas, kad Rytų partnerystės pradžioje ES ir Ukrainos santykiai buvo pašliję. Visos viltys pasiekti konkrečių rezultatų atrodė galutinai sužlugdytos, kai 2011 metų pabaigoje buvusi premjerė Julija Tymošenko buvo nuteista septyneriems metams kalėti dėl korupcijos – šią bylą Vakarai traktavo kaip politinį Janukovyčiaus susidorojimą su oponente, kurią jis vos prieš kelis mėnesius mažiau nei milijono balsų persvara nugalėjo šalies vadovo rinkimuose. ES politikams tai buvo ženklas, kad Ukraina žengia izoliacijos nuo Vakarų keliu, o tai reiškia didesnę politinę ir ekonominę priklausomybę nuo Rusijos.

	 Toks Kijevo ir Europos sostinių politinis atšalimas atvėrė galimybių langą netikėtam veikėjui – Europos Parlamentui. Juk suprasta, kad didžiųjų Europos valstybių politiniai lyderiai perspektyvų glaudesniems santykiams su Ukraina artimiausiu metu nemato.

	 Visgi pats Janukovyčius, net ir neslėpdamas simpatijų Rusijai, niekada iki galo neužvėrė durų Asociacijos susitarimui. Todėl Europos Parlamento vadovas Martinas Schulzas nutarė surizikuoti. Paskata proveržiui tapo futbolas, mat Vokietijos, Jungtinės Karalystės, Prancūzijos ir kitų šalių lyderiai paskelbė 2012 metų Europos futbolo čempionato, vykusio Lenkijoje ir Ukrainoje, boikotą (mačai Lenkijoje nebuvo boikotuoti). Europos Parlamentas neskubėjo daryti to paties. Kai Briuselyje viešėjo Ukrainos premjeras Mykolą Azarovas, Schulzas jam netikėtai pareiškė: „Įvarėte save į kampą nuteisdami Tymošenko, todėl aš noriu jus išgelbėti nuo jūsų pačių ir padėti jums išeiti iš šios aklavietės.“ Europos Parlamentas pasiūlė surengti specialią aukšto lygio diplomatinę misiją; Ukraina turėtų įsipareigoti atverti visų valstybės institucijų, teismų, kalėjimų duris tam, kad būtų surinkta ir objektyviai įvertinta informacija apie Tymošenko bylą. Jokių analogiškų tarptautinių misijų tuo metu nebuvo.

	 „Reikėjo matyti Azarovo veido išraišką išgirdus tokį pasiūlymą, – šypsodamasis pasakė Pranckevičius. – Jis tikrai to nesitikėjo, todėl iškart paprašė trumpos pertraukėlės, kad galėtų paskambinti Janukovyčiui į Kijevą. Pritarimas iš ten buvo gautas.“

	 Janukovyčius, neprieštaraudamas tokiai iniciatyvai, veikiausiai siekė kelių tikslų. Pirma, surengti politinį spektaklį, „išdurti“ naivius europiečius ir galbūt legitimizuoti visą Tymošenko teisminį procesą ES akyse. Antra, jo paties įvaizdžio pagerinimas ES valstybėse galėjo tapti paskata pasirašyti Asociacijos susitarimą su ES arba bent jau paskatinti ekonominį suartėjimą. Ukrainos prezidentas puikiai suvokė būtinybę bent šiek tiek balansuoti tarp Rytų ir Vakarų, todėl intensyvesnė prekyba su ES šalimis Ukrainos ekonomikai būtų buvusi naudinga; be to, ribotas integracijos mastas neturėjo būti suvokiamas kaip strateginio lygmens grėsmė Kremliuje. Juolab kad įspėjamųjų signalų iš Maskvos Janukovyčius, manoma, negaudavo taip dažnai, kaip galėtų atrodyti, mat Putinas Ukrainos prezidentą ilgą laiką ignoravo, nevengdavo ir pamokyti (pavyzdžiui, atšaukdavo ilgą laiką planuotus susitikimus, nors Janukovyčius jau būdavo pakeliui). Tad Ukrainos lyderis žaidė dvigubą žaidimą, kuris galiausiai paskandino jį patį.

	 Misijai ES pasirinko du patyrusius buvusius politinius lyderius. Aleksanderis Kwasniewskis 1995–2005 metais ėjo Lenkijos prezidento pareigas, tad puikiai išmanė Ukrainos situaciją. O Patas Coxas 2002–2004 metais vadovavo Europos Parlamentui ir nė neslėpė, kad iki šios misijos, kaip ir daugelis airių, apie Ukrainą nežinojo beveik nieko. Kad ir kaip būtų, šių dviejų politikų tandemas užtikrino ir platų ES narių geografinį atstovavimą, ir skirtingą situacijos matymo perspektyvą.

	 Futbolas, jau minėta, sukūrė palankią terpę veikti – pirmasis vizitas įvyko būtent tada, kai Ukraina žaidė atidaromąjį čempionato mačą su Švedija. ES misijos atstovai, vengdami „malonių paslaugų“ iš Ukrainos valdžios, atsisakė kvietimo stebėti rungtynes VIP sektoriuje ir tam pasirinko viešbučio vestibiulio televizorių. Bet ukrainiečių pergalė (2:1) tikrai nepakenkė pirmiesiems susitikimams. Pirmiesiems iš daugelio, nes vėliau paaiškėjo, kad į Ukrainą buvo nuvykta beveik trisdešimt kartų; keliolika kartų susitikta su prezidentu Janukovyčiumi, premjeru, vyriausybės nariais ir generaliniu prokuroru. Daugybę sykių aplankyta ir Tymošenko. Tai, kas prasidėjo kaip bandymas surinkti faktus apie bylą, galiausiai virto realiu tarpininkavimu tarp Vakarų remiamos Tymošenko ir Janukovyčiaus.

	 Tiesa, tos misijos dalyvis Pranckevičius prisiminė, kad jau pirmasis susitikimas su Janukovyčiumi, net ir futbolo pergalės fone, aiškiai parodė, jog pasiekti rezultatų bus sudėtinga. „Po to, kai jis kelias valandas be pertraukos detaliai kalbėjo apie Tymošenko bylą, mes supratome, kaip tai jam yra asmeniška. Po šios varginančios kalbos nebebuvo ko pridurti, tad susiklostė kiek komiška situacija: Kwasniewskiui pasakius, jog  Janukovyčius išties gerai informuotas, jis sutriko ir atsakė, kad tiesiog „skaito daug laikraščių.“

	 Tymošenko gulėjo ligoninėje, ši ligoninė tapo „geriausiai saugoma teritorija visoje Ukrainoje“. Norint ten patekti reikėdavo pereiti tris patikros postus su gausybe ginkluotos apsaugos ir metalo detektorių. Be to, patalpoje, kur buvo Tymošenko, veikė aštuonios stebėjimo kameros, akylai fiksavusios net dušo erdvę. Tai tapo pirmuoju europiečių tikslu – pareikalauta filmavimą nutraukti. Į prašymą buvo atsižvelgta, nors iliuzijų, kad pokalbiai nėra slapčia įrašomi, niekas neturėjo.

	 Kadangi buvo aišku, jog tikėtis Tymošenko išlaisvinimo artimiausiu metu sudėtinga, ES atstovai nusprendė veikti žingsnis po žingsnio ir netrukus gavo platesnius savo misijos įgaliojimus. Nuo šiol derybininkų siekiai turėjo apimti ne tik ekspremjerės bylą, bet ir dar kelių buvusių aukšto rango Ukrainos politikų, kurie, baigę kadencijas, atsidūrė kalėjimuose, bylas. Kitaip tariant, ES iš esmės ėmėsi selektyvaus teisingumo problemos Ukrainoje, kuri galiausiai turėjo atvesti prie Tymošenko.

	 Nuspręsta pradėti nuo lengviausios ir paradoksaliausios bylos – buvęs Ukrainos gynybos ministras Valerijus Ivaščenka buvo septyneriems metams nuteistas formaliai už tai, kad viršijo įgaliojimus privatizuojant vieną Juodosios jūros laivų remonto įmonę, nors daugybė kitų šio sandorio procese dalyvavusių pareigūnų net nebuvo apklausti. Vėliau Janukovyčius privačiuose pokalbiuose ES atstovams pripažino, kad Ivaščenka buvo toks „kvailas“, kad, atsidūręs valdžioje, nieko neprisigrobė ir nepraturtėjo (pavyzdžiui, ir toliau gyveno dviejų kambarių bute Kijevo miegamajame rajone), todėl priežastį pasiųsti jį už grotų teko sugalvoti.

	 Pranckevičius pasakoja, kad šis atvejis visus šokiravo: „Mes supratome, kad tai yra geriausia galimybė išlaisvinti žmogų. Ypač po to, kai pamatėme, kokiomis sąlygomis jis laikomas. Kai atvykome į koloniją prie Rusijos sienos, Ivaščenka atėjo į susitikimą su ramentais, sulaužytais kaulais, mat kalėjo kartu su dviem žmogžudžiais – matyt, buvo siekiamąjį palaužti psichologiškai. Penkias valandas kalbėjomės, buvo daug emocijų. Greta sėdėjo ir kolonijos vadovas, jis nenustygo, muistėsi, prakaitavo. Kai Ivaščenka buvo išvestas, Kwasniewskis tiesiai šviesiai paklausė, ką vadovas apie visa tai mano. Šis sutriko, liepė apsaugai išeiti, pats atsinešė degtinės butelį ir stiklinę, įsipylė, išgėrė ir pasakė: jei atvirai, manau, kad jis visiškai nekaltas; turėti jį čia yra didžiulis galvos skausmas, bet jie ten, Kijeve, nusprendžia, o mes turime su tuo dorotis. Sistemoje dirbu jau 30 metų, toliau taip dirbti darosi nepakenčiama.“

	 Iškart po to ES misija nuvyko pas Janukovyčių ir ėmė jį gėdinti – nejaugi buvęs ministras turi už sunkiai pagrindžiamą nusižengimą kalėti tokiomis baisiomis sąlygomis? Nejaugi reikia taip skriausti jo pensininkę žmoną ir dukrą, kurios gali jį pamatyti vos kartą per savaitę pro stiklinę pertvarą? Tokios aplinkybės, pabrėžė svečiai, didesnį Ukrainos suartėjimą su ES daro neįmanomą. Prezidentas buvo piktas, bet leido suprasti, kad sprendimai bus padaryti. Tik pridūrė manąs, jog Ivaščenka to vis tiek nėra vertas.

	 Tuomet ES atstovai išvyko iš Ukrainos, paliko Janukovyčiui manevro laisvę pačiam pasirinkti, kaip ir kada ištesėti pažadą. Po kelių savaičių buvo gauta žinia, kad vyks eksministro bylos apeliacinis svarstymas. Ukrainoje niekas nesitikėjo, kad nutiks kas nors daugiau nei senojo nuosprendžio patvirtinimas. „Mums belaukiant posėdžio, pamatėme, kad į kiemą įvažiuoja automobilis tamsintais langais iš Ukrainos prezidento rūmų ir iš jo išlipa tuometinis Viktoro Janukovyčiaus patarėjas. Su aplanku rankose jis eina tiesiai į teismo pirmininko kabinetą ir po kelių minučių išeina, tik jau tuščiomis rankomis. Automobilis išvyksta. Mes supratome, kas buvo atvežta.“

	 Bet atomazgos dar teko palūkėti, mat, pagal sovietinius kanonus, sprendimas teisme buvo skaitomas net keturias valandas, verdiktą paliekant pačiai pabaigai. „Buvo justi, kad pirmininkas pirmą kartą skaito tą tekstą – daug kur klydo, painiojo žodžius. Kai priartėjo prie paskutinio puslapio, kuriame buvo pateiktas nuosprendis, netikėtai stabtelėjo, išbalo, apsižvalgė. Galiausiai perskaitė, kad, atsižvelgiant į Ivaščenkos sveikatos būklę, jis yra paleidžiamas lygtinai teismo salėje. Tą pavyko padaryti tik po kelių minučių, nes prokurorai ir apsaugos pareigūnai nesuprato, kas vyksta. Tai buvo pirmoji pergalė, pirmasis tokios politinės reikšmės teismo sprendimo pakeitimas. Po to mūsų misijos svarba ėmė tikėti ir anksčiau skeptiškai nusiteikę Europos lyderiai“, – prisiminimais dalijosi Pranckevičius.

	 Paleistas į laisvę Ivaščenka netrukus gavo politinį prieglobstį Danijoje.

	 Panašiomis aplinkybėmis buvo išvaduotas ir buvęs Tymošenko bendražygis Jurijus Lucenka, kuris 2008–2010 metais buvo Vidaus reikalų ministras, o po Maidano revoliucijos iki 2018 metų pabaigos ėjo Ukrainos generalinio prokuroro pareigas. 2012 metais jis buvo nuteistas ketveriems metams, o vieni pagrindinių kaltinimų jam buvo tai, kad suteikė kelių tūkstančių JAV dolerių vertės finansinę paramą savo vairuotojui ir pažeidė įstatymus pasirašydamas sprendimus tuo metu, kai oficialiai buvo atostogose. ES ir JAV šį sprendimą iškart pasmerkė kaip dar vieną politinio susidorojimo atvejį.

	 Netrukus ėmė atrodyti, kad ES misijai ir vėl nusišypsos sėkmė, bet 2013 metais, vykstant apeliaciniam svarstymui, Lucenka nesusilaikė ir viešai sukritikavo Janukovyčių, tad darbą teko pradėti iš naujo. Kadangi Lucenka, kaip ir Ivaščenka, sveikata kalėjime buvo pašlijusi, siekta atkreipti dėmesį būtent į šią aplinkybę. Ukrainos lyderis nenusileido ir pareikalavo, kad Lucenka, jei nori būti anksčiau paleistas į laisvę, pasirašytų prašymą, pripažintų, kad yra kaltas ir paprašytų prezidento malonės. Bet Lucenka, akivaizdu, buvo ne iš tų, kurie nusižemina. Derybos vyko toliau. ES atstovai pasiūlė, kad laišką pasirašytų Lucenkos žmona, bet šis variantas irgi nebuvo priimtinas, mat jos santykiai su prezidentu, pasirodo, taip pat buvo komplikuoti. Galiausiai Coxas ir Kwasnievskis patys, pasinaudodami savo politiniu svoriu, parašė prašymą. Greta šio dokumento netikėtai atsirado Ukrainos žmogaus teisių ombudsmenės laiškas, kurį, spėjama, suorganizavo pats Janukovyčius – tam, kad turėtų svaresnę priežastį viešai aiškindamas savo sprendimą paskelbti malonę.

	 Bet ir malonės suteikimas dar nebuvo pabaiga. Baimintasi, kad Lucenka... nesutiks išeiti iš kalėjimo. Bent jau tol, kol nebus paleisti kiti politiniai kaliniai. ES derybinės pusės šaltiniai pasakoja tokią istoriją: Lucenka tą dieną, kai turėjo būti paleistas, buvo pažadintas šeštą valandą ryto jam liepta susikrauti daiktus. Paskui jis buvo nuvestas į kalėjimo direktoriaus kabinetą, kuriame ant stalo stovėjo dvi stiklinės, pripildytos ukrainietiškos degtinės. Nors diena dar tik aušo, kalėjimo direktorius ėmė maldauti, kad Jurijus sutiktų išeiti į laisvę. Lucenka ne tik turėjo storą odą, bet ir gerą humoro jausmą, todėl pareiškė, kad nemėgsta degtinės ir geria tik konjaką. Kalėjime tokio gėrimo nebuvo, todėl prižiūrėtojams teko važiuoti kelias dešimtis kilometrų iki miesto, nupirkti konjako ir grįžti atgal. Viskas dėl vienos stiklinės. Ir tik tada Lucenka sutiko būti paleistas į laisvę.

	 Nepaisant šių sėkmės istorijų, lūžis Ukrainos santykiuose su ES nebuvo įmanomas neišsprendus Tymošenko bylos. Laikas tiksėjo – Rytų partnerytės Viršūnių susitikimas buvo numatytas 2013 metų lapkričio pabaigoje, o jau buvo beprasidedąs ruduo. Vokietijos ir kitų ES valstybių vadovai laikėsi principo, kad Asociacijos susitarimo pasirašymas, neišsprendus Tymošenko bylos, neįmanomas. O Janukovyčius kartojo, kad susitarti nori, tačiau Tymošenko yra „raudonoji linija“, kurios jis neperžengs. Situaciją komplikavo ir tai, kad įtakingiausia Europos politikė Merkel turėjo ribotas galimybes asmeniškai įsitraukti į šį politinį procesą – tuo metu buvo ką tik įvykę Vokietijos parlamento rinkimai, tad visas dėmesys buvo sutelktas į derybas dėl naujos valdančiosios koalicijos formavimo.

	 Tiesa, artėjant susitikimui Vilniuje palankiai susiklostė kelios aplinkybės, todėl viltys anaiptol nebuvo žlugusios.

	 Pirma, atrodė, kad yra sutarta dėl visoms pusėms tinkamo scenarijaus. Vokietija sutiko priimti Tymošenko, kurios sveikata smarkiai šlubavo, gydyti pas save. Buvo suderintos logistinės ir teisinės detalės: dokumentai, lėktuvai, priimančioji ligoninė Berlyne. Antra, Janukovyčius atrodė linkstąs ją išleisti – iš atostogų buvo iškviesti Aukščiausiojo Teismo pirmininkas, pagrindiniai patarėjai, darbo grupei buvo skirta užduotis rasti tinkamiausią teisinį mechanizmą.

	 Ir kai jau atrodė, kad teliko keli žingsniai iki laimingos pabaigos, situacija vėl staiga ėmė keistis. ES misijos dalyviai tą pajuto Jaltoje, kur rugsėjį vyko tarptautinė konferencija. Joje buvo numatytas Kwasnievskio ir Coxo susitikimas su Janukovyčiumi, tačiau paskutinę akimirką jis buvo atšauktas. Oficiali priežastis – laiko trūkumas, bet vėliau sužinota, kad Janukovyčius tuo metu žaidė tenisą su vienu iš Rusijos prezidento patarėjų. Kiek anksčiau buvo pradėjęs ryškėti ir išorinis spaudimas – rugpjūčio viduryje Rusija paskelbė embargą didelei daliai prekių iš Ukrainos. Tai buvo smūgis Ukrainos ekonomikai, ženklas, kaip Kremlius vertina intensyvėjantį Janukovyčiaus flirtą su ES.

	 Tapo akivaizdu, kad Tymošenko laisvės neturėtų tikėtis. Kurį laiką dar šmėžavo alternatyvus scenarijus, pagal kurį Tymošenko būtų buvusi išleista gydytis į Vokietiją ne prezidento, o Ukrainos parlamento sprendimu, tačiau tik laikinai ir po to turėtų sugrįžti į kalėjimą. Janukovyčius veikiausiai vylėsi, kad ES atstovai atmes tokį scenarijų kaip nepriimtiną. Tokiu atveju jis įgytų argumentą, kad buvo geranoriškas, bet ES atstovai patys atmetėjo „dosnų pasiūlymą“, norėdami turėti priežasčių nepasirašyti Asociacijos susitarimo su Ukraina. ES ant šio kabliuko neužkibo ir Janukovyčiaus planą, nors ir be jokio entuziazmo, palaikė. Tiesa, ir tam jau buvo per vėlu. Antrasis Parlamento balsavimas, turėjęs patvirtinti, kad Tymošenko perkeliama gydytis į Vokietiją, galiausiai buvo atidėtas kelioms savaitėms. Tuo pat metu Ukrainos vyriausybė oficialiai pareiškė, kad nutraukia derybas dėl Asociacijos susitarimo. Desperatiški bandymai perkalbėti Janukovyčių Vilniuje, kaip jau rašyta, buvo bevaisiai.

	 Ambicingas Janukovyčiaus žaidimas artėjo prie nesėkmingos pabaigos. Ukrainos vadovas tikėjosi dvigubos sėkmės – suartėti su ES, bet neįgyvendinti realių reformų; tapti Rusijos kuriamos Eurazijos ekonominės sąjungos nare, bet tik stebėtojo teisėmis. Atrodytų, kone tobulas planas, galėjęs nutiesti kelią į pergalę būsimuose prezidento rinkimuose. Juk argumentų jį kritikuoti neturėtų nei tie, kurie nori Ukrainos suartėjimo su ES, nei tie, kurie pritaria pragmatiškiems santykiams su Rusija. Bet pirmoji dėlionės dalis – susitarimas su ES – jau buvo subyrėjusi. Netrukus už tai teko sumokėti milžinišką kainą.

	 Prieš išvykdami iš Ukrainos, Kwasnievskis ir Coxas nusprendė dar kartą aplankyti Tymošenko. „Kai premjeras Azarovas mums pranešė, kad nebus pasirašoma Asociacijos sutartis (tai įvyko pusvalandžiu anksčiau, nei buvo pranešta spaudai), mes supratome, kad toje šalyje esame nebepageidaujami, – tikino Pranckevičius. – Bet norėjome dar kartą nuvykti į Charkovą ir atsisveikinti su Tymošenko. Kilo problemų – mums ėmė aiškinti, kad Charkove tvyro didžiulis rūkas, tad nebus galimybės lėktuvui nusileisti. Kitą dieną vėl girdime, kad keliauti į Charkovą neįmanoma, nes oro uoste prasidėjo remontas. Kwasnievskio kantrybė išseko, jis paskambino Janukovyčiaus atstovei ir pareikalavo baigti šias nesąmones. Po dešimties minučių mes jau buvome pakeliui į Charkovą.“

	 „Kai nuskridome, – pasakoja Pranckevičius, – vietos protokolo tarnyba negalėjo atsidžiaugti sulaukusi tokio lygio svečių. Žmonės buvo nuoširdūs, draugiški, klausinėjo, kodėl savo atvykimą atidėliojome. Kai papasakojome istoriją apie rūką ir remontą, jie sumišo... Ligoninėje, kur buvo laikoma Tymošenko, mūsų nebenorėjo įsileisti, bet ligoninės vadovas, kuris anksčiau ne kartą buvo mus priėmęs, pamatęs apsaugos veiksmus turbūt susigėdo ir galiausiai atvėrė duris. Tai buvo emocinga akimirka, nors vilčių ją išlaisvinti nebeturėjome.

	 Kai atsisveikinome su Charkovu, mus išlydėjo su gėlėmis ir ašaromis akyse. Taip ir tolome nuo europietiškos Ukrainos. Jau pakilus į orą Kwasnievskis pasakė: „Turbūt pirmą kartą taip nerimauju dėl Ukrainos ateities.“ Delegacijos nariai buvo nekalbūs, mąstė apie tai, kas nutiko per šiuos dvejus sudėtingų derybų metus. Ir staiga tylą nutraukė Kwasnievskis: „Na tai ką, vaikinai, bent jau filmą skrydžio metu tai tikrai užsitarnavome. Ką galėtume pažiūrėti?“

	 Vienintelis DVD visame lėktuve buvo „Džeimsas Bondas: Su meile iš Rusijos.“

	 

	
 ES SANKCIJOS RUSIJAI: BŪTI AR NEBŪTI?

	 

	 Maidano įvykių metu ES atstovai stengėsi atlikti tarpininko funkciją. Kai 2014 metų vasario pabaigoje situacija tapo nebekontroliuojama ir ėmė lietis kraujas, į Ukrainos sostinę jau buvo atvykę Prancūzijos, Vokietijos ir Lenkijos užsienio reikalų ministrai Laurentas Fabiusas, Frankas Walteris Steinmeieris ir Sikorskis. Jie turėjo užduotį – pasiekti ukrainiečių opozicijos ir prezidento susitarimą tam, kad situacija stabilizuotųsi ir žmonės gatvėse nebežūtų. Sikorskis jau tuomet pripažino, kad jautėsi it per apokalipsę – aplinkui aidėjo šūviai, griaudėjo sprogimai, buvo sunku matyti ir prezidentūros pastatą, kurį gaubė dūmų uždanga.

	 Derybos buvo sudėtingos. Opozicija, kuriai atstovo Vitalijus Klyčko, Olegas Tiagnibokas ir Arsenijus Jaceniukas, nenorėjo tartis su susitepusiu prezidentu; juo labiau kad jų statusas Maidano minios atžvilgiu visada buvo kvestionuotinas; kilo pagrįstų abejonių, kad tai, dėl ko jie susitars, nesusilauks pritarimo Maidane. Juk emocijos virė, o gatvėje tebetelkšojo kraujo balos. Janukovyčius irgi dvejojo, bet jį siekti kompromiso įtikino teiginys, kad nepajudėjus iš mirties taško Ukrainoje tektų įvesti karinę padėtį, o tai praktiškai reikštų jo prezidentavimo pabaigą.

	 Pagal dokumentą, dėl kurio galiausiai buvo susitarta, Ukrainos prezidento galios turėjo būti ženkliai sumažintos, taip pat numatyti išankstiniai šalies vadovo rinkimai; paskelbta apie planuojamą amnestiją visiems protestuose dalyvavusiems žmonėms, užtikrinant protestuotojų atsitraukimą iš užimtų pastatų ir blokuojamų gatvių; galiausiai akcentuotas ką tik įvykusių žudynių nepriklausomas tyrimas. Bet Maidanui to nebuvo gana – susitarimo žmonės nepalaikė.

	 Visiškai galios ir net artimiausių jėgos struktūrų paramos netekęs Janukovyčius jau po kelių valandų pabėgo į Charkovą, o vėliau, paprašęs Putino pagalbos, išvyko į Rusiją. Netrukus Ukrainos parlamentas atstatydino iš pareigų pasitraukusį prezidentą ir numatė, kad nauji rinkimai turėtų įvykti gegužės 25 dieną. Tuo pat metu televizijoje pasirodė pirmieji reportažai iš slaptos Janukovyčiaus vilos, kurios prabanga – ir kičas – pranoko daugelio vaizduotę: 135 hektarų teritorijoje plytėjo dirbtiniai ežerai, teniso kortai, egzotiškų gyvūnų zoologijos sodas, tačiau ir jie nublanko prieš batono formos aukso luitus. Paaiškėjo, kad tuo metu, kai prasidėjo susirėmimai Maidane, Ukrainos prezidentas privačiame savo miške medžiojo šernus. Šiandien ši vila – atviras visuomenei korupcijos muziejus.

	 Vykstant šiems pokyčiams, į laisvę, Parlamento sprendimu, buvo išleista ir Tymošenko. Ji pasirodė Maidano aikštėje ir dėkojo miniai sėdėdama neįgaliojo vežimėlyje. Vos per kelias dienas Janukovyčiaus sistema visiškai subliūško.

	 Visgi tai tebuvo geopolitinių kovų pirmasis etapas. Kijeve vykstant mūšiams, ėmė bruzdėti autonominį statusą turėjęs Krymas. Kai kurie vietiniai šio pusiasalio politikai dar vasario 20 dieną garsiai skelbė neatmetantys galimybės siekti Krymo atsiskyrimo nuo Ukrainos, jei situacija šalyje išliktų nestabili. Tiesa, tokie pareiškimai nebuvo sutinkami vien išskėstomis rankomis; po kelių dienų Simferopolyje prasidėjo Maidaną palaikantis protestas, o Krymo premjeras suskubo patvirtinti, kad laikysis visų Ukrainos parlamente priimtų įstatymų.

	 Visgi Pandoros skrynia po truputį vėrėsi. Kovo 1 dieną Putinas formaliai paprašė Federalinės Tarybos leidimo naudoti karines pajėgas Ukrainos teritorijoje tol, kol situacija šalyje normalizuosis. Netrukus Krymo gatvėse pasirodė neatpažinti kariškiai; jų ekipuotė buvo profesionali, tačiau uniformos neturėjo jokių skiriamųjų ženklų. Negana to, vos prieš kelias dienas iš naujo išrinkti Krymo vietos valdžios atstovai pareiškė, kad kovo 16 dieną pusiasalyje planuojamas „referendumas“, kuriuo bus siekiama patvirtinti, jog Krymas prisijungia prie Rusijos.

	 JAV, ES, Ukraina ir kitos šalys tokią deklaraciją pasmerkė. Nors nemažai Vakarų politikų puse lūpų svarstė, kad didelės dalies Krymo gyventojų draugiškumas Rusijai nekelia abejonių, vos per kelias savaites – ir dar neatpažintų karių apsuptyje – tokios svarbos referendumai negali būti rengiami. Po kelių dienų Merkel neįprastai griežtai Vokietijos parlamente patikino, kad Krymo atvejį traktuos kaip „akivaizdų Ukrainos teritorinio vientisumo pažeidimą“, o Rusijos veiksmus – kaip „nusižengimą fundamentaliems tarptautinės teisės principams“. Balsavimas, neatitikęs tarptautinės ir Ukrainos teisės normų, dėl to, žinoma, nebuvo sustabdytas.

	 Tarptautinė bendruomenė pasmerkė Kryme vykusio vadinamojo referendumo rezultatus, pagal kuriuos beveik 96 proc. vietinių gyventojų išreiškė norą prisijungti prie Rusijos. Tai buvo traktuojama kaip teritorinė aneksija, įvykdyta panaudojant karines pajėgas. 2014 metų kovo 27 dieną Jungtinėse Tautose buvo balsuojama dėl Kanados, Kosta Rikos, Vokietijos, Lietuvos ir Lenkijos pateiktos rezoliucijos Nr. 68/262, kurioje teigta, kad Krymo referendumas yra nelegitimus, o Krymo prisijungimas prie Rusijos – neteisėtas. Tam pritarė 100 valstybių (visos ES narės, JAV ir kt.). Tik Armėnija, Baltarusija, Bolivija, Kuba, Nikaragva, Šiaurės Korėja, Rusija, Sudanas, Sirija, Venesuela ir Zimbabvė rezoliucijos nepalaikė, o dar 58 šalys susilaikė.

	 Tai buvo tik pirmas žingsnis, po kurio prasidėjo ES sankcijų Rusijai epopėja.

	 ES puikiai suprato, kad vien viešo Rusijos veiksmų pasmerkimo nepakanka; juk pirmą kartą po Antrojo pasaulinio karo faktiškai buvo įvykdyta Europos valstybės teritorijos aneksija.

	 Siekiant apžvelgti ES pritaikytas sankcijas, reikia suprasti jų taikymo politinį mechanizmą. Svarbiausius strateginio lygmens sprendimus – tokius, kaip reakcija į geopolitinę agresiją, – ES priima Vadovų Taryba. Tai aukščiausių valstybės vadovų – Vyriausybės vadovų arba prezidentų – susitikimas. Į jį kiekviena valstybė deleguoja po vieną atstovą tam, kad būtų nustatoma ES politikos kryptis, pateikiamos gairės problemoms spręsti, pasiekiami tarpvalstybiniai susitarimai.

	 Nors formaliai teisės aktai susitikimų metu nėra priimami, Taryba yra laikoma įtakingiausia ES institucija. Taip buvo ne visada. Vadovų Taryba buvo įkurta tik 1974 metais ir ilgą laiką veikė kaip neformalių diskusijų forumas. Oficialų statusą ir funkciją ji įgavo 1992 metais, o 2009 metų Lisabonos sutartimi Europos Vadovų Taryba pagaliau buvo įrašyta kaip viena iš septynių ES institucijų. Tokia institucinės raidos tendencija atspindėjo ir kryptingą įtakos augimą; iki tol daugelį dilemų, ypač pirminėse ekonominės integracijos fazėse, galėdavo išspręsti ir ES narių ministrai kartu su Europos Komisija; bet per pastaruosius kelis dešimtmečius be tiesioginio aukščiausiųjų vadovų dalyvavimo išsiversti vis sudėtingiau. Todėl ir jos nariai, nors teoriškai turi susitikti ne rečiau kaip du kartus per šešis mėnesius, praktiškai tai daro gerokai dažniau (pavyzdžiui, 2015 metais įvyko net dvylika suvažiavimų). Tą lemia nuolat pasikartojančios krizės (bent dalis jų laikomos kone „egzistencinėmis“).

	 Atvykus prie pastato Briuselyje, kuriame vyksta Vadovų Tarybos susitikimai, iškart tampa aišku, kodėl jis pavadintas „Europa“. Lygiai taip, kaip politikai bando sulipdyti bendrą nuomonę derindami gausybę skirtingų nacionalinių interesų, futuristinis pastato projektas yra kupinas tikslingo neapibrėžtumo ir gausybės spalvų. Pavyzdžiui, fasadas kuria aliuziją į ES šūkį „Suvienijusi įvairovę“, nes visi langai skirtingi, tačiau pagaminti iš ąžuolo ar panašių rūšių medienos. Be to, langų rėmų mozaika pagaminta naudojant renovuojamų ar griaunamų pastatų visose ES valstybėse medžiagas.

	 Įėjus į vidų iškart matyti „Kosminis kiaušinis“ – milžiniškas, vienuolikos aukštų kiaušinio formos atrijus pastato viduje; jame ir vyksta vadovų susitikimai. Palyginti nedidelėje salėje, kurioje aplink apskritą stalą išrikiuotos valstybių vadovų kėdės, o taip pat visų ES kalbų vertėjų kabinos, ir vėl pasitinka ta pati žaisminga spalvų įvairovė. ES narėms nėra lengva susitarti tarpusavyje dėl daugelio dalykų, bet turbūt daugiausia emocijų sukelia debatai apie bendrus politinius simbolius. Todėl nenuostabu, kad ir Vadovų Tarybos erdvė pirmiausiai perteikia visapusiškumą, o ne konkretumą.

	 Būtent Vadovų Taryba ir jos susitikimai sutraukia didžiausią tarptautinės žiniasklaidos dėmesį. Lyderiai, žengdami raudonuoju kilimu posėdžių erdvės link, trumpam stabteli ir žurnalistams papasakoja, kokia diskusija laukia arba kas buvo nuspręsta. Patys posėdžiai yra uždari, juose dažniausiai dalyvauja tik lyderiai, nors juos į Briuselį kaskart lydi bent keliolika, o kai kuriais atvejais ir keliasdešimt, delegacijų narių. Su patarėjais ir kitais, kurie lieka už kambario durų, ryšys palaikomas trumposiomis žinutėmis – tai svarbu, mat reikia konsultuotis; be to, posėdžių trukmė yra sunkiai apibrėžiama, neretai išsiskirstoma tik paryčiais. Nors didelė dalis darbo būna atliekama dar prieš susitikimą – ES narių ministrai ir ambasadoriai derina būsimas išvadas, kad vadovams netektų visko pradėti iš naujo – pirminės dokumentų versijos dažnai perrašomos premjerų ir prezidentų tušinukais.

	 Lyderių susitikimams diriguoja Europos Vadovų Tarybos pirmininkas, buvęs Lenkijos premjeras Donaldas Tuskas. Pirminėje pareiga – ne vadovauti (formaliai jis neturi tokių galių), o koordinuoti darbą, numatyti darbotvarkę ir padėti rasti konsensusą. Lenkas tapo tik antruoju politiku, paskirtu į šias pareigas, mat iki 2009 metais įsigaliojusios Lisabonos sutarties šios pareigybės apskritai nebuvo. Šiuo metu pirmininką renka visi Vadovų Tarybos nariai – kitaip ir būti negali, mat jiems aktualu paskirti žmogų, kuriuo galima pasikliauti. Būtų gana sunku įsivaizduoti, kad pirmininku galėtų tapti kas nors iš išorės, o ne iš buvusių ES valstybių vadovų tarpo.

	 Likę dvidešimt aštuoni Vadovų Tarybos nariai yra, kaip minėta, aukščiausieji valstybių vadovai. Atsižvelgiant į tai, kad daugelyje Europos šalių veikia parlamentinės politinės sistemos, daugelis jų yra vyriausybių vadovai ir tik keturi – Kipro, Prancūzijos, Rumunijos ir Lietuvos – prezidentai. Tiesa, kas tiksliai turi vykti į posėdžius, daugelio valstybių konstitucijose griežtai neapibrėžta, todėl tai tampa politinių diskusijų objektu. Lietuvoje, kai prezidente tapo Grybauskaitė, didelių abejonių dėl to, kas turėtų vykti į Briuselį, nekildavo nei su premjeru Andriumi Kubiliumi, nei su Algirdu Butkevičiumi, nei su Sauliumi Skverneliu, nors Valdo Adamkaus laikais į susitikimus neretai vykdavo ir premjerai. Tiesa, prezidentė, kurios pagrindinė konstitucinė prerogatyva yra užsienio ir saugumo politika, prieš išreikšdama Lietuvos poziciją ekonominiais ar kitais klausimais, turi gauti Parlamento mandatą.

	 Kitose valstybėse atstovavimo rebusas ne visada sprendžiamas taikiai. Pavyzdžiui, 2008 metais skirtingoms partijoms atstovavę Lenkijos premjeras Tuskas ir vėliau tragiškai žuvęs prezidentas Lechas Kaczynskis nesutarė, kuris iš jų turėtų vykti į Vadovų Tarybą. Todėl į vieną iš posėdžių jie atvyko abu – tik skirtingais lėktuvais ir skirtingu metu. Tai sukėlė kuriozišką situaciją – nors Tuskas jau sėdėjo kartu su kolegomis, į pastatą netikėtai įžengė Lechas Kaczynskis. Sumišusi apsauga nenorėjo jo įleisti, mat pagal protokolą nebuvo numatyta, kad atvyks ir antras Lenkijos atstovas. Vaizdas, kai prezidentas neįleidžiamas į pastatą nežinančių, ką daryti, tarnautojų, turėjo atrodyti keistai. Laimė, situaciją išgelbėjo tuo metu atsitiktinai ten rūkę ir situaciją matę politikai, pasirūpinę, kad prezidentas nešaltų lauke. Pastaruoju metu Lenkijai atstovauja premjeras, o ir pats ginčo objektas neaktualus, mat tiek prezidento, tiek vyriausybės vadovo poziciją užima tos pačios partijos atstovai.

	 Ši institucinė įžanga svarbi, mat, kaip ir minėta, būtent Vadovų Taryba reagavo į Rusijos agresiją Ukrainoje ir sprendė, kokių priemonių imtis. Karinio atsako scenarijus nebuvo rimtai svarstomas, todėl diskusija iškart krypo sankcijų link.

	 Sankcijos taikomos keliais lygmenimis pagal griežtumą. Pirmasis, teoriškai pats švelniausias, – diplomatinis lygmuo; pavyzdžiui, iškart prasidėjus neramumams Kryme ES atšaukė Didžiojo aštuoneto (G8) susitikimą, kuris turėjo įvykti Sočyje, taip pat suspendavo derybas su Rusija dėl vizų klausimų. Antrasis lygmuo apima personalines sankcijas asmenims, kurie tiesiogiai prisideda prie neteisėtų veiksmų, dėl kurių taikomos sankcijos. Tokiems asmenims uždraudžiama atvykti į ES, taip pat įšaldomos jų sąskaitos bankuose.12 2014 metų kovo mėnesį antrajame sankcijų lygmenyje jau buvo per 30 politikų, tarp jų – Krymo veikėjai, taip pat aukšti Rusijos politikai.

	 Galiausiai trečias sankcijų lygmuo nukreipiamas prieš atskirus Rusijos ekonomikos sektorius. Pirmosiomis konflikto Ukrainoje savaitėmis jos nebuvo realizuotos, mat brangiai atsieina ne tik sankcionuojamai valstybei, bet ir tiems, kurie sankcijas taiko. Visgi buvo pradėti rengti planai ir šiam scenarijui, mat ES niekas greito situacijos pagerėjimo nesitikėjo. Ypač aktyvi buvo Merkel. Griežtas jos tonas ir teiginiai, kad „Jei skubiai nesiimsime veiksmų, Ukraina gali nesulaukti gegužės 25 dienos“, kai buvo numatyti Janukovyčiaus įpėdinio rinkimai, stebino prie nuosaikesnės Vokietijos kanclerės retorikos pripratusius Europos lyderius.

	 Tad jau pirmuosiuose sankcijų taikymo etapuose išryškėjo, kad ne visos ES valstybės jas palaiko vienodai. „Vanagų“ – tų, kurie patys griežčiausi, – poziciją užėmė Baltijos valstybės, Skandinavijos šalys, Jungtinė Karalystė, o tam tikra prasme ir Vokietija13 bei Prancūzija. Jos akcentavo akivaizdžią Rusijos atsakomybę ir pabrėžė būtinybę imtis atsakomųjų veiksmų. Tuo tarpu Beniliukso valstybės, Austrija, Slovakija, Bulgarija, Vengrija, Kipras ir Graikija į ES reakciją žvelgė kiek skeptiškiau. Jos ypač nuogąstavo dėl ekonominio poveikio, kurį tokie veiksmai turės ES valstybėms.

	 Tuo metu situacija Ukrainoje tik blogėjo. Po įvykių Kryme neramumai išsiplėtė į rytinę Ukrainos dalį, Donecko ir Luhansko regionus. Kariniai daliniai, ir vėl be skiriamųjų ženklų, ėmė jėga užiminėti administracinius pastatus, blokuoti kelius ir kitas strategiškai reikšmingas vietas. Nei vietos teisėsauga, nei ilgus metus deramo finansavimo neturėjusi Ukrainos kariuomenė, kuriai vadovavo laikinasis prezidentas Aleksandras Turčinovas, nebuvo pajėgi sustabdyti „ginkluotų teroristų veiksmų“, kuriuos, Vakarų žvalgybos duomenimis, palaikė Rusija. Imta kalbėti, kad Krymo scenarijus pasikartos Donbase ir Luhanske, tačiau Kremlius suskubo tokias kalbas atmesti. Rusijoje buvo deklaruojama parama separatistams, kurie esą priešinasi neteisėtai po Maidano įvykių susiformavusiai Kijevo valdžiai, bet pridurta, kad Rytų Ukraina vis dėlto yra Ukrainos teritorija. Tai – geopolitinis išskaičiavimas; Rusijai naudingiau turėti milžinišką įtaką dalyje Ukrainos, kuri ateityje leistų stabdyti bet kokius centrinės valdžios bandymus suartėti su ES ar NATO.

	 Net ir drastiškas situacijos Ukrainoje blogėjimas savaime nepastūmėjo ES įgyvendinti trečiojo lygmens sankcijų. Skeptikų tebebuvo pernelyg daug, o derybos dėl kiekvieno žodžio, išreiškiamo Vadovų Tarybos susitikimų išvadose, trukdavo marias laiko. 2014 metų liepą šiame procese tiesiogiai dalyvavo ir žmogus iš išorės – Ukrainos prezidento rinkimus jau pirmame ture laimėjęs Petro Porošenka. Susiklostė kurioziška situacija – nebūdamas Tarybos nariu, Porošenka negalėjo dalyvauti tiesioginėse diskusijose su ES atstovais. Bet jungiamąja grandimi tapo Merkel, po kiekvieno reikšmingesnio žingsnio formuojant ES poziciją išeidavusi iš salės išklausyti Ukrainos atstovo nuomonės. Hermanas van Rompuy, tuometinis ES Vadovų Tarybos pirmininkas, vėliau juokavo, kad Porošenka faktiškai tapo „29–uoju Tarybos nariu“.

	 Kad ir kaip būtų, žingsnį griežčiausių sankcijų link paskatino ne politinis susitarimas, o dar viena tragedija – liepos 17–ąją, praėjus vos keliolikai valandų po dar vieno ES lyderių susitikimo, buvo numuštas virš Ukrainos iš Amsterdamo Kvala Lumpūro link skridęs Malaizijos oro linijų keleivinis lėktuvas MH17. Jau pirminis tyrimas, o ir vėlesni faktai įrodė, kad 298 gyvybes nusinešusi tragedija įvyko iš Rusijos remiamų separatistų kontroliuojamos teritorijos paleidus priešlėktuvinės sistemos „Buk“ raketą. Rusija tiek šią informaciją, tiek juo labiau savo atsakomybę neigė. Visgi gausybė nuotraukų iš palydovų, rodančių Rusijos ginklų ir karių judėjimą Ukrainos link, o taip pat „Buk“ raketos panaudojimo faktas Kremliaus argumentą, kad jis niekuo dėtas, pavertė neįtikinančiu.

	 Sugriuvo ir kai kurių ES valstybių iliuzijos, kad karas Ukrainoje yra tolimas ir ne itin aktualus. Žuvus beveik dviem šimtams Nyderlandų piliečių, kelioms dešimtims australų, britų, vokiečių, belgų ir kitų tautybių žmonių, šis konfliktas įgavo dar ryškesnį tarptautinį atspalvį. Nesiimti veiksmų buvo nebeįmanoma, ir net didžiausi skeptikai turėjo nusileisti. ES pasiryžo tam, kam rengėsi jau kurį laiką, – įvesti sankcijas, turėjusias paliesti ne tik atskirus individus, bet ir ištisus Rusijos ekonomikos sektorius.

	 Šios sankcijos apima kelias sritis. Pirmiausiai buvo nusitaikyta į Rusijos finansų sistemą, mat šios šalies bankams nebeleista imti ilgalaikių paskolų Vakaruose. Tai buvo skaudus kirtis – praradus galimybę refinansuoti veiklas imant naujus kreditus ES šalyse, Rusijos užsienio valiutos rezervai jau per pirmuosius sankcijų taikymo metus susitraukė kone trečdaliu. Antra, buvo uždraustas dvejopo naudojimo prekių (pavyzdžiui, įvairios kompiuterinės technikos, telekomunikacijų priemonių, cheminių medžiagų ir pan.), galimai skirtų kariniam naudojimui, eksportas. Trečia, Vakarai apsisprendė nebeparduoti Rusijai ginkluotės ir neeksportuoti modernių technologijų, kurios stabdo Kremliui gyvybiškai svarbaus energetikos sektoriaus plėtrą.

	 Tokios griežtos ES sankcijos neturi precedento, nes anksčiau ES nėra jų taikiusi prieš vieną iš reikšmingiausių savo prekybinių partnerių. Pavyzdžiui, Čečėnijos karo metu Rusijai taip pat buvo taikomos sankcijos, bet jų apimtys nepalyginamai mažesnės, o ir jos buvo atšauktos po labai trumpo laiko. ES sankcijos Tranui taip pat buvo itin griežtos, bet Iranas prekybiniu aspektu daugeliui Europos valstybių yra ne toks svarbus kaip Rusija.

	 Rusiją tokie ES veiksmai nustebino. Rusų žurnalistas Michailas Zygaras savo garsiojoje knygoje „Kremliaus visa kariauna. Trumpa modernios Rusijos istorija“, rašė: „Putinas nemanė, kad jo laukia rimtos sankcijos. Blogiausiu atveju buvo tikimasi Didžiojo aštuoneto (G8) susitikimo Sočyje boikoto – ir tai jau būtų vertinama kaip įžeidimas, bet prezidentas buvo pasirengęs tai paaukoti dėl Krymo. Jis buvo įsitikinęs, kad Vakarai nedrįs žengti toliau, o jei tą ir padarys, tai labai trumpam laikui. Po karo Sakartvele Rusijai taip pat buvo grasinama izoliacija, bet netrukus viskas buvo pamiršta.“

	 Priežasčių taip manyti Putinas tikrai turėjo. Ir ne tik remiantis Sakartvelo patirtimi, kuri įsimintina dėl išskirtinio ES noro kiek įmanoma sparčiau grįžti prie santykių su Rusija normalizavimo. Kaip jau minėta, ES sankcijas turi patvirtinti vienbalsiai, tad kiekviena valstybė narė turi veto teisę. Kitaip tariant, tol, kol nesusitaria visos valstybės, sprendimo priimti neįmanoma. Žinodama šią aplinkybę, Rusija kliovėsi tomis ES šalimis, su kuriomis ją siejo tvarūs ekonominiai saitai, investicijos, o galbūt ir palyginti glaudūs politiniai santykiai. Nejaugi visa tai bus aukojama dėl Ukrainos?

	 Pasirodo, atsakymas į šį klausimą yra „taip“. Ir anaiptol ne trumpam – trečiojo lygmens sankcijos, keliais etapais priimtos 2014 metų antroje pusėje, išlaikomos ir pratęsiamos jau daugiau nei ketverius metus. Knygos rašymo metu jos buvo pratęstos iki 2019 metų vasaros, ir svarių priežasčių tikėtis, kad artimiausiu metu bus švelninamos, nėra. Žinoma, galima kvestionuoti, kiek sankcijos pasiteisino – juk karas Ukrainoje vis dar tęsiasi, o Krymas ir toliau yra aneksuotas. Tačiau akivaizdu ir tai, kad po trečiojo lygmens ekonominių sankcijų karo teritorija Rytų Ukrainoje nebesiplečia, o Rusijos biudžetas patiria nuolatinį spaudimą.

	 Sudėtinga įvertinti ir sankcijų kaštus pačiai ES – juk ekonomikoje veikia daugybė veiksnių. Visgi tai tikrai nėra „pigus malonumas“. Pavyzdžiui, 2017 metų pabaigoje atliktas tyrimas ES patirtus nuostolius dėl sankcijų Rusijai ir jos atsakomųjų veiksmų įvertino 30 milijardų eurų. Šitai lėmė faktas, kad ES eksportas 2014– 2016 metais smuko kone penktadaliu. Anot Groningeno universiteto mokslininko Francesco Giumelli, didžiausią žalą dėl sankcijų patyrė Vokietija, Italija, Suomija, Danija ir Nyderlandai. Lietuva šiame tyrime atsidūrė per vidurį. O Graikija, nors dažnai išsako kritiką dėl sankcijų, nukentėjo santykinai mažiausiai.

	 Atsižvelgiant į diskusijas dėl efektyvumo ir dėl sankcijų patiriamus ES nuostolius, jų pratęsimas anaiptol nėra savaime suprantamas dalykas. Vyksta nuolatinė politinė kova tarp norinčiųjų griežtesnių sankcijų – arba bent jau esamo lygio išlaikymo – ir siekiančiųjų jas sušvelninti. Pavyzdžiui, vienas Vadovų Tarybos narių atvirai kone per kiekvieną posėdį klausė, kodėl Ukraina su naujuoju prezidentu priešakyje tebesiekia pasirašyti Asociacijos susitarimą su ES, jei tam prieštarauja Rusija. „Kas geriau – taika ar neišvengiamas karinis sutriuškinimas?“ – klausė jis, turėdamas omenyje griežtą Putino kritiką dėl Kijevo planų. „Nejaugi nebūtų geriau palikti Putinui tuos 10 ar 20 proc. Ukrainos teritorijos, kurią jis kontroliuoja?“ – svarstė jis stebėdamasis, kodėl į bendrus posėdžius niekada nėra pakviečiamas pats Rusijos lyderis.

	 Kol vyko šios diskusijos, Ukrainoje situacija blogėjo. Pirmasis paliaubų siekęs Minsko susitarimas, sudarytas Ukrainos, Rusijos, taip pat Donecko ir Luhansko separatistų atstovų 2014 metų rugsėjį, nedavė jokių rezultatų. Todėl ES ne tik taikė sankcijas, bet ir stengėsi atlikti diplomatinę tarpininko funkciją. Be to, kai Ukrainos kariuomenė tapo organizuotesnė ir ėmė spausti separatistus, į konfliktą vis labiau įsitraukė Rusijos karinės pajėgos. Tą patvirtina ir tarptautiniai stebėtojai, ir žurnalistai, ir patys ukrainiečiai. Nors Kremlius tokius teiginius nuolatos atmesdavo, 2014 metų pabaigoje Ukrainos vyriausybė paskelbė, kad Donbase yra bent 6 tūkst. rusų karių ir nesuskaičiuojamai daug karinės technikos. Tokios jėgos ukrainiečiai atlaikyti ilgai nepajėgė ir ėmė prarasti prieš tai atgautą teritoriją. 2015 metų pradžioje Ukrainos pajėgos buvo apsuptos iš dviejų pusių ties Debalcevės miestu. Keliems tūkstančiams ukrainiečių galiausiai teko trauktis palikus sunkiąją techniką, sunaikinus amuniciją ir praradus daugybę karių. Žuvusiųjų skaičius vis augo ir netrukus priartėjo prie 5 tūkstančių.

	 Ukrainai neliko nieko kita, kaip tik derėtis. Tam buvo pasitelktas kiek anksčiau sukurtas Normandijos derybų formatas. Be Ukrainos ir Rusijos, derybose dalyvavo dvi ES atstovės – Prancūzija ir Vokietija. Galiausiai 2015 metų vasarį buvo sudarytas Antrasis Minsko susitarimas. Jame nurodyta nutraukti ugnį (tačiau tik po 48 val.), atitraukti sunkiąją ginkluotę, pradėti derybas dėl rinkimų separatistų kontroliuojamuose regionuose, įgyvendinti amnestiją, uždrausti persekioti Ukrainos Donecko ir Luhansko sričių departamentų įvykių dalyvius, išvesti iš Ukrainos visas užsienio karines formuotes, perleisti Ukrainos kontrolei Donbaso bei Luhansko regionų ir Rusijos pasienio kontrolę. Taip pat buvo išreikštas ketinimas įgyvendinti Ukrainos konstitucinę reformą, kurios vienas iš svarbiausių elementų – decentralizacija.

	 Susitarti dėl šių sąlygų buvo nepaprastai sudėtinga. Rusija jautė, kad karine prasme įvykiai Donbase klostosi jos naudai, o Ukraina neturi kur atsitraukti. Todėl Prancūzijos vadovui, o ypač Vokietijos kanclerei teko didelė atsakomybė. „Labai greitai supratau, kad Putinas nori išlošti laiko ir atidėti ugnies nutraukimą kaip galima ilgesniam laikui, kad separatistams būtų suteiktas šansas apsupti Ukrainos kariuomenę ir užkariauti papildomų pozicijų. Todėl kartu su Merkel mes siūlėme <...> kuo greičiau pradėti darbą. <...> Porošenka ir Putinas nuolat kėlė vienas prieš kitą balsą. Rusijos prezidentas kartą taip susinervino, kad grasino galutinai sutriuškinti Ukrainos kariuomenę. Būtent tai ir išdavė, kad Rytų Ukrainoje yra Rusijos karių. Tuomet Putinas susivokė ir susivaldė. <...> Rusijos vadovas buvo nelankstus, neigė tiesioginį savo ryšį su separatistų vadeivomis ir sakė, kad negali už juos priimti sprendimų. Bet net ir septintą ryto, po bemiegės nakties, Putinas ir toliau reikalavo, kad ugnies nutraukimas būtų atidėtas. Norėdami pasiekti rezultatą, mes kalbėdavome apie sankcijas. Jis apsimetinėjo nesuprantąs arba negirdįs, ką sakome“, – vėliau savo memuaruose rašė Prancūzijos prezidentas Hollande’as.

	 Vadovų Tarybos posėdis buvo numatytas iškart po to, kai buvo pasirašytas šis dokumentas. Merkel ir Prancūzijos vadovas Hollande’as dėl to net vėlavo atvykti į Briuselį. Spindėti džiaugsmu nebuvo dėl ko. „Vilties žiburėlis yra... Bet reikės įveikti dar daug kliūčių, kad tai iš tikrųjų veiktų. Neturime jokių iliuzijų“, – sakė jie.

	 Vėliau paaiškėjo, kad jie buvo teisūs. Antrasis Minsko susitarimas iki šiol yra atskaitos taškas, į kurį referuojama ieškant Ukrainos ir Rusijos politinio konsensuso. Taip pat konstatuojama, kad susitarimas praktiškai neveikia. Tai užkoduota pačiame tekste ir jo dviprasmybėse. Pavyzdžiui, nesutariama, kokiu eiliškumu turėtų būti įgyvendintos dokumento nuostatos. Ukraina tikina, jog vietos valdžios rinkimai Donbase ir Luhanske yra įmanomi tik tada, kai bus užtikrinta, kad šiuose regionuose nebėra Rusijos kariuomenės, o faktiškai neegzistuojanti Ukrainos ir Rusijos pasienio kontrolė ties konfliktiniu regionu bus atkurta. Rusija, priešingai, teigia, kad sienos kontrolė galima tik įvykus rinkimams. Tad nors šios derybos kuriam laikui padėjo suvaldyti situaciją, iš tikrųjų kariniai veiksmai niekada nenutrūko ir, nors mažesniu mastu nei kruviniausiomis dienomis, tęsiasi iki šiol.

	
 SANKCIJŲ SKEPTIKAI

	 

	 Bet ir tai nenuramino abejojančiųjų, kad ES ekonominis spaudimas Rusijai nepasiteisina. Bene didžiausia grėsmė, kad sankcijos gali būti ženkliai sušvelnintos, o gal ir nutrauktos, kilo 2016 metais. Šias diskusijas inicijavo Italija, kurios jaunam ir charizmatiškam premjerui Matteo Renzi Rusija buvo reikšminga labiau dėl Sirijos, o ne dėl Ukrainos. Vidurio Rytuose tebevykstantis Sirijos karas ne tik nusinešė šimtus tūkstančių gyvybių, bet ir prisidėjo prie didžiulės migracijos į Europą bangos, ypač paveikusios Viduržemio jūros pakrantę – būtent Italiją ir Graikiją. Kadangi Rusija Sirijoje dislokavo savo karius ir turėjo didelę įtaką, Renzi vylėsi, kad tarp ES lyderių bus pasiektas konsensusas bent jau selektyviam bendradarbiavimui su Kremliumi.

	 Per vienus iš Vadovų Tarybos debatų šiomis temomis Renzi kreipėsi į griežtai Kremlių kritikuojančias Vidurio ir Rytų Europos valstybes. Jis teigė, kad požiūrių į Rusiją skirtumus lemia skirtinga ES valstybių geografinė situacija ir istorija. Esą negalima „spardyti gulinčiojo“ ir su Kremliumi elgtis per griežtai. Tokios tezės nepradžiugino Lietuvos prezidentės, ji atkirto, kad ne istorija ar geografija, o realybė Ukrainoje neleidžia ES atsisakyti principinės savo pozicijos Rusijos atžvilgiu.

	 Renzi tokiomis kalbomis siekė konkretaus tikslo. Jis norėjo, kad diskusijos apie sankcijas išliktų aukščiausio politinio lygmens – tokiu atveju įmanoma jas persvarstyti ar sušvelninti, – mat jautė laipsnišką judėjimą automatiško sankcijų pratęsinėjimo link. Daugelis ES Vadovų Tarybos susitikimų prasidėdavo Merkel ir Hollande’o prakalbomis apie pastarųjų savaičių kontaktus su Putinu ir Ukrainos lyderiais, taip pat apie Antrojo Minsko susitarimo įgyvendinimo situaciją. Kadangi šių kalbų išvados nesikeisdavo – susitarimas neįgyvendintas, vadinasi, jokių priežasčių sankcijų peržiūrai nėra, – tolesnis politinis svarstymas prarasdavo prasmę.

	 Italijai tai neatrodė teisinga, mat interesai aiškiai skyrėsi.14 Siekdami išvengti komplikacijų, prancūzai ir vokiečiai, artėjant sankcijų pratęsimo terminui, pradėdavo darbus ne vien ES, bet ir kituose tarptautiniuose susitikimuose. Pavyzdžiui, didžiųjų pasaulio valstybių suvažiavimuose Prancūzijos ir Vokietijos vadovai, padedami JAV, primindavo Italijai, kad negalima nuolaidžiauti Rusijai. Tas pats buvo pakartojama ir Vadovų Tarybos išvakarėse. Tad nors Italija – didelė ir įtakinga, mesti iššūkio Paryžiui ir Berlynui ji neturėjo galimybių. Juo labiau kad kai tik abejonės dėl sankcijų ar jų pratęsimo suintensyvėja, Rusija Ukrainoje ar kitame pasaulio krašte dažniausiai žengia žingsnį, už kurį susilaukia tarptautinio pasmerkimo ir nugrūda „švelnintojų“ argumentus giliai į stalčių.

	 

	
 VOKIETIJOS IR LIETUVOS BENDRYSTĖ

	 

	 Baltijos valstybių principinė laikysena Rusijos atžvilgiu nieko nestebina, o esminis Vokietijos vaidmuo sujungiant skirtingas ES šalių pozicijas, inicijuojant sankcijas ir jas nuolatos pratęsiant, nėra savaime suprantamas dalykas. Juk istoriškai Vokietija dažniausiai ieško glaudesnio santykio ir sugyvenimo su Rusija receptų. Bandydamas suprasti, kas paskatino Merkel politikos pokytį, nuvykau į Berlyną, Vokietijos Federalinę kanceliariją.

	 Kanclerės darbo vieta yra modernus, įspūdį paliekantis statinys pačiame Vokietijos sostinės centre. Pastatytas 2001 metais ir užimantis 12 tūkst. kvadratinių metrų, tai yra didžiausias vykdomosios valdžios pastatas pasaulyje. Pavyzdžiui, Baltieji rūmai Vašingtone yra maždaug dešimtkart mažesni. Patekti į vidų buvo stebėtinai paprasta. Pasakius, kad manęs laukia, tereikėjo pateikti asmens dokumentą ir eiti pro vieną iš apsaugos postų (į Baltuosius rūmus keletu mėnesių anksčiau įėjau tik praėjęs kelis patikros lygius). O atsidūrus uždaroje kanceliarijos teritorijoje apskritai nebebuvo kliūčių vaikščioti ten, kur tik panorėjau.

	 Kadangi atėjau anksčiau, nei buvau susitaręs, nusprendžiau įsikurti fojė prie pagrindinio įėjimo. Tai nedidelė erdvė su keliais minkštasuoliais ir staliuku, ant kurio gulėjo tos dienos laikraščiai. Be svečius registruojančios pareigūnės, kuri stebėtinai mikliai spaudinėjo kompiuterio klaviatūrą, ir kartkartėm įeinančių ar išeinančių darbuotojų, daugiau žmonių nebuvo. Tad nuobodžiaudamas ėmiau vaikštinėti iš vieno kampo į kitą (savotiška mankšta po kelių valandų sėdėjimo lėktuve) ir naršyti internete. Laikas slinko lėtai, tačiau tik iki tos akimirkos, kol suklusau išgirdęs balsą, kurį, galėjau prisiekti, jau buvau girdėjęs anksčiau. Vos kelių metrų atstumu pro mane pražingsniavo Merkel. Nežymiai linktelėjusi man ir registratorei bei šnekučiuodamasi su patarėja, ji iš lėto ėjo savo kortežo link. Jokių ženklų, kad netrukus pasirodys viena įtakingiausių planetos politikių, dar prieš akimirką nebuvo – niekas manęs nepaprašė pasitraukti, o ir apskritai kanclerę lydėjo vos vienas apsaugos pareigūnas. Tiesa, jis nebuvo sužavėtas staigiais mano rankų judesiais bandant įamžinti šią akimirką telefonu.

	 Kai galiausiai susitikau su kanclerės patarėjais, šie ėmė pasakoti, kad esminė kanceliarijos architektūrinė idėja – turėti kuo daugiau didelių langų. Tuo siekiama pademonstruoti, kad svarbiausi sprendimai Vokietijoje priimami skaidriai ir atvirai. „Na, man didesnį atvirumo jausmą kuria vaizdas, kai pro svečiams skirtą įėjimą praeina pati kanclerė“, – atsakiau. Jie šyptelėjo ir pridūrė, kad ji tokį pasirodymą surengia visiems pirmą kartą besilankantiesiems. Juokavo, žinoma.

	 Surimtėję iškart pradėjome kalbėtis apie Vokietijos ir Rusijos santykius. Buvau patikintas, kad į juos Vokietija žvelgia dvejopai. Viena vertus, kertiniu principu išlieka kartais mistiškai skambantis žodis „dialogas“ – Merkel visuomet pabrėš būtinybę susitikti, kalbėtis ir ieškoti kad ir menkiausio sutarimo tiesiogiai su pačiu Putinu. Taip elgiamasi net tuomet, kai Kremliaus veiksmai yra agresyvūs ir visuotinai smerkiami. „Dialogo“ siekis kyla iš jau aprašytos tradicinės vokiškosios Rytų politikos, kuria siekiama užtikrinti, kad būtų atsižvelgiama į pagrįstus Rusijos interesus ir žūtbūt išvengiama visiškos Rusijos izoliacijos. Be to, Rusija Vokietijai reikšminga ekonomiškai – prieš pat karą Ukrainoje ji buvo septinta svarbiausia importo ir vienuolikta didžiausia eksporto partnerė.

	 Kita vertus, prasidėjus konfliktui Ukrainoje Vokietija atliko ir kitokį, ES valstybių Jungiamosios grandies“, vaidmenį. Krymo aneksija ir agresija Donbase, Berlyno manymu, peržengė visas toleruotinas ribas. Tai ne tik nusižengimas svarbiausioms tarptautinės teisės normoms, bet ir rizika visos Europos saugumui, mat konfliktas rizikavo išplisti. Todėl ES, kaip taikos projekto, misija yra pademonstruoti, kad tokie veiksmai negali nesusilaukti pasekmių. „Galbūt mes nesame patys didžiausi „Vanagai“ ir griežčiausių sankcijų šalininkai, bet Merkel sugebėjo suvienyti ES sprendžiant šį klausimą. Taip, reikalingas dialogas, bet jis įmanomas tik parodant principinę ES poziciją“, – išgirdau Berlyne.

	 Tokia Merkel politinė misija nėra iš lengvųjų. Vokietijos kanclerė Vadovų Taryboje yra ne kartą sakiusi, jog susitikimų metu su Putinu dažnai jaučiasi žeminama. Tokių epizodų būta ir viešų. Pavyzdžiui, per vieną pirmųjų susitikimų su Putinu Sočyje šis į kambarį stebint fotografams įleido milžinišką juodą labradorą. Šuo buvo nusiteikęs draugiškai ir net prisėdo šalia Merkel, bet kanclerė perbalo iš baimės, mat po kadaise patirto įkandimo paniškai bijo šunų. Vėliau Putinas tikino to nežinojęs, bet atsižvelgiant, kaip kruopščiai planuojami tokio lygio susitikimai, sunku tuo patikėti. Tad Putinui ir Merkel susikalbėti sekasi sunkiai, nors suprasti vienas kitą tarsi neturėtų kilti bėdų – Rytų Vokietijoje gimusi Merkel kalba rusiškai15, o joje kelerius metus praleidęs Putinas – vokiškai.

	 ES sankcijų svarstymo kontekste savitą vaidmenį atlieka ir Lietuva. Tą lemia ne tik aktyvi Lietuvos parama Ukrainai, bet ir prezidentės Grybauskaitės bei kanclerės Merkel santykiai, kurie apibūdinami kaip itin šilti. Dažnai jos supranta viena kitą iš pusės žodžio.

	 Tuo stebėtis neverta. Merkel ir Grybauskaitė pirmą kartą susipažino per pietus 2005 metais. Tuo metu Lietuvos vadovė buvo Europos Komisijos narė, atsakinga už biudžeto politiką, todėl tai ir buvo pokalbio tema. Pirmieji susitikimai su įtakingąja Merkel daugeliui politikų tampa tikru išbandymu. Dažnas jų siekia prisigretinti, pasidaryti bendrą nuotrauką, netgi dovanoja dovanas. Tuo metu Grybauskaitė nuo pat pradžių su Vokietijos vyriausybės vadove buvo konkreti ir nesiekė užkalbėti danties. Merkel, protestantei iš Rytų Vokietijos, toks bendravimo būdas daug artimesnis nei dirbtiniai meilikavimai. Todėl rasti bendrą kalbą su Grybauskaite nebuvo sudėtinga.

	 Žinoma, Lietuvos ir Vokietijos įtaka skiriasi – pagal BVP, tenkantį vienam gyventojui, vokiečiai lenkia lietuvius beveik 3 kartus, o gyventojų skaičiumi – net 29 kartus. Bet tai nekliudo Merkel ir Grybauskaitei neretai veikti kaip komandai.

	 Tai reikšminga ne tik ES kontekste. 2014– 2015 metais Lietuvai baiminantis, kad Rusijos agresija gali išplisti ir į Baltijos šalis, buvo prašoma papildomų NATO saugumo garantijų. Ypač norėta Baltijos valstybėse pirmą kartą istorijoje turėti nuolatines Aljanso sąjungininkų pajėgas, kurios siųstų signalą Kremliui, kad Lietuvos, Latvijos ir Estijos nederėtų vertinti kaip nevisaverčių NATO narių. Toks sprendimas galiausiai buvo priimtas 2016 metais Varšuvoje vykusiame NATO Viršūnių susitikime. Baltijos valstybėse ir Lenkijoje nutarta dislokuoti po Aljanso karių batalioną – Lietuvoje nuo 2017 metų vasario NATO priešakinių pajėgų bataliono kovinei grupei vadovauja būtent Vokietija. Ir tai – ne atsitiktinumas.

	 Tai, kad vokiečių kariai būtų dislokuoti Lietuvoje, pavyko išsiderėti per labai trumpą derybų laiką. Lietuvos prezidentei viešint Berlyne Vokietijos prezidento kvietimu, buvo paprašyta laiko susitikimui ir su kanclere Merkel. Jo metu Grybauskaitė akcentavo, kad Vokietija nebeturėtų kompleksuoti – geopolitinė situacija nepalieka kitos išeities, kaip tik prisiimti didesnę atsakomybę už Europos saugumą. Juo labiau kad kai kuriais kitais partneriais pasikliauti taip, kaip anksčiau, akivaizdu, nebebuvo galima. Merkel, išklausiusi šiuos svarstymus, pritariamai linktelėjo, tik paprašė per bendrą susitikimą su visa Vokietijos vyriausybe apie tai dar nekalbėti. Pažadėta, kad sprendimas bus priimtas po paros. Ir išties, po 24 valandų Lietuva gavo patvirtinimą, kad vokiečių kariai atvyks; akivaizdu, kad tai buvo išskirtinai Merkel politinė valia. Bet svarbu ne tik kariai. Matydami tokius gerus santykius, į Lietuvą investuoja ir vokiečių verslininkai, pavyzdžiui, Kauno laisvojoje ekonominėje zonoje Vokietijos automobilių komponentų milžinė „Continental“ ketina įdarbinti tūkstantį specialistų.

	 Tai buvo pirmas kartas, kai Vokietija, iki šiol itin atsargiai vertinanti savo karinę galią ir jos naudojimą, pasiryžo dislokuoti karius rytinėje Europos dalyje. Visuotinio pritarimo anaiptol nebuvo – tais pačiais 2016 metais atlikta Vokietijos gyventojų apklausa parodė, jog net 57 proc. apklaustųjų mano, kad jų šalis neturėtų siųsti karių ginti Baltijos valstybių ir Lenkijos, jei jas užpultų Rusija. Nepaisant to, Merkel pasiryžo prisiimti atsakomybę, mat Lietuvos prezidentės prašymai, matant Rusijos veiksmus, buvo pagrįsti ir adekvatūs.

	 Tokia Merkel ir Grybauskaitės bendrystė matoma ir Vadovų Taryboje, kur abi lyderės ne tik turi bendrų tikslų, bet ir laikosi panašios taktikos.

	 Vokiečių atstovė per bendrus posėdžius dažnai tyli ir pernelyg nebando atkreipti į save dėmesio. Tačiau ji visada būna puikiai pasiruošusi ir išmano kiekvieną svarstomo klausimo niuansą. Šio Merkel metodo šaknys glūdi dar ankstyvoje vaikystėje. Pasakojama istorija, kaip Angelą, būdama trečioje klasėje, elgėsi per šuolių į vandenį treniruotę. Rytų Vokietijoje mokytojai ir treneriai tuo metu buvo spaudžiami atrasti busimuosius sporto talentus, kurie skintų laurus Olimpinėse žaidynėse. Iš Merkel niekas didelių pergalių nesitikėjo, tačiau šokti iš kelių metrų aukščio į vandenį vis tiek liepė. Angelą, kuri visuomet buvo gera mokinė, pakliuvo į nemalonią situaciją – paklusti ir šokti ar pasiduoti aukščio baimei. Ji užkopė aukštyn, atsistojo ant tiltelio krašto, pasižiūrėjo į vandenį ir atsitraukė. Kiti vaikai ėmė juoktis, bet Merkel toliau analizavo situaciją ir ieškojo tinkamiausio sprendimo. Galiausiai, prieš pat nuskambant pamokos pabaigos skambučiui, ji sukaupė jėgas ir nušoko. Niekas nebesijuokė. Vėliau Merkel ne kartą prisiminė šią situaciją, ypač tuomet, kai buvo kaltinama neryžtingumu, lėtu sprendimų priėmimu. Kaip ir mažoji Angelą, kuri ignoravo bendramokslių juoką, ji niekuomet nesibaimino žiniasklaidos ar visuomenės kritikos ir laikėsi savo – neskubėti, įvertinti visas aplinkybes ir tik tada nutarti, kaip elgtis. „Esu gana drąsi, kai turiu priimti sprendimą, tačiau man reikia pamąstyti. Galbūt dėl to esu mažiau spontaniška, bet visada noriu žinoti, kas man nutiks“, – sakė ji.

	 Tad Vokietijos – neabejotinai įtakingiausios ES valstybės – žodžio laukia visi, nes dažniausiai jis yra lemiamas. Tačiau kartais Vokietijai reikia pasireikšti ne pačiai, o sulaukti partnerių palaikymo.

	 Sankcijų kontekste buvo ne vienas epizodas, kai, pavyzdžiui, Italija pradeda jas kritikuoti. Tuomet Lietuvos vadovės ir Merkel žvilgsniai susiduria ir tampa aišku, kad atėjo laikas pasakyti savo poziciją. Juk tuo metu, kai atkirsti reikia principingai, Lietuvos prezidentė gali sau leisti kalbėti be užuolankų. Tokios situacijos iliustracija – jau minėtas epizodas apie Italijos bandymą akcentuoti geografinius ES požiūrio į Rusiją skirtumus.

	 Tad Lietuvos laikysena kažkuo panaši į Vokietijos laikyseną. Grybauskaitė Vadovų Tarybos susitikimų metu nėra tarp kalbančiųjų dažniausiai, bet jos kalbos būna trumpos ir aštrios, todėl ji užsitarnavo kolegų pagarbą. Dėl dalykiškumo Lietuvos vadovei neretai klijuojama „no–nonsense“ etiketė, mat nedaromos kitų, ypač ką tik išrinktų, lyderių klaidos – biurokratinis, iš anksto parengtų dokumentų citavimas ar pernelyg didelis emocijų demonstravimas. Kita vertus, tai nereiškia, kad Grybauskaitė visuomet kalba griežtai – taip būtų gerokai sunkiau tikėtis paramos Lietuvai reikšmingų sprendimų priėmimo metu. Žinoma, aktualus ir kalbinis aspektas; nors Vadovų Taryboje galima išsakyti nuomonę bet kuria ES kalba, sinchroninis vertimas sumažina įtaigumą, užgožia akcentus. O kur dar prieš posėdžius vykstantys neformalūs pasikalbėjimai, dažnai nulemiantys busimuosius sprendimus. Todėl Grybauskaitė niekada Vadovų Taryboje nėra kalbėjusi lietuviškai.

	 Bendro Lietuvos ir Vokietijos darbo rezultatu iš dalies galima laikyti ir kitą sankcijų Rusijai epizodą. 2018 metų kovo pradžioje įvykęs buvusio Rusijos agento Sergejaus Skripalio ir jo dukters apnuodijimas Jungtinės Karalystės Solsberio mieste, kurio metu nukentėjo dar beveik 20 asmenų, sukėlė šoką; tai buvo pirmas atvejis po Antrojo pasaulinio karo, kai Europoje panaudotas cheminis ginklas. ES lyderiai iškart pareiškė, jog pritaria Jungtinės Karalystės vertinimui, kad Rusija yra atsakinga už šį išpuolį, ir ėmė svarstyti, koks atsakas reikalingas. Lietuva prisidėjo prie to, kad jau posėdžio dieną, penktadienį, nepaisant kai kurių lyderių raginimų sprendimą atidėti, būtų sutarta išsiųsti iš ES valstybių dalį ten dirbančių Rusijos diplomatų. Šis žingsnis buvo žengtas artimiausią pirmadienį, kai 14 ES šalių tuo pačiu metu paskelbė apie 60 po ambasadų priedanga dirbusių Rusijos žvalgybos pareigūnų išsiuntimą namo.

	 

	
 DUJOS, DUJOS IR DAR KARTĄ DUJOS

	 

	 Nepaisant to, viena silpna vieta Vokietijos politikoje Rusijos atžvilgiu vis dėlto yra. Berlynas, principingai gindamas sankcijas dėl karo Ukrainoje, tuo pat metu tęsia dujotiekio „Nord Stream“ projektą. Antrasis šio projekto etapas, vadinamasis „Nord Stream 2“, per Baltijos jūrą sujungs Vokietiją su Rusija, taigi dar labiau padidins rusiškų dujų reikšmę Europai. Šis milijardus eurų kainuojantis vamzdis – dar vienas tradicinės Vokietijos politikos Rusijos atžvilgiu atspindys, grindžiamas teze, kad glaudesni energetiniai, verslo santykiai yra pozityvūs, mat ilgainiui paskatins Rusijos suartėjimą su Europa. Juk net 1969 metais, pačiame Šaltojo karo įkarštyje, Vakarų Vokietijos energetikos milžinė „Ruhrgas“ pasirašė dvidešimties metų sovietinių dujų importo sutartį, kuri paklojo pamatus ilgamečiam bendradarbiavimui su dujų sektoriaus kompanijomis Rusijoje.

	 „Nord Stream“ epopėja prasidėjo dar 2005 metais, kai tuometinis kancleris Schroderis paskutinėmis savo vadovavimo vyriausybei dienomis pasirašė pirmojo dujotiekio tiesimo sutartį. Iškart po to, matyt, neatsitiktinai, Schroderis buvo paskirtas vienos iš Rusijos valstybinių energetikos įmonių vadovu su maždaug 7 milijonus JAV dolerių siekiančiu metiniu atlyginimu. Be to, jis tapo asmeniniu Putino draugu. Toks staigus karjeros poslinkis kėlė pasipiktinimą tiek Vokietijoje, tiek likusioje Europoje. Visgi Schroderis ir šiandien naudojasi savo politine įtaka veikdamas kaip savotiškas lobistas, atveriantis duris „Gazprom“ ir kitoms Rusijos įmonėms į Vokietijos politikų kabinetus.

	 Net ir Schroderiui pasitraukus, projektas nesustojo, o 2015 metais buvo pasirašytas susitarimas dėl antrojo vamzdžio – „Nord Stream 2“ – statybų. Tai sukėlė furorą Baltijos valstybėse, Lenkijoje ir Skandinavijoje, mat dujotiekis kelia ne tik geopolitinių (padidins ES priklausomybę nuo rusiškų dujų importo nuo trečdalio iki 40 proc.), bet ir ekologinių abejonių. Neaiškus ir „Nord Stream 2“ praktinis pagrindimas – nauja jungtis veikiausiai neveiks visu pajėgumu, mat net ir dabartinis dujotiekis per Ukrainą tėra išnaudojamas apie 50 proc. Atrodytų, prasmingiau būtų kalbėti ne apie naują brangų projektą, o apie senojo vamzdžio modernizavimą, tačiau strateginės reikšmės projektuose praktiški argumentai ne visada patys svarbiausi.

	 Dėl šio dujotiekio priešinasi ir Kijevas, mat tiesioginė jungtis su Vokietija gerokai sumenkins Ukrainos, kaip tranzitinės dujų valstybės rusiškoms dujoms į Europą, vaidmenį. Skaičiuojama, kad dėl „Nord Stream 2“ Ukraina kasmet gali netekti 3 mlrd. JAV dolerių pajamų. Be to, Kremlius dar ir įgis papildomą instrumentą spausti Ukrainą bei grasinti apskritai nutraukti dujų tiekimą šiai šaliai (dabar tai daryti sudėtinga, nes atjungus dujas, kaip jau rašyta, jos nebepasiekia ir ES valstybių). Tad Rusijai, regis, „Nord Stream 2“ reikšmingas ne tik kaip perspektyvi investicija, bet ir kaip politinis svertas Kijevo atžvilgiu.

	 Merkel pozicija dėl „Nord Stream 2“ yra nuosaikiai skeptiška. Nors ir nedegdama entuziazmu, ji nuolatos kartoja, kad tai tėra komercinis didelių kompanijų įgyvendinamas projektas, neturintis geopolitinių motyvų. Vargu ar ką nors tai įtikina; tačiau taip pat akivaizdu, kad tol, kol Vokietijoje valdančiąją koaliciją Parlamente sudarys Merkel krikščionys demokratai su Schroderio kadaise vadovautais socialdemokratais, – o tai yra politinė realybė dar nuo 2013 metų, – tikėtis strateginių žingsnių sustabdyti šį projektą gana naivu. Juo labiau kad į tai milžiniškas lėšas investavo ir įtakingos Prancūzijos, Nyderlandų, Austrijos įmonės.

	 Beveik neabejojama, kad „Nord Stream 2“ bus pastatytas. Tiesa, projekto tęstinumui kliūčių galėtų kilti dėl Europos Komisijos. Ši institucija ne kartą skelbė, kad vertėtų „Nord Stream 2“ įvertinti vadovaujantis ES teisynu – kiltų abejonių, ar projektas atitinka bendrus ES energetikos politikos principus. Visgi toks vertinimas įmanomas tik gavus valstybių narių pritarimą, o pasipriešinimas iš jau išvardytų investuotojų yra didelis. Kitą galimą svertą bent jau pristabdyti projekto vystymą savo rankose turi Danija, kuri delsia išduoti leidimą dujotiekio statyboms per savo teritorinius Baltijos jūros vandenis. Galiausiai ekonominėmis sankcijomis grasina JAV, kurios prezidentas turi galimybę bausti kompanijas, tiesiogiai dalyvaujančias įgyvendinant projektą, nes tai kertasi su amerikiečių interesu padaryti Europos rinką kiek įmanoma konkurencingesnę ir atviresnę JAV suskystintų dujų eksportui. Tai gąsdina didžiąsias Europos sostines, kurios patirtų milžiniškus kaštus, bet kol kas drastiškas žingsnis bausti sąjungininkus nebuvo žengtas.

	 Atsižvelgiant į visas šias kontroversijas, vokiečiams diskusija apie „Nord Stream 2“ yra nemaloni. Juo labiau kad jau minėta Italija, Vengrija ir kitos šalys ES sankcijų svarstymų metu Berlynui nuolatos primena, jog įtikinėdama kitas valstybes sutikti su ekonominio spaudimo Rusijai priemonėmis Vokietija pati elgiasi nenuosekliai.

	 Berlyne su manimi apie tai kalbėtasi atvirai. Anot artimiausių Merkel bendražygių, Berlynas „Nord Stream 2“ ir sankcijas mato kaip netapačius dalykus. Kitaip tariant, net ir taikant sankcijas būtina išlaikyti tam tikro lygmens ekonominį, energetinį bendradarbiavimą. Kritiką, jog tokiu būdu yra tiesiog maitinamas Rusijos biudžetas, kuris vėliau panaudojamas agresyviems veiksmams, vokiečiai bando atremti teiginiu, kad net ir be abiejų „Nord Stream“ atšakų dujos vis tiek būtų perkamos iš Rusijos. Be to, priduriama, kad lygiagrečiai yra vystomi alternatyvūs, rusiškų dujų įtaką potencialiai sumažinsiantys projektai; pavyzdžiui, artimiausiu metu Vokietijos vyriausybė turi nuspręsti, kur statys suskystintųjų dujų terminalą – panašų į tą, koks jau veikia Klaipėdoje. Tai leis įsigyti dujų iš įvairiausių pasaulio kampelių, įskaitant ir JAV.

	 Tiesa, nebuvo siekiama tik užglaistyti situaciją. Vokietijoje pirmą kartą išgirdau tezę, kad „Nord Stream 2“ nėra tik komercinis žingsnis – tai ekonominis projektas, turintis skatinti kainų konkurenciją dujų rinkoje, bet neabejotinai neišvengsiantis politinių pasekmių. „Europos vienybei tai tikrai nėra gerai“, – teko konstatuoti mano pašnekovams.

	 Bent iš dalies kompensuoti nuostolius Ukrainai siekiama išgaunant Rusijos įsipareigojimą, kad dujų tranzitas per Ukrainą nebus sustabdytas. Nors jokių garantijų nėra (vokiečiai pripažįsta, kad jų praktiškai neįmanoma gauti), tai yra vienas iš Vokietijos derybų su Rusija prioritetų. Šitai akcentuoja ir Merkel: „Putinui aiškiai pasakiau, kad projektas „Nord Stream 2“ be aiškaus būsimo Ukrainos tranzito vaidmens, mūsų požiūriu, neįmanomas.“

	 Tad Vokietijos pozicija Rusijos atžvilgiu tam tikra prasme išlieka dviprasmiška. Viena vertus, Berlynas atlieka esminį vaidmenį išlaikant ES taikomas ekonomines sankcijas, dėl kurių ES viduje nuolatos vyksta politiniai mūšiai. Be to, Vokietija pasiryžo istoriniam žingsniui ir tiesiogiai prisiėmė atsakomybę už Baltijos valstybių saugumą, nors Kremlius sprendimą siųsti karius į Lietuvą griežtai pasmerkė. Kita vertus, „Nord Stream 2“ projektas įrodo, kad tuo pat metu yra plėtojami strateginės – ir net geopolitinės – reikšmės projektai, kuriuos nebūtinai gali sustabdyti net ir daug principinių žingsnių Rusijos politikos atžvilgiu žengusi Vokietijos kanclerė. Jai ir toliau tenka derinti daugybę skirtingų interesų – tiek politinių su koalicijos partneriais socialdemokratais, tiek istorinių, kultūrinių ir socialinių. Juk net 2018 metais, kai Rusijos agresyvi užsienio politika niekam nebekėlė abejonių, 36 proc. vokiečių šią šalį matė kaip tvirtą sąjungininkę. Paradoksalu, bet JAV, prezidento Trumpo nepopuliarumo dėka, vertinama dar kritiškiau.

	 

	***

	 

	 „Ar karas Ukrainoje pakeitė Vokietijos požiūrį į Rusiją? Taip, bet apie trečdalis gyventojų, ypač rytinėje šalies dalyje, ir toliau nori draugauti su Rusija. Žinoma, mums ypač svarbu, kad Ukraina išliktų nepriklausoma ir nebūtų uzurpuota Rusijos. Tačiau kartu reikia pripažinti, kad pačioje Ukrainoje yra daug bėdų, kad ir toliau išlieka didelė korupcija bei milžiniška oligarchų įtaka. Tai menkina jos įvaizdį“, – pažymėjo ambasadorius von Kyaw.

	 Tad ir pati Ukraina turi ne tik kliautis ES valstybių pagalba spaudžiant Rusiją, bet ir įtikinti Berlyną ir kitas sostines, kad šalies viduje daromi „namų darbai“ – vyksta realūs reformų procesai. Po Maidano įvykių pasirašius Asociacijos susitarimą su ES atsivėrė perspektyva iš esmės pakeisti valstybės politinę, ekonominę, socialinę sistemas ir perimti vakarietiškus standartus. Tam skiriama didelė parama – pavyzdžiui, keturių ES makroekonominės finansinės pagalbos etapų bendra apimtis siekia beveik 4 milijardus eurų. Šių pinigų skyrimas tiesiogiai susietas su pokyčiais – kitaip tariant, pinigai Ukrainą pasiekia tik tada, kai parodoma, kad atliekamos reformos ir kad užtikrinamas skaidrumas.

	 Visgi per pirmuosius metus po Janukovyčiaus pasitraukimo pasiekti rezultatai vertinami dvejopai: viena vertus, pripažįstama, kad reformų apimtys yra didžiausios per visą Ukrainos istoriją, tad pažanga akivaizdi. Pavyzdžiui, ėmė veikti Nacionalinis antikorupcijos biuras, kuris jau pradėjo per 600 kriminalinių tyrimų dėl milijardų eurų vertės Ukrainos valstybės biudžeto lėšų išgrobstymo ir iššvaistymo. Kita vertus, įveikti tokią milžinišką problemą kaip korupcija, sumažinti per dešimtmečius suvešėjusią oligarchų įtaką, įtvirtinti teisės viršenybės principus, prireiks gerokai daugiau laiko. Todėl svarbu, kad entuziazmas vykdant reformas ir pačios Ukrainos visuomenės ryžtas keistis, net jei trumpuoju laikotarpiu tai reikš didelius ekonominius kaštus, neišblėstų.

	 Tad kelias į Europą bus ilgas, o ir narystės perspektyvos pažado ES atstovai Ukrainai kol kas suteikti neskuba.

	 

	
 IV.

	 

	ES IŠLIKIMO IŠŠŪKIS – MIGRACIJA

	 

	 

	 

	NES AŠ BUVAU IŠALKĘS, IR JŪS MANE PAVALGYDINOTE, BUVAU IŠTROŠKĘS, IR MANE PAGIRDĖTE, BUVAU KELEIVIS, IR MANE PRIGLAUDĖTE, BUVAU NUOGAS – MANE APRENGĖTE, LIGONIS – MANE APLANKĖTE, KALINYS – ATĖJOTE PAS MANE.“ TUOMET TEISIEJI KLAUS: „VIEŠPATIE, KADA GI MES TAVE MATĖME ALKANĄ IR PAVALGYDINOME, TROKŠTANTĮ IR PAGIRDĖME? KADA GI MES MATĖME TAVE KELIAUJANTĮ IR PRIGLAUDĖME AR NUOGĄ IR APRENGĖME? KADA GI MATĖME TAVE SERGANTĮ AR KALINĮ IR APLANKĖME?“ IR ATSAKYS JIEMS KARALIUS: „IŠ TIESŲ SAKAU JUMS, KIEK KARTŲ TAI PADARĖTE VIENAM IŠ ŠITŲ MAŽIAUSIŲJŲ MANO BROLIŲ, MAN PADARĖTE.“

	 EVANGELIJA PAGAL MATĄ 25, 35–40

	 

	LENGVO ATSAKYMO Į EUROPOS MIGRACIJOS KRIZĘ NĖRA. IR REIKIA SU TUO SUSITAIKYTI. GALBŪT FAKTAS, KAD JOKIA PRIEMONĖ NETAPS IDEALIU SPRENDIMO RAKTU, PADĖS MUMS SUMAŽINTI KONTINENTO SUSISKALDYMĄ IR GALIAUSIAI ATRASTI KONSENSUSĄ.

	 JEFFREY SACHS

	 

	NEPAMIRŠKIME, KAD ŽMONIŲ VEIKSMŲ MOTYVAI DAŽNIAUSIAI YRA NEIŠMATUOJAMAI KOMPLEKSIŠKESNI IR ĮVAIRESNI, NEI BANDYMAI JUOS PAAIŠKINTI.

	 FIODORAS DOSTOJEVSKIS, „IDIOTAS“

	 

	 


 

	 

	 „Imperijos kelias“ – taip savo penkių paveikslų ciklą pavadino vienas žymiausių XIX amžiaus amerikiečių dailininkų Thomasas Cole’as. Šie penki įstabūs meno kūriniai, vaizduojantys tą pačią geografinę vietovę, susilieja į seką ir kuria imperijos gyvavimo ciklo vaizdą.

	 Pirmajame regime nuostabiai žalią, tačiau chaotišką laukinę gamtą, siaučiantį vėją ir kitas stichijas, kurioms lenkiasi nedidelė primityvių žmonių bendruomenė. Civilizacijos bruožų ten nematyti, tačiau gamtos dėsniai sukuria tvarkos ir tvarumo pojūtį. Antrajame paveiksle vaizdas gerokai pasikeitęs – apaugusius žolynus keičia sulyginti laukai, dailiai apsirengę gyventojai džiaugiasi gamtos malonumais, o vaizdą vainikuoja tolumoje stūksančios mūrinės šventyklos kaminas. Tai – pereinamoji fazė.

	 Trečiasis paveikslas – antikinės civilizacijos triumfas, daugelio mūsų regėtas istorijos vadovėlių iliustracijose. Ištaiginga architektūra ir ornamentai, stulbinamo aukščio statulos, didingi laivai ir prašmatnūs fontanai, puošnius drabužius dėvintys žmonės; vaizdas tikrai užburiantis. Pasiektas zenitas arba akimirka, džiuginanti minią, bet tai glumina nuovokiausiuosius – jie supranta, kad pasiekus aukščiausią tašką vienintelė reali tolesnė kryptis – ristis žemyn.

	 Ir išties ketvirtajame kūrinyje išvystame barbarišką civilizacijos griūtį, ugnies šėlsmą ir šaukiančius gyventojus. Tai, kas buvo kuriama amžių amžius, griūna nelyginant vėjo gūsio paliestas kortų namelis. Imperija ėmė ryti savo vaikus. Šią Beethoveno simfonijos vertą akimirką pratęsia, o kartu ir viską paveikslų ciklą užbaigia ta pati jau regėta tobula ramybė: mėnesiena nušviečia pastatų ir kitų žmonių kūrinių likučius, o gamta po truputį atsiima kadaise prarastas teritorijas. Senųjų gyventojų šiame paveiksle nebematyti.

	 Svarstymai, kad pasaulio istorija vyksta cikliškai, nėra nauji. Bene geriausiai tai iliustruoja didingoji Romos imperija. Daugelis pabrėžia, kad jos žlugimo procesas tęsėsi ilgai, bent kelis šimtmečius, kol galiausiai pasiekė kritinį tašką V amžiuje. Bet Stanfordo universiteto istorikas Niallas Fergusonas siūlo mąstyti kitaip; pasak jo, fundamentalūs lūžiai gali įvykti labai staigiai, o ne tęstis dešimtis ar šimtus metų. Kitaip tariant, manydami, kad imperijos žlugimas tęsiasi ilgą laiko tarpsnį ir yra tarsi smėlio laikrodis, aiškiai parodantis, kiek smilčių dar liko, tik patys apgaudinėjame save.

	 Jei ši metafora kada nors galėjo būti pritaikoma ES, tai neabejotinai migracijos krizės įkarštyje.

	 Drama prasidėjo 2015 metais. Per dvylika šių metų mėnesių į Europą atvyko šiek tiek daugiau nei milijonas žmonių. Pabėgėlių prašymų skaičius, lyginant su 2014–aisiais, padvigubėjo ir perkopė 1,3 mln. ribą.16 Tokio milžiniško skaičiaus asmenų, siekusių įrodyti, kad atitinka Ženevos konvencijoje pateikiamos sąvokos „pabėgėlis“ apibrėžimą, Europa nebuvo mačiusi.

	 Konvencijoje teigiama, kad pabėgėlis yra žmogus, kuris savo šalyje pagrįstai baiminasi persekiojimo „dėl rasės, religijos, pilietybės, priklausymo tam tikrai socialinei grupei ar politinių įsitikinimų“. Todėl pabėgėliui būtina suteikti prieglobstį – juk alternatyvos, kuri nekeltų tiesioginės grėsmės gyvybei, nėra. Europai tai nėra naujiena – Senasis žemynas visuomet buvo kitų regionų gyventojų, ypač kenčiančių nuo nelaimių, traukos centras. Pavyzdžiui, ir 2010–2013 metais į Europą kasmet atvykdavo šimtai tūkstančių žmonių. Daugelis jų tai padarė legaliai, o ir skaičiai neatrodė ženklūs – juk visos ES populiacija yra perkopusi pusę milijardo. Bet pirmieji pavojaus signalai turėjo būti pastebėti, mat atvykstančiųjų mastas kryptingai augo: 2013–aisiais – 431 tūkst. pabėgėlio statuso suteikimo prašymų, 2014–aisiais – jau 626 tūkstančiai. Buvo akivaizdu, kad Arabų pavasario neramumai, nuo 2010 metų apėmę grupę Šiaurės Afrikos ir Vidurio Rytų valstybių, nepraėjo be pasekmių.

	 Bet Europa tuo metu turėjo kitų bėdų. Juk teko sukti galvą dėl Graikijos skolų krizės ir Rusijos agresijos Ukrainoje. Tad didžiausia migracijos ir pabėgėlių banga nuo pat Antrojo pasaulinio karo pabaigos laikų 2015 metais sukėlė šoką. Politikai atrodė sutrikę ir nežinantys, ką daryti.

	 Jiems net nesisekė apibrėžti, kas tiksliai vyksta. Juk logiška teigti, kad ne visi, atvykstantieji į Europą, yra pabėgėliai. Tarp jų įsimaišo ir oportunistų, kurie kylantį chaosą mato kaip galimybę persikelti į ekonomiškai labiau išsivysčiusias šalis. Todėl prasidėjo manipuliacijos skaičiais. Slovakijos premjeras Robertas Fico pareiškė, kad 95 proc. atvykusiųjų į Europą krizės įkarštyje yra viso labo ekonominiai migrantai. Vengrijos vyriausybės vadovas Viktoras Orbanas jam antrino teigdamas, kad pabėgėliai sudaro mažumą atvykusiųjų. Šių politikų kritikai atkirsdavo, kad tokiu būdu Fico ir Orbanas nori pasmerkti šimtus tūkstančių žmonių, kurie bėga nuo karo ir privalo būti apsaugoti tiek dėl teisinių, tiek dėl moralinių priežasčių.

	 Įsižiebė aršūs debatai – kaip atskirti pabėgėlį nuo ekonominio migranto?

	 Skaičiai rodo, kad tai išties didžiulė problema, nors jos mastas viešojoje erdvėje kartais perdedamas, o kartais nepagrįstai sumenkinamas. 2015 metais pirmoje instancijoje buvo atmesta beveik 48 proc. paraiškų pabėgėlio statusui gauti. Paprastai tariant, tie, kurie įrodė esantys iš Sirijos, dėl suprantamų priežasčių dažniausiai įgydavo pabėgėlio statusą. O Albanijos, Kosovo ar kitų karo nekamuojamų valstybių piliečiai šios privilegijos negalėjo tikėtis.

	 Kad ir kaip būtų, išsiaiškinti, kuris į Europą atvykęs asmuo yra pabėgėlis, o kuris – ekonominis migrantas, yra daug sudėtingiau, nei gali atrodyti. Dažnai juokaujama, kad žmonėms ant kaktos jų statusas neparašytas, o ir pabėgėlio nereikėtų stereotipiškai įsivaizduoti kaip asmens, kurio kūnas nusėtas žaizdomis ar randais. Juk šiais laikais žinoma gausybė kankinimo metodų, nepaliekančių išorinių žymių, o ir sėkmingai pasitraukusiesiems iš karo zonų neturėtų būti tiesiog liepiama ten sugrįžti. Padėtį apsunkina ir tai, kad daugiau kaip pusė atvykėlių neturi jokių asmens dokumentų – galbūt niekada jų ir neturėjo, o gal tenori nuslėpti savo praeitį. Nemaža dalis turi svarių priežasčių nepasisakyti, kas tokie yra, mat baiminasi susidorojimo; bet netrūksta ir bandymų pasinaudoti situacija žinant, kad tikroji tapatybė pabėgėlio statuso nesuteiks.

	 Todėl specialistams tenka sudėtinga užduotis mėginti atskirti, ar jų pasakojamos istorijos tikros, ar pramanytos. Tai primena žaidimą, bet labai specifinį – tokį, kuris lemia žmonių likimus.

	 Atsižvelgiant į milžiniškus srautus, pokalbio su migracijos pareigūnu asmeniui, prašančiam pabėgėlio statuso, daugelyje Europos valstybių tenka laukti mažiausiai kelias savaites. O ir pats susitikimas dažnai tetrunka vos keliolika minučių. Todėl svarbi kiekviena detalė – asmens apranga, lagaminas ar kitos detalės, galinčios atskleisti, ką slepia žmogaus praeitis. Tai daroma ne tik akimis – pasitelkiamos ir naujausios technologijos. Pavyzdžiui, įkeliant asmens nuotrauką į duomenų bazes bandoma atsekti, kur kada nors anksčiau jis galėjo pateikti dokumentus, patvirtinančius tapatybę. Tikrinami ir mobilieji telefonai – skaitomos ne asmeninės žinutės, o vertinama, kokiose vietose telefonu buvo naudotasi ir kiek tai atitinka pasakojamą istoriją.

	 Neretai ir to nepakanka, tad pasitelkiamos sofistikuotos kompiuterinės programos, analizuojančios, kokiomis kalbomis asmuo kalba ir ar gali tokiu būdu pagrįsti savo kilmę. Svarbi ne vien kalba, bet ir tarmė ar akcentas, būdingas regionui. Todėl, pavyzdžiui, Vokietijoje asmuo turi paskambinti specialiu telefonu ir kelias minutes pasakoti, ką mato jam prieš akis pateiktoje standartinėje nuotraukoje. Paskui kompiuteris automatiškai įvertina, ar kalbėjusiojo akcentas atitinka kurios nors iš šimtų skirtingų pasaulio kalbų akcentą. „Buvo toks atvejis, kai žmogus teigė esąs irakietis iš Mosulo. Bet ekspertui, kuris su juo kalbėjosi gyvai, kilo įtarimų. Kompiuterinė programa išanalizavo, kad jis kalba Kanados prancūzų arba vokiečių tarme. Beveik nebeliko abejonių, kad tai iš tikrųjų buvo europietis, norėjęs pasinaudoti situacija ir pakeisti savo tapatybę po ilgo buvimo Irake, nes galbūt ten kovojo įvairiose grupuotėse“, – apie savo darbo kasdienybę žurnale „The Atlantic“ pasakojo vienas pareigūnų.

	 

	
 POLITINIŲ ATSAKYMŲ NĖRA

	 

	 Skirtis tarp pabėgėlio ir ekonominio migranto yra principinė dilema, tačiau kartu ir problemų ledkalnio viršūnė.

	 Žiniasklaida kasdien rodė vaizdus, kaip perpildyti, surūdiję laivai artėja prie Italijos ar Graikijos krantų. Iš tiesų, daugelis norėjusiųjų patekti į Europą tą darė laivais ir vos keli procentai – kitais būdais. Tokį pasirinkimą skatino tikėjimas, kad paprasčiausias būdas atsidurti ES teritorijoje yra pasiekti vieną iš Graikijos salų. Jų graikai, priklausomai nuo to, ką vadiname sala, turi 1,2 tūkst., o gal ir 6 tūkstančius. Jos ypač patrauklios, mat didelę dalį Graikijai priklausančių salų nuo Turkijos, kur žmonėms pavykdavo atkeliauti iš konfliktinių zonų, skyrė palyginti netolimas atstumas (kai kur – vos keli kilometrai). Nepaisant to, Egėjo jūroje, taip ir nepasiekę Graikijos krantų, žuvo šimtai žmonių. Iš viso kelionė į Europą mirtimi 2015–aisiais, nepaisant gausybės išgelbėtųjų, baigėsi beveik 4 tūkst. asmenų.

	 Didžioji dalis atvykėlių buvo Sirijos piliečiai – jie 2015 metais pateikė per 350 tūkst. paraiškų pabėgėlio statusui gauti. Kitos išeities jie tiesiog neturėjo – karas Sirijoje prasidėjo dar 2011 metais ir jau buvo spėjęs nusinešti kelis šimtus tūkstančių gyvybių, o dar per dešimt milijonų sirų buvo priversti palikti namus. Kone dvigubai mažiau žmonių į ES atkeliavo iš Afganistano, Irako, Kosovo, Albanijos, Pakistano, Eritrėjos ir kitų šalių.

	 Akivaizdaus krizės sprendimo nebuvo. Dalis Europos politikų ir visuomenininkų teigė, kad šis žemynas turi būti atviras žmonėms, bėgantiems nuo kruvinų konfliktų, kad išvengtų grėsmės gyvybei. George’as Sorosas, žymus amerikiečių filantropas, savo tekste tuo metu priminė, kad Konvencija dėl pabėgėlių statuso, dėl kurios Jungtinėse Tautose susitarta dar 1951 metais, visuomet buvo Europos moralinis pamatas. Joje apibrėžta, ką reiškia sąvoka „pabėgėlis“, ir išreikštas pasirašančių valstybių įsipareigojimas tokių asmenų neatstumti. Visgi reakcija į šią krizę, anot Soroso, parodė, kad nuo šių vertybių sparčiai tolstamą. „Vengrija stato tvorą pasienyje su Serbija, – teigė jis. – Tos valstybės, kurios yra priešakinėje linijoje, tikslingai mažina savo įsipareigojimus, nesuteikia deramų priėmimo sąlygų ir skatina atvykėlius keliauti toliau. Net Prancūzija ir Austrija sugrąžino pasų patikrą savo pasieniuose.“

	 Tokie komentatoriai ES veiksmus atvirai vadino ciniškais. Esą nuo pat dešimtojo dešimtmečio Europa kryptingai judėjo priešingomis kryptimis – viena vertus, vidaus sienos tarp ES valstybių, plečiantis Šengeno zonai, vis labiau atsivėrė, kita vertus, ES išorės sienų apsauga buvo nuosekliai griežtinama. „Amnesty International“ suskaičiavo, kad 2007–2013 metais, dar iki didžiosios krizės, ES išleido per 2 mlrd. eurų tvoroms, modernioms stebėjimo sistemoms ir patruliavimui, o pabėgėlių priėmimui ir jų sąlygų gerinimui buvo investuota tik 700 mln. eurų. Ko gero, tai atspindėjo ir globalią situaciją: nors bendras pabėgėlių skaičius pasaulyje iš esmės santykinai nedidėjo ir iki šiol sudaro apie 0,3 proc. pasaulio populiacijos, labiausiai išsivysčiusių šalių pasienio ruožuose, anot geografo Reece’o Joneso, 1990 metais buvo 15 sienų ar tvorų; 2016–aisiais – jau 70.

	 Įtakingiausia Europos lyderė Merkel nenorėjo žengti barjerų statymo keliu. Vokietija buvo krizės epicentre, mat daugelis pabėgėlių šią šalį matė kaip galutinį kelionės tikslą – vien tais metais Vokietijoje buvo pateikta per 800 tūkst. paraiškų pabėgėlio statusui įgyti. Kanclerės manymu, Vokietija negalėjo sau leisti užtrenkti durų ir nepadėti tiems, kuriems to labai reikia. Todėl ji, atmetusi skeptikų argumentus, ir patikinusi, kad neketina įvesti pabėgėlių paraiškų skaičiaus limito, sutiko įsileisti dešimtis tūkstančių žmonių, prieš tai įstrigusių aklavietėje ties Vengrijos siena.

	 Visgi net ir tokiai didelei valstybei tai buvo didžiulis iššūkis, tad rugpjūčio mėnesį, vizito pabėgėlių centre netoli Dresdeno metu, Merkel buvo nušvilpta ir iškeikta vietos gyventojų. Kanclerė nepalūžo ir netrukus spaudos konferencijoje ištarė frazę, kuriją persekios turbūt visus likusius politinės karjeros metus. „Būdami stipria, ekonomiškai sveika valstybe, turime daryti tai, ką mums dera daryti, ir užtikrinti, kad kiekvienas, siekiantis pabėgėlio statuso, būtų išklausytas. Sugebėjome pasiekti daug, galime išspręsti ir šitai.“ Tuo metu ši tezė, kurios skirtingos interpretacijos ir vertimai iki šiol yra diskusijų objektas, nesusilaukė milžiniško dėmesio. Todėl po kelių savaičių buvo iš esmės pakartota dar sykį. „Mes galime tai padaryti. Jei mums teks atsiprašinėti už tai, kad demonstruojame draugiškumą susiklosčius krizinei situacijai, tuomet tai nebebus mano valstybė.“

	 Kažkuria prasme perimdama JAV prezidento Obamos, kurio rinkiminis šūkis 2008 metais buvo „Taip, mes galime!“, stilių, kanclerė sunkiu metu ėmėsi lyderystės.

	 Tokia Merkel retorika stebino – juk ji niekada nepasižymėjo emocingais ar ryžtingais pareiškimais. Nors tai, kad pastoriaus dukra ir krikdemų partijos lyderė demonstruoja poziciją, atitinkančią krikščionišką mokymą, atrodo natūralu, visgi kirtosi su jai įprasta politine taktika. Tiesa, fonas tokiems pareiškimams buvo gana palankus – tuo metu netrūko vaizdų, iliustruojančių, kad į Vokietiją atvykstantys imigrantai pasitinkami it herojai. Frankfurto, Berlyno ir kitų miestų traukinių stotyse jų laukdavo dešimtys žmonių su plakatais „Sveiki atvykę!“, skambėjo raginimai Jaustis kaip namie“, atvykusiesiems netrūko vaišių. Vyriausybės vadovė tai įvertino kaip istorinę akimirką, kuri turi sutelkti visą šalį: „Šiandien Vokietija yra matoma kaip vilties ir galimybių šalis. Istoriškai taip buvo tikrai ne visada.“

	 Tiesa, tikrasis Vokietijos visuomenės požiūris buvo kompleksiškesnis. Jau pirmosiomis dienomis imta abejoti, ar Vokietija tikrai pajėgi per trumpą laiką, laikydamasis visų taisyklių ir procedūrų, integruoti tokią gausybę žmonių. Juo labiau kad atvykstančiųjų srautai nebuvo linkę mažėti – netgi priešingai, augo. Tuo metu vis garsiau reiškėsi ir Merkel kritikai. Ne vien politiniai oponentai, bet ir partijos bendražygiai; pavyzdžiui, finansų ministras Wolfgangas Schauble reiškė atvirą abejonę dėl pasirinktos taktikos: „Neapdairus slidininkas gali sukelti sniego laviną, jei išjudina sniegą ten, kur to daryti nevalia.“ Anot jo, Merkel pareiškimai apie Vokietijos atvirumą yra ne gailestingumas, o paskata dar didesniam skaičiui žmonių žūtbūt mėginti patekti į Vokietiją.17 Juk sudaromas įspūdis, kad ten jų laukiama, nors kitos Europos valstybės jau pradėjo siųsti priešingus signalus. Ir ne tik statydamos tvoras, kaip Vengrija. Pavyzdžiui, Danija 2015 metų viduryje paskelbė dvigubai mažinanti kasmėnesines išmokas imigrantams ir pasistengė, kad ši žinia pasiektų kiek įmanoma daugiau migrantų susibūrimo vietų.

	 Situaciją dar labiau komplikavo išpuoliai Naujųjų metų naktį Kelne ir kituose Vokietijos miestuose. Jų metu didelės grupės asmenų, apibūdintų kaip atvykėliai iš Vidurio Rytų ar Afrikos, priekabiavo ir puldinėjo moteris. Nors iš pradžių informacijos apie tai buvo mažai, vėliau paviešinti dokumentai skelbė stulbinamus skaičius, esą išpuolius patyrė per 1,2 tūkst. moterų (bent 500 atvejų būta seksualinės prievartos požymių), o įtariamųjų skaičius greitai perkopė 2 tūkstančius. Ši žinia sukrėtė visą Vokietiją ir drastiškai pakeitė požiūrį į imigracijos problemą.

	 Merkel populiarumas staigiai smuko, 2015 metų pirmoje pusėje ja pasitikėjo trys ketvirtadaliai rinkėjų, o 2016–ųjų pradžioje jų skaičius vos perkopė 50 procentų. Beveik 60 proc. pagrindine nepasitenkinimo priežastimi įvardijo būtent migracijos politiką. Lyg to būtų negana, atakos nesiliovė – 2016 metais pabėgėlis iš Sirijos, bėgdamas nuo policijos, mačete nužudė moterį ir sužeidė dar penkis asmenis, o iraniečių kilmės vokietis prekybos centre Miunchene nušovė devynis žmones. Didžiausia tragedija įvyko Berlyne, kur gruodžio 19 dieną Tuniso pilietis, kiek anksčiau nesėkmingai siekęs gauti pabėgėlio statusą, nužudė sunkvežimio vairuotoją ir su šia transporto priemone sutraiškė dvylika Kalėdų mugėje vakarojusių žmonių.

	 

	
 TVOROS VERSUS KVOTOS

	 

	 Tad Europos politikai atsidūrė tarp gausybės skirtingų ugnių. Viena vertus, žiniasklaidoje plito vaizdai su paskendusių, ant Europos krantų išplautų vaikų kūnais, išsekusių pėsčiųjų kolonomis palei greitkelius, varganomis sąlygomis pabėgėlių priėmimo stovyklose. Kita vertus, būta daug debatų apie atvykėlių sukeltas socialines problemas, nusikaltimus ir grėsmę, keliamą ES Šengeno erdvės principams.

	 Nenuostabu, kad politinės arenos pirmame plane atsidūrė ne tik Merkel, bet ir Orbanas. Nors Vengrija neturi jūrų sienų, vien per pirmuosius devynis 2015 metų mėnesius į šią šalį atvyko 160 tūkst. pabėgėlių. Kadangi Graikija nesugebėjo tvarkytis su tūkstančiais atvykėlių, ji ėmė nebesilaikyti ES veikiančio Dublino reglamento. Pagal šią sistemą, pabėgėliais turi rūpintis ta valstybė, į kurią jie atvyko pirmiausiai, o likusioms šalims suteikiama teisė asmenis į ją grąžinti, jei jie mėgina išvykti. Iš tikrųjų ši nuostata neveikė – pabėgėliai siekė kuo greičiau palikti pakrantės valstybes ir keliauti Vokietijos ar Švedijos link, o parsiųsti juos atgal vargu ar buvo įmanoma, nes Graikiją ir taip buvo užplūdę pabėgėliai.

	 Vengrijos lyderis reagavo laikydamasis visiškai priešingos nuomonės nei Merkel. Jis ragino ne plačiau atverti duris, o jas užtrenkti; kalbėjo ne apie krikščionišką jautrumą, o apie kitas religijas išpažįstančių atvykėlių keliamą grėsmę krikščioniškai Europos kultūrai. „Mūsų sienų apsauga yra pirminis ir pats svarbiausias klausimas. Nėra prasmės diskutuoti apie kitką, kol srautai nesustabdyti“, – sakė Orbanas. Todėl jau pirmaisiais mėnesiais jis paskelbė statysiąs beveik kelių šimtų kilometrų ilgio spygliuotą tvorą, turinčią apsaugoti Vengriją nuo atvykėlių iš Serbijos – ne ES šalies, kuri tapo „tranzitine“ keliaujantiesiems iš Graikijos kitų ES valstybių narių link. Ši idėja sulaukė griežtos kritikos tiek iš žmogaus teisių gynėjų, kurie akcentavo, kad atvykstantiesiems turi būti sudaryta galimybė bent jau būti išklausytiems dėl pabėgėlio statuso suteikimo, tiek iš Serbijos, kurios premjeras tokį sprendimą pavadino bandymu paversti jo valstybę Aušvicu. Tai turėjo ir žmogiškąją kainą – daugybei pasieniuose ar atvykėlių nelaukiančiose valstybėse užstrigusių žmonių situacija drastiškai pablogėjo. Bet Orbano tai nesustabdė.

	 2015 metų rudenį ES ėmė svarstyti, ar galima taikyti kitas priemones. Didžiausia problema buvo įvardytas faktas, kad migracijos krizė ES valstybes veikia netolygiai – pakrantės šalys nesugeba tvarkytis su atvykstančiųjų srautais, o dešimtys valstybių kituose ES regionuose šią problemą mato tik televizorių ekranuose. Europos Komisija pasiūlė skubos tvarka solidarizuotis ir 160 tūkst. pabėgėlių iš Graikijos, Italijos ir Vengrijos perkelti į kitas ES valstybes nares pagal kvotą, kuri būtų nustatoma atsižvelgiant į valstybių dydį ir finansinę situaciją. Be to, turėjo būti sudarytas sąrašas šalių, iš kurių atvykusieji negalėtų pretenduoti į pabėgėlio statusą, mat būtų laikoma, kad tos šalys yra „saugios“ ir nekelia grėsmės žmonių gyvybei. Tarp jų – Albanija, Bosnija ir Hercegovina, Makedonija, Kosovas, Juodkalnija, Serbija ir Turkija. Galiausiai ES inicijavo specialaus beveik 2 mlrd. eurų fondo sukūrimą, kuris turėjo padėti įveikti migracijos krizę ten, kur ji daugeliu atvejų prasideda – savo gyventojams būtiniausių gyvenimo sąlygų neužtikrinančiose arba fizinę grėsmę keliančiose Afrikos šalyse.

	 Būtent kvotos tapo politinės kovos objektu. Vokietija ir Prancūzija, akcentuodamos, kad tai vienintelis kelias padėti priešakinėse linijose esančioms valstybėms, šiam siūlymui pritarė. Be tojų manymu, ES privalo laikytis solidarumo principo, o kylančias problemas traktuoti kaip bendras. Graikija ir Italija taip pat nematė kitos išeities. Tačiau Slovakija, o ypač Vengrija, tam nepritarė. „Nemanome, kad kvotos yra teisingas prioritetas. Tai tas pats, kaip namuose sprogus vamzdžiui rūpintis, kurie kambariai užtvindyti, o ne bandyti sutaisyti patį vamzdį“, – tuo metu kalbėjo vienas Vengrijos diplomatų. Visus ypač kiršino tai, kad kvotos turėjo būti privalomos – šios idėjos šalininkai nenorėjo, kad kvotas įgyvendintų tik tie, kuriems pakanka politinio ryžto, o kiti nusiplautų rankas.

	 Tad svaidymosi žaibais netrūko. „Tokių ES vadovų apsižodžiavimų niekada nesu girdėjęs“, – sakė man vienas iš diskusijų dalyvių. Įvairūs aukšto rango Europos politikai kaltino Vengriją ksenofobija ir solidarumo trūkumu. Budapeštas atsikirsdavo, kad nepaklus Briuselio diktatui ir neperims Vakarų Europos multikultūralizmo modelio, kuris esą veda tik socialinių problemų ir terorizmo grėsmių link.

	 Kodėl būtent Vengrija ir kitos Vidurio ir Rytų Europos valstybės, tarp kurių nebuvo gerokai nuosaikesnės pozicijos besilaikiusių Baltijos valstybių, buvo didžiausios Vakarų Europos valstybių siūlymų kritikės? Atsakymą man pateikė buvęs Lenkijos užsienio reikalų ministras Sikorskis, pats ne kartą dalyvavęs aukščiausio ES lygmens diskusijose apie migraciją.

	 „Vengrija ir Lenkija atviriau kalba apie migraciją dėl kelių priežasčių. Pirma, šios šalys neturėjo kolonijų – jos pačios ilgą laiką buvo nelaisvėje, todėl nejaučia kaltės jausmo, būdingo Vakarų Europos gyventojams. Antra, pusė amžiaus už geležinės uždangos pavertė šį regioną, kadaise buvusį labai atvirą, provincialiu. Trečia, žmonės jaučia, kad kai kurie Europos politikai veidmainiauja. Ir jie ne visada klysta; pavyzdžiui, puikiai pamenu kai kuriuos prancūzų politikus, kurie privačiuose pokalbiuose skundėsi, kad dėl jų šalyje esančių kelių milijonų islamo išpažinėjų didėja terorizmo grėsmė. Bet, atsidūrę prieš televizijos kameras, jie kalbėdavo visiškai kitaip ir neigdavo saugumo rizikas.“

	 Anot Sikorskio, dėl šių priežasčių kylantis skirtingų Europos regionų nesusikalbėjimas yra didžiausia kliūtis ieškant ilgalaikių sprendimų.

	 „Migracijos baimė jaučiama jau daugiau nei dešimtmetį, bet elitas debatus šia tema diskreditavo, nes nerado civilizuoto būdo apie tai kalbėtis. Visi, kurie kreipė dėmesį į probleminius aspektus, buvo išvadinti rasistais arba apšaukti, kad turi išankstinį neigiamą nusistatymą. Tai įžeidė žmones, matančius, kad tikrai ne viskas gerai. Mano supratimu, apie tai turime kalbėti atvirai, antraip pasikartos tai, kas vyko, – per krizės įkarštį buvo sudarytas įspūdis, kad Europa negeba kontroliuoti sienų, kad milijonas žmonių tiesiog ima ir atvyksta. O juk Šengeno erdvė užtikrina nevaržomą judėjimą ES viduje, tad Vidurio ar Rytų Europos šalių argumentas, jog islamo išpažinėjai ims ir atvyks, daugybei žmonių buvo įtikinamas. Be to, turėkime omenyje, kad Europos valstybės yra išsivysčiusios, o Europos kaimynės – ne tik skurdžios, bet kai kuriais atvejais praktiškai „nepavykusios“ valstybės.“

	 Galiausiai formalus sprendimas dėl kvotų įvedimo, nepaisant prieštaravimų, buvo priimtas, bet tik sumokėjus didelę politinę kainą ir nusižengus beveik visada taikomai taisyklei derėtis tol, kol pasiekiamas visų ES narių susitarimas. Tą sykį prireikė balsavimo, kuriame kvotų sistemos nepalaikė Rumunija, Čekija, Slovakija ir Vengrija. Pastarosios dvi iškart pareiškė skųsiančios balsavimą Europos Teisingumo Teismui. Politinis sprendimas numatė, jog ES valstybės pasidalijo naštą atsižvelgdamos į gyventojų skaičių ir kitas aplinkybes; pavyzdžiui, Vokietija pasiryžo priimti per 40 tūkst. žmonių, Lietuva – vos kiek daugiau nei tūkstantį.

	 Net ir tie, kurie pritarė šiai schemai, puse lūpų reiškė abejones. Pirma, Europos Komisijos ir Vokietijos argumentai apie būtinybę pasidalyti naštą buvo įtikinantys, tačiau tai sukėlė politinę priešpriešą ir paskatino ES valstybių tarpusavio rietenas, kurios vykdavo ir viešai. Antra, buvo iškart akivaizdu, kad įgyvendinti kvotas praktiškai bus sudėtinga, nes teisinės procedūros užtrunka; be to, valstybės ėmė kurti įvairias papildomas taisykles, pagal kurias sutikdavo priimti tik tam tikrus kriterijus atitinkančius pabėgėlius (pavyzdžiui, šeimas, o ne pavienius asmenis). Trečia, šis būdas apskritai nesprendė dalies problemų – pavyzdžiui, italai, nors ir pritarė kvotoms, puikiai žinojo, kad jos taikomos tik pabėgėliams, o į Italiją dažniausiai atvykdavo asmenys, kurie tokio statuso negaudavo. Galiausiai 160 tūkst. aprėpė tik nedidelę dalį atvykusiųjų – juk vien per 2015 metus pabėgėlio statuso prašymų buvo pateikta daugiau kaip milijonas. Ką daryti su likusiais šimtais tūkstančių? Juk paversti kvotas nuolatiniu, o ne vienkartiniu išskirtinėmis sąlygomis taikomu mechanizmu, politinio intereso tikrai nebuvo.

	 Vėliau paaiškėjo, kad daugelis nuogąstavimų buvo pagrįsti. Vengrija iškart atsisakė priimti net ir vieną pabėgėlį, tačiau tai nebebuvo didžiausia problema. Per pirmuosius dvejus metus iš Graikijos ir Italijos buvo perkelta tik apie 28 tūkst. žmonių – mažiau kaip penktadalis, nei buvo numatyta. Be to, pagal kvotą atvykusieji į tokias šalis kaip Lietuva neturėdavo intereso likti – išmokos pragyvenimui čia gerokai menkesnės nei turtingesnėse šalyse, nėra kitataučių bendruomenių, sunku išmokti kalbą ir integruotis į darbo rinką. Panašios problemos kamavo ir daugelį kitų valstybių, ir ne tik mažų ar esančių Europos Rytuose – pabėgėlių nesulaikė ir, pavyzdžiui, Portugalija. Todėl iš Italijos, Graikijos ir Turkijos į Lietuvą 2018 metų pabaigoje iš viso buvo perkelti 486 asmenys, tačiau tik 142 iš jų neišvyko. Be to, tarp likusiųjų bent trisdešimt taip pat bandė persikelti į kitą ES valstybę, bet buvo sugrąžinti atgal. Suvokiant tokią realybę, ES politika ilgainiui keitėsi – solidarumas išliko, bet privalomos kvotos iš esmės buvo politiškai palaidotos, sudarant galimybes tolėliau nuo krizės centrų esančioms valstybėms prie sprendimų prisidėti kitais būdais (pavyzdžiui, finansine parama).

	 

	
 IŠEITIES LINK

	 

	 Lygiagrečiai kvotų svarstymui vyko dar vienos svarbios derybos, tik jau ne ES viduje, o su trečiąja šalimi – Turkija. Kaip jau minėta, daugelio pabėgėlių ir migrantų kelias į ES driekėsi būtent per šią valstybę, mat ji turi tiesioginę sieną ir su Sirija, ir su kita konfliktų kamuojama šalimi Iraku. Iš pradžių Turkija, kurioje ir taip buvo keli milijonai atvykėlių, nebuvo pernelyg ryžtingai nusiteikusi laikytis tarptautinių įsipareigojimų ir užkirsti kelio nelegaliai migracijai į ES. Dėl to kildavo dramatiškų situacijų – žmonės, atsidūrę jūroje, neturėjo teisės atvykti į ES, bet apgręžti jų laivų Turkijos link taip pat nebuvo įmanoma. Be to, tai tapo paskata „žmonių kontrabandai“ – pajutę, kad žmonės desperatiškai trokšta pasiekti Europą ir yra pasirengę už tai pakloti paskutines santaupas, nusikaltėliai siekdavo nesaugiais ir neteisėtais būdais sudaryti sąlygas tai padaryti.

	 Todėl ES, vedama Merkel, dėjo daug pastangų, kad ši situacija pasikeistų. Galiausiai, po sudėtingų derybų, parašai po sutartimi su Turkija buvo padėti 2016 metų pradžioje. ES pasiekė, kad „nereguliarūs migrantai“, kurie Egėjo jūra bandys patekti į Graikiją, galėtų būti civilizuotai sugrąžinti į Turkiją. Be to, už kiekvieną Turkijai grąžintą migrantą iš Sirijos vienas Turkijoje besiglaudęs siras bus perkeltas į ES, suteikiant pirmenybę tiems sirams, kurie nebandė nelegaliai kirsti ES sienos. Taigi neliko paskatos neteisėtais būdais bandyti pasiekti Europą. Ankara, žinoma, taip pat neliko tuščiomis. Ji išsiderėjo 6 mlrd. eurų paramą pabėgėlių sąlygoms gerinti. Be to, ES pažadėjo suteikti naują postūmį jau kelis dešimtmečius nesėkmingai vykstančioms deryboms dėl Turkijos narystės ES (ilgainiui paaiškėjo, kad jokia pažanga šioje srityje dėl įvairių priežasčių nebuvo padaryta).

	 Tiesa, šis sandoris sužavėjo ne visus. Anot kritikų, ES, žengdama tokį žingsnį, permetė atsakomybę Turkijai, pasitikėdama šios šalies lyderio Recepo Tayyipo Erdogano žodžiu, kad bus užtikrinami tarptautiniai įsipareigojimai ir pabėgėliams sukuriamos tinkamos sąlygos. „Nuo kada autokratas Ankaroje garsėja tuo, kad laikosi savo pažadų?“ – buvo klausiama. Šiaip ar taip, rezultatai buvo akivaizdūs. Dar vasario viduryje per Turkiją į Graikiją per savaitę atvyko beveik 20 tūkst. žmonių, gegužės pradžioje – mažiau nei 400.

	 Ir tai nebuvo tik laikinas pagerėjimas. 2016 metais į Graikiją iš viso atvyko beveik 200 tūkst. žmonių – keturiskart mažiau nei 2015–aisiais. Tad bendras migrantų srautas ženkliai sumažėjo. Situacija gerėjo ir 2017–aisiais, kai į Italiją ir Graikiją kartu sudėjus atvyko jau tik maždaug 150 tūkst. žmonių, kitaip tariant, per dvylika mėnesių atkeliavo mažiau nei per 2015 metų spalį, kai Europą pasiekė 216 tūkst. žmonių. Šiandien ES vadovai išdidžiai kartoja, kad 2018 metais atvykstančiųjų buvo 96 proc. mažiau nei per krizės įkarštį. Tiesa, situacijos gerėjimas pirmiausiai buvo susijęs su Graikija – srautai į Italiją iš Šiaurės Afrikos mažėjo kur kas lėčiau.

	 Žinoma, vien susitarimo su Turkija nebūtų pakakę. Apie tai, kas dar padėjo šią problemą suvaldyti, kalbėjausi su aukščiausio rango pareigūnais, kurie iš arti matė Europos Vadovų Tarybos peripetijas arba patys tiesiogiai dalyvavo šiame procese. Mainais už atvirumą jie pageidavo likti neįvardyti.

	 „Nereikia slėpti – 2015 metais buvome praradę kontrolę. Europiečiai buvo pagrįstai nusivylę. Tačiau 2016–aisiais reikalai pagaliau pajudėjo į priekį. Nebekalbėjome apie kvotas ir perkėlimą, nes buvo akivaizdu, kad tai iš esmės situacijos nepakeis. Netgi priešingai – kvotos skatino dar didesnius atvykėlių srautus ir skaldė ES politiškai. Tad bandėme dėmesį sutelkti į kitą aspektą – išorės sienų kontrolę. Reikėjo padaryti tai, kas šiandien dažnai pamirštama, tai yra užverti Vakarų Balkanų kelią“, – pasakojo mano pašnekovas.

	 Laikas spaudė, mat braškėjo visa Šengeno erdvė. ES valstybės, nuolatos besididžiuojančios, kad įgyvendintas laisvo judėjimo principas, nesugebėjo suvaldyti į ES patekusių žmonių srautų. Todėl buvo įvedinėjamos laikinos (niekas tiksliai nežinojo, kiek jos truks) pasienio patikros procedūros. Pavyzdžiui, Danija kontroliavo, kas atvyksta iš Vokietijos; Vokietija – kas iš Austrijos; Austrija stebėjo sieną su Vengrija; Švedija – su Danija, Prancūzija tikrindavo, kas atvyksta iš visų kaimynių rytuose. Kaip sakė vienos ES valstybės premjeras, „mes reaguojame į vieni kitų veiksmus, ir nieko džiugaus čia nėra“. Kertiniai ES principai ir vertybės kabojo ant plauko.

	 Todėl ES akcentavo kelią per Vakarų Balkanus. Tai traktuota kaip pirmos svarbos problema, mat sėkmingai jį įveikusieji dažniausiai nelegaliais būdais patekdavo į Šengeno erdvę. Jų maršrute pirmoji stotelė būdavo Graikija, iš kurios persikelta į tarpines ne ES šalis, tokias kaip Makedonija, Kosovas, Serbija ar Bosnija ir Hercegovina. Galiausiai atvykėliai atsidurdavo prie Kroatijos, kuri yra ES, bet ne Šengeno erdvėje, ir Vengrijos sienų. Kadangi pastaroji šalis jau buvo pasistačiusi tvorą, srautas krypdavo į Vakarus, Kroatijos link. Žinoma, tai nebuvo vienintelis kelias (galima vykti, pavyzdžiui, ir per Bulgariją), bet būtent Vakarų Balkanų srautas buvo gausiausias. Todėl 2016 metų kovo mėnesį, prieš pat pasirašant sutartį su Turkija, Vadovų Taryba paskelbė pasiekusi konsensusą su Makedonija, Slovėnija ir Kroatija, kad šios uždarys savo sienas nelegaliems imigrantams. Tai buvo esminis pokytis, mat iki tol šios valstybės skatindavo atvykėlius neužsilikti ir keliauti tolyn ES link – tam netgi būdavo suteikiamos transporto priemonės.

	 Graikija po šio sandorio neslėpė įniršio. Nors ES pažadėjo papildomą 750 mln. eurų finansinę paramą, faktiškai tai reiškė, kad dešimtys tūkstančių žmonių, atvykusių į šią valstybę, atsiduria aklavietėje, nes kelio tolyn nėra. Susiformuoja butelio kaklelio efektas, nes atvykti į Graikiją vis dar buvo realu, tačiau ten tekdavo įstrigti. Žinia apie tai sukėlė chaosą, mat šimtai nepatenkintų migrantų netrukus susispietė pasienyje su Makedonija ir ėmė reikalauti, kad juos įsileistų. Visgi sprendimas nebuvo pakeistas, ir tai netrukus davė rezultatų – 2016 metų sausio mėnesį buvo užfiksuota 60 tūkst. nelegalių sienos kirtimų, o rugsėjį – net 30 kartų mažiau.

	 Tai buvo svarbus žingsnis į priekį, tačiau šie sprendimai nenulėmė situacijos pagerėjimo Italijoje. Daugeliu atvejų migrantai pasiekti Italiją mėgindavo per Viduržemio jūrą iš Libijos, todėl nei susitarimas su Turkija, nei Vakarų Balkanų kelio užvėrimas proceso to tiesiogiai nepaveikė.

	 Mano pašnekovas kalba tiesmukai: „90 proc. tų, kurie keliauja iš Libijos, nėra prieglobsčio prašytojai. Jie kilę iš įvairiausių šalių, Bangladešo, Nigerijos, Tuniso, tačiau neatitinka pabėgėlio statuso reikalavimų. Buvo akivaizdu, kad norint spręsti šią problemą reikia Libijos pakrantės apsaugos pareigūnų pagalbos. Jie, žinoma, gaudavo labai mažas algas, buvo korumpuoti, todėl prisidurdavo dirbdami išvien su tais, kurie iš nelegalaus žmonių plukdymo į Europą susižerdavo milžiniškus pinigus.“

	 Kas buvo padaryta? Sudarytas svarbus, nors žmogaus teisių gynėjų nehumanišku pavadintas susitarimas su Libija. „Paprastai tariant, – teigė mano pašnekovas, – mes pasistengėme, kad pakrantės apsauga dirbtų mums, o ne tiems nusikaltėliams. Į tai investavome kelis šimtus milijonų eurų, bet kelias iš Libijos į Italiją praktiškai užsivėrė, mat pakrantės apsauga ėmė kur kas rečiau padėti kontrabandininkams. Be to, patys migrantai susivokė, kad nėra prasmės mokėti 5 tūkst. JAV dolerių ar daugiau nusikaltėliams ir rizikuoti savo gyvybėmis, kai galimybės patekti į ES vis tiek nėra. Net jei šie žmonės sėkmingai pateks į laivą ar bus išgelbėti incidento metu, jie bus iškart sugrąžinami į Libiją, Turkiją ar kurią kitą valstybę. Tikimės, kad tai ilgainiui visiškai sugriaus kontrabandininkų verslo modelį.“

	 Ši strategija – geriausias įrodymas, kaip drastiškai pasikeitė ES politika. 2015 metais ES, po šimtus gyvybių nusinešusių tragedijų jūroje, investavo į gelbėtojų operacijas, kurios buvo apibūdinamos kaip vienos iš didžiausių pasaulyje. „Žinoma, išgelbėta daug gyvybių, bet migruojantiems žmonėms sukelta didžiulė rizika, nes nusikaltėliams atsirado paskata intensyvinti žmonių gabenimą. Juk jie galėdavo pasakyti: „Nebijokite, jei kas nutiks, ES išgelbės, ES laivai jau laukia jūsų.“ Todėl daugybė žmonių rizikavo viskuo, ką turi, kad tik pabandytų. Gaila, bet kai kurios kilnius tikslus keliančios nevyriausybinės organizacijos, kurios norėjo padėti žmonėms ir apsaugoti juos nuo nelaimių jūroje, taip pat netiesiogiai dirbdavo su kontrabandininkais. Dabar tikimės, kad panašūs susitarimai bus sudaryti su Maroku, Alžyru ar Tunisu.“

	 

	
 ATIDEDAME PROBLEMĄ ATEIČIAI

	 

	 Šiandien migracijos krizė nebeatrodo tokia aktuali. 2018–aisiais į Europą iš viso atvyko 142 tūkst. migrantų – septyniskart mažiau nei 2015 metais. Graikija ir Italija, kurioms teko didžiausias krūvis problemų įkarštyje, šiandien net nebėra pagrindinės kryptys – beveik pusė 2018–ųjų srauto atsidūrė Ispanijoje. Skaičiai nebėra tokie gąsdinantys, tad nieko keista, kad ir žiniasklaidai ši tema tapo nebe tokia įdomi.

	 Bet džiaugtis dar anksti, mat struktūrinės priežastys, paskatinusios staigų srautų augimą 2015 metais, neišnyko. Karai Vidurio Rytuose ir Šiaurės Afrikoje tebesitęsia, todėl aplink Europą esama dar daug „nepavykusiųjų“ kategorijai priskirtinų valstybių. Be to, demografinės tendencijos rodo, kad gyventojų aplink Senąjį žemyną tik gausės. Kitaip tariant, tęsis tai, kas vyksta jau kurį laiką – pavyzdžiui, 2000–2015 metais Irako populiacija išaugo 47 proc., Sirijos ir Libijos – 39 proc., Alžyro, Maroko ir Egipto – 25 proc., Tuniso – 15 proc. Afrikoje šiuo metu gyvena apie 1,2 milijardo žmonių, iki 2050 metų šis skaičius padvigubės. Šie regionai yra vieni jautriausių klimato kaitos požiūriu – kylanti temperatūra sukelia stichines nelaimes, sausras, neleidžia užtikrinti pakankamo maisto kiekio. Todėl ES ir investuoja į šį žemyną (pradedant mokyklų statybomis, baigiant gėlo vandens tiekimo užtikrinimu), kad bent šiek tiek padėtų išspręsti problemas. Suvokiama, kad geriau – ir palyginti pigiau – tą daryti būtent Afrikoje ar Vidurio Rytuose, o ne laukti, kol tūkstančiai žmonių pasieks Europos krantus.

	 Tad pagrindo nerimui yra. Jei keli milijonai žmonių sukėlė politinį chaosą, ko tikėtis, jei skaičiai ateityje pasikartos, o gal bus ir dar didesni? Juo labiau kad diskusija migracijos tema išlieka itin sudėtinga, apipinta iš visų pusių skriejančių kaltinimų ir nepagrįstų hiperbolizacijų. Iš dalies tai suprantama, juk kalbama apie be galo jautrius, su dešimčių tūkstančių žmonių gyvenimais ar net gyvybėmis susijusius dalykus. Tačiau tai neturėtų, kaip minėjo Sikorskis, nustelbti racionalios, faktais pagrįstos veiksmingiausių išeičių paieškos.

	 Pasakojant migracijos krizės istoriją, dažnai kartojama, kokią didelę klaidą padarė Merkel. Esą kalbėdama apie Vokietijos atvirumą ir atsakomybę dėl pabėgėlių, ji paskatino migracijos srautų augimą ir politinį chaosą. Bet tokia tezė teisinga tik iš dalies. Žinoma, kanclerės kalbos susilaukė daug dėmesio ir veikiausiai įkvėpė bent dalį migrantų sutelkti jėgas, kad pasiektų išsvajotosios Vokietijos pasienį. Visgi negalima pamiršti, jog šimtai tūkstančių žmonių ir be Merkel raginimų buvo pakeliui į Europą, o gal ir jau pačiame žemyne, tad įvertinti realų jos žodžių poveikį labai sunku. Be to, Merkel pozicija dažnai supaprastinama iki siekio paversti ES migracijos, multikultūralizmo rojumi, nepaliekant jokių galimybių sugriežtinti ES išorės sienų kontrolę. Žvelgiant įdėmiau, tokią interpretaciją pagrįsti sunku.

	 „Sienų apsauga visuomet buvo vienas iš Merkel siekių. Bet ne vienintelis. Ieškojome kompleksinių atsakymų į gausybę tuo metu kilusių klausimų. Ką daryti su Šengeno erdve? Nejaugi leisime dygti ES vidaus sienoms ir kelsime grėsmę laisvam judėjimui? Kaip padėsime šalims, į kurias dėl geografinės padėties pabėgėlių atvyksta daugiausia? Kaip traktuojami ir apibūdinami atvykstantieji? Ar jie pristatomi kaip atvykstantys atimti iš europiečių turtą ir keliantys grėsmę, o gal suprantame, kad daugybė jų iš tikrųjų kenčia? Ką daryti su Afrikos valstybėmis, kurios nesudaro tinkamų sąlygų savo gyventojams ir skatina juos migruoti? Tad visa tai yra didžiulis mišinys techninių sprendimų ir ilgalaikių priemonių“, – pasakodamas apie Berlyno požiūrį emocijų neslėpė Merkel bendražygis.

	 Kanclerė krizės pradžioje pateikė kelis principinius atsakymus į bent dalį šių klausimų. Pirma, anot jos, Europa negali atsukti nugaros pabėgėliams. Antra, Graikija ir Italija neturi būti paliekamos likimo valiai, nes joms teko neproporcingai didelis skaičius atvykėlių. Trečia, nė viena iš ES valstybių negali pasiduoti emocijoms ir tiesiog uždaryti savo sienas, nes tai problemos neišspręs. Bet Merkel visą laiką kartojo, jog nekontroliuojami atvykėlių srautai yra problema, kurią reikia spręsti, užtikrinant, kad žmonės į Europą patektų legaliais būdais. O tie, kurie nepagrįstai siekia pabėgėlio statuso, grąžinami atgal į šalis, kurios laikomos saugiomis (tokių valstybių sąrašą ES nuolatos plėtė). Todėl Merkel politiniu prioritetu buvęs susitarimas su Turkija padėjo stabilizuoti situaciją.

	 Klaidų, be abejo, neišvengta. Viena labiausiai nenusisekusių, nors ir geromis intencijomis grįstų idėjų buvo kvotų sistema. Ji pasėjo nesantaiką ir nedavė jokio apčiuopiamo rezultato.

	 Sunku paneigti ir tai, kad Orbano tvora, išdygusi dar 2015 metais, tapo bendro ES sprendimo dalimi. Vėliau tvorų visoje Europoje padaugėjo, o ypač reikšmingas buvo sprendimas uždaryti Vakarų Balkanų kelią. Kad ir kaip būtų, forma, kuria Vengrija išreiškė savo poziciją, daugeliui buvo nepriimtina, ypač žinant, kad Orbanas nebuvo vienintelis, akcentavęs išorės sienų apsaugą. Žinoma, tai buvo politinių išskaičiavimų dalis; juk jis ne tik susilaukė aršios kritikos, bet ir sugebėjo tai išnaudoti savo naudai, mobilizuodamas rinkėjus ir triuškinamai laimėdamas Vengrijos parlamento rinkimus.

	 Nors Europa suvaldė atvykstančiųjų srautus, tai neišsprendė kitos problemos, neretai vadinamos „šešėline populiacija“. Čia turimi galvoje žmonės, kurie jau atsidūrė Senajame žemyne, bet kurių pabėgėlių statuso suteikimo prašymai buvo atmesti. Vien 2015–2016 metais tokių prašymų buvo pateikta per 2,5 mln., maždaug pusė jų atmesta. Sugrąžinti šiuos žmones į ten, iš kur jie atvyko, ne visada paprasta, o kartais ir neįmanoma. Kartais tai lemia teisinės priežastys. Pavyzdžiui, asmuo atvyko iš valstybės, kuri tikrai negali būti apibūdinama kaip saugi. Kartais kyla praktinių dilemų, nes ne visos šalys sutinka įsileisti atgal net ir savus piliečius. Todėl šie neturi kur keliauti – likti ES neturi teisės, tačiau ir išvykti nėra kur. Statistika – neįkvepianti; 2017 metais sėkmingai į namus sugrąžinta vos 37 proc. pabėgėlių.

	 Per ilgus dešimtmečius tokių žmonių skaičius Europoje ženkliai išaugo, tačiau kiek, niekas tiksliai nežino. Paskutiniai statistiniai duomenys, anot „Financial Times“, situaciją vertino dar prieš 10 metų. Tuomet konstatuota, kad šių paklydėlių ES yra 1,9–3,8 milijono. Vien paklaidos mastas rodo, kokio menko tikslumo yra tie skaičiavimai. Be to, 2008–2017 metais ES turėjo palikti 5 mln. Žmonių, bet oficialiai sprendimai buvo įgyvendinti tik 2 mln. Atvejų. Tad akivaizdu, kad bėdų esama ne tik išorėje, bet ir ES viduje.

	NAUJA POLITINĖ JĖGA–POPULISTAI

	 

	 

	 

	 

	 

	JEI ABSOLIUTI TIESA KAM NORS ŠIAME PASAULYJE IR PRIKLAUSO, TAI TIKRAI NE ŽMOGUI AR PARTIJAI, KURI TEIGIA, KAD JĄ ŽINO.

	 ALBERTAS CAMUS

	 

	DAUGYBĖ ŽMONIŲ VISIŠKAI NESIDOMI VIEŠAIS REIKALAIS, BET LABAI JAUTRIAI PRIIMA SUPAPRASTINTUS ŠŪKIUS KANDIDATŲ, KURIE STAIGA ATSIRANDA IŠ NIEKUR, NETURI JOKIŲ PRAEITIES DARBŲ, BET KALBA APIE VILIOJANČIUS DALYKUS.

	 ZBIGNIEWAS BRZEZINSKIS

	 

	GALBŪT ŽMOGUS NORI BŪTI NE TIEK MYLIMAS, KIEK SUPRASTAS.

	 GEORGE’AS ORWELLAS

	 

	 


 

	 

	 

	 Migracijos problematika iš esmės tapo neatsiejama nuo kito reiškinio – populizmo, kuris yra šių dienų Europos politikos burtažodis, kartojamas kasdien ir bet kokioje situacijoje. Pavyzdžiui, žiniasklaida skelbia, kad visą žemyną kamuojantis populizmas kelia grėsmę demokratijai; politikai kaltina vieni kitus populizmu; prestižinis žurnalas „Time“ 2015–aisiais Metų žmogumi paskelbė ne konkrečią asmenybę, o savotišką abstrakciją – pasaulio politikos Populistus. Jau kelis dešimtmečius Vakarų elitas buvo sutaręs dėl tam tikro politinio konsensuso. Iš esmės niekas neprieštaravo, kad laisvoji prekyba ir imigracija teikia naudą, o santuokos institutas turėtų būti prieinamas visiems. Toks vyraujantis sutarimas dėl esminių socialinių dilemų išjudino politikos pakraščius, o augantis nepasitenkinimas dabar kelia grėsmę dominuojančiai krypčiai“, – savo sprendimą pagrindė „Time“ redakcija.

	 Tad ką reiškia populizmas? Kokios jo priežastys? Ir ar tikrai tai taip grėsminga, kaip teigia antraštės?

	 Vieningo populizmo apibrėžimo, deja, nėra. Tai terminas, vartojamas skirtinguose kontekstuose ir įgyjantis įvairialypę prasmę. Visgi sutariama dėl kelių pagrindinių populizmo bruožų. Visų pirma, populistams būdinga brėžti ryškią skirtį tarp „paprastų žmonių“ ir „elito“. Teigiama, kad paprasti piliečiai ir jų interesai ignoruojami; kadangi paprasti piliečiai turi mažiau svertų save apginti, galingieji palieka juos likimo valiai ir ima dominuoti visose srityse. Be to, populistai mėgsta kartoti, kad yra efektyvių, itin paprastų būdų išspręsti sudėtingiausias visuomenės problemas, pradedant pajamų nelygybe ir baigiant migracija. Tiesa, paprastai tai tėra skambūs pareiškimai, o ne detalūs, gerai apgalvoti planai. Populistus taip pat dažniausiai sieja skeptiškas požiūris į ES, todėl Briuselyje retai kada išgirsi vartojant šį terminą pozityviame kontekste.

	 Nors apibrėžimas gana abstraktus ir ginčytinas, juo remiantis galima pastebėti Europos populistinių partijų – tiek dešiniųjų, tiek kairiųjų – stiprėjimą. Pavyzdžiui, „The Guardian“ atliktas tyrimas rodo, kad per pastaruosius du dešimtmečius, 1998–2018 metais, 31–oje analizuotoje Senojo žemyno valstybėje populistinėms priskiriamos politinės jėgos padidino savo vidutiniškai gaunamą balsų skaičių nuo 7 iki 25 proc. Kitaip tariant, iš mažų ir nedidelį vaidmenį atliekančių partijų jos tapo įtakingais politiniais žaidėjais daugelyje valstybių.

	 Tą pagrindžiančių konkrečių pavyzdžių netrūksta. Po pastarųjų rinkimų Italijoje buvo suburta dviejų populistinių partijų – „Penkių žvaigždučių judėjimo“ ir „Lygos“ – koalicija. Kartu sudėjus, šios partijos gavo per du trečdalius rinkėjų balsų, nors dar 2013–aisiais „Lyga“ rinkimuose sulaukė tik 4 proc. palaikymo. Vokietijoje staigiai iškilo „Alternatyva Vokietijai“ – vos kelerius metus veikianti partija rinkimuose užėmė trečią vietą ir šalies Parlamente gavo rekordiškai daug, net devyniasdešimt keturias, vietas; be toji yra reprezentuojama visuose federalinės valstybės žemių parlamentuose. Vengrijoje jau beveik dešimtmetį dominuoja „Fidesz“ partija, jos lyderis Orbanas pastaruosiuose rinkimuose gavo beveik 50 proc. balsų ir neketina užleisti pozicijų. Lenkijoje „Teisė ir teisingumas“, vedamas Jaroslawo Kaczynskio, 2015 metais įgijo daugumą Parlamente, o vėliau jos kandidatas laimėjo ir prezidento rinkimus. Net atvirumu ir tolerancija garsėjančioje Skandinavijoje situacija kelia rimtų diskusijų: Švedijos demokratai, kurių šaknys siejamos su nacionalsocialistiniu judėjimu, 2018 metais surinko beveik 18 proc. balsų ir tapo trečia didžiausia parlamentine partija (nors prieš du dešimtmečius negavo nė 1 proc.); Danijos „Liaudies partija“ yra šalies valdančiojoje daugumoje, kaip ir Suomijoje, kur „Suomių partijos“ atskilėliai taip pat dirba valdančiųjų gretose. Tad tai anaiptol nėra kelių regionų, specifinių kultūrinių ar istorinių aplinkybių nulemtas reiškinys – jis aktualus visoje Europoje.

	 „Kokiu mastu tai paveikia skirtingas ES valstybes, priklauso nuo įvairių aplinkybių. Pavyzdžiui, rinkimų sistemos. Prisiminkime, kad Lenkijoje dabartinė valdančioji partija surinko 38 proc. balsų, bet įgijo daugumą. Tuo metu Marine Le Pen Prancūzijos prezidento rinkimuose gavo beveik tiek pat, tačiau liko be nieko. Tad svarbu, kaip balsai virsta politinių pozicijų paskirstymu, – sakė Sikorskis. – Juolab kad populizmas skirtingiems žmonėms reiškia skirtingus dalykus. Aš sakyčiau, kad populistui nepakanka būti kritiškam elito, valdžios atžvilgiu – juk tą visais laikais daro opozicija. Populistams svarbu, kad, gindami dalies visuomenės interesus, jie kartu teigia dvasiškai atstovaujantys visai tautai, visai liaudžiai. O tie, kurie šiai tezei nepritaria, tampa ne paprastais konkurentais, o tiesiog blogiu, kurį reikia sutriuškinti. Tai populizmą skiria nuo kitų politinių judėjimų.“

	 Toks konfrontacinės politikos pobūdis ypač išryškėjo dviejose situacijose – Jungtinėje Karalystėje, kur 2016 metais vyko referendumas dėl narystės ES, ir JAV, kur 2017 metų pradžioje prezidento postą perėmė Trumpas. Būtų sunku paneigti, kad po šių įvykių tarp politinio elito kilo nemenka panika.

	 Tad iš kur visa tai atsiranda? Sikorskis man įvardijo tris, jo manymu, pagrindines populizmo augimo priežastis.

	 Pirmoji – jau plačiai aptarta migracija. Išaugę atvykėlių srautai tapo iššūkiu daugeliui valstybių, kartu paskata politinėms partijoms, kurios žadėjo ne tik apsaugoti Europą, bet ir visiems laikams išspręsti šią problemą. „Europoje akivaizdi demografinė panika. Mūsų žemyno populiacija pasaulinėje statistikoje užima vis mažesnę dalį; net ir Lenkijoje mes sakome, kad turime 40 mln. gyventojų, kai iš tikro skaičius yra arčiau 38 milijonų. Tokios tendencijos skatina imigraciją iš Vidurio Rytų ir Šiaurės Afrikos, o tai savo ruožtu vietiniams kelia baimę. Dažnai ši baimė būna neracionali – juk Jungtinėje Karalystėje už „Brexitą“ ypač aktyviai balsavo tie regionai, kur mažiausiai imigrantų, o daugiausia imigrantų turintis Londonas norėjo likti ES.“

	 Statistika demografinį veiksnį pagrindžia. 1960 metais Europos gyventojai, skaičiuojant dabartines ES nares, sudarė 13,5 proc. globalios populiacijos. 2015 metais – jau tik 7 proc. XXI amžiaus viduryje teliks apie 5 proc. Nors bendras europiečių skaičius iki to laiko, įskaičiuojant ES veikiausiai nebebusiančią Jungtinę Karalystę, padidės nuo 511 iki 520 mln., kitur pasaulyje gyventojų daugės gerokai sparčiau.

	 Be to, Europa sparčiai sensta. Darbingo amžiaus (15–64 metų) asmenų šiuo metu ES yra 333 mln. arba 65 proc. 2070–aisiais ši dalis sudarys tik 57 procentus. Todėl jei dabar už senjorą, peržengusį 65 metų amžiaus ribą, „atidirba“ 3,3 jaunesni europiečiai, artimiausioje ateityje tokiam senjorui pensijos mokėjimą užtikrins tik du darbingo amžiaus žmonės. Tai nestebina, mat statistinė amžiaus mediana ES 1990 metais buvo tik 35,2 metų, bet po kelių dešimtmečių sieks beveik 47. Kadangi tokios valstybės kaip Lietuva, Latvija, Rumunija, Lenkija ar Vengrija, prognozuojama, pagal gyventojų skaičių iki 2050 metų sumažės 15–20 proc., ten demografinė problema bus dar aštresnė.

	 Čia ir priartėjame prie Merkel dažnai mėgstamos kartoti tezės. Vokietijos kanclerė pažymi, kad Europoje dabar gyvena apie 7 proc. pasaulio populiacijos; Europa sukuria apie ketvirtadalį bendro pasaulio BVP. Bet Europos išlaidos socialinei apsaugai sudaro apie pusę visame pasaulyje šiai sričiai išleidžiamų pinigų. Kitaip tariant, palyginus su kitais pasaulio regionais Europa yra itin dosni savo piliečiams – jiems garantuojamos įvairios išmokos, nuo ligos ir nedarbingumo pašalpų iki pensijos. Tokių privilegijų negali tikėtis, pavyzdžiui, nei amerikiečiai, nei juo labiau kinai, kur socialinės išlaidos gerokai kuklesnės. Visgi ateityje senstanti Europos visuomenė ir mažėjanti darbingo amžiaus žmonių dalis sukurs situaciją, kai valstybių biudžetai, tikėtina, nebesugebės generuoti pakankamai pajamų, kad ištesėtų pažadą savo piliečiams užtikrinti socialines garantijas. Taip pat naivu tikėtis, kad lyderiai ryžtųsi jų atsisakyti, mat tai, ko gero, reikštų politinę savižudybę jau artimiausiuose rinkimuose.

	 Todėl tradicinės politinės partijos iš esmės pasiekė politinį konsensusą, kad imigracija nėra blogas reiškinys. Jei atvykėlių nebūtų, jų manymu, Europa ne tik imtų skursti, bet ir patirtų gyventojų skaičiaus mažėjimą. Juk tai, kad ES bendras gyventojų skaičius po truputį auga, yra nulemta ne gimstamumo rodiklių (ES vienai moteriai šiandien vidutiniškai tenka 1,6 vaiko, nors siekiant bent jau išlaikyti esamą populiacijos lygį reikia perkopti 2,1 vaiko statistinę ribą), o imigracijos. Be to, daugelis atvykstančiųjų yra darbingo amžiaus, tad turėtų kurti pridėtinę vertę.

	 Deja, ne viskas taip paprasta. Iš ES šalių tik Švedijoje ir Estijoje pritariama teiginiui, kad imigrantai sukuria didesnę ekonominę naudą, nei įvairių išmokų forma gauna iš valstybių, kuriose įsikuria (tyrimų, kurie pagrįstų tokį ekonominį vertinimą, beveik nėra). Be to, pusė europiečių neabejodami teigia, kad imigracija turėtų būti sumažinta.

	 Kylantis nerimas nėra visiškai nepagrįstas. Dėl įvairių priežasčių – pradedant kalbiniais barjerais, baigiant formaliomis teisinėmis kliūtimis – imigrantų iš ne ES valstybių nedarbo lygis yra maždaug dvigubai didesnis nei vietinių gyventojų. Be to, atvykėliai, ypač iš ne krikščioniškų valstybių, suvokiami kaip keliantys grėsmę vietinei kultūrai, tradicijoms, normoms. Juolab kad dėl nepavykusios integracijos kuriasi uždaros imigrantų bendruomenės, arba savotiškos paralelinės visuomenės, keliančios dar didesnį vietinių nepasitenkinimą. Kai kur jau imamasi itin griežtų ir kontroversiškų priemonių šiai problemai spręsti. Pavyzdžiui, Danijoje 2018 metais priimtas sprendimas, kad vadinamuosiuose getuose – daugiau nei dvidešimtyje rajonų, kur aukštas nedarbo, nusikalstamumo lygis, o gyventojų daugumą sudaro atvykėliai iš ne Europos šalių – įsikūrę vaikai turės privalomai kiekvieną savaitę 25 valandas mokytis apie Danijos kultūrą ir tradicijas. Tėvams taip pat nebus leidžiama vaikų ilgam laikui išsiųsti į kilmės šalis, kur šie galėtų išmokti kitokių tradicijų. Be to, šiuose getuose padarius nusikaltimą – nuo chuliganizmo iki vagystės – grės dvigubai didesnės bausmės nei likusioje valstybės teritorijoje. Tai itin papiktino įstatymo kritikus, teigiančius, kad tokiu būdu sugriaunamas lygybės prieš įstatymą principas. Bet ir tai buvo ne viskas; 2018 metų pabaigoje paskelbta, kad apie šimtas imigrantų, ypač tų, kurie padarė nusikaltimus ir kurių prieglobsčio prašymai buvo atmesti (tačiau dėl tam tikrų priežasčių negali būti išsiųsti į gimtinę), bus perkelti į atšiaurią Lindholmo salą. Taigi siekiama juos izoliuoti nuo visuomenės. Tad Danijos valdantieji – dažnu atveju priskiriami populistams – aiškiai identifikavo jų rinkėjams aktualią problemą.

	 Nenuostabu, jog taip susiklosčius aplinkybėms prieštaraujančiųjų tezei, kad atvirumas imigracijai yra savaime pozityvus, anaiptol netrūksta. Vienas ryškiausių – Douglasas Murray, žymus britų žurnalistas, savo knygoje apie „keistą Europos mirtį“ rašęs: „Idėja, kad europiečiai tiesiog nebegimdo vaikų ir tą turėtų kompensuoti imigrantais, yra absoliučiai klaidinga dėl kelių priežasčių. Pirma, daroma neteisinga prielaida, kad gyventojų skaičius visada turi išlikti toks pat arba augti. Bet juk jau šiandien dalyje Europos valstybių gyventojų tankis yra vienas didžiausių pasaulyje. Anaiptol nėra akivaizdu, kad gyventojų skaičiaus didėjimas sukuria geresnę gyvenimo kokybę. Juolab kad imigrantai dažniausiai renkasi didžiuosius miestus, o ne regionus, kur žmonių mažiau. <...> Antra, kalbama apie visuomenės senėjimą. Be abejo, žmonės gyvena ilgiau nei bet kada anksčiau istorijoje. Ir, jei nekils tragedijų, kitos kartos vidurkis bus dar aukštesnis. Nors tai dažnai pateikiama kaip našta biudžetams, daugeliui individų tai tikrai yra gera žinia. Galbūt ateityje tai padės pagerinti esamą kultūrinį disbalansą ir perdėtą susikoncentravimą į jaunystės privalumus. <...> Be to, imigrantai šios bėdos savaime neišspręs, nes jie irgi sensta.“

	 Todėl jis siūlo kalbėti ne apie demografijos kompensavimą, o apie kompleksinius sprendimus ateičiai – pensinio amžiaus pailginimą, geresnes galimybes integruotis į darbo rinką sulaukus solidaus amžiaus ir pan. Nors sunku teigti, kad tai alternatyvus planas sisteminėms bėdoms spręsti, autoriaus tikslas veikiausiai buvo kitas – jis siekė parodyti, jog esama politikų strategija neveikia.

	 Antra populizmo stiprėjimo priežastimi įvardijama 2008–2009 metų finansų krizė. Jos metu staigiai išaugo nedarbo lygis: 2008 metais ES jis vidutiniškai siekė 7 proc., o po dvejų metų šoktelėjo iki 11 proc. Kai kurios šalys buvo paveiktos itin smarkiai – pavyzdžiui, Graikijoje ir Ispanijoje dar ir 2016 metais darbo neturėjo apie penktadalis piliečių. Be to, praėjus beveik dešimtmečiui po krizės, 2017–aisiais, net devyniose ES valstybėse realus darbo užmokestis, skaičiuojamas įvertinant infliacijos ir pragyvenimo kaštų pokyčius, buvo mažesnis nei 2010 metais.

	Graikijoje jis krito net 20 proc., Kipre – 10 proc., Portugalijoje ir Kroatijoje – apie 8 proc., Ispanijoje ir Italijoje – daugiau nei 4 proc. Sumažėjimą tebejautė ir britai, ir belgai, ir suomiai. Paprastai tariant, milijonų europiečių gyvenimo kokybė juntamai suprastėjo, nors makroekonominiai rodikliai rodė sugrįžtantį augimą.

	 Ir pagerėjimo dar gali tekti palaukti, mat krizės pasekmės bus ilgalaikės. Tam, kad nesustotų funkcionavusios, valstybės buvo priverstos skolintis milijardus eurų. Bendras euro zonos valstybių skolos ir BVP santykio vidurkis, lyginant 2008 ir 2017 metus, išaugo nuo 69 iki 87 proc. Už šias paskolas iki šiol mokamos milžiniškos palūkanos, o tai yra milžiniška našta biudžetams.

	 Toks krizės mastas ypač didelį smūgį sudavė jautriausioms visuomenės grupėms – jauniems žmonėms, ilgalaikiams bedarbiams, socialinių išmokų gavėjams. Kadangi viskas prasidėjo nuo bankų griūties JAV, į kurią vyriausybės reagavo skirdamos milijardines dotacijas bankų sistemoms išgelbėti, požiūris į politinį ir ekonominį elitą tapo itin neigiamas. Tad logiška manyti, kad krizė tapo paskata iškilti antielitinėms, populistinėms politinėms jėgoms.

	 Tiesa, nederėtų visų bėdų sieti su pastaruoju dešimtmečiu. Krizė paaštrino sistemines Europos ekonomines ir politines problemas, kurių būta ir anksčiau. Vidurinės klasės europiečiai ilgą laiką buvo nepatenkinti realių atlyginimų stagnacija ir pajamų nelygybės didėjimu. Pavyzdžiui, „New York Times“ dar 2008 metų pradžioje, kai sunkmečio dar niekas nelaukė, paskelbė tekstą, kuriame citavo paprastą prancūzų mokytoją. Ši skundėsi, kad jos atlyginimas jau dešimtmetį kiekvienais metais padidėdavo vos 1 proc., nors kainos kasmet šoktelėdavo keliais procentais. Mokytoją ypač jaudino tai, kad uždarbis nebeleidžia vietinėje kepyklėlėje įsigyti mėgstamos prancūziškos bagetės.

	 Todėl žymus Prancūzijos ekonomistas Thomas Piketty su tuo, kad ekonominė krizė yra svarbiausia populizmo stiprėjimo priežastis, sutinka tik iš dalies ir bando rasti tikrąsias šaknis.

	 Pirmiausiai, nagrinėdamas kelių didžiųjų valstybių raidos tendencijas, savo knygose jis konstatuoja, kad, keičiantis kartoms, ekonominė europiečių situacija jau kelis dešimtmečius netampa geresnė nei jų tėvų. Tai – naujas reiškinys, mat per visą Senojo žemyno istoriją, su keliomis išimtimis, gyvenimo kokybė kiekvienai vėlesnei kartai bent šiek tiek pagerėdavo. Be to, tradicinės politinės partijos nebegebėjo atstovauti toms visuomenės grupėms, kurių nepasitenkinimas augo sparčiausiai. Kadangi politinės sistemos daugelyje Vakarų šalių 1960–1990 metais buvo „užšalusios“ (partijos, patenkančios į Parlamentą, iš esmės nesikeitė), jų gebėjimas suvokti ir reaguoti į vykstančius pokyčius kryptingai menko.

	 Pavyzdžiui, centro kairiosios partijos, tradiciškai gynusios mažiau išsilavinusių darbininkų klasės rinkėjų interesus, 1970–1980 metais ėmė keistis; jos perėmė intelektualinio elito – išsilavinusių rinkėjų – balsus ir nustūmė į šalį tradicinius savo rėmėjus. Tuo metu dešinieji ir toliau išlaikė populiarumą tarp turtingesnių rinkėjų. Tad menkiau išsilavinę, mažiau uždirbantys žmonės jautėsi palikti likimo valiai „didėjančio elitizmo“ – nė viena iš didžiųjų partijų neteikė jiems prioriteto. Todėl nebuvo kam išsklaidyti nerimo, kuris tik stiprėjo dėl spartėjančios globalizacijos ir jos sukeliamų pokyčių – technologijų raidos, senųjų pramonės centrų užsidarymo ir perkėlimo į pigesnę darbo jėgą siūliusią Aziją ir pan. Šiandien galime teigti, kad tradicinėms socialdemokratinėms partijoms tokia strategija ilgainiui tapo peiliu po kaklu – Vakarų Europoje, lyginant su 1970 metais, jų gaunama balsų dalis krito maždaug penktadaliu, o susigrąžinti prarastą įtaką bus be galo sunku.

	 Tad politinis elitas Europoje užmigo ant laurų ir pamiršo, kad antielitinis populizmas yra istorinė norma, o ne išimtis. Pavyzdžių, kai sukylama prieš dominuojančią sistemą, netrūksta nuo senovės Romos Senato, kurį drebino Tiberijaus Sempronijaus Grakcho kalbos apie paliktus likimo valiai paprastus žmones, iki Prancūzijos revoliucionierių, sugriovusių monarchiją, laikų. Santykinė pokario ramybė ir politinių partijų niveliacija galiausiai tapo „tyliosios daugumos“, pagaliau išreiškusios savo poziciją, sukilimu.

	 Su tuo, kad pernelyg daug žmonių didžiųjų partijų buvo nustumti į šalį, sutinka ir Sikorskis. „Nemanau, kad finansų krizė buvo reikšmingiausia priežastis. Pavyzdžiui, Lenkija nuo nepriklausomybės atkūrimo laikų nė karto neišgyveno recesijos. Be to, pajamų skirtumai nuo 1990 metų šalyje neaugo. Mano manymu, kur kas svarbiau, kad modernaus kapitalizmo institucijas užvaldė elitas, o šios grupės sukurtos taisyklės buvo nesąžiningos. Ypač todėl, kad paprasti darbuotojai moka nemažus mokesčius, o didžiosios kompanijos, vengdamos mokesčių, vis įsivelia į skandalus. Ir reikia pripažinti, kad čia yra tiesos. Visiškai aišku, kad transnacionalinės kompanijos ir turtingi jų savininkai turi mokėti daugiau mokesčių, nes dabar sistema neveikia.“

	 Šiaip ar taip, buvęs Lenkijos užsienio reikalų ministras pažymi, kad populistai siūlo nevykusias priemones – priešindamosios ES vienybei ir bendriems sprendimams, šios partijos tik apsunkins didžiajai daliai visuomenės naudingų išeičių paieškas. Juk nacionaliniu lygiu to išspręsti nepavyks. Tik ES, kaip galingas darinys, gali stoti į kovą ir teisminiuose procesuose reikalauti, tarkime, tokių milžinų, kaip, pavyzdžiui, „Google“, atsakomybės. Tą patį galėtume pasakyti ir apie migraciją. Kodėl kilo krizė? Graikija nesugebėjo tinkamai sukontroliuoti išorinių savo sienų, žmonės plūdo į šalį, bet Atėnai ilgą laiką atsisakinėjo ES pagalbos, nes nenorėjo prarasti galimybės spręsti patys. Tad kilus tokiai krizei labai svarbu turėti stipresnę Europos lygmens sienų kontrolę, efektyvesnę Europos sienų ir pakrančių apsaugos agentūrą „Frontex“. Europos reikia daugiau, o ne mažiau, nes pavienės valstybės nėra pajėgios pačios išspręsti tokias problemas.“

	 Sikorskio žodžius patvirtina 2018 metų sprendimas: ES paskyrė „Google“ daugiau nei 4 milijardų eurų baudą už konkurencijos taisyklių pažeidimus – ši kompanija išnaudojo privilegijuotą „Android“ operacinės sistemos poziciją ir nesudarė sąlygų vartotojams patiems pasirinkti. Kiek anksčiau milžinišką 13 milijardų baudą už Airijai nesumokėtus mokesčius ES paskyrė ir kompanijai „Apple“, 700 mln. eurų buvo liepta išmokėti Belgijos iždui nuostolių pridariusioms didelėms Europos korporacijoms, o Liuksemburgas, Europos Komisijos sprendimu, sulaukė dešimčių milijonų iš „Fiat“. Dabar ES institucijos intensyviai tiria JAV giganto „Amazon“ veiklą. Kitaip tariant, ES, priešingai, nei teigia dažna populistams priskiriama partija, gali pateikti sėkmingos kovos su didžiosiomis korporacijomis pavyzdžių – ypač toje srityje, kurioje viršnacionalinės institucijos turi išimtinę kompetenciją. Būtent konkurencijos klausimas iš esmės yra sprendžiamas ne valstybių sostinėse, o Briuselyje, viename geriausiai nuo pašalinių akių dėl jautrios informacijos apsaugotų Europos Komisijos skyrių. Anot Europos integracijos entuziastų, jeigu tokių sričių, kuriose viršnacionalinės institucijos turėtų išskirtinę kompetenciją, būtų daugiau, kompleksinių problemų sprendimas būtų veiksmingesnis.

	 O trečias populizmą stiprinantis veiksnys, apie kurį jau buvo užsiminta, – kultūrinis. Globalizacija keičia ne tik ekonominę aplinką, bet ir socialines normas, žmonių tarpusavio bendravimą, tradicijas. Anaiptol ne visi mano, kad pokyčiai yra tik pozityvūs. „Nuojauta man kužda, kad svarbus veiksnys – religijos vaidmens mažėjimas. Ypač Lenkijoje ir JAV. Populistai naudojasi tuo, kad daug žmonių nerimauja dėl gyvenimo būdo pokyčių. Pavyzdžiui, nedideliame Lenkijos miestelyje, kuriame aš gyvenu, bičiuliaujuosi su vietos klebonu. Kiekvieną lapkričio mėnesį bažnyčia skaičiuoja, kiek žmonių lankosi pamaldose. Kai paklausiau klebono, kiek jų susirenka į pamaldas jo parapijoje, jis atsakė: „Kaip visada.“ Ką tai reiškia? Ogi tai, kad 1 proc. mažiau nei praėjusiais metais. Tad Katalikų Bažnyčios vaidmuo pamažu mąžta. Lenkų bažnyčia bando spręsti šią problemą, vis labiau tapatinasi su valstybe, mėgina skatinti religingumą per švietimo sistemą, pasiekė, kad sekmadieniais nebedirbtų dalis parduotuvių. Bet jaunimas ras kitokių būdų leisti laiką, nei eiti į bažnyčią.“

	 Tą teigdamas Sikorskis kritikavo politinį savo oponentą, kurio partija būtent religiją ir tradicines vertybes laiko savo politinės programos pamatu. „Kaczynskis kadaise turėjo viziją paversti Lenkiją savotiška Bavarija (turtingiausia Vokietijos žemė – aut. past.) – konservatyvia, bet ekonomiškai itin išsivysčiusia. Tik, man atrodo, vis labiau ėmė ryškėti jo paties provincialumas. Įsivaizduokime žmogų, kuris neskaito užsienio spaudos ir užsienyje yra buvęs tik tris ar keturis kartus – visada vien darbo reikalais. Tad ima stigti ir vaizduotės, o tai būdinga Kaczynskio kartai. Mes visi kovėmės, kad susigrąžintume Lenkiją iš hegemono – Sovietų Sąjungos – rankų, todėl kai kuriems iš šių laisvės kovotojų šiandien sunku pripažinti, kad kai kuriuos interesus efektyviau ginti ne Lenkijos valstybės, o ES lygmeniu.“

	 Kultūrinis aspektas itin aktualus Vengrijoje – dėl jo kinta ir istorijos interpretacija. Apie tai emocingai kalbėjo buvusi Latvijos prezidentė Vaira Vykė–Freiberga. „Buvau nustebinta to, kas vyksta Vengrijoje. Aš, romantikė, buvau įsitikinusi, kad vengrai pasirengę aukotis dėl aukštesnių tikslų – panašiai kaip 1956–aisiais, kai gynėsi nuo sovietinių tankų. Visgi kai prieš keletą metų Budapešte minėjome šio sukilimo metines, nustebau gatvėje išvydusi dvi grupes žmonių. Pirmieji sukilimą prisiminė kaip pralaimėtą kovą dėl didesnės laisvės ir didesnių teisių; kita grupė protestavo prieš juos, nors sunku pasakyti, kokių idėjų vedami. Tai buvo pirmas signalas, kad Vengrija nėra tokia, kokią aš įsivaizdavau.“

	 Šiandien politinė kontrolė Vengrijoje yra tvirtai sutelkta Orbano rankose. Premjero reitingai visuomenėje – aukšti, tačiau jis pats vertinamas nevienareikšmiškai, ypač dėl žiniasklaidos ribojimų ir spaudimo opozicijai.

	 „Orbanas tautos sąjūdžio metais buvo jaunas revoliucionierius, tačiau jo paties demokratijos supratimas ne visai sutampa su daugumos Europos valstybių koncepcija. Mes, būdami laisvų valstybių sąjungoje, žinoma, turėtume gebėti toleruoti skirtingas demokratijos interpretacijas. Visgi negalime funkcionuoti kaip partneriai, jei neturime sutarimo dėl kai kurių fundamentalių dalykų, apibrėžiamų ES sutartyse. Deja, kai kurie liberaliosios demokratijos aspektai yra atmetami – Lenkijoje tai daroma kalbant apie religines vertybes, Vengrijoje akcentuojama Europos direktyvų keliama grėsmė tautiškumui. Tas bendras ES pamatas šiandien neatrodo itin tvirtas iš dalies turbūt todėl, kad yra labai abstraktus, bet viliuosi, kad kada nors pasieksime bendrą sutarimą“, – sakė Vykė–Freiberga.

	 Buvusi Latvijos prezidentė pabrėžė, kad nors pateikė Lenkijos ir Vengrijos, kur dominuoja dešinieji, pavyzdžių, pavojų kelia ir kraštutiniai kairiosios spektro pusės politikai: „Europoje yra įvairių kairiųjų partijų; dalis jų tiems, kurie matė sovietinę sistemą, atrodo ne mažiau kraštutinės nei daug dėmesio sulaukiančios dešiniosios politinės jėgos. Tad turime būti atsargūs, ką nors vadindami kraštutiniais. Apreiškime Jonui rašoma: „Žinau tavo darbus, kad esi nei šaltas, nei karštas. O, kad būtum arba šaltas, arba karštas! Bet kadangi esi drungnas ir nei karštas, nei šaltas, aš išspjausiu tave iš savo burnos.“ Kadangi liberali demokratija savo esme yra pakankamai drungna, kraštutinumai jai kenkia; „karštieji“ yra tuo nepatenkinti. Natūralu turėti skirtingas nuomones, demokratijai tai vienas esminių principų, bet reikia rasti atsakymą, kaip tas nuomones suderinti ir kaip sugyventi.“

	 Jei europiečiai ims peštis tarpusavyje ir bus imta abejoti demokratijos ateitimi, tuo suskubs pasinaudoti trečiosios šalys, kurioms demokratija ir šiandien nėra artima. Šitai akcentavo Bondas, pabrėždamas, kad dalies populistų flirtas su Rusija kelia pavojų.

	 „Iš Kremliaus yra investuojama į populistinius, prieš ES nukreiptus judėjimus. Žinoma, būdai, kaip tai daroma, skirtingose šalyse skiriasi. Pavyzdžiui, Londone bandoma stiprinti prieš ES nusiteikusių politikų platformą. Dar iki balsavimo dėl „Brexito“ tokie politikai kaip Farage’as ar kraštutinių kairiųjų atstovas George’as Galloway buvo itin dažnai matomi per RT kanalą. Kremlius taip pat būrė draugų grupę, pavadintą „konservatyviais Rusijos draugais“. Kai buvo išaiškinta, kad tai daro Rusijos ambasada, jiems teko ieškoti kitų būdų, bet juk jų visada įmanoma rasti. Prancūzijoje Le Pen partija gavo didžiulę paramą iš rusiškų sąsajų turinčio banko, kurio racionalius motyvus finansiškai palaikyti prancūzų partiją paaiškinti sunku. Kitose valstybėse aktyviai veikia Rusijos ortodoksų fondai, prisidedantys prie įvairių itin socialiai konservatyvių partijų suvienijimo. Jie dažnai siekia parodyti, kad ES labai nusistačiusi prieš tradicinę šeimą ir krikščioniškąsias vertybes“, – pasakojo britų ambasadorius.

	 Analizuoti šiuos procesus ir įtakos svertus nėra lengva; juk Šaltojo karo laikai, kai sovietai turėjo aiškią ideologiją, seniai nugrimzdo į praeitį. „Komunizmo eroje nekilo abejonių, ką sovietai palaiko, kokias idėjas remia. Dabartinė Rusija yra kur kas labiau oportunistiška. Jeigu didesnę grėsmę ES vienybei kels dešinieji, Rusija juos palaikys; jei kairieji, ji palaikys kairiuosius. Kai kuriais atvejais gali būti palaikomos abi kraštutinės pusės. Kitaip tariant, aklai vadovaujamasi nuostata „mano priešo priešas yra mano draugas“. Tiesa, ir europiečiai dabar tai supranta geriau nei anksčiau. Prie to prisideda konkretūs įvykiai: kišimasis į JAV rinkimus; kibernetinis įsilaužimas į Vokietijos parlamento sistemas; bandymas perimti kandidato į prezidentus Macrono susirašinėjimus. Daug kam Europoje tai buvo šaltas dušas, privertęs pabusti iš letargo.“

	 Kad ir kiek kalbėtume apie trečiųjų šalių įtaką, visko suversti išorės jėgoms negalima. Trečiosios šalys geba gana sėkmingai išnaudoti susiklosčiusią chaotišką politinę situaciją, tačiau problemos pačios nesusikuria iš niekur. Todėl mano pašnekovai beveik vienbalsiai tvirtino, kad atsakomybę už populistų iškilimą pirmiausiai turi prisiimti ne Rusija ar į kraštutinumus linkę rinkėjai, o tradicinės Europos politinės partijos.

	 „Akivaizdu, kad dalies politinių partijų, priskiriamų populistams, santykis su demokratija yra kritiškas. Bet sunku paneigti, kad dalis populistų keliamų problemų arba ilgą laiką buvo ignoruojamos, arba apskritai kliudyta apie tai diskutuoti. Kai žmonės sakydavo, kad jiems nepatinka didelė imigracija, elitas piktai atkirsdavo: „Bet juk imigracija naudinga, ji sprendžia demografines problemas!..“ Ir nusiplaudavo rankas, palikdami populistams terpę eskaluoti šį baimės jausmą. Tas pats ir su Šengeno erdve. Yra nuogąstaujančiųjų, kad laisvas judėjimas užtikrina galimybę keliauti ne tik paprastiems žmonėms, bet ir ginkluotiems teroristams. Tačiau elitas, žinoma, atsako, kad Sengenas yra nekvestionuojamai puikus dalykas. Ir vėl populistams paliekama terpė reikštis. Tokia veiksmų seka tęsėsi per ilgai, todėl šiandien ir turime tokį rezultatą“, – sakė man aukštas Europos Vadovų Tarybos pareigūnas.

	 Su tuo sutinka ir ekonomistas Piketty, „Le Monde“ publikuotame tekste populizmą apibūdindamas kaip „didžiausią politinį įžeidimą“: „Populizmas yra sumišęs, bet legitimus atsakymas į jausmą, kad dalis žmonių, ypač iš darbininkų klasės atstovų, buvo palikti vieni globalizacijos akivaizdoje dorotis su augančia nelygybe. Kad išvengtume šių iššūkių, turime gebėti rasti būdą perimti radikalių kairiųjų naudojamus elementus, antraip užleisime vietą nacionalizmui ir ksenofobijai.“

	 Kitaip tariant, populistų stiprėjimą gali įveikti tik gebėjimas be išankstinio nusistatymo identifikuoti realias problemas ir jų sprendimus, atimant iš kraštutinių politikų vienintelį jų ginklą – kalbėjimą, kad elitas ignoruoja paprastus žmones. Tai itin svarbu norint užkirsti kelią radikalizacijai, iš kurios kyla ksenofobija, antisemitizmas, neapykantos nusikaltimai.

	 Vilniaus universiteto profesorius Alvydas Jokūbaitis taip pat pataria vengti pernelyg plataus populizmo termino taikymo, kuris gali būti pasitelkiamas ir siauriems politiniams tikslams pasiekti. Vienoje iš konferencijų filosofas teigė: „Žodyje „populizmas“ populus dėmuo reiškia liaudį, kaip ir žodyje „demokratija“ demos reiškia liaudį. Lietuvos Konstitucijoje parašyta, kad suverenas šioje valstybėje yra Tauta, o tai reiškia liaudis. Paprasčiau kalbant, žmonės patys save valdo. Taigi, kai rinkimus demokratiškai laimi Lenkijos, JAV ar Vengrijos liaudis, kyla klausimas, kas čia blogo? Tai yra žmonių pasirinkimas. Visi mes esame populistai, nes jeigu esi demokratas, esi populistas. Tačiau dabar tai ignoruojama. Net mokslininkai pradėjo vartoti šitą vertinančią sąvoką. Atkreipkime dėmesį: jeigu man kas nors nepatinka, aš diskredituoju jį išvadindamas populistu. Romos Respublikos laikais populiarų (populäres) partija, Lietuvoje prieš karą buvo liaudininkų partija ir viskas buvo tvarkoje. Tačiau šiandien turime naują mąstymo logiką, pagal kurią, jeigu laimi ne tie, kurių norėjai, tai yra jeigu laimi ne liberali demokratija, tai yra kažkaip blogai, o tam „blogai“ įvardyti ištraukiamas keiksmažodis „populistas“.

	 Juo labiau kad tikruosius populistus gali pražudyti didžiausia jų silpnybė – alternatyvių politinių idėjų ir sudėtingų problemų sprendimo būdų neturėjimas. „Populistai ilgai neišgyvena. Kiek galima meluoti? Todėl jie dažnai keičiasi“, – šypsojosi Grybauskaitė.

	BLOGAI VALDOMAI ŠALIAI PIRMOJI PANACĖJA – VALIUTINĖ INFLIACIJA, ANTROJI – KARAS; ABI ATNEŠA TRUMPALAIKĮ PAGERĖJIMĄ, ABI ATNEŠA GALUTINĘ PRAŽŪTĮ. ABIEM NAUDOJASI POLITINIAI IR EKONOMINIAI OPORTUNISTAI IR EKONOMINIAI OPORTUNISTAI.

	 ERNESTAS HEMINGWAY

	 

	GERIAU EITI GULTI NEPAVAKARIENIAVUS, NEI PABUSTI TURINT SKOLĄ.

	 BENJAMINAS FRANKLINAS

	 

	ANTAI KIEKVIENAS ŽMOGUS GALI LENGVAI SUPYKTI, ŠVAISTYTI AR KAUPTI PINIGUS. BET NE KIEKVIENAS GALI IR SUGEBA SUPRASTI, KAM REIKIA DUOTI PINIGŲ ARBA ANT KO SUPYKTI, KIEK IR KADA PYKTI. TODĖL GĖRIS YRA RETAS, PAGIRTINAS IR PUIKUS DALYKAS.

	 ARISTOTELIS

	 

	 


 

	 Oras tomis 2015 metų liepos vidurio dienomis Briuselyje buvo vasariškas ir malonus, tačiau Europos lyderiai į susitikimą vyko rūškanais veidais. Grėsmė, kad pirmą kartą euro zonoje esančių valstybių narių skaičius ne padidės, o sumažės, buvo labai reali. Tiesą sakant, daugelis ekspertų prognozavo, kad kitos išeities paprasčiausiai nėra.

	 Tai, kad bankrutuojanti Graikija turi atsisakyti euro, teigė ir įtakingas Vokietijos finansų ministras Wolfgangas Schauble. Prieš pat susitikimą Belgijos sostinėje jis visiems jo dalyviams išplatino kontroversijų sukėlusį elektroninį laišką. Jame teigta, jog esamos ekonominės bėdos tokios rimtos, kad išspręsti jas įmanoma tik tuo atveju, jei graikai bent penkeriems metams sugrįš prie nacionalinės valiutos drachmos. Iš Atėnų taip pat reikalauta patikėti 50 mlrd. eurų vertės Graikijos valstybinius aktyvus nepriklausomam fondui Liuksemburge, kurio negalėtų kontroliuoti niekam pasitikėjimo nebekėlę graikų politikai. To fondo pajamos iš valstybinių objektų privatizacijos, žinoma, būtų tiesiogiai skiriamos Graikijos skoloms grąžinti ir šalies bankams rekapitalizuoti, bet iš tikrųjų jo veikimo mechanizmas reiškė visišką graikų pažeminimą. Tą iliustruoja kiek anksčiau Vokietijos bulvariniame dienraštyje „Bild“ pasirodžiusi antraštė: „Graikai, jūs bankrutavote, parduokite savo salas! Ir Akropolį!“

	 Šis siūlymas žymėjo esminį politinės strategijos pokytį. Iki tol ES vadovai kartojo, jog Graikija išliks euro zonos nare, kad ir kokių veiksmų dėl to reikėtų imtis. Tokios politikos logika buvo paprasta: vienos valstybės, kad ir ne pačios didžiausios (Graikijai tenka mažiau nei 2 proc. bendro ES BVP) išstojimas iš euro zonos būtų, tikėtina, paskatinęs domino efektą. Juk čia pat buvo ekonomine prasme kur kas reikšmingesnės, bet su ne ką mažesnėmis finansinėmis problemomis susiduriančios Italija, Ispanija ir kitos šalys.

	 Tokios griūties scenarijaus ypač baiminosi faktinė Europos politinė lyderė Merkel. Ji apie Schauble (asmeniniai jos santykiai su juo visada buvo šiek tiek įtempti) sprendimą išsiųsti laišką sužinojo prieš pat tam įvykstant. Tačiau kanclerė neketino vykti į Briuselį manydama, kad Graikija privalo atsisakyti euro. Merkel tikėjosi suderinti du, atrodytų, nesuderinamus dalykus – išlaikyti principingą laikyseną reikalavimų dėl Graikijos atžvilgiu ir nenustumti „Atėnų nuo euro zonos skardžio“.

	 Tais pačiais 2015 metais Graikijos vyriausybės vadovu tapęs Alexis Tsiprasas į Briuselį keliavo nusiteikęs karingai – su ES ir Merkel iškeltomis sąlygomis politikas tikino negalįs sutikti. Juk jis atstovavo rinkėjams, kurie gatvėse degino ES vėliavas ir smerkė Vokietijos kanclerę, lygindami ją su žiauriais diktatoriais. Tad kraštutinių kairiųjų partijai vadovaujantis politikas buvo pasirengęs įgyvendinti taupymo reformas (joms, nepaisant protestų, jau buvo pritaręs ir Graikijos parlamentas), tačiau ne tokiomis drakoniškomis sąlygomis, kokių reikalauta. Tsiprasas tai įprasmino simboliškai atsisakydamas susitikimų metu ryšėti kaklaraištį – tol, kol Graikija nebus išgelbėta, net jei tam prireiktų kelerių metų.

	 Suprasdamas, koks spaudimas jo laukia susitikus su kitais Europos vadovais, Tsiprasas prieš tai dar spėjo sužaisti va bank – liepos pradžioje netikėtai surengė referendumą, kuriame graikų buvo klausiama, ar šie sutinka su ES iškeltomis skolų grąžinimo sąlygomis. ES lyderiams po tokio politinio žingsnio užvirė kraujas – laikas bėgo, išeities iš politinės aklavietės nebuvo matyti, o referendumas nieko gero nežadėjo. Juo labiau kad balsavimas vyko visiškos ekonominės suirutės sąlygomis. Dar birželio pabaigoje Graikija turėjo sugrąžinti 1,5 milijardo eurų skolą Tarptautiniam valiutos fondui (TVF), tačiau nesugebėjo to padaryti ir atsidūrė ant bankroto ribos. Gyventojai iš bankomatų kasdien galėjo išsiimti ne daugiau kaip 60 eurų, prie bankų susidarė milžiniškos eilės, o netikrumo dėl ateities jausena pasiekė apogėjų.

	 Vargu ar kas nustebo, kai 61 proc. balsavusiųjų referendume atsakė „ne“, tuo suteikdami Tsiprasui papildomą politinį mandatą nepasiduoti ES ir kitų kreditorių spaudimui. Bet tai nereiškė, kad Graikijos vyriausybės vadovui dėl to tapo lengviau.

	 Iš pradžių į Briuselį sugužėjo euro zonos finansų ministrai. Dalis jų iš esmės pritarė graikų siūlomam reformų planui, mainais už kurį Atėnai tikėjosi gauti dar vieną milijardinį gelbėjimo paketą. Tačiau likusieji, įskaitant ir vokiečius, atvirai deklaravo nepasitikėjimą: „Kaip galime manyti, kad Graikijos vyriausybė tikrai padarys tai, ką žada? Ar ne tą patį girdėjome anksčiau?“ – klausė skeptikai. Ir čia pat buvo priduriama, kad darbo rinkos ir viešojo sektoriaus reformos, privatizacijos planai, kuriuos pateikė Atėnai, yra per menkai ambicingi – tai neleido tikėtis struktūrinių pokyčių, tad tos pačios problemos viso labo bus atidedamos keleriems metams. Nenuostabu, kad ministrų susitikime ir vėl kilo pykčių ir virė aistros (dar vasarį Graikijos finansų ministras vos nesusimušė su kolega iš Nyderlandų – juos spėjo išskirti kolegos), bet jokio apčiuopiamo rezultato nebuvo.

	 Todėl sekmadienį, liepos 19 dieną, tiesos akimirka laukė euro valiutą turinčių ES valstybių lyderių. Susirinkę 16 valandą, jie žinojo, kad kelio atgal nėra; žūtbūt reikalingas konsensusas, antraip pasekmės – tiek politinės, tiek ekonominės – bus neprognozuojamos.

	 Pokalbiai uždarame rate, be patarėjų, truko alinančias septyniolika valandų – daugelio vertinimu, tai buvo ilgiausias susitikimas Vadovų Tarybos istorijoje. Diskusijos vyko be pertraukų, bet dauguma atvykusiųjų, nors ir nenoromis, turėjo daug laisvo laiko, tad užkandžiavo, gurkšnojo vyną ar snaudė. Tą lėmė faktas, kad politikai skilo į dvi dalis – pirmoji nuobodžiavo, o realios derybos, kurioms dirigavo Europos Vadovų Tarybos pirmininkas Tuskas, vyko uždarame kabinete; ten kalbėjosi Graikijos premjeras, Vokietijos kanclerė ir Prancūzijos prezidentas. „Nieko panašaus anksčiau nėra buvę. Trys ar keturi žmonės susitiko atskirai ir priiminėjo sprendimus, o likusieji tikrąja to žodžio prasme neturėjo ką veikti“, – prisiminė įvykių liudininkai.

	 Graikijos premjeras, nudžiugęs dėl referendumo rezultatų, turėjo aiškiai užsibrėžtas raudonąsias linijas ir neketino nusileisti. Merkel ir Hollande’as irgi laikėsi tvirtai, mat gelbėjimo planai jau ir taip buvo spėję įgrįsti šių šalių rinkėjams. Suteikti privilegijų graikams neketino ir Nyderlandų premjeras Markas Rutte, trumpam užsukęs į kabinetą ir pristatęs savo poziciją. Ji buvo traktuojama ne kaip vien olandų, o kaip reprezentuojanti ES šiaurės valstybių, simboliškai vadinamų Hanzos lyga (Nyderlandų, Danijos, Estijos, Suomijos, Airijos, Latvijos, Lietuvos ir Švedijos, nors ne visos jų turi eurą), nuomonę. Graikai, spaudžiami iš visų pusių, palengva artėjo sutarimo link. Bent jau taip atrodė praėjus pusei paros, apie penktą valandą ryto. Tačiau tuomet Tsiprasas pusvalandžiui atsiprašė ir telefonu pabandė gauti kitų įtakingų Graikijos politikų pritarimą. Į pokalbį su kolegomis premjeras grįžo ištįsusiu veidu – susitarimą Atėnai atmeta.

	 Merkel nebematė prasmės tęsti diskusiją. Naktis buvo ilga ir varginanti, o progresas – menkas. Kiti lyderiai irgi neslėpė nepasitenkinimo. Atrodė, kad euro zona neišvengiamai pradės byrėti. Bet Tuskas išprašė dar vieną derybų raundą, kuris, kiek netikėtai, baigėsi sėkmingai.

	 Esminė kliūtis tuo metu buvo milijardai, kuriuos graikai turėjo perleisti administruoti nepriklausomiems ekspertams. Tsiprasas ilgai tam prieštaravo, bet galiausiai nusileido ir sutiko, kad 50 milijardų eurų vertės valstybinis turtas – oro uostai, salos, geležinkeliai, telekomunikacijos įmonės ir kiti reikšmingi objektai – bus perduotas administruoti tretiesiems veikėjams. Tai buvo vienintelis ES vadovus įtikinęs būdas laiduoti efektyvų anksčiau paimtų paskolų grąžinimą. Tiesa, su keliomis išlygomis; dalį iš tos sumos, apie 13 milijardų eurų, nurodyta nukreipti tikslingoms investicijoms į Graikijos ekonomiką; be to, nepriklausomas šio turto administravimas, Tsipraso reikalavimu, buvo numatytas pačioje Graikijoje, o ne iš Liuksemburgo, kaip siūlyta iš pradžių. Vietos pakeitimas galbūt simboliškas, bet politiškai reikšmingas parodant, kad Graikija nėra valdoma „iš išorės“. Be to, Atėnai patvirtino įsipareigojimą įgyvendinti esmines pensijų ir mokesčių reformas, tęsti administracinių išlaidų karpymą.

	 Suderinus pozicijas, šiek tiek prieš 9 val. ryto, derybininkai sukirto rankomis. Graikija įsipareigojo patenkinti kreditorių reikalavimus; ES mainais už tai patvirtino dar vieną beveik 90 milijardų eurų gelbėjimo paketą, bent trumpam sustabdžiusį Graikijos ekonomikos griūtį. Taigi buvo įtvirtintos priemonės, kurias vos prieš dvi savaites atmetė graikų referendumas, tokiu būdu išsaugant euro zonos integralumą. Nors Tsiprasas neįvykdė referendumo valios, jo politinė karjera nežlugo – jis prisiėmė atsakomybę ir netrukus paskelbė išankstinius Parlamento rinkimus, kuriuos laimėjo, suformavo vyriausybę ir tęsė reformas.

	 

	
 EURO ZONOS PROBLEMOS

	 

	 Šios dramos link buvo žengiama ne vienus metus. Graikijai leista eurą įsivesti dar 2001–aisiais, nors jau tada valstybės skola ir biudžeto deficitas siuntė pavojaus signalus. To nepakako, mat Graikija 2004 metais surengė dar ir pompastiškas vasaros Olimpines žaidynes, kurios kainavo daugiau nei 9 milijardus eurų. Tais pačiais metais Graikijos vyriausybė patvirtino, kad stojimo į euro zoną metu manipuliavo skaičiais, mat biudžeto deficitas niekada nebuvo mažesnis nei 3 proc. BVP, kaip reikalauta. Tiek išlaidavimas, tiek statistikos klastojimas paskatino Europos Komisiją atidžiau stebėti šios valstybės biudžeto formavimo procedūrą, nuogąstaujant dėl finansinės drausmės pažeidimų. Bet net ir šios aplinkybės vargu ar kam nors leido tikėtis to, kas nutiko 2009 metais.

	 Kai pasaulį jau talžė globalios ekonominės krizės vėjai, rinkimus į Graikijos parlamentą laimėjo socialistų partija. Jos lyderis George’as Papandreou po kelių savaičių pareiškė, kad šalies biudžeto deficitas bus ne 6 proc., kaip skelbė rinkimus pralaimėję lyderiai, o bent dvigubai didesnis. Ir tai tebuvo ledkalnio viršūnė – pasirodo, statistika valstybiniu lygiu buvo paprasčiausiai klastojama, ir ne vienus metus. Pavyzdžiui, Graikijos geležinkeliai kasmet patirdavo bent milijardą eurų nuostolių, tačiau oficialiuose skaičiuose tai neatsispindėdavo, nes spragas įvairiomis schemomis užkamšydavo biudžeto dotacijos. Tuo siekta sudaryti įspūdį, kad ekonominė šalies situacija yra gera, nors realybė buvo kur kas niūresnė. „Pagrindinė mūsų problema – sisteminė korupcija. Padarysime viską, kad jos neliktų“, – tuo metu kalbėjo Papandreou, pridurdamas, kad mažinti algų ir pensijų vyriausybė neketina.

	 Kad ir kaip būtų, tokia situacija ilgai tęstis negalėjo. Ypač pasaulinės recesijos sąlygomis. Todėl 2010 metais, kai Graikijos BVP vienam gyventojui, lyginant su 2008–aisiais, jau buvo smukęs 15 proc., TVF ir ES sutiko Graikijai skirti 110 milijardų eurų vertės pagalbos paketą. O Atėnai įsipareigojo įgyvendinti politiškai itin nepopuliarias reformas: „susiveržti diržus“ sumažinant valstybės išlaidas, ypač karpant anksčiau „neliečiamas“ algas ir pensijas. Tai sukėlė visuomenės nepasitenkinimą, ir valdantieji netrukus turėjo trauktis iš pareigų.

	 Tai tebuvo pradžia, mat šių sprendimų nepakako – 2012 metais TVF ir ES sutarė dėl antro gelbėjimo paketo, verto jau 130 milijardų eurų. Buvo nurašyta ir dalis anksčiau Graikijos paimtų paskolų, kurias išmokėti tapo nebeįmanoma. Bet staigaus pagerėjimo ir vėl nebuvo, o bedarbių skaičius šalyje netrukus šoktelėjo iki rekordinių 27 procentų. Tapo akivaizdu, kad Graikija nepajėgi sėkmingai įgyvendinti krizės sprendimui būtinas reformas (pavyzdžiui, net recesijos įkarštyje buvo desperatiškai siekiama išsaugoti vadinamuosius tryliktąjį ir keturioliktąjį mėnesinius atlyginimus, kurie buvo išmokami Kalėdų ir Velykų metu). Tad jei tokios šalys kaip Lietuva ar Latvija po sunkmečio 2012–2014 metais jau ėmė po truputį stiebtis į viršų18, Graikijoje situacija išliko labai komplikuota.

	 Taip ir buvo priartėta prie 2015–ųjų, kai galėjo paskęsti tiek Graikija, tiek visa euro zona.

	 

	
 EURO ZONOS KŪRIMOSI ŠAKNYS

	 

	 Tiesa, nederėtų euro zonos krizės susiaurinti iki vienos valstybės ar jos vidaus politikos sprendimų – Graikijos atvejis atskleidė ne tik ilgus metus trukusį neatsakingą Graikijos lyderių elgesį, bet ir sistemines euro zonos problemas. Tapo akivaizdu, kad eurui būtini seniai pribrendę pokyčiai.

	 Europos integracija neprasidėjo nuo bendros valiutos sukūrimo, tačiau šia linkme buvo kryptingai judama ne vieną dešimtmetį. Ryškiausi žingsniai žengti XX amžiaus pačioje aštuntojo dešimtmečio pabaigoje, kai buvo sukurta vadinamoji Europos pinigų sistema (EPS). Kartu su ja atsirado savitas europietiškas piniginis vienetas – ekiu, kurį sudarė Bendrijos valstybių narių nacionalinių valiutų krepšelis, suformuotas atsižvelgiant į šalių BVP ir prekybos dalį Bendrijoje. Tiesa, tai nebuvo apčiuopiamas pinigas – jis naudotas tik negrynųjų pinigų pavidalu iki pat euro įvedimo 2002 metais. Greta EPS atsirado ir glaudus Bendrijos narių valiutų kursų koordinavimas – paprastai tariant, narės turėjo nustatyti ir palaikyti savo valiutų kursus kitų valiutų atžvilgiu leisdamos svyravimus tik nustatytose ribose. Taip tikėtasi užtikrinti spartesnį Bendrijos ekonomikos augimą ir stabilumą.

	 Esminis struktūrinis žingsnis realios valiutos link buvo žengtas 1992 metais, kai dvylikos ES valstybių pasirašytoje Mastrichto sutartyje buvo numatyta įvesti ES bendrąją valiutą ir įsteigti Europos Centrinį Banką, kuris reguliuotų valiutos politiką. Tai buvo istorinis sprendimas, kurį labiausiai nulėmė geopolitinės aplinkybės.

	 Byrant Sovietų Sąjungai politinės darbotvarkės viršuje atsidūrė Vakarų ir Rytų Vokietijų suvienijimo klausimas. Nors tai, žinoma, buvo suvokiama kaip visai Europai reikšminga taikos ir demokratijos pergalė, Prancūzijai šie pokyčiai kėlė nerimą. Tai, kad Vokietija po karo ilgą laiką buvo suskilusi, Prancūzijai buvo kur kas mažesnė problema nei potenciali suvienytos Vokietijos galia. Vokietija „įgis daugiau įtakos, nei kada nors jos turėjo Hitleris“, todėl gali sugrįžti „blogieji vokiečiai“, – 1990 metais, susitikęs su Jungtinės Karalystės premjere Thatcher, svarstė Prancūzijos prezidentas Mitterrand’as. Britų lyderė jam pritarė: „Vokiečius nugalėjome dukart, o dabar jie vėl sugrįžta.“

	 Tai nebuvo pavieniai ar tik filosofinio lygmens nuogąstavimai – istoriniai dokumentai rodo, kad Vakarų Vokietijos ir Prancūzijos santykiai tuo metu buvo komplikuoti ir rizikavo nuslysti nuo taikių pokario vėžių. Juo labiau kad suvienijimas prancūzus užklupo netikėtai – šios šalies Užsienio reikalų ministerija dar 1989–aisiais skelbė, kad artimiausiu metu pagrindo tam įvykti nemato.

	 Suprasdami, kad istorijos tėkmės sustabdyti nepavyks, prancūzai iškėlė reikalavimą. „Vokietijos susivienijimas įmanomas tik tada, jei bus stiprinama Bendrija. Vienintelis kelias – bendra valiuta“, – teigė Mitterrand’as. Nors, kaip jau minėta, monetarinės politikos integracija vyko jau kurį laiką, bendros valiutos scenarijus neatrodė realistiškas, nes valstybių interesai pernelyg skyrėsi. To nenorėjo ir vokiečiai, kuriems stipri ir Europoje dominavusi markė buvo vienas iš politinės galios garantų., Jiems markė – kaip mums branduolinis ginklas“, – skųsdavosi prancūzai, suvokdami, kad kito kelio kaip tik per monetarinę integraciją bent iš dalies suvaldyti Vokietiją nebus. „Be bendros valiutos, – kalbėjo Mitterand’as susitikime su Thatcher, – mes visi paprasčiausiai tapsime priklausomi nuo Vokietijos valios.“

	 Tad Paryžius ėmėsi seno gero integracijos metodo – kaip ir pokaryje, kai nenorėta leisti Vakarų Vokietijai turėti kariuomenę baiminantis revanšistinių nuotaikų, taip ir dabar, bandant išvengti pernelyg didelio Vokietijos ekonominės galios augimo, buvo siekiama kiek įmanoma daugiau sprendimų priėmimo galios perkelti į viršnacionalinį valdymo lygmenį.

	 Savaime suprantama, Berlyne dėl tokių prancūzų planų optimizmo nebuvo. Pavyzdžiui, 1999 metais, kai euras elektroniniuose pervedimuose pakeitė nacionalines valiutas vienuolikoje valstybių, Vokietijoje tokį žingsnį palaikė tik trečdalis jos gyventojų. Bet kancleris Helmutas Kohlis, suvokdamas, kodėl tai taip svarbu Prancūzijai, pasiryžo pritarti monetarinės politikos suvienijimo siūlymui.

	 Jei kancleris nori kažką įgyvendinti, jis turi sutelkti galią. Jei jis protingas, supras, kada veikti. Dėl euro elgiausi beveik kaip diktatorius. Žinojau, kad referendumo dėl bendros valiutos laimėti Vokietijoje niekaip nepavyks. Bet euras yra Europos sinonimas. Europos, kurioje nevyksta karas“, – vėliau, duodamas interviu žurnalistui Jensui Peteriui Paului, aiškino Kohlis.

	 Tad euras pajudėjo į priekį. Iš pradžių įgijo simbolius, atspindinčius Kohlio žodžius – grafinis ženklas € buvo sukurtas iš graikų kalbos raidės epsilon, reiškiančios pirmąją žodžio „Europa“ raidę, o jos perbraukimas dviem horizontaliais brūkšniais simbolizuoja stabilumą euro zonoje. Grynųjų pinigų pavidalu euras pasirodė 2002 metais ir veikė dvylikoje šalių – Austrijoje, Belgijoje, Suomijoje, Prancūzijoje, Vokietijoje, Airijoje, Italijoje, Liuksemburge, Nyderlanduose, Portugalijoje, Ispanijoje ir Graikijoje.

	 Žinoma, narystė bendros valiutos klube nebuvo savaiminis procesas – norintiesiems į jį įstoti buvo nustatyti tam tikri reikalavimai. Aiškiai apibrėžtų kriterijų pirmiausiai reikalavo būtent Vokietija, kuri baiminosi akivaizdžios skirties tarp Šiaurės Europos šalių, garsėjusių subalansuotais biudžetais ir taupumu, ir pietiečių, kurių išlaidavimo lygis jau tada daug kam krito į akis. Todėl visos busimosios euro zonos narės turėjo įgyvendinti du kertinius reikalavimus: neleisti valstybės skolai perkopti 60 proc. BVP, o kasmetiniai biudžetai negalėjo viršyti 3 proc. BVP deficito ribos.19 Daugelį nustebino tai, kad šie reikalavimai pietinių valstybių neparklupdė. Tiesa, tik per plauką – Ispanija paskutinę akimirką pasinaudojo tuo, kad ekonomika augo, todėl spėjo padengti dalį skolos ir „įšokti“ į nuvažiuojantį euro įvedimo traukinį; Italija – šalis, kurios politikai manė, kad Vokietija iškėlė reikalavimus būtent todėl, kad Roma jų neatitiktų, – taip pat laiku susitelkė. Graikijai sekėsi sudėtingiausiai, mat jos narystė buvo patvirtinta pora metų vėliau nei kitų ES valstybių, bet už borto neliko ir ji.

	 Po Mastrichto sutarties įsigaliojimo visos valstybės, įstojusios į ES, įsipareigoja įstoti ir į euro zoną iškart, kai atitiks keliamus kriterijus. Formalias išimtis neįsivesti euro turi tik Jungtinė Karalystė ir Danija, tačiau faktiškai, išnaudodamos įvairius teisinius aspektus, to kryptingai išvengia ir Švedija (2003 metais referendumas šioje šalyje atmetė siūlymą įsivesti bendrą valiutą), ir Lenkija (šios šalies politikai nesutaria, ar bendra valiuta reikalinga, nors apie tai retkarčiais svarstoma). Durys į euro zoną taip pat dar nėra atsivėrusios Bulgarijai, Kroatijai, Čekijai, Vengrijai ir Rumunijai.

	 Bendros valiutos kūrėjai įžvelgė gausybę šio projekto privalumų. Pirmiausiai, anot jų, ES pagaliau galės konkuruoti su tokiais ekonominiais milžinais kaip JAV, Japonija ir Kinija. Antra, bendrojoje rinkoje, kuri ES pradėjo funkcionuoti būtent dešimtojo dešimtmečio pradžioje, sumažės kaštai ir įmonėms, ir pavieniams asmenims, kurie anksčiau padidėdavo dėl būtinybės kaitalioti valiutas. Trečia, bendra valiuta suteiks daugiau stabilumo, o tai ypač pajus mažesnės, jautriau į ekonominius smūgius reaguojančios valstybės.

	 Vis dėlto realybė pasirodė esanti komplikuotesnė, mat bendrą valiutą įgijusių šalių skirtis buvo reali ir nė kiek neperdėta. Pavyzdžiui, Graikija, Ispanija, Portugalija, tam tikra prasme ir Italija, daugiau vartojo, nei gebėdavo pagaminti. Be to, euras sustiprino ekonominę jų padėtį ir dar labiau išaugino perkamąją galią. Todėl sukūrus bendrą valiutą prasidėjo – ir užsitęsė – medaus mėnuo. 2000–2008 metais Graikijos BVP beveik patrigubėjo, o Ispanijos ir Italijos išaugo maždaug du kartus. Šių šalių skolinimosi kaštai tarptautinėse finansų rinkose sumažėjo du ar tris kartus, tad paskatų vyriausybėms išlaidauti atsirado daugiau nei anksčiau. Augo ir Vokietijos rodikliai, bet ši valstybė naująją valiutą integravo tuo metu, kai ekonomika sprendė daugybę problemų, kilusių dėl milžiniškų Rytų ir Vakarų dalių susivienijimo kaštų. Todėl ir markė euro įvedimo metu buvo santykinai mažesnės vertės, nei leido šalies ekonominis potencialas. To rezultatas – pirmoji šalių grupė ėmė dar daugiau vartoti, palyginti nebrangiai skolintis tarptautinėse rinkose ir mėgautis gyvenimu. Vokietija daug daugiau investavo į gamybą ir augino savo potencialą ateičiai.

	 

	
 KETURIOS EURO ZONOS SILPNYBĖS

	 

	 Šie skirtumai atspindi ir vieną sisteminę euro bėdą – pirmąją iš keturių, kurios bus aptartos šiame tekste. Jos esmė – sukūrus bendrą valiutą ir jos valdymą perdavus depolitizuotam Europos Centriniam Bankui, rasti monetarinės politikos kryptį, kuri būtų optimali tokiam skaičiui skirtingų valstybių, tapo itin sudėtinga. Juk ekonominiai ciklai – pakilimai ir nuosmukiai – Europoje vyksta nevienodai. Pavyzdžiui, Airija bendros valiutos sukūrimo pradžioje sparčiai augo, o Portugalija ėmė susidurti su sunkumais. Pirmajai šaliai Europos Centrinio Banko politika palaikyti palyginti aukštas palūkanų normas tam, kad nedidėtų infliacija, buvo palanki, o portugalams būtų pravertu daugiau ekonomikos skatinimo priemonių.

	 Tikėtasi, kad valstybių skirtumus bent iš dalies sureguliuos griežti įstojimo į euro zoną reikalavimai ir finansinių sprendimų koordinavimas. Visgi praktika buvo kitokia, ir ne visuomet atsakomybė teko pietinėms valstybėms. Pavyzdžiui, jau netrukus po bendros valiutos įdiegimo Prancūzija ir Vokietija viršijo reikalavimą neperžengti 3 proc. BVP biudžeto deficito. Bet mechanizmai, pagal kuriuos šioms valstybėms galėjo būti pritaikytos finansinės nuobaudos, nesuveikė; Paryžius ir Berlynas aiškino, kad tai tėra trumpalaikė problema, kuri netrukus bus išspręsta; kitoms šalims tokia praktika sukūrė precedentą liberaliai vertinti bendras žaidimo taisykles.

	 Antra euro zonos problema susijusi su tuo, kad bendra valiuta reiškia dalies suvereniteto atsisakymą, o tai apriboja pasirinkimų spektrą finansinės krizės metu. Atskiros valstybės, iškilus sunkumams, neretai griebiasi šiaudo – priima politinį sprendimą sumažinti nacionalinės valiutos vertę. Nors devalvacija turi nemažai kritinių aspektų (pavyzdžiui, pernakt nuvertėja gyventojų santaupos bankuose), tai leidžia bent trumpam išspręsti didelės infliacijos, pernelyg aukštų atlyginimų ir ypač mažo konkurencingumo problemas. Devalvavus valiutą šalies prekių eksportas tampa pigesnis, o tai skatina „užkurti“ ekonomikos variklį ir išsikapanoti iš krizės. Euro zonoje tokio mechanizmo nėra, mat valstybės narės yra priklausomos nuo Europos Centrinio Banko vykdomos politikos. Todėl joms telieka mažinti biudžeto išlaidas nacionaliniu mastu ir tokiu būdu mėginti didinti konkurencingumą. Būtent devalvacijos mechanizmo neturėjimas skatino kai kuriuos ekonomistus siūlyti Graikijai atsisakyti euro, sugrįžti prie nacionalinės valiutos, ją devalvuoti, o ilgainiui, susitvarkius sistemines problemas, vėl įsivesti eurą.20

	 Trečia, nors euras vienija daug šalių, jos ir toliau skolinasi pavieniui. Kitaip tariant, nesusitariama dėl bendrų skolinimosi mechanizmų. Prasidėjus ekonominei krizei kilo grėsmė, kad tokios valstybės kaip Graikija ar Ispanija bankrutuos, tai yra nesugebės įgyvendinti anksčiau prisiimtų įsipareigojimų kreditoriams. Ką jau kalbėti apie naujas paskolas, kurių šių šalių vyriausybėms niekas nenorėjo duoti, bent jau palankiomis sąlygomis. Todėl ėmė sparčiai kilti palūkanų normos – pavyzdžiui, 2011 metais Graikija vertybinius popierius dešimtmečiui galėjo parduoti tik siūlydama 15 proc. palūkanas. Tai buvo milžiniški kaštai palyginti su tuo, ką mokėjo Vokietija – 2,6 proc., – mat dėl šios šalies ekonominio stabilumo ir tvarios ateities, priešingai nei dėl Graikijos, niekam abejonių nekilo.

	 Todėl graikai norėjo pasidalyti rizika ir sukurti europinį mechanizmą, kitaip tariant, skolintis kartu su vokiečiais ir kitais euro zonos nariais. Kreditoriams būtų buvę daug ramiau skolinti Europai, mat Graikijos problemą bent iš dalies atsvertų Vokietijos patikimumas. Bet Berlynui ir bent iš pradžių Paryžiui toks scenarijus nebuvo priimtinas. Priežasčių apstu; pirma, tokia „kolektyvinė skola“ būtų sumažinusi paskatas vykdyti Graikijos ir kitų valstybių vidaus reformas, kurios buvo būtinos konkurencingumui atkurti. Antra, ekonomiškai stipresnėms valstybėms tai būtų kainavę milžiniškus pinigus. Pavyzdžiui, skaičiuota, kad vien Vokietijos biudžetas dėl to turėtų kasmet patirti bent 50–60 milijardų eurų išlaidų, nes bendros skolinimosi palūkanos vokiečiams būtų didesnės, nei veikiant atskirai. Trečia, įtikinti rinkėjus, kad jie turėtų iš dalies padengti graikų skolas, buvo neįmanoma. Juk tuo metu su problemomis susidūrusios Portugalija, Italija, Graikija ir Ispanija, naudojant anglišką valstybių pavadinimų akronimą, buvo trumpinamos kaip PIGS (išvertus tiesiogiai, „kiaulės“). Žinoma, tai būtų leidę žengti didžiulį žingsnį euro zonos vidinės integracijos link, bet politinės valios akivaizdžiai nebuvo.

	 Galiausiai šios problemos būtų kur kas mažiau aktualios, jei ne ketvirtasis euro zonos išskirtinumas – euras sujungė valstybes po bendros valiutos skėčiu; visgi neatsirado bendro biudžeto, kuris padėtų spręsti asimetrinio augimo problemas. Pavyzdžiui, norint iliustruoti šį aspektą, dažnai minimos Jungtinės Amerikos Valstijos. JAV federalinis biudžetas pasitelkiamas tam, kad kompensuotų vieno ar kito regiono problemas – tarkime, jei Alabamoje kyla ekonominių sunkumų, federalinio lygmens mechanizmai leidžia perskirstyti turtingesnių valstijų, tokių kaip Masačūsetsas, lėšas. JAV federalinis biudžetas, skirtingais duomenimis, siekia apie 20 proc. sukuriamo BVP, tad pinigų yra pakankamai. O ES vadovai analogiškų svertų neturi: ES biudžetas siekia tik maždaug 1 proc. sukuriamo BVP, o ir iš šios sumos beveik pusė išleidžiama vieninteliam sektoriui – žemės ūkiui. Tad jei Vašingtone netrūksta būdų krizei suvaldyti, europiečiams tenka kaskart naktinių derybų keliu kurti gelbėjimo planus – o tai, kaip žinome, dažnai baigiasi drama.

	 Žinoma, ES lyginimas su JAV yra sąlyginis. ES nėra valstybė, tad stinga ryžto susitarti dėl europinio lygmens mokesčių, kurie padėtų sukurti atskirą pajamų mechanizmą. Niekas nenori mokėti ir didesnių įmokų į dabartinį ES biudžetą. Lyginamojoje perspektyvoje neverta pamiršti ir laiko faktoriaus – JAV monetarinė sąjunga faktiškai kūrėsi kone 200 metų, kol galiausiai pasiekė aukščiausią integracijos lygį aštuntajame XX amžiaus dešimtmetyje. ES dar visai neseniai pradėjo eiti šiuo keliu, todėl vargu ar galima tikėtis revoliucinių sprendimų.

	 

	
 AR IŠMOKTOS KRIZĖS PAMOKOS?

	 

	 Euro zona, net ir būdama toli gražu ne tobula, per krizę nesumažėjo. Arčiausiai iškritimo ribos buvusi Graikija liko jos nare, o šiandien apie euro atsisakymą šioje šalyje apskritai nebekalbama. Ekonomistai konstatuoja, kad dabartinė Graikijos vyriausybė, 2018 metų pabaigoje vis dar vadovaujama Tsipraso, išlaiko stabilumą ir įgyvendina reformas. Be abejo, krizės kaštai išlieka milžiniški – Graikijoje realus gyventojų pajamų lygis 2017 metais buvo net penktadaliu mažesnis nei 2010–aisiais. Manoma, jog prireiks dar mažiausiai dešimtmečio, kad būtų atkurtas prieškrizinis realių algų lygis. Daugybė žmonių – apie 18 proc. – vis dar neturi darbo, bet ir tai – jau beveik dešimtadaliu mažesnis skaičius nei per krizės įkarštį. Rožinius akinius nusiimti verčia ir valstybės skolos rodiklis, siekiantis 180 proc. BVP ir įpareigojantis Graikiją artimiausius kelis dešimtmečius turėti perteklinį biudžetą. Bet Tsiprasas jau skelbia sugrąžinęs šaliai „ekonominę ir politinę nepriklausomybę“, tad 2018 metų vasarą pirmą kartą susitiko su kitais lyderiais ryšėdamas kaklaraištį.

	 Euro zona irgi bando pasimokyti iš kilusių sunkumų ir 2015 metų politinio trilerio – tam, kad panašios problemos nepasikartotų ateityje. Tai nereiškia, kad bus įgyvendintas amerikietiškas modelis, mat nepakaktų politinės valios, bet tam tikrus mechanizmus bandoma kopijuoti.

	 Pavyzdžiui, jau krizės metu buvo įkurta ir po truputį vystoma nauja tarpvyriausybinė organizacija, pavadinta Europos stabilumo mechanizmu (ESM). Jos narės – visos devyniolika esamų euro zonos valstybių. Tai milžiniškas fondas, galintis paskolinti iki 700 milijardų eurų valstybėms, kurios susiduria su sunkumais ir yra pasiryžusios įgyvendinti būtinas reformas. Kitaip tariant, vietoj atskirų gelbėjimo planų Graikijai, dėl kurių vykdavo naktinės politinės peštynės, ESM turi garantuoti nuoseklesnį sudėtingų atvejų sprendimą. ESM kapitalą sudaro valstybių įnašai, bet šie suneštiniai pinigai nėra naudojami vienai iš narių gelbėti; ESM susirenka lėšas itin palankiomis sąlygomis skolindamasi finansų rinkose – tai nėra sunku, kai užnugaryje stovi devyniolika turtingų valstybių. Eurą įsivedusi Lietuva taip pat tapo ESM nare – iš viso per penkerius metus nuo 2015–ųjų iki 2019–ųjų mūsų šalis sumokėjo šiam fondui 327,2 mln. eurų (kasmet po 65,44 mln. eurų). Po 2027 metų Lietuva, dar labiau prisivijusi vidutinį ES pragyvenimo lygį, turės sumokėti dar vieną įnašą – 159,4 mln. eurų.

	 Be tejudama Bankų sąjungos sukūrimo link. Bankų sąjunga – tai ES lygmens bankų priežiūros ir pertvarkymo sistema, kuria siekiama užtikrinti, kad bankų sektorius euro zonoje ir visoje ES būtų patikimas, o negyvybingi bankai būtų pertvarkomi nenaudojant mokesčių mokėtojų pinigų ir darant kuo mažesnį poveikį realiajai ekonomikai. Kad tai itin aktualu, įrodo trapi Italijos bankų situacija. Jų griūtis atneštų milijardų eurų nuostolius, kuriuos padengti, bent jau teoriškai, turėtų mokesčių mokėtojai.

	 Galiausiai siekta sustiprinti priemones, kurios leistų identifikuoti valstybių narių daromus nusižengimus ir nepagrįstą išlaidavimą. Tam sukurtas šešių mėnesių ekonominės ir fiskalinės politikos koordinavimo ciklas – Europos semestras, sudarantis sąlygas Europos Komisijai įvertinti, kiek valstybių narių vykdoma ekonominė ir fiskalinė politika atitinka ES prioritetus ir įsipareigojimus. Todėl Lietuva, kaip ir kitos šalys, reguliariai gauna Europos Komisijos įvertinimus, kuriais turėtų bent iš dalies grįsti priimamą biudžetą, jo pajamų prognozes ir išlaidas.

	 Yra naujų būdų ir tam, kad bendras taisykles pažeidžiančios valstybės būtų sudrausminamos. Pavyzdžiui, leidžiama pradėti perviršinio deficito procedūrą, jei valstybės skolos santykis viršija 60 proc. BVP ribą arba jei jis pakankamai greitai nemažėja. Nesilaikant reikalavimų euro zonos valstybėms narėms gali būti nustatytos laipsniškos finansinės sankcijos, galinčios sudaryti iki 0,5 proc. BVP; jos taikomos automatiškai, nebent Taryba kvalifikuota balsų dauguma balsuoja prieš jų taikymą.

	 2018 metų pabaigoje šių taisyklių taikymo ribas išbandė naujoji Italijos valdžia. Spalio mėnesį Europos Komisija, įvertinusi Italijos politikų pateiktus kitų metų biudžeto planus, paskelbė, kad jie neatitinka bendrų fiskalinio stabilumo taisyklių. Problemų kilo dėl trijų priežasčių: biudžeto išlaidos traktuotos kaip pernelyg didelės; struktūrinis deficitas dėl to, prognozuojama, augtų, o ne mažėtų; ir kiltų bendras valstybės skolos lygis, kuris ir taip viršija 130 proc. BVP. ES pagrasino pritaikyti baudas, kurios, kaip jau minėta, gali siekti iki 0,5 proc. šalies BVP – Italijos atveju tai reikštų iki 9 milijardų eurų.

	 Italijos valdžia neketino nusileisti. Vidaus reikalų ministras ir valdančiosios partijos „Lyga“ vadovas Matteo Salvini pareiškė, kad ši partija buvo išrinkta tam, kad išspręstų „nedarbo, skurdo ir nelaimingo gyvenimo“ problemas, todėl visos priemonės pateisinamos. Kitos valdančiosios partijos, „Penkių žvaigždžių judėjimo“, lyderis Luigi Di Maro prognozavo, kad ES jau po kelių mėnesių, tai yra po 2019 metų gegužę vyksiančių Europos Parlamento rinkimų, apskritai žlugs, todėl nuogąstauti dėl Briuselio grasinimų esą neverta.

	 Visgi dar iki Naujųjų metų Europos Komisija ir Roma pasiekė kompromisą. Italija sutiko sumažinti būsimo biudžeto deficito lygį, taip pat atidėti ilgai žadėtą ir bent 10 milijardų eurų atsieisiantį minimalios bazinių pajamų programos, pagal kurią kiekviena skurstanti šeima turėtų gauti bent 780 eurų per mėnesį, įgyvendinimą. Tiesa, kompromisinis biudžeto deficito dydis šiek tiek nusižengia taisyklių reikalavimams, bet, atsižvelgiant į aplinkybes, yra traktuojamas kaip tinkamas. Šiokia tokia išimtis pritaikyta ir Prancūzijai – po „geltonųjų liemenių“ sukeltų protestų ir riaušių Macronas, siekdamas apraminti aistras, paskelbė, kad kai kurie mokesčiai bus sumažinti. Dėl to Prancūzijos biudžetas 2019 metais viršys 3 proc. deficito reikalavimą, bet Komisija ir vėl akcentavo būtinybę atsižvelgti į kontekstą.

	 

	
 MACRONO VIZIJA

	 

	 Būtent Macronas yra didžiausias euro zonos plėtros ir reformų vizionierius. Šis politikas 2017 metais buvo išrinktas Prancūzijos prezidentu, nors dar likus metams iki rinkimų jo galimybių niekas rimtai nevertino. Jis sugebėjo įtikinti prancūzus, kad ideologiškai nepriskiria savęs nei dešiniesiems, nei kairiesiems, todėl išvengs nereikalingų politinių kovų ir sunkiai dirbs įgyvendindamas realius pokyčius.

	 Reformų, akivaizdu, reikia. Ekonomistas Žygimantas Mauricas pažymi sistemines Prancūzijos ekonomikos problemas. Visų pirma, šalyje nedarbo lygis siekia beveik 10 proc. ir yra ketvirtas didžiausias ES po Graikijos, Ispanijos ir Italijos. Nors globalinė recesija įvyko prieš dešimtmetį, šis rodiklis beveik nepagerėjo. Antra, dėl didelio nedarbo lygio, pajamų nelygybė Prancūzijoje nemažėja. Trečia, Prancūzijos valstybės skola vos per dešimtmetį išaugo nuo 65 iki 100 proc. BVP, tuo tarpu Vokietijos per tą patį laikotarpį sumažėjo nuo 65 iki 60 proc. Galiausiai Prancūzija neblizga nei tiesioginių užsienio investicijų pritraukimo, nei inovacijų, nei tarptautinio konkurencingumo srityse, tad tolesnio ekonomikos augimo perspektyvos yra miglotos.

	 Kalbėdamas apie šiuos sunkumus, Prancūzijos prezidentas dažnai pateikia Venecijos pavyzdį. XIII amžiaus pradžioje Venecija įsitvirtino kaip prekybos milžinė, reikšminga Šilko kelio dalis, sėkmingai prekiavusi stiklo ir šilko produkcija, cukrumi, prieskoniais, knygomis. Išnaudodama atvirumą pasauliui ir jūros teikiamas galimybes, Venecija ekonomiškai suklestėjo. Bet XV amžiaus viduryje Venecijos ekonominei galiai iškilo grėsmė – Konstantinopolis krito, tradicinis Šilko kelias tapo mažiau saugus ir nebe toks pelningas, spausdintų knygų atsiradimas pakeitė šios prekės rinką. Kitaip tariant, Senojo Pasaulio ekonomika vertėsi aukštyn kojomis, o Venecijos išlikimui iškilo realus pavojus. Tuomet Venecija nusprendė pasikeisti, nusisukti nuo Viduržemio jūros ir iš naujo pažvelgti į Barseloną, Genują ir Seviliją. Prekybos kelių kryptys pasikeitė, atsivėrė iki tol neaprėpti vandenynai, atsirado naujų talentų: architektas Andrea Palladio, dailininkai Paolo Veronese ir Giorgione. Jie sukūrė Veneciją iš naujo. Miestas neprarado ankstesnės savo dvasios ir žavesio, bet tapo visiškai kitoks, nes suvokė transformacijos būtinybę.

	 Tai, anot Macrono, turi įkvėpti Prancūziją nemindžikuoti vietoje ir keistis. Bet jis lygiai taip pat supranta, kad reformos nėra tik nacionalinė problema – ES ekonominės integracijos lygis ir euro valiuta paverčia tai bendru klausimu. „Europa šiandien yra per silpna, per lėta, per mažai efektyvi, bet tik ji vienintelė gali sudaryti mums sąlygas veikti pasaulyje ir priimti didžiulius šiandienos iššūkius“, – sakė prancūzas.

	 Tad greta vykdomų Prancūzijos darbo kodekso ir kitų reformų, Macronas ypatingą dėmesį skiria euro zonai, kuriai siūlo kelias kryptis. Visų pirma, anot jo, reikia įkurti atskirą euro zonos biudžetą. Planas ambicingas, mat siekiama ne simbolinio, o pakankamai didelio biudžeto, sudarančio bent kelis procentus euro zonos BVP – praktiškai tai reikštų apie kelis šimtus milijardų eurų. Jie būtų naudojami investicijoms, konkurencingumo skatinimui ir krizinių situacijų sprendimui. Šiuos pinigus turėtų įnešti euro zonos valstybės, surinkti juos būtų skatinama ir iš naujų europinio lygmens mokesčių. Tokia reforma būtų itin reikšminga, mat priartintų dabartinę euro zoną prie amerikietiško fiskalinio federalizmo modelio. Antra, jis norėtų naujos pareigybės – euro zonos finansų ministro, kuris efektyviau administruotų busimojo euro zonos biudžeto lėšas. Trečia, Macronas nori pakeisti ESM – padaryti jį ambicingesnį, supaprastinti paskolų skyrimo procedūras ir išplėsti atvejų, kada lėšos gali būti skirtos, spektrą. Kitaip tariant, tai turėtų būti europietiška alternatyva amerikietiškajam TVF. Galiausiai Prancūzijos vadovas siūlo įvesti skaitmeninį Europos mokestį, kuris pirmiausiai turėtų paliesti didžiąsias technologijų kompanijas, tokias kaip „Google“ ar „Facebook“, ir įpareigoti jas susimokėti apie 3 proc. siekiantį mokestį už pajamas, gautas veikiant Europos šalyse.

	 Šie ir kiti Macrono pasiūlymai sulaukė didelio žiniasklaidos susidomėjimo. Prancūzijos prezidentas buvo tituluotas „naujuoju Europos lyderiu“, mat Vokietijos kanclerės Merkel pozicijos dėl vidaus politikos batalijų tuo pat metu silpnėjo.

	 Visgi Macronas, paversdamas kalbas praktika, ėmė susidurti su sunkumais. Kaip pasakojo ne vienas mano pašnekovas, tiesiogiai dalyvavęs Europos Vadovų Tarybos veikloje, Prancūzijos lyderis joje yra traktuojamas kaip „politikas–filosofas“. Tai anaiptol nėra pasišaipymas – Macronas išties studijavo filosofiją; visgi tvirtas tikėjimas tuo, kas sakoma, savaime nevirsta apčiuopiamais sprendimais. „Kartais jaunatviškumas nepadeda. Kai Macronas kalba, visi tyli nuleidę galvas, nenori ko nors leptelėti ar kritikuoti, nors puikiai supranta, kad jo idėjos sunkiai realizuotinos ne tik ES lygmeniu, bet net ir neturi pakankamo palaikymo pačioje Prancūzijoje“, – sakė mano pašnekovai. Tad prancūzui neretai siūloma pirmiausiai pasiekti konsensusą su Merkel, kuri, priešingai nei jis, yra ne vizionierė, o praktikė, turinti daugiau nei dešimties metų politinių sprendimų realizavimo patirtį.

	 Bet remtis Merkel Macronui nėra lengva. Po 2017 metų Vokietijos parlamento rinkimų kanclerės politinės pozicijos susilpnėjo. Jai pavyko išlikti valdžioje, bet derybos dėl koalicijos užsitęsė, o galiausiai pratęstas bendradarbiavimas su istoriniais konkurentais socialdemokratais buvo anaiptol neįkvepiantis; juk niekas tokio scenarijaus nenorėjo ir susitaikė su tuo tik todėl, kad tai geriau nei pirmalaikiai rinkimai. Be to, Vokietijoje sustiprėjo euroskeptiška partija „Alternatyva Vokietijai“, kuri pagal iškovotus mandatus užėmė trečią vietą, tad Merkel manevro laisvė siūlyti naujas idėjas dar labiau sumenko. Galiausiai kanclerė 2018 metų pabaigoje pareiškė, kad traukiasi iš Krikščionių demokratų partijos lyderės pareigų. Ir nors ji ketina išlikti vyriausybės galva iki kitų rinkimų, numatytų 2021 metais, „nueinančios politikės“ statusas įtakos anaiptol nesustiprina.

	 Kad ir kaip būtų, Macrono idėjos sulaukė Berlyno palaikymo, tačiau tik labai nuosaikaus. Vokiečiai pirmą kartą pritarė idėjai kurti atskirą euro zonos biudžetą, tačiau su išlygomis. Pagrindinė iš jų – būsimo biudžeto dydis; klausdami, ar tikrai reikalinga paralelinė struktūra esamam ES biudžetui, Vokietijos politikai siuntė žinią, kad svarbiausias Prancūzijos lyderio prioritetas – didelis, apčiuopiamas, realiai galintis veikti euro zonos biudžetas – veikiausiai nebus realizuotas.

	 Didelio pritarimo Macronui neparodė ir vis dažniau politiniuose debatuose iškylanti Naujoji Hanzos lyga. Pavadinimas referuoja į Renesanso laikų miestų susivienijimą, aprėpusį Baltijos ir Šiaurės jūras. Šiais laikais – ir jau ne vienus metus – palyginti nedidelės, bet panašiai į ekonominius procesus žvelgiančios Šiaurės Europos šalys – Danija, Suomija, Airija, Lietuva, Latvija, Estija, Nyderlandai bei Švedija – koordinuoja veiksmus ir bando kalbėti vienu balsu. Nors jos sudaro tik dešimtadalį ES populiacijos ir dažnai dėl to yra iš anksto nuvertinamos kaip nereikšmingos, pastaraisiais metais yra pastebimos ir girdimos.

	 Tai pasireiškė ir sprendžiant euro zonos biudžeto kūrimo klausimą. Šią iniciatyvą Hanzos lyga vertina skeptiškai, pabrėždama, kad pirmiausiai euro zonos narės turi įrodyti, kad laikosi ES fiskalinės drausmės taisyklių, o tik tada tikėtis, jog bendras biudžetas, tai yra bendros Europos mokesčių mokėtojų lėšos, galės būti panaudotos kilusioms problemoms spręsti. Tai atitinka šių valstybių įsitikinimą, kad Pietų Europa turėtų sekti jų pavyzdžiu ir užtikrinti griežtą biudžeto kontrolę bei makroekonominį stabilumą; taip pat konstatuojama, kad kol kas Pietų Europa nėra išsprendusi skolos dydžio ir biudžetų deficitų bėdų, todėl euro zonos integracijos gilinimas turėtų būti mažiau ambicingas, nei siūlo Macronas. Vokiečiai su Hanzos lyga oficialiai nėra susaistyti, bet išreiškiamiems principams, regis, iš esmės pritaria. Juo labiau kad tai suteikia galimybę neįžeidžiant prancūzų argumentuoti, jog jų idėjos ES lygiu šiuo metu neturi pakankamo pritarimo.

	 Sprendimai, kuriuos iki šiol priėmė euro zonos lyderiai, regis, geriau atliepia ne Macrono ambicijas, o Hanzos lygos „raudonąsias linijas“. Euro zonos biudžetui iš esmės nėra prieštaraujama, bet projekto apimtys kol kas kuklios. Akivaizdu, kad euro zonos biudžetas nebus toks didelis, kaip norėtų Paryžius, be to, jis taps bendro ES biudžeto dalimi. Taip pat atsisakyta idėjų, kad pirminė šio biudžeto paskirtis būtų užtikrinti didesnį euro zonos stabilumą (kitaip tariant, padėti problemų kamuojamoms valstybėms); kol kas numatyta, kad biudžeto funkcija – skatinti dabartinių euro zonos narių ekonomikų konvergenciją. Kadangi euro zonos biudžeto planai stringa, į prioritetinių darbų sąrašą kol kas nepatenka ir Macrono plačiai aptarta naujo finansų ministro pareigybė.

	 Lūžio nėra ir siekiant įgyvendinti kitus du Prancūzijos lyderio siūlytus prioritetus. ESM reforma išliks vienu iš siekių, bet į priekį judama lėtai, viso labo numatant tik aiškesnį apibrėžimą, kada ir kaip valstybėms gali būti suteikiama parama. Nepavyko susitarti ir dėl skaitmeninio mokesčio. Pagal pirminį planą jis galėjo atnešti apie 5 milijardus eurų pajamų ir aprėpti per 180 didžiųjų technologijų kompanijų. Visgi iškilo įvairių problemų: kai kurios valstybės, pavyzdžiui, Vokietija, kėlė klausimą, ar tokį mokestį turėtų įvesti ES, o galbūt derėtų ieškoti kompromiso ir su kitomis valstybėmis Ekonominio bendradarbiavimo ir plėtros organizacijos (OECD) rėmuose (pirmiausiai todėl, kad tai leistų išvengti konflikto su JAV, kurios kompanijos būtų pirminis naujojo mokesčio taikinys); taip pat abejota, ar mokesčio administravimas nekainuos brangiau nei realios iš jo surenkamos pajamos.

	 Tad Macronui teko nuleisti ambicijų kartelę žemyn, mat susitarti su kitais lyderiais nėra taip paprasta. Tiesa, tai anaiptol nereiškia, kad Prancūzijos lyderiui nepavyks to įgyvendinti. Priešingai nei kai kurie vyriausybių vadovai, nuolatos balansuojantys ties atsistatydinimo riba, jis yra ramus dėl savo ateities prezidento poste iki 2022 metų. Be to, sumažėję Macrono populiarumo reitingai (2018 metų pabaigoje jį palaikė mažiau nei trečdalis prancūzų) dar nereiškia politinės galios mažėjimo, mat jo vadovaujama politinė partija dominuoja ir Prancūzijos parlamente. Todėl tikėtina, kad artimiausiu metu Macrono siūloma politinė darbotvarkė nesikeis, o ilgainiui gali būti realizuota kur kas daugiau jo pasiūlymų.

	 

	
 MOKESČIŲ SPRAGOMIS NAUDOJASI IR TERORISTAI

	 

	 ES ekonomika, net ir peržengdama euro zonos ribas, galėtų ir turėtų būti efektyvesnė. Bent jau taip mane bandė įtikinti ne vien Macrono komandos atstovai, bet ir Europos Komisijos pareigūnai.

	 „Mes galėtume padaryti kur kas daugiau ir išspręsti daug sudėtingų europiečiams kylančių problemų, bet svarbiausia politinė galia yra sutelkta valstybės vadovų ir ministrų pusėje. Todėl daugelis idėjų, kurias pasiūlome, galiausiai yra nerealizuojamos arba gerokai pakeičiamos lyginant su pirminiais planais“, – mums besikalbant Europos Komisijos pastate konstatavo mano pašnekovas, nejučia žvalgydamasis į kitą gatvės pusę. Ten įsikūrusi Europos Vadovų Taryba.

	 Europos Komisija yra itin svarbi ES institucija. Jos pirmtakė, Europos anglių ir plieno bendrijos vyriausioji valdyba, buvo pirmoji Senojo žemyno viršnacionalinė institucija. Būtent viršnacionalinis veikimo principas išliko esminiu Komisijos bruožu – tai yra politiškai nepriklausoma ES vykdomosios valdžios institucija, kuri vienintelė atsako už naujų Europos teisės aktų pasiūlymų rengimą bei priimtų sprendimų įgyvendinimą. Bet Komisijos vaidmuo ir veiklos aprėptys kartais viešojoje erdvėje kiek perdedamos. Pavyzdžiui, pažymima, kad Komisijoje dirba 25 tūkst. žmonių. Atrodytų, nemažai, tačiau lyginant skaičius nebeatrodo toks įspūdingas – juk, pavyzdžiui, Jungtinės Karalystės Birmingamo miesto taryba yra įdarbinusi per 30 tūkst. žmonių, nors atstovauja tik maždaug 1,1 mln. gyventojų.

	 Komisija ypač reikšmingą vaidmenį atlieka srityse, kuriose išimtines kompetencijas turi ES institucijos, bet jų nėra itin daug. Pavyzdžiui, prekyba (muitų sąjunga) ir tarptautinių susitarimų sudarymas, taip pat jau minėtas vidaus rinkos reguliavimas, ypač nustatant konkurencijos taisykles. Tuo metu kultūros, švietimo, sveikatos apsaugos, socialinių išmokų ir daugelis kitų sričių yra nepavaldžios ES institucijoms, tad sprendimus valstybės priima savarankiškai. Likę klausimai yra svarstomi bendrai, kartu su ES valstybių, Europos Komisijos, Europos Parlamento atstovais. O pastaruoju metu itin išaugo Vadovų Tarybos, kuri imasi sudėtingiausių ES politinių problemų, vaidmuo.

	 Todėl mano pašnekovas su tam tikru kartėliu papasakojo istoriją, nutikusią kelionės traukiniu metu Danijoje. „Bendrakeleivė, kurios nepažinojau, paklausė, kur dirbu. Atsakiau, kad ES institucijose. „O... Briuselio cirke“, – man atsakė ji. Paklausiau, ką ji turi omenyje, ir išgirdau, kad mes, „Briuselio biurokratai“, visada priimame blogus sprendimus. Tuomet perklausiau jos, o kas gi tas Briuselis? Kaip yra priimami tie sprendimai? Kas taria galutinį žodį? Atsakymų, žinoma, negavau. Taip yra todėl, kad daugelis žmonių nesupranta, kad niekas ES neįvyksta be jų išrinktų ministrų arba vadovų pritarimo.“

	 Komisijai pastaruoju metu ypač jautri ir aktuali yra mokesčių sritis. Juo labiau kad su tuo susiję ir svarbūs Macrono skaitmeninio pasaulio reglamentavimo pasiūlymai. Iki šiol teisė įvesti ir reguliuoti mokesčius yra išskirtinė valstybių narių kompetencija. ES turi tik ribotas galimybes paveikti aspektus, susijusius su vieningos rinkos veikimu, mokesčių vengimu ir kitais šiauresniais dėmenimis. Pavyzdžiui, ES siekia užtikrinti, kad vienų šalių įmonės neturėtų nesąžiningo pranašumo kitose šalyse, taip pat yra nustatomi minimalūs kai kurių prekių (benzino, tabako, alkoholio) tarifai. Taip siekiama išvengti konkurencijos vidaus rinkoje iškraipymo.

	 Bet to, Komisijos manymu, negana. Ypač mano pašnekovą piktino pridėtinės vertės mokesčio (PVM) spraga, dėl kurios ES valstybės kasmet praranda 150–170 milijardų eurų – didesnę sumą nei metinis ES biudžetas.

	 „Įsivaizduokime situaciją. Portugalijos medienos įmonė pagamina prekę ir nori parduoti ją Vokietijoje. Kadangi veikia bendra rinka, tokiam įsigijimui netaikomas PVM mokestis. Ta prekė parduodama Vokietijoje, kur pirkėjui pritaikomas vietinis PVM tarifas. Bet tada įmonė, pardavusi prekę ir paėmusi už ją iš pirkėjo PVM mokestinę dalį, staiga dingsta ir nesumoka PVM į Vokietijos iždą. Taigi vykdomas vadinamasis karuselinis sukčiavimas – kol valstybių mokesčių tarnybos susiorientuoja, kas įvyko, kaltininkai būna seniai pasislėpę ir įkūrę naujas fiktyvias įmones“, – sakė Komisijos atstovas.

	 Tai ne tik lemia didelius nuostolius, bet ir kelia grėsmę saugumui. Prieš keletą metų atliktas žurnalistinis tyrimas atskleidė, kad tarp amerikiečių nukauto teroristų lyderio Osamos bin Ladeno dokumentų rastos schemos, kaip teroristinės organizacijos buvo finansuojamos būtent pasinaudojant PVM spragomis Europoje. Taigi į teroristų kišenes nukeliavo dešimtys milijonų eurų.

	 Nors problema akivaizdi ir visiems žinoma, siūlymai keisti situaciją kol kas juda lėtai. Komisija jau pateikė planą, ką reikėtų daryti. Pavyzdžiui, siūloma taikyti PVM tarpvalstybinei įmonių prekybai, siekiant išvengti ką tik aprašytos situacijos. Taip pat siūloma įdiegti paskirties vietos principą, pagal kurį galutinė PVM suma visada mokama galutinio vartotojo valstybei narei, taikant tos valstybės narės tarifą. Trečia, kviečiama supaprastinti sąskaitų faktūrų išrašymo taisykles – pardavėjai, netgi vykdydami tarpvalstybinę prekybą, sąskaitas faktūras galėtų išrašyti vadovaudamiesi savo šalies taisyklėmis.

	 Galiausiai bandoma išspręsti ir ketvirtą problemą, kurią, pateikdamas asmeninį pavyzdį, apibūdino Komisijos atstovas. „Kai buvau Danijoje, parduotuvėje pamačiau gražų švarką, tačiau man reikiamo dydžio ten nebuvo. Aš nusprendžiau paieškoti analogiškos prekės internete ir greitai radau vokišką kompaniją, kurį siūlė man tinkamą dydį. Bet čia iškilo problema – pasirodo, ši kompanija nesiunčia prekių į Belgiją, kur gyvenu. ES veikia bendroji rinka, bet negalėjau įsigyti paprasto švarko, nes sąžiningai veikiančioms įmonėms yra pernelyg sudėtinga suderinti PVM skirtumus, suprasti skirtingas nacionalines taisykles, atitikti visus reikalavimus. Tam turbūt reikėtų dešimties papildomų parduotuvės darbuotojų etatų. Tad likau tuščiomis rankomis, nors, atrodytų, tokių elementarių problemų šiais laikais neturėtų kilti“, – sakė jis.

	 Tokių istorijų gausa motyvavo Komisiją pasiūlyti vadinamąjį „vieno langelio principą“, pagal kurį tarpvalstybiniu mastu prekiaujančioms įmonėms būtų paprasčiau vykdyti PVM prievoles. Prekybininkai galėtų savo kalba pateikti deklaracijas ir atlikti mokėjimus naudodamiesi vienu interneto portalu ir pagal tas pačias taisykles kaip ir savo šalyje. Tada valstybės narės sumokėtų PVM tiesiogiai viena kitai.

	 Tad Komisijoje kalbama apie dalykus, kurie dažnai girdimi Macrono retorikoje – didesnis veiksmų koordinavimas, daugiau ES lygmens mechanizmų, paprastumo vartotojams kūrimas. Nieko keista, kad Komisijos atstovui logiškai skamba ir siekis sustiprinti ES fiskalinius pajėgumus, mat tai esą vienintelis kelias konkuruoti su didžiaisiais pasaulio žaidėjais technologijų vystymo srityje.

	 „Europos kompanijoms sunku realizuoti idėjas, kurios keičia pasaulį. Mes negalime konkuruoti su, pavyzdžiui, amerikiečių įmonėmis, nes jos gauna milžinišką paramą. Prisiminkime, pavyzdžiui, „Spotify“ muzikos programėlę. Puikiai idėjai realizuoti reikėjo kelis milijardus eurų siekiančio kapitalo. O ką mes galime pasiūlyti Europoje? Didžiausi fondai čia duoda keliasdešimt milijonų eurų, ir ne daugiau. Be to, ES veikia griežtos konkurencijos taisyklės, kurios neleidžia remti vienos ar kitos kompanijos, mat tai ją privilegijuotų kitų įmonių atžvilgiu. Akivaizdūs ir dideli taisyklių skirtumai tarp šalių. Kartą pas mane atėjo transporto kompanijos įkūrėjas, siūlantis pavėžėjimo paslaugas. Sakiau, kad jis turi plėstis į skirtingas šalis, bet jis atkirto, jog pernelyg sunku, nes mokesčių sistemos nevienodos... O juk mums reikia daugiau tokių įmonių kaip „Airbus“, kuri įrodo, kad sėkmingas Prancūzijos, Ispanijos, Vokietijos ir Nyderlandų bendradarbiavimas gali sukurti pasaulinio masto įmonę“, – tikino mano pašnekovas.

	 Ilgainiui vidinės ES kliūtys tampa paskata išorės veikėjams, kurie naudojasi tuo, kad Europos kompanijoms kyla papildomų sunkumų. „Kalbėjausi su viena 3D spausdinimo kompanija, – pasakojo Komisijos atstovas. – Jie veikė keliuose skirtinguose ES regionuose ir ieškojo papildomų investicijų. Vienas iš būdų jų gauti – kreiptis į Europos regioninės plėtros fondą, kuris skirtas naujovėms ir tyrimams, skaitmeniniams projektams ir pan. finansuoti. Bet paaiškėjo, kad jie to daryti negali, nes fondo lėšos negali būti naudojamos projektams, vystomiems kelių skirtingų ES šalių regionuose. Kitaip tariant, „vokai su pinigais“ priklauso valstybėms, o jos nenori, kad lėšos būtų naudojamos ne tik jų teritorijoje, bet ir kaimyninėse šalyse. Juk tai kvaila, nes darbo vietos, sukurtos greta esančioje valstybėje, padėtų ir pirmajai augti. Galiausiai tą taisyklę panaikinome, sukūrėme papildomą investicijų fondą, bet spragomis jau buvo spėję daug kartų pasinaudoti, pavyzdžiui, kinai. Juk jiems nereikia fondų, jiems nerūpi ir kitokie apribojimai.“

	 Kalbėdamas su manimi, Komisijos atstovas buvo emocingas. Didžiausią nuoskaudą jam kėlė net ne šios problemos, o neteisingi kaltinimai, mesti Komisijai, arba, atvirkščiai, situacijos, kai Komisijos (ar visos ES) pasiekimai nurašomi kitiems.

	 Mano pašnekovas pateikė man kelis pavyzdžius: „Turime specialų fondą, skirtą globalizacijos sukeliamoms problemoms spręsti, pavyzdžiui, padėti žmonėms, kurių kvalifikacija nebeatitinka darbo rinkos poreikių. Neseniai sulaukėme Prancūzijos prašymo paremti beveik du tūkstančius „Air France“ darbuotojų, kurie neteko darbo po kompanijos restruktūrizavimo. Buvo prašoma skirti lėšų darbo netekusių žmonių perkvalifikavimui. Įvertinome, kad prašymas pagrįstas, skyrėme 12 mln. eurų. Ir ką? Jokių naujienų apie tai Prancūzijos žiniasklaidoje. Mes išplatinome pranešimus, kaip ir kasdien sukvietėme žurnalistus, bet niekam nebuvo įdomu, kad žengtas svarbus žingsnis padedant spręsti ekonomines problemas. Kitas pavyzdys – Vengrija. Budapešto metro renovacijai buvo skirta daugiau nei pusė milijardo eurų. Be abejo, pinigus sunešė Europos mokesčių mokėtojai, tačiau iš Vengrijos lyderių girdėjome tik mums išsakomą kritiką, nors šio projekto svarba vietos politikams yra milžiniška.“

	 Ir čia pat pripažįsta, kad, ko gero, ES turi gerinti komunikaciją. Gebėjimas informuoti visuomenę apie tai, ką daro įvairios institucijos, kokios yra jų galimybių ribos, kaip dalijamasi kompetencijomis tarp ES institucijų ir valstybių narių, yra esminis siekiant išvengti nesusikalbėjimo ir klaidingų žinių sklaidos. „Matyt, turime rasti tokių atstovų, kurie būtų šiek tiek kontroversiški, šiek tiek skandalingi, nes dabar negalime atkreipti europiečių dėmesio į tai, kas svarbu“, – pusiau rimtai, pusiau juokais pašnekesį baigė jis.

	 Nors tiek apie paramą buvusiems „Air France“ darbuotojams, tiek apie Budapešto metro renovaciją informacijos abiejų šalių interneto portaluose radau nemažai (joje kaskart buvo užsimenama ir apie ES indėlį), ko gero, Komisijos atstovas teisus. Suvokti, kas yra ES ir kaip ji veikia, sudėtinga net ten dirbantiesiems. O ką jau kalbėti apie mus, viską stebinčius iš šalies.

	ILGAS KELIAS „BREXITO“ LINK

	 

	 

	 

	 

	KIEKVIENAS ŽINGSNIS, KURIS PADARO EUROPĄ LABIAU KLESTINČIĄ IR TAIKESNĘ, ATITINKA BRITANIJOS INTERESUS. <...> BET MES TURIME SAVO VIZIJĄ IR SAVO UŽDUOTĮ. ESAME SU EUROPA, BET NE JOS. ESAME SUSIJĘ, BET NE SUJUNGTI. ESAME SUSIDOMĖJĘ, BET NE ABSORBUOTI.

	 WINSTONAS CHURCHILLIS, „SATURDAY EVENING POST“, 1930 M.

	 

	ATRODO, LABAI TIKĖTINA, KAD BUVOME SUKLAIDINTI, BET KAPITONAS VIS TIEK SKUBA PIRMYN, KĄ GALIME PADARYTI, KĄ GALIME PADARYTI, KAD SUSTABDYTUME ŠIO KVAILO PLANO ĮGYVENDINIMĄ, KĄ GALIME PADARYTI, KĄ GALIME PADARYTI, ŠIS ŽMOGUS PRARAS IR SAVO LAIVĄ, IR VISĄ ĮGULĄ.

	 PAUL MCCARTNEY (DAINA „DESPITE REPEATED WARNINGS“)

	 

	„BREXITAS“ TURĖTŲ SUTEIKTI GALIMYBIŲ IR VILČIŲ. TAI TURĖTŲ BŪTI PROGA DARYTI DALYKUS KITAIP, BŪTI APSUKRESNIEMS IR DINAMIŠKESNIEMS, MAKSIMIZUOTI JUNGTINĖS KARALYSTĖS, KAIP ATVIROS, Į IŠORĘ ŽVELGIANČIOS EKONOMIKOS, STIPRYBES. BET ŠI SVAJONĖ MIRŠTA, DŪSTA BEREIKALINGOSE ABEJONĖSE SAVIMI.“

	 BORISAS JOHNSONAS (2018 METŲ LIEPA)

	 


 

	 

	 

	 „Klausyk, kiek tavo šalyje gyvena žmonių? Trys milijonai? Jungtinėje Karalystėje – beveik septyniasdešimt milijonų. Nenoriu nieko užgauti, bet kaip tarp tokių valstybių gali būti lygybė? Arba Malta. Mažytė sala, o turi beveik tiek pat galimybių formuoti Europos politiką kaip ir mes.“

	 Tokie buvo britų taksisto, vežusio mane į Londono oro uostą, pasvarstymai apie „Brexitą“. Amerikiečių humoristas George’as Burnsas kadaise apgailestavo, kad vieninteliai žinantieji, kaip teisingai valdyti valstybę, – taksistai ir kirpėjai, – yra pernelyg užsiėmę. Tad laikas, kalbantis su taksistu, neprailgo, nors kelionė piko metu truko kone dvi valandas – tiesą sakant, susidraugavome taip, kad iki šiol susirašinėjame per „WhatsApp“.

	 Kevinas, gimęs ir augęs Jungtinės Karalystės sostinėje, balsavo už tai, kad jo šalis pasitrauktų iš ES. Jis buvo tarp tų 52 proc. piliečių, kurie 2016 metų birželį referendume nusprendė pasitraukti iš ES. Anot pašnekovo, kaip niekas kitas negalėtų sėstis priėjo asmeninio automobilio vairo, taip svetimi, ypač „Briuselis“, neturi vairuoti ir jo valstybės. Be to, ES jam atrodo pernelyg didelis skirtingų šalių, kalbų ir kultūrų katilas, kad sugebėtų efektyviai funkcionuoti. Tad jis neabejoja – pasitraukdami britai sėkmingai investavo, ir nors skyrybų procesas nebus lengvas, ilgainiui visi sunkumai atsipirks.

	 Akademikai, ekspertai ir politikai rastų daug argumentų, kodėl Kevino nuomonė kelia faktinių abejonių. Pavyzdžiui, sunku sutikti, kad Jungtinę Karalystę vairavo kažkas iš šalies; tyrimai rodo, kad nuo 1999 metų ES institucijose britai nepritarė tik 3 proc. ES teisės aktų, kurie galiausiai buvo priimti. Kitaip tariant, 95 proc. atvejų Jungtinės Karalystės atstovai palaikė siūlomas bendras taisykles, o dar 2 proc. atvejų susilaikė.

	 Visgi būtų klaidinga teigti, kad „Brexitas“ tebuvo trumpalaikių emocijų nulemtas atsitiktinumas. Istorija rodo, kad Jungtinės Karalystės santykis su Europos integracijos projektu buvo probleminis nuo pat pirmos jo dienos. Tad kilus klausimui, kurios valstybės narystė kelia abejonių, dažniausiai pirmiausia buvo minima būtent Jungtinė Karalystė.

	 Norėdamas išsiaiškinti, kodėl nutiko ta lemtingoji 2016 metų referendumo diena, į Londoną vykau ne vieną kartą, o tris. Kitaip nebuvo įmanoma; bandymas suvokti „Brexito“ procesą primena šaudymą į nuolatos judantį taikinį. BBC, „Sky News“ ir kiti televizijos kanalai kiekvieną dieną praneša daugybę dalykų, tiesiogiai susijusių su britų išstojimo derybomis. Todėl man labiausiai rūpėjo ne aktualijos – rengdamas knygą vis tiek nespėčiau jų aprėpti, – o gelminės įvykių priežastys.

	 Pirmasis mano taikinys – seras Stephenas Wallas. Ne veltui; jis turi milžinišką tarptautinės politikos patirtį, mat buvo Jungtinės Karalystės ambasadorius Portugalijoje (1993–1995), taip pat aukščiausio rango britų diplomatinis atstovas nuolatinėje atstovybėje prie ES (1995–2000). Vėliau grįžo į Londoną, ten dirbo Vyriausybėje ir ES politikos klausimais patarinėjo ministrui pirmininkui Tony Blairui. Bet man įspūdingiausias jo karjeros faktas tas, kad Wallas yra oficialus Jungtinės Karalystės Vyriausybės kabineto istorikas, aprašantis šalies santykius su ES. Keli Wallo tomai jau išleisti, dar pora laukia savo eilės.

	 Susitikome kavinėje Londono centre, netoli Vestminsterio. Dar prieš įeinant šmėstelėjo mintis, kad, vilkėdamas trumpais marškinėliais ir šviesiomis kelnėmis, šiek tiek nepritampu prie bendro – puošniai kasdieniško – aprangos stiliaus. Tiesa, turėjau pasiteisinimą, mat išvakarėse buvau pakliuvęs į britišką lietų, tad oficialesnių drabužių atsargos išseko. Žinojau, kad laukia įdomi popietė, nors kai kurie Wallo pažįstami mane iš anksto įspėjo, kad jis – tarsi vulkanas, dažniausiai apibūdinamas kaip introvertas, kuklus, tačiau mažiausiai keliskart gyvenime išsiveržęs it lava taip, kad ilgai nedingdavo iš žiniasklaidos akiračio.

	 „Labas, Linai, – kreipėsi Wallas į mane, priėjęs iš už nugaros. – Kaip gerai, kad yra internetas, nesunkiai atpažinau tave iš nuotraukų.“

	 Gerai, kad tėvai davė man nesunkiai užsieniečiams ištariamą vardą, nors gyvendamas JAV jau buvau pripratęs, kad jis skamba kiek kitaip – Lainas. Žinojau, kad prieš mane – spalvinga asmenybė, tačiau nuo pat pirmos minutės jis buvo atsipalaidavęs, nuoširdus ir mąslus, tad ne tik atsakinėjo, bet ir klausinėjo.

	 

	
 ISTORINIS PALIKIMAS IR NEBLĖSTANTI IMPERIJOS ŠLOVĖ

	 

	 „Viskas prasideda nuo geografijos ir istorijos, – pradėjo jis. – Jungtinė Karalystė yra sala, mūsų su kontinentine Europa nejungia žemė, o tai sukuria ypatingą santykį. Tiesą sakant, iš to kyla dvejopi jausmai: pirmiausiai, saugumo jausmas, nes tarsi esame nepasiekiami, bet kartu ir linkę izoliuotis. Pavyzdžiui, kai XVI amžiuje prekybos ir ekonomikos srityse dominavo Venecija, į Britaniją atvykęs pirklys negalėdavo atsistebėti, jog vietos gyventojai yra tvirtai įsitikinę, kad jų prekės ir maistas geriausi visame pasaulyje. Tai rodo atotrūkį.“

	 Salos statusas ir Karališkojo laivyno galia kadaise Anglijai, o vėliau Jungtinei Karalystei sudarė sąlygas sukurti pasaulinę imperiją. Prieš pat Pirmąjį pasaulinį karą Jungtinė Karalystė kontroliavo apie 23 proc. pasaulio teritorijos su maždaug penktadaliu gyventojų. Vienu ar kitu metu britai dominavo šiandieninėse Jungtinių Valstijų, Kanados, dalies Centrinės Amerikos, Airijos, gausybės Afrikos šalių, Indijos, Pakistano, Malaizijos, Honkongo ir kitų valstybių teritorijose. Istorikas Stuartas Laycockas suskaičiavo, kad iš šiandien egzistuojančių beveik 200 valstybių britai nebuvo įkėlę kojos vos į dvidešimt dvi šalis (tarp jų – į Baltarusiją, Lichtenšteiną, Švediją, Vatikaną).

	 Žinoma, invazija invazijai nelygu – didžiulę Indiją britai valdė kone šimtmetį, o Islandija, kuri Antrojo pasaulinio karo metais norėjo išlaikyti neutralumą, nebuvo patenkinta, bet nesipriešino trumpam 745 britų jūrų pėstininkų dislokavimui 1940–aisiais. Bet bendra aprėptis tokia, kad jai neprilygsta niekas. Ir nors Europą nuniokoję XX amžiuje vykę karai britų įtaką gerokai sumenkino, imperinis mentalitetas, skatinantis į procesus žvelgti globaliai, o ne apsiribojant vieno žemyno perspektyva, jaučiamas iki šiol.

	 Per Antrąjį pasaulinį karą Jungtinė Karalystė taip pat išsiskyrė iš kitų didžiųjų Senojo žemyno valstybių. Vokietija buvo agresorė, kurios demokratiniams lyderiams po nacionalsocializmo griūties reikėjo ieškoti būdų įrodyti, kad kaimynams nebekelia grėsmės; Prancūzija, kita istorinė imperija, iki šiol valosi mundurą dėl visiškos kapituliacijos prieš nacius ir su okupantais kolaboravusio Viši režimo. O britai atsilaikė – ir ne pirmą sykį. Užsienio jėgos nėra pavergusios Britanijos jau daugiau kaip 900 metų; po pavykusių 1066–ųjų normanų užkariavimų norėjusiųjų tai pakartoti būta daug, bet tiek Ispanijos armada XVI amžiuje, tiek Hitleris to padaryti nepajėgė. Vieninteliai visoje Europoje atlaikę tokią galingą nacių puolimo bangą britai tuo iki šiol pagrįstai didžiuojasi.

	 „Prancūzijos generolams pasakiau, kad Britanija kausis viena tiek, kiek reikės. Jų generolai atkirto, jog prireiks tik trijų savaičių, kad Anglijai, kaip kokiam bejėgiam viščiukui, būtų nusuktas sprandas. Parodėme, kad esame „didis viščiukas su didžiu kaklu“, – kadaise skambiai kalbėjo legendinis Churchillis.

	 Šį istorinį tarpsnį pabrėžė ir Wallas. „Antrasis pasaulinis karas sustiprino mūsų nacionalinį identitetą, nes kitos Europos valstybės arba buvo agresorės ir pralaimėjo, kaip Vokietija, arba buvo demokratinės valstybės, kurios nusilpo, kaip antai Prancūzija. Todėl sukurti ką nors naujo – Anglių ir plieno sąjungą, vėliau – Europos Bendriją – joms buvo būtina vien todėl, kad atkurtų demokratiją. Taip pat reikėjo rasti būdą, kaip išvengti radikalaus nacionalizmo, sukėlusio karus, stiprėjimo. Tuo tarpu mūsų politinė sistema nesugriuvo, o statusas, ypač dėl nuolatinės vietos Jungtinių Tautų Saugumo Taryboje, išliko.“

	 Pirmaisiais pokario metais vienytis britų neskatino ir šalies ekonomika. Ypač dėl prekybos, mat 1947 metais britų eksporto vertė prilygo Prancūzijos, Italijos, Vakarų Vokietijos, Beniliukso šalių, Norvegijos ir Danijos eksporto vertei kartu sudėjus. Be to, šios šalys dažniausiai prekiaudavo tarpusavyje, o Jungtinė Karalystė, vis dar save laikiusi imperija, kurią taip norėjo išsaugoti Churchillis, į rinką žvelgė globaliai. Pavyzdys galėtų būti Britanijos Tautų Sandrauga. Ji iki šiol jungia 53 dabar savarankiškas buvusias britų imperijos valstybes, o kadaise pasitarnavo atliekant laipsnišką imperinio santykio transformaciją į lygiavertį Jungtinės Karalystės bendradarbiavimą su buvusiomis kolonijomis. Iškart po Antrojo pasaulinio karo britų prekybos apimtys su Sandrauga sudarė du trečdalius bendrų apimčių, o su Europa – vos vieną trečdalį. Ir Europos dalis, lyginant su 1913 metais, buvo sumenkusi. „Faktas, kad Sandrauga vis dar egzistuoja ir laiko Karalienę Elžbietą II monarche, rodo, jog šis santykis visada turėjo ir pozityvių aspektų. Juokaujama, kad tai vienintelė tarptautinė organizacija, kurioje visi supranta, kaip žaidžiamas kriketas“, – juokėsi Wallas.

	 Galiausiai britai jau ilgą laiką prioritetą teikia JAV. Todėl pokaryje, norint sustabdyti Sovietų Sąjungos plėtrą, britai itin rėmė ne tiek Europos ekonominės integracijos idėją, kiek NATO, įsteigtą 1949 metais. Juk ir garsioji Churchillio, iškart po triumfo prieš nacius pralaimėjusio rinkimus ir netekusio premjero posto, kalba apie geležinę uždangą 1946–aisiais buvo pasakyta ne bet kur, o Fultone, Misūryje.

	 Tokia Londono geopolitinė savivoka puikiai įprasmina iki šiol gajų teiginį apie „ypatingus“ JAV ir Jungtinės Karalystės santykius. Nors ilgą laiką buvo kariaujama – JAV susikūrimas apskritai paremtas išsivadavimu iš britų imperijos, – šias šalis XX amžiuje vienija daugybė dalykų. Ne tik sąjungininkų statusas didžiuosiuose karuose – nuo Pirmojo pasaulinio XX amžiaus pradžioje iki Irako beveik po šimto metų, – bet ir bendra anglų kalba, užtikrinanti komunikaciją, kultūrinį tapatumą, gausius migrantų srautus. Iki šiol net 62 proc. Jungtinės Karalystės piliečių nekalba jokia kita kalba, tik gimtąja. Todėl britai visada turėjo geresnes galimybes suprasti tai, kas vyksta JAV, o ne Prancūzijoje ar Vokietijoje, kad ir kiek geografiškai arčiau pastarosios būtų.

	 Be to, JAV ir Jungtinę Karalystę istoriškai sieja protestantizmas, klasikinio liberalizmo, laisvosios prekybos, individo laisvės principai. „Britų politinis elitas tarsi turi dvi pilietybes – savo ir JAV. Britai fanatiškai stebi amerikiečių rinkimus, skaito storiausias Lyndono Johnsono ir Alexanderio Hamiltono biografijas, bando savo vaikus prastumti į Harvardo universitetą, siekia, kad praktiką jie atliktų Kongrese. Daugelis jų nėra nusiteikę prieš ES, bet pastaroji jiems tiesiog yra nuobodi, nes širdis linksta prie JAV“, – transatlantinį ryšį aprašė „The Economist“.

	 Tad kokia prasmė gilinti integraciją su vokiečiais, prancūzais ir kitais žemyninės Europos atstovais, jei jie britams nebuvo tokie jau reikšmingi nei statistiškai, nei kultūriškai, nei geopolitiškai?

	 

	
 VIENINTELIS KELIAS IŠSAUGOTI ĮTAKĄ – PER ES?

	 

	 Visgi yra ir kitas požiūris, kuris taip pat gajus Jungtinėje Karalystėje. Žinoma, tai šalis, besididžiuojanti savo istorija ir daugybę kartų apginta teise egzistuoti nepriklausomai nuo to, kas dedasi aplinkui. Bet kas nutiks, jei žemyninėje Europoje įsigalės jėgos, kurios kels pernelyg didelę grėsmę? Jeigu britai atsitrauks ir užleis pozicijas, ar ateityje neteks dėl to gailėtis?

	 Šią mąstymo tradiciją akcentavo jau minėtas britų diplomatas Buddas. Buvęs Europos Komisijos viceprezidento Kabineto vadovas, o vėliau ambasadorius Nyderlanduose (2001–2005), įžvelgė įvairialypę perspektyvą. Jis matė Europą Šaltojo karo metais ir po jo; jis regėjo ES ir iš vidaus, ir iš išorės.

	 Susitikome viename didžiausių Londono knygynų esančioje kavinėje. Atvykau anksčiau, nei tarėmės, tad turėjau laiko apsižvalgyti; deja, jokių kompromisų nepripažįstančios „Ryanair“ bagažo taisyklės sustabdė mane nuo mažiausiai penkių viliojančių knygų įsigijimo. O temų spektras ir aprėptis knygyne milžiniška. Krito į akis tai, kad kone visas ketvirtas aukštas buvo skirtas rusų literatūrai, o leidiniai apie ES sutilpo vienoje lentynoje.

	 Nepaisant solidaus amžiaus, Buddas įskriejo tarsi uraganas.

	Padavėjui nespėjus net priimti užsakymo, trinktelėjo į stalą ir pasakė: „Aš – europietis! Į ES įstojome, kai man buvo dvidešimt aštuoneri; išstosime, kai man bus septyniasdešimt ketveri. Tad didesnę gyvenimo dalį būsiu praleidęs kaip ES pilietis. Ne taip ir blogai.“

	 Ir tuojau pat tęsė: „Šioje šalyje vyksta dviejų mąstymo tradicijų kova. Pirmoji – mes atlaikėme visus priešus, tad galime išgyventi be kitų malonės. Įskaitant ir ES. Antroji ilgą laiką britų užsienio politiką persekiojanti tezė: „Niekas neturi teisės kontroliuoti Europos.“ Amžių amžiais neleidome įsigalėti prancūzams, ispanams, vokiečiams... Deja, dabar kvailai pasitraukiame ir leidžiame įsigalėti Vokietijai. Visi, pradedant Johnu Churcilliu, pirmuoju Marlboro kunigaikščiu, ir baigiant Arthuru Wellesley, pirmuoju Velingtono kunigaikščiu, vartosi kapuose ir nežino, kas čia nutiko.“

	 Pirmasis iš minėtų istorinių herojų XVIII amžiaus pabaigoje sukliudė planuotai Prancūzijos ir Ispanijos unijai; antrasis 1815 metais Vaterlo mūšyje galutinai sutriuškino Napoleono kariuomenę. „Nenuostabu, kad net Winstono Churchillio palikuonys rėmė narystę ES“, – priduria Buddas.

	 Bet stabdyti Europai nepalankias politikos tendencijas panaudojant jėgą, kaip kad siekė istoriniai herojai, yra viena, o vertinti tai per ekonominės integracijos prizmę – visai kas kita. Pokario žemyno idėja buvo grindžiama suvereniteto pasidalijimu; pirmasis projektas, Anglių ir plieno sąjunga, tapo realybe 1951–aisiais, kai kontinentinės Europos milžinės sutiko atsisakyti vienašališkai kontroliuoti šias dvi – anglių ir plieno – karo pramonei kertines šakas. Buvo sukurtas viršnacionalinis valdymo mechanizmas – Vyriausioji valdyba; į ją atstovus delegavo tos pačios valstybės, tačiau dalis Vyriausiosios valdybos sprendimų buvo privalomi visoms šalims, net jei jos nutarimui nepritardavo.

	 Kitaip tariant, vienintelis būdas neleisti kilti konfliktams yra savanoriškai atsisakyti dalies nacionalinių galių. Prancūzija, Vokietija, Italija ir Beniliukso šalys, nors ir iš lėto, pasuko šiuo keliu; britams savanoriškas savęs pačių suvaržymas buvo nepriimtinas. Kaip tuo metu kalbėjo Jungtinės Karalystės užsienio reikalų sekretorius Ernestas Bevinas, „kontrolė turi būti nacionalinių delegacijų rankose... kad sekretoriatas (ar „nepriklausomas“ valdybos pirmininkas) nepriimtų sprendimų vieni patys... „negali būti nė kalbos, kad organizacija duos nurodymus savo narėms.“

	 Svarbūs ir suvereniteto supratimo skirtumai. Jungtinėje Karalystėje tai daug labiau nei, pavyzdžiui, Prancūzijoje, susieta su Parlamentu, jo gebėjimu atstovauti rinkėjams ir priimti niekieno nesąlygotus sprendimus“, – teigė Wallas.

	 Tad britai ekonomikos ir kitose srityse laikėsi tradicinio požiūrio –bendradarbiaukime, bet tarpvyriausybiniu pagrindu, be jokių viršnacionalinių sprendimų. Buvo palaikomos tos organizacijos, kurios judėjo ta kryptimi, pavyzdžiui, Europos Taryba, kurios steigimo sutartis 1949 metais buvo pasirašyta būtent Londone. Ši organizacija, šiandien vienijanti beveik pusšimtį valstybių, deklaruoja, kad gins žmogaus teises, demokratiją ir puoselės Europos kultūrą. Kiek vėliau britai atsidūrė tarp Europos laisvosios prekybos asociacijos, norėjusios tapti atsvara beprasidedančiam ES projektui, iniciatorių; britai ypač siekė suartėti su šalimis, kurios tuo metu dar nebuvo įstojusios į Europos ekonominę bendriją (EEB). Tai Austrija, Danija, Norvegija, Portugalija, Švedija ir Šveicarija.

	 Vis dėlto netrukus ėmė aiškėti, kad ignoruoti to, kas vyksta, britai ilgai negalės. Jungtinės Karalystės, kaip didžiosios pasaulio galios, kuri gali egzistuoti viena, principas ėmė aižėti. Ir ne tik todėl, kad pasaulyje įsigalėjo JAV ir Sovietų Sąjunga. Byrėjo ir imperija, kurią taip tikėtasi išsaugoti. Jau 1947–aisiais nepriklausomybę nuo karūnos išsikovojo Indija. Ji patvirtino garsiąją 1902 metų britų politiko Lordo Curzono tezę, kad „būsime imperija tol, kol valdysime Indiją“. Sumažėjo ir teritorija – jei prieš Pirmąjį pasaulinį karą britai kontroliavo beveik ketvirtį planetos teritorijų, 1950–aisiais – vis dar apie 7 proc., o 1970–aisiais iš viso to liko vos keli procentai.

	 Ekonomika taip pat siuntė įspėjamuosius signalus. Nors pirmieji pokario dešimtmečiai buvo auksiniai dėl spartaus augimo, Jungtinės Karalystės vystymosi tempai atsiliko nuo kitų Europos valstybių vystymosi tempų. Pavyzdžiui, pagal BVP vienam gyventojui britai 1948 metais lenkė prancūzus pusantro karto, o 1975–aisiais pagal šį rodiklį jau pirmavo Prancūzija. Šitai lėmė faktas, kad Jungtinės Karalystės nominalus BVP tuo laikotarpiu padvigubėjo, o Prancūzijos išaugo beveik keturis kartus. Vakarų Vokietijoje vidutinis atlyginimas per tą patį laiką padidėjo 2,5 karto labiau nei Jungtinėje Karalystėje. Tad Britanija, karą pabaigusi turėdama santykinai geriausią ekonominę situaciją, vis labiau ėmė užleisti pozicijas.

	 Negelbėjo ir ryšiai su amerikiečiais. Jungtinių Amerikos Valstijų galia tuo metu augo rekordiniais tempais ir JAV įgavo supergalingos valstybės statusą, kuris dar labiau buvo įtvirtintas įgijus branduolinį ginklą. Tuo metu „ypatingi“ santykiai su britais vis labiau panėšėjo į ne visai lygiaverčių šalių partnerystę, todėl Londonui nebevertėje tikėtis išskirtinių privilegijų iš Vašingtono. Vienas ryškiausių su tuo susijusių epizodų nutiko 1956 metais, kai kilo Sueco kanalo krizė Egipto valdžiai nacionalizavus Sueco kanalo įmonę, kurią kontroliavo prancūzai ir britai. Jungtinė Karalystė, Prancūzija ir Izraelis sukilo ir pradėjo karinę operaciją. Ji buvo gana sėkminga, bet netrukus turėjo būti nutraukta, mat kilo pasipiktinimas; JAV, baimindamasi dėl konflikto sustiprėsiančios sovietų įtakos regione, pareikalavo Prancūzijos ir Jungtinės Karalystės atsitraukimo ir net panaudojo finansinį spaudimą. Britams teko paklusti. Tai buvo savotiškas pažeminimas ir įrodymas, kad jie nebeišgali tarptautinėje politikoje veikti vieni.

	 Netrukus tai paskatino persvarstyti santykį su Europos integracijos projektu. Londonas nutarė, kad vienintelis būdas išsaugoti įtaką ir neleisti įsigalėti prancūziškai bei vokiškai suvienytos Europos vizijai, yra prisijungti prie projekto. Bet įšokti į jau kurį laiką riedantį traukinį nebuvo taip paprasta. Pirmąjį prašymą įstoti į Europos ekonominę bendrijąjungtinė Karalystė pateikė 1961 metais. „Likti nuošalyje ir izoliuotis nuo pagrindinės Europos stiprėjimo krypties būtų, mano manymu, labai žalinga tiek mums, tiek visai Sandraugai“, – sakė tuometinis premjeras Haroldas McMillanas. Didžioji dalis tuometinių Europos Bendrijos narių sveikino tokį britų norą, tačiau, pagal iki šiol galiojantį principą, norint priimti naują narę, reikia, kad tam pritartų visos Bendrijoje jau esančios valstybės. O viena iš jų britų narystei prieštaravo.

	 Prancūzijos prezidentas Charles’is de Gaulle’is iš pirmo žvilgsnio pritarė Jungtinės Karalystės Europos integracijos vizijai. Jis skeptiškai vertino idėją, kad kiek įmanoma daugiau politinės galios turi būti sutelkta viršnacionalinėse institucijose; jo manymu, Europos Bendrijai palankiau išlikti kontroliuojamai valstybių, kurios tartųsi tarpusavyje. Visgi Prancūzijos prezidentas, vertindamas Jungtinės Karalystės norą prisijungti, įžvelgė grėsmę. „Kadangi būnant išorėje britams nepasisekė sustabdyti Bendrijos kūrimosi proceso, dabar jie nori paralyžiuoti ją iš vidaus“, – gąsdino jis. Tai nebuvo visiškai iš piršto laužtas argumentas, mat Jungtinės Karalystės politikai atvirai deklaravo, kad narystė ir iš to kylanti teisė būti bendrų sprendimų priėmimo dalyviais leis pristabdyti Europos integracijos procesą. Be to, de Gaulle’is aiškiai ir nedviprasmiškai pripažino manąs, kad britai tebūtų JAV įtakos agentai Europoje, todėl ilgainiui Europos Bendrija virstų amerikietišku projektu.

	 Britai, nesulaukę leidimo įstoti į EEB, neatlyžo ir 1967 metais pateikė dar vieną prašymą, tačiau Prancūzija ir vėl jį vetavo. „Britanija nėra žemyninėje dalyje; Britanija dėl salos statuso ir Sandraugos išlieka įsipareigojusi užjūriui; Britanija yra susieta su JAV įvairiausiais susitarimais. Dėl viso toji negali įsilieti į Bendriją su savo aprėptimis ir taisyklėmis“, – priežastis dar kartą vardijo de Gaulle’is. Tik po to, kai jis pasitraukė iš posto 1969–aisiais, paskutinė kliūtis buvo pašalinta. Naujasis Prancūzijos prezidentas Georges’as Pompidou jau pirmoje spaudos konferencijoje patvirtino, kad prancūzai britų narystės nebeblokuos.

	 Kad ir kaip būtų, Prancūzijos skepticizmą skatino ne tik vieno politiko užsispyrimas. Svarbus buvo ir ekonominis argumentas, susijęs su žemės ūkio politika. Kaip pažymi istorikas Judtas, XX amžiaus pirmoje pusėje Europoje buvo daug, tačiau neefektyvių, palyginti mažai produkcijos gaminančių ūkių. Pokaryje situacija ėmė keistis. Atsirado dvi esminės politikos kryptys: valstybės pradėjo remti ūkininkus, kad jų produkcijos kiekis augtų, be to, siekė sumažinti Europos priklausomybę nuo importuojamų maisto produktų. Ilgainiui kai kuriose šalyse, ypač Prancūzijoje, tokios paskatos sukūrė situaciją, kai ūkininkai maisto produktų ėmė užauginti ir pagaminti daugiau, nei europiečiai galėjo jų suvartoti. Bet valstybės parama nemažėjo; nenorėta, kad ūkininkai imtų kelti politinius neramumus ir balsuotų už kraštutines partijas, ypač ten, kur buvo vis dar gajūs komunistų judėjimai. Be to, tradicinės europietiškos kaimo kultūros išsaugojimas buvo traktuojamas kaip vienas iš prioritetų vis spartesnės urbanizacijos amžiuje.

	 Žinoma, tokie siekiai kainuoja daug – ypač kai, saugant vietinius ūkius, ribojamas importas, o pasaulinės maisto produktų kainos krenta, kaip kad nutiko XX amžiaus septintajame dešimtmetyje. Todėl Europos valstybės, norėdamos atsikratyti milžiniškų išlaidų, ėmė ieškoti bendrų sprendimų. Tai daryti ypač skatino Prancūzija, tai buvo esminis jos interesas dėl žemės ūkio sektoriaus svarbos ekonomikai. Šios šalies dėka Bendrijoje atsirado bendroji žemės ūkio politika. Netrukus ji tapo prioritetine – išlaidos šiai sričiai sudarė daugiau nei du trečdalius Bendrijos biudžeto.

	 

	
 EUROPOS EKONOMINĖ BENDRIJA VISAI KITOKIA, NEI NORĖTŲ BRITAI

	 

	 Britams šitai suprasti buvo sunku. Jie iki įstojimo į Bendriją be kliūčių importavo produkciją iš viso pasaulio ir taip patenkindavo daugiau nei pusę savo poreikio. Todėl de Gaulle’is pagrįstai bijojo, kad įstojęs į EEB Londonas dės visas pastangas norėdamas pakeisti žemės ūkio politikos principus. Tai buvo svarbi priežastis ir motyvacija neįsileisti šalies, su kuria interesai taip akivaizdžiai nesutampa.

	 Tokia politika kėlė nepasitenkinimą ir patiems britams. Jie, kai galiausiai tapo EEB nariais, privalėjo vadovautis žemės ūkio politikos principais, todėl maisto kainos parduotuvėse smarkiai išaugo. Pavyzdžiui, uždraudus importuoti sviestą, šio kaina per kelerius metus šoktelėjo keturiskart. Kadangi išmokos ūkininkams sudarė tokią ženklią bendro biudžeto dalį, britai jautėsi nuskriausti; į bendrą biudžetą jie įnešdavo tiek, kad nusileisdavo tik Vokietijai, nors pragyvenimo lygis Britanijoje buvo daug žemesnis (pagal BVP vienam gyventojui šalis buvo trečia skurdžiausia Bendrijoje); o išmokų iš EEB Jungtinė Karalystė sulaukdavo gerokai mažiau nei prancūzai.

	 „Šis sudėtingas santykių su Prancūzija dešimtmetis tapo svarbiu veiksniu, mat daug kam įstrigo į atmintį. Įstojome į Bendriją nepalankiomis sąlygomis, nes žemės ūkio politika jau buvo suformuota, tam buvo skiriamos didžiulės lėšos. Paradoksalu, bet nuo pat pirmos narystės dienos prasidėjo kitas etapas – reikėjo persiderėti įstojimo sąlygas, taigi ėmė stiprėti „mes“ prieš Juos“ santykių atmosfera“, – apibendrino Wallas.

	 Tad britai į Europos ekonominę bendriją galiausiai įstojo 1973–iaisiais, praėjus net šešiolikai metų nuo Romos sutarties, tapusios atspirties tašku Bendrijos kūrimuisi. Ir jau po dvejų metų, 1975–aisiais, Jungtinės Karalystės piliečiai žengė prie balsadėžių ir referendume sprendė, ar nevertėtų iš jos pasitraukti. Tai buvo pirmas ir iki pat 2011 metų vienintelis referendumas, apėmęs visą Jungtinę Karalystę. Tiesa, nepaisant valdančiųjų leiboristų vidinio susiskaldymo, didelės intrigos nebuvo; balsavus beveik dviem trečdaliams britų, už išstojimą pasisakė tik 33 proc. balsuojančiųjų.

	 Kad ir kaip būtų, šitai minėtų problemų neišsprendė. O ir žiniasklaida, kuri buvo gana palankiai nusiteikusi EEB atžvilgiu referendumo kontekste, vis garsiau skelbė apie narystės trūkumus: pernelyg didelės žemės ūkio produkcijos kainos; pernelyg didelės įmokos į bendrą biudžetą, politinis diktatas iš kitų Europos sostinių. Todėl Margaret Thatcher, tapusi ministre pirmininke 1979 metais, ėmėsi darbų iš peties.

	 Geležinė Ledi nebuvo nusiteikusi prieš Europos vienijimosi idėją, tačiau palaikė ją pirmiausiai dėl galimybių užtikrinti laisvą prekybą. Tuo metu vokiečių ir prancūzų kalbos apie gilesnę integraciją jai atrodė žalingos. Pavyzdžiui, ji iškart atmetė idėją dalyvauti Europos monetarinėje sistemoje, tapusioje pirmuoju žingsniu realios monetarinės sąjungos – ir euro valiutos – link. Be to, Thatcher reagavo į vidaus politikos aktualijas ir iškėlė šūkį „Susigrąžinkime pinigus iš Briuselio!“, kartodama, kad už kiekvieną iš Bendrijos gautą svarą sterlingų patiems tenka įmokėti du. Diskusijos su Prancūzijos ir Vakarų Vokietijos vadovais dėl šios problemos truko penkerius metus, tačiau galiausiai rezultatas buvo pasiektas; kasmetinės britų įmokos pagal itin sudėtingą matematinę formulę buvo gerokai sumažintos. Skaičiuojama, kad vien 1985–1990 metais dėl to britai sutaupė apie 8,5 milijardo eurų, o per kelis dešimtmečius iki 2014–ųjų – apie 111 milijardų.

	 To esminiam požiūrio į Bendriją pokyčiui nepakako. Jau cituota Thatcher kalba, 1988 metais pasakyta Briugėje, apibendrina ir britų integracijos istoriją, ir šiandien aptariamas dilemas. Ją premjerė pradėjo teigdama, kad Jungtinės Karalystės vieta yra Europoje, „būnant Bendrijos dalimi“. Bet kartu pridūrė, kad „Bendrija yra tik viena Europos identiteto manifestacija, ir tikrai ne vienintelė.“ Ji taip pat pažymėjo dalykus, kuriuos iki šiol kartoja euroskeptikai: „Norint dirbti kartu nėra būtina sutelkti galios Briuselyje dirbančių biurokratų rankose.“ Be to, reikia žūtbūt išvengti „europinės supervalstybės susikūrimo“.

	 Tad Thatcher paliko gilų įspaudą Jungtinės Karalystės Europos politikoje. Jis svarbus ne tik dėl skambios retorikos ar biudžeto įmokų sumažinimo derybų. Premjerė kai kuriais atvejais buvo tikra Bendrijos entuziastė; pavyzdžiui, nuosekliai siekdama laisvosios prekybos, ji palaikė bendrosios rinkos programą ir net pasirašė Suvestinį Europos aktą, kuris paklojo pamatus keturioms laisvėms: asmenų, prekių, kapitalo ir paslaugų nekliudomam judėjimui tarp visų Bendrijos narių. Tai buvo daroma net ir suvokiant, kad pažanga ekonominės integracijos srityje skatins diskusijas – ypač Paryžiuje ir Berlyne – apie glaudesnį politinį bendradarbiavimą. Londonui, žinoma, tai nebuvo palanku, bet laisvosios prekybos principai nustelbė šį nuogąstavimą.

	 Thatcher nutiesė kelią, o esminius sprendimus priėmėją pakeitęs Johnas Majoras. Tiesa, jis irgi laikėsi politikos, kad bendroji rinka savaime nereiškia būtinybės turėti bendrą valiutą. Todėl 1991 metais, derantis dėl Mastrichto sutarties, jis pasiekė, kad Jungtinė Karalystė turėtų išlygą ir netaptų euro zonos nare; kitos šalys turi tai padaryti, kai atitiks jau aptartus ekonominius kriterijus.

	 „Mes nerimavome, kad Pietų Europos valstybės, turėdamos bendrą valiutą, nepajėgs konkuruoti su Vokietija. Žinoma, 1991 metais dar tik vyko Vokietijos vienijimosi procesas, tačiau mes žvelgėme į ateitį ir matėme, kad vokiečių ekonomika bus itin galinga. Antra priežastis – nesitikėjome, kad monetarinė sąjunga gali būti sukurta, neturėdama fiskalinio dėmens. Svarstėme, kad šalys, neturėdamos tokio mechanizmo, tiesiog nesuvaldys biudžeto deficitų. Taip ir nutiko. Buvome teisūs – Europa nebuvo pasiruošusi įsivesti euro 1999 metais“, – vėliau sprendimą aiškino Majoras.

	 Tai pavertė Majorą savotišku romantizuotu didvyriu, atlaikiusiu europiečių norą įtraukti britus į savo monetarinės sąjungos projektą. Dienraštis „Daily Mail“ derybinius premjero gebėjimus tuomet aprašė kaip prilygstančius legendiniam magui Harry Houdini, kuris garsėjo gebėjimu išsivaduoti iš tvirčiausių pančių. Žinoma, tai šiek tiek perdėta, bet reikia pripažinti, kad situacija nebuvo paprasta. Majoras atlaikė spaudimą Europoje, kuri tuo metu žavėjosi Vokietijos kanclerio Kohlio teze, kad žingsnis po žingsnio artėjama Jungtinių Europos Valstijų sukūrimo link. Be to, tokį išskirtinį statusą kaip britai dėl euro įvedimo ES iki šiol turi tik dar viena valstybė – Danija.

	 „Mūsų narystės ES sėkmė visada buvo apibrėžiama keistokai – per tai, ko išvengiame. Mums nereikės įsivesti euro? Valio! Mes nepasirašome Šengeno sutarties? Valio! Mums pavyksta pasipriešinti Europos kariuomenės susikūrimui? Valio!“ – juokėsi buvęs užsienio reikalų sekretorius Rifkindas.

	 Tokios politinės pergalės, o kartu ir Thatcher idėjinis palikimas Konservatorių partijoje tik dar labiau kurstė euroskepticizmą. Bruzdėjo ir visuomenė; pavyzdžiui, atsirado Referendumo partija, 1997 metais ji žengė į rinkimus keldama išstojimo iš ES idėją. Nors ir nesurinkusi daug balsųjį atspindėjo stiprėjantį nepasitenkinimą.

	 Tiesa, Jungtinę Karalystę valdė ne tik konservatoriai. 1997 metais premjero postą perėmė energingas, išvaizdus, jauniausias vyriausybės vadovas per 200 metų leiboristas Tony Blairas. Savo laikyseną dėl ES jis apibūdino kaip priešstatą konservatoriams: „Didėjanti izoliacija nuo Europos turi būti sustabdyta; šią kryptį reikia pakeisti plėtojant konstruktyvius santykius.“ Naujasis lyderis pakeitė politinį toną – britai nebeatrodė kaip vykstantys į susitikimus su kitais Europos politikais tarsi į karą. Netgi priešingai – netrūko vienybės, kurią geriausiai iliustruoja Blairo kalba Prancūzijos parlamente, pasakyta prancūzų kalba ir sukėlusi pozityvių emocijų furorą. Vokiečiai, kad ir kuriai partijai atstovautų, sutartinai vadino jį Lieber Tony. Tačiau tai nereiškė, kad esminiai sprendimai, tokie kaip nenoras įsivesti bendrą valiutą, buvo pakeisti; juk ministras pirmininkas ne kartą patikino, kad to nebus. Be to, Blairas ir toliau kovėsi siekdamas sumažinti – dažniausiai nesėkmingai – bendras ES išlaidas žemės ūkio politikai. Tačiau britai džiaugėsi bent tuo, kad įvyko didžioji 2004 metų ES plėtra, o su dešimčia naujų narių kalbos apie federacinės Europos kūrimą atrodė vis mažiau įtikinančios.

	 Blairo vyriausybės „medaus mėnuo“ buvo šviesus, bet Europos politikoje strateginių pokyčių neatnešė. O 2010 metais švytuoklė vėl pakrypo į dešinę – į valdžią po trylikos leiboristų dominavimo metų sugrįžo konservatoriai. Šios partijos lyderis Davidas Cameronas atsivedė į Parlamentą dešimtis euroskeptikų. Jų įtaka nuo Thatcher laikų tik išaugo, mat tuo pat metu sustiprėjo Jungtinės Karalystės Nepriklausomybės partija, perėmusi dalį tradicinių Konservatorių partijos rinkėjų balsų. Todėl Cameronas buvo spaudžiamas pademonstruoti, kad nesileis stumdomas Briuselio, net jei dėl to reikės, pavyzdžiui, palikti Europos liaudies partijos, vienijančios Senojo žemyno centro dešiniuosius, frakciją Europos Parlamente ir suformuoti naują ES kritikų bloką. Dėl tokių sprendimų britų konservatorių skirtis su ideologiniais partneriais kitose šalyse, pavyzdžiui, Vokietijos krikdemais su Merkel priešakyje, tik didėjo.

	 Euro zonos finansinė krizė, milijardinės Graikijos skolos, neaiškumas dėl ES ateities tik dar labiau kaitino aistras. O kur dar imigracija, ypač suintensyvėjusi po ES plėtros? Atvykstančiųjų srautai Jungtinėje Karalystėje iškart buvo siejami su vietos gyventojų nedarbo augimu ir atlyginimų mažėjimu. 2013 metais net 77 proc. britų teigė, kad nori sumažinti imigrantų skaičių.

	 Matydamas šias tendencijas, Cameronas nujautė, kad negali likti nuošalyje, antraip politinės jo pozicijos ims silpti. Todėl jis pareiškė, kad persiderės Jungtinės Karalystės narystės ES sutartį ir per penkerius metus surengs narystės referendumą. Jei, žinoma, bus perrinktas antrai kadencijai. Nors pats ES atžvilgiu, ko gero, buvo nusiteikęs nuosaikiai optimistiškai, deja, trumpalaikiai, vieno rinkiminio ciklo aprėpties tikslai politikoje dažniausiai nustelbia ilgalaikes vizijas. Atrodė, kad politinė nuojauta jo neapgavo. 2015 metais konservatoriai, beveik niekam to nesitikint, įspūdingu rezultatu laimėjo Parlamento rinkimus. Ir premjerui teko tesėti žodį – persiderėti narystės sąlygas, o po to skelbti referendumą. Jau 2015 metais referendumo organizavimui pritarė net 544 parlamentarai, prieš balsavo tik 53.

	 „Cameronas padarė išvadą, kad, norint išsaugoti partijos vienybę, o kartu išsilaikyti premjero poste, reikia referendumo. Taigi partinius ir asmeninius interesus jis iškėlė aukščiau valstybės interesų“, – sakė Buddas.

	 Pats premjeras tikėjosi, kad „viskas baigsis gerai“. Cameronas tikrai nenorėjo įrašyti savo vardo į istoriją kaip to, kuris išvedė Jungtinę Karalystę iš ES. Briuselis, nors ir ne visada mielas, buvo vieta, kur vykdavo susitikimai su kitais Europos lyderiais, kur drauge buvo sprendžiamos esminės problemos. Žvelgiant pragmatiškai, išeiti iš tokio klubo neatrodo naudinga. Juolab kad priežasčių optimizmui būta nemažai. Visuomenės apklausos 2015 metais rodė, kad narystę ES palaikė 61 proc. britų. Paties Camerono reitingai taip pat buvo aukšti, todėl tikėtasi, kad jis, agituodamas už tolesnę narystę, įveiks euroskeptikus. Juolab tai net nebuvo pirmasis šio politiko referendumas – 2014 metais jis triumfavo, kai po ilgos ir sudėtingos kampanijos Škotija referendume galiausiai balsavo prieš nepriklausomybės skelbimą ir išliko Jungtinės Karalystės dalimi.

	 Artėjant balsavimui dėl ateities ES, jam pavyko susitarti su Europos lyderiais dėl papildomų nuolaidų Jungtinei Karalystei. Pavyzdžiui, buvo dar kartą patvirtinta, kad euras britams nėra privalomas. Taip pat bandyta nuraminti tuos, kurie baiminosi Jungtinių Europos Valstijų, – konstatuota, kad Jungtinės Karalystės nesaisto Europos integracijos principas siekti „vis glaudesnės sąjungos“. Galiausiai, siekiant išspręsti klausimą dėl imigrantų gaunamų didelių socialinių išmokų, pavyko išsiderėti „avarinį stabdį“, kuris septyneriems metams turėjo apriboti naujai atvykstančių europiečių teises gauti socialines ir darbo pašalpas.

	 Atrodė, kad to pakaks. Visuomenės apklausos artėjant balsavimui skelbė, kad ES šalininkų vis dar yra daugiau nei skeptikų (nors ES šalininkų skaičius mažėjo, o prieš pat referendumą jų persvara siekė vos kelis procentinius punktus).

	 Todėl rytas po referendumo buvo kupinas emocijų. Britanija, o kartu ir visas pasaulis, buvo šokiruoti. Prisiminkime, kad referendumas įvyko dar prieš Trumpo pergalę JAV prezidento rinkimuose, tad politika tuo metu dar atrodė daugiau ar mažiau „normali“. Jungtinės Karalystės žiniasklaidoje mirgėjo antraštės: „Gimė nauja Britanija“, – skelbė „Daily Telegraph“. „Kas, po galais, bus dabar?“ – klausė „Daily Mirror“. „Brexitas“ – tai žemės drebėjimas“, – konstatavo „The Times“. „Sėkmingiausias pasaulyje laikraščio žygis baigiasi šlovinga pergale – mes išstojame iš ES“, – laurus prisiėmė euroskeptiškasis „Daily Express“.

	 Tad kas, po galais, nutiko? Kodėl 52 proc. britų balsavo už išstojimą?

	 „Buvo du esminiai balsavimo blokai, pastūmėję tokio rezultato link, – aiškino Buddas. – Pirmasis susijęs su visuomenės nerimu dėl imigracijos ir globalizacijos. Antrasis – nuolatinis „suveržtų diržų“ nacionalinis biudžetas. Tai ypač nepatiko skurdesniems, sunkiau besiverčiantiems gyventojams. Jie daug metų stebėjo, kaip didėja Londono ir likusios jų valstybės dalies skirtis. Sostinė yra turtinga, plėtoja finansinius centrus, mėgaujasi globalizacijos poveikiu, o likusi šalies dalis vis labiau atsilieka. Lyg to nepakaktų, Vyriausybė tuo pat metu kryptingai siekė sumažinti socialines išlaidas, valstybės skolą, subalansuoti biudžetą, kartojo, kad negalime gyventi ateities kartų sąskaita. Tad nieko keista, kad visuomenės pyktis tik augo.“

	 Buddo žodžius pagrindžia tyrimai. Tie, kurie balsavo už „Brexitą“, nuolatos pabrėždavo imigrantų gausą ir neigiamą jų poveikį šalies ekonomikai. Be to, išstojimo šalininkai referendumo kampanijos metu sėkmingai akcentavo nuoseklų atvykėlių skaičiaus augimą. 1991–2003 metais į šalį vidutiniškai per metus atvykdavo 60 tūkst. kitų ES šalių piliečių, o į ES įstojus dešimčiai Vidurio ir Rytų Europos valstybių skaičiai išaugo keleriopai; prieš pat referendumą jie kasmet perkopdavo 250 tūkst. ES šalininkai atkirsdavo, kad imigrantai kuria pridėtinę vertę, dirba darbus, kurių atsisako britai, sumoka gerokai daugiau mokesčių, nei gauna valstybinių išmokų. Bet to nepakako.

	 „Imigracijos argumentas nebuvo iš piršto laužtas. Pavyzdžiui, aš turiu pažįstamą britą, kurio tėvas visą gyvenimą dirba santechniku. Per pastarąjį dešimtmetį jo situacija pablogėjo, nes atsirado konkurentų iš Vidurio ir Rytų Europos, tad jam ir jo šeimai šie pokyčiai buvo ženklūs ir negatyvūs. Tas pats ir su augančiomis eilėmis ligoninėse, mokyklose, viešųjų paslaugų kokybe. Paradoksalu tik tai, kad mes nesugebėjome kontroliuoti srautų, atvykstančių iš ne ES šalių, kuriems visada galiojo griežtesni imigracijos reikalavimai“, – teigė Wallas.

	 Jam antrino Buddas: „Nepasitenkinimas imigracija nėra naujiena. Net amerikiečiai, kurie bazavosi čia Antrojo pasaulinio karo metais, nebuvo labai mėgstami. Sklandė legendos, kad jie vagia britų moteris. Šiandien rinkėjai irgi turi priežasčių nerimauti dėl imigracijos. Kai kur situacija nėra bloga, pavyzdžiui, Sautamptone gyvena 20–25 tūkst. lenkų, kone dešimtadalis visos populiacijos, bet jie gerai integravosi, daug bėdų nekyla. Bet, tarkime, Rytų Anglijoje poveikis buvo kur kas blogesnis, imigrantai užplūdo mokyklas, ligonines. Visam tam reikia resursų, vietiniams gyventojams lieka mažiau galimybių. Juolab kad didelė dalis imigrantų darbo rinkoje nukonkuruoja vietinius. Dėl to kyla nepasitenkinimas.“

	 Vėliau ir vyriausybės ekonomistų tyrimai parodė, kad nors imigracija Jungtinės Karalystės ekonomikai buvo neabejotinai naudinga, žemesnės kvalifikacijos, socialiai jautriausi sluoksniai išties patyrė didesnę konkurenciją darbo rinkoje, todėl jų pajamos sumažėjo arba neaugo.

	 Kita priežastis – suverenitetas. Britai, atlaikę visas užsienio invazijas, ištobulinę parlamentarizmo tradicijas, nebenori būti valdomi Briuselyje priimamų sprendimų. Iki šiol bloguoju minimas XX amžiaus dešimtojo dešimtmečio epizodas, kai Europos Teisingumo Teismas liepė britams atšaukti Parlamento sprendimą dėl laivų registracijos, mat tam pasipriešino ispanų žvejai. Situacija, kai ispanų žvejų skundas, išnagrinėtas Europos Teisingumo Teisme, tampa viršesniu nei britų Parlamento sprendimas, didelei daliai Londono politinio elito ir visuomenės kelia šiurpą.

	 Tiesa, net Cameronas kalbėjo, kad nereikia pasiduoti absoliutaus „suvereniteto iliuzijai“ (pavyzdžiui, britų galimybę nuspręsti patiems riboja ne tik ES, bet ir visos pasirašytos tarptautinės sutartys ar narystė NATO, įpareigojanti ginti užpultą Aljanso partnerį). Be to, „Briuselis“ nėra „Briuselis be britų“, kaip jau rašyta; juk daugelis ES sprendimų yra priimami Ministrų Taryboje arba Vadovų Taryboje, kur dėl jų pasisako ir Jungtinės Karalystės atstovai. Visgi rasti efektyvų būdą, kaip atremti šį „Brexito“ šalininkų argumentą, per visą referendumo kampanijos laikotarpį ES entuziastams taip ir nepavyko.

	 Be to, savo vaidmenį suvaidino žiniasklaida. Tyrimai rodo, kad vos keli britų dienraščiai – „Independent“, „The Guardian“ – negalėtų būti priskirti euroskeptikų kategorijai. Kiti leidiniai reguliariai kartojo tezes apie Briuselio „eurokratus“, kvailus jų reikalavimus reguliuoti agurkų ar bananų dydį bei formą, dideles britų įmokas į ES biudžetą. Gausu ir neigiamų istorijų apie imigrantų gyvenimą, žalingąją įtaką ekonomikai. Referendumo kampanijos metu netrūko ir klaidingos ar menkai pagrįstos informacijos. Pavyzdžiui, perkamiausias dienraštis „The Sun“ likus keliems mėnesiams iki balsavimo savo viršelyje skambiai pranešė, kad karalienė Elžbieta II palaiko siekį išstoti iš ES. Nors monarche savo nuomonės šiuo klausimu tikslingai niekada neskelbė, nenorėdama daryti įtakos visuomenės nuomonei, o ir „The Sun“ žurnalistų „neįvardijami šaltiniai“ atrodė mažų mažiausiai spekuliatyviai, žinia pasklido plačiai.

	 Žinoma, gali kilti pagrįstas klausimas: „Nejaugi taip lengva manipuliuoti visuomenės nuomone?“ „Deja, bet menkas domėjimasis politika tik dar labiau sustiprina tokios pseudoinformacijos poveikį“, – teigė politinių tyrimų centrui vadovaujantis Bondas.

	 „Tapo lengviau įtikinti visuomenę melaginga informacija, nes žmonės tiesiog menkai težino apie tuos dalykus, apie kuriuos kalbama. Pavyzdžiui, jie visiškai nesidomi politiniais Europos procesais, – tvirtino jis. – Švietimo sistema neprisideda ieškant išeities. Pats turiu tris vaikus ir abejoju, ar nors vienam iš jų buvo dėstomos pamokos apie tai, koks yra politinių sprendimų priėmimo procesas, kokį vaidmenį atlieka kiekviena iš institucijų. Man atrodo, kad anksčiau situacija buvo geresnė. Kai aš mokiausi mokykloje, neretai su visa klase vykdavome į Parlamentą, susitikdavome su savo atstovu, kalbėdavomės apie mums kylančias problemas. O dabar kartojame, kad esame sena demokratija, tad susiformavo įvaizdis, jog visi viską žino ir daugiau stengtis nebereikia. Taigi visuomenės neišprusimas tampa vis didesniu iššūkiu demokratijai, nes atsiranda terpė manipuliacijai, galimybė lengvai apkaltinti ne tuos žmones.“

	 Žinoma, tarp referendumo rezultato priežasčių negalima nepaminėti ir pinigų. Po Londoną visos kampanijos metu sukinėjosi raudonieji autobusai, ant kurių buvo parašyta, kad kiekvieną savaitę britai į ES biudžetą sumoka 350 mln. svarų sterlingų, o išstojus iš jos visą šią sumą būtų galima skirti nacionalinei sveikatos apsaugos sistemai. Nors buvo daug kartų pabrėžta, kad reali savaitinės britų įmokos suma yra daug mažesnė, apie 120 mln., o ir išstojimas savaime nereikš, kad juos visus bus galima skirti sveikatos apsaugai, nemaža dalis balsavusiųjų pripažino, kad tokia informacija juos paveikė.

	 Kita vertus, istorija rodo, kad visos šios priežastys – nenoras jaustis politiškai valdomiems iš Briuselio, imigracija, žiniasklaidos kartotos klišės apie ES, pinigai – nebuvo atsitiktinės ar trumpalaikės. Jos kilo iš sudėtingo britų santykio su Europos integracijos projektu nuo pat pirmų jo gyvavimo dienų.

	 

	
 GALVOSŪKIS: O KAIP IŠSTOTI IŠ ES?

	 

	 Referendumo rezultatas tapo išbandymu visai politinei sistemai – tiek ES, tiek Jungtinės Karalystės. Iki šiol ES narių skaičius tik augo; nors Bendriją 1962 metais paliko nepriklausomybę išsikovojęs Alžyras, 1985 metais – Grenlandija, kuri turi autonominį statusą Danijos sudėtyje, o nuo 2012 metų ir Šv. Bartolomėjaus sala – Prancūzijos užjūrio bendrija, to neįmanoma lyginti su „Brexito“ mastais. Juk Jungtinė Karalystė – antra didžiausia ES ekonomika po Vokietijos, sudaranti 16 proc. ES BVP. Simboliška, bet be britų ES ekonomikos dydis taps mažesnis nei JAV, kurią su Jungtine Karalyste ES lenkia 1 proc. Be to, ES, kur dabar gyvena beveik 513 mln. žmonių, neteks 66 mln. gyventojų – proporciškai tai bus net kiek didesnis nuostolis, nei šiandieninei Lietuvai staiga netekus visų Kauno miesto gyventojų.

	 ES sutartyse buvo numatyta galimybė valstybei narei pasitraukti. Tačiau, kadangi niekas to nebuvo daręs, praktinis įgyvendinimas visiems tapo mįsle. Tad prasidėjo kūrybinis procesas bandant atskirti valstybę nuo bendrijos, į kurią buvo integruojamasi daugiau nei keturis dešimtmečius. Oficialiai derybų procesas prasidėjo 2017 metų kovo 29 dieną, kai Jungtinė Karalystė pareiškė pasinaudojanti ES sutarties 50 straipsniu, numatančiu pasitraukimo teisę. Nuo tos akimirkos prasidėjo dvejų metų derybų dėl „skyrybų“ laikotarpis, kuris turi būti baigtas iki 2019 metų kovo 29 dienos. Tiesa, teoriškai jį įmanoma pratęsti.

	 Cameronas jau kitą rytą po referendume patirto fiasko pasitraukė iš pareigų. Prieš formaliai užleisdamas postą premjeras dar nuvyko į Briuselį ir susitiko su kitų valstybių vadovais. Paskutinė vakarienė buvo melancholiška – jis puikiai suprato, kad kolegos pyksta dėl jo nepasiteisinusio politinio oportunizmo; bandė teisintis, kad ES galėjo suteikti daugiau nuolaidų šaliai, kuri tiesiog troško „atgauti sprendimų priėmimo kontrolę“. Niekas brito nepuolė barti; kaip sakė vienas iš susitikimo dalyvių, „prasmės spardyti mirusiojo nebebuvo“. Todėl bandyta ieškoti pozityvo – Estijos premjeras Taavi Roivas padėkojo, kad britų kariai padeda užtikrinti Estijos saugumą, Prancūzijos prezidentas Holländers prisiminė, kaip britai ir prancūzai kartu kovėsi Pirmajame pasauliniame kare. Bet slogios atmosferos tai neišsklaidė.

	 Tuo metu Europos Parlamente triumfavo kitas britas, vienas „Brexito“ kampanijos iniciatorių Nigelis Farage’as. Jis garsėjo tuo, kad visus savo kelių dešimtmečių karjeros metus siekė vienintelio tikslo – britų išstojimo iš ES. „Kai atėjau čia prieš septyniolika metų ir pasakiau, kad išeisime iš ES, jūs visi juokėtės ir šaipėtės. Na, o kas juokiasi dabar?“ – šaukė jis.

	 Cameroną pakeitė kita konservatorė Theresa May. Antroji šalies premjerė moteris ėmėsi darbų iš peties, bet suderinti gausybę interesų jai sekasi sunkiai. Tad apie politinę derybų pusę norėjau pasikalbėti ne su žmonėmis, stebinčiais tai iš šalies, o su politikais praktikais. Toks buvo Lordų Rūmų narys, daugiau nei dešimtmetį liberalų demokratų partijai pirmininkavęs Paddy Ashdownas. Deja, netrukus po mūsų pokalbio Ashdownas, eidamas septyniasdešimt aštuntuosius metus, mirė.

	 Keliaudamas į susitikimo su juo vietą atsidūriau pakankamai turtingame, tipiškai britiškame sujungtų kotedžų rajone Londono centre. Jei vadovautumės stereotipais, ko gero, manytume, kad tokio rango asmens namai turi tviskėti prabanga. To tikrai nebuvo, nors iš subtilių detalių buvo akivaizdu, kad šeimininkas – ne vidurinės klasės atstovas.

	 Susitarėme pasimatyti ankstyvą rytą – man ne kartą buvo priminta, kad pokalbiui turėsime tik apie pusvalandį. Tuo metu Ashdownas jau buvo paniręs į dar vienos knygos rašymą (jis garsėjo politiniais–istoriniais trileriais apie šnipus), tad darbo kambaryje buvo apsikrovęs popieriais. „Kaip tik, prieš tau įeinant, rašiau“, – tarė ir svetingai pasiūlė kavos, tik dar kartą pridūrė, kad turės ne itin daug laiko.

	 Tokiems žmonėms įžangos nereikia. „Tą saulėtą rytą po referendumo važiavau automobiliu ir sakiau savo žmonai – tai, kas vyksta, nėra mano Jungtinė Karalystė. Žinoma, Jungtinė Karalystė visada liks mana, ir dėl jos verta kovoti. Tačiau esu internacionalistas – tokia buvo ir Jungtinė Karalystė. Mano šalis tapo didžia ne todėl, kad užsivėrė ir apšaukė imigrantus, jog jie kelia pavojų. Priešingai, ji buvo atvira pasauliui. Todėl liūdna matant, kas dabar vyksta.“

	 Vertindami politinę situaciją, atsispyrėme nuo neseniai įvykusių 2017 metų išankstinių Parlamento rinkimų. Po referendumo konservatoriai jautė, kad derybos su ES bus sunkios, todėl reikės didelio susitelkimo Parlamente, kad pakaktų balsų reikalingiems sprendimams priimti. Tačiau susitelkimo nebuvo, nes konservatoriai suskilo: vieni norėjo kuo greitesnio išstojimo, kiti neslėpė siekio likti ES. Kadangi valdantieji nuomonių apklausose buvo išsaugoję didelį populiarumą, o opozicijoje esantys leiboristai atrodė sutrikę ir nežinantys, kuria kryptimi sukti, premjerė May žengė va bank – nusprendė pasinaudoti situacija ir išplėsti Bendruomenių Rūmų kontrolę surengiant išankstinius rinkimus. Konservatorių galimybės vertintos palankiai, bet galutiniai rezultatai buvo tokie blogi, kad partija ne tik nepadidino turimų mandatų skaičiaus, bet ir prarado turėtą daugumą. Norint išlikti valdžioje netgi teko ieškoti koalicijos partnerių.

	 „Klasikinė klaida – paskelbti rinkimus ir juos pralaimėti, – šypsosi Ashdownas, čia pat ėmęs brėžti galimus ateities scenarijus. – Dėl dabartinės Bendruomenių Rūmų sudėties išstojimas iš ES griežtomis sąlygomis, nesusitarus dėl tarpusavio bendradarbiavimo ateityje, yra praktiškai neįmanomas. Galbūt bus susitarta dėl panašių sąlygų kaip Norvegijos, kuri nėra ES narė, bet dalyvauja bendrojoje ES rinkoje. Visgi tokiu atveju kiltų kita problema – kodėl apskritai to išstojimo reikėjo, jei niekas iš esmės nesikeičia, tik sumažėja mūsų pačių įtaka. Be to, susitarimas, kurį išsiderės Vyriausybė, gali būti atmestas Parlamente kaip nepriimtinas; tai galbūt atvertų galimybę neišstoti iš ES arba surengti pirmalaikius rinkimus.“

	 Lordas pasirodė esąs neblogas orakulas. Man baigiant rašyti knygą, ES ir Jungtinės Karalystės vyriausybė buvo pasiekusios pirminį susitarimą. Jame buvo numatyta, kad išstojimas vyksta „švelniu režimu“ – šalis praktiškai liktų ES muitų sąjungoje, todėl prekyba su ES vyktų be didesnių kliūčių. Bet šis britų Vyriausybės ir ES derybininkų planas sukėlė tokį griežto santykių su ES nutraukimo šalininkų furorą, kad imta garsiai kalbėti, jog prireiks rinkimų. O gal ir antro referendumo.

	 Ypač daug nesutarimų Jungtinėje Karalystėje kilo dėl Šiaurės Airijos ateities. Priežastis – sudėtinga istorija. 1921 metais Airijos sala buvo padalyta į dvi dalis: didesnę dalį užėmė Airijos Respublika, mažesnę, esančią šiaurės rytuose, – Šiaurės Airija. Airijos Respublika yra nepriklausoma, o Šiaurės Airija–Jungtinės Karalystės dalis. Bet pačioje Šiaurės Airijoje vyko nesutarimai tarp katalikų, kurie kryptingai siekė susijungimo su Airijos Respublika, ir protestantų, kurie nenorėjo palikti Jungtinės Karalystės. Pokaryje nepavyko išvengti ir kraujo praliejimo – per beveik keturis dešimtmečius iki 1998 metų žuvo 3,6 tūkst. žmonių, kol galiausiai buvo pasiektas taikos susitarimas. Viena jo ašių – laisvas žmonių judėjimas tarp Airijos Respublikos ir Šiaurės Airijos, kuriuo kasdien naudojasi kone 30 tūkst. žmonių.

	 Čia iškyla problema: jei Jungtinė Karalystė traukiasi iš ES, o Airijos Respublika – ne (ji net neketina to daryti), tarp Šiaurės Airijos ir Airijos Respublikos turi atsirasti siena. Tiksliau, patikrinimo postai, mat Airijos Respublika toliau dalyvaus ES bendrojoje rinkoje, kur prekės, paslaugos, kapitalas ir žmonės juda be trikdžių, tuo tarpu Jungtinė Karalystė taps trečiąja šalimi. Politikai nerimauja, kad tokie suvaržymai ir išaugusi Šiaurės Airijos ir Airijos Respublikos skirtis gali sugriauti trapią taiką ir sutrikdyti stabilumą. ES atkerta, kad palikti sienos visiškai nekontroliuojamos nepavyks, nes esant laisvam judėjimui su Šiaurės Airijos dalimi nebūtų jokių trikdžių vykti iki pat Londono – juk tai viena valstybė. Todėl ES ir Jungtinei Karalystei teko ieškoti sudėtingo konsensuso, kuris, pagal pirminę idėją, reiškė, kad Šiaurės Airija nemaža aprėptimi ir po „Brexito“ laikysis bendros rinkos taisyklių, o likusi Jungtinės Karalystės teritorija vadovausis ES muitų sąjungos principais. Tai, kaip jau minėta, kelia įniršį išstojimo šalininkams, sakantiems, kad tokio susitarimo pavadinti išstojimu neapsiverčia liežuvis, nes Jungtinė Karalystė ir toliau liks priklausoma nuo ES. Tik, nebebūdama nare, negalės balsuoti priimant bendrus sprendimus.

	 Tad iki šiol ES ir Jungtinės Karalystės derybos vyko kiek keistokai. Britų derybų taktiką matantieji iš arti man apibūdino kaip skylančią į dvi dalis; viena yra sukoncentruota į viešąją erdvę, kur daug dramos, emocijų, skambių pareiškimų. Antroji – praktiška; susėdus su ES atstovais, britai daug sukalbamesni ir ramesni. Vis dėlto didžioji problema yra Jungtinės Karalystės viduje. Klausantis May Europos lyderiams neretai atrodo, kad ji blefuoja; teikia siūlymus, svarsto idėjas, nors nežinia, ar jos turi palaikymąjungtinės Karalystės parlamente. Tokios taktikos tikslas – pasiekti susitarimą su ES ir grįžus į Londoną pareikšti, kad Parlamentas turi tik vieną iš variantų – arba sutikti su tuo, kas pasiūlyta, arba nieko nebus apskritai. Tuo metu ES derybinė pusė, nors jas vykdančiai Europos Komisijai tenka atstovauti net 27 skirtingų valstybių interesams, išlieka stebėtinai vieninga. Daugelis susitikimų, skirtų „Brexitui“ aptarti, ES viduje tetrunka vos kelias minutes, nes jokių esminių ginčų nekyla.

	 Kokie buvo Lietuvos derybiniai interesai? Esminis jų – vienas: išsaugoti dabar Jungtinėje Karalystėje gyvenančių Lietuvos piliečių, kurių yra bent keli šimtai tūkstančių, teises. Kitaip tariant, po balsavimo dėl „Brexito“ imta nerimauti, ar tie imigrantai, kurie jau yra atvykę į šalį, nebus išsiųsti namo. Visgi britai puikiai suprato, kokią žalą toks drastiškas sprendimas turėtų ekonomikai ir kokį chaosą tai sukeltų, todėl šio scenarijaus net nesvarstė. Be to, yra net keli milijonai britų, gyvenančių kitose ES valstybėse, todėl Londonas buvo suinteresuotas susitarti. Tad imigracija į Jungtinę Karalystę bus ribojama ateityje – veikiausiai durys nebus atviros visiems ES piliečiams, kaip dabar, nes bus nustatyti darbo rinkos poreikius atitinkantys kvalifikacijos reikalavimai. Tuo metu ten jau gyvenantieji – arba atvyksiantieji tebevykstant deryboms – gali jaustis daugiau ar mažiau ramūs (išskyrus tai, kad teks pildyti paraiškas įvairiems naujiems dokumentams įsigyti).

	 Tad Lietuva konkrečių nacionalinių interesų, be bendrų siekių išsaugoti ES vienybę bei užtikrinti, kad be britų lėšų likęs ir sumažėjęs ES biudžetas nenuskriaus mums aktualių finansavimo krypčių, „Brexito“ atžvilgiu praktiškai nebeturi.

	 Tiesa, mums, kaip ir kitoms ES valstybėms, aktualus Jungtinės Karalystės vaidmuo Europos saugumo sistemoje. Lietuva itin vertina principingą Jungtinės Karalystės poziciją Rusijos atžvilgiu, taip pat paramą Baltijos valstybių saugumui. Nors tai nebūtinai tiesiogiai susiję su ES, siekiama, kad ir ateityje veiksmų koordinavimas nenutrūktų.

	 Tai, kad „Brexitas“ nereiškia visų ryšių, susijusių su saugumu, nutraukimo, man išsamiai paaiškino seras Robertas Johnas Sawersas. Su šiuo aukšto rango diplomatu, buvusiu britų ambasadoriumi Jungtinėse Tautose, o 2009–2014 metais – slaptosios žvalgybos MI6 vadovu, susitikome Kembridže. Bet ne Jungtinėje Karalystėje, o JAV, Masačūsetse. Jis akcentavo kelis dalykus. Pirma, „Brexitas“ saugumo politikos drastiškai nepakeis, nes tokios sritys kaip žvalgyba nėra ES kompetencija; valstybės daugiausia bendradarbiauja dvišaliu pagrindu (prancūzai su britais, vokiečiai su prancūzais ir pan.). Antra, žvelgiant į ilgalaikę perspektyvą, svarbiausias saugumo garantas yra informacija, gebėjimas ja keistis su sąjungininkais ir užbėgti už akių, pavyzdžiui, teroristiniams išpuoliams. Tai tęsis, nors, žinoma, Londono ir Briuselio komunikacija nebus tokia paprasta kaip iki šiol. Dėl to nukentės ne tik Jungtinė Karalystė, bet ir ES. Visgi faktas, kad Jungtinė Karalystė tikrai nesitraukia iš NATO ir netgi ketina dalyvauti kai kuriuose bendruose ES gynybos politikos projektuose, teikia vilčių, kad bendradarbiavimas su ES nebus sutrikdytas.

	 Tad kokia bus britų ateitis Europoje? Kas bus po to, kai įvyks „Brexitas“? Mano pašnekovai išliko nuosaikiai optimistiški.

	 Anot Ashdowno, šiandien dažnai girdime įvairias teorijas, teigiančias, kad pasaulis artėja prie katastrofos, susinaikinimo, chaoso ribos. Šiuose žodžiuose gali būti tiesos. Jis pradeda pasakojimą apie rusų ekonomisto Nikolajaus Kondratjevo, gyvenusio XIX–XX amžių sandūroje, suformuluotą ekonominių ciklų („ilgųjų bangų“) teoriją, kuri skirta paaiškinti ilgalaikius, 40–60 metų trunkančius ekonominio augimo, stagnacijos ir recesijos ciklus. „Manau, kad ir pas mus veikia savotiškas Kondratjevo ciklas, tik vertinant skirtingas kartas ir jų požiūrį. Pirmoji karta išgyveno karą ir daugiau nebenori su tuo susidurti. Antroji karta atsimena karą iš savo tėvų pasakojimų ir bijo, kad jis nepasikartotų. Trečiajai kartai tai ima rūpėti vis mažiau, o ketvirtoji visa tai apskritai pamiršta. Todėl dabar grįžtame į situaciją, kuri kažkuo primena Europą ketvirtajame dešimtmetyje. Nesakau, kad artėjame karo link, bet akivaizdu, jog valstybių bendradarbiavimas, daugiašališkumo principas užleidžia vietą vienašališkiems sprendimams; laisvąją prekybą ima keisti protekcionistiniai suvaržymai; viešojoje erdvėje vis daugiau melo; stiprėja jausmas, kad demokratija neveikia ir reikia „tvirtos rankos lyderių“; solidarumą išstumia susiskaldymas.“

	 Bet tuojau pat priduria, jog nei Europa, nei Jungtinė Karalystė šiandien nėra tokios bejėgės, kad praeities klaidos automatiškai pasikartotų. „Pirmiausiai, nėra bepročio, kuris nori, kad kiltų pasaulinis karas, nors sąlygos konfliktams kilti palankios. Antra, demokratijos šiandien stipresnės nei, pavyzdžiui, tarpukariu, kai Veimaro Respublika neatsilaikė prieš stiprėjančius nacius. Net ir JAV, kur Trumpas kelia chaosą, institucijos veikia, todėl nemaža dalis jo idėjų atsimuša į šias struktūras ir taisykles. Trečia – egzistuoja ES, kuri suteikia politiniam bendradarbiavimui formą ir suvaldo nacionalizmą. Manau, kad ES vis dar pajėgi atlikti šią misiją.“

	 Jam antrina ir Rifkindas: „Linai, nepamiršk – Jungtinė Karalystė niekada nebuvo ir nenorėjo būti izoliuota nuo Europos. Mes esame Europos šalis, todėl grėsmė žemyninei Europai yra grėsmė ir mums. Ir Napoleonas, ir Hitleris manė, kad jų planams galbūt nesutrukdysime, nes liksime neutralūs, bet klydo. Todėl šiandien palaikome sankcijas Rusijai dėl agresijos Ukrainoje, o mūsų kariai yra dislokuoti Estijoje kaip priešakinis NATO batalionas. Tarpusavyje savo šalyje dėl daug ko nesutariame, bet šiuo atžvilgiu tau tą patį pasakytų ir konservatorius, ir leiboristas, ir liberaldemokratas.“

	GENERALINI SEKRETORIAU GORBAČIOVAI, JEI SIEKIATE TAIKOS, JEI TROKŠTATE, KAD SOVIETŲ SĄJUNGA IR RYTŲ EUROPA KLESTĖTŲ, JEI SIEKIATE LIBERALIZACIJOS, ATEIKITE PRIE ŠIŲ VARTŲ! PONE GORBAČIOVAI, ATVERKITE ŠIUOS VARTUS! PONE GORBAČIOVAI, NUGRIAUKITE ŠIĄ SIENĄ!

	 RONALDAS REAGANAS, IŠ KALBOS, PASAKYTOS PRIE BERLYNO SIENOS 1987 M.

	 

	ILGAINIUI EUROPOS ŠALYS NEGALĖS VISAVERTIŠKAI VYSTYTIS – TIEK SAVO, TIEK ŽMONIJOS LABUI, – JEI IEŠKOS IŠSIGELBĖJIMO IR SAUGUMO TIK PRISIDENGDAMOS JAV LYDERYSTE. TAI NEGALI TAPTI NUOLATINE PADĖTIMI, NES LAIKUI BĖGANT EUROPOS ENERGIJA IMS SEKTI, BE TO, JAV NĖRA LINKUSI NUOLAT RŪPINTIS EUROPA – TO MUMS BŪTŲ ĮŽŪLU TIKĖTIS.

	 VAKARŲ VOKIETIJOS KANCLERIO KONRADO ADENAUERIO KALBA 1956 M.

	 

	MANAU, KAD TURIME DAUG PRIEŠININKŲ. EUROPOS SĄJUNGA YRA PRIEŠININKĖ DĖL TO, KĄ DARO SU MUMIS PREKYBOS SRITYJE. GALBŪT NEĮPRASTA TAIP MANYTI, BET ES YRA PRIEŠININKĖ.

	 DONALDAS TRUMPAS

	 


 

	 

	 

	 Antroji 2018 metų NATO Viršūnių susitikimo Briuselyje diena klostėsi sudėtingai. Šiek tiek prieš 9 valandą ryto visų NATO narių lyderiai jau buvo konferencijų salėje, kur turėjo diskutuoti apie situaciją Afganistane ir glaudesnį bendradarbiavimą su Sakartvelu bei Ukraina. Trūko tik vieno dalyvio – JAV prezidento Trumpo.

	 Laukdami Trumpo, europiečiai mindžikavo nerimastingai. Prieš tai buvo atšaukti planuoti šio politiko–verslininko susitikimai su Azerbaidžano, Ukrainos ir Sakartvelo vadovais.

	 Žiniasklaidoje ėmė sklisti kalbos, kad JAV prezidentas rengiasi skambiam pareiškimui, kuris gali sudrebinti NATO pamatus. „O juk vakarykštė pirmoji vakarienė praėjo taip ramiai...“, – tyliai svarstė lūkuriuojantieji.

	 Trumpas galiausiai atvyko pavėlavęs, bet neatrodė, kad skubėtų prisijungti prie kolegų, tad ramiai žingsniavo iki savo vietos. Galiausiai atsisėdęs prie stalo jis rėžė kalbą, po kurios daugelis Europos politikų – nors dar prieš susitikimą puikiai žinojo savitą JAV lyderio stilių – neteko amo.

	 Trumpas nė nebandė kalbėti to, kas buvo suplanuota pagal programą. Užuot kalbėjęs apie Afganistaną ar Sakartvelą, jis griežtu tonu barė Europos valstybes, kad šios neskiria pakankamai dėmesio gynybai; skundėsi, kad Europai taiką ir saugumą garantuoja amerikiečių kariai, išlaikomi amerikiečių mokesčių mokėtojų; paskui bedė pirštu į Merkel, kurios diriguojama Vokietija, jo manymu, nusipelnė daugiausia kirčių. Galiausiai Trumpas pareiškė, kad jam nelieka nieko kito, kaip tik rimtai svarstyti apie JAV pasitraukimą iš NATO.

	 Septynis dešimtmečius funkcionuojanti transatlantinio saugumo sistema, atrodytų, atsidūrė ant bedugnės krašto. Trumpas tarsi ir nepasakė nieko naujo; tai, kad 2017 metais vos penkios valstybės iš 28 narių laikėsi tarpusavio susitarimo ir skyrė bent 2 proc. BVP gynybai, buvo girdėta daugybę kartų. Niekas net neneigė, kad Trumpas teisus – Europa išties po Šaltojo karo pabaigos užsiliūliavo amžinos taikos iliuzija ir ėmė nebeskirti deramo dėmesio saugumui. Todėl bendros NATO Europos šalių gynybos išlaidos, lyginant 1990 ir 2015 metus, sumažėjo beveik 30 proc., nors Aljanso narių skaičius per tą patį laikotarpį išaugo nuo 14 iki 2821. Bet iki šiol joks JAV lyderis taip tiesmukai negrasino išstoti iš NATO.

	 Nutraukti nejaukią tylą ir pamėginti užgesinti kylantį gaisrą teko Lietuvos prezidentei Grybauskaitei: „Visi Europos lyderiai buvo sutrikę, nuleidę galvas, nežinojo, kas bus toliau. Teko įsikišti, pasakyti, kad JAV prezidento akcentuojamos investicijos į gynybos politiką yra labai svarbu, bet taip pat pažymėti, kad be taip daug kritikuotos Merkel nebūtų buvę nei ekonominių sankcijų Rusijai dėl karo Ukrainoje, nei NATO karių dislokavimo Lietuvoje. Trumpas vėliau koridoriuje apie šį pasisakymą atsiliepė labai pozityviai, kaip, beje, ir Prancūzijos prezidentas Macronas.“

	 Situacija bent trumpam stabilizavosi. Kiek vėliau Europos lyderiai, išprašę svečius, tarpusavyje sutarė, kad negalima leisti susitikimui baigtis tokia negatyvia nata. Todėl JAV prezidentas buvo visais įmanomais būdais įtikintas, kad gynybos išlaidos Europoje didėja – tiesą sakant, per kelerius metus jos išaugo daugiau nei 30 milijardų JAV dolerių. Trumpui, kuris nuolat akcentuoja, kad yra verslininkas ir nori kiekviename reiškinyje matyti praktinę, pinigais įvertinamą naudą, tai patiko. „Dažnai į jį žvelgiama kaip į vaiką, kuriam reikia įvynioti saldainį į blizgantį popierėlį, tada jis būna patenkintas“, – sakė neįvardytu norėjęs išlikti mano pašnekovas.

	 Iškart po to sekusi JAV lyderio spaudos konferencija buvo visiška priešingybė politinėms aistroms, kurios virė vos prieš keliasdešimt minučių. Trumpas patikino esąs patenkintas NATO daroma pažanga; gyrė pokyčius ir specifiškai paminėjo jam ką tik įteigtą faktą apie milijardais eurų augančius gynybos biudžetus; galiausiai pasidžiaugė, kad dabar NATO yra „stipri“, nors iki jam perimant prezidento postą esą buvo „silpna“.

	 Prieš išvykdamas iš Briuselio Trumpas socialiniame savo tinkle lyg niekur nieko pasidalijo vaizdo reportažu, kuriame jis užfiksuotas besišypsantis, spaudžiantis kolegoms prezidentams rankas ir mojantis žurnalistams. Šalia buvo parašyta: „Ačiū, NATO!“ Mačiusieji viską, kas įvyko tą dieną, turėjo jausti ryškų kognityvinį disonansą. Grasinimus palikti – ir iš esmės sugriauti – NATO vos per kelias minutes keitė pagyros ir pozityvūs ateities lūkesčiai; atvirus, ne itin diplomatinį protokolą atitinkančius kivirčus su kolegomis – vaizdai, kuriuose formuojamas įspūdis apie tarpvalstybinių santykių idilę.

	 Visgi JAV ir Europos santykių disonansą lemia ne vien Trumpas. Žinoma, tai, kad dabartinis JAV prezidentas yra nenuspėjamas, chaotiškas ir laužantis bet kokius diplomatijos standartus, vargiai prisideda prie stabilumo. Tačiau JAV požiūris į Senąjį žemyną ir santykis su Europos integracijos projektu visada buvo šiek tiek dvilypis. Viena vertus, be amerikiečių Europa veikiausiai būtų subyrėjusi tiek dėl tarpusavio konfliktų, tiek dėl be galo sudėtingos pokario ekonominės ir socialinės situacijos. Kita vertus, Vašingtono požiūris į tai, kas vyksta kitoje Atlanto pusėje, turėjo išlygų, todėl galime teigti, kad Trumpas ne sukuria problemas, o veikiau atranda jas iš naujo.

	 

	
 JAV GELBĖJO POKARIO EUROPĄ

	 

	 Europos ateitis galėjo susiklostyti visiškai kitaip, jei JAV Valstybės sekretorius George’as Marshallas 1947 metų birželį Harvardo universitete nebūtų pasakęs savo garsiosios kalbos. Tuo metu situacija Europoje buvo kone tragiška – karo pabūklai tylėjo jau dvejus metus, tačiau nustekenta ekonomika mindžikavo vietoje, o kai kur net ir toliau smuko. Negana to, ką tik pasibaigusi žiema buvo tikra kančia: dėl sniego audrų eismas Jungtinėje Karalystėje, Prancūzijoje, Vokietijoje ilgą laiką buvo sutrikdytas; trūko maisto produktų, mat produkcijos kiekis, net ir didėjant gyventojų skaičiui, buvo penktadaliu menkesnis nei tarpukariu; nepakako ir anglių, nuolatos strigo elektros tiekimas. Net Vestminsterio laikrodžio bokštas, Big Benas, buvo užšalęs ir nerodė laiko, tuo simboliškai skelbdamas, kad visoje Europoje įsivyravo stagnacija.

	 JAV lyderiai puikiai suprato, kad ilgai taip tęstis nebegali. Ir svarbios buvo ne tik humanitarinės priežastys – Europos sunkumais naudojosi ir įtaką plėtė Sovietų Sąjunga, palengva perimdama Vidurio ir Rytų Europos šalių politinę kontrolę. Buvo realu, kad Stalinui pavyks padaryti tai, ko Hitleris nesugebėjo – užvaldyti Europą, ir tam net neprireiks karo.

	 Pokario metais pirmieji amerikiečių bandymai padėti Europai stotis ant kojų nebuvo vaisingi. Greitai suvokta, kad reikia visa apimančio plano, todėl Marshallas savo kalboje pabrėžė, kad JAV padės atstatyti žemyną. Tam JAV skyrė milžinišką sumą pinigų – 1948–1952 metais šešiolikai Europos šalių teko per 14,3 mlrd. JAV dolerių, kurie 2018–aisiais atitiktų 130 mlrd. JAV dolerių. Didžiausią paramą gavo Jungtinė Karalystė, Prancūzija, Italija ir Vakarų Vokietija, o sovietai, nors jiems parama taip pat teoriškai buvo siūloma, jos atsisakė. Planas pasiteisino su kaupu – jo įgyvendinimo pabaigoje, 1952 metais, Europos ekonomikos produktyvumas buvo dvigubai didesnis nei prieškariu. Kadangi po truputį pavyko atkurti Vakarų Europos gerovę, iš ten ėmė trauktis ir komunizmo šešėlis. Nieko keista, kad aš, mokydamasis Harvarde, ne kartą mačiau ir girdėjau didžiuojantis, jog pradžia transatlantiniams saitams ir demokratijos stiprinimui buvo duota būtent šiame universitete.

	 Visgi Vašingtonui buvo svarbu, kad poveikis būtų ne trumpalaikis, todėl JAV lyderiai siuntė aiškų signalą, kad Europa turi išmokti tarpukario politines bei ekonomines pamokas ir sukurti tokį tarpusavio bendradarbiavimo modelį, kuris leistų išvengti pasaulinių karų tragedijų. Todėl Anglių ir plieno bendrija, o nuo 1957–ųjų ir Europos ekonominė bendrija, amerikiečių buvo vertinami kaip reikšmingi žingsniai į priekį.

	 Nors nuo 1949 metų jau funkcionavo NATO, amerikiečiai entuziastingai pritarė ir 1953–iaisiais ėmusiai sklandyti idėjai apie Europos gynybos bendriją. JAV suvokė, kad Vokietija, nors vis dar traktuotina kaip potenciali grėsmė, negali būti pastūmėta neutraliteto link ar susilpninta tiek, kad neturėtų galimybių gintis susidūrus su Sovietų Sąjungos keliamu pavojumi. Be to, amerikiečių kariai toli gražu nenorėjo užsilikti Europoje – jų tikslas buvo grįžti namo, o ne saugoti europiečius nuo sovietų.

	 Bet kaip įtikinti, kad vokiečiai turi ginkluotis, jei net menkiausia šios valstybės militarizacija kėlė paniką kaimynėje Prancūzijoje? Net kalbos apie vokiečių karinių raumenų atstatymą buvo suvokiamos kaip preliudas į dar vieną karinį konfliktą – juk tada niekas negalėjo garantuoti, kad po Antrojo pasaulinio karo Europoje įsigalės taika ir ramybė. Todėl prancūzai ieškojo tarpinės išeities ir pasiūlė kurti Europos kariuomenę, kuriai vadovautų ne viena šalis, o visos ją inicijavusios valstybės. JAV tam pritarė – neslėpdami lūkesčio, kad tai leistų sumažinti amerikiečių įsipareigojimus Europos saugumui, amerikiečiai tiesiai šviesiai rėžė, kad nežengdamos šio žingsnio Europos valstybės nuviltų Vašingtoną. Atrodė, kad tikslas bus pasiektas – Prancūzijos idėjai pritarė ir sutartį pasirašė Vakarų Vokietija, Italija, Belgija, Nyderlandai ir Liuksemburgas. Visgi paskutinę akimirką prancūzai, idėjos iniciatoriai, patys ją ir palaidojo – jie neratifikavo sutarties Parlamente; išsigąsta, jog bus prarasta nacionalinė kariuomenės kontrolė, be to, nenorėta pernelyg suerzinti Sovietų Sąjungos. Tad vienas skambiausių Europos integracijos projektų įsižiebė staiga, bet taip pat staiga ir užgeso.

	 Nepavykus įgyvendinti šios idėjos, dėmesys buvo sutelktas į integraciją ekonominėje srityje. JAV, sveikindama europiečių žingsnius, ir vėl plojo rankomis. 34–asis prezidentas Dwightas Eisenhoweris šeštojo dešimtmečio pabaigoje teigė, kad jei Europoje kada nors susikurs bendroji rinka, tai bus „viena geriausių dienų laisvojo pasaulio istorijoje“, ir pridūrė, kad norėtų gyventi tiek ilgai, kad „išvystų, kaip susikuria Jungtinės Europos valstybės“.

	 Politikos nekeitė ir kiti JAV prezidentai – toliau palaikė Europos valstybių suartėjimą. Johnas Kennedy 1962 metais tikino, jog nemano, kad „stipri ir vieninga Europa yra konkurentė – tai pirmiausiai partnerė.“ Ir pridūrė, kad JAV tą kryptingai skatina nuo pat Antrojo pasaulinio karo pabaigos. Praėjus dešimtmečiui jam antrino kadaise Kennedy konkurentu buvęs Richardas Nixonas: „Nėra jokio kito JAV užsienio politikos elemento, kuris būtų toks nuoseklus kaip parama Europos vienybei. Mes ją palaikėme kiekviename žingsnyje.“

	 Tiesa, kai kurie ekonomistai jau tada kalbėjo, kad pernelyg išaugęs Senojo žemyno ekonominis apetitas ateityje gali tapti kliūtimi JAV dominavimui. Juo labiau kad pragmatiniai komerciniai interesai sutapdavo anaiptol ne visada. Tad nors Vašingtonas suvokė stiprią, tarpusavyje integruotą Europą kaip būtinybę, o ne kaip grėsmę, tai nebuvo garantija, jog ateityje požiūris nesikeis.

	 Tad kodėl JAV tikslingai stiprino Europą, nors turėjo apsčiai argumentų laikytis nuošalyje ar net stabdyti alternatyvaus galios centro augimą? Istorikas Geiras Lundestadas išskiria keturias esmines palankaus JAV požiūrio į Europos projektą priežastis.

	 Visų pirma, amerikiečiai savo politinę sistemą suvokia kaip universaliai pritaikomą visame pasaulyje. Kitaip tariant, JAV politinis modelis, pagrįstas federaciniais principais – specifiniu santykiu tarp centrinės, federalinio lygmens valdžios ir atskirų valstijų savarankiškumo – galėjo ir turėjo būti eksportuojamas. Europos integracija, nors ir iš lėto, žengė šia kryptimi, ypač todėl, kad susikūrė viršnacionalinės institucijos, tokios kaip Europos Komisija. Panašiai kaip ir JAV atveju, kur kadaise paskiros valstijos susivienijo ir politinės galios centru paskelbė Vašingtoną, Europa žengė nedidelius pirmuosius žingsnius stiprindama Briuselį. Tiesa, niekas negalėtų suabejoti, kad Europos valstybės iki šiol išlaikė didžiausią įtaką priimant ES sprendimus. Tą sunku lyginti su JAV, nors ir ten 50 valstijų nuolatos primena, kad Vašingtonas neturėtų manyti galįs daryti tai, ką nori, nes kiekviena valstija išlaiko savarankiškumą dalyje politikos sričių.

	 Tad amerikiečių lyderiai nuolatos referavo, kad procesas Europoje panašus į JAV susikūrimo procesą. Kaip teigė Kennedy, „Vakarų Europos nacijos daugybę metų buvo susiskaldžiusios ir konfliktavo tarpusavyje daug labiau nei trylika pirmųjų Amerikos kolonijų. Bet dabar jos jungiasi tam, kad surastų laisvę įvairovėje ir stiprybę vienybėje.“ Vėliau Billas Clintonas, kalbėdamas apie Europos augimą po Šaltojo karo, nepamiršo paminėti, kad šis procesas geografiškai turėtų tęstis iki pat Baltijos jūros.

	 Antra pozityvaus amerikiečių požiūrio priežastis – vieningesnė Europa buvo matoma kaip racionalesnė ir efektyvesnė partnerė. Eisenhoweris aiškino, kad kol Europą bus padalijusios sienos, tol ilgalaikės problemos nebus išspręstos; tad būtina kuo greičiau jungti „Prancūzijos ir Belgijos fermas bei gamyklas, Vokietijos metalo liejyklas, derlingas Nyderlandų žemes ir kvalifikuotą Italijos darbo jėgą“. Antraip, pažymėjo prezidentas, silpnas partneris ne tik negalės bendradarbiauti, bet ir bus linkęs „prašyti išmaldos“. Be to, su fragmentuota Europa JAV gerokai sudėtingiau susitarti. Iš to amerikiečiai nevengia pasijuokti – pavyzdžiui, Kennedy garsiai svarstė, jog niekam nekiltų abejonių, jog jis JAV prezidentas; bet kas galėtų būti pavadintas Europos prezidentu?

	 Trečia, kaip ir minėta, JAV nenorėjo būti atsakinga už Europos gynybą, nes tai brangiai kainuoja. „Kai Europa bus vieningesnė, – sakė Eisenhoweris, – JAV galės prisėsti ir šiek tiek atsipūsti.“ Žinoma, europiečiai tokiomis kalbomis nebuvo sužavėti ir nenorėjo, kad JAV kariai, įsikūrę Europoje, iš jos atsitrauktų – tai, be kita ko, būtų reiškę didesnes išlaidas saugumui, o juk buvo norima pagrindinį dėmesį skirti socialinei gerovei atkurti. Visgi nepavykusi Europos gynybos bendrijos iniciatyva, stiprėjantis NATO, o ir ilgam aktualija tapusi Sovietų Sąjungos grėsmė užtikrino, kad visiškas amerikiečių atsisveikinimas su Europa taip ir neįvyko. Tiesa, tą siūlančiųjų Amerikoje niekada netrūko – jie tik šiek tiek pritilo.

	 Galiausiai ketvirtoji priežastis, kuri, anot Lundestado, yra pati svarbiausia – JAV siekis integruoti Vokietiją į Vakarų Europą ir sutaikyti ją su Prancūzija. Tą lėmė interesas atstatyti karo nuniokotą Vakarų Vokietiją, kurios reikšmė Senojo žemyno ekonomikai nebuvo sumenkusi. Taip pat ieškota būdų sukurti saugiklius, nes Vakarų Vokietijos augimas, kaip jau minėta, dėl potencialaus revanšizmo gąsdindavo aplinkines valstybes. Juo labiau kad visuomenės nuomonių tyrimai Vokietijoje rodė, jog mentaliniai pokyčiai nėra tokie staigūs. Pavyzdžiui, 1950 metais Alensbacho instituto tyrėjams vykdant apklausą ir klausiant, kuris lyderis yra daugiausia gero padaręs Vokietijai, Hitleris užėmė antrą vietą, surinkęs 10 proc. balsų. 1952 metais 24 proc. vokiečių sakė Hitlerį vertinantys pozityviai; ir net 1959 metais – praėjus beveik penkiolikai metų po karo – 41 proc. apklaustųjų tikino, kad jei ne karas, Hitleris būtų buvęs vienas didžių Vokietijos valstybininkų. Prancūzai, atsimindami pirmą kartą nugalėto Napoleono sugrįžimą iš tremties Elbės saloje ir bandymą atkurti imperiją, baiminosi, kad kažkas panašaus gali pasikartoti ir Vokietijoje.

	 Kita grėsmė buvo ta, kad vokiečiai gali pasukti neutraliteto tarp Rytų ir Vakarų keliu – kitaip tariant, nesieti savęs su Vakarais ir mėginti sugyventi su Sovietų Sąjunga. Tai, žinoma, būtų kėlę grėsmę trapiam globaliam Vakarų ir Rytų galios balansui. Tad Europos integracija padėjo spręsti kelias kiek paradoksaliai skambančias problemas: stipri Vakarų Vokietija kėlė nerimą, tačiau tai buvo būtina norint atgrasyti Sovietų Sąjungą nuo tolesnės plėtros į Europą; kartu Vakarų Vokietijos karinio ir ekonominio augimo skatinimas galėjo vykti tik per integraciją Europoje, nes tai leido užtikrinti, kad Bona nenuslys į Kremliaus glėbį. Kaip sakė Kissingeris, tik „federalinė Europa gali užbaigti Europos karus, užtikrinti efektyvią atsvarą Sovietų Sąjungai, susieti Vokietiją nenutrūkstamais saitais su Vakarais ir pasidalyti su mumis našta ir įsipareigojimais pasaulio lyderystėje.“

	 Tai, kad Vokietija niekada netapo sovietų sąjungininke, nors tokia galimybė visada egzistavo, daugiausiai lėmė pirmasis Vakarų Vokietijos kancleris Adenaueris. Jis vadovavo šaliai lūžiniais 1949–1963 metais ir paklojo pamatus provakarietiškai valstybės krypčiai. Adenaueris suvokė, kad vienintelis kelias – Prancūzijos ir Vokietijos susitaikymas, Europos integracija ir euroatlantinio bendradarbiavimo su JAV stiprinimas, mat tai ne tik geopolitinis interesas, bet ir kultūriškai tapačių krikščioniškų valstybių suvienijimas. Pasak jo, Vakarų Vokietija turi tapti integralia Vakarų pasaulio dalimi, o ne „pseudoneutralia“ šalimi, realiai priklausoma nuo sovietų. Todėl jis neskubino Vakarų ir Rytų Vokietijų susijungimo proceso, tikėdamas, kad jis įvyks tada, kai Rytų Vokietija nebeturės kitos išeities, kaip tik šlietis prie į Vakarus integruotos Vakarų Vokietijos. Todėl Adenauerio Vokietija nedvejodama įstojo į NATO.

	 Savo principus ir požiūrį į Sovietų Sąjungą kancleris iliustravo kalba Vokietijos parlamente: „Daugelis jūsų mano, kad turime sustoti, palaukti ir melsdami Dievo tikėtis taikos, nors aiškiai jaučiame Sovietų Rusijos grėsmę. Aš esu įsitikinęs, kad mūsų pareiga panaudoti visą turimą stiprybę tam, kad patys apgintume ir apsaugotume taiką. Pasyviai žvelgdami į Sovietų Rusiją tik skatinsime ją tolti nuo taikos. Prisiminkime nacionalsocializmo patirtį – laukiančiojo pozicija neatgraso totalitarinės valstybės nuo jos tikslų užkariauti kitus. Taiką užtikrinsime tik aiškiai parodydami, kad turime tokią galią, kuri puolimo atveju keltų grėsmę pačios Sovietų Rusijos išlikimui.“

	 

	
 AMERIKIEČIAMS KYLA DILEMŲ

	 

	 Tad Europos integracija atitiko daugelį strateginių JAV tikslų, kurie ir buvo realizuoti. Visgi augo ir skepsis. Akivaizdų retorikos pokytį Europos atžvilgiu galima pradėti fiksuoti devintajame dešimtmetyje. Pavyzdžiui, respublikonų prezidentas Ronaldas Reaganas ne tik džiaugėsi tuo, kas vyksta Senajame žemyne, bet ir nevengdavo kritikos teigdamas, kad europiečiai pernelyg saugo savo rinką. Ypač – žemės ūkio srityje, mat Europa, kaip jau minėta, maisto produktų importo iš išorės vengdavo, nes pirmenybę teikė saviems gamintojams.

	 Tą turbūt geriausiai iliustruoja „New York Times“ dar 1988 metais publikuotas straipsnis, kuriame rašoma: „Europos Bendrijos siekį panaikinti vidinius prekybos barjerus iki 1992 metų skatina nuostabiai paprasta vizija: sukuriant didesnę konkurenciją ir efektyvumą, padėti dvylikai valstybių narių augti sparčiau. Tačiau įmonėms, kurios yra už Europos ribų, 1992–ieji pradeda asocijuotis su ne itin šviesia perspektyva – sukūrus vieningą, 320 mln. gyventojų vidaus rinką, gali iškilti ir aukštesnės protekcinės sienos tam, kad konkurencija su išorės veikėjais mažėtų. „Europos tvirtovė“ dar nėra realybė, tačiau daug amerikiečių ir japonų politikų bei verslininkų baiminasi europietiškų importo kvotų, antidempingo veiksmų ir abipusiškumo reikalavimų. Tad tvirtovės nėra, bet jos sienos gali būti plyta po plytos pradėtos statyti.“

	 Reagano administracijoje viceprezidento pareigas ėjęs, o vėliau prezidentu tapęs George’as H. W. Bushas bandė raminti kylantį susirūpinimą: „Kokia tragedija ir absurdas būtų, jei ateities istorikai Vakarų aljanso silpnėjimo priežastimis įvardytų nesutarimus dėl jautienos hormonų ir karus dėl makaronų.“ Bet buvo akivaizdu, kad ekonomika tapo pirmąja JAV ir Europos santykio problema. Kaip ir tikėtasi, sustiprėjusi ir vieningesnė Europa nebūtinai elgėsi taip, kaip naudinga JAV.

	 Bet netrukus ištiko ir antroji bėda – gynybos politika ir Europos išlaidos jai. Tam, žinoma, reikėjo sulaukti Šaltojo karo pabaigos, Berlyno sienos griūties ir naujo, postsovietinio, Europos žemėlapio. Bet jau 2001 metais, kai pasaulį sukrėtė Rugsėjo 11–osios teroro aktas, ėmė aiškėti, kad Europos ir JAV požiūris į tai, kaip spręsti šį iššūkį, skiriasi. George’o W. Busho administracija priešu įvardijo „blogio ašies“ valstybes, o esminis žingsnis buvo karo paskelbimas Irakui. Ši šalis, valdoma diktatoriaus Saddamo Husseino, ne tik buvo priedanga teroristams, bet ir siekė įgyti branduolinį ginklą. Tuo metu daugelio pasaulio valstybių žvalgybos struktūros tikino manančios, kad irakiečiai masinio naikinimo ginklą jau turi, o tai, žinoma, buvo suvokta kaip egzistencinė grėsmė, ypač JAV. Bet nei Vokietija, nei Prancūzija, nei juo labiau Rusija Vašingtono sprendimo imtis jėgos nepalaikė, todėl JAV negavo pritarimo Jungtinėse Tautose. Tai Busho nesustabdė, ir, bendradarbiaujant su britais, buvo imtasi vienašališkų veiksmų, kurie dar labiau suerzino likusią Vakarų Europos dalį. Tiesa, ne visas žemynas buvo nusistatęs priešiškai; Vidurio ir Rytų Europoje JAV sprendimui neprieštarauta, todėl tuometinis gynybos sekretorius Donaldas Rumsfeldas nukalė žymiąją skirtį tarp „senosios Europos“, kuria laikė Irako karo kritikes Prancūziją bei Vokietiją, ir „naujosios Europos“ – tokių šalių kaip Lenkija ar Baltijos valstybės, kurios rėmė JAV politiką. Tad NATO narės, spręsdamos strateginės reikšmės klausimą, suskilo, o Busho populiarumas kritiškai nusiteikusioje Europos dalyje pasiekė dugną.

	 Su tuo iš dalies susijusi ir antroji JAV bei Europos skirtis – požiūris į išlaidas gynybai. Amerikos politikai ne vieną dešimtmetį kreivai žvelgia į Europos valstybes, kurios randa pinigų viskam, tik ne savo pačių saugumui stiprinti – pasikliauja amerikiečiais ir jų teikiamomis saugumo garantijomis. Todėl iš Vašingtono nuolatos primenama, kad situacija turi keistis. Iš pradžių kalbėta nuosaikiai ir mandagiai – 2002 metų NATO Viršūnių susitikime George’as W. Bushas pareiškė, kad sąjungininkai turėtų skirti daugiau dėmesio ir lėšų gynybai; tas pats buvo pakartota ir 2008–aisiais, priduriant, kad gausesnis finansavimas padarytų Europą pajėgesnę sprendžiant įvairias aktualias saugumo problemas.

	 Nors Bushas ir po jo Baltųjų rūmų šeimininku tapęs Obama ideologiškai turėjo mažai ką bendro, požiūris į Europos gynybą juos vienijo, o tonas po truputį griežtėjo. 2014 metais, iškart po Krymo aneksijos, JAV lyderis sakė: Jei mes turime kolektyvinę gynybos koncepciją, vadinasi, visi privalome prie to prisidėti. Mane verčia nerimauti tai, kad kai kurios NATO narės neužtikrina reikiamo gynybos finansavimo. Ne visos, bet daugelis. Situacija Ukrainoje primena, kad laisvė nėra nemokama, todėl nuolatos privalome investuoti į tai, ką turime, tai yra į personalą, į bendras pratybas, nes tai vienintelis kelias NATO išlikti patikima jėga ir atgrasymo mechanizmu.“ Tais pačiais metais Velse NATO narės pasirašė susitarimą – įsipareigojo per dešimtmetį bent jau priartėti prie 2 proc. nuo BVP finansavimo ribos, kuri traktuojama kaip savotiškas atspirties taškas bent jau tam, kad valstybių gynybos pajėgumai nesilptų.

	 Bet daugiausia nerimo turėtų kelti ne tiek prezidentų retorika, kiek išmintingi buvusio JAV gynybos sekretoriaus Roberto Gateso žodžiai. 2011 metais šis patyręs politikas, dirbęs ir su respublikonais, ir su demokratais, įspėjo Europą: „Tiems ateities JAV politikams, kuriems Šaltasis karas nebuvo esminis pasaulėžiūrą formavęs veiksnys, mūsų šalies investicijos į NATO gali nebeatrodyti to vertos.“ Kitaip tariant, europiečių kliovimasis nusistovėjusia praktika išklausyti kritiką, bet nieko nedaryti, kada nors gali kainuoti brangiai.

	 Tą labai greitai įrodė Trumpas. Jis įprasmino ilgametį dalies amerikiečių nepasitenkinimą tingiais europiečiais. Tiek per rinkimų kampanijos laikotarpį, tiek tapęs prezidentu Trumpas apie tai kalba gana retai. Bet visada mini tą patį dalyką – NATO negali būti išlaikoma vien tik JAV mokesčių mokėtojų pinigais. Tik tonas toks šiurkštus, kad sukelia šiurpą – ir ne tik dėl įvykių aprašytame susitikime Briuselyje. Pavyzdžiui, JAV lyderis, kone identiškai atkartodamas Aljansą nuolatos kritikuojančio Putino retoriką, ne kartą teigė, kad „NATO yra pasenusi organizacija“, savotiškas „Šaltojo karo reliktas“. Be to, Trumpas aiškino, kad Vokietija ne tik turi didinti išlaidas gynybai, bet ir grąžinti JAV milžinišką sumą pinigų už tai, kad daugybę metų deramai neprisidėjo prie bendro visų saugumo.

	 Visgi šie žodžiai, priešingai, nei teigia kai kurie komentatoriai, nėra Trumpo kūrinys. Istorija rodo, kad nesutarimų dėl gynybos politikos, ir ypač dėl finansavimo, būta ir anksčiau. Trumpas tapo tik ugnikalniu, kurio išsiveržimas matomas visiems aplinkui.

	 Europa to nepriėmė maloniai. Trumpo populiarumas pasiekė dugną, kurio nebuvo net G. W. Busho karo Irake laikais – kai kuriais atvejais JAV lyderis buvo vertinamas nepalankiau nei Putinas. Pavyzdžiui, 2018 metų liepos mėnesio duomenimis, lygindami Trumpo ir Putino keliamą grėsmę pasaulio saugumui, 64 proc. apklaustųjų Vokietijoje pavojingesnių laikė JAV lyderį. Be to, tik 5 proc. išsirinko Trumpą atsakydami į klausimą, ar šis yra kompetentingesnis už Putiną.

	 Kas tai lėmė, klausiau žmogaus, puikiai nusimanančio tiek apie Vokietiją, tiek apie JAV. Klausas Schariothas 2006–2011 metais buvo Vokietijos ambasadorius JAV, o šiuo metu dėsto viename Bostono universitetų, kur ir susitikome pasikalbėti. „Dabartinė administracija daug mažiau populiari dėl įvairių priežasčių, – sakė jis. – Visų pirma, ji netiki daugiašaliais formatais, o tai Vokietijai labai svarbu. Mes tikime, kad vienintelis kelias yra bendradarbiauti, vienašališkumo laikai baigėsi. Paprastai tariant, jei norime spręsti tokias problemas kaip klimato kaita ar kariniai konfliktai, po vieną to daryti nepavyks. Pavyzdžiui, JAV pasitraukė iš susitarimo dėl Irano branduolinės programos, taip pat iš Paryžiaus klimato kaitos susitarimo, o mes norėtume tai išsaugoti. Antra, Trumpo administracija netiki, kad išspręsti problemas galima tik pasiekus naudą abiem derybinėms pusėms. Trumpas mato tik tai, kad visada kas nors laimi arba pralaimi. O mes įsitikinę, jog vienintelis kelias tvariems susitarimams – užtikrinti, kad dėl to laimėtų visos pusės. Priešingu atveju laikytis sutartų nuostatų bus sunku.“

	 Visgi akivaizdu, kad gynybos išlaidų srityje Vokietija susiduria su sunkumais. 2018 metais ji šiai sričiai skyrė vos 1,24 proc. BVP, tačiau tai svarbu ne tiek dėl pačių sumų, kiek dėl menko finansavimo pasekmių. Oficialus pajėgumų vertinimas, prieš kurį laiką pristatytas Vokietijos parlamente, atskleidė, kad kariuomenė yra nusilpusi: daugybė ginklų sistemų neveikia, nebenaudojamas nė vienas iš šešių povandeninių laivų, o kai kada į orą dėl įvairių kilusių problemų negalėjo pakilti nė vienas iš keturiolikos Airbus A–400M krovininių lėktuvų. Be to, kariuomenė per pastarąjį ketvirtį amžiaus ženkliai sumažėjo – vietoj 1990 metais ją sudariusio pusės milijono 2015–aisiais tebuvo likę 168 tūkst. karių. Agresija Ukrainoje paskatino šiam klausimui skirti daugiau dėmesio, bet priimti sprendimai iš esmės situacijos artimiausiu metu nepakeis. Pavyzdžiui, planuojama, kad išlaidos gynybai iki 2022 metų padidės nuo 37 iki 44 milijardų eurų. Visgi tuo pat metu augs ir šalies ekonomika, tad santykinis gynybos finansavimo lygis išliks gana žemas. Tai reikš, kad 2024–aisiais – tuomet, kai NATO narės turėtų pasiekti 2 proc. BVP ribą, – Vokietija geriausiu atveju bus ties 1,5 proc. žyma. Profesionalių karių skaičius taip pat didės, bet per artimiausią dešimtmetį, planuojama, viso labo priartės prie 200 tūkstančių.

	 „Didžioji problema, kad mes negalime didinti biudžeto labai sparčiai, nes paprasčiausiai neturime galimybių įsisavinti milžiniškų sumų. Tam, kad būtų įsigyta moderni karinė technika, parengti aukštos kvalifikacijos kariai, reikia daug laiko. O taip pat – ir žmonių, o šiuo atveju išryškėja ir demografinės bėdos. Neabejoju, kad įgyvendinti įsipareigojimus truks ilgiau, nei prezidento poste išbus Trumpas, nors jis turi realių galimybių būti perrinktas ir antrai kadencijai iki 2024 metų. Tad Trumpo erą reikia kaip nors iškęsti“, – susitikęs su manimi kalbėjo vienas aukštas pareigas užimantis vokiečių politikas.

	 Stebėtis neverta, mat dabartinė situacija yra ilgalaikių tendencijų rezultatas. Po Šaltojo karo, kurio pabaigoje Vakarų Vokietijos gynybos išlaidos sudarė 2,4 proc. BVP, jas pradėta kryptingai mažinti. Be to, 2011–aisiais paskelbta kariuomenės reforma akcentavo, kad šalis prioritetą turi teikti krizių suvaldymui, o ne karinėms operacijoms. Tai ėmė keistis tik 2018 metais, kai Vokietijos politikai peržiūrėjo prioritetus ir vėl atkreipė dėmesį į teritorinės gynybos principo svarbą. Bet ir tam pritaria ne visi. Merkel valdančiosios koalicijos partneriai socialdemokratai į 2017 metų Parlamento rinkimus žengė su šūkiu, kad gynybos išlaidų augimas virsta „ginklavimosi varžybomis“, ir bet kokį judėjimą šia kryptimi atvirai vadino „klaida“. Be to, 2017 metų tyrimas, kurį atliko „Korber“ fondas, parodė, kad gynybos išlaidų didėjimui pritarė tik 32 proc. Vokietijos gyventojų, o 51 proc. pasisakė už tai, kad jos nebūtų didinamos. Tiesa, 2018 metais analogiškas tyrimas atskleidė iki 43 proc. padidėjusį palaikymą išlaidų didinimui ir sumažėjusį status quo šalininkų būrį, bet vieningos pozicijos Vokietijoje tikrai nėra.

	 Tai tik įrodo, kaip sudėtinga buvo pasiekti politinį konsensusą dėl Vokietijos vaidmens NATO priešakiniame batalione Lietuvoje. Juo labiau kad ryžto nesuteikia ir istorija. „Daug vokiečių mano, kad istorijos tragedijos verčia mus būti itin atsargius priimant sprendimus dėl kariuomenės dislokavimo ar jos panaudojimo užsienyje. Aš manau priešingai – mes buvome atsakingi už didelės dalies Europos griūtį Antrojo pasaulinio karo metais, tad dabar turime suvaidinti svarbų vaidmenį stiprinant Senąjį žemyną. Galbūt ne visada turime būti iniciatoriai, tačiau negalime likti pasyvūs stebėtojai. Juk 1939 metais, kai sprendimus priėmėme su niekuo nesitardami, niekas iš to neturėjo naudos. Šią pamoką išmokome ir bendradarbiaudami galime nuveikti daug gerų darbų“, – sakė Schariotas. Visgi mano pašnekovas pripažįsta, kad tokia nuomonė nėra dominuojanti, todėl Merkel ne veltui paprašė kurį laiką idėjos apie Vokietijos karių dislokavimą Lietuvoje neeskaluoti, mat nenorėjo, kad socialdemokratai galėtų užkirsti tam kelią. Galiausiai sprendimas buvo priimtas, nutarta didinti ir gynybos išlaidas, bet jos augs lėčiau, nei norėtų NATO partneriai.

	 Prancūzijoje situacija šiek tiek geresnė, jos gynybos išlaidos 2018–aisiais sudarė 1,8 proc. BVP. Be to, vyriausybė priėmė kelerių metų išlaidų didinimo planą, pagal kurį siekiama iki 2024 metų įgyvendinti įsipareigojimą ir peržengti magiškąją 2 proc. ribą. Prancūzijos kariuomenė, kurią sudaro beveik 400 tūkst. žmonių, yra laikoma penkta galingiausia pasaulyje po JAV, Rusijos, Kinijos ir Indijos (vokiečiai „Global Firepower“ indekse yra devinti).

	 

	
 EUROPOS KARIUOMENĖ – PRIEŠSTATA JAV?

	 

	 Kad ir kaip būtų, būtent Prancūzijos vadovas Macronas įpūtė gyvybės idėjai, kad būtina sukurti „Europos kariuomenę“. Nors ši koncepcija anaiptol nėra nauja, griežtai jai prieštaravusios Jungtinės Karalystės sprendimas pasitraukti iš ES ir agresyvi Trumpo retorika sugrąžino ją į politinę darbotvarkę.

	 Diskusijos ypač suintensyvėjo 2018 metų pabaigoje po Macrono interviu, kuriame jis užsiminė apie būtinybę Europai kurti didesnius pajėgumus siekiant apsisaugoti nuo Kinijos, Rusijos... ir net JAV. Ką konkrečiai Prancūzijos prezidentas turėjo omenyje, iki šiol nesutariama, mat prasidėjo diskusija dėl skirtingų interpretacijų ir Macrono tezės (J`Vous devons nous protéger, à Végard de la Chine, de la Russie, même des Etats–Unis“) vertimų į kitas kalbas tikslumo. Realiausia, kad Macronas nesiekė sudaryti įspūdžio, jog JAV gali kelti karinę grėsmę Europai, tačiau išreiškė ketinimą efektyviau apsisaugoti nuo įvairių išorės įtakų. Tai atitinka seniai kartojamą prancūzų politiko mantrą apie Europos „strateginę autonomiją.“ Juo labiau kad tame pačiame interviu Macronas mini ir tai, kad Europos gynybinių pajėgumų stiprinimas aktualus siekiant „nebebūti visiškai priklausomiems nuo JAV“, kitaip tariant, jis iš esmės siūlo žengti Europos savarankiškumo stiprinimo link, o juk to jau daug metų prašo Vašingtono politiniai lyderiai.

	 Vis dėlto sakinys, kuriame Kinija, Rusija ir JAV atsiduria vienoje gretoje, kad ir kokia potekstė būtų, sukėlė kontroversijų. Trumpas savo socialinio tinklo „Twitter“ paskyroje rėžė: „Prancūzijos prezidentas ką tik pareiškė, kad Europai reikia didinti karinius pajėgumus todėl, kad galėtų apsisaugoti nuo JAV, Kinijos ir Rusijos. Tai – didelis įžeidimas. Galbūt Europai pirmiausiai reikėtų įnešti sau priklausančią dalį į NATO, kurią JAV taip ženkliai subsidijuoja!“

	 Analizuodamas šią situaciją, Prancūzijos prezidento patarėjas bandė raminti aistras. Anot jo, niekas net nesvarsto apie NATO pabaigą, tačiau pripažįsta, kad kai kada politinių lyderių retorika išbalansuoja viešąją erdvę.

	 „Kai kalbame apie Europos kariuomenę ar Europos autonomiją, kartais tai sukuria šiokį tokį sąmyšį. Neturime įkliūti į spąstus, kai diskusija apie Europos kariuomenę atsiejama nuo NATO ir supriešinama JAV. Transatlantiniai santykiai išlieka labai tvarūs. Juk negalime neigti, kad Europa yra pernelyg silpna ir priklausoma nuo JAV saugumo garantijų, technologijų, paramos. Tad ir Trumpo kalbos apie būtinybę Europai prisiimti daugiau atsakomybės nėra nepagrįstos.“

	 Anot patarėjo, Macronas siekia trijų tikslų: bendro biudžeto, bendrų pajėgų ir bendros saugumo kultūros. Pirmasis aspektas jau įgyvendinamas 2017 metais įkūrus Europos gynybos fondą, kuriam numatyta 5,5 milijardų eurų per metus, o vėliau ši suma, planuojama, tik augs. Antrasis dėmuo taip pat skatinamas, nors bendros, kelių valstybių karinius dalinius jungiančios formuotės vis dar retenybė. Trečiasis aspektas – pats sudėtingiausias, mat grėsmių supratimas skirtingose Europos šalyse vis dar netapatus dėl geografinių, istorinių ir kitokių priežasčių.

	 Baltijos šalims panašios diskusijos visuomet kelia nerimą –nuogąstaujama, kad transatlantiniai ryšiai ima trūkinėti, o ilgainiui gali susiklostyti situacija, kai teks rinktis tarp NATO ir naujųjų Europos saugumo struktūrų. Juo labiau kad įkandin Macrono apie Europos kariuomenę savo nuomonę išsakė ir Merkel: „Laikai, kai galime kliautis kitais, baigėsi. Tai reiškia, kad mes, europiečiai, turime prisiimti atsakomybę už savo likimą, jei norime išlikti kaip Sąjunga. Ilgainiui turime būti daug geriau pasirengę veikti. <...> Europos Komisijos vadovas jau anksčiau sakė, kad Europos kariuomenė turi parodyti pasauliui, jog Senajame žemyne karo daugiau nebebus. Ir ši kariuomenė tikrai nebūtų nukreipta prieš NATO, ji Aljansą tik papildytų.“

	 Ir Macrono, ir Merkel retorikoje svarbus vaidmuo tenka NATO, tačiau akivaizdus ir pasitikėjimo JAV sumažėjimas. Trumpo pareiškimai tapo paskata intensyviau diskutuoti apie Europos gynybos politiką; kai kurie politikai ir analitikai pažymi, jog ES šioje srityje vien 2017–2018 metais nuveikė daugiau nei per ankstesnius du dešimtmečius kartu sudėjus. Pirmiausiai turimas omenyje naujas ES projektas – nuolatinis struktūrizuotas bendradarbiavimas (PESCO), – kuriuo sudaromos sąlygos to norinčioms valstybėms narėms bendrai plėtoti gynybos pajėgas, investuoti į bendrus projektus ir stiprinti savo ginkluotųjų pajėgų operatyvinę parengtį ir įnašą. PESCO turėtų veikti greta jau minėto Europos gynybos fondo.

	 Nors tai nereiškia savaiminio NATO stūmimo į paraštes – priešingai, Aljansas tebematomas kaip kertinė gynybos ašis – Europos kariuomenės idėjos santykis su NATO tebėra komplikuotas. Todėl amerikiečiai į šias iniciatyvas žvelgia atsargiai. Visų pirma, baiminamasi, kad ES investicijos reikš susikoncentravimą į Europos gynybos pramonę ir dėl to stiprėsiantį protekcionizmą, pavyzdžiui, JAV gamintojų atžvilgiu. Anot JAV ambasadorės NATO Kay Bailey Hutchison, tai būtų smūgis Aljanso vienybei. Antra, kyla klausimų dėl PESCO iniciatyvos – JAV ją remia tol, kol jos nebandoma paversti alternatyva NATO, kuri silpnintų Aljanso pajėgumus nukreipiant juos į ES.

	 Lietuva, kuri saugumo sistemą mato kaip neatsiejamą nuo JAV, pažymi panašius aspektus – nenorima, kad transatlantinė saugumo architektūra imtų aižėti. „Lietuvos, Baltijos šalių ir kitų šalių pozicija tokia: negali būti jokio dubliavimosi su NATO struktūromis ir negali būti ko nors naujo, kas galėtų paneigti NATO buvimą. Visus tokius pasiūlymus mes blokuosime“, – viešai kalbėjo Grybauskaitė.

	 Visgi priežasčių nerimauti kol kas nėra tiek daug, kaip gali atrodyti. Nors lyderiai kalba apie Europos kariuomenę, tai vis dar primena tolimą viziją, o ne realybę – tiek dėl to, kad Senojo žemyno šalys ir taip per mažai investuoja į gynybą, tiek dėl to, kad politiškai susitarti dėl bendros kariuomenės beveik neįmanoma. Kalbų ir praktikos skirtį pabrėžė ir Krašto apsaugos ministras Raimundas Karoblis. Šis patyręs diplomatas ne tik puikiai pažįsta Briuselio koridorius, bet ir dėl užimamų pareigų tiesiogiai dalyvauja derybose dėl naujų gynybos iniciatyvų realizavimo.

	 „Gilinantis į dokumentus, kurie šiandien guli ant mano darbo stalo, nematyti signalų apie dubliavimą ar konkuravimą su NATO. Priešingai, dabar ES ir NATO santykiai yra geriausi per pastaruosius dešimtmečius, – teigia ministras. – Mes palaikome ES iniciatyvas, kurios skatina gynybos finansavimo ir gynybinių pajėgumų didinimą. Tai Europai reikalinga dėl pragmatinių priežasčių – kiekvienas doleris, investuotas į gynybą JAV, šiuo metu yra panaudojamas daug efektyviau nei Europoje. Žinoma, kartais kai kurie politikai kalba apie Europos kariuomenę, bet tai yra visai kas kita.“

	 Statistika patvirtina, kad europiečiai ne tik mažiau lėšų skiria gynybai, bet ir esamus pinigus naudoja 85 proc. mažiau efektyviai nei JAV. Tą lemia faktas, kad kiekviena ES valstybė turi atskirą kariuomenę ir palyginti menkai koordinuoja veiksmus net su kaimyninėmis šalimis. Pavyzdžiui, 90 proc. karinės technikos įsigyjama nacionaliniu lygmeniu. Dėl to kyla gausybė praktinių dilemų: pavyzdžiui, europiečiai turi 178 skirtingas gynybos sistemas, o JAV – vos 30; Europoje yra 17 tankų tipų, JAV – vos vienas. Tokia skirtinga Europos kariuomenių mozaika padaro bendradarbiavimą ir siekius veikti kartu daug sudėtingesnius ir brangesnius.

	 Kad ir kaip būtų, tai dar nereiškia, kad reikia žūtbūt įgyvendinti ambicingiausias integracijos idėjas – juk net ir anksčiau ES pateiktos priemonės iki šiol neveikia. Pavyzdžiui, kažkas panašaus į mini Europos kariuomenę jau yra sukurta – 2005 metais atsirado pirmoji 1,5 tūkst. karių turinti ES kovinė grupė, o nuo 2007 metų veikia dvi tokios kovinės grupės. Teoriškai tai turėtų būti greitojo reagavimo pajėgos, kurios treniruotųsi Belgijoje ir lauktų, kada ES vadovai nuspręs jas panaudoti spręsdami krizinę arba konfliktinę situaciją.

	 Karius, sudarančius šias grupes, atsiunčia ES valstybės, taikydamos rotacinį principą (ne kartą budėjo ir lietuviai), bet sprendimą dėl praktinio pajėgų panaudojimo turi vienbalsiai priimti Vadovų Taryba. Visgi realybė tokia, kad bent iki 2018 metų pabaigos jos taip nė karto ir nebuvo pasitelktos. Arčiausiai sprendimo jas panaudoti atsidurta 2013 metais, kai buvo siūloma įtraukti šias kovines grupes į karinę operaciją Centrinėje Afrikos Respublikoje, tačiau tam pasipriešino britai, baiminęsi, kad toks sprendimas Jungtinėje Karalystėje sustiprintų euroskepticizmą.

	 Tad kovinės grupės atskleidžia esminę problemą – kad ir kokie instrumentai būtų sukurti, dar nežinia, ar būtų pasiektas politinis konsensusas juos panaudoti. Juk dėl gynybos ir karinių pajėgų srityje kylančių dilemų retai kada balsuojama vienbalsiai.

	 Nepaisant to, devynios ES valstybės – Prancūzija, Jungtinė Karalystė, Vokietija, Belgija, Danija, Nyderlandai, Estija, Portugalija ir Ispanija – 2018 metais susitarė dėl naujo darinio. Formalus Europos intervencinės iniciatyvos tikslas – užtikrinti atsaką į humanitarines krizes ir evakuacijos operacijas, taip pat vykdyti įprastus kariuomenės uždavinius. Viliamasi, kad mažesnis dalyvaujančių valstybių skaičius sukurs geresnes prielaidas susitarti, kada reikia jas pasitelkti. Be to, Jungtinė Karalystė, net ir išstojusi iš ES, išliks šios iniciatyvos dalimi, tad tai gali tapti būdu išlaikyti bendradarbiavimą saugumo srityje. Tiesa, šis mėginimas vis dar yra ankstyvos vystymosi fazės ir niekas tiksliai nežino, kas iš to gali išsirutulioti.

	 „O gal verta atgaivinti tai, kas jau yra? – retoriškai klausė Karoblis, atsakydamas į klausimą, kodėl Lietuva neskuba prisidėti prie šios iniciatyvos. – Žinoma, dabartinėje situacijoje, kai yra svarstymų dėl JAV įsitraukimo lygmens ateityje, tai galėtų paskatinti glaudesnį bendradarbiavimą. Pavyzdžiui, Prancūzijai rūpi, kas vyksta Afrikoje – Malyje, Centrinėje Afrikos Respublikoje, – kur dėl jau ilgai besitęsiančio konflikto gresia „antro Afganistano“ scenarijus. Kas nors turi tai spręsti, ir niekas kitas, be Europos, to nedarys. Tad Europoje priimant sprendimus bandoma užpildyti spragas, tačiau rimtesnių ženklų apie NATO dubliavimą kol kas nėra.“

	 Anot ministro, PESCO iniciatyvos taip pat juda lėtai, todėl šiuo metu iš kelių dešimčių PESCO projektų praktiškai gyvuoja tik du: Lietuvos inicijuota savitarpio pagalba kibernetinėje srityje, sukuriant greito reagavimo komandas, ir karinio mobilumo Europoje efektyvinimas.

	 Būtent pastarasis projektas įrodo, kad ES gali ne prieštarauti, o papildyti tai, ką daro NATO. Mobilumo gerinimas padeda spręsti dvi sudėtingas problemas. Pirma, skirtingų šalių pajėgoms keliaujant Europoje kyla teisinių kliūčių kertant valstybių sienas. Tą lemia tiek nevienodas teisinis ES valstybių reglamentavimas, tiek biurokratiniai barjerai, dėl kurių konvojai turi nuolat stabčioti. Antra, karinei technikai judėti reikalinga tinkama infrastruktūra – keliai, tiltai, geležinkeliai, – kad ji būtų pajėgi atlaikyti milžinišką svorį ir užtikrinti nekliudomą judėjimą. „Būtent mobilumo dėmuo bus tikrasis indikatorius, kaip ES žiūri į gynybą. Lietuva jau juda į priekį, pavyzdžiui, anksčiau kariniams laivams įplaukti į Klaipėdos uostą bendras terminas buvo mėnuo; dabar sąjungininkai tai gali padaryti per kelias valandas. Tas pats ir su sausumos sienos kirtimu: anksčiau viskam suderinti prireikdavo kelių dienų, o dabar tai trunka tik kelias valandas. To labai reikia ir NATO, bet visi supranta, kad geriausias būdas užtikrinti mobilumo teisinį reglamentavimą – taikyti ES mechanizmus“, – sakė Karoblis.

	 Šiaip ar taip, kalbos apie Europos kariuomenę žadina vaizduotę, bet realybė yra kur kas kompleksiškesnė. Kalbėdami apie bendras Senojo žemyno karines pajėgas politikai dažnai tikslingai yra itin abstraktūs, tuo sukurdami terpę labai skirtingoms interpretacijoms. Visgi akivaizdu, kad nieko panašaus į superkariuomenę, kurią kontroliuotų nuo ES valstybių nepriklausomi pareigūnai, nėra ir vargu ar gali būti. Gynybos sritis yra vertinama kaip ypač jautri ir esminė kiekvienos valstybės tapatumo, suverenumo dalis, todėl šalys nebus linkusios atsisakyti šios privilegijos. Juo labiau kad net ir Europos kariuomenės vizijos plėtotojai, paprašyti plačiau paaiškinti savo koncepciją, atskleidžia, kad jų ambicijos – ribotos. Panašiai kaip Macrono patarėjas kalba ir Vokietijos gynybos ministrė Ursula von der Leyen; ji, iškart po Merkel frazės apie paramą Europos kariuomenės idėjai, patikino, kad karines pajėgas reikia integruoti glaudžiau ir dalytis turimais resursais, bet tai nereiškia, jog valstybės perleis teisę kontroliuoti savo karius ES institucijoms.

	 

	
 JAV IR EUROPAI REIKIA VIENAI KITOS

	 

	 Konkretūs žingsniai gerinant ES valstybių narių bendradarbiavimą pastaruoju metu yra žengiami, bet kol kas tai vyksta lėtai. O ten, kur padaryta didžiausia pažanga (PESCO mobilumo iniciatyvos, gynybos fondas), tai nesikerta su NATO.

	 Žinoma, skambios retorikos ir politikų idėjų, kad ir kaip jos prasilenktų su šiandienine praktika, nederėtų nurašyti kaip nereikšmingų. Ypač šiais laikais, kai socialinių tinklų, greitai vartojamos žiniasklaidos, skambių pareiškimų pasaulis lengvai išpučia kontroversiškus burbulus. Be to, JAV ir Europa dėl gynybos politikos ir išlaidų nesutaria jau seniai. Tik Trumpo prezidentavimas tarpusavio nepasitikėjimą pakėlė į naujas aukštumas. Tai rodo, kad ilgainiui Vakarų pasaulio bendradarbiavimui gali kilti ir daugiau iššūkių. Todėl pokario saugumo architektūra ir jos sukurtas stabilumas (ypač po Šaltojo karo) neturėtų būti traktuojamas kaip savaiminė duotybė.

	 Abi pusės tikrai turi kur pasitempti. Pavyzdžiui, Trumpas, pristatydamas ES kaip priešę, kuri nenusipelno pagarbos, tikrai nėra racionalus. Tai tik skatina antiamerikietiškų jėgų Senajame žemyne stiprėjimą ir įgalina kalbėti apie būtinybę užverti duris viskam, kas amerikietiška. Bet ir Europos politikai neturėtų pasiduoti iliuzijai, kad ES būtų efektyvesnė ir sėkmingesnė pasaulyje, kuriame nebeliktų nepertraukiamo transatlantinio saito. Kad ir kiek rizikos keltų Trumpo prekybos politikos viražai, nereikia pamiršti ir to, jog dešimtys tūkstančių europiečių protestavo prieš Transatlantinės investicijų ir partnerystės sutarties derybas, kurios vyko dar Obamos prezidentavimo metais ir galėjo atverti duris laisvai prekybai tarp JAV ir ES. Be to, Aljanso nestiprina nei mažos Europos gynybos išlaidos, nei nuomonių apklausos didžiosiose Europos valstybėse, kuriose pritarimas karinės jėgos naudojimui, jei būtų užpulta kuri nors NATO narė, dažniausiai net nepriartėja prie 50 proc. žymos.

	 JAV ir ES bendrystė ypač reikšminga dabar, kai Europą kamuoja ekonominės ir socialinės problemos, kai nenumaldomai stiprėja Kinija ir ginklais žvangina Rusija. „Freedom House“ vertinimas rodo, kad pasaulyje šiuo metu tik 45 proc. valstybių yra laisvos ir demokratiškos; tad daugiau kaip 60 proc. planetos populiacijos gyvena autoritarinėje sistemoje, o gal net diktatūros sąlygomis. Todėl JAV ir Europa negali sau leisti viena nuo kitos nutolti, mat vakarietiškas politinės sistemos modelis toli gražu nėra visiems priimtinas.

	 „Transatlantiniai ryšiai turi tvirtą istorinį pagrindą. Juk Šiaurės Ameriką kolonizavo europiečiai. Nebepakeisime, kas buvo padaryta, tačiau turime prisiminti, kad istoriškai ir JAV, ir Kanada kyla iš bendrų šaknų. JAV Konstitucijos tėvai skaitė Seneką ir kitus filosofus, juos skaitė ir politiniai lyderiai Londone ar Paryžiuje. To neištrinsime ir būtų kvaila mėginti tai daryti“, – sakė Vykė–Freiberga.

	 Mano pašnekovai, artimiausi Merkel bendražygiai, taip pat akcentavo, kad viešoji erdvė ne visada atspindi realybę: „Santykiai su JAV nėra itin geri, bet transatlantinio saugumo sistema nekvestionuojama. Reikia pripažinti, kad ir Europos retorika JAV atžvilgiu ne visada gera. Kanclerės Merkel aplinkoje puikiai suprantama, ką Europa gali ir ko nėra pajėgi atlikti viena pati. Tad JAV vaidmuo išlieka esminis. Jei norime, kad pasaulyje ir toliau dominuotų daugiašališkumo principas, vieni šio siekio neįgyvendinsime. Reikia Vašingtono su mums bendromis vertybėmis. Tai – visos Europos interesas.“

	 

	
VIETOJ PABAIGOS

	 

	 

	 

	KĄ GALĖČIAU PASAKYTI BANDYDAMAS SAVE APGINTI, VISOS MŪSŲ PADARYTOS KLAIDOS ŠIANDIEN PRIEŠ AKIS, NUO KO DABAR PRADĖTI, NEŽINIA, KAI MŪSŲ MYLIMAS PASAULIS DRASKO SAVE DALIMIS.

	 FREDDIE MERCURY (DAINA „IN MY DEFENCE“)

	 

	EUROPA – TAI PROCESAS, DIALOGAS, SUSIKALBĖJIMAS; TAI TOKIA DIDŽIULĖ KULTŪRINĖ ĮVAIROVĖ, KURIOS JAV NEPAŽĮSTA. <...> EUROPOS YRA TIEK DAUG, KAD DIRBTINAI IŠVESTAS EUROPIETIS NEBUS SUKURTAS NIEKADA. TIKIU, KAD GALI EGZISTUOTI EUROPIETIŠKAS PATRIOTIZMAS, KURIS TIKRIAUSIAI ŽENGTŲ DRAUGE SU MAŽOSIOMIS TĖVYNĖMIS – MEILE SAVO MIESTUI, KRAŠTUI, ŠALIAI.

	 LEONIDAS DONSKIS

	 

	LIETUVA BUVO IR BUS ES IKI PASKUTINĖS AKIMIRKOS. TODĖL IŠ TO TURĖTUME PASIDARYTI BENT VIENĄ MALONUMĄ – LAISVAI MĄSTYTI.

	 ALVYDAS JOKŪBAITIS

	 


 

	 

	 Pusamžis prancūzas 1892 metais išsinuomojo kambarį virš „Au Caprice“ parduotuvės Ruane. Sąlygos ankštame, menkai apšviestame kambarėlyje nebuvo pačios geriausios, tad ir taip nelengvas darbas dar labiau komplikavosi. „Esu pervargęs, nebegaliu to tęsti“, – netrukus sielojosi jis laiškuose žmonai, tarsi prašydamas leidimo viską pabaigti. Bet galiausiai jam pakako užsispyrimo įgyvendinti vieną sudėtingiausių savo gyvenimo sumanymų.

	 Tai, ką žymiausias prancūzų impresionizmo atstovas Claude’as Monet nutapė per trejus metus, šiandien žinome kaip „Ruano katedrą“. Tai daugiau nei trisdešimties paveikslų serija, vaizduojanti gotikinę Prancūzijos šiaurėje įsikūrusio miesto šventovę. Monet savo talentą atskleidė vaizduodamas tą pačią katedros dalį iš to paties žiūros taško, tik skirtingu dienos ar metų laiku. Taip kaskart buvo atspindimas savitas šviesos ar krintančių šešėlių žaismas – detalės, kuriomis taip žavisi impresionistai. Tad nors objektas visada buvo tas pats, kiekvienas piešinys – unikalus; viename jų apatinė katedros dalis yra tamsi, bet laipsniškai kylanti į šviesą ir sužibanti auksine spalva; kitame ji matoma šaltame, melsvame fone, tarsi būtų paskendusi rūke; dar kitur ji išdidžiai stovi tolygiai apšviesta saulės, o galiausiai yra nutapyta ryškiai raudona spalva ir alsuoja karščiu, tarsi būtų apsiausta liepsnų.

	 Monet kasdien išvysdavo tai, ko dar nebuvo regėjęs, nors pažinojo kiekvieną katedros kampelį ir gebėjo tiksliai jį nutapyti net iš atminties. Jis taip įsijautė į darbą, jog net skundėsi sapnavęs košmarus, kad katedra staiga keičia savo spalvą iš mėlynos į rožinę ar geltoną, o galiausiai tarsi neapsakoma našta užgriūva ant paties dailininko.

	 Tapydamas katedrą Monet atsižvelgė į tuo metu grįžtantį visuomenės susidomėjimą religija, bet veikiausiai neturėjo galvoje Europos politinio gyvenimo realijų ar juo labiau minčių apie Europos susivienijimo idėją. XIX–XX a. sandūroje Senasis žemynas bandė save suvokti iš naujo; nueinančio šimtmečio pradžioje siautė Prancūzijos revoliucijos vėjai, Napoleono karai, vėliau tą keitė monarchinę galią atkūręs Vienos kongresas, galiausiai buvo priartėta prie esminių pokyčių – juk vis didesnį pagreitį perbraižytame žemėlapyje, kuriame atsirado suvienytos Vokietija ir Italija, įgavo marksizmo ideologija.

	 Monet paveikslai man yra šiandieninės Europos alegorija. Europa, kaip ir katedra, gali spindėti saulės šviesoje, išdidžiai demonstruodama savo pasiekimus: svariu indėliu į taikos tarp šimtus metų nuolatos kariavusių tautų įsivyravimą; atsivėrusias sienas, leidžiančias žmonėms be trikdžių judėti ten, kur jie nori; ekonomikos klestėjimą. Tuo pat metu Europa gali būti pažeidžiama, nes pamatai trapūs, tad nuolatos kyla klausimas, ar tai, kas matoma, yra tvaru. Ji gali ir „liepsnoti“, kai viso pasaulio žiniasklaidos antraštės skelbia apie neegzistuojančią politinių lyderių vienybę ir į Senąjį žemyną plūstančius pabėgėlius, kurių biurokratai, atsakingi už statistiką, tiesiog nebespėja suskaičiuoti. Bet dar dažniau Europos katedra, ko gero, skendi rūke – tarsi plyti mums prieš akis, bet neturi aiškių pradžios ar pabaigos kontūrų.

	 Nė vienas iš šių vaizdinių veikiausiai nėra objektyvus. Juk tiek daug priklauso nuo žiūrinčiojo: pavyzdžiui, filosofas, kalbėdamas apie Europos žemyno valstybių sąjungą, žvelgs į istoriją ir ieškos idėjinių vienijimosi šaknų; ES tarnautojas bandys rasti išeitį painiame instituciniame labirinte, o Prancūzijos ūkininkas per savos piniginės prizmę vertins, kokia dalis bendro biudžeto skiriama išmokoms žemės ūkiui.

	 Kad ir kaip būtų, reikšminga yra ne vien stebėtojo profesija, tautybė ar išsilavinimas. Galutinė vaizdinio interpretacija priklauso ir nuo to, kas šiame realybės teatre laiko rankose „prožektorių“. Juk viskas, kaip pasakytų impresionistai, priklauso nuo to, kokia ir kokius aspektus išryškinanti šviesa apšviečia objektą.

	 Tokių „apšvietėjų“ yra daug; tai ir patys sprendimus priimantys politikai, ir žurnalistai, ir politologai, ir net nieko bendra su Europos integracija neturintys visuomenės veikėjai. Jie formuoja nuomonę, kurią, jei skamba įtikinamai, įsimena besiklausantieji, o Europą nutvieskia tokia šviesa, kokia ją norėjo nutvieksti nuomonės skleidėjas. Bet bandantieji įpiršti savo matymą dažnai tėra tie, kurie siekia ne ieškoti tiesos, o įtikti jau vyraujančiam minios sentimentui ar emocijai. Jiems sekasi dar geriau, jei tie, kurie klauso, yra abejingi, nesmalsūs, nebandantys patys, savarankiškai, o ne atkartodami kitų tezes, susivokti Europoje vykstančiuose procesuose. O juk tikroji laisvė, perfrazuojant George’ą Orwellą, yra laisvė girdėti tai, ką nemalonu išgirsti. Todėl žmogus, tik sukaupęs žinių bagažą, gebės pats atsirinkti ir neleisti, kad juo būtų manipuliuojama.

	 Vienas šios knygos tikslų buvo parodyti, kad Europą ir politinę jos integraciją galima suvokti skirtingai. Rašydamas šią knygą nepretendavau perteikti visų įmanomų šviesos rakursų – net ir minėta Monet „Ruano katedros“ paveikslų serija šiandien nėra eksponuojama vienoje vietoje. Bet požiūriai, išryškėję kalbantis su dešimtimis tų, kurie priima sprendimus, taip pat ir istorinis kontekstas turėjo parodyti, kad ES – gyvas organizmas, kurio raidos kryptį nulemia ne beveidžiai biurokratai, o realūs žmonės; jiems būdingos visos žmogiškosios savybės – emocijos, ambicijos ir, savaime suprantama, polinkis klysti.

	 

	***

	 

	 Europos integracijos idėja, kaip parodyta pirmame šios knygos skyriuje, skaičiuoja ne vieną šimtmetį. Jos šaknys – dar senovės Graikijoje ir senovės Romoje; Europos žemyno gyventojai seniai suvokė, kad juos visus, nepaisant lingvistinių, kultūrinių ir kitokių skirtumų, kažkas vis dėlto sieja. Bet kas tas „kažkas“? Demokratija, krikščionybė, žmogaus teisės? Abstrakčių atsakymų ilgą laiką nepakako, kad vienybė virstų praktiniu politiniu mechanizmu. Tik XX amžiaus žiaurumai, ypač Antrasis pasaulinis karas, privertė braukti raudoną brūkšnį, atskiriantį skausmingą praeitį nuo dabarties, ir pagaliau paversti integracijos procesą realiu.

	 Tai anaiptol nereiškė, kad senosios dilemos buvo išspręstos. Kas yra Europa? Kur Europos ribos? Kiek galių turi įgyti viršnacionalinės institucijos? Visi šie klausimai išlieka aktualūs iki šiol. Bet Europos valstybės, pirmiausiai Prancūzija ir Vokietija, suvokė, kad konfliktams užbėgti už akių įmanoma tik pradėjus kur kas glaudžiau nei bet kada anksčiau bendradarbiauti tarpusavyje. Todėl nuo šeštojo XX amžiaus dešimtmečio kalbame apie laipsniškai stiprėjančią integraciją, kurią nuo 1992 metų įprasmina ES pavadinimas.

	 Per šiuos dešimtmečius pavyko pasiekti nemažai. Visų pirma, Europos šalys nebekariauja tarpusavyje; amžinu laikytas Prancūzijos ir Vokietijos konfliktas šiandien atrodo sunkiai įsivaizduojamas, ir ES čia atliko reikšmingą vaidmenį. Be to, Europos integracija gebėjo apimti vis daugiau šalių, tuo pademonstruodama, kad tai nėra tik kelių elitinių valstybių privilegija, o visoms Europos nacijoms atvira – bent jau teoriškai – perspektyva. Tačiau ES netapo visa ką niveliuojančiu mechanizmu; ko gero, kultūriniai ir mentalitetų skirtumai neišnyks niekada. To siekti būtų pražūtinga, nes skirtys yra ES savitumo ašis.

	 „Europa yra ne tik naudinga, bet ir smagi. Pavyzdžiui, italai arba graikai, ispanai arba portugalai juk taip skiriasi nuo vokiečių... Mūsų charakteryje irgi yra kruopelytė pietietiško romantizmo, tačiau mes esame ir labai griežti. Tad Pietų Europos ir Šiaurės Europos šalys su savo kultūromis, istorine patirtimi papildo vienos kitas. Dėl to visiems tampa tik įdomiau. Tai lyg koncertas, kuriame derinama gausybė skirtingų dalykų – idėjų, nacionalinių interesų, strategijų“, – sakė ambasadorius von Kyaw, atkreipęs dėmesį, kad Europos vienijimasis naudingiausias mažesnėms šalims. Juk joms, netekus institucinių ir teisinių ES garantijų, apsiginti didžiųjų žaidėjų mūšiuose būtų kur kas sudėtingiau.

	 Ši tezė gali skambėti banaliai, tačiau ji iškalbinga. Sudėtinga Lietuvos istorija turėtų mus išmokyti, kad situacija, kai didžiosios valstybės derasi tik tarpusavyje, nekreipdamos dėmesio į mažesniųjų interesus, prie gero nepriveda. Tam pagrįsti nereikia nė ryškiausio pavyzdžio – Molotovo–Ribbentropo pakto, kuriuo dvi totalitarinės valstybės slapčia pasidalijo Europą. Juk dar iki tol, 1919 metais, lietuvių diplomatai desperatiškai siekė būti išgirsti Paryžiaus Taikos konferencijoje, kurioje buvo sprendžiami Europos valstybių sienų klausimai. Bet niekam jaunos, ką tik valstybingumą atkūrusios Lietuvos ar jos atstovų nuomonė nebuvo įdomi.

	 Vienas iš nepriklausomos Lietuvos valstybės kūrėjų, diplomatas Petras Klimas savo atsiminimuose rašo: „Silpniausia mūsų gausios delegacijos darbo pusė buvo jos neoficialumas. Mes nebuvome prileisti prie Konferencijos stalo. Tik viena Lenkija buvo išskirta iš buvusios Rusijos kaip jau savarankiška valstybė ir net kariaujanti sąjungininkų eilėse; Latvijos, Estijos ir Lietuvos klausimai buvo svarstomi Rusijos problemų komplekse. Nedalyvaujant Rusijos delegatams, tie klausimai buvo atidedami arba rezervuoti tam tikrai Rusijos komisijai. Mums teko veikti tik neoficialiai Konferencijos prieškambariuose.“

	 Šiandien Lietuva yra nebe prieškambaryje, o prie ES valstybių stalo. Žinoma, tai nepaneigia fakto, kad Vokietijos, Prancūzijos ar Italijos žodis priimant sprendimus dažniausiai būna svaresnis. Bet tiek Europos Komisijoje, tiek Europos Vadovų Taryboje visos ES narės turi po vieną atstovą; į visų nuomonę, kad ir kokia ji būtų, tenka atsižvelgti.

	 Juo labiau kad nedidelės ir vidutinio dydžio valstybės gali veikti strategiškai – jos nuolatos ieško draugų, su kuriais susitarus apginti bendras pozicijas tampa lengviau. Lietuva pastaraisiais metais didelį dėmesį skyrė šiauriniam politikos vektoriui – Suomijai, Švedijai, Danijai, Latvijai, Estijai ir kitoms šiaurės šalims. Dažniausiai tą lėmė bendri ekonominiai interesai, sutampantis požiūris į biudžeto disciplinos svarbą, taip pat Rusijos grėsmės vertinimas. Tai natūralu, mat su kitomis, ypač Pietų Europos valstybėmis, susitarti sunkiau – Graikija, Italija, Kipras ne tik yra kitoje geografinėje erdvėje, bet ir visiškai kitaip žvelgia į Kremlių, neretai akcentuodamos ne saugumą, o investicinius santykius. Bet kuriuo atveju mes esame girdimi tiek, kiek į mus įsiklauso ES. Tad mažoms šalims, sutiko turbūt visi mano pašnekovai, apsimoka stipresnė bendrija.

	 Šiame kontekste paminėtina ir vadinamoji Hanzos lyga – keliolikos valstybių, įskaitant ir Baltijos šalis, neformalus susibūrimas ES viduje siekiant, kad jų balsas būtų geriau išgirstas. Kitaip tariant, ne tik Vokietija ar Prancūzija, bet ir kitos šalys, veikdamos nuosekliai ir sumaniai, gali lemti Europos integracijos kryptį. Apie Hanzos lygos veiksnį išsamiau svarsčiau šios knygos skyriuje apie euro zonos ekonomiką.

	 Grybauskaitei antrina ir Latvijos prezidentė Vykė–Freiberga: „Savo tautiečiams sakau, kad norime sėdėti prie stalo, kur priimami sprendimai. Juk yra tiek daug knygų apie slaptas Stalino derybas su Hitleriu... Moderni Europa nebeturėtų veikti už uždarų durų, net jei ir būtų norinčiųjų tai daryti.“

	 Anot Vykės–Freibergos, Vokietijos ir Prancūzijos vaidmuo Europos vienijimosi pradžioje buvo neabejotinai kertinis, bet šiandien už Senojo žemyno ateitį atsakomybę turi prisiimti visos valstybės. „ES koncepcija turėtų būti demokratiškesnė. Tad jei ir toliau kalbėsime apie Prancūziją ir Vokietiją kaip apie integracijos variklį, tai ims panėšėti į Vienos kongresą, kurį kai kurie istorikai vertina gana pozityviai. Didžiosios imperijos tuo metu tarėsi viena su kita, kaip pasidalyti Europą po Napoleono karų. Pasakysiu tiesiai: mes nežiūrime palankiai į tuos, kurie nori nuspręsti mūsų likimą mums patiems tame procese nedalyvaujant. Juk tam ir prisijungėme prie ES“, – teigė buvusi Latvijos prezidentė.

	 Grybauskaitė ir Vykė–Freiberga išsakė panašią nuomonę ir apie ES galimybes tapti supervalstybe – federacine sąjunga arba Jungtinėmis Europos valstybėmis. Federalizacijos kelias, kuris reikštų, kad nacionalinių valstybių galios sumenktų, o viršnacionalinių – vadinamojo „Briuselio“ – ženkliai išaugtų, praktiškai yra sunkiai įgyvendinamas. Nepaisant to, vien termino „federacija“ paminėjimas sukelia daugybę emocijų ir ginčų žiniasklaidoje.

	 „Nebijokime būti ir ES integracijos smaigalyje, nes tik suvieniję pastangas karinio, energetinio, kibernetinio ir ekonominio saugumo srityse jausimės stiprūs. Atgimstanti stiprios ir vieningos Europos idėja grąžina pasitikėjimą savimi. Didesnė ES atsakomybė už savo piliečių saugumą – tai, ko nori mūsų žmonės“, – teigė Grybauskaitė. Tiesa, tai reiškia ne visapusišką artėjimą federacijos link, kuris vargiai įmanomas, o veikiau didesnį atskirų sričių integravimą.

	 Buvusi Latvijos vadovė taip pat nemato ES virsmo federacija: „Nacionalinė valstybė vis dar yra piliečių identiteto ašis, nors identifikacija su nacionaline valstybe šlubuoja, kyla regioniniai separatistiniai judėjimai. Tad ES dar tikrai nepasiekė federacinio susitapatinimo lygmens. O kas bus po šimto metų, nežinia. Neaišku, kaip klostysis nacionalinio identiteto savivoka, koks bus to santykis su Europa. Kai kas klausia, ar po tiek laiko apskritai dar egzistuos Latvija. Atsakymas paprastas – tai priklausys nuo pačių latvių ir jų savijautos, kaip gis vis dar gilūs istoriniai randai.“

	 Europa nežengia supervalstybės kūrimo keliu, o Lietuvos gyventojai išlieka itin optimistiški dėl narystės Europos Sąjungoje. 2018 metų „Eurobarometro“ tyrimas parodė, kad mūsų šalies buvimą ES nare teigiamai vertina du iš trijų Lietuvos gyventojų, neigiamai – vos 5 proc. Atkreiptinas dėmesys į tai, kad ES palankumo vidurkis tarp visų Sąjungos valstybių siekė 62 proc., o tai – aukščiausias rezultatas per kelis pastaruosius dešimtmečius. Be to, tas pats tyrimas parodė, kad jei dabar būtų surengtas referendumas dėl Lietuvos narystės ES, norą iš jos išstoti išreikštų tik 12 proc. šalies gyventojų. Tokia pat tendencija ir kitose ES valstybėse narėse – tų, kurie balsuotų už pasitraukimą, vidutiniškai yra mažiau nei penktadalis. Todėl ir baimės, kad po Jungtinės Karalystės referendumo gali prasidėti referendumų „domino efektas“, prislopo. Bent jau šiuo metu.

	 Nenuostabu, kad Lietuvoje sunku įvardyti politinę partiją, kuri būtų pakankamai įtakinga ir aiškiai bei kryptingai tartų žodį prieš Europos integraciją. Vyrauja konsensusas, kad ES yra naudinga. Todėl ir man dažniausiai tekdavo išgirsti mintis apie tai, kad neturėtume bijoti glaudesnio suartėjimo – o gal ir federalizacijos, ypač tose srityse, kurios šiandien veikia neefektyviai. Tiesa, svarstydamas, kad po kelerių metų, o gal ir gerokai vėliau, optimistinis lietuvių požiūris gali pasikeisti, pajutau ir pirmąsias nerimo užuomazgas. Ypač jei mažės ES skiriama parama, o krizės nesiliaus.

	 Todėl, anot kritikuoti ES nevengiančio Seimo nario Lauryno Kasčiūno, svarbu nenustumti į paraštes tų, kurie jau dabar pastebi ES bėdas ar kelia klausimą dėl Lietuvos vaidmens.

	 „Lietuvoje diskutuojant apie Europos ateitį dažnai siekiama sukelti supaprastintą euroskeptikų bei euroentuziastų priešstatą, nors dažnai tai tėra diskusija dėl skirtingų Europos vizijų. Juk labiau centralizuota ES nebūtinai reiškia stipresnę Europą. Susitarimas dėl Europos integracijos negali ir neturi likti tik techniniu ir ekonominiu reikalu, šiam sumanymui reikia sielos, sąmonės, reikia suvokti istorinę savo giminystę, dabarties ir ateities įsipareigojimus. Juk Europa – tai pirmiausiai civilizacinis–kultūrinis darinys, turintis savo tradicijų ir vertybių rinkinį. Vieniems tai krikščioniškos tradicijos lopšys, kitiems –liberaliosios demokratijos tvirtovė, – sakė jis ir pridūrė: – Todėl šiandien dažnai svarstoma, kas yra didesnis europietis. Pirmieji sako, kad Europa – tai pirmiausiai kultūrinė erdvė, todėl natūralu, kad dėl tradicijų ir normų skirtumų kartais iškyla probleminis santykis su kitomis kultūromis, ypač vertinant tokius reiškinius kaip imigracija. Juk šie reiškiniai keičia Vakarų visuomenių sanklodas, poliarizuoja visuomenes ir kelia rimtus iššūkius ne tik krikščioniškos Europos sampratai, bet ir liberalios demokratijos principams („kaip toleruoti netolerantiškas ir liberaliosios demokratijos principus atmetančias bendruomenes“?). Antrieji šių dilemų nemato ir toliau propaguoja atviros daugiakultūrinės Europos idėją.“

	 

	***

	 

	 Kalbėti apie ES kamuojančias problemas itin svarbu; toks ir buvo šios knygos siekis. Nekartojant to, kas jau buvo pasakyta, svarbu pažymėti, kad ES gyventojai turi nebijoti prisiimti didesnę atsakomybę už Senojo žemyno vystymąsi. Būtent atotrūkis tarp gyventojų ir ES institucijų –arba Europos idėjos apskritai – yra vienas ryškiausių šiandieninės Sąjungos probleminių bruožų. Šią bėdą bandoma spręsti įvairiais būdais: rengiami „piliečių dialogai“, kurių metu diskusijos apie Europą iš sostinių persikelia į ES valstybių narių regionus; didelės pinigų sumos investuojamos į viešosios informacijos priemones, rengiamos įvairios akcijos. Visgi sunku ginčytis, kad rezultatai kol kas nėra itin geri.

	 Lietuvoje ir kitose Baltijos valstybėse ši problema turi ir savitą aspektą. Stojimas į ES buvo tikslas, sutelkęs tiek politinį elitą, tiek ir šalių visuomenes; tai buvo aiški vizija ir strateginis tikslas. Įstojus į ES tampa vis sunkiau identifikuoti, ką ir kaip būdami joje norime pasiekti. Tarsi apsnūdome, tapome pernelyg pasyvūs. Tą akcentuoja ir Vykė–Freiberga: „Pirmiausiai norėjome nepriklausomybės, paskui – įstoti į ES, o dabar, šiuos tikslus įgyvendinę, privalome žengti kitą žingsnį. Laisvė, kurią įgijome, įpareigoja jausti didesnę atsakomybę už mūsų pačių priimtus sprendimus, už visos valstybės valdymą. Kiekvienas pilietis turi įnešti savo indėlį.“

	 Piliečių įsitraukimo potencialas augtų, jei ES būtų matoma kaip efektyviai atliepianti ekonomines problemas. Nors globali finansinė krizė buvo daugiau ar mažiau suvaldyta, jos pasekmės daugelyje valstybių jaučiamos iki šiol. Ne veltui „Eurobarometro“ apklausose ekonominiai klausimai nuolatos rikiuojasi tarp trijų svarbiausių ES iššūkių, greta imigracijos ir terorizmo grėsmės.

	 Tiesa, piliečių lūkesčiai neretai būna pernelyg dideli todėl, kad ES „finansiniai raumenys“ palyginti menki. Kaip jau minėta, ES lygiu perskirstomo biudžeto dydis kasmet tesiekia apie 150 milijardų eurų. Tad ES turi santykinai ribotas galimybes tiesiogiai prisidėti prie kiekvieno piliečio finansinės gerovės kūrimo.

	 „Europai reikia didesnio biudžeto. Vos vienas procentas viso BVP, perskirstomas per ES, yra gerokai per mažai, ypač jei lygintume su JAV, – teigia Kirkilas. – Visi sutinkame, kad ES reikia ir geresnės išorės sienų kontrolės, ir imigracijos politikos, ir kovos su terorizmu priemonių. O kur dar skaitmeninės rinkos visoje Europoje stiprinimas? Juk net didžiausios Europos valstybės nebūtinai yra tarp pažangiausiųjų ekonominio sektoriaus modernizacijos srityje. Be to, Europa negali būti tik gerovės salelė, kai aplinkui tiek daug skurdo, badaujančiųjų, kai vyksta karai, nes ilgainiui tai kels grėsmę ir mums patiems. Bet jeigu nėra pakankamo biudžeto, siūlymai išspręsti šias dilemas taip ir lieka tik kalbomis. Esu tikras, kad ir Europai, ir Lietuvai naudinga didesnė integracija. Neturime bijoti ir žodžio „federacija“, nes suvereniteto Europai neatiduodame, o sprendimų priėmimo procese dalyvaujame. Tad reikia visa tai įdėmiai apsvarstyti, o jūs, politologai, įvertinsite, kaip įvardyti tai, kuo virsta ES.“

	 

	***

	 

	 Vis dėlto ne viską lemia ekonomika. Svarbus ir gyventojų požiūris. Juo labiau kad šiandieninis nepasitenkinimas finansine situacija nebūtinai yra pagrįstas lyginamosios perspektyvos su kitais regionais aspektu.

	 Apie tai kalbėjo ir Vykė–Freiberga: „Karas, paskui penkiasdešimt metų okupacijos reiškė, kad nepriklausomybę atkūrusios Baltijos valstybės buvo patekusios į labai sudėtingą situaciją. Jos tiek laiko buvo niokojamos, neteko daugybės žmonių, o dabar per kelis dešimtmečius virto normaliomis valstybėmis. Bet ir šiandien latviai yra sunerimę dėl gyvenimo kokybės, pirmiausiai dėl ekonominių sąlygų. Dabartiniai atlyginimai Latvijoje yra mažesni nei kai kuriose kitose šalyse. Tiesa, tą teigdami, neturėtume pamiršti, kad daugybė valstybių pasaulyje gyvena dar prasčiau. Latvija jau kurį laiką priskiriama prie labiausiai išsivysčiusiųjų pasaulyje, todėl keliaudama po skirtingus žemynus daugybę kartų girdėjau žmones sakant, kaip jie mums pavydi. Deja, tai nebūtinai savaime suprantama pačioje Latvijoje. Dabartinė karta, man atrodo, ne visada įvertina turimas privilegijas; esamos sąlygos traktuojamos kaip savaime suprantama duotybė, todėl viskas, kas daroma, ko gero, yra bandymas gauti kažko dar daugiau. Egzistuoja tai, ką pavadinčiau „pavydo hierarchija“; pavyzdžiui, jei kas nors vairuoja automobilį „Škoda“, jam kyla klausimas, o kodėl ne „Ferrari“. Juk visada bus tų, kurie gyvena geriau.“

	 Tai buvo Vykės–Freibergos aliuzija į jaunąją kartą. Baltijos šalyse ji dažniausiai traktuota kaip vilties žiburys – pasikeitus kartoms, išstūmus užaugusiuosius sovietmečio melo sąlygomis, buvo laukta esminių mentaliteto, elgsenos, taip pat ir politikos pokyčių. Realybė, žinoma, visada yra komplikuotesnė. Visoje Europoje atsivėrusios sienos, atsiradusios galimybės gauti gerą išsilavinimą, informacijos prieinamumas, palyginti taikus ir ramus Senojo žemyno raidos etapas leidžia jauniems žmonėms tobulėti daug sparčiau nei jų tėvams ar juolab seneliams. Bet pastebima ir nerimą keliančių tendencijų, kurios peržengia Baltijos valstybių ribas. Pavyzdžiui, 2018 metais „YouGov“ atliktas sociologinis 16–26 metų amžiaus asmenų tyrimas atskleidė, kad septyniose Europos šalyse tikėjimas demokratiniais principais yra smarkiai prislopęs. Vos kiek daugiau nei pusė Prancūzijos, Vokietijos, Graikijos, Italijos, Lenkijos, Ispanijos ir Jungtinės Karalystės jaunimo tvirtino sutinką su teiginiu, kad demokratija yra geriausia valdymo forma. Ypač daug skepsio yra Prancūzijoje (44 proc.) ir Lenkijoje (49 proc.). Be to, vidutiniškai vos 17 proc. apklaustųjų atsakė, kad dabartinė jų šalies politinė sistema veikia taip, kaip ir turėtų veikti.

	 Tad buvęs Lenkijos diplomatijos vadovas Sikorskis atvirai teigia neturįs didelių iliuzijų, kad kartų pokytis savaime reikš geresnius dalykus. Ir įžvelgė sisteminį veiksnį, ypač aktualų komunistinį tarpsnį išgyvenusioms valstybėms – tie, kurie pralaimi konkurencinę kovą visuomenėje, jaučiasi nepelnytai atstumti.

	 „Esu skeptiškas argumentui, kad jaunoji karta bus kitokia. Jei jauni žmonės negaus gero išsilavinimo, jie tęs tą pačią kryptį kaip ir vyresnieji. Jau kurį laiką svarstoma apie tai, kad tribalizmas, arba tamprus savęs susiejimas su specifinėmis visuomenės grupėmis, yra meritokratijos22 išdava. Kai viską gyvenime lemia asmeniniai pasiekimai, dauguma žmonių natūraliai gauna mažiau nei kiti, nes tiesiog yra mažiau gabūs. Dar šeštajame dešimtmetyje nustatyta, kad tie, kuriems ne itin pasiseka, nusivilia ir atsigręžia į tokius dalykus kaip etniškumas ir pan. Nesąžiningoje, ne asmens pasiekimais grįstoje sistemoje – tokioje, kokia buvo komunizmas, – asmens orumas dėl to taip smarkiai nenukenčia, nes dėl visų nelaimių galima kaltinti sistemą. Bet kai sistema veikia, mažiau pasiekusieji tampa pikti. Tai pavojinga ir nemaloni mintis“, – kalbėjo buvęs aukštas Lenkijos politikas.

	 Žinoma, jaunimas galėtų atsakyti, kad jų kritika, kai kalbame apie demokratiją, yra pagrįsta. Juk ir pati ES iki šiol kamuojasi spręsdama „demokratijos deficito“ problemą. Pokaryje prasidėjęs integracijos procesas, sukūręs viršnacionalinį valdymo mechanizmą dalyje politikos sričių, kai kurių filosofų yra kritikuojamas kaip neatskaitingas Europos piliečiams. Pavyzdžiui, Europos Komisija yra viena įtakingiausių institucijų, tačiau komisarai nėra renkami piliečių – juos deleguoja valstybės. Todėl dažnai žodis „Briuselis“ tampa terminu, kuris vartojamas apšaukiant ką nors „beveidžiu biurokratu“, priimančiu tokius sprendimus, kokie jam atrodo teisingi ar reikalingi, tačiau net nebandančiu atsižvelgti į europiečių nuomonę.

	 

	***

	 

	 Tad kas gi tas mistinis „Briuselis“? Šiuo atveju klausiama ne apie patį miestą, o apie jo personifikaciją – terpę, kurioje priimami reikšmingiausi sprendimai, kitaip tariant, iš ten „valdoma Europa“.

	 Jau iš pirmo žvilgsnio atvykus į Briuselį akivaizdu, kad jis pulsuoja ES ritmu. Oro uoste reklaminiai plakatai garsiai skelbia, jog atvykote į „Europos sostinę“. Gausu ir iškabų, kviečiančių aplankyti, pavyzdžiui, Europos Parlamentą, kuriame rengiami nemokami interaktyvūs turai, parodos, susitikimai. Tokia reklama nėra pigi, bet ES taip bando spręsti jau aprašytą savo silpnybę – net ir čia, pačiame institucijų centre, ji matoma kaip pernelyg nutolusi nuo savo piliečių, pernelyg svetima, pernelyg komplikuota.

	 Kartais atrodo, kad ES, kalbėdama savo darbuotojų lūpomis, jaučiasi nesuprasta ir net įskaudinta, kad apie ją kuriama tiek daug nepagrįstų mitų. O sudėtingame procese sukuriama nauda lieka įvertinta tik elito, pavyzdžiui, gaunant Nobelio Taikos premiją, kuri išdidžiai eksponuojama tik įžengus į Europos Tarybos pastatą. Bet vargu ar ji įkvepia daugumą piliečių.

	 Kad ir kaip būtų, Briuselis tikrai nėra tik kostiumuoti biurokratai, kurie vakarais nusiriša kaklaraiščius ir, prasisegę viršutinę sagą, keliauja į artimiausią barą ragauti belgiško alaus. Tai ir miestas, kurį kamuoja terorizmo grėsmė, kurianti nuolatinį, kasdienybės rutinos neužgožiantį, bet kažkur pasąmonėje kartkartėmis iškylantį nesaugumo jausmą. Apie tai primena ir kareiviai, patruliuojantys gatvėse ar įsikūrę prie kiekvieno ES institucijos pastato įėjimo. Jų ekipuotė, įskaitant ir automatinį ginklą, daro įspūdį praeiviams, ypač vaikams. Ir daugelis gyventojų, regis, jaučiasi ramesni, matydami, kad jie yra saugomi. Bet net ir miesto svečias po kelių dienų nejučia suvokia, kad karių nebemato – žmogaus akis įpranta dar ne prie tokių vaizdų.

	 Nors manoma, kad ES yra gana uždara, tartis dėl pokalbių man nebuvo sunku – net ir su labai užsiėmusiais aukšto rango pareigūnais. Kai kurie neslėpė entuziazmo, susidomėjimo. Jaučiausi taip, lyg pokalbių metu būčiau trumpam išvadavęs juos iš pančių, varžančių sakyti tai, kas iš tiesų sukasi galvoje, – juk dažniausiai reikia atstovauti institucijai, laikytis oficialios, „nušlifuotos“ pozicijos. Tą patį jaučia ir nacionalinių institucijų atstovai, ypač diplomatai, kurių profesinis talentas – pasakyti kelis šimtus protingų žodžių, bet sukurti tokią abstrakciją, kad atsekti tikrąją poziciją tampa beveik neįmanoma. Tačiau kai pokalbis vyksta susitarus pavardės knygoje neminėti, jie degte dega noru pasakyti kur kas daugiau.23 Nors beveik visi paprašė citatas prieš publikaciją vis tiek atsiųsti peržiūrai, šis prašymas neatrodė rimtai – veikiau tai savęs raminimas, kad padaryta viskas, kas rekomenduojama prieš duodant interviu. Dėl viso pikto.

	 Tad Briuselis nėra toks nuobodus ar biurokratiškas, kaip kartais teigiama. O ir vadinamųjų Briuselio „eurokratų“ galios dažnai yra perdėtos, pamirštant, o gal tiesiog nežinant, kad daugelį sprendimų ir toliau priima pačios valstybės.

	 

	***

	 

	 ES turės rasti geresnių būdų demokratijos veikimui sustiprinti ir atsikratyti neigiamo „Briuselio“ įvaizdžio. Tam nepakaks vien viešųjų ryšių akcijų ar gausesnių turistų apsilankymų ES institucijose. Europos visuomenės tebėra padalytos į nacionalinių valstybių politines bendruomenes, ir kalbėti apie ką nors panašaus į „Europos visuomenę“, kuri demokratiškai kontroliuotų „Europos vyriausybę“, yra komplikuota tiek filosofiniu, tiek politologiniu požiūriu.

	 Vienintelė tiesiogiai ir demokratiškai renkama ES politinė institucija yra Parlamentas. Bet ir čia pastebimas nuosmukis: 1979 metais per pirmuosius rinkimus nuomonę išreiškė 62 proc. elektorato, o 2014 metais šis skaičius smuko iki 42,6 proc. Lietuva šiuo atžvilgiu taip pat nėra tarp gerųjų pavyzdžių – 2009–aisiais, kai Europos Parlamento rinkimai nesutapo su ažiotažą sukeliančiais nacionaliniais prezidento rinkimais, prie balsadėžių atvyko tik 21 proc. rinkėjų. Tad Parlamentas daugelio Europos valstybių gyventojų nevertinamas kaip didelio dėmesio verta institucija.

	 Žinoma, teigiamo vertinimo neskatina ir vadinamoji „keliaujančio cirko“ problema. Nors didžioji dalis Europos Parlamento darbo vyksta Briuselyje, politikai su palyda reguliariai vyksta posėdžiauti į už kelių šimtų kilometrų įsikūrusį Strasbūrą. Tai atrodo gana absurdiškai – kasmet maždaug tūkstančio žmonių, jų dokumentų, sukrautų į dėžes, ir kitų reikalingų daiktų kelionė iš vieno miesto į kitą ES biudžetui atsieina apie 100 mln. eurų. Ir nors posėdžiai Strasbūre trunka tik kelias dienas, šios tradicijos neatsisakoma, nes tam nepritaria Prancūzija, puikiai suprantanti, kokią finansinę žalą patirtų Strasbūro viešbučiai, restoranai ir kitos įstaigos. Ką jau kalbėti apie statusą bei prestižą.

	 „Žmonės apie Europos Parlamentą dažniausiai žino mažai, o jei ir yra ką nors girdėję, tai būtent apie šitas keliones ir kiek jos kainuoja. Bet man sunkiausia paaiškinti, kodėl į Strasbūrą vyksta ne tik parlamentarai, delegacijų darbuotojai ir pan., bet ir teisininkai, protokolo darbuotojai, vairuotojai, buhalteriai. Visa kontora... Savaitei per mėnesį. Juk yra elektroninių priemonių, kurios leistų sumažinti bent jau šias išlaidas. Indijoje jau seniai veikia įvairių paslaugų skambučių centrai, aptarnaujantys visą pasaulį. Negi negalima to padaryti ir su buhalteriais?“ – retoriškai klausė Europos Parlamento nariu buvęs Gabrielius Landsbergis.

	 Ir tuojau pat pripažįsta, kad tai veikiausiai nesikeis – ši problema ir bandymas rasti išeitį derinant valstybių interesus gerai atspindi visos ES veikimo bruožus: „Vokiečiai irgi kartais užsimena, ypač Belgijai, kad Bona būtų visai neblogas miestas perkelti į jį visas ES institucijas. Juk Bona visai šalia Strasbūro, buvusi sostinė, tad turi visą reikiamą infrastruktūrą. Belgai, išgirdę tokius svarstymus, atrodo taip, lyg būtų elektros nukratyti. Tad sunku patikėti, kad kas nors keistųsi. Stabilumas visuomet yra svarbiausia ES vertybė.“

	 

	***

	 

	 Visi supranta, kad ES laimėtų atsisakiusi bereikalingų išlaidų. Bet Europą jau seniai – ir labai skirtingais būdais – persekioja ginčas dėl sąvokos „bendrasis gėris“. Svarstant apie miestus, kuriuose dirba Europos Parlamentas, tą galima daugiau ar mažiau įvertinti pinigine išraiška. Bet ką daryti su užsienio politika? Pavyzdžiui, plačiai šioje knygoje aprašytas Rusijos agresijos Ukrainoje vertinimas skirtingose ES šalyse aiškiai nebuvo tapatus. Tai, žinoma, nenuvertina istorinio griežtumo sankcijų, kurios buvo pritaikytos Kremliui tik pasiekus visų ES narių sutarimą, bet palieka šiokių tokių abejonių dėl ateities.

	 „Negebėjimas dirbti kartu ir neturėjimas supratimo, kas yra bendrasis gėris, tikrai kiša koją. Ir tai labai ryškiai matoma saugumo srityje, – sakė Vykė–Freiberga. – Būdami pažeidžiamoje geostrateginėje erdvėje, puikiai suvokiame, kad reikia solidarumo ir bendro saugumo supratimo. Tuo pat metu kai kurios šalys kartoja, jog norint vystyti pramonę reikalingas stabilus dujų tiekimas ir kad bus daroma viskas, įskaitant naujas jungtis su Rusija, jog tai būtų užtikrinta. Puiku, energetika labai svarbu, bet kokios to pasekmės politikai? Nejaugi kažkas, tarkime, kaimyninės šalys, bus išmetamos už borto rykliams? Taip elgiantis klestėti Europai bus sudėtinga. – Ir tęsė: – Tai, ką iki šiol pasiekėme – gera valia, klestėjimas, pagalba silpnesniesiems, – yra įspūdinga, bet gana trapu. Europa per visą savo istoriją matė tiek baisybių... Visada vaikštome peilio ašmenimis, bandydami suvaldyti žmogiškąsias aistras. Juk biologinė revoliucija nuo Franco, Mussolinio ar Hitlerio laikų neįvyko, žmogaus prigimtis nepasikeitė. Todėl kartu turime tęsti darbą tų Europos vienybės tėvų, kurie turėjo bendrojo gėrio viziją. Būtent to bendrojo gėrio turime reikalauti iš dabartinių savo lyderių, nes ES vis dar yra savanoriška, jos ašis – nacionalinės valstybės. Jei politinių lyderių bendrojo gėrio sampratos pernelyg skirsis, jei nebus sugebama peržengti valstybių nacionalinių interesų ribų, kils didelių bėdų.“

	 Jei Europa išties dėl to susitartų, ji galėtų būti efektyvesnė ir vykdydama užsienio politiką. Kol kas tai sritis, kurioje ES sulaukia daug kritikos dėl negebėjimo veikti. Ir ne veltui – tą pagrindžia liūdni istoriniai pavyzdžiai. Dešimtajame XX amžiaus dešimtmetyje, prasidėjus Balkanų karams, netrūko optimizmo, kad būtent ES padės atkurti taiką ir garantuoti stabilumą. Liuksemburgo užsienio reikalų ministras Jacųues’as Poosas 1991 metais net skambiai pareiškė, kad išaušo „Europos, o ne Amerikos valanda“, turėdamas omenyje, jog europiečiai prisiims atsakomybę sprendžiant konfliktą. Bet realybė pasirodė esanti kur kas mažiau rožėmis klota; ES šalys nesusitarė tarpusavyje, be to, joms trūko ir karinės galios; situacijai tik blogėjant galiausiai teko įsikišti NATO su JAV priešakyje. Anot kai kurių ekspertų, ši situacija yra geriausias didžiulės skirties tarp to, ką ES tikisi padaryti, ir to, ką realiai geba, pavyzdys.

	 Žinoma, po Balkanų įvykių ES žengė ne vieną žingsnį gerindama integraciją užsienio politikos ir saugumo srityse. Pastaruoju metu dažnai eskaluota ir Europos kariuomenės vizija, ji plačiai aprašyta ir šioje knygoje. Visgi esminiu elementu siekiant efektyvesnės užsienio politikos išlieka klausimas, ar ES valstybės pasiryžusios atiduoti sprendimų priėmimo kompetenciją viršnacionalinėms struktūroms. Dilemą galima formuluoti ir paprasčiau: ar ES valstybės narės sutiktų, kad strateginės reikšmės sprendimai būtų priimami ne visų valstybių sutarimu, o, pavyzdžiui, balsuojant ir taikant kvalifikuotos balsų daugumos principą? Tokių siūlymų netrūksta – tą ypač akcentuoja Europos Komisijos atstovai, pabrėžiantys, kad kito kelio padaryti šias politikos sritis funkcionalesnes nėra. Bet valstybės, ir turėdamos svarių argumentų, nesusitaria.

	 „Turi būti aiškios kvalifikuotos balsų daugumos ribos. Juk gali susiklostyti situacija, kai didelė dauguma, tarkime, 25 valstybės, ims ir nuspręs, kad kažkurios šalies okupacija nėra jų reikalas. Tankai įrieda, ką nors daryti tampa per vėlu... Pirmiausiai turi būti nubrėžtos raudonosios linijos, kurių negalima peržengti, ypač kalbant apie kiekvienos valstybės narės suverenumą. Bet tai padaryti nėra lengva“, – sakė Vykė–Freiberga, atliepdama esminę daugeliui kitų lyderių kylančią dilemą. Būtent dėl to judėjimas į priekį šioje srityje atrodo nerealistiškas.

	 

	***

	 

	 Svarstymai apie ES užsienio politiką neatsiejami nuo santykių su JAV. Kaip parodyta šios knygos skyriuje, kuriame aptariami transatlantiniai ryšiai, jų reikšmė ir svarba per pastaruosius dešimtmečius nė kiek nesumenko – priešingai, tik išaugo. Visgi šiandien Europa ir JAV dažnai primena bendražygius, kuriems susikalbėti darosi vis sunkiau. Susiklosto keista dvilypė situacija: Trumpo kritikai pabrėžia, kad JAV prezidentas nenori gerų santykių su Europa, mat savo retorikoje negaili Senajam žemynui griežtos kritikos. Tuo tarpu JAV lyderio gerbėjai pabrėžia, kad reikia remtis ne žodžiais, o darbais, ir priduria, kad praktiniai veiksmai nėra tokie jau nepalankūs Europai. Atrodytų, pastarieji yra teisūs – juk darbai svarbiau nei kalbos. Tačiau nuvertinti retorikos poveikio – ypač, kai kalbame apie laisvojo pasaulio lyderį, – negalima.

	 „Viena vertus, sunku Trumpą vertinti rimtai – tai, ką jis pasako ar parašo, dažniausiai yra taip kontroversiška, kad net būna sunku tuo patikėti. Bet negaliu paneigti vieno dalyko – jis verčia ruoštis pritapti prie tokio pasaulio, kuriame JAV vaidmuo bus gerokai sumažėjęs. Europiečiams, kurie santykį su JAV mato kaip natūralų ir nepertraukiamą, darosi vis sunkiau atremti kritikus, teigiančius, kad Vašingtonas iš esmės keičiasi ir į Europą žvelgia ne taip, kaip žvelgė anksčiau. Todėl ir kyla iniciatyvos, susijusios su glaudesniu Europos gynybos bendradarbiavimu. Kitaip tariant, skatinama daugiau atsakomybės prisiimti pačiai Europai“, – pasakojo aukštas pareigas užimantis ES institucijų darbuotojas.

	 Juo labiau kad ES svarbūs ne tik santykiai su JAV, bet ir su nauja augančia supergalia – Kinija. Šios šalies vaidmuo Europoje sparčiai didėja. Pavyzdžiui, lyginant su 2009 metais, kinų tiesioginių investicijų ES šalyse vertė išaugo kone dešimt kartų. Dabar investicijos į ES, sudarančios kelias dešimtis milijardų eurų, yra apie ketvirtadalis visų Kinijos investicijų užsienyje apimčių. Jos pasiskirsto po įvairius regionus; Rytų Europa sulaukia su infrastruktūra susijusių projektų, jais siekiama gerinti jungtis tarp Europos ir Azijos. Pietų ir Vakarų Europoje kinai aktyviai dalyvauja privatizacijos procesuose superkant didesnę ar mažesnę dalį akcijų po krizės dar neatsigavusių valstybių strateginiuose objektuose: jūrų uostuose (Pirėjo uostas, Roterdamo ir kitų Nyderlandų uostų terminalai), oro uostuose (Frankfurto Hano oro uostas), energetikos įmonėse (Portugalijos pagrindinis elektros tinklų operatorius), taip pat futbolo klubuose (Milano „Inter“, „Milan“, „Southampton“, „Wolverhampton“, „Nice“, „Lyon“ ir kt.), avialinijose, viešbučiuose. Tai daroma pasitelkiant ir buvusius įtakingus Europos politikus: britų ekspremjeras Davidas Cameronas dirba viename Kinijos investicinių fondų; buvęs Prancūzijos vyriausybės vadovas Jeanas Pierre’as Raffarinas – pramonės įmonėje; buvęs Vokietijos vicekancleris Philippas Rosleris – Kinijos kompanijų konglomerate.

	 Daugeliu atvejų ES valstybės kinų pinigus pasitinka išskėstomis rankomis, juk tai išjudina lėtai augančią Senojo žemyno ekonomiką. Vengrijos premjeras Orbänas net pareiškė, kad jei pati ES neturės pakankamai lėšų investicijoms, ypač į infrastruktūros plėtrą, teks dar labiau atsiverti Kinijai. Bet Berlyne, Briuselyje ir kitose sostinėse pastaruoju metu vis labiau nuogąstaujama, puikiai suprantant, kad atkeliaujantys pinigai reiškia ir Kinijos įtakos didėjimą.

	 Nereikėtų manyti, kad Kinija siekia sugriauti ES ar kaip nors kitaip jai tiesiogiai pakenkti; pirmiausiai kinams rūpi ekonomikos plėtra ir modernizacija, geriausių praktikų perėmimas, didelės ir turtingos Europos rinkos išnaudojimas. Tačiau nepaneigiama, kad vienpartinė komunistinė valstybė ir ES turi mažai ką bendro vertinant politinius ir vertybinius principus, todėl ilgainiui tai gali sukelti kur kas daugiau problemų. Todėl tiek valstybės individualiai, tiek ir ES siekia griežtinti tiesioginių investicijų iš užsienio kontrolę pasiliekant teisę stabdyti investicijas ar įmonių supirkimus, kurie potencialiai kelia grėsmę nacionaliniam saugumui. ES lygmeniu šių sprendimų variklis ir vėl yra Prancūzija bei Vokietija, tačiau norint, kad tai veiktų efektyviai, reikės mechanizmų, apimančių visas ES valstybes nares. Nes pavieniui ES šalys, net ir pačios didžiausios, daugeliu aspektų negali prilygti Kinijai.

	 „Nesu laimingas, matydamas, kaip vystosi ES. Trūksta strategijos, lyderystės ir bendrystės. Tačiau manau, kad šias problemas galima išspręsti, nes tai vienintelis būdas išvengti visiškos marginalizacijos globalėjančiame pasaulyje. Juk nesame tokie kvaili, kad pamirštume istorijos pamokas ir nematytume, kokie nauji iššūkiai – pavyzdžiui, Kinija – mūsų laukia“, – viltingai kalbėjo Verheugenas.

	 Kaip kadaise teigė Benjaminas Franklinas, jei nebūsime vieningi, kabosime kartuvėse po vieną.

	 

	***

	 

	 Šiandien Baltijos valstybės jau yra įsitvirtinusios kaip visavertės ES narės. Turbūt nė nesusimąstome, kaip absurdiškai būtų skambėjęs šis teiginys daugelyje šio šimtmečio situacijų.

	 „Baltijos šalių istorija per 100 metų yra viena įspūdingiausių Europoje. Pusę laiko jų net nebuvo žemėlapyje, o dabar jos sugrįžo ir yra nepriklausomos. Tai mus moko, kad, kai esama politinės valios, – tiek individualios, tiek kolektyvinės, – ji tampa lemiamu veiksniu sprendžiant, kurios tautos tampa valstybėmis, o kurios – ne. Bet negalime pamiršti, kokia trapi yra demokratija ir laisvė. Visada balansuojame ant bedugnės krašto. Karai buvusios Jugoslavijos teritorijoje, Krymo aneksija, Donbasas primena mums šią pamoką“, – sakė garsus britų istorikas, Oksfordo universiteto mokslininkas Timothy Gartonas Ashas.

	 Šiandien į Baltijos valstybes su pagarba žvelgia ir jų partneriai, kurie integracijos proceso pradžioje galbūt ir turėjo šiokių tokių abejonių, ar ką tik sovietinio jungo nusikračiusios šalys kone iškart pasirengusios stoti į turtingiausių Europos valstybių klubą.

	 „Lietuva, Latvija, Estija Vokietijoje vertinamos labai palankiai. Ypač tų, kurie patys čia apsilankė, – pasakojo man aukštas pareigas Vokietijos gynybos ministerijoje užėmęs, o 2014–2018 metais Merkel vyriausybėje Žemės ūkio ministru buvęs Christianas Schmidtas. Šiuo metu jis yra Vokietijos parlamento užsienio reikalų komiteto narys. – Manau, kad visi vokiečiai supranta, kaip Baltijos šalys kentėjo karo metu ir po jo. Iš to kyla solidarumo jausmas, nes jos buvo „didžiųjų galių žaidimo“ pralaimėtojos. Džiaugiuosi matydamas, kad Lietuva ir Vokietija aktyviai bendradarbiauja, kad yra nemažai naujų vokiečių kompanijų, kurios investuoja Lietuvoje. Be to, esu aplankęs Vokietijos karius, kurie šiuo metu yra dislokuoti Lietuvoje kaip NATO priešakinio bataliono dalis. Mano žinia kariams buvo paprasta: jūs čia atvykote ne trumpam laikui, o keliolikai metų ar net dešimtmečiams. Juk Lietuva – mūsų partnerė.“

	 Kadangi Lietuva ES nare šios knygos leidimo metu yra jau penkiolika metų, atsiranda lūkesčių, kad įmanoma pasiekti dar didesnių politinių aukštumų. Juk 2019 metais, po gegužę įvyksiančių Europos Parlamento rinkimų, keisis visų pagrindinių ES institucijų – Komisijos, Vadovų Tarybos, Parlamento ir kt. – lyderiai. Tiesa, 2014 metais naujasis Vadovų Tarybos pirmininkas Tuskas ir vyriausioji įgaliotinė užsienio reikalams ir saugumo politikai Federica Mogherini buvo pasirinkti tik paskutinę rugpjūčio mėnesio dieną. Kitaip tariant, politiniai svarstymai truko ilgiau nei tris mėnesius.

	 Tad skyrimo į šias pareigybes procedūra gana ilga ir komplikuota, tačiau ją suprasti – svarbu. Svarstant apie trijų aukščiausių ES pareigūnų – Europos Komisijos vadovo, Europos Vadovų Tarybos pirmininko ir Išorės reikalų įgaliotinio24 – paskyrimus, esminį vaidmenį atlieka trys veiksnių grupės. Pirmoji – geografija, mat turi būti užtikrinamas deramas skirtingų Europos regionų atstovavimas. Paprastai tariant, praktiškai sunku įsivaizduoti, kad visi trys politikai būtų kilę iš Vakarų Europos, nepaliekant, pavyzdžiui, Vidurio Europai jokių svertų; lygiai taip pat jie negali atstovauti tik pačioms didžiausioms valstybėms, nes mažieji pagrįstai jaustųsi nuskriausti.

	 Antras veiksnys – politinis balansas. Jis ypač reikšmingas renkantis Europos Komisijos vadovą. Dėl jo kandidatūros pirmiausiai susitaria Europos valstybių lyderiai, bet jie turi atsižvelgti į Europos Parlamento rinkimų rezultatus. Komisijai įprastai vadovauja daugiausia balsų laimėjusios partinės šeimos, pavyzdžiui, centro dešiniųjų arba centro kairiųjų, atstovas. Tai neišvengiama, mat Europos Parlamentas paskutiniame etape turi formaliai patvirtinti Europos lyderių pasiūlytą Komisijos vadovą. Politinis balansas kiek mažiau aktualus skiriant Europos Vadovų Tarybos pirmininką, kurį pasirenka patys Europos premjerai ir prezidentai. Tad šiai pareigybei svarbiausia lyderių pasitikėjimas, taip pat patirtis ir statusas.

	 Trečiasis veiksnys – lyčių balansas. Nors formaliai įpareigojimo nėra, siekiama, kad aukščiausių pareigūnų triumviratas nebūtų sudarytas vien tik iš vyrų.

	 2014 metų paskyrimai patvirtina šias nerašytas taisykles. Europos Komisijai vadovauti paskirtas buvęs Liuksemburgo premjeras Junckeris, kuris visų Europos centro dešiniųjų partijų dar prieš rinkimus buvo pristatytas kaip kandidatas užimti šią poziciją. Europos Vadovų Tarybos pirmininku tapęs buvęs Lenkijos vyriausybės vadovas Tuskas išplėtė geografiją į Vidurio ir Rytų Europą. Galiausiai Mogherini, buvusi Italijos užsienio reikalų ministrė, užtikrino, jog būtų ir Pietų Europos atstovė, kad bent viena pozicija tektų moteriai.

	 Svarstymuose apie ateities postų dalybas figūruoja ir Lietuva. Šalies prezidentė Dalia Grybauskaitė įvardijama tarp rimtų kandidatų tapti naująja Vadovų Tarybos pirmininke, kuri pakeistų į Lenkijos vidaus politiką sugrįžti planuojantį Tuską. Apie tai rašoma ir žiniasklaidoje; 2018 metų pavasarį atlikta įvairių ES institucijų darbuotojų apklausa parodė, kad 20 proc. iš jų Vadovų Tarybos pirmininke po 2019 metų rinkimų mato būtent Grybauskaitę. Ją šioje apklausoje pralenkė tik keliais procentais daugiau surinkęs Nyderlandų premjeras Markas Rutte.

	 Žinoma, savaime ši apklausa reiškia ne ką daugiau nei patvirtinimą, kad Grybauskaitė yra matoma ir žinoma politikė. Tačiau ji turi ir kitų privalumų, kurie gali padėti jai atitikti ir čia minėtus neformalius kriterijus. Visų pirma, Vidurio ir Rytų Europoje tokio kalibro lyderių nėra daug, o geografiniai svarstymai, kaip jau minėta, vaidina reikšmingą vaidmenį. Tai gali pakišti koją, pavyzdžiui, Ruttei, mat gana realu, kad Europos Komisijos lyderiu taps didžiausios Parlamente šiuo metu centro dešiniųjų partijos atstovas Manfredas Weberis. Jo paskyrimas šiek tiek susilpnintų Vakarų Europos šalių atstovų galimybes derybose dėl kitų dviejų ES pozicijų. Antra, Grybauskaitė ne tik buvo Europos komisare, bet ir praktiškai dešimtmetį dirba Vadovų Taryboje, tad puikiai išmano šios institucijos subtilybes ir gerai pažįsta kitus lyderius. Tai itin reikšminga, mat asmuo „iš išorės“ užimti šį postą šansų praktiškai neturi. Be to, prezidentė gerai kalba angliškai (nors Tusko paskyrimui kalbos barjerai nesukliudė; jis Vadovų Tarybai pradėjo pirmininkauti nekalbėdamas angliškai, tačiau per kelis mėnesius ištesėjo pažadą ją išmokti). Negalima nepaminėti, kad Grybauskaitė padėtų užtikrinti ir moterų politinės lyderystės principą.

	 Galiausiai jos kandidatūrai nepamaišytų ir puikūs santykiai su Merkel, kuri vis dar yra itin įtakinga. „Grybauskaitės ir Merkel santykiai yra puikūs. Ir ne todėl, kad abi yra moterys, – jas vienija idėjos. Todėl Vokietija tikrai gali remti Grybauskaitę svarstant Vadovų Tarybos pirmininko kandidatūrą. Nesu tikras, ar tuo būtų sužavėta Prancūzija ar Italija, bet Grybauskaitė būtų stipri kandidatė. Net jei nepasisektų, vien jos pavardės svarstymas sudarytų sąlygas neleisti Vadovų Tarybos pirmininku tapti politikui, kuris, pavyzdžiui, yra labai švelnus Rusijos atžvilgiu. Tad visa tai – taktiniai žaidimai“, – pažymėjo daugybę metų Vokietijai ES atstovavęs von Kyaw.

	 Ką mano pati prezidentė? „Savęs niekur nekeliu ir rinkimuose nedalyvauju“, – šypsosi ji. Aktyviai to siekti tikrai būtų sunku, mat daug ką lems nuo politikų tiesiogiai nebūtinai priklausančios aplinkybės – politinė konjunktūra po Europos Parlamento rinkimų, skirtingų postų dalybų mozaika. Bet akivaizdu, kad kolegų lyderių įgytu pasitikėjimu Lietuvos vadovė neabejoja.

	 

	
 SVARBIAUSIŲ EUROPOS INTEGRACIJOS ĮVYKIŲ CHRONOLOGIJA

	 

	 1950 m. Prancūzijos užsienio reikalų ministras Robertas Schumanas paskelbia deklaraciją, kurioje pasiūlo įsteigti Europos anglių ir plieno bendriją – siekiama apjungus ekonominius interesus pakelti pragyvenimo lygį ir artėti vieningesnės Europos link.

	 1952 m. įsteigiama Europos anglių ir plieno bendrija, sunkiąją –anglių ir plieno – pramonę pradeda administruoti bendra vadovybė. Sutartį pasirašo šešios valstybės: Vokietija, Prancūzija, Italija, Nyderlandai, Belgija, Liuksemburgas.

	 1954 m. Prancūzijos parlamentas atmeta Europos gynybos bendrijos idėją.

	 1957 m., plėtodamos sėkmingai veikiančią Anglių ir plieno bendrijos sutartį, šešios Europos valstybės ima bendradarbiauti ir kituose ekonomikos sektoriuose. Jos pasirašo Romos sutartį, įsteigiama Europos ekonominė bendrija.

	 1973 m. Europos Bendrija išsiplečia, į ją oficialiai įstoja Airija, Danija ir Jungtinė Karalystė, kurios norą tapti nare anksčiau dukart vetavo Prancūzija.

	 1975 m. surengiamas referendumas dėl Jungtinės Karalystės narystės Europos Bendrijoje. Du trečdaliai britų balsuoja už tai, kad reikėtų joje likti.

	 1981 m. į Europos Bendriją įstojus Graikijai, ES valstybių narių skaičius pasiekia dešimt.

	 1985 m. pasirašoma Šengeno sutartis. Paklojami pamatai vidaus sienų panaikinimui EB viduje.

	 1986 m. Suvestiniu Europos aktu pradedama plataus masto šešerių metų programa, skirta panaikinti dar likusias kliūtis prekybai tarp Bendrijos šalių; narėmis tais pačiais metais tampa Ispanija ir Portugalija – Bendrijoje iš viso jau yra dvylika valstybių.

	 1992 m. Mastrichto sutartimi Europos Bendrija pervadinama į Europos Sąjungą, taip pat nustatomos būsimos bendros valiutos gairės. Sukuriama bendroji rinka ir apibrėžiamos keturios jos laisvės: laisvas prekių, paslaugų, asmenų ir kapitalo judėjimas.

	 1995 m. Austrija, Švedija ir Suomija įstoja į ES, narių skaičius pasiekia penkiolika.

	 1995 m. Lietuva pateikia oficialią paraišką tapti ES nare.

	 1997 m. pasirašoma Amsterdamo sutartis. Mastrichto sutarties laimėjimų pagrindu numatoma reformuoti ES institucijas, suteikti Europai svaresnį balsą pasaulyje, daugiau išteklių skirti piliečių užimtumui ir jų teisėms užtikrinti.

	 1997 m. ES vadovai susitaria pradėti narystės derybas su dešimtimi Vidurio ir Rytų Europos šalių: Bulgarija, Čekija, Estija, Latvija, Lenkija, Lietuva, Rumunija, Slovakija, Slovėnija, Vengrija.

	 1999 m. 11–oje šalių įvedamas euras – iš pradžių tik komerciniams ir finansiniams sandoriams, todėl banknotai ir monetos pradėjo cirkuliuoti vėliau. Euro zonai priklauso Airija, Austrija, Belgija, Graikija, Ispanija, Italija, Liuksemburgas, Nyderlandai, Portugalija, Prancūzija, Suomija, Vokietija. Danija, Jungtinė Karalystė ir Švedija nusprendė euro neįsivesti.

	 2000 m. Lietuva oficialiai pradeda derybas dėl narystės ES.

	 2002 m. ES ima cirkuliuoti euro banknotai ir monetos.

	 2003 m. gegužės 10–11 d. Lietuvoje vykusio referendumo dėl stojimo į ES metu 91,07 proc. dalyvavusiųjų pasisako už Lietuvos narystę ES.

	 2004 m. gegužės 1 d. Lietuva tampa pilnateise ES nare. Tą pačią dieną ES narėmis tampa ir Čekija, Estija, Kipras, Latvija, Lenkija, Malta, Slovakija, Slovėnija, Vengrija.

	 2004 m. dvidešimt penkios ES valstybės pasirašo sutartį dėl Europos Konstitucijos, bet Prancūzijos ir Nyderlandų piliečiai ją referendumuose atmeta.

	 2007 m. Bulgarija ir Rumunija įstoja į ES, valstybių narių skaičius – dvidešimt septynios.

	 2007 m. ES šalys pasirašo Lisabonos sutartį, iš dalies pakeičiamos ankstesnės sutartys.

	 2008 m. pradedami jausti pirmieji globalios finansinės krizės požymiai.

	 2010 m. su didelėmis ekonominėmis problemomis susiduriančiai Graikijai suteikiamas pirmas ES ir Tarptautinio valiutos fondo finansinės pagalbos paketas.

	 2012 m. ES skirta Nobelio taikos premija už daugiau nei šešiasdešimties metų darbą siekiant taikos ir susitaikymo, ugdant demokratiją ir ginant žmogaus teises Europoje.

	 2013 m. Kroatija įstoja į ES ir tampa dvidešimt aštuntąja valstybe nare.

	 2013 m. Lietuvos pirmininkavimo ES Tarybai metu, Ukrainos prezidentas Viktoras Janukovyčius atsisako pasirašyti Asociacijos susitarimą su ES, prasideda ukrainiečių protestai Kijeve ir kituose miestuose.

	 2014 m. po kelis mėnesius trukusių protestų ir neramumų Ukrainos parlamentas nušalina prezidentą; Rusija neteisėtai aneksuoja Ukrainai priklausantį Krymą, prasideda neramumai Rytų Ukrainoje. Liepos mėnesį ES pritaiko Rusijai griežtas ekonomines sankcijas dėl veiksmų Ukrainoje.

	 2015 m. migracijos ir pabėgėlių krizė tampa didžiausiu ES politiniu iššūkiu; vien į Vokietiją per metus atvyksta apie milijoną žmonių.

	 2016 m. Jungtinės Karalystės gyventojai referendume balsuoja už išstojimą iš ES, už tai pasisako 52 proc. balsavusiųjų.

	 2019 m. kovo 29 d. – numatyta Jungtinės Karalystės išstojimo iš ES data.

	 

	 

	
Pastabos

		[←1]
	 Europos vienybės priešo akivaizdoje motyvą išlaikė ir popiežiai. Tą geriausiai iliustruoja pirmieji kryžiaus žygiai XI amžiaus pabaigoje. Popiežius Urbonas II 1095 metais sušaukė Katalikų Bažnyčios susirinkimą ir pašaukė tikinčiuosius išvaduoti „šventąją“ žemę – Palestiną. Skatinami Urbono II pažadų apie gausius turtus ir žadant visų padarytų nuodėmių atleidimą, kelios dešimtys tūkstančių įvairių tautų atstovų, daugiausia prancūzų, patraukė Palestinos link. 1099 metais, po ilgos apsiausties, jiems pavyko užimti Jeruzalę.




	[←2]
	 Matematikas Ethanas Arshtas pateikė modelį, įrodantį, kad Napoleonas išties buvo sėkmingiausias karvedys pasaulio istorijoje. Vertindamas skirtingų karo vadų pasiekimus, jis konstatavo, kad Napoleonas iš 43 mūšių, kuriems vadovavo, laimėjo 38. Be to, surinkti duomenys leidžia teigti, kad net 17 kartų Napoleono armija neturėjo pranašumo arba buvo silpnesnė nei priešininko pajėgos, todėl pergalių svarba tik dar labiau išauga. Tuo metu visi penki pralaimėti mūšiai vyko Napoleonui nepalankiomis sąlygomis. Antroje vietoje šioje matematinėje lentelėje liko Julijus Cezaris.




	[←3]
	 Žinoma, netrūksta ir kritikų. Napoleono sukelti karai kainavo tūkstančius gyvybių, o galiausiai Prancūzija po jų prarado įtaką ir didelę dalį teritorijų. Be to, nors diegė savo vardu pavadinto kodekso principus, jie neretai taikyti subjektyviai, pavyzdžiui, prancūzų kolonijose buvo atkurta vergovė. Galiausiai Napoleonas, pasiskelbdamas imperatoriumi, iš esmės pats paneigė Prancūzijos revoliucijos antimonarchinius principus. Pasakojama, kad žymusis kompozitorius Ludwigas van Beethovenas, įkvėptas Napoleono ankstyvųjų idealų, dedikavo jam vieną iš savo simfonijų, tačiau, sužinojęs, kad Napoleonas pasiskelbė imperatoriumi, supyko ir pervadino ją „Heroika“.




	[←4]
	 Ekiu – Europos Bendrijos apskaitos piniginis vienetas. Ekiu, kaip oficiali valiuta, buvo įvestas 1978 m. pabaigoje ir naudotas iki 1999 m., kai atsirado euras. Ekiu sudarė Europos Bendrijos valstybių narių valiutų krepšelį, suformuotą atsižvelgiant į BVP ir prekybos dalį Bendrijoje. Pavyzdžiui, 1989–1998 m. didžiausią procentinę dalį ekiu sudarė Vokietijos markė (32 proc.), Prancūzijos frankas (20 proc.) ir Didžiosios Britanijos svaras sterlingų (12,5 proc.).




	[←5]
	 Ši sąlyga apie ES pasirengimą skirta nuraminti skeptikus, teigusius, jog daugybės naujų narių priėmimas reikš, kad vidinė Europos integracija sustos.




	[←6]
	 Tiesa, tuometinis prezidentas Algirdas Brazauskas Estijos lyderystės nesureikšmino. Savo atsiminimuose jis rašė: Juokingas yra tuščias pavydas, kad vienas ar kitas kaimynas sugeba su ES derėtis sėkmingiau.“




	[←7]
	 Tiesa, Lietuvai taip pat buvo iškilę trikdžių tautinių bendrijų teisių klausimais, nors ir tiesiogiai nesusijusių su Rusija. Kirkilas prisiminė kitos institucijos, Europos Tarybos, rengtus vertinimus, kaip Lietuvoje užtikrinamos šios teisės. „Mus dažnai maišydavo su latviais ir estais, bet aiškėjo, kad Lietuvos situacijos vertinimas turi pagaliau baigtis pozityviu rezultatu jau 1995 metais. Tuomet pas mus atvyko aukštas pareigas užimantis Europos Tarybos pareigūnas, žydų kilmės rumunas. Puikiai prisimenu tą susitikimą – kalbėjome, kad Lietuvoje viskas neblogai, o latviams dar teks palūkėti, mat ten yra daugiau dilemų. Ir netikėtai vienas Seimo narys svečio klausia: „O jūs – žydas?“ „Taip, mano tautybė žydas“, – atsakė jis. Paskui vyko keistokas dialogas – nei tinkamu laiku, nei reikiamoje vietoje. Svečias, regis, įsižeidė ir nieko nepasakęs išvažiavo. Man atrodo, kad šio epizodo pakako tam, kad galiausiai galutiniai sprendimai buvo atidėti dar metams.“




	[←8]
	 Beje, dar 2000 metais Thierse’as, jau būdamas Vokietijos parlamento pirmininku, buvo linksniuojamas Lietuvos žiniasklaidoje dėl komplikuoto santykio su tuometiniu Kauno meru Vytautu Šustausku. Kadangi pastarasis garsėjo antisemitiniais pareiškimais, ES šalių politikai buvo neformaliai susitarę su juo nebendrauti. Todėl į Kauną atvykęs Thierse’as laikėsi šios pozicijos ir atšaukė planuotą priėmimą Rotušėje – pro ją tik praėjo, tačiau neužėjo. Šustauskas vėliau aiškino: „Juo mažiau mieste bus svečių iš užsienio, atvykstančių be rimtų priežasčių ir konkrečių tikslų, juo daugiau lėšų, išleidžiamųjų priėmimui, sutaupys Kauno savivaldybė.“




	[←9]
	 Tai nebuvo vienintelis Konstitucijos keitimo atvejis. Teko koreguoti ir 119 Konstitucijos straipsnį, mat pagrindiniame šalies įstatyme buvo nurodyta, jog savivaldybių tarybų narius renka administracinio vieneto gyventojai – Lietuvos Respublikos piliečiai. O ES galioja principas, kad kiekvienas Sąjungos pilietis, gyvenantis valstybėje narėje, kurios pilietis jis nėra, turi teisę balsuoti ir kelti savo kandidatūrą vietos rinkimuose valstybėje narėje, kurioje jis gyvena, tomis pačiomis sąlygomis kaip ir tos valstybės piliečiai. Taigi ES teisė reikalauja suteikti teisę ES valstybių narių piliečiams dalyvauti ir kelti savo kandidatūrą vietos rinkimuose. Tad Konstitucija buvo pakeista pažymint, kad rinkimuose gali kandidatuoti ir balsuoti ne tik Lietuvos piliečiai, bet ir kiti nuolatiniai administracinio vieneto gyventojai.




	[←10]
	 Apklausos rodė, kad ES skeptikai labiausiai nerimavo dėl to, kad „užsienio valstybės išnaudos pigią darbo jėgą“ (9,7 proc.), baiminosi „negatyvių pasekmių Lietuvos žemės ūkiui (8,4 proc.), prognozavo, kad „talentingiausi žmonės paliks Lietuvą“ (5 proc.) ir kritikavo tai, kad „ES institucijos diktavo stojimo sąlygas“ (3,6 proc.).




	[←11]
	 Lietuvos vyskupų konferencija išplatino raginimą ateiti balsuoti referendume. „Trylika metų užtruko mūsų valstybės pertvarkymas. Ji grįžo prie demokratijos, rinkos ekonomikos ir kitų principų, kurių laikosi Vakarų pasaulis. It kelionė per dykumą, tai buvo sunkus laikas. Daugelis žmonių pavargo ir nusiminė. Tačiau stūmėsi tolyn, nes traukė europietiško gyvenimo perspektyva. Šiandien ji ranka pasiekiama. Ir tos rankos nepakėlus, nueis niekais, ką išvargote, ką paaukojote. Neįžengus pro atsivėrusias duris, kurių link taip ilgai klampota, veltui bus „diržų veržimai“, kuriuos ištverėte. Todėl mes, jūsų ganytojai, raginame visus dalyvauti referendume dėl Lietuvos stojimo į ES“, – buvo rašoma 2003 metais.




	[←12]
	 Tiesa, sprendimą priima ne vien politikai – Europos Teisingumo Teismas vertina, ar tinkamai argumentuojamas sankcionuojamo asmens indėlis į vieną ar kitą politinį sprendimą. Pavyzdžiui, 2014 metų liepą tarp sankcionuojamųjų atsidūrė artimas Putino draugas, verslininkas Arkadijus Rotenbergas, bet po dvejų metų jo pavardė buvo išbraukta teisininkams įvertinus, kad argumentacija nepakankama. 2017 metais pateikti nauji faktai ir sankcijos jam vėl buvo pritaikytos.




	[←13]
	 Vokietijoje vyksta nemažai vidinių diskusijų: krikdemų partijai atstovaujanti kanclerė Merkel pasisako už griežtesnius sprendimus, o užsienio reikalų ministras Steinmeieris, tradiciškai Rusijos atžvilgiu nuosaikesnės socialdemokratų partijos atstovas, dažniausiai linkęs ieškoti švelnesnių metodų.




	[←14]
	 Tarp panašią poziciją išsakančiųjų dažnai minimos ir kitos šalys, pavyzdžiui, Graikija, Vengrija ar Kipras. Visgi jų argumentas dažniausiai apibūdinamas švelniau: „Mes manome, kad sankcijos nėra geros ir atneša daug žalos, bet, būdami solidarūs, joms neprieštaraujame.“




	[←15]
	 Mokykloje Merkel buvo rusų kalbos pirmūnė ir net yra laimėjusi kelis apdovanojimus konkursuose. „Ji mokėsi naujus žodžius laukdama autobuso stotelėje. Ir beveik nedarė klaidų. Angelą buvo rezervuota, bet ne drovi. Niekada daugiau nesu turėjusi tokios gabios mokinės“, – vėliau prisiminimais dalijosi jos rusų kalbos mokytoja.




	[←16]
	 Prašymas gauti pabėgėlio statusą nebūtinai oficialiai pateikiamas iškart atvykus, tad atvykusiųjų per metus ir per tą patį laikotarpį pateikusiųjų prašymus skaičius nebūtinai sutampa.




	[←17]
	 Su nuomone, kad Merkel pareiškimai tapo svaria paskata atvykėlių srautui padidėti, sutinka ne visi. Pirma, atvykstančiųjų skaičius buvo dramatiškai išaugęs dar iki to meto, kai kanclerė ištarė šiuos žodžius. Be to, ji siekė pademonstruoti, kad kraštutinių jėgų, neretai grasinusių atvykėliams ir fiziniu susidorojimu, veiksmai negali būti toleruojami.




	[←18]
	 Pavyzdžiui, 2013 m. Lietuvos ir Latvijos BVP augo maždaug 3 proc., o Graikijos BVP panašiu lygiu smuko.




	[←19]
	 Be šių, yra ir keli kiti reikalavimai, pavyzdžiui, dėl infliacijos lygio, kuris, kaip jau minėta, suvaidino esminį vaidmenį Lietuvai siekiant įstoti į euro zoną.




	[←20]
	 Nereikėtų devalvacijos traktuoti kaip panacėjos. Graikijos atvejo kritikai teigė, kad devalvacija būtų sukėlusi didelę infliaciją, dėl kurios išaugtų pragyvenimo kaštai; būtų šoktelėjęs ir taip milžiniškas šalies skolos santykis su BVP. Galiausiai euro atsisakymas būtų skatinęs investuotojus ir kapitalą trauktis iš Graikijos bei sukėlęs chaosą, kurio mastą sunku prognozuoti, mat iki šiol euro zona neturi valstybių pasitraukimo iš jos precedentų.




	[←21]
	 2017–aisiais NATO nare tapo 29–oji valstybė – Juodkalnija.




	[←22]
	 Meritokratija – utopinė visuomenės sistema, kurioje valdžia priklauso talentingiausiesiems.




	[←23]
	 Galbūt mano užduotį užmegzti kontaktą palengvino tai, kad vienas iš kelių vizitų vyko liepos mėnesį – tuomet tempas jau vasariškai sulėtėjęs, bet dar nepasiekęs rugpjūčio tempo, kai gyvenimas apskritai sustoja. „Angelą Merkel kadaise labai norėjo perkelti Vadovų Tarybos susitikimą iš liepos į rugpjūtį. Kiti tik šyptelėjo ir pasiūlė palaukti rugsėjo“, – pasakojo man vienas aukštas pareigūnas, lyg ir savotiškai didžiuodamasis, kad laikomasi principų. Turbūt kiekviena institucija ilgainiui sukuria savo tradiciją, savotišką ritualą, tampantį nepajudinama norma. Taigi rugpjūtis Europos vadovams – ramybės mėnuo.




	[←24]
	 Šiuo atveju nuošalyje paliekame Europos Parlamento pirmininko pareigybę, kurią lemia partinė konjunktūra po rinkimų.

